Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Πριν εισέλθουμε στην ημερήσια διάταξη, θα ήθελα να κάνω μία ανακοίνωση προς το Σώμα: Οι Διαρκείς Επιτροπές Οικονομικών Υποθέσεων, Μορφωτικών Υποθέσεων, Κοινωνικών Υποθέσεων, Δημόσιας Διοίκησης, Δημόσιας Τάξης και Δικαιοσύνης και Παραγωγής και Εμπορίου καταθέτουν την έκθεσή τους στο σχέδιο νόμου του Υπουργείου Οικονομικών: «Ρυθμίσεις για την εφαρμογή των διαρθρωτικών μεταρρυθμίσεων του Προγράμματος Οικονομικής Προσαρμογής και άλλες διατάξεις». Επίσης, η Βουλευτής κ. Χρυσούλα Κατσαβριά - Σιωροπούλου ζητεί άδεια ολιγοήμερης απουσίας στο εξωτερικό, από την Πέμπτη 18 Ιανουαρίου έως την Κυριακή 21 Ιανουαρίου 2018. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Εισερχόμαστε στη συμπληρωματική ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Ρυθμίσεις για την εφαρμογή των διαρθρωτικών μεταρρυθμίσεων του Προγράμματος Οικονομικής Προσαρμογής και άλλες διατάξεις». Το ανωτέρω σχέδιο νόμου χαρακτηρίστηκε από την Κυβέρνηση ως επείγον και οι συναρμόδιες Διαρκείς Επιτροπές Οικονομικών Υποθέσεων, Μορφωτικών Υποθέσεων, Κοινωνικών Υποθέσεων, Δημόσιας Διοίκησης, Δημόσιας Τάξης και Δικαιοσύνης και Παραγωγής και Εμπορίου αποδέχτηκαν κατά πλειοψηφία τον χαρακτηρισμό του ως επείγοντος, σύμφωνα με το άρθρο 110 του Κανονισμού της Βουλής. Η Διάσκεψη των Προέδρων αποφάσισε στη συνεδρίασή της στις 8 Ιανουαρίου 2018 τη συζήτηση του νομοσχεδίου σε δύο συνεδριάσεις ενιαία επί της αρχής, των άρθρων, των τροπολογιών και του συνόλου. Προτείνω στη συζήτηση να μετέχουν, εκτός από τους εισηγητές - ειδικούς αγορητές και Κοινοβουλευτικούς Εκπροσώπους, και ένας Ανεξάρτητος Βουλευτής. Επίσης, προτείνω να υπάρχουν τρεις κύκλοι ομιλητών. Σε κάθε κύκλο θα λάβουν τον λόγο έξι ορισμένοι ομιλητές από τον ΣΥΡΙΖΑ, τρεις ορισμένοι ομιλητές από τη Νέα Δημοκρατία, ένας από τη Δημοκρατική Συμπαράταξη, από τον Λαϊκό Σύνδεσμο - Χρυσή Αυγή, από το Κομμουνιστικό Κόμμα Ελλάδας, από τους Ανεξάρτητους Έλληνες και ένας ορισμένος ομιλητής από την Ένωση Κεντρώων και ένας ορισμένος ομιλητής από το Ποτάμι, καθώς και ένας ομιλητής από τους Ανεξάρτητους Βουλευτές. Θέλω να σας πω ότι ναι μεν ήρθαμε στην Αίθουσα της Ολομέλειας, πλην όμως τη Δευτέρα, αν χρειαστεί ονομαστική ψηφοφορία, θα γίνει κατά τον παλιό παραδοσιακό τρόπο, γιατί ακόμα δεν έχει δοκιμαστεί ο καινούριος τρόπος ψηφοφορίας. Επίσης, από ένα σημείο και μετά τα έδρανα δεν έχουν μικρόφωνο. Επομένως, ο ομιλητής που θα ανακοινώνω - πριν τελειώσει ο προηγούμενος - θα πρέπει να μετακινηθεί από τη θέση του, να πάει σε ένα έδρανο που έχει μικρόφωνο, για να μπορέσει να μιλήσει. Δεν υπάρχουν εγγραφές. Η συζήτηση είναι οργανωμένη. Τα κόμματα έχουν δώσει τους Βουλευτές τους που θα μιλήσουν στους τρεις κύκλους. Σήμερα, σύμφωνα με τον κατάλογο που μας έστειλε ο Γραμματέας της Κυβέρνησης, θα μιλήσουν τέσσερις Υπουργοί. Ο Υπουργός κ. Τσακαλώτος θα μιλήσει αργά το απόγευμα, όπως μας είπαν. Οι άλλοι Υπουργοί είναι ο κ. Παπαδημητρίου, ο κ. Μπαξεβανάκης και η κ. Κονιόρδου. Η ενημέρωση που έχουμε είναι ότι ενδεχομένως να κατατεθούν δύο τροπολογίες οι οποίες ζήτησα ει δυνατόν να έχουν κατατεθεί μέχρι τις 12: 00-12: 30 το μεσημέρι, ώστε να τις έχουν εγκαίρως οι συνάδελφοι στα χέρια τους για τη δεύτερη συνεδρίαση της Δευτέρας. Θα καταβληθεί προσπάθεια και είναι εφικτό αυτό να τελειώσουμε με τους εισηγητές και αγορητές και με τους δυο τουλάχιστον κύκλους των συναδέλφων σήμερα, γιατί τη Δευτέρα, όπως αναμένεται, θα μιλήσουν ενδεχομένως και οι Αρχηγοί των κομμάτων και αυτό δεν πρέπει να γίνει εις βάρος των συναδέλφων. Αν τηρήσουμε, σχετικά, τους χρόνους, νομίζω ότι μία λογική ώρα που μπορεί όλο αυτό να ολοκληρωθεί για σήμερα είναι γύρω στις 9 με 10 και να πάμε για τη Δευτέρα. Μην το δέσετε. Θα το δούμε κατά την πορεία της συνεδρίασης το απόγευμα. Θα εισηγηθώ στον Πρόεδρο της Βουλής να αρχίσουμε στις 10 το πρωί της Δευτέρας για να υπάρχει αρκετός χρόνος. Αυτοί που θα ανέβουν πάνω για την ψηφοφορία και οι υπηρεσίες της Βουλής ούτε ψύλλος στον κόρφο τους με τα τετρακόσια άρθρα. Δεν αναφέρομαι στις ενδεχόμενες ονομαστικές ψηφοφορίες. Αναφέρομαι στην κανονική ψηφοφορία. Για τετρακόσια άρθρα αντιλαμβάνεστε ότι θέλουμε πάνω από μία ώρα απλά εκφωνώντας. Η κ. Περηφάνου μου λέει ότι είμαι πάρα πολύ αισιόδοξος για τη μιάμιση ώρα που σας είπα. Θα χρειαστεί ακόμα περισσότερο. Αν λοιπόν, επ' αυτής της εισήγησης για τα διαδικαστικά της συνεδρίασης δεν υπάρχει κάποια αντίρρηση, να ξεκινήσουμε.
Κύριε Πρόεδρε, απλώς να ξέρουμε τη Δευτέρα τι ώρα αρχίζουμε.
Πριν τελειώσει η σημερινή συνεδρίαση και ει δυνατόν μέχρι το μεσημέρι θα έχουμε κάνει τη συνεννόηση με τον κ. Βούτση και θα το ξέρουν όλοι οι συνάδελφοι εγκαίρως. Το αντιλαμβάνομαι αυτό για τους συναδέλφους της περιφέρειας κυρίως. Συμφωνεί το Σώμα με τη διαδικασία που πρότεινα;
Επομένως ομοφώνως συμφωνεί το Σώμα με τη διαδικασία που πρότεινα. Άρα μπορούμε να ξεκινήσουμε με τη γενική εισηγήτρια του ΣΥΡΙΖΑ, την κ. Μαρία Τριανταφύλλου. Ορίστε, κυρία Τριανταφύλλου, ελάτε.
Ευχαριστώ, κύριε Πρόεδρε. Με το νομοσχέδιο που ψηφίζεται σήμερα θα τελειώσει η τρίτη αξιολόγηση και θα ανοίξει ο δρόμος - ένας δρόμος εξαιρετικά δύσκολος - προς την κανονικότητα. Βρισκόμαστε ακόμα στην προσπάθεια για δημοσιονομική σταθερότητα και όσο αυτό επιτυγχάνεται τόσο πιο κοντά θα βρεθούμε στην επίτευξη του παραγωγικού μετασχηματισμού, της δίκαιης και βιώσιμης ανάπτυξης. Μόνο αν επιτευχθούν αυτοί οι στόχοι, θα μπορούμε να μιλάμε για πραγματική έξοδο από τα μνημόνια και την επιτροπεία. Οφείλουμε να σχεδιάσουμε το μέλλον, την επόμενη μέρα, ώστε να υπάρξει διαρκής και σταθερή ανάκαμψη που να πατάει σε στέρεη βάση, σε παραγωγική βάση και όχι σε πήλινα πόδια, σε φούσκες της άυλης οικονομίας. Μετά από οκτώ χρόνια φαίνεται πως ο Αύγουστος του 2018 θα σηματοδοτήσει το τέλος των μνημονίων, το τέλος της σκληρής επιτροπείας. Είναι γνωστό πως όλες οι δυνατότητες της χώρας λεηλατήθηκαν από όσους μέχρι σήμερα κυβέρνησαν, από όσους σήμερα διαρρηγνύουν τα ιμάτιά τους για τη διαφθορά και την αναποτελεσματικότητα της Κυβέρνησης, από αυτούς που κυβερνώντας ή συγκυβερνώντας τόσα χρόνια οδήγησαν στην καταστροφή με αποβιομηχάνιση της χώρας, με αφανισμό μιας σειράς από κλάδους, με απαξίωση της αγροτικής παραγωγής, με κατασπατάληση διαθέσιμων κεφαλαίων στην κατασκευή φαραωνικών έργων, στο μπετόν και στις ρεμούλες των εργολάβων με τα ολυμπιακά έργα και όχι μόνο, απ' αυτούς που δέθηκαν με δεσμούς αίματος με την παρασιτική οικονομία, τους φορολογικούς παραδείσους, τις χρηματιστηριακές φούσκες, τα τοξικά ομόλογα, από αυτούς, δηλαδή από τη Νέα Δημοκρατία και το ΠΑΣΟΚ, που όψιμα άρχισαν να ξανασκέφτονται το συμφέρον της χώρας. Μέσα σ' ένα τέτοιο κλίμα, μέσα σ' αυτήν την κατάσταση ο ΣΥΡΙΖΑ έγινε Κυβέρνηση στη χώρα με διαλυμένο κοινωνικό κράτος, με καταρρέουσες την υγεία, την παιδεία και την ασφάλιση, μ' όλο και πιο ευέλικτες εργασιακές σχέσεις, με μειωμένο το ΑΕΠ της χώρας. Πρέπει να πούμε ότι ο ΣΥΡΙΖΑ έψαξε απεγνωσμένα για χώρο και χρόνο ύπαρξής του και τα βρήκε. Έψαξε χρόνο για κατανόηση των συνθηκών, για συντονισμό και ρεαλιστικό στρατηγικό σχεδιασμό, με στόχο να βγάλει τη χώρα από το μνημόνιο, την επιτροπεία. Και είμαστε σίγουροι ότι ο λαός, που δεν φορά ποτέ παρωπίδες αλλά έχει μόνο ανάγκες, αυτό το αναγνωρίζει. Ο ΣΥΡΙΖΑ κατάφερε να ανακόψει την καθοδική πορεία, κατάφερε θετικούς ρυθμούς ανάπτυξης, έστω και ελάχιστα πιο πάνω από τους παλαιότερους για την ελληνική οικονομία. Κατάφερε ταχύτερη αύξηση απασχόλησης, συνεχιζόμενη μείωση της ανεργίας, αύξηση της βιομηχανικής παραγωγής, αύξηση του δείκτη επιχειρηματικής εμπιστοσύνης. Και το 2017 σημειώθηκε η μεγαλύτερη εργοστασιακή δραστηριότητα από το 2008 και μετά. Πρέπει να πούμε ότι μέσα σ' αυτές τις συνθήκες έρχεται το συγκεκριμένο πολυνομοσχέδιο. Έχουμε πει και στις επιτροπές - είναι σημαντικό να το πούμε και σήμερα - ότι είναι ένα νομοσχέδιο το οποίο δεν περιλαμβάνει δημοσιονομικά μέτρα ή δεν περιλαμβάνει καθαρά δημοσιονομικά μέτρα. Έχει αρκετές μεταρρυθμίσεις. Έχει - ευτυχώς αυτήν τη φορά - κάποιες ρυθμίσεις οι οποίες αφορούν παραγωγικές δυνάμεις της χώρας και έχει ρυθμίσεις που ήταν εντελώς απαραίτητες να γίνουν, όπως το Κτηματολόγιο, το «χρηματιστήριο ειρήνης», ο λατομικός κώδικας, ρυθμίσεις για τα φάρμακα, για τους αρτοποιούς και λοιπά. Επίσης, γίνεται μια προσπάθεια μέσα από κάποιες ρυθμίσεις να καταπολεμηθεί η γραφειοκρατία και να ανοίξουν δυνατότητες επένδυσης. Περιλαμβάνονται πολλές διατάξεις σ' ένα νέο πλαίσιο χορήγησης προνοιακών επιδομάτων, νέο επίδομα τέκνων, νέο πλαίσιο αδειοδότησης των ραδιοφωνικών σταθμών, νέο πλαίσιο λειτουργίας των καζίνων, αλλαγή στο καθεστώς των προστίμων. Συγκροτείται η Διεύθυνση Ερευνών Οικονομικού Εγκλήματος, νέο πλαίσιο προστασίας των καταναλωτών. Μπαίνει πλαφόν στις συμβάσεις ορισμένου χρόνου. Γίνονται πλέον ηλεκτρονικά όλοι οι πλειστηριασμοί. Τροποποιείται το θέμα της απαρτίας για τη λήψη απόφασης απεργίας στα πρωτοβάθμια επιχειρησιακά σωματεία. Αρχίζω με τα τρία νομοσχέδια που αναφέρονται στο Υπουργείο Περιβάλλοντος και εμπεριέχονται στο πολυνομοσχέδιο. Το πρώτο είναι η δημιουργία του Εθνικού Κτηματολογίου. Συστήνεται ένας νέος φορέας, όπως ισχύει σ' όλες τις ευρωπαϊκές χώρες, στον οποίο ενσωματώνεται η ΕΚΧΑ, η ανώνυμη εταιρεία του δημοσίου «Εθνικό Κτηματολόγιο και Χαρτογράφηση», καθώς και τα υφιστάμενα κτηματολογικά γραφεία και υποθηκοφυλακεία. Ακούσαμε τις απόψεις των φορέων. Φυσικά, δεν συμφωνούσαν όλοι οι φορείς. Υπήρχαν και αντικρουόμενες θέσεις. Όμως, εγώ θα έλεγα ότι το ζήτημα του Κτηματολογίου είναι ένα ζήτημα το οποίο θα έπρεπε να έχει λυθεί εδώ και αρκετές δεκαετίες και δεν έχει λυθεί. Θα έπρεπε να πούμε ότι όλες οι ευρωπαϊκές χώρες έχουν κτηματολόγιο και θα έπρεπε να πω ότι η ύπαρξη κτηματολογίου είναι αυτονόητη. Βεβαίως, άκουσα και την παρατήρηση από το Κομμουνιστικό Κόμμα Ελλάδας που είπε ότι ακόμα κι αυτό γίνεται γιατί είναι σαν να θέλουμε ουσιαστικά να δείξουμε τι θα δώσουμε. Να δείξουμε ποια είναι η δημόσια περιουσία και τι θα δώσουμε. Η δημόσια περιουσία πρέπει να καταγράφεται. Και πρέπει να καταγράφεται μ' έναν τρόπο ασφαλή και να υπάρχουν κανόνες. Από εκεί και πέρα, όμως, το πως διαχειρίζεσαι γενικά τα της χώρας, τα της οικονομίας είναι άλλο ζήτημα. Ας μην μπερδεύουμε τα πράγματα. Το Εθνικό Κτηματολόγιο θα έπρεπε να έχει γίνει εδώ και δεκαετίες. Οι έμπειροι, πολυτάλαντοι και τόσο αποτελεσματικοί συνάδελφοι που κυβέρνησαν δεν το κατάφεραν αυτό και έτσι σήμερα έρχεται αυτό το νομοσχέδιο - τομή για το Εθνικό Κτηματολόγιο, που μαζί με τις τριάντα δύο μελέτες που έχουν προκηρυχθεί, είκοσι οκτώ από αυτές έχουν ήδη υπογραφεί και πρέπει να πούμε ότι πραγματικά αρχίζει να γίνεται και να ολοκληρώνεται η χωροταξία σ' αυτήν τη χώρα, ακριβώς γιατί και το ζήτημα των δασικών χαρτών προχωρά. Η Ελλάδα, επίσης, το 2020 θα αποκτήσει πλήρες Κτηματολόγιο σχεδόν για το 80% της επικράτειάς της. Εδώ πρέπει να πω - το είπα και στην επιτροπή - για τους δασικούς χάρτες, που είναι μια πολύ σημαντική διαδικασία η οποία ολοκληρώνεται, ότι το 0,8% - αν θυμάμαι καλά, αυτό είπε ο κ. Φάμελλος - μας έδωσαν επικυρωμένα δάση. Βέβαια, πρέπει να πούμε ότι σ' όλο αυτό το νομοθέτημα δύο πράγματα είναι σημαντικά, κατά την άποψή μας: Το πρώτο είναι ότι όλοι οι εργαζόμενοι εντάσσονται σ' αυτόν τον φορέα. Το δεύτερο στοιχείο, που είναι πάρα πολύ σημαντικό, είναι ότι αυτός ο νέος φορέας είναι νομικό πρόσωπο δημοσίου δικαίου. Επιμείναμε σ' αυτό, γιατί ο νομικός έλεγχος και η κατοχύρωση των δικαιωμάτων των πολιτών συνιστά άσκηση δημόσιας εξουσίας και επομένως δεν μπορεί παρά να ανατεθεί σε όργανο που ανήκει στο κράτος. Έτσι, αυξάνεται και η ασφάλεια δικαίου που προσλαμβάνει ο πολίτης και υπάρχει και γρήγορη εξυπηρέτηση. Το δεύτερο νομοσχέδιο, το οποίο περιλαμβάνεται στο Υπουργείο Περιβάλλοντος, είναι ο λατομικός κώδικας, το λατομικό νομοσχέδιο. Αποσκοπεί στον εκσυγχρονισμό του θεσμού έρευνας και εκμετάλλευσης των λατομείων και της εξορυκτικής δραστηριότητας. Ενδεικτικά να πω ότι εισάγονται κάποιες καινοτομίες, όπως ο εξορθολογισμός και η ενιαία αντιμετώπιση των διαδικασιών, αλλά και του χρόνου για τις μισθώσεις και τη χορήγηση των εγκρίσεων των λατομείων. Υπάρχει απλούστευση της διαδικασίας αδειοδότησης της διενέργειας των εργασιών έρευνας και εκμετάλλευσης, με στόχο ένα απλό σαφές και σταθερό πλαίσιο. Αναμορφώνεται η διαδικασία καθορισμού των λατομικών περιοχών, εκμετάλλευσης αδρανών υλικών, ώστε να εξασφαλίζεται η επάρκεια δομικών υλικών σε εθνικό επίπεδο, η ποιότητα των παραγόμενων υλικών με βάση ευρωπαϊκά πρότυπα και η ένταξη των λατομικών περιοχών στον χωροταξικό σχεδιασμό της χώρας. Βεβαίως, θα λέγαμε ότι τίθεται σε αυστηρότερο πλαίσιο η αποκατάσταση του περιβάλλοντος. Δηλαδή, υπάρχουν διατάξεις σε αυστηρότερο πλαίσιο, σε σχέση με την αποκατάσταση του περιβάλλοντος και της πολιτισμικής κληρονομιάς, καθώς και η ασφάλεια και ο εποπτικός έλεγχος γίνονται σε πιο αυστηρό πλαίσιο. Προχωρώντας, θα ήθελα να μιλήσω για το Χρηματιστήριο Ενέργειας. Είναι πάρα πολύ μεγάλη συζήτηση, να μιλήσουμε γενικότερα για την ενέργεια. Το είπαμε και στις επιτροπές. Δεν είναι αντικείμενο αυτού του νομοσχεδίου. Θα πω μόνο δυο - τρεις διατάξεις σε σχέση με το Χρηματιστήριο Ενέργειας. Ξέρουμε όλοι πως γίνεται η μετάβαση από τις πιο συμβατικές ενέργειες στις ανανεώσιμες πηγές ενέργειας. Είναι σημαντικό ότι και διεθνώς και πανευρωπαϊκά επιλέγονται πλέον οι ανανεώσιμες πηγές ενέργειας. Θέλει πάρα πολύ μεγάλη συζήτηση για το πως επιλέγονται. Θα ήθελα, όμως, να πω ότι για το Χρηματιστήριο Ενέργειας, ουσιαστικά μέσα απ' αυτό το νομοθέτημα, υπάρχει ως στόχευση να διαμορφωθεί μια κοινή αρχιτεκτονική λειτουργίας στην Ευρωπαϊκή Ένωση, η οποία θα οδηγήσει στη σύζευξη των αγορών των χωρών της Ευρωπαϊκής Ένωσης, στην ενθάρρυνση ανοικτού και δίκαιου ανταγωνισμού προς το συμφέρον του τελικού καταναλωτή. Να σημειώσω το εξής: Η δημιουργία αυτής της διευρυμένης αγοράς ηλεκτρικής ενέργειας που θα λειτουργεί με κοινούς κανόνες, παράλληλα με το διασυνοριακό εμπόριο, επιτρέπουν ανά πάσα στιγμή - και αυτό είναι σημαντικό και πρέπει να το πούμε - το έλλειμμα που μπορεί να προκύψει προσωρινά σε οποιαδήποτε χώρα να αντισταθμίζεται με το πλεόνασμα μιας άλλης χώρας με όρους αγοράς. Γιατί αυτό; Παρ' όλο που μπορεί να εγκυμονεί κινδύνους και εγώ το καταλαβαίνω και πάντα έχει σχέση, ξαναλέω, με το τι επικρατεί και στην ίδια την Ευρωπαϊκή Ένωση και διεθνώς και το πως διαχειρίζεται κάθε κυβέρνηση αυτά τα θέματα, θα ήθελα να πω ότι γίνεται προσπάθεια μ' αυτόν τον τρόπο να διασφαλιστεί η επάρκεια εφοδιασμού, αλλά και ένα χαμηλότερο ενεργειακό κόστος, με στόχο τη σταδιακή σύγκλιση των τιμών ενέργειας της ενιαίας αγοράς ενέργειας. Κάτι πάρα πολύ σημαντικό στο πολυνομοσχέδιο, για το οποίο έγινε πολύς λόγος, είναι τα οικογενειακά επιδόματα. Έγινε πολύς λόγος και υπήρχε μια αντίδραση από τους πολύτεκνους. Να πούμε ότι σ' έναν αριθμό πολυτέκνων, πράγματι, μειώνεται το ποσοστό. Θέλω, όμως, να πω κάποια στοιχεία. Κατ' αρχάς, είναι καινοτομία το ότι δίνονται για πρώτη φορά οικογενειακά επιδόματα σε δίτεκνους και μονότεκνους, δηλαδή σε οικογένειες με ένα ή δύο παιδιά. Θα πρέπει να πούμε, επίσης, ότι δίνονται 260 εκατομμύρια παραπάνω χρήματα. Δηλαδή, έχουμε μια αύξηση 40%. Εδώ υπάρχουν οι αριθμοί. Οι αριθμοί λένε ότι οκτακόσιες τέσσερις χιλιάδες άνθρωποι παίρνουν οικογενειακά επιδόματα. Απ' αυτές τις οκτακόσιες τέσσερις χιλιάδες, οι επτακόσιες τριάντα οκτώ χιλιάδες βλέπουν αύξηση στα οικογενειακά επιδόματα. Και επειδή βλέπω ότι ανησυχεί ο συνάδελφος από τη Δημοκρατική Συμπαράταξη για τους τρίτεκνους, δεν μπορείς να κρύψεις τίποτα κάτω από το χαλί. Όταν υπάρχει αυτή η μείωση, υπάρχει αυτή η μείωση. Υπήρχε, όμως, ξαναλέω, μια απαίτηση - αλλάζει η αρχιτεκτονική του πως δίνονται - από τους δανειστές ουσιαστικά να υπάρξουν δυο κατηγορίες. Αυτό σήμαινε ότι δεν θα είχαμε, δυστυχώς, για πολλές οικογένειες την παροχή των επιδομάτων και επομένως επιλέχθηκε αυτός ο τρόπος. Βεβαίως, να πω ότι γίνεται πολύς λόγος για το δημογραφικό πρόβλημα. Το δημογραφικό πρόβλημα δεν λύνεται - και πρέπει να το καταλάβουμε όλοι - με επιδόματα. Το δημογραφικό πρόβλημα λύνεται, εφόσον υπάρχουν πραγματικές δομές, οι οποίες θα ενισχύουν την οικογένεια, τις μητέρες που θα έχουν να πάνε τα παιδιά τους σε βρεφονηπιακούς σταθμούς, θα υπάρχουν δομές, καλά σχολεία. Έτσι λύνεται το δημογραφικό πρόβλημα. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κύριε Πρόεδρε, να υπάρχει μια ανοχή, διότι είναι πολύ μεγάλο το νομοσχέδιο. Θέλω να περάσω γρήγορα στις διατάξεις του Υπουργείου Ψηφιακής Πολιτικής και να πω βέβαια ότι σ' αυτόν τον άπλετο και τζάμπα χώρο που υπήρχε για τα κανάλια τόσα χρόνια βλέπουμε ότι μέσα από μια άρτια διαδικασία, η οποία οργανώθηκε και περιφρουρήθηκε από το ΕΣΡ, έκαναν αίτηση για αδειοδότηση έξι κανάλια. Ξαναλέω ότι έγινε μια διαδικασία άρτια, μια διαδικασία με βάση ποιον νόμο; Με βάση τον αντισυνταγματικό νόμο του Νίκου Παππά. Σε σχέση με τις διατάξεις που αναφέρονται στο Υπουργείο Ψηφιακής Πολιτικής, θα πρέπει να πούμε πολύ συνοπτικά ότι για τους ραδιοφωνικούς σταθμούς η διαδικασία αδειοδότησης διενεργείται από το ΕΣΡ, το οποίο θα εκδώσει τη σχετική προκήρυξη. Άκουσα προσεκτικά χθες τον κ. Μορώνη, ο οποίος εξαρχής είπε ότι εκφράζει προσωπικές του απόψεις. Είπε βεβαίως - και δεν το ξεχνώ - ότι δεν ρωτήθηκε το ΕΣΡ. Νομίζω ότι σ' αυτό, έτσι και αλλιώς, το ΕΣΡ θα «τρέξει», θα διενεργήσει τη διαδικασία, επομένως νομίζω ότι απαιτείται να πει και τη γνώμη του. Το δεύτερο πράγμα είναι ότι οι άδειες διακρίνονται σε εθνικής και περιφερειακής εμβέλειας. Άκουσα με πολύ μεγάλη προσοχή, νομίζω, έναν εκπρόσωπο που μιλούσε γι' αυτό το θέμα και είπε «τι χρειάζεται η πανελλαδικότητα;». Εγώ θα έλεγα ότι χρειάζεται η πανελλαδικότητα, γιατί υπάρχουν πολιτικά ζητήματα, πολιτιστικά θέματα, τα οποία είναι σημαντικό να ακούγονται πανελλαδικά και να υπάρχουν τέτοιοι σταθμοί πανελλαδικής εμβέλειας. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Βουλευτού]] Θέλω να πω ότι με απόφαση του Υπουργού Ψηφιακής Πολιτικής και μετά από σύμφωνη γνώμη του ΕΣΡ…
Και με αυτό κλείνετε, κυρία Τριανταφύλλου.
Κύριε Πρόεδρε, συγγνώμη που το λέω αυτό, αλλά χθες είχαμε πει και ζητώ την ανοχή…
Σας την έχω δώσει ήδη την ανοχή κατά τρία λεπτά.
Κύριε Πρόεδρε, συγγνώμη που σας διακόπτω, αλλά είπαμε χθες ότι επειδή δεν κάναμε δευτερολογία και είναι εδώ όλοι οι εισηγητές, να μπορούσαμε να φτάσουμε τουλάχιστον μέχρι τα δεκαοκτώ λεπτά.
Όχι, αυτό ξεχάστε το. Κλείνετε σε τριάντα δευτερόλεπτα. Θα υπάρχει η ίδια ανοχή για όλους τους εισηγητές.
Εάν μπορούσα να έχω ένα λεπτό, σας ευχαριστώ εκ των προτέρων. Θέλω να πω κάτι που είναι πολύ σημαντικό και δεν θέλω να το προσπεράσω σε καμμία περίπτωση, παρ' όλο που υπάρχουν δυο ρυθμίσεις σημαντικές και στην υγεία και στα εργασιακά. Θα πάω κατευθείαν στα εργασιακά, γιατί νομίζω ότι δεν πρέπει να μείνει καμμία σκοτεινή γραμμή γύρω από αυτό το θέμα. Έτσι κι αλλιώς το ζήτημα της απεργίας είναι από μόνο του πάρα πολύ σοβαρό. Είπαμε και χθες το εξής: Υπάρχουν κατ' αρχάς δύο ρυθμίσεις. Για τα ΚΤΕΛ, για την αποζημίωση και για τα εργατικά ατυχήματα τα είπανε. Όταν ένας εργοδότης έχει την ευθύνη και δεν τηρεί τα ασφαλιστικά μέτρα, είναι σαν να έχει δόλο ο εργοδότης και επομένως οφείλει να αποζημιώσει τον εργαζόμενο. Για την απεργία δεν θέλω να το προσπεράσω. Υπάρχει πρόσκομμα. Δηλαδή, δημιουργεί ένα πρόσκομμα…
Κυρία Τριανταφύλλου, μη με φέρνετε σε δύσκολη θέση. Μηδενίζω τον χρόνο σας. Ένα λεπτό για να πω κάτι που ισχύει για όλους. Θα κάνω μία πρόταση. Οι εισηγητές είναι οι μόνοι από τους συναδέλφους που έχουν δευτερολογία για έξι λεπτά. Εάν, λοιπόν, θέλει κάποιος εισηγητής, πέραν των δύο, τριών λεπτών ανοχής στα δώδεκα λεπτά, να μου το λέει την ώρα που θα ξεκινάει, να βάζω και τη δευτερολογία του - να είμαστε, όμως, εξηγημένοι ότι τη Δευτέρα η δευτερολογία του δεν θα υπάρξει - ώστε να έχετε μια σχετική άνεση. Εγώ αντιλαμβάνομαι ότι είναι τετρακόσια άρθρα και σε δώδεκα λεπτά δεν μπορεί κάποιος να τα αναπτύξει, αλλά τη διαδικασία δεν την επέλεξε η Ολομέλεια της Βουλής. Την επέλεξε η Κυβέρνηση και οι χρόνοι είναι συγκεκριμένοι. Σας βάζω άλλα τρία λεπτά και κλείνετε με αυτό.
Στα δεκαεπτά λεπτά όλοι, κύριε Πρόεδρε.
Όχι, δεν είναι δεκαεπτά. Ήταν δεκαπέντε και δεκατρία. Τα έχω γράψει. Όποιος θέλει να κάνει χρήση θα κάνει, συν τα δύο, τρία λεπτά ανοχή που θα έχει. Οπότε δεν θα είναι δεκαοκτώ λεπτά, κύριε Κωνσταντινόπουλε. Θα είναι είκοσι, είκοσι ένα λεπτά. Αλλά θα γραφτεί στα Πρακτικά ότι τη Δευτέρα δεν θα υπάρχει δευτερολογία.
Για όσους κάνουν χρήση της δευτερολογίας.
Είναι λίγο άδικο για την εισηγήτρια μας, γιατί αυτό γίνεται στο τέλος.
Ολοκληρώστε, κυρία συνάδελφε, σε ένα λεπτό.
Αυτό είναι προ τετελεσμένου για μένα. Ευχαριστώ πάρα πολύ για την ανοχή, αλλά καταλαβαίνετε ότι θα ήθελα και εγώ τουλάχιστον το μισό από τη δευτερολογία μου. Ας το διαπραγματευτώ έτσι.
Δεν υπάρχει τέτοια διαδικασία εδώ. Πείτε μου αν θα πάρετε όλη τη δευτερολογία.
Τότε θα τελειώσω τώρα. Αν και λέω ότι βάζω το αίτημα πάλι. Να πω δύο πράγματα για την απεργία. Το πρώτο πράγμα είναι ότι δημιουργεί πράγματι ένα πρόσκομμα. Δηλαδή, όταν μιλάμε για μικρά επιχειρησιακά σωματεία, σημαίνει ότι έχουν κατά την άποψή μου και άλλες δυσκολίες. Είναι μικρά, είναι πιο αποκομμένα κ.λπ.. Δεν είναι απαγορευτική για την απεργία, σε καμμία περίπτωση. Ανεβάζει μόνο στο 1/2 την απαιτούμενη παρουσία - όχι να μείνουν μέχρι τέλους - στη γενική συνέλευση των οικονομικά τακτοποιημένων μελών. Είπα ξανά και χθες ότι για να είμαστε ειλικρινείς και αυτό που έχει σημασία είναι ότι τα πρωτοβάθμια σωματεία και γενικότερα το συνδικαλιστικό κίνημα το οποίο μ' αυτόν τον τρόπο χρησιμοποιήθηκε από την κεντροαριστερά, κυρίως του ΠΑΣΟΚ και ουσιαστικά εκφυλίστηκε, δεν πάσχουν από θέματα απαρτίας. Πάσχουν από θέματα ουσιαστικής συμμετοχής και νομιμοποίησης από τα ίδια τους τα μέλη. Τα εργατικά σωματεία είτε είναι πρωτοβάθμια είτε όχι, στο βαθμό που είναι δυναμικά, ταξικά και δημοκρατικά οφείλουν να αναζητούν μεγάλες και πολύ μεγαλύτερες από το μισό, αυτό που λέμε «συμμετοχή κατά τη διάρκεια των διαδικασιών».
Κυρία Τριανταφύλλου, μη με φέρετε στη δύσκολη θέση να κλείσω το μικρόφωνο.
Ένα τελευταίο.
Όχι, κλείστε σας παρακαλώ.
Αναλάβαμε την ευθύνη να βγάλουμε τη χώρα από τα μνημόνια και αυτό θα κάνουμε. Σ' αυτόν τον στόχο μας δεν θα κάνουμε ποτέ πίσω. Δεν θέλουμε σε καμμία περίπτωση - και αυτό είναι το πρόβλημα - να γίνουμε απολειφάδι του παρελθόντος. Η Αριστερά δεν θα ξαναγίνει ποτέ απολειφάδι του παρελθόντος και ο ΣΥΡΙΖΑ θα περιφρουρήσει όσο μπορεί αυτήν τη διαδικασία.
Κύριε Δήμα, ελάτε στο Βήμα. Σας βάζω δεκαέξι λεπτά. Άμα χρειαστείτε τη δευτερολογία σας θα μου το πείτε. Τα δεκαέξι λεπτά είναι γιατί έδειξα ανοχή και στην κ. Τριανταφύλλου. Το ίδιο θα γίνει με όλους τους συναδέλφους εισηγητές και αγορητές. Τελειώνοντας, εάν θέλετε τη δευτερολογία σας, θα μου το πείτε. Ορίστε, έχετε τον λόγο.
Ευχαριστώ, κύριε Πρόεδρε. Διαβάζω το δελτίο Τύπου του ΣΥΡΙΖΑ στις 16-8-2015: «Ο Πρόεδρος του ΣΥΡΙΖΑ Αλέξης Τσίπρας συναντήθηκε σήμερα με το Προεδρείο της Ανώτατης Συνομοσπονδίας Πολυτέκνων Ελλάδας. Στη συνάντηση ο Πρόεδρος του ΣΥΡΙΖΑ ανέφερε μεταξύ άλλων: “Οι πολύτεκνες οικογένειες ήταν από τα μεγαλύτερα θύματα των αντικοινωνικών περικοπών που προωθήθηκαν τα χρόνια του μνημονίου. Με τις περικοπές σε βάρος των πολύτεκνων οικογενειών, η κυβέρνηση Σαμαρά - Βενιζέλου παραβίασε το συνταγματικά κατοχυρωμένο δικαίωμά τους για ειδική φροντίδα από το κράτος. Παραβίασε, όμως και τη δική της συνταγματική υποχρέωση για σχεδιασμό και εφαρμογή δημογραφικής πολιτικής, οξύνοντας ακόμα περισσότερο το κρίσιμο για το μέλλον της χώρας δημογραφικό πρόβλημα”». Και τώρα το καλύτερο: «Ο ΣΥΡΙΖΑ έχει την πολιτική βούληση, στο πλαίσιο του προγράμματός του για την αντιμετώπιση της ανθρωπιστικής κρίσης, να αποκαταστήσει σταδιακά τις αδικίες και τις απώλειες των εισοδημάτων και των δικαιωμάτων των πολύτεκνων οικογενειών, που συντελέστηκαν στα χρόνια του μνημονίου». Καταθέτω το δελτίο Τύπου στα Πρακτικά. [[Στο σημείο αυτό ο Βουλευτής κ. Χρίστος Δήμας καταθέτει για τα Πρακτικά το προαναφερθέν δελτίο Τύπου, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Για να δούμε κάποια ενδεικτικά παραδείγματα του δικού μας νόμου και του νόμου του ΣΥΡΙΖΑ και των Ανεξαρτήτων Ελλήνων. Τρίτεκνη οικογένεια με εισόδημα 23.000 ευρώ με τον νόμο το δικό μας μέχρι σήμερα λάμβανε επίδομα 1.980 ευρώ τον χρόνο. Με τον νόμο ΣΥΡΙΖΑ - Ανεξαρτήτων Ελλήνων θα λάβει 1.344 ευρώ, δηλαδή χάνει το 1/3 του επιδόματός της. Άλλο παράδειγμα. Πολύτεκνη οικογένεια με τέσσερα παιδιά και ετήσιο εισόδημα 26.000 ευρώ. Προφανώς, τους θεωρείτε πολύ πλούσιους εσείς. Με τον νόμο τον δικό μας μέχρι σήμερα λάμβανε 2.640 ευρώ τον χρόνο. Με τον νόμο ΣΥΡΙΖΑ - Ανεξαρτήτων Ελλήνων θα λάβει 2.016 ευρώ το χρόνο, δηλαδή χάνει το 1/4 του επιδόματός της. Όπως λέει και ο κ. Τσίπρας, ήταν δίκαιο και έγινε πράξη. Επιτρέψτε μου να υπενθυμίσω πως επί κυβερνήσεως Νέας Δημοκρατίας το 2012 πραγματοποιήθηκε αύξηση στον προϋπολογισμό της τάξεως των 250 εκατομμυρίων ευρώ για τα οικογενειακά επιδόματα. Δώσαμε επίδομα από το πρώτο παιδί με εισοδηματικά κριτήρια και ειδικό επίδομα σε τρίτεκνες και πολύτεκνες οικογένειες. Για πρώτη φορά με τον τρόπο αυτό υπήρξε έμπρακτη στήριξη από το πρώτο παιδί της οικογένειας. Το μέγεθος της αδιαφορίας σας για τους τρίτεκνους και τους πολύτεκνους αποδεικνύεται από το γεγονός ότι ο ΣΥΡΙΖΑ και οι Ανεξάρτητοι Έλληνες δεν είχατε ψηφίσει τη θέσπιση του ειδικού επιδόματος σε τρίτεκνες και πολύτεκνες οικογένειες. Η υποκρισία σας, όμως, είναι αμίμητη. Στις 5 Φεβρουαρίου 2013 τρεις Βουλευτές του ΣΥΡΙΖΑ κατέθεσαν ερώτηση προς τον Υπουργό Εργασίας κ. Βρούτση. Το θέμα της ερώτησης ήταν: «Εμπαιγμός και καταδίκη στη φτώχεια των τρίτεκνων και πολύτεκνων οικογενειών από την κυβέρνηση». Ρωτούν, λοιπόν, οι τρεις Βουλευτές του ΣΥΡΙΖΑ: «Εξετάζετε την έκδοση νέου κανονιστικού πλαισίου για τη χορήγηση αναβαθμισμένων τριτεκνικών και πολυτεκνικών επιδομάτων ή τουλάχιστον την επαναφορά τους στα επίπεδα που ίσχυαν μέχρι 31-12-2012, δεδομένου ότι οι ισχύουσες διατάξεις είναι κατάφωρα άδικες και αντικοινωνικές»; Νομίζω δικαιωματικά ο τότε Υπουργός Εργασίας κ. Βρούτσης, οφείλει μια εκ νέου απάντηση στους Βουλευτές του ΣΥΡΙΖΑ. Για την ιστορία, οι τρεις Βουλευτές του ΣΥΡΙΖΑ που υπέγραφαν την ερώτηση ήταν ο Αλέξης Τσίπρας, ο Δημήτρης Στρατούλης και ο Θανάσης Πετράκος. Καταθέτω την ερώτηση στα Πρακτικά, λέγοντας ότι τουλάχιστον οι δύο από τους τρεις μπορούν να υπερηφανεύονται ότι έμειναν σταθεροί και πιστοί στις αρχές και τα πιστεύω τους. Δεν είναι τυχαίο άλλωστε πως η λέξη «κωλοτούμπα» έχει αποκτήσει διεθνή εμβέλεια με τον κ. Τσίπρα. [[Χειροκροτήματα από την πτέρυγα της Νέας Δημοκρατίας]] [[Στο σημείο αυτό ο Βουλευτής κ. Χρίστος Δήμας καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Να σας διαβάσω μια πολύ ενδιαφέρουσα επιστολή που έλαβε μόλις χθες ο Πρωθυπουργός από νυν Βουλευτή του ΣΥΡΙΖΑ. «Κύριε Πρωθυπουργέ, κυρία και κύριε Υπουργέ, με το πρόσφατο πολυνομοσχέδιο που συζητείται στις αρμόδιες επιτροπές και συγκεκριμένα με τις σχετικές διατάξεις του Υπουργείου Εργασίας, καταργείται επί της ουσίας η δυνατότητα λήψης των πολυτεκνικών των τριτεκνικών επιδομάτων για μεγάλη μερίδα οικογενειών με τρία τέκνα και άνω. Και παρ' όλο που ο προϋπολογισμός αυξάνεται κατά 40%, συντελείται μια αδικία» - κυρία Φωτίου, ακούτε υποθέτω - «σε βάρος των τρίτεκνων και πολύτεκνων με εισοδήματα άνω των 13.500 ευρώ. Αυτό συμβαίνει εξαιτίας της αυστηροποίησης στους όρους χορήγησης των επιδομάτων για τους τρίτεκνους και τους πολύτεκνους και, κυρίως, λόγω της οριζοντιοποίησης όρων χωρίς τις απαραίτητες και δικαιολογημένες διαβαθμίσεις βάσει του αριθμού των προστατευόμενων τέκνων. Είναι αδιανόητο να μην υπάρχει διαβάθμιση στο απαιτούμενο εισόδημα των οικογενειών ανάλογα με τον αριθμό των τέκνων. Η ανησυχία, η δυσαρέσκεια και η διαμαρτυρία των οικογενειών αυτών, που πλέον θα αποκλείονται ή θα λαμβάνουν μειωμένο αντί για αυξημένο επίδομα από μια Κυβέρνηση της Αριστεράς, είναι πιστεύω δικαιολογημένη. Γνωρίζοντας τις ευαισθησίες όλων ως προς το θέμα της βούλησης αφ' ενός ενίσχυσης των αδύναμων πολιτών και τόνωσης της χειμαζόμενης ελληνικής οικογένειας και αφ' ετέρου αντιμετώπισης του δημογραφικού προβλήματος, παρακαλώ πολύ όπως επανεξετάσετε τους όρους και τις προϋποθέσεις χορήγησης των επιδομάτων με βάση τις πραγματικές οικονομικές ανάγκες τους». Δεν τα λέω εγώ. Τα λέει νυν Βουλευτής του ΣΥΡΙΖΑ, που υποθέτω ότι δεν θα ψηφίσει αυτήν τη διάταξη. Καταθέτω την επιστολή στα Πρακτικά.
Το όνομά του;
Είναι στα Πρακτικά. Επιτρέψτε μου να πω, όμως, πως ακόμα και αν το επίδομα για κάθε παιδί ήταν αρκετά υψηλότερο από αυτό που παρουσιάζετε, το κόστος διαβίωσης για κάθε οικογένεια τα τελευταία τρία χρόνια επί ημερών ΣΥΡΙΖΑ - Ανεξαρτήτων Ελλήνων, έχει αυξηθεί κατά πολύ, με αποτέλεσμα να έχει γίνει δυσβάσταχτο. Σύμφωνα με τα δικά σας στοιχεία, ένας στους δύο πολίτες οφείλουν χρήματα στην εφορία, περισσότεροι από ένα εκατομμύριο οφειλέτες έχουν υποστεί μέτρα αναγκαστικής είσπραξης, δηλαδή κατάσχεση ή δήμευση περιουσίας, χίλιες περίπου κατασχέσεις γίνονται καθημερινά και, επιπλέον, επτακόσιες πενήντα χιλιάδες οφειλέτες κινδυνεύουν άμεσα με κατασχέσεις. Ο ΟΟΣΑ πρόσφατα ανακήρυξε την Ελλάδα παγκόσμια πρωταθλήτρια φορολογίας. Το Παγκόσμιο Οικονομικό Φόρουμ στην πρόσφατη ετήσια έκθεση για την ανταγωνιστικότητα της οικονομίας κατατάσσει την Ελλάδα στην τελευταία από εκατόν τριάντα επτά χώρες στην επίδραση της φορολογίας στα κίνητρα για επενδύσεις και στην προτελευταία θέση στην επίδραση της φορολογίας στα κίνητρα για εργασία. Όλα αυτά εξηγούνται πολύ απλά: Είκοσι επτά νέους φόρους έχετε βάλει, δύο αυξήσεις έχετε κάνει στους συντελεστές ΦΠΑ, έχετε αυξήσει τις ασφαλιστικές εισφορές, που είχαν ως αποτέλεσμα να κλείσουν πάνω από εβδομήντα επτά χιλιάδες επιχειρήσεις τα τελευταία δυόμισι χρόνια, περισσότεροι από εκατόν έντεκα χιλιάδες ελεύθεροι επαγγελματίες να έχουν κλείσει τα βιβλία τους τον τελευταίο ενάμιση χρόνο, οι ληξιπρόθεσμες οφειλές των ιδιωτών, δηλαδή τα χρήματα που οφείλονται από πολίτες και επιχειρήσεις προς την εφορία, πλέον ξεπερνούν τα 100 δισεκατομμύρια. Και επιτρέψτε μου να σας πω, γιατί σας αρέσει πολύ να κατηγορείτε τους προηγούμενους, ότι τα 25 δισεκατομμύρια έχουν δημιουργηθεί επί δικών σας ημερών, δηλαδή το 1/4 του ιδιωτικού χρέους είναι δικό σας δημιούργημα. Άρα, πολύ ουσιαστικότερη πολιτική για όλα τα νοικοκυριά, για την οικογένεια και για τη χώρα θα ήταν η πραγματική μείωση της φορολογίας, ειδικά των έμμεσων φόρων, που είναι και οι πιο άδικοι. Είστε όμως και η Κυβέρνηση που σχεδιάζει την ψηφιακή της πολιτική ανάλογα με το ποιος Υπουργός κερδίζει το φλουρί της βασιλόπιτας. Αυτό και μόνο δείχνει την έλλειψη στοιχειώδους σοβαρότητας και σχεδιασμού και το μέγεθος της ανευθυνότητας. Στην πραγματικότητα, όμως, το φλουρί το κέρδισαν όσοι σας άσκησαν πίεση για τους πλειστηριασμούς ακόμα και της πρώτης κατοικίας ή ακόμα και για χρέη προς την εφορία της τάξεως των 500 ευρώ. Διαβάζω από το πολυνομοσχέδιο: «Από τις 21-2-2018 οι πλειστηριασμοί διεξάγονται αποκλειστικά και μόνο με ηλεκτρονικά μέσα, ανεξάρτητα από τον χρόνο επίδοσης επιταγής και επιβολής της κατάσχεσης.» Από το περίφημο σύνθημα: «Κανένα σπίτι στα χέρια τραπεζίτη», φτάσαμε με την ψήφο των Βουλευτών του ΣΥΡΙΖΑ και των Ανεξαρτήτων Ελλήνων στο καινούργιο σύνθημα: «Το σπίτι του ιδιοκτήτη με e - mail στον τραπεζίτη».
Εσείς τι πρόταση έχετε; Για να ακούσω.
Το μέγεθος της υποκρισίας και της ανευθυνότητάς σας δεν έχει, όμως, όρια και σταματημό. Πριν λίγους μήνες κοροϊδεύατε τους συμβασιούχους του δημοσίου ότι δήθεν θα τους νομιμοποιήσετε και μοιράζατε για μια ακόμη φορά ψεύτικες υποσχέσεις, χωρίς να έχετε το θάρρος να πείτε την αλήθεια. Σήμερα φέρνετε τη διάταξη στο άρθρο 242, που νομοθετείτε προφανώς υπό την πίεση των θεσμών, διότι σας θεωρούν παντελώς αναξιόπιστους, στην οποία υπογραμμίζετε το εξής: «Οι διορισμοί και οι προσλήψεις προσωπικού στους φορείς Γενικής Κυβέρνησης σε περιπτώσεις συμμόρφωσης σε δικαστικές αποφάσεις, με τις οποίες αναγνωρίζεται η ορισμένης διάρκειας εργασιακή σχέση του υπαλλήλου ως αορίστου χρόνου ή κάλυψης οργανικών θέσεων μόνιμου προσωπικού ή προσωπικού με σύμβαση ιδιωτικού δικαίου αορίστου χρόνου, μπορούν να διενεργούνται αρκούσης της τήρησης των ορίων δαπανών για μισθούς και συντάξεις που προβλέπονται στο μεσοπρόθεσμο πρόγραμμα». Και συνεχίζω: «Απαγορεύεται η μετατροπή των εργασιακών σχέσεων του έκτακτου προσωπικού που προσλαμβάνεται με οιαδήποτε σχέση ορισμένης διάρκειας που καταρτίζεται κατά τους κανόνες του ιδιωτικού δικαίου σε συμβάσεις αόριστης διάρκειας». Πηγαίνετε τώρα να εξηγήσετε αυτήν τη διάταξη στους συμβασιούχους, στους οποίους πριν από λίγους μήνες υποσχεθήκατε μονιμοποίηση. Είναι η ίδια υποκρισία που σας διέπει για το ζήτημα της προκήρυξης των απεργιών. Άλλα λέγατε ως αντιπολίτευση, άλλα λέγατε στην αρχή ως Κυβέρνηση, άλλα πράττετε τώρα. Είμαι βέβαιος, όμως, πως αυτό διόλου σας απασχολεί. Για να παραμείνετε στην εξουσία είστε διατεθειμένοι να κάνετε τα πάντα κυριολεκτικά!
Κύριε Δήμα, με συγχωρείτε για τη διακοπή. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία σαράντα πέντε μαθητές και μαθήτριες και τρεις εκπαιδευτικοί συνοδοί τους από το 5ο και 11ο Δημοτικό Σχολείο του Βύρωνα. Η Βουλή τούς καλωσορίζει.
Είναι φοβερό, όμως, το πως δημιουργείτε από το πουθενά νέες δομές, νέες εξυπηρετήσεις, πέρα από κάθε ηθικό φραγμό και συνεχές βόλεμα ημετέρων, που κόστισαν στην ελληνική κοινωνία και συγκροτούν έναν νέο κομματικό στρατό στο κράτος, όλα αυτά δηλαδή που εμείς θέλουμε να πολεμήσουμε. Το άρθρο 240, ακούστε στη συνύπαρξη πόσων δομών ταυτόχρονα αναφέρεται: Γενικών γραμματέων, αναπληρωτών γενικών γραμματέων, γενικών και ειδικών γραμματέων, προϊσταμένων γενικών και ειδικών γραμματειών και των νέων διοικητικών γραμματέων και προφανώς των αναπληρωτών τους, αλλά και όλων των μετακλητών που καλούνται να τους υπηρετήσουν. Πόσο θα στοιχίσει όλη αυτή η αναδόμηση μετακλητών υπαλλήλων της Κυβέρνησης; Κανείς δεν ξέρει, κανείς δεν μπορεί να υπολογίσει. Το μόνο που ξέρουμε είναι ποιος θα τους πληρώσει. Χαρακτηριστικά διαβάζω από την έκθεση του Γενικού Λογιστηρίου του Κράτους πως το ύψος της εν λόγω δαπάνης εξαρτάται από πραγματικά γεγονότα. Είναι αυτό που λέμε ότι «και η επιστήμη σηκώνει τα χέρια ψηλά» με τον κρατισμό που μας επιβάλατε. Αφού «καζινοποιήσατε» όλη τη χώρα, τώρα φέρνετε ένα εντελώς διαφορετικό ρυθμιστικό πλαίσιο για τα καζίνα, παρά το γεγονός ότι ο Υπουργός Οικονομικών είχε δεσμευτεί πριν δύο μήνες σ' αυτήν την Αίθουσα πως αυτό θα γινόταν σε ξεχωριστό νομοσχέδιο, ώστε να μπορέσει να γίνει ουσιαστικός και πραγματικός διάλογος. Όμως, από ό,τι φαίνεται, ο διάλογος είναι κάτι που σας αφήνει αδιάφορους και θέλετε να αποφύγετε. Το πως εξασφαλίζετε βέβαια ίσο ανταγωνισμό στα καζίνα, όπου επιλεκτικά δίνετε ευνοϊκότερες φορολογικές ρυθμίσεις, είναι ένα ζήτημα. Προφανώς, υπάρχει κάποιος λόγος. Διάβασα με ενδιαφέρον, όμως, και την ομόφωνη απόφαση του δημοτικού συμβουλίου Μυκόνου, με την οποία οι κάτοικοι του νησιού, το οποίο συνεισφέρει τόσο σημαντικά στο ΑΕΠ της χώρας, δηλώνουν ότι είναι αντίθετοι με τη δημιουργία του καζίνου στον τόπο τους. Σας λένε: «δεν το θέλουμε!». Καταθέτω στα Πρακτικά και την ομόφωνη απόφαση του δημοτικού συμβουλίου. [[Στο σημείο αυτό ο Βουλευτής κ. Χρίστος Δήμας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εσείς, όμως, σε αντίθεση με την τοπική κοινωνία, προσπαθείτε να αρμέξετε τη «χρυσή αγελάδα» και να εκμεταλλευτείτε, μεταξύ άλλων, και τα πάθη των πιο αδύναμων ανθρώπων. Και θέλω να σταθώ σ' ένα ακόμη σημείο, που είναι δείγμα της ανηθικότητας με την οποία νομοθετείτε, όσο και εάν μιλάτε για διάφορα κοινωνικά πρόσημα: Σύμφωνα με τον νόμο 4002/2011, απαγορεύεται η διεξαγωγή πάσης φύσεως τυχερών παιγνίων με πίστωση, καθώς και η παροχή έκπτωσης στο κόστος συμμετοχής. Δηλαδή, απαγορεύεται στις επιχειρήσεις καζίνων να δανείζουν στους πελάτες τους για να συνεχίσουν να παίζουν. Εσείς, με την παράγραφο 26 του άρθρου 378 ανατρέπετε τη διάταξη αυτή και δίνετε το δικαίωμα στα καζίνα να δίνουν δάνεια άνω των 50.000 ευρώ στους παίκτες, για να συνεχίσουν να παίζουν. Για μένα αυτό είναι εκμετάλλευση του πάθους ενός παίκτη, που έχει χάσει τα πάντα. Εκεί καταντήσατε! Αυτό είναι το πραγματικό νόημα κάθε ηθικού πλεονεκτήματος μίας κυβέρνησης, που το μόνο που την ενδιαφέρει είναι οι εξυπηρετήσεις. Πρέπει να αποσύρετε τη διάταξη άμεσα! Συμπερασματικά, να πω ότι το πολυνομοσχέδιο που φέρατε στη Βουλή είναι ένα μείγμα μνημονιακών δεσμεύσεων, αριστερών ιδεοληψιών και οδυνηρών διαψεύσεων για πολλές κοινωνικές ομάδες και συντεχνίες στις οποίες μέχρι πρόσφατα «κλείνατε το μάτι».
Ευχαριστώ, κύριε Δήμα. Υπήρξατε απολύτως συνεπής στον χρόνο σας.
Κύριε Πρόεδρε…
Θέλουμε να μιλήσουμε και εμείς, κυρία Υπουργέ! Έχουμε και εμείς τον λόγο!
Η κ. Φωτίου να καθίσει κάτω. Δεν της έδωσα τον λόγο. Κυρία Φωτίου, παρακαλώ καθίστε κάτω. Δεν σας έδωσα τον λόγο και ούτε θα σας τον δώσω. Θα τελειώσουν οι εισηγητές και οι αγορητές και μετά θα έρθω στα υπουργικά έδρανα. Ξεχάστε το. Καθίστε κάτω. Ό,τι ισχύει για τους Βουλευτές, ισχύει και για τους Υπουργούς σε ό,τι αφορά στον Κανονισμό της Βουλής. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία είκοσι δύο μαθητές και μαθήτριες και δύο εκπαιδευτικοί συνοδοί τους από το 8ο Δημοτικό Σχολείο Αγίου Δημητρίου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο ειδικός αγορητής της Δημοκρατικής Συμπαράταξης κ. Κωνσταντινόπουλος για δεκαέξι λεπτά, με ό,τι είπαμε προηγουμένως.
Ευχαριστώ, κύριε Πρόεδρε. Κυρίες και κύριοι συνάδελφοι, σε λίγες ημέρες κλείνει τρία χρόνια η Κυβέρνηση ΣΥΡΙΖΑ - ΑΝΕΛ. Πρέπει να θυμηθούμε ότι, το πραγματικά ταξικό νομοσχέδιο που σήμερα φέρατε στη Βουλή, το οποίο κτυπάει τους πιο αδύναμους, όπως είναι οι πολύτεκνες και τρίτεκνες οικογένειες, κτυπάει τον καταναλωτή και βάζει θέματα που έχουν να κάνουν με συνδικαλιστικά δικαιώματα, κάνει και πολλές «μπίζνες» σε πολλά επίπεδα, «μπίζνες» ΣΥΡΙΖΑ! Θα ήθελα να θυμίσω στον κύριο Υπουργό - γιατί αυτή η ιστορία έχει μια συνέχεια - , που ήταν και ο Υπουργός της τρίτης ανακεφαλαιοποίησης, ότι πρέπει να γνωρίζει - και γνώριζε - ότι τα 24,5 δισεκατομμύρια που δόθηκαν στην τρίτη ανακεφαλαιοποίηση εξανεμίστηκαν αφού δεν άφησε το ελληνικό δημόσιο και τους Έλληνες μικροεπενδυτές με δικές τους ενέργειες να μπουν σ' αυτήν τη διαδικασία. Σήμερα αυτά δεν υπάρχουν, όπως σε άλλες χώρες της Ευρώπης και στην Αμερική, και μπήκαν στο δημόσιο χρέος. Αυτή ήταν μία από τις πολλές «δουλειές» μαζί με τα funds, με τα «κοράκια» που έκανε δουλειά η Κυβέρνηση ΣΥΡΙΖΑ - ΑΝΕΛ. Η Κυβέρνηση ΣΥΡΙΖΑ - ΑΝΕΛ κάνει «μπίζνες». Και ας έρθουμε στα καζίνα. Και απευθύνομαι και στη Νέα Δημοκρατία. Κύριοι συνάδελφοι του ΣΥΡΙΖΑ, δεν μπορώ να πω - και σ' αυτό θέλω να είμαι ειλικρινής - ότι όλοι οι Βουλευτές του ΣΥΡΙΖΑ γνώριζαν όλα αυτά που συμβαίνουν. Όμως σήμερα που τα γνωρίζετε, πρέπει να πάρετε τις αποφάσεις σας. Ήρθε χθες εκπρόσωπος των εργαζομένων στα καζίνα - έχετε και συνδικαλιστή Βουλευτή από τα καζίνα - και είπε πως εάν σήμερα το Καζίνο του Ρίου έχει φορολογία 720 χιλιάδες ευρώ τον χρόνο - αυτά δεν τα έχουν οι ιδιώτες, γι' αυτό είναι κιμπάρης ο Υπουργός και μειώνει και κόβει τα επιδόματα, γιατί είναι του δημοσίου, του κράτους - ένα ανάλογου τύπου καζίνο, με τις νέες προϋποθέσεις που φέρνει η Κυβέρνηση, ξέρετε πόσο φόρο θα πληρώνει τον χρόνο; Θα πληρώνει 90 χιλιάδες ευρώ. Είναι «μπίζνες» ή δεν είναι; Ποιοι επιχειρηματίες θα πάρουν τις επόμενες άδειες; Αυτές τι θα είναι; Θα είναι και πιστωτικά ιδρύματα; Τι θα κάνουν; Θα δανείζουν στους παίκτες.
Διάβασέ το καλύτερα.
Αυτό είναι, συνάδελφοι Βουλευτές του ΣΥΡΙΖΑ - αφήστε την ηγεσία - που εσείς αύριο με την ψήφο σας θα επιτρέψετε; Γιατί δεν κάνετε ενιαίους κανόνες για τα παλιά και τα νέα, για να μπορεί να υπάρξει τουλάχιστον μια δικαιοσύνη; Όμως, οι δεσμεύσεις σας προς τους νέους είναι συγκεκριμένες. Έχετε βρει τους αγοραστές πριν το νομοσχέδιο, όπως κάνατε και με την «ΕΘΝΙΚΗ ΑΣΦΑΛΙΣΤΙΚΗ» και τώρα ψάχνετε τον Τζον Κάλαμος να φέρει τα λεφτά. Έχουν περάσει επτά μήνες και στην «ΕΘΝΙΚΗ ΑΣΦΑΛΙΣΤΙΚΗ» δεν έχουν φέρει ούτε ένα ευρώ. Ο Τζον Κάλαμος είναι ο επενδυτής του μεγάλου fund ο οποίος σας έκανε και τα τραπέζια στην Αμερική, όταν πήγε ο Πρωθυπουργός. Κυρίες και κύριοι συνάδελφοι, αυτό γίνεται παντού. Να ξέρετε ότι η κ. Δούρου πήγε να αγοράσει ένα κτήριο στο Περιστέρι με 20 εκατομμύρια, ήρθε το Συμβούλιο της Επικρατείας και είπε ότι είναι 50% πάνω από την αξία και βεβαίως, το πήρε πίσω. Να πάμε, όμως, κυρίες και κύριοι συνάδελφοι, σε άλλα θέματα τα οποία είναι πιο ευαίσθητα. Ας έρθουμε στα θέματα των τριτέκνων και των πολυτέκνων. Κυρία συνάδελφε του ΣΥΡΙΖΑ και εισηγήτρια, το επίδομα για το πρώτο και δεύτερο παιδί δόθηκε για πρώτη φορά - μπορεί να μη συμφωνείτε με το ποσό - το 2013, αυτή είναι η αλήθεια, από την τότε συγκυβέρνηση. Σήμερα οι άνθρωποι - και μόνο αυτό θα πω - οι Πανελλήνιες Ομοσπονδίες με τις οποίες, όπως σας είπαν, ήσασταν μαζί χέρι - χέρι, σας είπαν χθες ότι η Κυβέρνηση εκφράζει το μίσος της εναντίον της τρίτεκνης και πολύτεκνης οικογένειας. «Το έγκλημα θα συντελεστεί», σας είπε ο πρόεδρος «και θα το δείτε, όταν δεν θα είστε Υπουργοί». Δεν είναι δικά μας λόγια αυτά. Είναι λόγια που τα είπαν οι τρίτεκνοι και οι πολύτεκνοι, αυτοί με τους οποίους πηγαίνατε μαζί στις πορείες χέρι - χέρι. Δυστυχώς, η Κυβέρνηση δεν βάζει κόφτη μόνο σ' όλα τα υπόλοιπα. Βάζει κόφτη από το τρίτο παιδί και πάνω. Και αφού αποδεχθήκατε την πρόταση της Προέδρου, της κ. Γεννηματά, για να κάνουμε αυτήν την επιτροπή για το δημογραφικό, γιατί δεν κάνατε υπομονή δυο - τρεις μήνες να έρθουμε να κάνουμε μια πιο συνολική πρόταση; Αυτή η επιτροπή ποιον λόγο θα έχει τώρα πια; Τι αξία έχει να βγάλει συμπεράσματα;
Τα επιδόματα λύνουν το δημογραφικό;
Συνάδελφοι, αυτά που λέτε θα πρέπει να τα πείτε στις τρίτεκνες και στις πολύτεκνες οικογένειες, όταν κατεβείτε στις περιφέρειές σας. Όμως, υπάρχουν και άλλα θέματα με τα οποία χτυπάτε τον πιο αδύναμο, τα οποία είναι και μεγάλες μπίζνες. Είναι το θέμα της διαμεσολάβησης. Όταν στην επιτροπή σάς είπα ότι είναι χτύπημα στους πιο αδύναμους, φωνάζατε από τα έδρανα. Όταν ήρθε ο πρόεδρος της ολομέλειας των Δικηγορικών Συλλόγων και σας ξαναείπε τα ίδια, δεν είπατε τίποτα. Αναρωτιέμαι, αγαπητοί συνάδελφοι, το εξής: Αφού σήμερα υπάρχει η προαιρετική διαμεσολάβηση και οποιοσδήποτε, εφόσον το θέλει, μπορεί να πάει, εσείς γιατί την κάνετε - ως μόνο κράτος στην Ευρώπη - υποχρεωτική; Να φτιάξετε κομματική πελατεία τους διαμεσολαβητές; Γιατί; Σ' αυτό ποιος θα είναι ο ισχυρός; Ο τραπεζίτης, η ασφαλιστική εταιρεία, το μεγάλο σούπερ μάρκετ ή ο καταναλωτής; Βεβαίως, δεν θα είναι ο καταναλωτής ο δυνατός παίκτης. Άλλωστε, το είπε η Ένωση Δικαστών και Εισαγγελέων ότι ήταν αίτημα του ΣΕΒ, των ασφαλιστικών εταιρειών και του ΕΒΕΑ. Θα συναινέσετε σ' αυτό; Και καλά εμείς, αγαπητοί συνάδελφοι, τον κ. Κοντονή για τη διαμεσολάβηση δεν τον πιστεύει ούτε ο εκλεγμένος Περιφερειάρχης του ΣΥΡΙΖΑ στα Ιόνια Νησιά - βγήκε ομόφωνη απόφαση του περιφερειακού συμβουλίου ΣΥΡΙΖΑ - ο οποίος λέει ότι είμαστε κατηγορηματικώς αντίθετοι με τον υποχρεωτικό χαρακτήρα της διαμεσολάβησης. Το καταθέτω για τα Πρακτικά. [[Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όμως, η «business» είναι «business»! Ας αναφερθούμε τώρα στο κόστος. Λέτε, κύριοι συνάδελφοι - ο κ. Κοντονής, βεβαίως, ο οποίος βρίσκει ως εύκολο αντίπαλο την Ένωση Δικαστών και Εισαγγελέων, δεν είπε εχθές ότι όλοι οι δικηγορικοί σύλλογοι είναι απέναντι - ότι είναι πολύ μικρό το κόστος. Εχθές το βράδυ, η ολομέλεια των δικηγορικών συλλόγων έστειλε συμπληρωματικό υπόμνημα. Ακούστε λίγο ένα παράδειγμα που αφορά υποθέσεις αυτοκινήτων, μισθώσεων, αμοιβών, με αξία αντικειμένου έως 20.000 ευρώ. Τα μεγάλα, αυτά που έλεγε ένας εκπρόσωπος των δικηγόρων που ήρθε εχθές για τους δανειολήπτες, για τα πορτοκάλια είναι άλλο πράγμα, είναι πάνω από 50.000 ευρώ και δεν υπάρχει εδώ. Για να δούμε τι ισχύει με διαμεσολάβηση. Η ελάχιστη αμοιβή του διαμεσολαβητή είναι 105,40 ευρώ, η παράσταση δικηγόρου με τον ν. 4194/2013 είναι 186 ευρώ, η επίδοση είναι 50 ευρώ, το μερικό σύνολο είναι 314 ευρώ, το γραμμάτιο δικηγόρου 290 ευρώ, η επίδοση 50 ευρώ. Το σύνολο είναι 681 ευρώ. Αν γίνει με το ισχύον δίκαιο, είναι 300 ευρώ. Καταθέτω το συμπληρωματικό υπόμνημα του δικηγορικού συλλόγου, με ακριβή νούμερα. [[Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ποιον ευνοεί αυτό; Χτυπά τον πιο αδύναμο, φτιάχνει μία ομάδα για «business», δηλαδή, πελατεία, συγκεκριμένους ανθρώπους οι οποίοι θέλουν να είναι πιθανόν και η κομματική πελατεία του ΣΥΡΙΖΑ. Αυτό δεν ισχύει πουθενά σ' όλη την Ευρώπη. Όμως, για όλα αυτά φταίει και είναι πρόβλημα - μπορεί και να έχει μία ευθύνη, δεν ξέρω - η Ένωση Δικαστών και Εισαγγελέων! Θα θυμίσω κάτι από τα παλιά. Αν το ψηφίσετε, εμείς θέλουμε να πούμε στους πολίτες και στους δεκάδες χιλιάδες νομικούς σ' όλη την Ελλάδα κάτι που λέγατε εσείς, αλλά εμείς θα το κάνουμε πράξη, ότι δηλαδή θα το καταργήσουμε μ' ένα άρθρο και μ' έναν νόμο. Αυτές τις «business» θα τις καταργήσουμε μ' ένα άρθρο και μ' έναν νόμο. Ας μιλήσουμε, όμως και για το μεγάλο θέμα της απεργίας. Θα μου επιτρέψετε να σας πω ότι κάνετε, πραγματικά, τη βρώμικη πολιτική δουλειά που και η Νέα Δημοκρατία δεν θα μπορούσε να πιστέψει ότι θα κάνατε. Ποιο είναι, μάλιστα, το χειρότερο; Το χειρότερο είναι ότι και η Νέα Δημοκρατία που ήθελε να το ψηφίσει αυτό, έχει πει κάτι που θα σας πω παρακάτω. Ούτε καν αυτό δεν λέτε, βέβαια, για τη Νέα Δημοκρατία, γιατί δεν θέλετε να ψηφίσετε από κοινού το ίδιο άρθρο και «ο κόσμος το έχει τούμπανο κι εσείς κρυφό καμάρι» ότι είναι κάτι διαφορετικό. Όταν, λοιπόν, η κ. Αχτσιόγλου πήρε το «ραβασάκι» από την Τρόικα και το έφερε απευθείας στη Βουλή - γιατί είναι πιστή σ' αυτό, δηλαδή ό,τι της δίνουν το φέρνει αμέσως να το καταθέσει στη Βουλή - τι είπε η Νέα Δημοκρατία τότε; Τι έλεγε η Νέα Δημοκρατία; Ποια είναι η δήλωση του αρμόδιου για τα θέματα εργασίας, όταν την πήρε πίσω; Σας διαβάζω τι είπε: «Κοιτάξτε να δείτε, η ατολμία της Κυβέρνησης να ψηφίσει ακόμη και αυτονόητες μεταρρυθμίσεις επιβεβαιώνεται από τα πήγαινε - έλα της τροπολογίας για την αλλαγή του συνδικαλιστικού νόμου. Η Νέα Δημοκρατία όχι μόνο πιστεύει στην ανάγκη να συμμετέχει τουλάχιστον το 50% των εργαζομένων στην απόφαση για να προκηρυχθεί απεργία, αλλά η εν λόγω τροπολογία είναι μια πρώτης τάξεως ευκαιρία για αυτονόητες μεταρρυθμίσεις, έτσι ώστε να δουν ποιοι πιστεύουν πραγματικά στις μεταρρυθμίσεις ή όχι». Τώρα αναρωτιέμαι και θα σας ρωτήσω, συνάδελφοι της Νέας Δημοκρατίας το εξής: Τώρα ποιος πιστεύει στις μεταρρυθμίσεις, ο ΣΥΡΙΖΑ που τις φέρνει και το κάνει πράξη η κ. Αχτσιόγλου ή εσείς; Αυτή εδώ η διάταξη είναι μια διάταξη. Εγώ την κ. Αχτσιόγλου την άκουσα εχθές. Βεβαίως, άκουσα και τον κ. Τσακαλώτο, ο οποίος προχθές μας έλεγε ότι έχασαν. Η κ. Αχτσιόγλου μας είπε ότι κέρδισαν. Βεβαίως, εγώ δεν τα πιστεύω όλα αυτά. Ξέρετε γιατί δεν τα πιστεύω όλα αυτά; Γιατί η κ. Αχτσιόγλου έχει δώσει μάχες. Αυτά έλεγε η ίδια ότι ανατρέπονται, έχουν να κάνουν με την Τρόικα, ανατρέπονται από τον λαό. Και την χειροκροτούσαν οι Βουλευτές του ΣΥΡΙΖΑ, ο κ. Τριανταφυλλίδης και πολλοί άλλοι. Τώρα πώς άλλαξε; Ε, δεν το καταλαβαίνετε! Η καρέκλα τα αλλάζει όλα. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Πάμε στα υπόλοιπα θέματα. Κτηματολόγιο. Στο Κτηματολόγιο, αγαπητοί συνάδελφοι, θα πρέπει να διαβάσετε - δεν είναι εδώ η Υπουργός - τι λέει η επιστημονική υπηρεσία σήμερα. Λέει ότι υπό το φως των ανωτέρω, γεννάται προβληματισμός ως προς τη συνταγματικότητα διά της οποίας τα υποθηκοφυλάκεια υπάγονται στο Υπουργείο Περιβάλλοντος και Ενέργειας. Το καταθέτω στα Πρακτικά. [[Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεν το είδατε ούτε αυτό, συνάδελφοι; Άρα, θα ψηφίσετε μια αντισυνταγματική διάταξη; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω με δύο θέματα που αφορούν στην υποχρεωτικότητα της εμπορικής εγγύησης. Αυτό τι είναι; Είναι ουσιαστικά δώρο στις μεγάλες εταιρείες. Σας το είπα και χθες. Τι κάνετε; Μέχρι σήμερα από τον νόμο του '94, αν δεν κάνω λάθος, για την προστασία του καταναλωτή, ο καταναλωτής απολάμβανε το δικαίωμα να λαμβάνει εκτός από τη νομική εγγύηση και την εμπορική, δηλαδή τη δυνατότητα να προμηθεύεται ανταλλακτικά και να κάνει υπηρεσίες συσκευής για ένα μεγάλο χρονικό διάστημα. Αυτό εσείς από υποχρεωτικό το κάνετε προαιρετικό. Κάνουν πάρτι, δηλαδή, οι μεγάλες εταιρείες για ανταλλακτικά ή οτιδήποτε άλλο, οι μεγάλες εταιρείες για κατασκευή ηλεκτρικών συσκευών, από τις οποίες τη μία μέρα θα τις αγοράζεις την άλλη μέρα θα σου χαλάνε, αλλά με νόμο του ΣΥΡΙΖΑ δεν θα έχει καμμία ευθύνη η εταιρεία. Αυτό, αγαπητοί συνάδελφοι του ΣΥΡΙΖΑ, πείτε μου είναι μνημονιακή υποχρέωση; Θα το ψηφίσετε; Σε τι βοηθάει τον Έλληνα καταναλωτή;
Κύριε Κωνσταντινόπουλε, κλείστε.
Κυρίες και κύριοι συνάδελφοι, η Κυβέρνηση ΣΥΡΙΖΑ - ΑΝΕΛ αγαπάει τους φτωχούς γι' αυτό τους πολλαπλασιάζει. Το Κίνημα Αλλαγής είναι η μόνη προοδευτική πρόταση στη χώρα. Σας ευχαριστώ πολύ.
Μετά από συνεννόηση με τον Πρόεδρο της Βουλής, θέλω να ενημερώσω τους συναδέλφους Βουλευτές ότι όταν θα έρθει η ώρα που θα πάρουν τον λόγο, παρ' ότι τυπικά ο Κανονισμός για τη διαδικασία του επείγοντος λέει πέντε λεπτά, επειδή σε πέντε λεπτά δεν είναι δυνατόν να ανταποκριθούν - πρέπει να είναι κάποιος θεός για να μπορέσει να μιλήσει για τετρακόσια άρθρα - , τα πέντε λεπτά θα γίνουν επτά. Διότι δεν είναι δυνατόν στα πέντε λεπτά να τοποθετηθεί ένας Βουλευτής. Να το έχτε υπ' όψιν σας για να προσαρμόσετε από τώρα λίγο τις ομιλίες σας. Τον λόγο έχει ο ειδικός αγορητής της Χρυσής Αυγής κ. Γεώργιος Γερμενής.
Ευχαριστώ, κύριε Πρόεδρε. Τα περίφημα προαπαιτούμενα μέτρα, τα οποία εισάγει το υπό ψήφιση σχέδιο νόμου, σε καμμία περίπτωση δεν αποσκοπούν στην ανάκαμψη της οικονομίας μας. Αντίθετα, αποβλέπουν αποκλειστικά και μόνο στη διασφάλιση των συμφερόντων των τοκογλύφων, σε συνδυασμό και με τα προγενέστερα αντίστοιχα πολυνομοσχέδια, με τα οποία σωρηδόν ψηφίστηκαν τα τελευταία χρόνια, θεσμοθετήθηκαν και ενσωματώθηκαν στην εθνική νομοθεσία οι μνημονιακές αξιώσεις και επιταγές. Το τίμημα είναι και πάλι η ολοκληρωτική οικονομική εξαθλίωση του λαού μας, η εξάντληση κάθε ίχνους φοροδοτικής ικανότητας, που είχε απομείνει στους ενεργούς επαγγελματικά και επιχειρηματικά κλάδους της αγοράς και η ολοκλήρωση της εκποίησης της κρατικής περιουσίας πολύ σκληρών όρων. Η Κυβέρνηση, προκειμένου να μην γίνει αντιληπτή η ουσία και οι συνέπειες που θα έχουν η ψήφιση και η εφαρμογή των προαπαιτούμενων μέτρων και υποτιμώντας, για πολλοστή φορά, τη νοημοσύνη του ελληνικού λαού, επιχειρεί την ψήφιση του επίμαχου σχεδίου νόμου μέσω μιας επείγουσας διαδικασίας παρωδίας, η οποία απαξιώνει το Κοινοβούλιο, ευτελίζει τις κοινοβουλευτικές διαδικασίες και καθιστά πρακτικά αδύνατη την ουσιαστική συζήτηση, ανάλυση και επεξεργασία από τα αρμόδια κοινοβουλευτικά όργανα ενός σχεδίου νόμου που αποτελείται από τετρακόσια άρθρα. Οι υπό ψήφιση ρυθμίσεις, τα προαπαιτούμενα μέτρα που μας επιβάλλονται από εσάς και τους τοκογλύφους πρόκειται να επιφέρουν τη χαριστική βολή στο σύνολο των κοινωνικών τάξεων, ομάδων και επαγγελματικών κλάδων της χώρας. Επιδεινώνουν τη θέση των ήδη κατεστραμμένων από τις μνημονικές πολιτικές ελεύθερων επαγγελματιών, αγροτών, αλλά και των απλών πολιτών, συνταξιούχων και μισθωτών. Εκμηδενίζουν κάθε ίχνος πρόνοιας που είχε απομείνει προς τις πολύτεκνες και τρίτεκνες οικογένειας, ενώ επιτίθεται ευθέως στην ατομική ιδιοκτησία. Με τους ηλεκτρονικούς πλειστηριασμούς η απώλεια της πρώτης κατοικίας γίνεται πλέον εύκολη υπόθεση ενώ το δικαίωμα της απεργίας και η οποιαδήποτε δυνατότητα αντίδρασης είχε απομείνει, περιορίζεται. Ενδεικτική μόνο αναφορά σε κάποιες από τις προτεινόμενες διατάξεις αποδεικνύουν για μία ακόμη φορά το αυτονόητο, ότι η δυνατότητα της χώρας μας να ασκεί ανεξάρτητη εθνική πολιτική και νομοθετική εξουσία έχει προ πολλού χαθεί. Στα άρθρα 207 μέχρι 209 που αφορούν στους ηλεκτρονικούς πλειστηριασμούς καταργείται πλήρως η διαδικασία του φυσικού πλειστηριασμού στα ειρηνοδικεία και πλέον θα ισχύει αποκλειστικά και μόνο ο ηλεκτρονικός πλειστηριασμός. Με τον τρόπο αυτό θα μπορούν ανεμπόδιστα να βγουν στο σφυρί ιδιοκτησίες εκατοντάδων χιλιάδων Ελλήνων δανειοληπτών και οφειλετών, ώστε η «πρώτη φορά αριστερή Κυβέρνηση» των ΣΥΡΙΖΑ - ΑΝΕΛ να ολοκληρώσει την πολιτική της στο θέμα της ατομικής ιδιοκτησίας, η οποία πλέον μπορεί να περιγραφεί σε πέντε μόλις λέξεις: Κανένα σπίτι στα χέρια ιδιοκτήτη. Σε συνδυασμό μάλιστα με την επικείμενη λήξη της προστασίας της πρώτης κατοικίας, την πώληση των στεγαστικών δανείων σε ξένους ομίλους και την προγραμματισμένη για το τέλος του τρέχοντος έτους λήξη του «Νόμου Κατσέλη», γίνεται σαφές ότι οι σύντροφοι του ΣΥΡΙΖΑ και οι συνοδοιπόροι τους των ΑΝΕΛ επιτίθενται κατά της ιδιοκτησίας, όχι πλέον με μαρξιστικές και κομμουνιστικές ιδεολογίες, αλλά χρησιμοποιώντας τα όπλα και τις μεθόδους που τους παρέχει το καπιταλιστικό σύστημα. Με το άρθρο 211 περί της απεργίας η Κυβέρνηση θέλοντας να αποτρέψει τις αντιδράσεις των εργαζομένων και να διασφαλίσει την ανεμπόδιστη εφαρμογή των μνημονιακών πολιτικών στον χώρο της εργασίας καθιστά πλέον δυσχερέστατη έως απαγορευτική την δυνατότητα κήρυξης απεργίας για τα οποία τα πρωτοβάθμια σωματεία, ορίζοντας ως απαιτούμενη απαρτία, προκειμένου να ληφθεί η σχετική απόφαση, το 1/2 των οικονομικά τακτοποιημένων μελών τους. Χαρακτηριστικό είναι ότι η αναφορά γίνεται μόνο για τα πρωτοβάθμια σωματεία. Δεν επηρεάζεται ο τρόπος λήψης απόφασης για απεργία στη ΓΣΕΕ, την ΑΔΕΔΥ, στα εργατικά κέντρα όλης της χώρας, στις δευτεροβάθμιες οργανώσεις και στις ομοσπονδίες, όπως για παράδειγμα η ΟΤΟΕ και η ΓΕΝΟΠ ΔΕΗ. Σε όλες αυτές τις περιπτώσεις την απόφαση για απεργία θα συνεχίσουν να λαμβάνουν τα διοικητικά συμβούλια των αντίστοιχων συνδικαλιστικών οργανώσεων. Κατά συνέπεια, με την προτεινόμενη διάταξη αφήνονται ανενόχλητοι οι γνωστοί εργατοπατέρες στις δευτεροβάθμιες οργανώσεις, την ίδια στιγμή που εργαζόμενοι στους χώρους εργασίας θα στερούνται στην ουσία το δικαίωμα της απεργίας. Στο άρθρο 214 για τα επιδόματα υποτίθεται ότι εξορθολογίζονται τα οικογενειακά επιδόματα. Αυτό, όμως, που στην πραγματικότητα συμβαίνει είναι ότι τιμωρούνται οι τρίτεκνοι και οι πολύτεκνοι, οι οποίοι βλέπουν να μειώνονται ακόμα περισσότερο οι ήδη ελάχιστες παροχές που ως τώρα ελάμβαναν. Πρόκειται για μια εγκληματική πολιτική, δεδομένου ότι η υπογεννητικότητα αποτελεί θανάσιμο κίνδυνο για το έθνος μας. Ως εκ τούτου, θα έπρεπε να αποτελεί μονόδρομο για το ελληνικό κράτος η με κάθε τρόπο ενίσχυση των τρίτεκνων και των πολύτεκνων οικογενειών και όχι η οικονομική τους εξόντωση. Με την υποτιθέμενη αύξηση των επιδομάτων που καταβάλλονται στις οικογένειες με ένα ή δύο τέκνα η Κυβέρνηση εξυπηρετεί επικοινωνιακούς και μόνο σκοπούς. Επιπλέον, πονηρά σκεπτόμενη, παρέλειψε να συμπεριλάβει τα καταβαλλόμενα οικογενειακά επιδόματα στα ακατάσχετα, όπως συμβαίνει με το επίδομα θέρμανσης ή με το κοινωνικό μέρισμα, με αποτέλεσμα τα όποια καταβαλλόμενα ποσά, τα οποία ούτως ή άλλως ελάχιστη ανακούφιση θα μπορέσουν να προσφέρουν στα νοικοκυριά, νομοτελειακά να επιστρέψουν στα κρατικά ταμεία σε πολύ σύντομο χρονικό διάστημα. Έτσι, αυτές οι εισοδηματικές κατηγορίες δεν είναι ενδεικτικές των πραγματικών αναγκών που αντιμετωπίζουν οι οικογένειες και κυρίως οι τρίτεκνες ή οι πολύτεκνες εφόσον, για παράδειγμα, εισοδήματα από 15.000 έως 20.000 ευρώ ετησίως προφανώς και δεν θα έπρεπε να θεωρούνται υψηλά ή έστω μεσαία για μια πολυμελή οικογένεια. Μόνη λύση ώστε τα οικογενειακά επιδόματα να καταβληθούν με τρόπο δίκαιο, χωρίς να προκαλούνται εντάσεις μεταξύ κοινωνικών ομάδων και με δυνατότητα ουσιαστικής ενίσχυσης των ελληνικών οικογενειών, είναι να αποκλειστούν από δικαιούχοι οικογένειες, οι οποίες είναι αλλοδαποί ή λαθρομετανάστες και να καταβάλλονται πλέον αποκλειστικά και μόνο σε Έλληνες πολίτες. Με τα άρθρα 355 και 356 συμπληρώνονται οι διατάξεις του Κώδικα Φορολογικής Διαδικασίας σχετικά με την εγγραφή μητρώου και την απόδοση ΑΦΜ. Υποτίθεται ότι τίθενται ασφαλιστικές δικλείδες, προκειμένου να αποφευχθούν περιπτώσεις καταστρατήγησης του νόμου και φαινόμενα κατάχρησης, αποφυγής οικονομικών υποχρεώσεων και διαφθοράς. Πλην, όμως, και σ' αυτήν την περίπτωση θα αποδειχθούν αναποτελεσματικές εφόσον δεν αντιμετωπίζεται ριζικά το πρόβλημα της αλλαγής ΦΠΑ, προκειμένου να αποφευχθεί η πληρωμή προγενέστερων χρεών, δανείων και οφειλών. Εξάλλου, οι περιπτώσεις των ποδοσφαιρικών ομάδων που γλίτωσαν από τα χρέη τους ή ακόμη πιο πρόσφατα του πρώην ΠΑΣΟΚ και νυν Κινήματος Αλλαγής, το οποίο επιχειρεί με αλλαγή ονόματος και ΑΦΜ να απαλλαγεί από οικονομικές αμαρτίες δεκαετιών, αποδεικνύουν ότι με ημίμετρα δεν πρόκειται να παταχθεί το συγκεκριμένο φαινόμενο. Οι προτεινόμενες διατάξεις είναι ανεπαρκείς και αναποτελεσματικές. Στα άρθρα 357-368 για τα λειτουργικά καζίνα από το μνημονιακό πολυνομοσχέδιο προφανώς θα λείψουν οι διατάξεις που ευνοούν την ανάπτυξη καζίνων και λοιπών ιδρυμάτων τζόγου στη χώρα μας. Πάγια και θεμελιώδη θέση της Χρυσής Αυγής αποτελεί ότι σε μια υγιή και εθνική κοινωνία καμμία μορφή τζόγου δεν μπορεί να έχει θέση και πολύ περισσότερο να προωθείται από το κράτος. Με το άρθρο 395 «Ρυθμίσεις για ΕΦΚΑ» η Κυβέρνηση υποτίθεται ότι προβαίνει σε οργανωτικές και διαρθρωτικές αλλαγές στον μηχανισμό του ΕΦΚΑ μέσω της σύστασης νέας Διεύθυνσης Χορήγησης Συντάξεων Δημοσίου. Παρ' όλο όμως που στο κείμενο, στις διατάξεις αναφέρεται ότι η νέα υπηρεσία θα στελεχωθεί με αποσπάσεις και μετατάξεις υπαλλήλων, βλέπουμε ότι η έκθεση του Γενικού Λογιστηρίου του Κράτος προβλέπει δαπάνη η οποία, μαζί με την καταβολή των επιδομάτων θέσεως ευθύνης στους προϊσταμένους, προσεγγίζει τις 800.000 ευρώ ετησίως για νέες προσλήψεις. Πρόκειται για την αποθέωση του πελατειακού, κομματικού κράτους. Στο άρθρο 396 ο επανακαθορισμός των επιδομάτων επικίνδυνης και ανθυγιεινής εργασίας από μηδενική βάση νομοτελειακά θα οδηγήσει στον εκμηδενισμό των συγκεκριμένων παροχών και θα πλήξει δεκάδες χιλιάδες εργαζομένους. Αυτά, όμως, είναι ψιλά γράμματα για την Κυβέρνηση. Εξάλλου δεν θα χρειάζεται πλέον να ανησυχεί για τις απεργίες, εφόσον φρόντισε με το υπό ψήφιση νομοσχέδιο στην ουσία να τις απαγορεύσει. Όπως προαναφέρθηκε, η αναφορά και μόνο σε κάποια από τα τετρακόσια άρθρα του παρόντος πολυνομοσχεδίου - εκτρώματος, λέμε εμείς - αποδεικνύει για μια ακόμα φορά το αυτονόητο: Οι δανειστές μας, οι τοκογλύφοι δεν θα μπορούσαν να βρουν καλύτερους υπαλλήλους από την παρούσα Κυβέρνηση αλλά και από τις υπόλοιπες εξίσου πρόθυμες μνημονιακές πολιτικές δυνάμεις για να επιβάλουν και να προασπίσουν τα συμφέροντά τους. Σε αντίθεση όμως με τα δεκάδες μνημονιακά προαπαιτούμενα που όλοι σας φορτώσατε στην πλάτη των Ελλήνων πολιτών ένα και μόνο είναι το προαπαιτούμενο που έχει ανάγκη ο ελληνικός λαός, για να ξαναβρεί τη χαμένη του αξιοπρέπεια και ανεξαρτησία: Η Χρυσή Αυγή να έρθει στα πράγματα, να διώξει όλους αυτούς που διακυβεύουν το μέλλον της Ελλάδας, το μέλλον των παιδιών μας και να προχωρήσει ξανά ένα νέο μέλλον για τον ελληνισμό, για την πατρίδα μας. Είναι δεδομένο ότι η Χρυσή Αυγή καταψηφίζει το μνημονιακό πολυνομοσχέδιο. Ευχαριστώ.
Να σας ενημερώσω πως θα πάει η διαδικασία. Θα προχωρήσουμε με τους ειδικούς αγορητές. Μετά θα κοιτάξω προς τα δεξιά μου, στα υπουργικά έδρανα. Θα δώσω τον λόγο για πέντε λεπτά στην κ. Φωτίου. Δεν έχει οριστεί από την Κυβέρνηση ως ομιλήτρια, αλλά αντιλαμβάνομαι ότι θα ήθελε να απαντήσει, γιατί έγιναν αρκετές αναφορές στα κομμάτια που χειρίζεται. Θα ρωτήσω ποιος από τους παρευρισκόμενους Υπουργούς, ο κ. Παπαδημητρίου ή η κ. Κονιόρδου, θέλει να λάβει τον λόγο. Μετά θα μπούμε στον πρώτο κύκλο των συναδέλφων. Θα μιλούν πέντε τουλάχιστον συνάδελφοι και ένας Υπουργός που θα βρίσκεται στα έδρανα από τους τέσσερις της σημερινής ημερήσιας διάταξης. Οι Κοινοβουλευτικοί Εκπρόσωποι που θέλουν να μιλήσουν σήμερα τους παρακαλώ να το δηλώσουν στο Προεδρείο, για να μπορέσουμε να τους εντάξουμε στη διαδικασία. Κύριε Καραθανασόπουλε, έχετε τον λόγο.
Ευχαριστώ, κύριε Πρόεδρε. Με την κατάθεση και τη συζήτηση του πολυνομοσχεδίου, με το οποίο θα κλείσει η τρίτη αξιολόγηση, η Κυβέρνηση δρομολογεί ένα νέο κύμα επίθεσης, την κλιμάκωση της επίθεσης, ενάντια στην εργατική τάξη και τη λαϊκή οικογένεια. Ξεχωρίζει - και το ξεχωρίζουμε ως ΚΚΕ από τα άρθρα του νομοσχεδίου που σηματοδοτούν τη νέα κλιμάκωση της επίθεσης απέναντι στην εργατική τάξη - η παρέμβαση που κάνει η Κυβέρνηση με την οποία παρεμποδίζει, βάζει νέες δυσκολίες, το δικαίωμα του εργαζόμενου για την απεργία, τη μεγαλύτερη δηλαδή κατάκτηση της εργατικής τάξης. Έτσι, λοιπόν, η Κυβέρνηση με τη διάταξη αυτή επί της ουσίας ακολουθεί μια υπονομευτική τακτική απέναντι στη καρδιά του απεργιακού δικαιώματος. Στοχεύει δηλαδή επί της ουσίας στην καρδιά του συνδικαλιστικού κινήματος. Ισχυρίστηκε και η κυρία Υπουργός, αλλά και άλλοι ομιλητές από τον ΣΥΡΙΖΑ ότι φέρνουν κάποιες μικροαλλαγές. Τι κάνουν, δηλαδή; Βάζουν το «50% συν 1» για την απαρτία της συνέλευσης. Μα, δεν ξέρετε ότι αυτό είναι απαγορευτικό για να έχει απαρτία η συνέλευση, ανεξαρτήτως του πόσοι θα ψηφίσουν; Δεν ξέρετε ότι στα εργοστάσια και στις επιχειρήσεις, στα πρωτοβάθμια σωματεία, υπάρχουν βάρδιες; Βάρδιες υπάρχουν! Πώς θα μαζευτεί αυτό το «50% συν 1»; Δεν πρόκειται να μαζευτεί ποτέ επί της ουσίας. Μ' αυτόν τον τρόπο όσοι και να είναι δεν πρόκειται να πάρουν καμμία απόφαση, ακόμα και όλοι να το θέλουν, γιατί δεν θα έχουν απαρτία. Και βεβαίως, όσον αφορά τα αριθμητικά επιχειρήματα που δίνετε, δεν έχετε και φαντασία για να απαντήσετε στην τεκμηριωμένη κριτική του ΚΚΕ ή του ταξικού συνδικαλιστικού κινήματος. Χρησιμοποιείτε τα ίδια επιχειρήματα του ΣΕΒ. Δεν ξέρω ποια είναι η μήτρα, η Κυβέρνηση ή ο ΣΕΒ, αλλά χρησιμοποιείτε τα ίδια ακριβώς επιχειρήματα. Τι είπε, δηλαδή, εδώ χθες ο εκπρόσωπος του ΣΕΒ; Είπε τα εξής ο Γενικός Διευθυντής του ΣΕΒ κ. Σκέρτσος: «Πρόκειται για θετική ρύθμιση οριακού χαρακτήρα». Και έφερε και αυτός παραδείγματα και είπε ότι από έντεκα άνθρωποι που μπορούν να πάρουν σήμερα απόφαση θα γίνουν είκοσι έξι με τις αλλαγές. «Αν θεωρείτε» - λέει ο κ. Σκέρτσος - «ότι αυτό αποτελεί καταστρατήγηση του δικαιώματος της απεργίας, νομίζω ότι καθένας μπορεί να βγάλει τα συμπεράσματά του». Σας χειροκροτεί ο ΣΕΒ, χρησιμοποιεί τα ίδια επιχειρήματα με εσάς, λέει ότι δεν αποτελεί υπονόμευση του δικαιώματος της απεργίας, δηλαδή ό,τι λέτε και εσείς. Δεν έχετε καν φαντασία. Έχετε χάσει την ψυχραιμία σας κυριολεκτικά απέναντι σ' αυτόν τον νέο Αρμαγεδδώνα, τον οποίο θέλετε να φέρετε μπροστά από την εργατική τάξη και το συνδικαλιστικό κίνημα. Το καταθέτω στα Πρακτικά. [[Στο σημείο αυτό ο Βουλευτής κ. Νικόλαος Καραθανασόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και πολύ δε περισσότερο, όταν αφήνετε αλώβητο ένα νομοθετικό πλαίσιο που είναι απαγορευτικό. Δεν το ξέρετε ότι σήμερα τα δικαστήρια για τυπικούς λόγους βγάζουν το 95% των απεργιών παράνομες και καταχρηστικές; Το αλλάξατε αυτό; όχι! Καμμία αλλαγή πάνω σε αυτό! Άρα, λοιπόν, όταν βγαίνει με τα σημερινά δεδομένα το 95% των απεργιών παράνομες, φανταστείτε τι πρόκειται να γίνει μετά, όταν δεν πειράζετε καν τους τυπικούς λόγους που τα δικαστήρια αποφασίζουν για το παράνομο και καταχρηστικό. Και βεβαίως, κοιτάξτε να δείτε: Τι σας ζήτησε το Διεθνές Νομισματικό Ταμείο και ο ΣΕΒ στο πλαίσιο του τρίτου μνημονίου; Σας ζήτησαν πολύ απλά πράγματα: ομαδικές απολύσεις. Το κάνατε! Το κάνατε με τις ομαδικές απολύσεις, με το συμπληρωματικό τρίτο μνημόνιο το 2017, με τον ν.4472 στο άρθρο 17. Επί της ουσίας ανοίγετε τον δρόμο στην απελευθέρωση των ομαδικών απολύσεων. Τι σας ζήτησε το Διεθνές Νομισματικό Ταμείο και ο ΣΕΒ; Σας ζήτησαν lockout. Το κάνατε και το lockout με τον ίδιο νόμο, τον ν.4472 στο άρθρο 20. Μάλιστα, φέρατε και το μισθολογικό lockout. Νομοθετήσατε την πιο βάρβαρη μορφή lockout. Δηλαδή, θα έχει το δικαίωμα ο εργοδότης να μην πληρώνει τους εργαζόμενους που δεν συμμετέχουν στην απεργία, που δεν απεργούν, που δουλεύουν κανονικά. Τέτοια πράγματα φέρατε και λέτε ότι αντισταθήκατε στις επιταγές του Διεθνούς Νομισματικού Ταμείου; Τις ομαδικές απολύσεις κάνατε και το lockout κάνατε και όσον αφορά την απεργία, το κάνετε τώρα. Αρχίζει το ξήλωμα του δικαιώματος της απεργίας, αυτό σας λέμε. Αρχίζετε να ξηλώνετε το δικαίωμα στην απεργία. Βεβαίως, ακούστε να δείτε: Είναι θρασύτατος ο ισχυρισμός ότι έτσι θέλετε να αποκαταστήσετε τη συμμετοχή και τη δημοκρατία στα συνδικάτα. Δεν ξέρετε ότι υπάρχει εργοδοτική αυθαιρεσία ή η τρομοκρατία του εργοδότη; Δεν τα ξέρετε αυτά; Δεν ξέρετε ότι εσείς στηρίζετε και διατηρείτε αυτό που έφερε το ΠΑΣΟΚ και μετά το συνέχισε και η Νέα Δημοκρατία, την Ένωση Εργαζομένων, τις άτυπες αυτές μορφές που υπονομεύουν τα σωματεία των εργαζομένων στους χώρους δουλειάς και μπορούν να υπογράφουν εργασιακές συμβάσεις; Δεκαπέντε άτομα στους εκατό μπορεί να υπογράφουν εργασιακές, επιχειρησιακές συμβάσεις και λέτε ότι σας κόφτει πώς λειτουργούν τα σωματεία και τα συνδικάτα; Και λέτε ότι σας κόφτει η συμμετοχή των εργαζόμενων; Από πού και έως πού, όταν διατηρείτε την εργασιακή ζούγκλα, που εφάρμοσε η Νέα Δημοκρατία και το ΠΑΣΟΚ και μάλιστα, την επεκτείνετε ακόμα περισσότερο; Έτσι, λοιπόν, τι θέλετε να κάνετε; Θέλετε να μετατρέψετε κυριολεκτικά και στην πράξη επί της ουσίας το ταξικό συνδικαλιστικό κίνημα σε ένα υποταγμένο εργοδοτικό και κυβερνητικό συνδικαλιστικό κίνημα. Αυτή είναι η επιδίωξή σας και αυτό το δρομολογείτε σταδιακά. Δεύτερον, πολλά πανηγύρια για τον Πτωχευτικό Κώδικα και τις αλλαγές που κάνετε. Τι κάνετε επί της ουσίας; Μόνο μέχρι έξι μισθούς, λέει. Τα υπόλοιπα δεδουλευμένα στον αγύριστο. Τα χρέη προς τα ασφαλιστικά ταμεία; Στον αγύριστο. Ποτέ! Κι αυτό είναι το τυράκι στη φάκα επί της ουσίας. Δεν είναι κάτι φοβερό. Δεύτερο στοιχείο αυτής της επίθεσης. Προετοιμάζετε το έδαφος για την περιστολή στο επίδομα της ανθυγιεινής και επικίνδυνης εργασίας στο δημόσιο. Η επιτροπή που δημιουργείτε θα ξεκινήσει από μηδενική βάση να συζητά αυτά τα επιδόματα, για περιστολή δηλαδή και όχι για διεύρυνση, γιατί άμα ήταν για διεύρυνση, θα το λέγατε. Με αυτόν τον τρόπο τι κάνετε; Ανοίγετε τον δρόμο, για να ανοίξει η συζήτηση για τη μεγαλύτερη συρρίκνωση των κατηγοριών για τα βαρέα και ανθυγιεινά επαγγέλματα και να μειωθούν αυτές οι κατηγορίες που έχουν το βαρύ και ανθυγιεινό επάγγελμα. Τρίτο στοιχείο. Βάζετε στο στόχαστρο το επίδομα αναπηρίας στο όνομα της αντιδραστικής λογικής, του βαθμού λειτουργικότητας της αναπηρίας. Τέταρτο. Συνεχίζετε να απαγορεύετε με το άρθρο 242 τη μετατροπή των συμβάσεων στο δημόσιο και στον ευρύτερο δημόσιο τομέα του ορισμένου χρόνου σε αορίστου χρόνου. Άρα δηλαδή, συνεχίζετε την εργασιακή ομηρία, την ανακύκλωση που απαγορεύεται να μετατρέπονται αυτές οι συμβάσεις με ρητή διάταξη του άρθρου 242. Πέμπτο στοιχείο αυτής της επίθεσης που αφορά την εργατική τάξη, αλλά και συνολικά τη λαϊκή οικογένεια. Κάνετε τη θωράκιση των πλειστηριασμών, μόνο μέσω ηλεκτρονικών πλειστηριασμών θα γίνονται πλέον οι πλειστηριασμοί, για να μπορέσετε να παρεμποδίσετε αντιδράσεις. Κι επί της ουσίας πού το βασίζετε αυτό; Στην ανάγκη να εξυγιανθεί και να στηριχθεί το χρηματοπιστωτικό σύστημα. Άρα δεν είναι μόνο τα υπερχρεωμένα στα δάνεια και στις τράπεζες λαϊκά νοικοκυριά που θα αντιμετωπίζουν το πρόβλημα των πλειστηριασμών και ανοίγει το ξήλωμα και για την πρώτη κατοικία να βγει και αυτή στο σφυρί. Κάνετε ένα βήμα ακόμα παραπέρα με την τροπολογία που είπε ο κ. Τσακαλώτος ότι θα τη φέρει κατά τη διάρκεια της συζήτησης: Διευρύνετε τους πλειστηριασμούς και στα χρέη προς το δημόσιο, σε τράπεζες, ασφαλιστικά ταμεία και εφορίες από 500 ευρώ και πάνω. Και βάζω το εξής απλό ερώτημα: Σ' έναν αυταπασχολούμενο που χρωστάει 1200 ευρώ στα ασφαλιστικά ταμεία, θα πάτε να του πάρετε το βανάκι που μεταφέρει τα εργαλεία του; Θα του πάρετε το εργαλείο της δουλειάς του και θα του το κατασχέσετε; Αυτό είναι η πάταξη των στρατηγικών κακοπληρωτών, όταν ξέρετε ότι το 90% χρωστάει μέχρι 10.000 στα ασφαλιστικά ταμεία και άλλα τόσα στην εφορία; Το 90% αυτών που χρωστάνε, χρωστάνε μέχρι 10.000 ευρώ. Οι στρατηγικοί κακοπληρωτές δεν χρωστάνε 10.000 ευρώ. Μην τρελαθούμε! Και θέλετε από 500 ευρώ και πάνω. Έτσι, λοιπόν, θα έχουμε επιτάχυνση όλων αυτών των αντιδράσεων. Δεύτερο βήμα. Ταυτόχρονα, διευρύνονται τα προνόμια στο μεγάλο κεφάλαιο ταυτόχρονα: Απελευθέρωση αγορών, ιδιωτικοποιήσεις, οι ΔΕΚΟ που εντάσσονται στο υπερταμείο, διαμορφώνεται το Χρηματιστήριο Ενέργειας, που είναι ένα σημαντικό βήμα στην περαιτέρω ιδιωτικοποίηση και απελευθέρωση της αγοράς ηλεκτρικής ενέργειας. Έτσι δεν είναι απλώς και μόνο ένα εμπόρευμα, αλλά μετατρέπεται σε χρηματιστηριακό εμπόρευμα που είναι διαπραγματεύσιμο στα χρηματιστήρια, στις χρηματαγορές. Ποιον εξυπηρετεί αυτό; Εξυπηρετεί τα υπερσσωρευμένα κεφάλαια και δίνει και το δικαίωμα στις τράπεζες να συμμετέχουν στις αγοραπωλησίες μέσω των χρηματιστηρίων, για να αγοράζουν σε προνομιακές τιμές την ηλεκτρική ενέργεια και να την πουλούν μετά πανάκριβα. Τι θα γίνει επί της ουσίας; Θα αγοράζουν οι βιομηχανίες που δεν απαγορεύεται να συμμετέχουν στους πλειστηριασμούς στα χρηματιστήρια αυτά πολύ φθηνή την ενέργεια και ή που θα την χρησιμοποιούν πολύ φθηνά ή που θα την μεταπουλούν πολύ ακριβά για τα λαϊκά στρώματα. Χρηματιστηριακό εμπόρευμα η ενέργεια, που είναι πρώτης ανάγκης ζήτημα για τα λαϊκά στρώματα; Τι θα κάνετε επί της ουσίας με αυτό; Επί της ουσίας υπονομεύετε και την αξιοποίηση των εγχώριων πηγών, γιατί θα μπορούν να βρουν κι από άλλα, μια και είναι ενιαία πανευρωπαϊκή αγορά πλέον, ώστε να εισάγουν φθηνή ενέργεια από οπουδήποτε μπορεί να φανταστεί κανείς και ταυτόχρονα θα υπονομεύσετε και το δικαίωμα της λαϊκής οικογένειας για φθηνή ενέργεια και θέρμανση. Δεύτερο στοιχείο που δίνετε γη και ύδωρ στο μεγάλο κεφάλαιο. Αλλαγές στον Μεταλλευτικό και Λατομικό Κώδικα. Πρόκειται για αλλαγές που στοχεύουν στην ταχύτερη για το κεφάλαιο αξιοποίηση του λατομικού και μεταλλευτικού πλούτου της χώρας. Προβλέπονται ρυθμίσεις που απλοποιούν την αναγόρευση περιοχών σε λατομικές περιοχές, με νέα κριτήρια που έρχονται σε κραυγαλέα αντίθεση με το δικαίωμα για την προστασία του περιβάλλοντος, με το δικαίωμα των λαϊκών οικογενειών που κατοικούν στα περίχωρα εκεί, ρυθμίσεις που επί της ουσίας οδηγούν στη συγκέντρωση της εξορυκτικής δραστηριότητας σε μεγαλύτερες επιχειρήσεις. Τρίτο στοιχείο. Το είπαμε και σηκώσατε έναν κουρνιαχτό. Το Κτηματολόγιο δεν είναι ένας αστικός εκσυγχρονισμός. Δεν είναι τυχαίο ότι η ίδια η Παγκόσμια Τράπεζα έκανε μελέτη και αποφάσισε ότι πρέπει το ελληνικό κράτος να προχωρήσει στην καθιέρωση του Κτηματολογίου. Την Παγκόσμια Τράπεζα την έπιασε ο πόνος; Δεν έχει συμφέρον για αυτό; Μα, εδώ ο ίδιος ο Υπουργός το λέει. Δεν ξέρει ο κ. Φάμελλος; Τι δήλωσε ο κ. Φάμελλος στην επιτροπή; Πρόκειται, λέει, για ένα αναπτυξιακό εργαλείο. Θα καταγραφεί όλη η κινητή και ακίνητη περιουσία, όλη η γη σε ποιον ανήκει και μπορεί πολύ πιο εύκολα έτσι να εξαγοράζεται, να συγκεντρώνεται, να αλλάζει χρήση γης, γιατί είναι πλέον πάμφθηνη η γη. Πολύ δε περισσότερο τώρα με την αύξηση των πλειστηριασμών, εάν θα ξέρουν τι έχει ο καθένας από ακίνητη περιουσία καταγεγραμμένο πλήρως, θα χτυπούν και τα «φιλέτα» στους πλειστηριασμούς. Άρα λοιπόν, ανοίγετε τον ασκό του Αιόλου με αυτόν τον τρόπο. Διευκολύνετε για τη συγκέντρωση της γης σε λιγότερα χέρια, να αναπτυχθούν επενδύσεις…
Να μην κάνουμε Κτηματολόγιο;
Εμείς δεν σας διακόψαμε, κύριε Μαντά.
Δεν πειράζει. Αφήστε τον, δεν έχω κανένα απολύτως πρόβλημα. Απλώς, δεν θέλω να χάνουν την ψυχραιμία τους. Λέω, λοιπόν, ότι με αυτόν τον τρόπο θα διευκολύνετε τη συγκέντρωση της γης, διευκολύνετε τις επενδύσεις πάνω στη γη, την αλλαγή χρήσης γης. Αυτό κάνετε και ο ΣΕΒ το χειροκρότησε. Και ο Φάμελλος είπε ότι είναι ένα ισχυρό αναπτυξιακό εργαλείο το Κτηματολόγιο. Δεν λέμε κάτι διαφορετικό, αυτό που λέει και ο κύριος Υπουργός σας λέμε. Βεβαίως, υπάρχουν οι ρυθμίσεις για τις αδειοδοτήσεις με διευκόλυνση των επιχειρηματικών ομίλων, τα φορολογικά κίνητρα. Αφορολόγητα ό,τι έσοδα προέρχονται από πατέντες ευρεσιτεχνίας για τρία χρόνια. Αφορολόγητα. Μείωση της φορολόγησης του αποθεματικού που κεφαλαιοποιείται, από το 29% στο 5%, εάν το κάνουμε έως το 2018. Δώρα είναι αυτά, όπως επίσης και η μείωση των προστίμων προς τις επιχειρήσεις. Ταυτόχρονα, δεν είναι μόνο ότι επιτίθεστε τους εργαζόμενους, δίνετε νέα προνόμια στο κεφάλαιο, αλλά θωρακίζετε και το σύστημα ακόμη περισσότερο. Το κάνετε πιο αντιδραστικό. Το αντιδραστικοποιείτε. Γιατί είναι αντιδραστική η λογική του εξωδικαστικού διαμεσολαβητή και μάλιστα υποχρεωτική. Είναι αντιδραστική λογική αυτό. Εμείς το είχαμε καταγγείλει από το 2010, που ήρθε ο προαιρετικός εξωδικαστικός συμβιβασμός. Τότε τι είχαμε πει; Ότι έτσι ιδιωτικοποιείται η δικαιοσύνη και πηγαίνει σε χέρια που δεν ξέρουμε ποιος είναι αυτός ο διαμεσολαβητής και τι ρόλο μπορεί να παίξει. Τώρα τον κάνετε και υποχρεωτικό. Αυτό επί της ουσίας τι σημαίνει; Πέρα από την υποχρεωτικοποίηση, την ιδιωτικοποίηση, σημαίνει ότι ζημιωμένοι είναι τα οικονομικά αδύναμα λαϊκά στρώματα, που θα κληθούν να δαπανήσουν σημαντικά μεγαλύτερα έξοδα για να πάνε πρώτα στον υποχρεωτικό εξωδικαστικό συμβιβασμό και μετά να καταφύγουν στη δικαιοσύνη και να ξοδέψουν και περισσότερο χρόνο. Άρα θα είναι αποτρεπτικό. Είναι τυχαίο ότι η Ένωση Ελληνικών Ασφαλιστικών Εταιρειών ζητούσε μετ' επιτάσεως την υποχρεωτικότητα του διακανονισμού; Γιατί το ζήταγε; Δεν ξέρουν τα συμφέροντά τους; Όταν σας τα λέμε αυτά, μην ταράζεστε. Τέλος, γίνεται πολλή κουβέντα για τα επιδόματα. Ένα ευρώ τα αυξάνετε επί της ουσίας την ημέρα. Ούτε γάλα δεν μπορούν να πάρουν. Με αυτόν τον τρόπο θα αντιμετωπίσετε το δημογραφικό πρόβλημα; Μη λέτε μεγάλες κουβέντες. Ούτε δημογραφικό πρόβλημα αντιμετωπίζετε ούτε τίποτα με το ένα ευρώ την ημέρα αύξηση των επιδομάτων σε κάποιες οικογένειες, γιατί σε κάποιες άλλες είναι πολύ μικρότερη η μείωση και σε κάποιες τα καταργείτε. Όμως, τι είναι; Είναι η λογική η επιδοματική την οποία κάνετε. Είναι η λογική ότι δημιουργούμε με την πολιτική μας εκτεταμένα στρώματα φτώχειας και εξαθλίωσης και καλούμε και βάζουμε τη διαχωριστική γραμμή όχι ανάμεσα στην εργατική τάξη και το κεφάλαιο, που είναι η πραγματική διαχωριστική γραμμή, αλλά ανάμεσα στον εξαθλιωμένο και σ' αυτόν που έχει λίγο παραπάνω από τον εξαθλιωμένο εισόδημα. Εκεί βάζετε τον πήχυ της διαχωριστικής γραμμής, γιατί θέλετε ουσιαστικά να ενοχοποιήσετε αυτούς που έχουν κάπως καλύτερα εισοδήματα, να συμπιέσετε και τα δικά τους εισοδήματα κάνοντας ακόμη πιο φθηνούς τους εργαζόμενους, κάνοντας ακόμα πιο φθηνή την εργατική δύναμη. Ταυτόχρονα αφήνετε στο απυρόβλητο τον πραγματικό εχθρό, το μεγάλο κεφάλαιο, τους επιχειρηματικούς ομίλους, στους οποίους δίνετε νέα προνόμια, νέα κίνητρα. Αυτό να μην το σκεφτεί ο άνεργος, ο συνταξιούχος που έχει χαμηλή σύνταξη, αλλά να σκεφτεί τον διπλανό του που παίρνει 10 ευρώ και 20 ευρώ παραπάνω και αυτόν να κυνηγήσει μέσα από την επιδοματική λογική. Δηλαδή, φτωχοποιείτε τον κόσμο και τη συνείδησή του. Επί της ουσίας, να βολευτεί με τα διάφορα επιδόματα, με τα διάφορα ψιχία. Εμείς λέμε καθαρά ότι η επίθεση θα συνεχιστεί και μετά την υποτιθέμενη έξοδο από τα μνημόνια. Γιατί μνημονιακοί νόμοι θα υπάρχουν. Οι ανατροπές στις εργασιακές σχέσεις θα υπάρχουν. Το φθηνό εργατικό δυναμικό χωρίς δικαιώματα θα υπάρχει και την περίοδο της ανάπτυξης. Μάλιστα θα πάρετε και νέα μέτρα. Θα αναγκαστείτε, για να θωρακιστεί η ανταγωνιστικότητα και η κερδοφορία. Άρα εμείς λέμε ότι η εργατική τάξη και το λαϊκό κίνημα πρέπει να στοχεύσει στον πραγματικό αντίπαλο. Δεν είναι απλά και μόνο η Κυβέρνηση το τι κάνει και το τι δεν κάνει. Πραγματικός αντίπαλος για την εργατική τάξη και τον λαό είναι το μεγάλο κεφάλαιο, οι μονοπωλιακοί όμιλοι και τα συμφέροντά τους. Απέναντι σε αυτό πρέπει να στραφεί, πρέπει να οργανώσει την πάλη του. Είμαστε αισιόδοξοι. Βεβαίως θα κλείσω με αυτό που είπα και χθες, παίρνοντας αφορμή από το κλείσιμο του κ. Τσακαλώτου. Μας είπατε ότι δεν έχουμε δει τίποτα ακόμη. Εμείς του λέμε: «Να δεις τι σου έχουμε ετοιμάσει για μετά». Ευχαριστώ πολύ.
Προχωρούμε με τον συνάδελφο κ. Θανάση Παπαχριστόπουλο, ειδικό αγορητή από τους Ανεξάρτητους Έλληνες. Ελάτε, κύριε Παπαχριστόπουλε, έχετε τον λόγο.
Ευχαριστώ, κύριε Πρόεδρε. Πάλι άκουσα τη λέξη «πάρτι», τη λέξη «ανηθικότητα» και διάφορους άλλους χαρακτηρισμούς. Επιτρέψτε μου να ξεκινήσω λίγο διαφορετικά. Χθες είχαμε μία εξεταστική επιτροπή στη Βουλή για τα θέματα της υγείας. Θέλω να αναφερθώ επιγραμματικά σε τρία γεγονότα. Πρώτον, επί προεδρίας του μάρτυρα - δεν έχει νόημα να λέω ονόματα τώρα, διότι δεν έχουν βουλευτική ασυλία αυτοί οι άνθρωποι και το σέβομαι - παραγγέλθηκαν δεκαέξι εκατομμύρια δόσεις εμβολίων. Από αυτά δόθηκαν πίσω από την κ. Ξενογιαννακοπούλου - και οφείλω να το πω, γιατί το τιμώ αυτό το πράγμα -12,3 εκατομμύρια ευρώ. Τα έδωσε πίσω και πήρε 80 εκατομμύρια ευρώ. Από τα υπόλοιπα, μπήκαν στο ψυγείο τρία εκατομμύρια εξακόσιες χιλιάδες δόσεις και τελικά χρησιμοποιήθηκαν τρακόσιες χιλιάδες μόνο. Ήταν επίμονες οι ερωτήσεις μου, εμένα προσωπικά, στον μάρτυρα για το τι έχει να πει για αυτό το πράγμα. Από τους ογδόντα τέσσερις αρρώστους εκείνης της εποχής που είχαν νοσήσει από τον ιό Η1Ν1 μόνο τέσσερις δεν είχαν υποκείμενο νόσημα. Μερικά περιστατικά θανάτων που προβάλλονταν κάθε μέρα, γιατί έπρεπε να παρθεί το δάνειο των 200 εκατομμυρίων ευρώ από το ΚΕΕΛΠΝΟ, όλοι είχαν υποκείμενο νόσημα. Σχετικά με τους δύο πρώτους θανάτους, ο ένας είχε απινιδωτή και ο άλλος είχε βαριά καρδιοπάθεια. Δεν άκουσα απάντηση. Επίσης, δεν άκουσα κάποια απάντηση για μια διαφημιστική καμπάνια - και μιλάω με γεγονότα. Διάβασα όλους τους νόμους και τις κυρώσεις. Σε καμμία χώρα του κόσμου το αντίστοιχο ΚΕΕΛΠΝΟ δεν πληρώνει διαφημίσεις. Στο δικό μας κράτος ξοδεύτηκαν πολλά εκατομμύρια. Επί συγκεκριμένης προεδρίας, του συγκεκριμένου μάρτυρα, ξοδεύτηκαν 2,5 εκατομμύρια ευρώ. Αφού του διαβάσαμε τον νόμο, που επιβάλλει κυρώσεις σε ώρες υψηλής τηλεθέασης, πάλι δεν απήντησε. Και όταν τον ρωτήσαμε: «Σήμερα, μετά το 2015, ξέρετε εάν έχει δοθεί έστω ένα ευρώ για διαφημιστική δαπάνη;» δεν ήξερε να μας απαντήσει. Την απάντηση την έδωσα εγώ: ούτε μισό ευρώ. Και τρίτον γιατί άκουσα - ξαναλέω - για «πάρτι» και για «ανηθικότητα». Η αντικειμενική αξία του κτηρίου που στεγάζεται το ΚΕΕΛΠΝΟ ήταν 3 εκατομμύρια και έφτασε 29 εκατομμύρια επί των ημερών του συγκεκριμένου μάρτυρα. Δεν καταλάβαινα τι απαντήσεις έδινε. Ο δε διαγωνισμός ήταν διάτρητος. Είχε περιγράψει φωτογραφικά το συγκεκριμένο κτήριο. Μάλιστα, θέλω να πω το εξής: Από αυτά τα 200 εκατομμύρια, τα υπόλοιπα 150- δεν θέλω τώρα να φλυαρήσω για αυτό - το πού πήγαν θα το δούμε στην εξεταστική επιτροπή. Κλείνω την παρένθεση για την λέξη «πάρτι» και για την λέξη «ανηθικότητα». Θέλω, όμως, να πω και κάτι άλλο. Εμείς σαν Ανεξάρτητοι Έλληνες δεν χρωστάμε ούτε μια δεκάρα. Ελάτε να δείτε τα χρεωστικά που έχουμε σαν κόμμα. Ο ΣΥΡΙΖΑ - δεν φιλοδοξώ να γίνω υπερασπιστής του ΣΥΡΙΖΑ - χρώσταγε γύρω στα 8,5 εκατομμύρια. Ξέρουν καλά οι Βουλευτές του ότι κάθε μήνα τους κρατάνε 2.000 για να αποπληρώνουν αυτό το δάνειο που έχει φτάσει στα 3,5 εκατομμύρια. Κάτι ψελλίζουν εδώ μέσα κάποιοι, δεν απαντάνε, όμως, ευθέως. Αυτά για την λέξη «ανηθικότητα» και την λέξη «πάρτι». Χρωστάνε τα δύο κόμματα γύρω στα 440 εκατομμύρια. Να μας πουν με σαφήνεια. Κάτι ψέλλισε ο αρχηγός της Νέας Δημοκρατίας, πρωτοεκλεγείς τότε, μετά τον έπιασαν και του είπαν: «Άστο αυτό, δεν το συζητάμε τώρα». Χρωστάνε 215 εκατομμύρια και 240 εκατομμύρια. Δώστε γραπτή δέσμευση πώς θα ξεπληρώσετε αυτά τα χρήματα. Τα έχει χρεωθεί o Έλληνας πολίτης. Προχωράω.
… (δεν ακούστηκε)
Προχωράω. Μη με διακόπτετε, κύριε Κωνσταντινόπουλε. Δεν θέλω να ακούσω τίποτα. Ακούστε. Μιλάω μόνο με στοιχεία, πάντα με στοιχεία. Χθες έγινε ένας βραχυπρόθεσμος δανεισμός, γιατί η λέξη «υπερβολή» και η λέξη «καταστροφολογία» έχει γίνει πλέον δεύτερη φύση για κάποιους. Βραχυπρόθεσμα 0,99%. Δεν έχει σημασία, κάτι δείχνει όμως στην ελληνική οικονομία. Καλύφθηκε το κεφάλαιο πάρα πολλές φορές 600 τόσα εκατομμύρια, μπορούσε να πάρει όσα ήθελε. Δύο μέρες νωρίτερα το Bloomberg αναδεικνύει ότι έφτασε το επιτόκιο από τα διετή ομόλογα να είναι καλύτερο από το αμερικάνικο. Προς Θεού δεν με έφερε ο Ομπάμα να πιστεύω ότι έχουμε καλύτερη οικονομία από την ελληνική. Είναι, όμως, χαρακτηριστικό για την τάση. Λίγες μέρες νωρίτερα τα δεκαετή ομόλογα έφταναν στο 3,7% και είναι κάπου εκεί. Θέλω να ξαναθυμίσω στην Ολομέλεια ότι - η επανάληψη είναι η μήτηρ της μάθησης λένε πολλοί - εννέα μήνες πριν βγει η Πορτογαλία - το 2014 δηλαδή - από το δικό της μνημόνιο τα δεκαετή ομόλογά της ήταν 7%. Σήμερα η Πορτογαλία - πάλι την δυσφήμιζαν κάποιοι κ.λπ. - δανείζεται με 1,86%. Σήμερα η Ελλάδα έχει 3,7% και σε οκτώ μήνες θέλουμε να πιστεύουμε ότι βγαίνουμε από το μνημόνιο. Γιατί τα λέω αυτά; Είναι μια ειδική στιγμή για τη χώρα. Μήπως μιλάμε σε άλλη πραγματικότητα; Ακούω συνέχεια την εξής αναφορά: «Κανένα σπίτι σε χέρι τραπεζίτη». Καταντάει μονότονο. Αλλάξτε τροπάριο. Βρείτε κάτι πιο επίκαιρο, κάτι πιο σημαντικό. Σταματήσατε λίγο με το Μαδούρο, κάτι λέγατε για τη Βόρειο Κορέα, τα ψιλοσταματήσατε αυτά και έχετε αρχίσει το «κανένα σπίτι σε χέρια τραπεζίτη». Εγώ θα πω ευθέως και ευθαρσώς ναι, ελέχθησαν υπερβολές το 2015, καμμία αντίρρηση. Υπήρχε άγνοια κινδύνου, σας το λέω και εγώ. Εσείς το λέτε ψέματα, λέτε ό,τι θέλετε. Εγώ λέω άγνοια κινδύνου και υπερβολές και έχουμε κάνει αυτοκριτική για αυτό το πράγμα. Πράγματι, αυτό που βρήκαμε ήταν απίστευτο να το καταλάβει κανείς. Κι όταν μας επέβαλαν - θα το πω ξανά - το τρίτο μνημόνιο, δεν σφυρίξαμε αδιάφορα. Κατεβήκαμε σε εκλογές και οι Ανεξάρτητοι Έλληνες και ο ΣΥΡΙΖΑ. Και είπαμε: «Κύριοι, μας έχει επιβληθεί αυτό το τρίτο μνημόνιο. Ποιος θέλετε να το διαχειριστεί; Εμείς ή οι άλλοι;». Ο ίδιος ο Σόιμπλε, ο δυνάστης της χώρας, αυτός που ήθελε να μας πετάξει έξω από την Ευρωζώνη, παραδέχθηκε ότι ήταν τίμια στάση της Κυβέρνησης, του Τσίπρα, του Πρωθυπουργού, να κατέβει σε εκλογές και να το βάλει στην κρίση των Ελλήνων πολιτών. Αυτές οι εκλογές έχουν γίνει αόρατες. Δεν τις αναφέρει κανείς. «Κανένα σπίτι σε χέρια τραπεζίτη». Πόσες φορές θα το πείτε; Κουράζετε. Κουράσατε να λέτε: «Πρόωρες εκλογές. Φύγετε. Είστε άχρηστοι. Είστε ψεύτες». Κουράζετε να λέτε τα ίδια πράγματα. Ακούω συχνά ότι καίγεται η Αθήνα κ.λπ.. Εγώ θα συμφωνήσω ότι λάθη γίνονται και πρέπει να διορθωθούν. Έχω μπροστά μου έναν κατάλογο από πεντάστερα ξενοδοχεία που γίνονται τώρα στο κέντρο της Αθήνας. Δεν μιλώ για το «FOUR SEASONS», που φτιάχνεται στον Αστέρα της Βουλιαγμένης, το «KING GEORGE», το «HILTON», του Χανδρή το ξενοδοχείο μέσα στο κέντρο της Ομόνοιας. Δεκαοκτώ ξενοδοχεία. Αυτοί οι άνθρωποι γιατί έρχονται και επενδύουν τώρα; Τι λέτε; Είναι αυτό που ισχύει; Ανασφάλεια. Εγώ λέω πως όχι. Έχω ακόμη μπροστά μου δεκαοχτώ μεγαθήρια εταιρείες, που κινούν την ιδιωτική οικονομία. Όλοι τους οι τζίροι αυξάνονται - κάτι δείχνει αυτό - από 20% μέχρι 30%. Θα μπορούσα να σας αναφέρω και νούμερα. Παλιοί τίτλοι που τους είχαμε ξεχάσει, όπως «ESKIMO», «IZOLA», «FIX» έχουν έλθει πάλι στην επιφάνεια κ.λπ.. Δεν σας λένε τίποτα αυτά; Ακούω κάθε μέρα: «Σαμποτάρετε την επιχειρηματικότητα. Δεν θέλετε επιχειρήσεις». Όχι, κύριοι. Άλλο κανόνες σε οποιαδήποτε τέτοια διαδικασία και άλλο ασυδοσία. Κανόνες. Αυτός που επέβαλε κανόνες, ο Ούλωφ Πάλμε, στη Σουηδία ακόμα είναι σημείο αναφοράς, γιατί δεν υπάρχει ούτε διαφθορά ούτε διαπλοκή στη Σουηδία για πολλές δεκαετίες και είναι πόλος έλξης για όλους τους επιχειρηματίες που θέλουν να επενδύσουν. Είναι λάθος, δηλαδή, η καταπολέμηση της διαφθοράς και της διαπλοκής; Δεν έχει σχέση με την επιχειρηματικότητα; Έχει. Ο Χαρίτσης σας είπε πολλές φορές ότι μόνο το 2017 μπήκαν στη χώρα 7,5 δισεκατομμύρια στην πραγματική οικονομία είτε από την Τράπεζα Επενδύσεων είτε από άλλους κοινοτικούς πόρους. Γιατί το αποσιωπάτε; Γιατί δεν το αναφέρετε πουθενά; Δεν θέλω να αναφερθώ σε αυτά που θα επενδυθούν, τα 7 δισεκατομμύρια που θα πυροδοτήσουν 20 δισεκατομμύρια επενδύσεις. Τα αφήνω. Λέω για τα 8 δισεκατομμύρια που μπήκαν. Πώς έγιναν οι δεκαέξι συνδέσεις του Σπίρτζη; Πώς κατάφερε η Θεανώ η Φωτίου εκατόν είκοσι χιλιάδες θέσεις νέων παιδιών στους βρεφονηπιακούς σταθμούς; Πώς ξεκινήσαμε την πρωτοβάθμια περίθαλψη υγείας, που έκανε ο Πολάκης με τον Ξανθό; Είναι ψέμα ότι για τρία χρόνια είμαστε πρώτοι στην απορρόφηση του ΕΣΠΑ με 25%; Υποτίθεται ότι είστε τζιμάνια στην αγορά. Είχατε απορρόφηση 1,5%. Είμαστε δεύτεροι στο πακέτο «Γιούνκερ». Το χλευάζατε. Εγώ προσωπικά έχω λοιδορηθεί. Βρέχει, λέει, δισεκατομμύρια. Έχω έναν κατάλογο και από την «THOMAS COOK» και από την «TUI». Είναι τα μεγαλύτερα τουριστικά γραφεία στον κόσμο. Είναι ψέμα ότι αυτοί οι άνθρωποι έχουν αυτήν τη στιγμή δραστηριοποιηθεί στο μέγιστο δυνατό; Κι έχω μπροστά μου κι άλλον έναν κατάλογο επενδυτικό. Σας έχει πει ο Πιτσιόρλας σε όλους τους τόνους ότι το «Ελληνικό» τελειώνει. Έπρεπε να τελειώσει έτσι; Δεν παρουσιάζω καλή εικόνα.
Κύριε Παπαχριστόπουλε, σας ζητώ μία διακοπή για δευτερόλεπτα.
Παρακαλώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία σαράντα εννέα μαθήτριες και μαθητές και τέσσερις εκπαιδευτικοί συνοδοί από το 2ο Δημοτικό Σχολείο Κορίνθου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ορίστε, κύριε συνάδελφε, προχωρήστε.
Εγώ θα γίνω συνήγορος του διαβόλου. Ναι. Κι εγώ θέλω να θωρακιστεί νομικά η πρώτη κατοικία του φουκαρά και του φτωχού. Το θέλω. Τι μπορούσαμε να κάνουμε; Να φτιάξουμε τον νόμο της κ. Κατσέλη με την προσθήκη που έκανε ο κ. Σταθάκης. Ακόμα και τώρα που μιλάμε, κάποιοι δανειολήπτες δεν ξέρουν ότι μπορούν να μπουν σε αυτόν τον νόμο, να κάνουν μία αίτηση. Επίσης, πολλοί δεν ξέρουν τι σημαίνει εξωδικαστικός συμβιβασμός. Αυτός λοιδορήθηκε και κάποιοι δεν τον ψήφισαν καθόλου μέσα σε αυτή την Αίθουσα. Εγώ θα γίνω χειρότερος συνήγορος του διαβόλου. Κάτι πρέπει να γίνει με τις κατασχέσεις, οι οποίες δεν έχουν σχέση με τους πλειστηριασμούς. Κάτι πρέπει να γίνει με αυτούς που έχουν μπει εγγυητές και δεν έχουν σχέση με πρώτη κατοικία και στεγαστικό δάνειο. Κάτι πρέπει να γίνει όταν ο επισπεύδων είναι πολίτης και μπορεί να χάσει κάποιος φουκαράς το σπίτι του. Συμφωνώ! Όμως, δεν έχει καμμία σχέση με δημόσιο, με τράπεζα, με ταμείο. Γιατί λέτε ψέματα συνέχεια; Ακούω ψέματα στις τηλεοράσεις από το πρωί ως το βράδυ. Μπορούμε να νομοθετήσουμε τώρα; Όχι, δεν μπορούμε. Το λέμε ευθέως. Περιμένουμε να φύγουμε από τα μνημόνια. Και είναι και χειροπιαστή απάντηση, για το τι μπορεί να κάνει μια Κυβέρνηση που πραγματικά θέλει να βελτιώσει τη χώρα. Πρέπει, δηλαδή, να το πει ο Δραγασάκης στην Τράπεζα της Ελλάδας; Μόνο οι τρεις επιχειρηματίες που έγραψε το «DOCUMENTO» είναι που χρεοκόπησαν τις επιχειρήσεις, πήγαν τα λεφτά έξω, πετάνε τους εργαζόμενους έξω, όπως το «MEGA» και πάει λέγοντας; Πρέπει ο Δραγασάκης να πιέσει τον κ. Στουρνάρα; Εγώ σέβομαι τον κ. Στουρνάρα και δεν κάνω κανέναν χαρακτηρισμό. Θα μας βοηθήσει επιτέλους; Ξέρει η Τράπεζα της Ελλάδας ποιοι χρεοκόπησαν τις εταιρείες, πήγαν τα λεφτά έξω σε offshore και πάει λέγοντας. Θέλουμε τη βοήθεια αυτή και θα την έχουμε. Σας το λέω ευθέως. Δεν θα μιλήσω για πολύ χρόνο, κύριε Πρόεδρε. Δεν ξέρω εάν είναι εδώ ο κ. Ευκλείδης Τσακαλώτος, πάντως ήταν παραπάνω από ειλικρινής. Δεν αισθανόμαστε ωραία. Το ξέρουμε. Σεβόμαστε το συνδικαλιστικό κίνημα και σας το λέω ευθέως. Προσωπικά, ήμουν συνδικαλιστής. Για τρία χρόνια ήμουν εκπρόσωπος των εργαζομένων στον «Ευαγγελισμό», στο Διοικητικό Συμβούλιο. Δεν ήταν καλό. Είδατε, όμως, την πρόταση που έφερε η σεβαστή Αξιωματική Αντιπολίτευση; Κάνετε μία σύγκριση. Αποφύγαμε το lock out; Ναι! Δεσμευτήκαμε για συλλογικές συμβάσεις που θα γίνουν και σας το λέω ευθέως; Όχι! Πιστεύω ότι ήταν μία υποχώρηση. Δεν την κρύψαμε. Σας λέω ότι περιμένουμε εναγωνίως αυτή τη στιγμή, πρώτον να κλείσει η τρίτη αξιολόγηση, να μπει η συζήτηση για τα μεσοπρόθεσμα του χρέους. Δεν σας αφορά αυτό; Εσείς μας κληροδοτήσατε 325 δισεκατομμύρια. Τα βρήκαμε. Στο τέλος του 2013 η ανεργία είχε φτάσει στο 27,8%, έτσι για να συνεννοούμαστε. Πού είναι τα παιδιά της αγοράς, των επενδύσεων; Γιατί έφτασαν την ανεργία τόσο ψηλά; Ο Σταθάκης είπε το αυτονόητο για τους ρυθμούς που πέφτει η ανεργία σήμερα. Έχει πέσει 5,5 μονάδες λίγο λίγο. Μπορεί να πέσει άλλες 5,5 μέχρι το τέλος του Αυγούστου; Μπορεί! Ξέρετε τι σημαίνει 15,5% ανεργία; Το ΕSM χθες λέει «κύριοι, για πρώτη φορά είχατε 15% και έχετε για πρώτη φορά ανάπτυξη 0,3% επί τέσσερα τρίμηνα». Το θεωρεί θετικό. Τελειώνοντας, θέλω να πω μια κουβέντα. Έχω κάνει τρεις επίκαιρες ερωτήσεις για τις δημοσκοπήσεις, γιατί είναι θέμα κοινοβουλευτικής δημοκρατίας. Δεν μπορεί να πληρώνεται μια εταιρεία για να παίρνει χίλια τηλέφωνα - εάν τα πήρε - και να δημιουργεί κλίμα στον κόσμο. Τα είδαμε αυτά με την εταιρεία του ΠΑΜΑΚ του κ. Μαραντζίδη. Εγώ μιλάω με ονόματα. Έδιναν είκοσι μονάδες διαφορά, δεκαεννέα, δεκαοκτώ. Πιστεύω ότι ούτε οι ίδιοι δεν τα πίστευαν. Η «ΚΑΠΑ RESEARCH», της οποίας δεν της κάνω διαφήμιση - ξέρουμε πολλοί καλά, όσοι ξέρουν, με ποιους έχει σχέση, ή τουλάχιστον με ποιους είχε, για να μην αφήσω αιχμές, πάντως σίγουρα όχι με τον ΣΥΡΙΖΑ και τους Ανεξάρτητους Έλληνες - τους προσγειώνει απότομα τον Ιούνιο με μία δημοσκόπηση που έχει τη διαφορά στις έξι μονάδες. Και τους προκαλεί συντριπτικό κάταγμα πριν από τρεις εβδομάδες, με τη διαφορά της ψαλίδας στο 3,8%, με ένα εκατομμύριο αναποφάσιστους, από τους οποίους το 85% είχε ψηφίσει «όχι» στο Δημοψήφισμα, με ταβάνι στη σεβαστή Αξιωματική Αντιπολίτευση 95% και συσπείρωση στο κυβερνών κόμμα γύρω στο 45%. Εμάς μας είχε στο 2% και μας έχει στο 2,5%. Ήταν συντριπτικό κάταγμα, γιατί αυτή η δημοσκόπηση δεν αφορούσε χίλια άτομα, αφορούσε δώδεκα χιλιάδες εφτακόσια ογδόντα άτομα. Δεν έγινε επιλεκτικά. Έγινε σε δεκατρείς περιφέρειες. Κράτησε είκοσι τρεις μέρες. Το μήνυμα ελήφθη.
Ολοκληρώστε, παρακαλώ.
Τελειώνω, κύριε Πρόεδρε. Δεν είμαι αιθεροβάμων. Όμως λέω ότι θα μπει ένα φρένο - και το έχω κάνει - σε αυτήν την ασυδοσία των δημοσκόπων. Μαζί με άλλους τρεις συναδέλφους - και από άλλα κόμματα κιόλας - το έχουμε προωθήσει. Ούτε τα μυαλά μας παίρνουν αέρα. Ξέρουμε ότι τραβάμε έναν ανήφορο.
Κλείστε, κύριε Παπαχριστόπουλε.
Μισό λεπτό, κύριε Πρόεδρε.
Εντάξει, έχετε μισό λεπτό.
Άκουσα ένα ειρωνικό σχόλιο για την ηλεκτρονική διακυβέρνηση, για την πίτα και θα ήθελα να τοποθετηθώ. Ακούστε, κύριε Δήμα, διαβάστε με προσοχή. Δεν σας εμπόδιζε κανείς επί χρόνια να καθιερώσετε την ηλεκτρονική υπογραφή. Δεν σας εμπόδισε κανείς να κάνετε την ηλεκτρονική στάση, όπου μια επιχείρηση δεν χρειάζεται έξι μήνες και τριακόσιες υπογραφές, τα ηλεκτρονικά τιμολόγια και κυρίως το πλαστικό χρήμα. Αυτά έγιναν επί των ημερών αυτής της Κυβέρνησης. Δεν σας εμπόδιζε κανείς εδώ και τριάντα χρόνια να τα κάνετε.
… (δεν ακούστηκε)
Κύριε Παπαχριστόπουλε, μη με φέρνετε σε περαιτέρω δύσκολη θέση. Ολοκληρώστε τώρα.
Μην ειρωνεύεστε, κύριε Δήμα, γιατί το 2018 δεκαεπτά Υπουργεία θα λειτουργούν, στον βαθμό που μπορούν, με ηλεκτρονική διακυβέρνηση. Ευχαριστώ, κύριε Πρόεδρε, και συγχωρήστε με.
Τον λόγο έχει ο ειδικός αγορητής της Ένωσης Κεντρώων κ. Μάριος Γεωργιάδης.
Ευχαριστώ, κύριε Πρόεδρε. Καλή χρονιά σε όσους δεν έχω καταφέρει να ευχηθώ! Θα συμφωνήσω με τον κ. Παπαχριστόπουλο στο θέμα των δημοσκοπήσεων. Είμαστε σε επικοινωνία για την ανεξάρτητη αρχή και θα καταθέσουμε άμεσα και σύντομα σχετική πρόταση. Αγαπητοί συνάδελφοι Βουλευτές, ειδικά τα τελευταία χρόνια η εξαθλίωση των Ελλήνων πολίτων είναι τερατώδης. Η εξαθλίωση αυτή δεν έχει την αιτία της στα μνημόνια. Δεν μας πήγε στα μνημόνια αυτή, αλλά οι Κυβερνήσεις των τελευταίων δεκαετιών με το πελατειακό κράτος που διαιωνίζουν. Θα ήταν υποκριτικό να πω ότι γι' αυτό φταίει μόνον ο ΣΥΡΙΖΑ. Φταίνε όλες οι κυβερνήσεις των τελευταίων σαράντα ετών, με τη δημαγωγία, το πελατειακό κράτος, τα ρουσφέτια κ.ο.κ.. Για το δημόσιο χρέος και τις αλόγιστες σπατάλες φταίει και το ΠΑΣΟΚ, φταίει και η Νέα Δημοκρατία, φταίει και ο ΣΥΡΙΖΑ, αλλά και όσα μικρότερα Κόμματα έχουν βρεθεί σε κάποιο σχήμα και έχουν συγκυβερνήσει τις τελευταίες δεκαετίες. Σήμερα, σύμφωνα με τα τελευταία και πρόσφατα στοιχεία της ΕΛΣΤΑΤ, το 44,5% των παιδιών και εφήβων ηλικίας μέχρι δεκαεπτά ετών αντιμετωπίζουν υλικές στερήσεις. Είτε δεν έχουν θέρμανση είτε δεν έχουν ρεύμα είτε δεν μπορούν να πληρώσουν ενοίκιο είτε ακόμη δεν μπορούν να τραφούν επαρκώς. Καταθέτω για τα Πρακτικά σχετικό πίνακα. [[Στο σημείο αυτό ο Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όλος αυτός ο αδιέξοδος κρατισμός βέβαια, όλο αυτό το τέρας του πελατειακού κράτους πού μας έχει οδηγήσει; Στο να είναι βολεμένα τα «αγαπημένα σας παιδιά» και να πετάξετε στο περιθώριο όσους δεν έχουν περάσει από τα κομματικά σας γραφεία. Ο μισός πληθυσμός βρίσκεται στα όρια της φτώχειας και εσείς, ακόμη και σήμερα, θέλετε να σώσετε τα «δικά σας παιδιά». Να μην θίξουμε τις μεγάλες συντάξεις άνω των 1.500 ευρώ, αλλά να κόψουμε το ΕΚΑΣ από τον χαμηλοσυνταξιούχο. Να μην θίξουμε τα προνόμια των αιρετών και των μεγαλοσυνδικαλιστών. Να μην θίξουμε τα πολύ υψηλά μισθολογικά ρετιρέ των ΔΕΚΟ. Ας έχει φτάσει ο μισθός στον ιδιωτικό τομέα στα 400, περίπου, ευρώ και ας θυμίζουν κάτεργο οι συνθήκες εργασίας στην πραγματική αγορά! Κυρίες και κύριοι, όσο μια νέα επιχείρηση τον πρώτο χρόνο λειτουργίας της πρέπει να πληρώσει περίπου 70% του εισοδήματός της σε φόρους, ασφαλιστικές εισφορές, προκαταβολές φόρων και διάφορα απίστευτα τέλη, τόσο θα μεγαλώνει η ανεργία, καθώς αυτή η επιχείρηση αναγκαστικά θα κλείσει. Τι θα κάνει αυτός ο πολίτης ο οποίος θα μείνει άνεργος; Θα περιμένει να έρθουν τα Χριστούγεννα, για του δώσετε εσείς ένα χαρτζιλίκι το οποίο βαπτίζετε κοινωνικό μέρισμα. Του το δίνετε από τη μία και έρχεστε τώρα να ψηφίσετε τα προαπαιτούμενα για να του το πάρετε, από την άλλη, διπλό και τριπλό. Αν ήταν στο χέρι σας, δεν θα του δίνατε χρήματα, αλλά κουπόνι για συσσίτιο θα του δίνατε. Τόσο εξαθλιωμένο θέλετε τον Έλληνα πολίτη, να εξαρτάται 100% από τη διάθεσή σας. Ο ελεύθερος πολίτης που στέκεται στα πόδια του σας είναι εμπόδιο, γιατί πολύ απλά δεν έχει ανάγκη να σας ψηφίσει. Στις κρατικές δαπάνες είμαστε πρωταθλητές κόσμου. Παίρνουμε το παγκόσμιο πρωτάθλημα με 55,5% του ΑΕΠ σε κρατικά έξοδα. Καταθέτω στα Πρακτικά σχετικό γράφημα. [[Στο σημείο αυτό ο Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά το προαναφερθέν γράφημα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όλη η Ελλάδα, δηλαδή, δουλεύει για το κράτος. Στον δείκτη οικονομίας - ελευθερίας είμαστε κάτω από την Ουγκάντα και τη Βοσνία - Ερζεγοβίνη. Καταθέτω άλλο ένα γράφημα για τα Πρακτικά. [[Στο σημείο αυτό ο Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά το προαναφερθέν γράφημα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εσείς ακόμα δηλώνετε ότι προτιμάτε να υπερφορολογείτε τον ιδιωτικό τομέα από το να βρείτε ποιοι είναι αργόμισθοι στο δημόσιο και να τους απομακρύνετε και να συνεχίσετε τους παράλογους ρουσφετολογικούς διορισμούς στο δημόσιο. Το κράτος που μας πτώχευσε παραμένει ισχυρό και ακέραιο, αλλά όλοι οι πολίτες να οδηγούνται στην εξαθλίωση. Θα περάσω στα άρθρα και θα αναφερθώ στα σημαντικότερα από αυτά κατ' εμέ, καθώς αναλυτικά τόσο οι ομιλητές όσο και ο Πρόεδρος και ο Κοινοβουλευτικός μας Εκπρόσωπος θα τοποθετηθούν στις ομιλίες τους. Ξεκινάω με τα άρθρα 1 έως το 42 που αφορούν το Κτηματολόγιο, του οποίου η σύσταση δεν μας ενοχλεί καθόλου ούτε η κατάργηση όλων των υποθηκοφυλακείων, ούτε βέβαια και η απορρόφηση των ήδη υφιστάμενων υπαλλήλων σε αυτό. Αυτό που μας βρίσκει αντίθετους είναι ότι σε αυτόν τον νέο φορέα συστήνονται κατά εκατοντάδες περισσότερες θέσεις εργασίας από τις ήδη υπάρχουσες, κάτι το οποίο άμεσα αφήνει ανοιχτό παράθυρο για περιθώρια ρουσφετολογικών προεκλογικών διορισμών. Επίσης, αντιτιθέμεθα στα υπερβολικά προβλεπόμενα ακριβότερα τέλη για εγγραφή και μεταβίβαση ακινήτων που θα επιβαρύνουν περισσότερο όσους θέλουν να μεταβιβάσουν την ακίνητή τους περιουσία. Δεν συζητούμε για τους ηλεκτρονικούς πλειστηριασμούς - άρθρα 207 έως 209- κάτι το οποίο μας βρίσκει κάθετα αντίθετους και φοβόμαστε ότι θα μετεξελιχθεί όλη αυτή η διαδικασία σε μία πραγματική βιομηχανία κατασχέσεων, χωρίς καν οι ιδιοκτήτες να έχουν το δικαίωμα να υπερασπιστούν τα σπίτια τους στα δικαστήρια με φυσική παρουσία. Το ίδιο κριτικοί στεκόμαστε και στο άρθρο 214, με το οποίο ουσιαστικά η Κυβέρνηση αφαιρεί ποσά από τρίτεκνους και πολύτεκνους και τα χορηγεί σε οικογένειες με ένα και δύο παιδιά, με αποτέλεσμα εξήντα τέσσερις χιλιάδες πολυμελείς οικογένειες να στερούνται πολύτιμων πόρων. Ως προς το πλαίσιο αδειοδότησης των ραδιοφωνικών σταθμών - άρθρα 220 έως 238- είμαστε επίσης αντίθετοι, δεδομένου ότι ακόμα και οι σταθμοί οι οποίοι αυτή τη στιγμή έχουν πενιχρά έξοδα, θα κληθούν να καταβάλλουν υψηλά ποσά. Η εμπειρία από τον αντίστοιχο διαγωνισμό για τα τηλεοπτικά κανάλια δεν μας προδιαθέτει θετικά και ευνοϊκά, καθώς βλέπουμε ότι μόλις πρόσφατα το «MEGA» κλείνει, κάτι το οποίο είναι δικό σας δημιούργημα. Ως προς το άρθρο 246, είμαστε επίσης αντίθετοι στη συγχώνευση σχολικών μονάδων της πρωτοβάθμιας και δευτεροβάθμιας εκπαίδευσης, γιατί θεωρούμε ότι πολύ πιθανά αυτό θα οδηγήσει στην υποβάθμιση του εκπαιδευτικού έργου. Για τη σύσταση Διεύθυνσης Υπηρεσίας Ερευνών Οικονομικού Εγκλήματος στα άρθρα 381 έως 394, ναι μεν θεωρούμε ότι είναι μία αναγκαία ύπαρξη ενός τέτοιου Σώματος και συμφωνούμε με την καθοδήγηση από τον εισαγγελέα, διαφωνούμε όμως με την απευθείας υπαγωγή στον Υπουργό, κάτι το οποίο δεν μας παρέχει εγγύηση για διαφάνεια και αμεροληψία. Θα αναφέρω και πού είμαστε θετικοί, γιατί σαν Ένωση Κεντρώων δεν λέμε άκριτα όχι σε όλα. Στα άρθρα 100-118 είμαστε θετικοί, δεδομένου ότι με αυτά συμπληρώνεται το θεσμικό πλαίσιο προστασίας των καταναλωτών, μιας και η ραγδαία εξέλιξη της τεχνολογίας καθιστά αναγκαία την προστασία τους απέναντι σε υπηρεσίες που παρέχονται από απόσταση και διεξάγονται μέσω ηλεκτρονικού υπολογιστή. Όσον αφορά το άρθρο 215 είμαστε θετικοί στη διαδικασία απονομής προνοιακών παροχών στα άτομα με αναπηρία μέσω ηλεκτρονικής αξιολόγησης. Το ίδιο ισχύει για τα άρθρα 127-157 που αφορούν την εποπτεία των οικονομικών φορέων και της αγοράς προϊόντων. Επίσης, θετικά αντιμετωπίζουμε και τις τροποποιήσεις του Κώδικα Πολιτικής Δικονομίας με το άρθρο 176 για την προνομιακή ικανοποίηση των εργαζομένων σε πτωχευμένες επιχειρήσεις. Δεν θα αναφερθώ στις απεργίες, γιατί θα αναφερθεί συγκεκριμένα ο Πρόεδρος, αλλά και ο Κοινοβουλευτικός μας Εκπρόσωπος. Μας βρίσκει κάθετα αντίθετους. Δεν θα αναφερθώ ούτε στον Λατομικό Κώδικα. Έχουμε καταθέσει σχετική τροπολογία και θα την αναπτύξει και ο κ. Σαρίδης, αλλά και ο Κοινοβουλευτικός μας Εκπρόσωπος. Συμπερασματικά, κυρίες και κύριοι, το πολυνομοσχέδιο αποτελεί απλά μια προχειρότατη αποτύπωση των υποχρεώσεων που ανέλαβαν οι ΣΥΡΙΖΑ - ΑΝΕΛ έναντι των δανειστών. Ένα συνονθύλευμα διατάξεων χωρίς ουσιαστικές μεταρρυθμίσεις, με καθαρά ρουσφετολογική διάθεση κι ό,τι επιθυμούσε να προσθέσει επιπλέον ο Υπουργός, καθώς δεν είναι μόνο μνημονιακές δεσμεύσεις αυτά που καλούμαστε να ψηφίσουμε με αυτό το πολυνομοσχέδιο, αλλά και πολλά άλλα που θέλετε να προσθέσετε. Για να τελειώνουμε, η μόνη αλήθεια είναι η εξής: Ο κάθε Έλληνας και η κάθε Ελληνίδα, δηλαδή όλα τα εκατομμύρια των Ελλήνων πολιτών, διαπιστώνουν εύκολα ότι δυστυχώς το 2018 θα είναι η χρονιά που με ονοματεπώνυμο ΣΥΡΙΖΑ - ΑΝΕΛ θα περάσουν από τα ταμεία για να επιστρέψουν μία ή δυο συντάξεις ή έναν μισθό λόγω των πρόσθετων φόρων και εισφορών που εσείς επιβάλλετε. Η αποστολή μας ως πολιτικοί, κυρίες και κύριοι συνάδελφοι, δεν είναι η καρέκλα. Είναι να ζουν καθημερινά με αξιοπρέπεια οι Έλληνες πολίτες. Εσείς το μόνο που κάνετε είναι να περνάτε καλά εσείς και οι διορισμένοι σας και οι δυόμισι χιλιάδες μετακλητοί, που είναι ένα ρεκόρ που έχετε κάνει εσείς. Ούτε το καν το ΠΑΣΟΚ που διόρισε ένα εκατομμύριο στο δημόσιο δεν είχε τόσους μετακλητούς. Όλοι οι άλλοι δεν σας ενδιαφέρει τι θα κάνουν. Όσο για την προβαλλόμενη προοπτική ότι σε επτά μήνες δήθεν η χώρα θα μπορέσει αυτόνομα να οδηγηθεί και να χρηματοδοτείται από τις αγορές, έρχεται η πολύ έγκυρη εφημερίδα, η «HANDERSPLAT», να την αμφισβητήσει ευθέως φέρνοντας ως παράδειγμα τα ασφάλιστρα κινδύνου, τα οποία είναι υψηλότερα από άλλων χωρών με δημοσιονομικά προβλήματα, όπως η Ισπανία, η Ιταλία και η Πορτογαλία. Ήδη οι οίκοι πιστοληπτικής αξιολόγησης επιμένουν στο να διαβαθμίζουν τα κρατικά χρεόγραφα στην κατηγορία των σκουπιδιών. Δεν το λέω εγώ. Το λέει η «HANDERSPLAT». [[Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΔΗΜΗΤΡΙΟΣ ΚΑΜΜΕΝΟΣ]] Συνεχίζει λέγοντας ότι αυτά που υπόσχεται ο κ. Τσίπρας ότι θα σπάσει τα δεσμά από το πρόγραμμα λιτότητας, είναι αυταπάτη, γιατί έχει δεσμευθεί απέναντι στους δανειστές και με μέτρα λιτότητας μέχρι το 2022. Άλλωστε το 80% του ελληνικού χρέους βρίσκεται στα χέρια δημοσίων δανειστών, με 248 δισεκατομμύρια ευρώ στους Ευρωπαίους και άλλα 13 δισεκατομμύρια ευρώ στο ΔΝΤ. Άρα η Ελλάδα θα παραμείνει υπό την επιτήρηση των δανειστών μέχρι να αποπληρώσει το χρέος της, που με τα σημερινά επιτόκια θα διαρκέσει μέχρι το 2059. Το μόνο που γίνεται τον Αύγουστο, κυρίες και κύριοι, που εσείς διαφημίζετε ότι βγαίνουμε από τα μνημόνια, είναι να τελειώσουν τα χρήματα από το εξωτερικό. Με απλά ελληνικά, δεν είναι μόνο τα καμιά πενηνταριά προαπαιτούμενα που αυτή τη στιγμή μας καλείτε να ψηφίσουμε, τα οποία είναι δήθεν δημοσιονομικά ουδέτερα, αλλά είναι και τα υπόλοιπα τα οποία κρέμονται πάνω από το κεφάλι μας. Θα καλέσετε να τα πληρώσει η ελληνική κοινωνία. Θα τα ψηφίσετε βέβαια με χέρια και με πόδια. Είναι ιδιοκτησίας του τρίτου δικού σας μνημονίου. Προβλέπει μεταξύ άλλων μείωση αφορολόγητου, μείωση συντάξεων κατά 18% και εξωπραγματικά πρωτογενή πλεονάσματα για άλλα σαράντα χρόνια και παραπάνω. Έτσι θα ολοκληρωθεί ένα μεγάλο κομμάτι του έργου σας που είναι η εξαθλίωση της χώρας. Αν δεν δώσουμε ανάσες αισιοδοξίας στην πραγματική οικονομία, αν δεν δώσουμε ευκαιρίες στον νέο ιδιώτη επαγγελματία να ορθοποδήσει ο ίδιος οικονομικά, να σταθεί στα πόδια του και να παράγει, τότε ούτε η χώρα θα ορθοποδήσει. Δεν αρκούν οι προσλήψεις, κυρίες και κύριοι. Εσείς έχετε φέρει τη χώρα σ' αυτήν την ύφεση. Μπορεί να επιθυμείτε να εξαρτώνται οι πολίτες από τα δικά σας ρουσφέτια, από τα δικά σας συσσίτια, από τους δικούς σας «μποναμάδες», γιατί μόνο έτσι μπορείτε να τους διαχειρίζεστε πιο εύκολα, αλλά εμάς ως Ένωση Κεντρώων θα μας βρίσκετε απέναντι και αντιμέτωπους σ' αυτήν τη νοοτροπία σας, σ' αυτήν την καταστροφική νοοτροπία των τελευταίων σαράντα ετών. Σαφέστατα καταψηφίζουμε επί της αρχής και επί του συνόλου το εν λόγω σχέδιο νόμου. Θα τοποθετηθούμε επί των άρθρων στην Ολομέλεια και στην ψηφοφορία το βράδυ της Δευτέρας. Ευχόμεθα ότι κάποια στιγμή θα τελειώσει όλο αυτό το βάσανο, αφού εσείς δεν θα βρίσκεστε πλέον στην εξουσία. Σας ευχαριστώ πάρα πολύ.
Ευχαριστούμε πολύ τον συνάδελφο. Παρακαλούμε πολύ τον κ. Μαυρωτά να λάβει τον λόγο. Ορίστε, κύριε Μαυρωτά, έχετε τον λόγο.
Ευχαριστώ πολύ, κύριε Πρόεδρε. Επιτρέψτε μου να ξεκινήσω με ένα μεγάλο ευχαριστώ στην ομάδα κοινοβουλευτικής υποστήριξης του Ποταμιού και στους συνεργάτες που ξενύχτησαν για να προσπαθήσουν να ξεψαχνίσουν το νομοσχέδιο, ανταποκρινόμενοι στο crash test που μας βάζει η Κυβέρνηση, υποτιμώντας πλήρως τις κοινοβουλευτικές διαδικασίες. Για παράδειγμα, εχθές, στις επιτροπές οι εισηγητές μιλήσαμε για πέντε λεπτά επί τετρακοσίων άρθρων στο κλείσιμο της συνεδρίασης, δηλαδή για ογδόντα άρθρα στο λεπτό. Μιλάμε για ρεκόρ ταχύτητας κοινοβουλευτικού έργου. Μπράβο και στις υπηρεσίες της Βουλής που ξενύχτησαν και πρόλαβαν να ετοιμάσουν την έκθεση! Τετρακόσια άρθρα, εξακόσιες τριάντα σελίδες, δώδεκα Υπουργεία, τέσσερις ημέρες: Αυτός θα μπορούσε να είναι ο τίτλος της φαρσοκωμωδίας, της παρωδίας της κοινοβουλευτικής διαδικασίας, η οποία παίζεται εδώ και δύο ημέρες στη Βουλή. Αυτό το νομοσχέδιο περιλαμβάνει τα προαπαιτούμενα της τρίτης αξιολόγησης και όχι μόνο. Εκτός και αν ο τρόπος λειτουργίας των Ιατρικών Συλλόγων είναι σε κάποια εργαλειοθήκη του ΟΟΣΑ και δεν το ξέρουμε, δηλαδή πέρασε κάτω από τα ραντάρ, όπως είπε ο κ. Παππάς. Τα προαπαιτούμενα είναι διατάξεις που έχουν συμφωνηθεί μεταξύ Κυβέρνησης και θεσμών και θέλουν και τη νομοθετική βούλα. Επειδή άκουσα πολλούς Υπουργούς να υπερηφανεύονται ότι επιτέλους ήρθαν κάποια πράγματα που έπρεπε να γίνουν και δεν τα έκαναν οι προηγούμενοι και τα φέρουν αυτοί, εδώ γεννάται το εξής ζήτημα. Τελικά, νομοθετείτε, επειδή σας το επιβάλλουν οι πιστωτές ή επειδή υπάρχει ανάγκη γι' αυτές τις μεταρρυθμίσεις, γι' αυτές τις αλλαγές; Τι από τα δύο ισχύει; Αν ισχύει το πρώτο, δεν είναι ανάγκη να συζητάμε. Περάστε, ψηφίστε, τελειώσατε. Αν ισχύει, όμως, το δεύτερο, δηλαδή τις έχουμε ανάγκη αυτές τις αλλαγές και πρέπει να γίνουν και αυτές οι διατάξεις έλειπαν, γιατί δεν τις φέρνετε με κανονικές διαδικασίες; Γιατί τις φέρνετε σαν κυνηγημένοι; Μιλώ για τα σχέδιά σας για το Κτηματολόγιο για το οποίο αναφέρατε ότι επιτέλους έρχεται, για τα λατομεία, για το Χρηματιστήριο Ενέργειας, για τα ραδιόφωνα, για τα επιδόματα. Κάποια από τα προαπαιτούμενα λιμνάζουν ήδη από το καλοκαίρι. Για να μείνω λίγο ακόμα στα γενικά και να αναφερθώ στο αγαπημένο μου θέμα, δηλαδή στα χρονοδιαγράμματα που δεν υπάρχουν για τις εφαρμοστικές διατάξεις, μετρήσαμε χοντρικά μέσα στο πολυνομοσχέδιο περίπου εκατό υπουργικές αποφάσεις και Κοινές Υπουργικές Αποφάσεις υλοποίησης διαδικασιών απαραίτητων για την εφαρμογή των νόμων, οι οποίες δεν έχουν ημερομηνίες. Από τα τετρακόσια άρθρα, μόνο στο άρθρο 173 που τιτλοφορείται: «Προθεσμίες έκδοσης δευτερογενούς νομοθεσίας του Υπουργείου Ανάπτυξης» υπάρχουν συγκεκριμένες ημερομηνίες για τις υπουργικές αποφάσεις. Νόμοι χωρίς χρονοδιαγράμματα είναι ολογράμματα, δηλαδή βλέπεις το σχήμα, την εικόνα, αλλά είναι άδειοι, είναι κενοί, μόνο για να φαίνεται ότι εκεί κάτι υπάρχει. Τώρα, όμως, μας έχουν μάθει και οι θεσμοί και έχουν βάλει στα προαπαιτούμενα και τις υπουργικές αποφάσεις, δηλαδή το χρονοδιάγραμμά τους. Το γνωρίζουν δηλαδή το χρονοδιάγραμμα των υπουργικών αποφάσεων οι θεσμοί και δεν το ξέρουμε εμείς που νομοθετούμε. Ακούσαμε χθες τους φορείς. Στην πλειοψηφία τους βρήκαν αρνητικές τις διατάξεις, βιαστικές, ελλιπείς. Μάλιστα, πολλοί και σημαντικοί παίκτες είπαν ξεκάθαρα ότι δεν είχαν εμπλοκή στη σύνταξη των διατάξεων που τους αφορούσαν. Δεν τους ρώτησε κανείς. Για παράδειγμα το ΕΣΡ, και το είπε ξεκάθαρα ο κ. Μορώνης, δεν είχε εμπλοκή στο θέμα των ραδιοφωνικών αδειών. Τέλος πάντων! Πάμε στα άρθρα. Θα ξεκινήσω από αυτό με τα περισσότερα πρωτοσέλιδα, το άρθρο 211 για την απαρτία στην απόφαση για απεργία στα πρωτοβάθμια σωματεία. Το καθεστώς που ισχύει είναι από τον συνδικαλιστικό νόμο, τον ν.1264/1982. Να θυμίσω εδώ ότι δύο νόμοι πριν, ο ν.1262/1982, ήταν ο περίφημος νόμος - πλαίσιο για τα πανεπιστήμια, που έχει αλλάξει περίπου εκατό φορές στις διάφορες διατάξεις του από τότε μέχρι σήμερα. Τριάντα πέντε χρόνια, λοιπόν, δεν νομίζετε ότι είναι αρκετά για να ξαναδούμε τον συνδικαλιστικό νόμο; Να τον εκσυγχρονίσουμε και να τον προσαρμόσουμε στη σημερινή πραγματικότητα προς όφελος των εργαζομένων. Με βάση, λοιπόν, το άρθρο 8 του ν.1264, η απαιτούμενη απαρτία στα πρωτοβάθμια σωματεία ήταν ένα τρίτο αρχικά και έφτανε στο ένα πέμπτο, στο 20% δηλαδή, μετά από διαδοχικές άκαρπες συνελεύσεις για οποιαδήποτε απόφαση. Τώρα γίνεται η απαρτία το 50% για τη λήψη απόφασης για απεργία. Προσοχή, η απαρτία γίνεται 50%, όχι η υποστήριξη στην απεργία, όπως πολλές φορές ακούμε λανθασμένα να λέγεται. Η αλήθεια είναι ότι δεν έχω εμπειρία στα συνδικαλιστικά θέματα. Όμως, αν κρίνω από την εμπειρία μου στο πανεπιστήμιο, σε σημαντικά θέματα, όπως η απεργία, θεωρώ ότι πρέπει να υπάρχει μια αυξημένη συμμετοχή των εργαζομένων, των εμπλεκομένων στη διαδικασία λήψης απόφασης. Πρέπει να μην αποστασιοποιούνται οι εργαζόμενοι, αλλά να λαμβάνουν μέρος στη διαδικασία λήψης των αποφάσεων. Αυτό είναι το μεγάλο στοίχημα τις σημερινές ημέρες, να μην είναι υπόθεση μόνο όσων έχουν τους μηχανισμούς κινητοποίησης, έτσι ώστε και οι απεργίες να έχουν νόημα και ισχυρή νομιμοποίηση. Όμως - υπάρχει και ένα μεγάλο «όμως» - η παρούσα διάταξη, έτσι όπως έρχεται, ξεκάρφωτη και υπαγορευμένη, πρέπει να πείσει την κοινωνία, ενώ δεν έχει πείσει στην πραγματικότητα ούτε την Κυβέρνηση. Για να πείσει, πρέπει να υπάρξει ένας κοινωνικός διάλογος, μια ζύμωση, να δούμε και τι λέει η διεθνής εμπειρία, τι γίνεται στη Γερμανία, τι γίνεται στη Γαλλία, στην Ιταλία, στην Πορτογαλία, στην Κύπρο. Τι λέει ο ILO, ο Διεθνής Οργανισμός Εργασίας; Αν μπείτε στην ιστοσελίδα του και πάτε εκεί που λέει «strike ballot», θα δείτε ότι δίνει κάποιες κατευθύνσεις. Μιλάει, παραδείγματος χάριν, για δημοκρατικό έλεγχο στη διαδικασία λήψης απόφασης. Και αναφέρεται και στην απαρτία και στην ψήφιση. Επίσης, έτσι όπως έρχεται η διάταξη και κολλάει στον ν.1264, τελικά αποδεικνύεται ότι ελάχιστες επιχειρήσεις, κυρίως του ιδιωτικού τομέα, αφορά που έχουν την έδρα τους σε μία μόνο περιοχή χωρίς υποκαταστήματα, γιατί για την απεργία για πρωτοβάθμια σωματεία ευρύτερης περιφέρειας, δηλαδή που έχουν υποκαταστήματα σε διάφορους δήμους, όπως τράπεζες, σουπερμάρκετ, πολυκαταστήματα, εξακολουθεί να αποφασίζει το διοικητικό συμβούλιο του σωματείου. Ως φιλοσοφία, λοιπόν, το μέτρο της ευρύτερης συμμετοχής των εργαζομένων στις διαδικασίες λήψης απόφασης είναι σωστό. Και πρέπει αυτή η ευρύτερη συμμετοχή να επιδιωχθεί γιατί αυτό είναι το συμφέρον των εργαζομένων. Όμως, ως εφαρμογή είναι πολύ φτωχό και έτσι όπως έρχεται, αποσπασματικά, είναι προβληματικό. Με το άρθρο 214, σχετικά με τα επιδόματα των παιδιών, που επίσης έγινε μεγάλη συζήτηση και στην κοινωνία αλλά και εδώ στη Βουλή, αλλάζει τελείως η φιλοσοφία. Δεν πάει ένα σταθερό επίδομα ανά παιδί, αλλά μεταβλητό ανάλογα με τις εισοδηματικές δυνατότητες. Ναι, να βάλουμε, λοιπόν, κάποια εισοδηματικά κριτήρια, αλλά να πριμοδοτήσουμε ανάλογα κάθε επιπλέον παιδί, ώστε να μην το στερήσουμε από αυτούς που πρέπει. Μπορεί να μην το έχει ανάγκη το επίδομα αυτό ένας εκατομμυριούχος τρίτεκνος ή πολύτεκνος. Όμως, ο μεροκαματιάρης, ο υπάλληλος, ο ελεύθερος επαγγελματίας με οικογενειακό εισόδημα 20.000 και 25.000 ευρώ ασφαλώς και το έχει ανάγκη. Προχθές στις επιτροπές παρουσίασα μία προσπάθεια βελτίωσης του μοντέλου κατανομής, πώς μπορεί να πριμοδοτηθεί το κάθε επιπλέον παιδί υπολογίζοντας με έναν διαφορετικό τρόπο το οικογενειακό ισοδύναμο, με βάση το οποίο λαμβάνονται ή δεν λαμβάνονται τα επιδόματα, έναν τρόπο που πριμοδοτεί το κάθε επιπλέον παιδί, έτσι ώστε για παράδειγμα μια τρίτεκνη οικογένεια με 35.000 οικογενειακό εισόδημα, που δεν είναι και η εξαίρεση, να συγκαταλέγεται στους δικαιούχους, ενώ τώρα, με την υπάρχουσα κατάσταση, δεν είναι. Η παρέμβασή μας αυτή βελτιώνει κάπως την κατάσταση, κυρίως για τους τρίτεκνους και τους πολύτεκνους, που είναι οι αδικημένοι της υπόθεσης και κυρίως για αυτούς που ανήκουν στην μεσαία τάξη με βάση το εισόδημα δίνοντας τη δυνατότητα σε περισσότερους να συμπεριληφθούν στα κριτήρια. Και εδώ να πω ότι συμφωνώντας με τον κ. Τσακαλώτο, τον Υπουργό Οικονομικών, περισσότερα από τα επιδόματα, σημαντικό είναι να έχει η οικογένεια βοήθεια από την πολιτεία, εννοώ για το δημογραφικό θέμα, να έχει η μητέρα παιδικό σταθμό, να έχει ολοήμερο σχολείο, να έχει ισότιμη μεταχείριση η μητέρα του ιδιωτικού και του δημόσιου τομέα και άλλα πολλά. Για αυτά θα κάνουμε κάτι ή μόνο θα έχουμε σκανδιναβικούς φόρους με βαλκανικές υπηρεσίες στη χώρα μας; Πάμε λίγο και στον Λατομικό Κώδικα, στα άρθρα 43 έως 72. Το ισχύον νομοθετικό πλαίσιο ήταν όντως απαρχαιωμένο από το 1979 και ατελές, οπότε είναι αναγκαία η μεταρρύθμισή του. Άλλωστε αποτελεί προαπαιτούμενο ήδη από το καλοκαίρι. Θα έπρεπε η νομοθετική ρύθμιση να γίνει με ξεχωριστό σχέδιο νόμου και κυρίως, με κανονική διαδικασία ψήφισης και όχι έτσι κατεπείγουσα, διότι έτσι δεν δίνεται η δυνατότητα ανάδειξης των αδύνατων σημείων ή των νομικών ρυθμιστικών κενών, που όντως υπάρχουν, όπως για παράδειγμα οι όροι νομοθέτησης, η ανάγκη για πιο ορθολογικούς συντελεστές καθορισμού προστίμων. Ακούσαμε και τους εκπροσώπους των φορέων να μιλάνε για λατομεία δύο ταχυτήτων και άλλες παραβλέψεις. Πάμε και λίγο στα του κ. Σπίρτζη, στο Υπουργείο Υποδομών. Στο άρθρο 217, που αφορά το Κεντρικό Ηλεκτρονικό Σύστημα Παρακολούθησης Τεχνικών Έργων, το ΚΗΣΠΑΤΕ, έναν νέο φορέα που θα δημιουργηθεί, είναι σωστό να γίνει, ναι. Ακούστε, όμως, ποιο είναι το αστείο: Είναι για την παρακολούθηση των τεχνικών έργων. Το ΚΗΣΠΑΤΕ θα διασυνδέεται λειτουργικά και με το ΚΗΜΔΗΣ και με το ΕΣΗΔΗΣ και με το TAXIS και με το σύστημα αμοιβών του ΤΕΕ και με άλλες πλατφόρμες διαφόρων φορέων. Στις παραγράφους 2 και 4 του άρθρου 217 λέει: «Σε περίπτωση που δεν είναι εφικτή η διαλειτουργικότητα για τεχνικούς λόγους, η καταχώρηση γίνεται με την ηλεκτρονική μεταφόρτωση του εγγράφου». Μα, είναι δυνατόν εν έτει 2018 να θεωρούμε λογική την μη ύπαρξης διαλειτουργικότητας; Είναι δυνατόν να μην υπάρχει διαλειτουργικότητα στις υποχρεωτικές προδιαγραφές για το νέο σύστημα; Ήμαρτον! Μη γυρίσουμε στο παρελθόν που τα συστήματα δεν μιλούσαν μεταξύ τους. Δεν αρκεί μόνο να περάσουμε από τα χαρτιά στην ψηφιακή εποχή, αλλά η ηλεκτρονική διακυβέρνηση να γίνει με σωστό σχεδιασμό και τις απαραίτητες προδιαγραφές. Και το συγκεκριμένο θέμα θα το παρακολουθούμε στενά. Πάμε και στα ραδιοφωνικά. Είναι προαπαιτούμενο, όπως είπε ο κύριος Υπουργός, από την τρίτη εργαλειοθήκη του ΟΟΣΑ. Είναι προαπαιτούμενο η νομοθέτηση, γιατί όπως κατάλαβα από αυτά που είπε ο κύριος Υπουργός στις επιτροπές, η εφαρμογή παραπέμπεται ως συνήθως στις καλένδες. Άλλωστε, όπως ευθαρσώς δήλωσε ο κ. Μορώνης, ο Πρόεδρος του ΕΣΡ, δεν είχαν ιδέα στο Εθνικό Σύστημα Ραδιοτηλεόρασης για το συγκεκριμένο νομοσχέδιο και την προσθήκη του στο πολυνομοσχέδιο. Αλήθεια δεν είναι απαραίτητη, με βάση την απόφαση του Συμβουλίου της Επικρατείας, η σύμφωνη γνώμη του ΕΣΡ για τέτοια θέματα; Βάλατε κάτι στο νομοσχέδιο, για τη συγκεκριμένη περίπτωση, για την αδειοδότηση των ραδιοφωνικών σταθμών, απλώς και μόνο για να υπάρχει, για να ξεγελαστούν οι κουτόφραγκοι. Γι' αυτό και στις σχετικές διατάξεις είναι σαν να αντιγράφετε τα της τηλεόρασης και να τα μεταφέρετε στο χώρο του ραδιοφώνου, εάν και πρόκειται για δύο μέσα με τελείως διαφορετική λειτουργία. Αυτό ξέρετε, όμως, αυτό εμπιστεύεστε. Στην αντιγραφή αυτή προσέξτε, όμως, τον δαίμονα του copy - paste, μην παρεισφρήσει όπως έγινε στην αιτιολογική έκθεση στο άρθρο 6 για το Κτηματολόγιο, όπου εμφανίζεται ένας ΦΠΑ 23%, προφανώς από ένα copy - paste από παρελθόντα νομοσχέδια. Για τους λόγους αυτούς υπάρχουν πλήθος ερωτηματικά για την αδειοδότηση των ραδιοφωνικών σταθμών και ασάφειες, που μας τις ανέφερε και ο κ. Μορώνης και ο Πρόεδρος της Ένωσης Ιδιοκτητών Ραδιοφωνικών Σταθμών. Παραδείγματος χάριν, δεν υπάρχουν οι μεταβατικές διατάξεις, γενικά το προτεινόμενο πλάνο μετάβασης από το αναλογικό στο ψηφιακό και ένα χρονοδιάγραμμα. Με τις διατάξεις του πολυνομοσχεδίου τα δημοτικά ραδιόφωνα μένουν μετέωρα, αντιμετωπίζονται ως ιδιωτικές επιχειρήσεις - αβλεψία αυτό ή πρόθεση; - και αρκετά άλλα. Είναι, δηλαδή, η νομοθέτηση του «βάλτο και βλέπουμε». Εν κατακλείδι, το νομοσχέδιο αυτό το ψηφίζετε άρον άρον για να βγει η υποχρέωση. Σε πολλά θέματα θα δημιουργήσει προβλήματα με την άρπα κόλλα νομοθέτηση που, δυστυχώς, θα τα βρούμε μπροστά μας και θα ερχόμαστε με τροπολογίες, όπως έχει γίνει μέχρι τώρα αρκετές φορές, να τα διορθώνουμε σε επόμενα νομοσχέδια. Η μεγάλη αμηχανία σας, που είναι εμφανής και στη συζήτηση, υπάρχει επειδή προσπαθείτε να πείσετε για πράγματα που δεν πιστεύετε, ενώ στην πραγματικότητα πιστεύετε πράγματα που δεν πείθουν πια. Ευχαριστώ πολύ.
Ευχαριστούμε πολύ τον κ. Μαυρωτά. Παρακαλώ πολύ, τον λόγο έχει ο κ. Νικόλαος Νικολόπουλος. Θα ακολουθήσει η Υπουργός, κ. Θεανώ Φωτίου, για πέντε λεπτά σχετικά με τα θέματα που έχουμε με τα επιδόματα. Ευχαριστώ πολύ.
Ευχαριστώ, κύριε Πρόεδρε. Κυρίες και κύριοι συνάδελφοι, θα περίμενε κανένας από τον μόλις κατελθόντα από το Βήμα συνάδελφο του Ποταμιού, μέρα που είναι, που ολοκληρώθηκε αυτός ο κύκλος της προκήρυξης των τηλεοπτικών αδειών, έναν λόγο αυτοκριτικής. Απεναντίας. Ακούσαμε όλοι πριν λίγα λεπτά να λέει ο κύριος συνάδελφος για τους κουτόφραγκους που κάποιοι θέλουν να τους ξεγελάσουν και να επικαλείται πάλι, κύριε Παπαγγελόπουλε, τον μπαμπούλα του Συμβουλίου της Επικρατείας. «Μωραίνει Κύριος ον βούλεται απολέσαι». Κυρίες και κύριοι συνάδελφοι, όπως και να έχει, έκλεισε αυτός ο κύκλος του τζάμπα. Και πράγματι είδαμε χθες ότι έπεσαν έξω και σε όλες τις προβλέψεις, τις επιστημονικές τους μάλιστα πολλές φορές προσεγγίσεις, τις δήθεν. Και τώρα δεν έχουν μαντήλι για να παρηγορήσουν όλα εκείνα τα μέλη της εκλεκτής νταβατζηδοκρατίας. Στο νομοσχέδιο τώρα. Κατά την ομιλία μου στην αρμόδια Επιτροπή των Οικονομικών χαρακτήρισα τα νομοσχέδιο ως μία νέα μνημονιακή Βίβλο που καλείται η Βουλή να ψηφίσει και διά της ψήφου της να επιβάλει στον ελληνικό λαό. Ως γνωστόν, εγώ σε μνημονιακές Βίβλους ούτε πιστεύω ούτε ορκίζομαι. Και για τούτο, όπως γνωρίζετε, παραιτήθηκα τότε από την κυβέρνηση Σαμαρά - Βενιζέλου. Γι' αυτό και χωρίς περιστροφές δηλώνω ευθύς εξαρχής αντίθετος με το πολυνομοσχέδιο. Και φυσικά δεν πρόκειται να το ψηφίσω, ελπίζοντας πάντως έστω αυτή τη φορά να είμαι εγώ ο δυσοίωνος και η Κυβέρνηση να έχει το δίκιο. Όχι μόνο να οδηγήσει τη χώρα στο τέλος του τρίτου μνημονίου, αλλά να αποδείξει ότι οδηγεί και τον ελληνικό λαό σε έναν δρόμο ανάκαμψης και ανάκτησης των πολλών απωλειών που έχει υποστεί τα τελευταία οκτώ χρόνια. Πιστεύω ότι οι περισσότεροι συμφωνούμε ότι θα απαιτηθεί αρκετός χρόνος, αλλά και μία κάθετη πορεία οικονομικής ανάκαμψης. Όμως, εδώ που φτάσαμε πολύ φοβάμαι ότι η άδικη ύφεση και λιτότητα θα συνοδευθεί και από μία άδικη ανάπτυξη. Αυτό πρέπει να το σταματήσουμε, να το εμποδίσουμε, να μην το επιτρέψουμε. Και προσωπικά με τις όποιες δυνάμεις διαθέτω αυτό θα προσπαθήσω και θα συνεχίσω να κάνω. Κυρίες και κύριοι συνάδελφοι, η μνημονιακή απαίτηση για σωρηδόν ανεμπόδιστους πλειστηριασμούς φαίνεται να οδηγεί την Κυβέρνηση στην πρόσω ολοταχώς εφαρμογή ηλεκτρονικών πλειστηριασμών. Και έτσι, φθάσαμε στο σημείο η πολιτεία, το κράτος όχι μόνο να μην προστατεύει τον φτωχοποιημένο και αναξιοπαθούντα πολίτη από τις τραπεζικές απαιτήσεις, αλλά να διεκδικεί και αυτό το ίδιο το κράτος το ίδιο κομμάτι των πενιχρών εισοδημάτων και της περιουσίας του. Η Ανεξάρτητη Αρχή Δημοσίων Εσόδων μάς πληροφορεί ότι οι Έλληνες οφείλουν πάνω από 100 δισεκατομμύρια στο δημόσιο και όλοι ξέρουμε ότι πέφτουν βροχή τα ραβασάκια των εφοριών προς τους Έλληνες. Επίσης, με το συζητούμενο νομοσχέδιο θεσπίζεται ο επανυπολογισμός και η αναδιανομή των οικογενειακών επιδομάτων, δηλαδή παίρνουμε από τους πολύτεκνους και τους τρίτεκνους και δίνουμε σε άλλους που έχουν ένα ή δύο παιδιά και οι οποίοι όντως τα έχουν ανάγκη και έχουν και αυτοί πολύ μεγάλες δυσκολίες. Κυρίες και κύριοι συνάδελφοι, παρά τον κοινωνικό μανδύα που επιχειρεί να προσδώσει η Κυβέρνηση, προσωπικά ως πολύτεκνος, αλλά και όλοι οι σύλλογοι των πολυμελών οικογενειών τελικά το ίδιο πιστεύουν, ότι αυτή η αναδιανομή δημιουργεί μεγαλύτερες αδικίες και ανισότητες. Ένα μεγάλο μέρος των οικογενειών με ένα ή δύο παιδιά θα δουν κάποιες μικρές αυξήσεις. Την ίδια ώρα, όμως, μεγάλα τμήματα των τριτέκνων και των πολυτέκνων θα γνωρίσουν μεγάλες μειώσεις και θα εξαιρεθούν του επιδόματος. Λυπάμαι πολύ, γιατί η Ελλάδα, μία χώρα που γερνάει και μικραίνει, εξακολουθεί να τιμωρεί τα παιδιά και εκείνους που κάνουν παιδιά. Κυρίες και κύριοι συνάδελφοι, γνωρίζετε ότι για κάθε ελληνική οικογένεια τα παιδιά της αποτελούν το πιο πολύτιμο κεφάλαιο, τη μια και μοναδική περιουσία της. Και σε μία χώρα με γερασμένο πληθυσμό - επαναλαμβάνω στην πλειοψηφία - σαν την Ελλάδα, δυστυχώς, εμείς ακολουθούμε μία πολιτική εθνικής αυτοκτονίας. Και ακόμα φαίνεται ότι δεν έχουμε συνειδητοποιήσει αυτή την τραγικότητα, παρ' ότι ομόφωνα η διακομματική Επιτροπή της Βουλής έχει καταλήξει σε πόρισμα με πολύ συγκεκριμένες πολιτικές. Γι' αυτό, λοιπόν και ως προς το συγκεκριμένο θέμα, μη έχοντας κάτι παραπάνω να πω, έκκληση μόνο μπορώ να απευθύνω από αυτό το Βήμα προς την Κυβέρνηση, αλλά και προς το σύνολο των πολιτικών δυνάμεων, ό,τι έχει και δεν έχει αυτή η χώρα να το διαθέσει στα παιδιά της. Τα μερίσματα από τα πλεονάσματα ας πάνε για τα παιδιά μας, για την ανατροφή τους, για τις σπουδές τους, για τις καθημερινές τους ανάγκες. Θα θυμίσω μόνο τους στίχους που εμπεριέχουν τα πάντα, τα λένε όλα: «Υπερασπίσου το παιδί γιατί αν γλιτώσεις το παιδί, υπάρχει ελπίδα». Εξαιρετικά, όμως, ανήσυχος και απογοητευμένος είμαι και με τη ρύθμιση για τις απεργίες. Πιστεύω βαθιά πως η απεργία αποτελεί ένα όπλο των εργαζομένων και ένα δικαίωμα που δεν μπορεί να αφαιρεθεί. Γι' αυτό και θεωρώ απαράδεκτη τη ρύθμιση και μάλιστα εν μέσω μνημονιακών παγετώνων, όπου όλοι γνωρίζουμε πολύ καλά ότι υπάρχουν πολλές περιπτώσεις επιχειρήσεων στις οποίες οι εργαζόμενοι βιώνουν τεράστια εργασιακή ανασφάλεια και πολύ δύσκολα μπορούν να συγκεντρωθούν για να αποφασίσουν απεργία. Κυρίες και κύριοι συνάδελφοι, η συγκεκριμένη ρύθμιση αποτελεί έναν ακόμα κρίκο στη μακρά αλυσίδα των αντεργατικών ρυθμίσεων και απαιτήσεων της μνημονιακής κατοχής, ρυθμίσεων που μετέτρεψαν τη χώρα σε βασίλειο ελαστικών εργασιακών σχέσεων και ακόμα πιο ελαστικών συνειδήσεων από εργοδότες που δίνουν δώρο Χριστουγέννων και μετά το απαιτούν πίσω. Κυρίες και κύριοι Υπουργοί, κυρίες και κύριοι συνάδελφοι, οι εργαζόμενοι μαζί και οι άνεργοι ζητούν μία συνολική επαναρύθμιση και όχι απορρυθμίσεις. Ανήκω σε εκείνους τους υπέρμαχους της ελεύθερης οικονομίας, αλλά με νόμους και κανόνες που να προστατεύουν τους εργαζόμενους και τους ανέργους και να διασφαλίζουν τα δικαιώματά τους. Γι' αυτό, αντί για υβριδικές ρυθμίσεις που καθορίζουν τις απεργίες με πλειοψηφίες επί των παρισταμένων, αποτελεί αδήριτη ανάγκη πλέον, κατά την άποψή μου, η αναπροσαρμογή των κατώτατων μισθών και ημερομισθίων προς τα πάνω. Επίσης, πιστεύω πως πρέπει να υπάρξει επιτέλους ευθεία σύνδεση των εργοδοτικών εισφορών με το πλήθος των θέσεων εργασίας, αλλά και το ύψος των μισθοδοτικών δαπανών. Όσο περισσότερους και πιο καλοπληρωμένους εργαζόμενους έχει μία επιχείρηση, τόσο μεγαλύτερη ελάφρυνση πρέπει να έχει. Επιτρέψτε μου, κυρίες και κύριοι συνάδελφοι, να υπογραμμίσω εν κατακλείδι ότι η προσωπική μου οπτική για την Ελλάδα, που μπορεί πραγματικά να νικήσει την κρίση, είναι μια χώρα που επενδύει στη νέα γενιά που στηρίζει την ελληνική μικρομεσαία επιχειρηματικότητα και επιβάλει κανόνες που αναβαθμίζουν το βιοτικό επίπεδο των εργαζομένων. Εάν τέτοιου είδους ρυθμίσεις επιβάλλονταν από ένα πολυνομοσχέδιο ή από ένα μνημόνιο, τότε ναι, κι εγώ, όπως και όλοι σας, είμαι σίγουρος ότι θα ψηφίζαμε και με τα δυο μας χέρια. Όμως, ρυθμίσεις σαν και αυτές που έχουμε μπροστά μας είναι αδύνατον να τις ψηφίσουμε. Δεν τις πιστεύω και δεν τις στηρίζω. Κυρίες και κύριοι συνάδελφοι, επιτρέψτε μου τέλος να πω και δυο λόγια για τις θετικές, κατά τον Υπουργό Οικονομικών, ρυθμίσεις του πολυνομοσχεδίου. Πολιτικά μιλώντας, θα πω ότι δεν υπάρχει λίγο θετικό ή πολύ θετικό και λίγο αρνητικό. Όμως, πέραν τούτου, ρώτησα και στην επιτροπή και δεν πήρα απάντηση, όπως ακούω και αυτές τις ώρες πολλούς συναδέλφους να διατυπώνουν το ίδιο ερώτημα: Γιατί θα έπρεπε αυτές οι θετικές ρυθμίσεις - οι όντως θετικές ρυθμίσεις - να πάρουν τον μανδύα των μνημονιακών προαπαιτουμένων για να έρθουν προς ψήφιση και δεν μπορούσαν, είτε να έχουν γίνει ασφαλώς από όλες τις προηγούμενες κυβερνήσεις - και νιώθω ότι έχω κι εγώ μερτικό αυτής της ευθύνης - είτε να έρθουν ως αυτοτελή νομοσχέδια από τη σημερινή Κυβέρνηση; Ελάχιστα, αλλά συγκεκριμένα, για το ελληνικό Κτηματολόγιο. Η όλη ιστορία μοιάζει ως μία γενική αόριστη εξαγγελία που απλά συνοδεύει ως διακόσμηση το δηλητηριώδες πιάτο των μέτρων. Και ερωτώ και πάλι: Γιατί κανείς δεν μας λέει με πόσα χρήματα μπορεί να γίνει αυτό το έργο; Γιατί ο Υπουργός υπονοεί ότι θα έχει ολοκληρωθεί σε είκοσι τέσσερις μήνες, αλλά υπέγραψε μελέτες με ορίζοντα πενήντα μηνών; Πέραν αυτών, όμως, υπάρχουν και πολλά άλλα σοβαρά ζητήματα διαφάνειας. Το είπα και προχθές και θα το επαναλάβω και σήμερα στην Ολομέλεια. Είναι απαράδεκτη η όποια δικαιολογία δημιουργεί παρέκκλιση από την πεπατημένη σε ό,τι αφορά το κλείσιμο της ανώνυμης εταιρείας, χωρίς εκκαθάριση. Βλέπω εδώ τον κ. Μανιάτη, όπου είχε την ευθύνη, αλλά και όσοι εδώ είμαστε εκ των παλαιοτέρων. Ως Υφυπουργός λέω, κύριε Μανιάτη, και το ξέρετε αυτό, αν θέλω να πω άλλα, θα πω. Ξέρετε, για τα σκάνδαλα του χρηματιστηρίου εγώ τα λέω με το όνομά τους, είτε για τον πρώην σύζυγο της κ. Γεννηματά που ήταν για είκοσι ολόκληρα χρόνια στα δικαστήρια, είτε...
Τι σχέση έχει αυτό;
Το Κτηματολόγιο - έτσι το θυμάται ο κόσμος - όπως και τα περισσότερα με τα οποία ασχολήθηκε το ΠΑΣΟΚ ήταν ευκαιρία για πλουτισμό. Ιδίως, όμως, για μια εταιρεία που έχει κατά το παρελθόν επιβαρυνθεί με πολλές αμαρτίες διαχειριστικές και έχουν σκανδαλωδώς κατασπαταληθεί εκατοντάδες εκατομμύρια ευρώ. Ο νέος φορέας δεν θα πρέπει να επιβαρυνθεί με τη λογική του διαδόχου μιας αμαρτωλής ανώνυμης εταιρείας και να εκκινήσει τη λειτουργία του με εξαιρέσεις που θα αφήνουν εξαρχής σκιές. Μιλάμε για τα αναφερόμενα στο άρθρο 27, παράγραφος 5, με την οποία εξαιρείται ο φορέας από τις γενικές διατάξεις του λογιστικού των λοιπών νομικών προσώπων δημοσίου δικαίου. Το πρόσωπο του γενικού διευθυντού είναι σαφώς κομβικό για την υγιή ανάπτυξη του νέου φορέα. Δεν μπορεί, λοιπόν, να «φωτογραφίζεται» από τα προσόντα του και τις δεξιότητες από τα συγκεκριμένα χαρακτηριστικά που διαθέτουν οι εν ενεργεία υπάλληλοι της ανωνύμου εταιρείας. Και αυτό το βλέπει κανένας, όταν διαβάζει για τα προσωποπαγή προσόντα που περιγράφονται στο άρθρο 5 παράγραφος 3. Προτείνεται, λοιπόν, η αντικατάσταση αυτών από το προσοντολόγιο του ν.4369/2016. Στις μεταβατικές διατάξεις πρέπει να ενσωματωθεί το άρθρο 58 του ν.4178/2013, που προβλέπει ότι τα δημόσια δεδομένα της εταιρείας και του ΟΕΚ πλέον διατίθενται σε οποιονδήποτε τρίτο δωρεάν και με τις κατάλληλες ανοικτές άδειες, εφόσον πρόκειται να χρησιμοποιηθούν για μη εμπορικούς σκοπούς. Κυρίες και κύριοι συνάδελφοι, λυπάμαι, αλλά τουλάχιστον, εξ όσων μπορώ να δω και να κρίνω, η πλήρης αλήθεια είναι ότι δεν βλέπω και δεν υπάρχουν και πολλά θετικά στο συζητούμενο πολυνομοσχέδιο. Αντίθετα, βγάζουν μάτι τα πολλά αρνητικά. Βλέπω την ίδια πάντα συνταγή της φτώχειας και της υστέρησης. Αντιλαμβάνομαι ότι η Κυβέρνηση μπορεί να εκλαμβάνει αυτή τη διαδικασία ως το τελευταίο ή το προτελευταίο πικρό χάπι που πρέπει να προσφέρει στον ελληνικό λαό, για να διεκδικήσει το τέλος του τρίτου μνημονίου το επόμενο καλοκαίρι. Όμως, πιστεύω βαθιά ότι κάνει λάθος. Δεν θα επαναλάβω όσα είπα νωρίτερα. Θα επαναλάβω, όμως, τη ρητή μου διαφωνία με το πολυνομοσχέδιο και θα διατυπώσω, έστω ως ευχή, την προσδοκία να διαψευσθώ. Θα ήμουν ευτυχής, έστω εάν αυτή τη φορά κάνω λάθος. Πάντως, με την ψήφο μου δεν μπορώ να στηρίξω αυτά τα μέτρα. Πριν κατέβω από το Βήμα, λυπάμαι, αλλά είναι ελάχιστοι συνάδελφοι, τρεις βρίσκονται εδώ από την Αξιωματική Αντιπολίτευση, η οποία δίνει βάρος στη σημερινή συζήτηση και κάνει αγώνα για να μην περάσουν τα μέτρα. Λυπάμαι, που μόλις έφυγε ο εις εκ των δύο Αντιπροέδρων, γιατί επικαίρως ήθελα, κλείνοντας, να ρωτήσω - εκτός εάν απαντήσει ο παρ' ολίγον πρόεδρος ή μάλλον υποψήφιος της Νέας Δημοκρατίας, ο κ. Δένδιας - τελικά με ποιο Βουκουρέστι είναι; Με το Βουκουρέστι της Ντόρας; Με το Βουκουρέστι του Καραμανλή, που έβαλε βέτο; Με τη θέση που είπε ο Αντιπρόεδρος, ο κ. Χατζηδάκης, ότι είναι καθαρό το θέμα για το όνομα της Μακεδονίας ή με τη θέση του άλλου Αντιπροέδρου, του κ. Γεωργιάδη; Γιατί είμαι σίγουρος ότι τη Δευτέρα οι πολιτικοί Αρχηγοί θα αναφερθούν στο θέμα. Έστω και εάν σήμερα δεν βρείτε λέξη να πείτε, παρά τον ξεσηκωμό που παρατηρείται σε όλη την Ελλάδα και από όλες τις πολιτικές παρατάξεις, φαντάζομαι ότι δεν θα αποφύγετε να δείξετε ότι άλλη μία φορά, όπως και σε άλλα θέματα, ότι και σ' αυτό συμφωνείτε απολύτως με τις πρωτοβουλίες που αναλαμβάνει αυτή η Κυβέρνηση και θα ψηφίσετε. Ευχαριστώ.
Ευχαριστούμε τον κ. Νικολόπουλο. Η Υπουργός κ. Φωτίου έχει τον λόγο για πέντε λεπτά.
Κύριε Πρόεδρε, παίρνω τον λόγο, γιατί από τα δεκαέξι λεπτά που μίλησε ο εισηγητής της Νέας Δημοκρατίας τα έξι τα αφιέρωσε στα επιδόματα των τριτέκνων και των πολυτέκνων.
Και λίγα είναι!
Καλώς, αλλά ελέχθησαν μεγάλες υπερβολές έως ψεύδη…
Από τις ανακοινώσεις του ΣΥΡΙΖΑ!
…που δεν μπορεί να τρομοκρατούν αυτή την κατηγορία των συμπολιτών μας. Πρώτον, επειδή ακούστηκε πολλάκις και χθες, θέλω να πω ότι δεν θίγονται τα οικογενειακά επιδόματα των δημοσίων υπαλλήλων. Αυτά αφορούν το άρθρο 15 του ν.4354/2015 που δεν άλλαξε. Δεύτερον, ξαναλέμε ότι αυτό το συγκεκριμένο άρθρο αφορά οκτακόσιες τέσσερις χιλιάδες οικογένειες. Όσες έπαιρναν επιδόματα και πριν, θα ξαναπάρουν, δηλαδή οκτακόσιες τέσσερις χιλιάδες οικογένειες και φέτος. Αυτό είναι το νούμερο. Από αυτές οι επτακόσιοι τριάντα οκτώ χιλιάδες θα δουν μεγάλες αυξήσεις. Πολύ μεγάλες αυξήσεις θα δουν βεβαίως αυτοί που έχουν το ένα και τα δύο παιδιά, αφού από 40 ευρώ που έπαιρνε το παιδί, θα πάρει τώρα 70 ευρώ τον μήνα και από 80 ευρώ που έπαιρναν τα δύο παιδιά στη δίτεκνη οικογένεια, θα πάρει 140 ευρώ τον μήνα. Αυτό εσείς δεν θεωρείτε ότι είναι επιδότηση του δημογραφικού προβλήματος. Κάνετε πολύ μεγάλο λάθος. Η ίδια η επιτροπή του '93 αναφέρετε σε δέκα λόγους για το δημογραφικό πρόβλημα στο οποίο θα αναφερθώ. Πάμε στις τρίτεκνες και πολύτεκνες οικογένειες. Είναι περίπου εκατό χιλιάδες. Από αυτές, οι πενήντα χιλιάδες, κύριε Δήμα, θα δουν μεγάλες αυξήσεις και θα τις δουν σε δύο μήνες, γιατί εμείς θα πληρώσουμε τα επιδόματα πολύ γρήγορα. Δεν θα περιμένουμε με το παλιό σύστημα. Το αλλάζουμε. Και το αλλάζουμε ως εξής: Οι τρίτεκνοι, δηλαδή, θα δουν 420 ευρώ επιπλέον. Από 2.940 που δώσατε - έτσι λέτε - θα πάρουν 3.300. Οι τετράτεκνοι θα πάρουν επιπλέον 1.120 ευρώ, δηλαδή από τα 3.920 ευρώ που είχατε, θα πάνε στα 5.040 ευρώ. Οι πεντάτεκνοι θα πάρουν 1.820 ευρώ επιπλέον, από 4.900 ευρώ σε 6.720 ευρώ. Οι εξάτεκνοι θα πάρουν επιπλέον 2.520 ευρώ, δηλαδή από 5.880 ευρώ σε 8.400 ευρώ. Βεβαίως - και δεν το κρύβουμε, το είπα από την πρώτη μέρα - οι δύο υψηλότερες εισοδηματικές κατηγορίες - αντίστοιχο ποσό και μικρότερο από αυτό που μόλις ανέφερα - θα δουν μειώσεις. Είμαστε εδώ ώστε να δούμε πώς θα αντιμετωπίσουμε ακόμη και αυτές τις μειώσεις. Αυτή η Κυβέρνηση έχει πολιτική για το παιδί και θα πω πολύ συγκεκριμένα: Όλες αυτές τις ώρες εδώ μέσα παίζετε με τα όσια των οσίων, δήθεν το δημογραφικό πρόβλημα. Από το '93, όπου επιτροπή δικιά σας έβγαλε πόρισμα με δέκα σημεία το τι έπρεπε να κάνετε, δεν κάνατε απολύτως τίποτα. Δώσατε τα 250 εκατομμύρια ευρώ σε έναν προϋπολογισμό όλο κι όλο 400 εκατομμυρίων ευρώ, μόνο στους τρίτεκνους και πολύτεκνους. Σας αφήνει παγερά αδιάφορους το δημογραφικό πρόβλημα. Γιατί το δημογραφικό πρόβλημα έχει πολλές παραμέτρους. Η πρώτη είναι η ανεργία. Την φτάσατε στο 27%. Τη ρίξαμε στο 21%. Ποιος κάνει παιδί όταν δεν έχει θέση εργασίας ή όταν έχει θέση εργασίας στον εργασιακό μεσαίωνα που φέρατε; Το δεύτερο επίπεδο είναι η φτώχεια, την οποία φτάσατε εκεί που την φτάσατε. Δεν δώσατε ούτε ένα ευρώ. Δίνουμε 760 εκατομμύρια ευρώ το 2018 για επτακόσιους χιλιάδες συνανθρώπους μας που καταστρέψατε. Τρίτον, τι κάνατε για την παιδική φτώχεια, πέρα από το να μας λοιδορείτε; Δίνονται εκατόν τριάντα χιλιάδες γεύματα σήμερα, κάθε μέρα, σε όλη τη χώρα. Αυτό είναι πολιτική για το παιδί. Σε αυτή τη διαπραγμάτευση γλιτώσαμε 40 εκατομμύρια ευρώ για αυτή την υπόθεση και 27 εκατομμύρια ευρώ είχαμε πέρσι. Θα συνεχίσουμε. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού]] Τέταρτον, προσφέρουμε μεγάλες υπηρεσίες για το παιδί, όπως είναι οι βρεφονηπιακοί σταθμοί. Τι μας παραδώσατε; Μας παραδώσατε εβδομήντα χιλιάδες θέσεις δωρεάν για το παιδί. Μέσα σε τρία χρόνια - δηλαδή μέχρι τον Φεβρουάριο - θα τις κάνουμε εκατόν δέκα χιλιάδες. Και φέτος, μέσα στο '18, θα υπάρχουν άλλες δέκα χιλιάδες θέσεις, δηλαδή σύνολο εκατόν είκοσι χιλιάδες θέσεις. Τα υπόλοιπα δύο χρόνια θα προστεθούν άλλες σαράντα πέντε χιλιάδες θέσεις, δηλαδή σύνολο εκατόν εξήντα πέντε χιλιάδες θέσεις δωρεάν. Τι παραλάβαμε; Εβδομήντα χιλιάδες θέσεις δωρεάν για το παιδί. Αυτή είναι η πολιτική σας. Υποκριτές μέχρι θανάτου! Και έρχομαι στο δημογραφικό. Τι λέει το πόρισμα; Ότι έπρεπε να φέρετε νόμο για την αναδοχή και την υιοθεσία για να μην σαπίζουν τα παιδάκια μέσα στα ιδρύματα και να μην κλαίνε οι οικογένειες που δεν μπορούν να πάρουν ένα παιδί. Εμείς το φέραμε σε διαβούλευση. Μπαίνει στη Βουλή μέσα σε αυτό τον μήνα. Τι έλεγε ακόμα το πόρισμα; Ότι έπρεπε να κάνετε παρατηρητήριο. Κάνατε τίποτα απ' αυτά από το 1993 μέχρι σήμερα; Εμείς την επιτροπή με πρωτοβουλία της κ. Γεννηματά θα την ολοκληρώσουμε. Θα δείτε μεγάλες πολιτικές μέσα στο 2018 για το παιδί. Μην επαίρεστε. Μην επενδύετε στη καταστροφολογία. Θα το δείτε αυτό και πολύ σύντομα.
Ευχαριστώ πολύ την Υπουργό. Το θέμα είναι φλέγον. Αν μου επιτρέπετε λοιπόν, μια και είναι και ο Υπουργός Οικονομικών εδώ, θα ήθελα να πω κάτι για τριάντα δευτερόλεπτα. Υπάρχουν παρατηρήσεις από πολλούς συνανθρώπους μας για το ακατάσχετο και τις κατασχέσεις των επιδομάτων σε λογαριασμούς, αν είναι δηλωμένος ο ακατάσχετος λογαριασμός ή αν δεν είναι. Υπάρχουν κατασχέσεις στα επιδόματα. Θα μπορούσατε αν θέλετε να το σχολιάσετε γιατί έχουμε πολλά παράπονα. Ευχαριστώ πολύ. Παρακαλώ πολύ τον επόμενο Υπουργό, αν θέλει ο κ. Παπαδημητρίου.
Θα βάλετε όλους μαζί τους Υπουργούς;
Ένας Υπουργός και μετά.
Πώς θα γίνει; Δεν είναι αυτή η συνεννόηση.
Θα παρεμβληθεί μετά ομιλητής. Έχει ζητήσει τον λόγο και Κοινοβουλευτικός Εκπρόσωπος. Απλώς να τα προλάβουμε όλα.
Όχι, δεν έχουμε πει αυτό. Βουλευτές, κύριε Πρόεδρε!
Όχι, δεν γίνονται αυτά.
Βουλευτές, εντάξει. Ορίστε, κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι Βουλευτές, το παρόν νομοσχέδιο του Υπουργείου Οικονομίας και Ανάπτυξης φέρνει ρυθμίσεις που υλοποιούν τη στρατηγική της Κυβέρνησης. Τα άρθρα 100 έως 111 αποσκοπούν στον εξορθολογισμό της νομοθεσίας για την προστασία των καταναλωτών μέσω της επικαιροποίησης και αναμόρφωσης του πλέγματος των κατακερματισμένων διατάξεων του ν.2251/1994, ο οποίος έχει υποστεί πολλές αποσπασματικές τροποποιήσεις τα τελευταία είκοσι τρία χρόνια. Τα άρθρα 112 έως 118 αναβαθμίζουν και απλοποιούν το θεσμικό πλαίσιο που διέπει σήμερα την οργάνωση και τη λειτουργία των εμπορικών εκθέσεων με τη θέσπιση ενός ενιαίου πλαισίου για την εύρυθμη λειτουργία τους. Προτού αναφερθώ στην ουσία των διατάξεων, θα ήθελα να αναλύσω τη διαδικασία κατάρτισής τους. Η αφετηρία ήταν συστάσεις του ΟΟΣΑ σχετικά με την καταναλωτική νομοθεσία και τις εμπορικές εκθέσεις. Το Υπουργείο Οικονομίας και Ανάπτυξης ανέλαβε την πλήρη ιδιοκτησία των συγκεκριμένων μεταρρυθμίσεων από τη διαμόρφωση των συστάσεων μέχρι την υλοποίησή τους. Συγκεκριμένα, η καταναλωτική νομοθεσία εξετάστηκε και κωδικοποιήθηκε συνολικά για πρώτη φορά σε πλήρη αρμονία με το ευρωπαϊκό κεκτημένο. Η κωδικοποίηση θα ολοκληρωθεί με την έκδοση υπουργικής απόφασης αμέσως μετά την ψήφιση του πολυνομοσχεδίου. Με αυτό το ευέλικτο εργαλείο θα είναι δυνατή η άμεση ενημέρωση όλων των ενδιαφερόμενων μερών ιδίως σε περιπτώσεις μεταβολών που προκύπτουν από νέες ευρωπαϊκές οδηγίες. Θεμελιώδεις στόχοι είναι αφ' ενός η διατήρηση ενός υψηλού επιπέδου προστασίας για τους καταναλωτές και μικρές εγχώριες επιχειρήσεις, αφ' ετέρου η μείωση του κόστους συμμόρφωσης για τις εμπορικές επιχειρήσεις. Αυτό επιτυγχάνεται με τρεις βασικές παρεμβάσεις. Πρώτον, με την εισαγωγή ενιαίου ορισμού των εννοιών του καταναλωτή και προμηθευτή. Το υφιστάμενο νομικό πλαίσιο χαρακτηριζόταν από πλήθος ορισμών ανάλογα με την κατηγορία συναλλαγών που ρυθμιζόταν κάθε φορά. Το αποτέλεσμα ήταν η μείωση της ασφάλειας δικαίου ιδίως για μικρομεσαίες επιχειρήσεις και καταναλωτές οι οποίοι δεν έχουν την πολυτέλεια καθημερινής νομικής υποστήριξης. Δεύτερον, με την επέκταση της προστασίας που παρέχουν οι διατάξεις περί γενικών όρων συναλλαγών στο σύνολο των πολύ μικρών επιχειρήσεων. Οι μικρομεσαίες επιχειρήσεις στο πλαίσιο συναλλαγών τους με άλλες μεγαλύτερες ή με πιστωτικά ιδρύματα συχνά συνάπτουν συμβάσεις οι οποίες κατά το μεγαλύτερο τμήμα τους περιέχουν προδιατυπωμένους όρους. Αυτοί φυσικά υπαγορεύονται από το ισχυρότερο μέρος της συμβατικής σχέσης. Με τις προτεινόμενες διατάξεις, η προστασία από καταχρηστικούς όρους σε τέτοιες περιπτώσεις καλύπτει πλέον και τις πολύ μικρές επιχειρήσεις, όπως αυτές ορίζονται σε επίπεδο Ευρωπαϊκής Ένωσης. Με δεδομένο ότι αυτός ο ορισμός αναφέρεται σε επιχείρηση, η οποία απασχολεί λιγότερους από δέκα εργαζομένους και που ο κύκλος εργασιών ή το σύνολο του ετησίου ισολογισμού δεν υπερβαίνει τα 2 εκατομμύρια ευρώ, σχεδόν το σύνολο των εγχώριων μικρομεσαίων επιχειρήσεων αποκτά ένα ακόμα εργαλείο για την προστασία των συμφερόντων του. Τρίτον, αποσαφήνιση κρίσιμων νομικών εννοιών. Δημιουργείται ένα ολοκληρωμένο πλέγμα προστασίας των καταναλωτών στις αγορές αγαθών για δύο έτη. Αυτό περιλαμβάνει τόσο τις διατάξεις περί νόμιμης εγγύησης για τη διατήρηση των βασικών ιδιοτήτων του προϊόντος επί μια διετία με ευθύνη του εμπόρου όσο και τη διασφάλιση για πρώτη φορά της υποστήριξης μετά την πώληση και της διαθεσιμότητας των ανταλλακτικών για ίσο χρονικό διάστημα. Με δεδομένη αυτή την ενίσχυση των δικαιωμάτων των καταναλωτών, η εμπορική εγγύηση, δηλαδή η επιπλέον κάλυψη που παρέχει ο έμπορος πέρα από τη διετία, γίνεται προαιρετική σύμφωνα με την ευρωπαϊκή πρακτική. Η υποχρεωτικότητα που ίσχυε ως τώρα είχε αποδειχθεί δυσεφάρμοστη και σε μεγάλο βαθμό συμβολική, καθώς δεν παρεχόταν πάντα από τους κατασκευαστές, με αποτέλεσμα να επιβαρύνονται αναίτια μικρομεσαίοι έμποροι. Η ρύθμιση που προτείνετε δίνει έμφαση στη σωστή ενημέρωση του καταναλωτή για την εμπορική εγγύηση. Θέλω επί τη ευκαιρία να απαντήσω στον κ. Κωνσταντινόπουλο και να του πω ότι η εμπειρία και τα στοιχεία δεν είναι μαζί του. Εκτιμάται ότι 80% των καταγγελιών που υποβάλλονται στη Γενική Γραμματεία Εμπορίου για εμπορικές εγγυήσεις αφορούν την τήρηση ή όχι των όρων στις εμπορικές εγγυήσεις. Και αυτό το 80% μπορεί να λυθεί μόνο δικαστικά, γιατί αφορά την εξακρίβωση πραγματικών καταγγελιών σε σχέση με τις καταγγελίες και τους ισχυρισμούς των εμπόρων και καταναλωτών. Η τροπολογία, λοιπόν, συμβάλλει στην αποσυμφόρηση των δικαστηρίων. Αναφορικά με την οργάνωση και λειτουργία εμπορικών εκθέσεων, άρθρα 112 με 118, ορισμένες αυτονόητες συστάσεις του ΟΟΣΑ οι οποίες υποδείκνυαν στρεβλώσεις και ανισότητες αδειοδότησης εκθεσιακών χώρων έγιναν η αφορμή για μια συνολική αναθεώρηση της σχετικής νομοθεσίας, η οποία σήμερα είναι ελλιπής, ασαφής και κατακερματισμένη. Οι προτεινόμενες διατάξεις αποσκοπούν στη δημιουργία προϋποθέσεων για την πλήρη αξιοποίηση των εμπορικών εκθέσεων ως μοχλού τοπικής ανάπτυξης, προσέλκυσης επενδυτών και εκθετών από το εξωτερικό και ανάδειξης της εγχώριας παραγωγής. Σε αυτό το πλαίσιο κρίνεται αναγκαία η εισαγωγή ενιαίου πλαισίου αδειοδότησης στη βάση σαφών κατηγοριών εκθεσιακών χώρων και δραστηριοτήτων. Ταυτόχρονα θεσπίζονται για πρώτη φορά οριζόντια κριτήρια ποιότητας που δεσμεύουν τους ιδιοκτήτες τέτοιων χώρων, ώστε να ενισχυθεί η εμπορική αξία και η αναγνωρισιμότητα της δραστηριότητας. Ειδική μέριμνα λαμβάνεται για τις προϋποθέσεις διοργάνωσης αντίστοιχων εκδηλώσεων μικρότερης κλίμακος και τοπικής εμβέλειας. Τέλος, τίθενται οι βάσεις για τη δημιουργία μητρώου με στόχο την παρακολούθηση του κλάδου σύμφωνα με ποσοτικούς δείκτες και την αποτελεσματική χάραξη πολιτικής. Συνολικά, λοιπόν, πιστεύουμε ότι οι διατάξεις που προτείνονται θα συμβάλλουν στην καλύτερη λειτουργία της αγοράς, στην άρση αδικαιολόγητων εμποδίων στον ανταγωνισμό και στη μείωση των διοικητικών βαρών ιδίως για τις μικρομεσαίες επιχειρήσεις. Σχετικά με το άρθρο 119, που τροποποιεί το άρθρο 68 του ν.3528/2007, όπως αυτό ισχύει, εισάγεται για λόγους πραγματικούς, καθώς το Ταμείο Ανάπτυξης Νέας Οικονομίας, το λεγόμενο ΤΑΝΕΟ, αυτή τη στιγμή είναι εξαιρετικά υποστελεχωμένο, δεν διαθέτει μόνιμο προσωπικό και η συνδρομή των αποσπασμένων υπαλλήλων λόγω εξειδικευμένου γνωστικού αντικειμένου και σχετικής εμπειρίας κρίνεται απαραίτητη για τη λειτουργία του. Δεδομένης της μεταβατικής κατάστασης στην οποία βρίσκεται το ΤΑΝΕΟ εν όψει της ίδρυσης της Αναπτυξιακής Τράπεζας, η εμπειρία, η τεχνογνωσία και η συνδρομή των υπηρετούντων υπαλλήλων σ' ένα τόσο ειδικό αντικείμενο, όπως είναι αυτό του ΤΑΝΕΟ, είναι αναγκαίες τόσο για την προστασία των συμφερόντων του δημοσίου και των ήδη επενδεδυμένων κεφαλαίων του σε επιχειρηματικές συμμετοχές κεφαλαίου όσο και για την ομαλή μετάβαση του φορέα στο νέο καθεστώς. Όσον αφορά το άρθρο 120, τροποποιούμε τον ν.4412/2016 «Δημόσιες συμβάσεις» σε εναρμόνιση του ευρωπαϊκού πλαισίου, που επιτρέπει την έκδοση εγγυητικών επιστολών και από ασφαλιστικές εταιρείες. Τελειώνοντας, κύριε Πρόεδρε, θέλω να καταθέσω νομοτεχνικές βελτιώσεις, που αφορούν συντακτικές και γραμματικές διορθώσεις στα άρθρα 105 και 109. Σας ευχαριστώ πολύ.
Ευχαριστούμε πολύ τον Υπουργό. Παρακαλώ πολύ να ξεκινήσουμε τον κατάλογο των ομιλητών με τον κ. Μπαλαούρα. Θα συνεχίσουμε με ομιλητές και μετά θα ακολουθήσει ο κ. Θεοχαρόπουλος, επειδή είναι ο πρώτος Κοινοβουλευτικός Εκπρόσωπος που έχει ζητήσει τον λόγο. Παρακαλώ, κύριε συνάδελφε, έχετε τον λόγο για επτά λεπτά.
Κυρίες και κύριοι συνάδελφοι, όταν ήμουν μαθητής στο λύκειο, είχα έναν φωτισμένο καθηγητή, τον Αλέξανδρο Κοσμόπουλο, ο οποίος μας «βασάνιζε» - έτσι θεωρούσαμε τότε - και μας έβαλε να σχολιάσουμε την «Αθηναίων Πολιτεία» του Αριστοτέλη. Θυμήθηκα και βρήκα το εξής: «Μετά δε ταύτα συνέβη στασιάσαι τους τε γνωρίμους και το πλήθος πολύν χρόνον. Ήν γαρ αυτών η πολιτεία τοις τε άλλοις ολιγαρχική πάσι, και δη και εδούλευον οι πένητες τοις πλουσίοις και αυτοί και τα τέκνα και αι γυναίκες και εκαλούντο πελάται και εκτήμοροι». Το νόημα της περικοπής είναι σαφές. Πριν τον Σόλωνα, συγκρούονταν για πολύ καιρό οι γνώριμοι και το πλήθος. Την ολιγαρχική πάσι πολιτεία συγκροτούσαν οι «γνώριμοι», αυτοί που ονομάζει ο ίδιος ο Αριστοτέλης «επιφανείς, εύφορους, πλούσιους, πρώτους». Για το πλήθος από την άλλη μεριά, δηλαδή τους πολλούς, τους πένητες, όπως λέει ο Αριστοτέλης, χρησιμοποιεί, για να εκφράσει όλο αυτό το σύνολο, τη λέξη «δήμος». Ποιοι αποτελούσαν, λοιπόν, τους «γνώριμους»; Πρόκειται για τους ευγενούς καταγωγής ευπορότερους πολίτες της Αθήνας, που μονοπωλούσαν την πολιτική εξουσία μέχρι τις μεταρρυθμίσεις του Σόλωνα. Το πλήθος αποτελούνταν απ' όλους τους υπόλοιπους, που ονομάζονταν «πελάται» και «εκτήμοροι». Τότε, λοιπόν, στασίασε ο αθηναϊκός λαός και στασίασε και ο ελληνικός λαός τον Γενάρη του 2015, στο δημοψήφισμα του 2015 και τον Σεπτέμβριο του ίδιου χρόνου και σας έστειλε, συνάδελφοι της Νέας Δημοκρατίας και του ΠΑΣΟΚ, στα αζήτητα. Οι μεταρρυθμίσεις θεωρείτε ότι είναι το κατάλληλο πεδίο για εσάς. Ποιες είναι, όμως, οι μεταρρυθμίσεις; Είναι μεταρρυθμίσεις fake. Θυμήθηκα τον «Τυχαίο θάνατο ενός αναρχικού» του Ντάριο Φο, όπου είπε: «Θα τους πνίξουμε στις υποσχέσεις μεταρρυθμίσεων, επειδή δεν θα τους δώσουμε ποτέ πραγματικές μεταρρυθμίσεις». Πράγματι, Νέα Δημοκρατία και ΠΑΣΟΚ έκαναν δήθεν μεταρρυθμίσεις, νόμους που δεν τολμούσαν να ψηφίσουν, νόμους που ψήφιζαν, αλλά δεν εφάρμοζαν, νόμους που ονομάζατε μεταρρυθμίσεις αλλά ήταν αντιμεταρρυθμίσεις. Η λειτουργία του δημόσιου τομέα για εσάς ήταν απολύσεις ή ρουσφέτια. Ειδικά ο Αρχηγός της Νέας Δημοκρατίας θεωρείται ο πλέον αποτυχημένος Υπουργός Διοικητικής Μεταρρύθμισης με το μεγαλύτερο ρεκόρ. Από τη μια μεριά απέλυε και από την άλλη μεριά έκανε ρουσφέτια, προσλαμβάνοντας ή αναβαθμίζοντας στελέχη της Νέας Δημοκρατίας στα Υπουργεία. Ένας Άγγλος μυθιστοριογράφος, ποιητής, θεατρικός συγγραφέας και πολιτικός, ο Έντουαρντ Λύττον είπε: «Μια μεταρρύθμιση είναι μια διόρθωση των καταχρήσεων. Μια επανάσταση είναι μια μετάβαση εξουσίας». Εμείς δεν κάναμε επανάσταση. Κάναμε, όμως, μεταρρυθμίσεις. Όμως, ο Άγγλος αυτός πολιτικός δεν είχε δει ότι η διόρθωση των καταχρήσεων στην Ελλάδα δεν έγινε. Γιατί οι καταχρήσεις για εσάς ήταν ακόμα περισσότερο: ήταν ασέλγεια συνεχώς, προσβάλλοντας την αξιοπρέπεια του ελληνικού λαού. Ήταν ο ευτελισμός των ηθών, ήταν η δήωση της χώρας μας. Αντιθέτως εμείς κάναμε εμβληματικές - ριζοσπαστικές μεταρρυθμίσεις. Θα αναφέρω κάποιες, αρχίζοντας από τις πρόσφατες: Ήδη τρέχει η διαδικασία της αδειοδότησης από το Ραδιοτηλεοπτικό Συμβούλιο. Ισχύει ο εξωδικαστικός συμβιβασμός, τον οποίο εσείς ψηφίσατε το 2000, αλλά δεν τολμήσατε να τον εφαρμόσετε, φοβούμενοι τα μεγάλα συμφέροντα των δικαστών, γράφοντας στα παλιά σας παπούτσια την αγωνία των πολιτών για την ταχεία περαίωση των υποθέσεών τους. Συνάδελφοι του ΚΚΕ, βρισκόμαστε σε πολύ δύσκολη εποχή. Δεν είναι τι θα θέλαμε, είναι τι μπορούμε και πώς παλεύουμε. Επαναφέραμε το προνόμιο στα δεδουλευμένα των εργαζομένων έναντι όλων των άλλων απαιτήσεων των πιστωτών. Κατά τη γνώμη μου, είναι ρηξικέλευθη η μεταρρύθμιση που κάναμε ως προς αυτό, γιατί ενισχύσαμε τα δικαιώματα των εργαζομένων. Επίσης ενισχύουμε τα οικογενειακά επιδόματα. Τώρα μόλις μίλησε η αρμόδια Υπουργός η κ. Φωτίου και το συνέδεσε αυτό. Έτσι πρέπει να το δούμε. Δηλαδή όταν κάνεις βαθιές μεταρρυθμίσεις, πρέπει να έχεις μία στρατηγική ολοκληρωμένη. Αυτή η στρατηγική έχει να κάνει με το πώς θα παρέμβουμε. Στο δημογραφικό,αυτή η στρατηγική έχει να κάνει με το πώς θα παρέμβουμε ολοκληρωμένα, χτυπώντας αφ' ενός την ανεργία, χτυπώντας αφ' ετέρου την φτώχεια και δίνοντας κατά δεύτερο λόγο προνοιακά επιδόματα. Επειδή, λοιπόν, δεν μπορούμε να τα κάνουμε αμέσως όλα αυτά που θέλουμε, κάναμε μεγάλες κινήσεις. Και κύριε Βρούτση, να τα ακούσετε αυτά πολύ καλά, γιατί ήσασταν Υπουργός Εργασίας και λυπάμαι, αλλά δεν προχωρήσατε αυτά τα οποία μας λέτε σήμερα και μας κάνετε κριτική. Κύριε Βρούτση, δίνονται πια 260 εκατομμύρια για το παιδί και εξορθολογίζεται το σύστημα με έναν τρόπο, ώστε να δουν αύξηση περίπου επτακόσιες τριάντα χιλιάδες οικογένειες, από τις οχτακόσιες που έλαβαν οικογενειακά επιδόματα. Σχετικά με το Κτηματολόγιο, στο χωριό μου λέγαμε «σαράντα χρόνια τούρκικα». Σαράντα χρόνια τούρκικα ταλανιζόταν η ελληνική κοινωνία. Προσπάθησε ο Βενιζέλος, έχασε τις εκλογές και έμεινε στο ράφι. Δεν θα μιλήσω τώρα για περισσότερα. Η απλοποίηση των διαδικασιών αδειοδότησης των επιχειρήσεων είναι μία μεγάλη τομή. Ο νόμος 4442 που ψηφίσαμε πέρυσι και συνέχειά του είναι το παρόν νομοσχέδιο, δίνει δυνατότητα να φτάσουμε στο 90% μέχρι τον Ιούνιο του 2018 σε ηλεκτρονικές αδειοδοτήσεις, βεβαίως με μεγάλους ελέγχους, αλλά θα δουλεύουν οι επιχειρήσεις μέχρι να ελεγχθούν. Δεν θα περιμένουν, δηλαδή, μήνες και μήνες ή με το λάδωμα κ.λπ.. Επίσης η ρύθμιση που αφορά την αδειοδότηση επέκτασης της επιχείρησης, όπου πολλοί χτίζουν παρανόμως, ξέροντας ότι θα πληρώσουν πρόστιμα, γιατί δεν περιμένουν ούτε να λαδώσουν ούτε να περάσουν πολλοί μήνες. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δώστε μου ένα λεπτό, κύριε Πρόεδρε. Τα επιχειρηματικά πάρκα δημιουργούνται, επιτέλους. Θυμίζω σε εσάς που είστε στον νεοφιλελεύθερο αστερισμό ότι στην Ελλάδα τόσα χρόνια που κυβερνούσατε δεν είχατε φτιάξει βιομηχανικά πάρκα. Προχωράμε στα εργασιακά. Απλώς να θυμίσω ότι αποκρούσαμε, συνάδελφοι του ΚΚΕ την αλλαγή του χρόνου προκήρυξης των απεργιών, αποκρούοντας τον διπλασιασμό ή ακόμα και τον τριπλασιασμό του χρόνου προκήρυξης. Το είπαμε αυτό. Αποκρούσαμε τη γενική ρήτρα απόλυσης των συνδικαλιστών, αποκρούσαμε το lock - out και επαναφέρουμε τον Αύγουστο του 2018 τη δυνατότητα των συλλογικών συμβάσεων. Όλες αυτές, λοιπόν, οι βαρβαρότητες αποκρούστηκαν. Κύριοι συνάδελφοι, τελειώνοντας θέλω να πω ότι εμείς βαδίζουμε προς την έξοδο από τα μνημόνια. Για πρώτη φορά θα ολοκληρωθεί το πρόγραμμα με δημοσιονομικούς στόχους φτασμένους και με τα επιτόκια να βρίσκονται σε ιστορικό χαμηλό. Όμως, εμείς κοιτάμε ξανά τους ανήμπορους. Εκεί είναι η ματιά μας. Επομένως δεν μπορούμε να πανηγυρίσουμε. Ο κ. Παπαχριστόπουλος είπε ότι το «BLOOMBERG» έβγαλε την Ελλάδα σε καλύτερα ομόλογα από τις Ηνωμένες Πολιτείες. Αυτό είναι πραγματικά σημαντικό. Όμως, πώς μπορείς να βγεις και να πεις αυτό το σημαντικότατο πράγμα, όταν έχεις λιγότερο από ένα εκατομμύριο ανέργους; Θέλω να το τονίσω, λοιπόν, αυτό για την ανεργία. Στις μέρες μας τη φτάσαμε στο 20,7% σύμφωνα με τα προχθεσινά στοιχεία της «ΕΡΓΑΝΗΣ», που κατά καιρούς επικαλείστε κ.λπ.. Μέσα, δηλαδή, σε ένα δωδεκάμηνο τη μειώσαμε 2,5%. Είναι η μεγαλύτερη μείωση της ανεργίας που έγινε στην Ευρωπαϊκή Ένωση. Περί αυτού πρόκειται. Σε αυτή, λοιπόν, τη βάση της πραγματικότητας η Κυβέρνηση αποδεικνύει ότι τηρεί τη δέσμευσή της να υλοποιεί κάθε εκατοστό που κερδίζει η χώρα, προκειμένου να παίρνει τις πρωτοβουλίες εκείνες που βελτιώνουν τη θέση της κοινωνικής πλειοψηφίας. Η Επιθεώρηση Εργασίας προστατεύει τους εργαζόμενους. Αυτό είναι αναμφισβήτητο. Όση κριτική και αν κάνετε σε άλλα θέματα κυβερνητικής πολιτικής, αυτά δεν μπορείτε να τα αποσιωπήσετε. Τα βλέπει ο ελληνικός λαός. Βλέπει το κοινωνικό μέρισμα που το δώσαμε σε πάνω από 3 εκατομμύρια συμπολίτες μας, το επίδομα νεανικής αλληλεγγύης που έλαβαν 50 χιλιάδες νέα παιδιά. Μακάρι να μπορούσαν να βρουν δουλειά. Μακάρι να είχαν καλούς μισθούς. Δεν μπορούμε σε αυτή τη φάση που οδήγησε την ελληνική κοινωνία η Νέα Δημοκρατία και το ΠΑΣΟΚ.
Εμβληματικές μεταρρυθμίσεις!
Βεβαίως. Μέσα στην κρίση αυτό είναι το θέμα. Ένας οικοδόμος από τα Λεχαινά, όταν του είπα ότι πρέπει να χτίσουμε ξανά με τα παλιά υλικά, μου είπε: Δεν τα ξέρεις καλά, γιατί δεν έχεις κάνει οικοδόμος. Θα πάρεις το τούβλο που έχει κολλημένη την αμμοκονία από κάτω και θα πρέπει να κάνεις διπλή δουλειά. Για να πάρεις καινούργιο τούβλο να το κολλήσεις, θα πρέπει να ξύσεις την αμμοκονία. Περί αυτού πρόκειται. Ξύνουμε την αμμοκονία για να χτίσουμε λιθαράκι λιθαράκι το καινούργιο σπίτι που λέγεται Ελλάδα, που λέγεται αξιοπρέπεια, που λέγεται υπερηφάνεια του ελληνικού λαού. Σας ευχαριστώ.
Ευχαριστούμε πολύ τον κ. Μπαλαούρα. Ήταν και εξαιρετικά παραστατικός! Τον λόγο έχει ο συνάδελφος κ. Ιωάννης Βρούτσης από τη Νέα Δημοκρατία.
Κυρίες και κύριοι συνάδελφοι, παρακολουθώντας κάποιος τη συζήτηση που διεξάγεται για το περίφημο πολυνομοσχέδιο των ΣΥΡΙΖΑ - ΑΝΕΛ, νομίζω ότι εγείρεται αυθόρμητα ένα ερώτημα και μέσα στην Αίθουσα και εκτός Αίθουσας: Υπάρχει, άραγε, μέτρο στο ψέμα; Υπάρχει, άραγε, μέτρο στην πολιτική αναξιοπιστία; Υπάρχει, άραγε, μέτρο στην πολιτική υποκρισία; Δεν θα απαντήσω εγώ. Θα απαντήσουν τα δικά σας έγγραφα. Για παράδειγμα, το κείμενο ερώτησης του κ. Τσίπρα, που ανέδειξε ο εισηγητής μας ο Χρίστος Δήμας. Το 2013, όταν δίναμε μάχη για την οικογένεια, δίναμε μάχη για τα παιδιά, στη δύσκολη δημοσιονομική περίοδο, καταψήφιζε ο ΣΥΡΙΖΑ τις παροχές που δίναμε και ο κ. Τσίπρας με το κείμενο το οποίο έχει κατατεθεί μας εγκαλεί ότι δίνουμε ψίχουλα, κύριοι Υπουργοί. Ποιος λέει, άραγε, ψέματα, κυρία Φωτίου, κυρία Αχτσιόγλου; Η δική σας Βουλευτής σήμερα με κρυφή επιστολή προς τον κ. Τσίπρα δηλώνει ότι κάνετε σφοδρές περικοπές σε τρίτεκνους και πολύτεκνους. Αυτοί είστε! Πολιτικοί υποκριτές! Πάμε, όμως, στην ουσία. Ναι, κυρίες και κύριοι συνάδελφοι του ΣΥΡΙΖΑ, εσείς που τώρα ωριμάζετε, να αποκαταστήσουμε την αλήθεια. Η κοινωνική πολιτική που ασκείτο για δεκαετίες στη χώρα μας είχε δομικά προβλήματα. Βεβαίως και είχε. Δίναμε πόρους ως ελληνικό κράτος σε επίπεδο ΑΕΠ ίσως και υψηλότερους από τις περισσότερο ανεπτυγμένες χώρες της Ευρώπης για δεκαετίες. Ναι, ήταν πλουσιοπάροχες οι παροχές σε πόρους που έδινε η Ελλάδα, το πολιτικό σύστημα. Δυστυχώς, όμως, ο δείκτης που έκρινε την αποτελεσματικότητα των πόρων έδειξε ότι ήταν αναποτελεσματικοί, γιατί υπήρχαν αλληλοεπικαλύψεις, δεν υπήρχαν τα σωστά εργαλεία, δεν πήγαιναν στοχευμένα. Πράγματι, την περίοδο 2012-2014 κυβέρνηση Σαμαρά με κορμό τη Νέα Δημοκρατία κάνουμε τη μεγάλη δομική αλλαγή στη χώρα. Πρόκειται για τους δύο διακριτούς πυλώνες για την αλλαγή της άσκησης κοινωνικής πολιτικής πάνω στους οποίους και σήμερα στηρίζεται η Ελλάδα και θα στηρίζεται για δεκαετίες. Πρώτον, ελάχιστο εγγυημένο εισόδημα για το χτύπημα και την αντιμετώπιση της φτώχειας, με τους όποιους πόρους. Η Ελλάδα μπήκε σε ένα σύγχρονο περιβάλλον. Ο ΣΥΡΙΖΑ το καταψήφισε. «Ψίχουλα» το έλεγε. «Ελεημοσύνη» το έλεγε. Την πιο σύγχρονη κοινωνική πολιτική για την Ελλάδα. Σήμερα το εφαρμόζει. Δεύτερον, διακριτός πυλώνας άσκησης κοινωνικής πολιτικής για τη στήριξη της οικογένειας για τη Νέα Δημοκρατία διαχρονικά στον πυρήνα της, στο αξιακό της σύστημα, στην πολιτική της ταυτότητα είχε και έχει την οικογένεια και τη διατηρεί. Κάναμε τη μεγάλη τομή: Δώσαμε για πρώτη φορά επίδομα στο πρώτο και δεύτερο παιδί με τους περιορισμένους πόρους. Και τότε, όμως, φροντίσαμε και κάναμε τη μεγάλη συμπληρωματική παρέμβαση. Δώσαμε επίδομα για τις τρίτεκνες και πολύτεκνες οικογένειες, γιατί πιστεύουμε ότι η Ελλάδα το μεγάλο πρόβλημα του δημογραφικού πρέπει να το αντιμετωπίσει, ενισχύοντας αυτές τις οικογένειες. Δυστυχώς και οι τρίτεκνοι και οι πολύτεκνοι μας εγκατέλειψαν πολιτικά. Δεν μας ψήφισαν. Γιατί δεν μας ψήφισαν; Διότι υπήρχε τότε ο κ. Τσίπρας που με τη συγκεκριμένη επιστολή δηλητηρίαζε την κοινωνία και όλος ο ΣΥΡΙΖΑ, λέγοντας ότι αυτά που δίνουμε είναι ψίχουλα. Αυτά, κυρία Αχτσιόγλου, κυρία Υπουργέ της Εργασίας!
Μην έχεις τόσο μίσος!
Δεν είναι μίσος.
Τι είναι;
Είναι μια πραγματικότητα, κύριε Μαντά.
Μην έχεις τόσο μίσος!
Αποκαθιστούμε την αλήθεια. Αυτό λοιπόν, το κείμενο είναι που στοιχειώνει το ΣΥΡΙΖΑ και δείχνει την πολιτική του υποκρισία.
Μην έχεις τόσο μίσος!
Σήμερα τι γίνεται; Ακούμε την άλλη Υπουργό, την κ. Φωτίου, να λέει ότι δίναμε πολλά λεφτά στους τρίτεκνους και πολύτεκνους. Αυτό είπε στην επιτροπή. Αυτή είναι η πραγματικότητα, κύριοι του ΣΥΡΙΖΑ, υποκριτές, που σήμερα θα ψηφίσετε την περικοπή των επιδομάτων σε τρίτεκνες φτωχές οικογένειες, σε πολύτεκνες φτωχές οικογένειες, που τους παρασύρατε προεκλογικά και τους εξαπατήσατε.
Λάθος!
Πες στοιχεία!
Σας παρακαλώ!
Αυτό είναι το ψέμα του ΣΥΡΙΖΑ, που σήμερα παίρνει αυτό το επίδομα από πολύτεκνους και τρίτεκνους, το οποίο για άλλους είναι 100%, για άλλους είναι 25%, για άλλους είναι 30%. Αυτοί είστε. Σήμερα θα το ψηφίσετε και με τα δύο χέρια. Η συνάδελφός σας, η Βουλευτής του ΣΥΡΙΖΑ, έκανε δήλωση λίγο πριν, φοβούμενη, λέγοντας ότι «…τώρα θα το ψηφίσω, πέρα από αυτά που έγραψα». Ας πάμε, όμως, στο δεύτερο μεγάλο θέμα, το οποίο είναι επίσης σημαντικό. Το δεύτερο μεγάλο θέμα, κυρίες και κύριοι συνάδελφοι, είναι η απεργία και η κήρυξή της. Τι κάνετε σήμερα; Έχετε καταλάβει ότι η κ. Αχτσιόγλου, η Υπουργός του ΣΥΡΙΖΑ, σάς κοροϊδεύει; Έχετε καταλάβει ότι καταργείτε το δικαίωμα της κήρυξης απεργίας σε πανελλαδικής και περιφερειακής εμβέλειας σωματεία; Το έχετε καταλάβει; Έχετε καταλάβει τη νομική ακροβασία και νομική αλχημεία του ΣΥΡΙΖΑ; Στην πράξη, κυρίες και κύριοι συνάδελφοι, αδιαμφισβήτητα για εμάς, στη Νέα Δημοκρατία, ο συνδικαλισμός αποτελεί αντηρίδα της δημοκρατίας. Ο υγιής συνδικαλισμός, η κήρυξη της απεργίας είναι το ύστατο, το πιο σημαντικό δικαίωμα, το οποίο πρέπει να ασκείται με κριτήρια και να έχει τη συμμετοχική διαδικασία της πλειοψηφίας των εργαζομένων και όχι μιας παρασιτικής μικρής ομάδας, η οποία για δεκαετίες χρησιμοποιούσε αυτό για προσωπικούς λόγους και για μικροκομματικές σκοπιμότητες.
Αυτή είναι η ιστορία των παρασίτων στην Ελλάδα.
Να η πολιτική διαφορά ποιος είναι δίπλα στον εργαζόμενο και ποιος υποκριτικά στέκεται δίπλα στον εργαζόμενο και σήμερα του χτυπάει την πλάτη με το χέρι. Αυτή είναι η πρότασή μας. Τι έρχεται σήμερα ο ΣΥΡΙΖΑ και κάνει; Το απίστευτο.
Αυτή είναι η ιστορία του εργατικού κινήματος;
Ως προς την πρόταση του ΣΥΡΙΖΑ, κυρίες και κύριοι συνάδελφοι, που υπερασπίζεστε τη διάταξη - αλχημεία, πρέπει να σας πω ότι η ψήφισή της θα είναι αντιφατική. Την επόμενη μέρα που θα πάει να εφαρμοστεί το συγκεκριμένο δίκαιο σε πανελλήνιας ή περιφερειακής εμβέλειας σωματείο, στο σουπερμάρκετ, στον ΟΤΕ, στη ΔΕΗ, τότε λοιπόν…
Δεν έχει νομική ισχύ. Το λέει ο νόμος.
Αυτό το λέτε εσείς. Δεν υπάρχει ρητή εξαίρεση ούτε στην αιτιολογική έκθεση, πρώτον. Θα έπρεπε να υπάρχει ρητή εξαίρεση στην αιτιολογική έκθεση. Δεν το έκανε η κ. Αχτσιόγλου. Σας κοροϊδεύει και κοροϊδεύει το Σώμα, όπως έκανε με τις ομαδικές απολύσεις. Δεύτερον, στο κείμενο του νόμου που παραπέμπει στο άρθρο 20 του ν.1264/1982 τι κάνει πονηρά η Υπουργός Εργασίας και ο ΣΥΡΙΖΑ; Διότι είστε συμμέτοχοι και συνυπεύθυνοι όλοι. Αφήνει το κείμενο σε μια απλή παραπομπή και δεν λέει, αναγιγνώσκοντας ότι λαμβάνει υπ' όψιν τον ν.1264. Τι σημαίνει αυτό; Ότι τη στιγμή που θα ψηφιστεί θα έχει ισχύ η νεωτέρα διάταξη. Κάντε, λοιπόν, την κύρια Υπουργό τώρα να κάνει τις δύο τροποποιήσεις, πρώτον, στην αιτιολογική και δεύτερον, στο κείμενο του νόμου, για να είναι ευδιάκριτο πλέον ότι μπορούν να κάνουν απεργία τα περιφερειακά και τα πανελλήνιας εμβέλειας σωματεία. Διότι την επόμενη μέρα, αν προκηρυχθεί απεργία, πρέπει να ξέρετε ότι θα οδηγηθούν στα δικαστήρια αμέσως οι συνδικαλιστές οι οποίοι έδωσαν εντολή να γίνει απεργία, θα βρουν τον μπελά τους και την ίδια στιγμή θα ακυρωθούν οι απεργιακές κινητοποιήσεις από τα δικαστήρια, διότι το κείμενο πλέον είναι αντιφατικό και φυσικά στο δίκαιο θα ισχύει η νεωτέρα διάταξη. Να, τι κάνετε, κύριοι του ΣΥΡΙΖΑ! Κοροϊδεύετε κατάμουτρα τους εργαζόμενους. Τους εμπαίζετε ακόμα και σ' αυτό το θέμα της απεργίας και της κήρυξής της. Εγώ περιμένω να μου απαντήσει με νομικούς όρους η Υπουργός Εργασίας, διότι, μεταξύ μας, ξέρω πολλούς από εσάς του ΣΥΡΙΖΑ που έχετε δει το θέμα και ξέρετε ότι η διάταξη είναι στον αέρα. Είναι υποκριτική η διάταξη. Τολμήστε να ζητήσετε από την Υπουργό να το αλλάξει. Τότε θα φανεί πραγματικά ποια είναι η αλήθεια, γιατί δεν νομίζω να υπάρχει έστω και ένας Βουλευτής του ΣΥΡΙΖΑ που να έχει αντίρρηση σ' αυτά που λέω περί ισχύος διατάξεων.
Βεβαίως και έχουμε αντίρρηση!
Αυτό κρύβεται πίσω από τη διάταξη του ΣΥΡΙΖΑ. Κυρίες και κύριοι συνάδελφοι, εμείς ζητήσαμε ηλεκτρονική ψηφοφορία. Η Ελλάδα πρέπει να πάει μπροστά. Πρέπει να βάλουμε τους εργαζόμενους μέσα από την ωρίμανση των συνδικαλιστικών τους δικαιωμάτων να αποφασίζουν αυτοί για το μέλλον τους. Ακούω, λοιπόν, το επιχείρημα ότι είναι δύσκολο να στήσουμε ηλεκτρονική ψηφοφορία με το ΑΜΚΑ που προτείνει η Νέα Δημοκρατία, για να συμμετέχει το 50% των εργαζομένων. Να, ποιος θέλει τους εργαζόμενους κοντά στον χώρο λήψης των αποφάσεων σε κρίσιμα ζητήματα, η Νέα Δημοκρατία! Ακούω από την πλευρά του ΣΥΡΙΖΑ και της Κυβέρνησης ότι είναι δύσκολο. Καλά, δεν ήταν δύσκολο να φτιάξετε ηλεκτρονική πλατφόρμα για τους ηλεκτρονικούς πλειστηριασμούς για την εκποίηση ακινήτων; Κυρία Υπουργέ, αυτό είναι πιο εύκολο από το να στήσουμε μια ηλεκτρονική βάση για να ψηφίζει το 50% των εργαζομένων; Αυτή είναι η πραγματικότητα, κυρίες και κύριοι συνάδελφοι του ΣΥΡΙΖΑ. Σας καλώ να σκεφτείτε πάρα πολύ και τις δύο διατάξεις που ανέφερα, πριν ψηφίσετε. Ευχαριστώ πολύ.
Ευχαριστούμε πολύ τον κ. Βρούτση.
Κύριε Πρόεδρε, θα ήθελα τον λόγο, παρακαλώ.
Ως αυστηρά προσωπικό…
Τι προσωπικό, κύριε Πρόεδρε; Δεν υπάρχει προσωπικό. Πολιτικές απόψεις είναι.
Βοηθά τον διάλογο, κύριε συνάδελφε. Μην το χαλάσουμε.
Ορίστε, κυρία Αχτσιόγλου, έχετε τον λόγο για ένα λεπτό.
Θα απαντήσω επί του συγκεκριμένου ζητήματος σε σχέση με το τι αλλάζει και τι δεν αλλάζει η ρύθμιση που αφορά τον τρόπο κήρυξης των απεργιών. Το είπα και εχθές στην επιτροπή, αλλά θα το διευκρινίσω από την αρχή. Η ρύθμιση επηρεάζει αποκλειστικά τον κανόνα της απαρτίας, όταν συγκαλείται η γενική συνέλευση, για να λάβουν απόφαση για απεργία τα πρωτοβάθμια σωματεία που δεν είναι πανελλαδικής έκτασης ή ευρύτερης περιφέρειας. Ο λόγος είναι ότι τα πανελλαδικής έκτασης σωματεία εργαζομένων σε σουπερμάρκετ, σε αλυσίδες, στις τράπεζες ή ευρύτερης γεωγραφικής έκτασης με ένα κατάστημα, για παράδειγμα σε έναν δήμο και ένα άλλο σε έναν άλλο δήμο, δεν επηρεάζονται. Σ' αυτά τα σωματεία, προκειμένου να ληφθεί απόφαση για απεργία, την απόφαση τη λαμβάνει το διοικητικό τους συμβούλιο. Ο ν.1264/1982 είναι σαφέστατος ως προς αυτό. Σαφέστατη είναι και η διάταξη που υπάρχει αυτή τη στιγμή στο πολυνομοσχέδιο, γιατί το άρθρο 8 προβλέπει ακριβώς τις απαρτίες στις γενικές συνελεύσεις. Μέχρι εχθές ήταν πράγματι το 1/3 των οικονομικά τακτοποιημένων μελών και με τη ρύθμιση που έρχεται λέει ότι η απαρτία στις γενικές συνελεύσεις, όταν θα λαμβάνεται απόφαση για απεργία, γίνεται 1/2 των οικονομικά τακτοποιημένων μελών. Αυτή ήταν η εξήγηση, δηλαδή, που έδωσα και εχθές στην επιτροπή. Σε εντελώς διαφορετικό άρθρο ορίζεται το τι συμβαίνει στα σωματεία πανελλαδικής έκτασης και ευρύτερης γεωγραφικής έκτασης, όπου εκεί απόφαση λαμβάνει το διοικητικό συμβούλιο. Είναι το άρθρο 20 του ν.1264/1982. Ρητά λέει ότι η απεργία στις πρωτοβάθμιες συνδικαλιστικές οργανώσεις ευρύτερης περιφέρειας ή πανελλαδικής έκτασης κηρύσσεται με απόφαση του διοικητικού συμβουλίου. Ρητά και καθαρά! Αυτό το ζήτημα δεν επηρεάζεται. Η ρύθμιση που βρίσκεται στο πολυνομοσχέδιο δεν επηρεάζει τα πρωτοβάθμια σωματεία πανελλαδικής έκτασης και ευρύτερης περιφέρειας, όπως επίσης δεν επηρεάζει τις δευτεροβάθμιες συνδικαλιστικές οργανώσεις, εργατικά κέντρα, ομοσπονδίες ούτε φυσικά την τριτοβάθμια συνδικαλιστική οργάνωση, καθώς και σ' αυτές το άρθρο 20 του ν.1264/1982 είναι σαφές και η απόφαση λαμβάνεται από το διοικητικό συμβούλιο. Η πρόταση της Νέας Δημοκρατίας ήταν αυτή που επίσης εξήγησα εχθές και μιλά για δύο ζητήματα, όπου και εκεί είναι σαφέστατο πόσο διαφορετική είναι από τη ρύθμιση που βρίσκεται αυτή τη στιγμή στη Βουλή. Η Νέα Δημοκρατία προτείνει η απόφαση για απεργία να λαμβάνεται από το «50%+1» των οικονομικά τακτοποιημένων μελών του σωματείου που πληρώνουν τις συνδρομές τους. Προσοχή! Η πρόταση της Νέας Δημοκρατίας δεν λέει ότι θα πρέπει να υπάρχει απαρτία με το «50%+1». Λέει ότι η απόφαση πρέπει να λαμβάνεται από το «50%+1». Δηλαδή, δεν κάνει αλλαγή στον κανόνα της απαρτίας, δεν λέει πόσοι πρέπει να συμμετέχουν σε μια συνέλευση, αλλά λέει πόσοι θα πρέπει να ψηφίσουν για την απεργία. Διευκρινίζω για ακόμη μία φορά, και νομίζω ότι όποιος έχει ανοιχτά αφτιά ακούει, ότι αυτή στιγμή η απόφαση για απεργία λαμβάνεται από τη σχετική πλειοψηφία των παρόντων. Αυτό θα ισχύει και μετά την ψήφιση της ρύθμισης που βρίσκεται στο πολυνομοσχέδιο. Η απόφαση θα λαμβάνεται από τη σχετική πλειοψηφία των παρόντων, σε αντίθεση με την πρόταση της Νέας Δημοκρατίας, η οποία ζητά να λαμβάνεται από το μισό των οικονομικά τακτοποιημένων μελών του σωματείου.
Σας παρακαλώ. Πρέπει να διευκολύνουμε λίγο την Υπουργό για να συνεχίσουμε και τη συνεδρίαση.
Θα ολοκληρώσω. Δώστε μου μισό δευτερόλεπτο. Να πω ένα παράδειγμα, όπως είπα και εχθές στην επιτροπή. Έστω ότι έχουμε μια επιχείρηση με εκατόν πενήντα άτομα και στο σωματείο είναι εγγεγραμμένα εκατό άτομα. Από αυτά τα άτομα, τα ογδόντα πληρώνουν τις συνδρομές τους, είναι οικονομικά τακτοποιημένα. Πάντα μιλάω για πρωτοβάθμιο σωματείο που δεν είναι ευρύτερης έκτασης ή πανελλαδικής έκτασης. Τα ογδόντα, λοιπόν, είναι οικονομικά τακτοποιημένα. Με τη ρύθμιση που φέρνουμε στη Βουλή τι λέμε; Λέμε ότι οι σαράντα θα πρέπει να βρίσκονται σε μια αίθουσα όταν γίνεται γενική συνέλευση. Να βρίσκονται, όχι να ψηφίσουν για την απεργία. Αν υπάρχει μια πρόταση για απεργία διαρκείας που την ψηφίζουν είκοσι, μια πρόταση που λέει «όχι απεργία» και την ψηφίσουν δέκα και μια άλλοι δέκα που ψηφίζουν λευκό, θα γίνει απεργία διαρκείας.
Με είκοσι;
Με είκοσι, σε μια επιχείρηση των εκατόν πενήντα ατόμων. Τυχαίο παράδειγμα.
Κυρία Υπουργέ μου, θα μιλήσετε και αύριο που έχετε την ομιλία σας. Σας παρακαλώ. Το λέω γιατί θα θέλει να μιλήσει και ο κ. Βρούτσης, και έχουμε πολλούς ομιλητές.
Ολοκληρώνω. Είναι σημαντικό, όμως, για να μη δημιουργούνται εντυπώσεις να μιλάμε επί των συγκεκριμένων. Με την πρόταση της Νέας Δημοκρατίας στο ίδιο παράδειγμα των ογδόντα μελών που είναι οικονομικά τακτοποιημένα του σωματείου, θα έπρεπε, εφόσον τα σαράντα βρίσκονται στη συνέλευση, και τα σαράντα να ψηφίσουν την απεργία, θα έπρεπε να υπάρχει ομοφωνία για να γίνει απεργία. Νομίζω ότι κανείς αν θέλει να έχει ανοιχτά αφτιά βλέπει αν η ρύθμιση που έχουν αυτή τη στιγμή στη Βουλή περιορίζει το δικαίωμα της απεργίας. Κατά την άποψή μας, ούτε το περιορίζει, ούτε φυσικά το καταργεί, σε αντίθεση με την πρόταση της Νέας Δημοκρατίας, η οποία περιστέλλει ουσιωδώς το συνδικαλιστικό δικαίωμα.
Ευχαριστούμε πολύ. Θα δώσω τον λόγο στον κ. Βρούτση. Μετά θα ακολουθήσει ο κ. Μανιάτης. Παρακαλώ, κύριε Βρούτση, να είστε σύντομος.
Κύριε Πρόεδρε, θέλω να φανώ χρήσιμος και ωφέλιμος στη συζήτηση που διεξάγεται, γιατί μιλάμε για ένα κατ' εξοχήν ζήτημα πάρα πολύ ευαίσθητο, κρίσιμο και ένα ζήτημα για το οποίο υπάρχουν νομικές και διαφορετικές προσεγγίσεις. Αυτά που είπε η κυρία Υπουργός όσον αφορά τη θέση της Νέας Δημοκρατίας, βεβαίως αυτή είναι η θέση μας. Είμαστε ξεκάθαροι. Όμως, με μια διαφορά. Εμείς θέλουμε να ψηφίζει η πλειοψηφία των εργαζομένων και ηλεκτρονικά, να δώσουμε την αίσθηση στον εργαζόμενο ότι συμμετέχει και αποφασίζει. Πάω, όμως, στο ζήτημα που εμείς εγείρουμε και έχουμε διαφορετική άποψη. Εμείς πιστεύουμε ότι η ρύθμιση, η νομοθετική διάταξη που φέρνει η Υπουργός ακυρώνει την απεργία στα πανελλήνιας και περιφερειακής εμβέλειας σωματεία. [[Θόρυβος από την πτέρυγα του ΣΥΡΙΖΑ]] Και αυτό γιατί; Λείπουν δύο λέξεις. Δύο λέξεις. Τόσο απλό είναι. Πρώτον, να το διευκρινίσει ότι εξαιρούνται στην αιτιολογική.
Είναι άλλο άρθρο αυτό.
Και δεύτερον, κύριοι του ΣΥΡΙΖΑ, να γραφτεί στο κείμενο του νόμου «με την επιφύλαξη του άρθρου 20 του ν.1264». Γιατί αν δεν γίνει αυτό, εξομοιώνονται τότε πλήρως περιφερειακής, πανελλαδικής και τοπικής εμβέλειας σωματεία, και στα δικαστήρια θα χαθεί η απεργία. Ευχαριστώ πολύ.
Δικηγόρους δεν έχετε στο κόμμα;
Ευχαριστούμε πολύ, κύριε Βρούτση. Τον λόγο έχει ο κ. Αντωνίου. Μετά θα μιλήσει ο κ. Μανιάτης και μετά ο κ. Παπαδόπουλος. Κύριε Αντωνίου, έχετε τον λόγο.
Ευχαριστώ, κύριε Πρόεδρε. Κυρίες και κύριοι Βουλευτές, με το υπό συζήτηση νομοσχέδιο κλείνουν όλες οι εκκρεμότητες με θετικό και προωθητικό τρόπο, έτσι ώστε να ανοίξει ο δρόμος για την επίτευξη συμφωνίας στο Eurogroup της 22ας Ιανουαρίου. Η χώρα μας βαδίζει με σταθερά και με σίγουρα βήματα στην έξοδο από τη στενή επιτροπεία τον Αύγουστο του 2018. Αυτό πλέον γίνεται παραδεκτό και από εχθρούς και φίλος. Επιδίωξή μας είναι μια καθαρή έξοδος χωρίς πιστοληπτική γραμμή στήριξης, που θα σήμαινε νέες δεσμεύσεις και νέες υποχρεώσεις. Αυτό χτίζεται σταδιακά, μεθοδικά και με συνέπεια στην άσκηση της οικονομικής μας πολιτικής. Ήδη το κλίμα αλλάζει. Η εμπιστοσύνη επανέρχεται σταδιακά. Η ανεργία αποκλιμακώνεται. Η βιομηχανική παραγωγή και οι εξαγωγές ανακάμπτουν. Στόχος, τα θετικά μεγέθη της οικονομίας να αρχίσουν να φθάνουν στους συμπολίτες μας και ιδιαίτερα στους οικονομικά ασθενέστερους. Λόγω περιορισμένου χρόνου θα επικεντρώσω την τοποθέτησή μου σε κάποια σημεία του νομοσχεδίου που αγνοήθηκαν και δεν αναδείχθηκαν όσο θα έπρεπε κατά τη διάρκεια της συζήτησης, που όμως ανέδειξε με θετικό τρόπο ο οικονομικός Τύπος, όπως επίσης και οι εκπρόσωποι των φορέων κατά την ακρόαση στη Βουλή. Το νομοσχέδιο συνολικά έχει, κατά γενική ομολογία, ένα θετικό, αναπτυξιακό αποτύπωμα. Επιλύει θέματα που εκκρεμούσαν για χρόνια και αποτελούσαν πάγια αιτήματα του παραγωγικού κόσμου της χώρας, αιτήματα που δεν απαιτούσαν κόστος, αλλά σκόνταφταν στις γραφειοκρατικές αγκύλωσης, στην ακινησία της αδράνειας και της παθογένειας της δημόσιας διοίκησης. Σημαντικές και αναπτυξιακού χαρακτήρα είναι οι προβλέψεις του νομοσχεδίου για την απλοποίηση και την επιτάχυνση των διαδικασιών αδειοδότησης των επιχειρήσεων, τη μείωση της γραφειοκρατίας, τη διαφάνεια και την αποτελεσματικότητα. Με τον ν.4442/2016 καθιερώθηκε η άνιση αδειοδότηση με απλή γνωστοποίηση, όπου πλέον έχουν υπαχθεί πάνω από είκοσι χιλιάδες επιχειρήσεις. Με το υφιστάμενο νομοσχέδιο σταδιακά εντάσσονται και όλες οι υπόλοιπες δραστηριότητες, με στόχο μέχρι το προσεχές καλοκαίρι του 2018 να έχει υπαχθεί στο νέο καθεστώς πλέον πάνω από το 90% των οικονομικών δραστηριοτήτων της χώρας. Με το σημερινό νομοσχέδιο ολοκληρώνεται η μεγάλη μεταρρύθμιση στον τρόπο αδειοδότησης των επιχειρήσεων και επεκτείνεται και στη διαδικασία εγκατάστασης των επιχειρήσεων. Η άδεια εγκατάστασης δίνεται πλέον για το συνολικό βαθμό όχλησης της επιχείρησης. Καταργούνται οι επιμέρους εγκρίσεις για κάθε προσθήκη μηχανολογικού εξοπλισμού είτε για εκσυγχρονισμό είπε για επέκταση, με αποτέλεσμα να μειώνεται δραστικά ο χρόνος, το διοικητικό βάρος, αλλά και το κόστος για κάθε επιχείρηση. Ειδικότερες ρυθμίσεις υπάρχουν για την αδειοδότηση των λατομικών και μεταλλευτικών δραστηριοτήτων και τον εκσυγχρονισμό του πλαισίου λειτουργίας και ελέγχου, που επισημάνθηκαν ως θετικές από τον κλάδο στην ακρόαση των φορέων. Ακόμη προβλέπονται νέες θετικές ρυθμίσεις στο πλαίσιο ελέγχου και εποπτείας της αγοράς και των επιχειρήσεων προς όφελος της προστασίας του καταναλωτή. Πρόσθετες ρυθμίσεις για τη βελτίωση του επιχειρηματικού περιβάλλοντος αποτελούν οι ρυθμίσεις για τα επιχειρηματικά πάρκα, το νέο πλαίσιο λειτουργίας του Οργανισμού Βιομηχανικής Ιδιοκτησίας και το σύστημα προστασίας της ευρεσιτεχνίας που προσαρμόζεται με τα ευρωπαϊκά πρότυπα. Δημιουργείται ακαδημία βιομηχανικής ιδιοκτησίας, όχι ως νομικό πρόσωπο, αλλά ως πρόγραμμα του Οργανισμού Βιομηχανικής Ιδιοκτησίας. Μπαίνει τέλος στο καθεστώς ομηρίας του ν.3526/2007 που αφορά τα αρτοποιεία και θεσμοθετούνται νέοι, καθαροί κανόνες για την ίδρυση και λειτουργία των αρτοποιείων. Ενισχύονται τα παραδοσιακά αρτοποιεία και οι παραδοσιακοί φούρνοι. Τέλος, ρυθμίζεται και εκσυγχρονίζεται το πλαίσιο αρχαιολογικών ερευνών και εργασιών, καθώς και των αναγκαστικών απαλλοτριώσεων, ώστε να μην σημειώνονται καθυστερήσεις στα δημόσια έργα και πρόσθετο και σημαντικό κόστος. Ειδικότερη αναφορά πρέπει να γίνει στις θετικές ρυθμίσεις που προβλέπονται και αφορούν το Υπουργείο Οικονομικών. Σύμφωνα με τις ρυθμίσεις αυτές, καθιερώνονται νέα πιο αποτελεσματικά, αναπτυξιακά κίνητρα στις επιχειρήσεις: Πρώτον, εντάσσεται στον Κώδικα Φορολογίας Εισοδήματος ένα νέο κίνητρο, με βάση το οποίο τα κέρδη της επιχείρησης από πώληση προϊόντων παραγωγής της, για την οποία χρησιμοποιήθηκε ευρεσιτεχνία διεθνώς αναγνωρισμένη στο όνομα της ίδιας επιχειρήσεις, απαλλάσσονται από τον φόρο εισοδήματος για τις τρεις συνεχόμενες χρήσεις. Παρέχεται η δυνατότητα στις ανώνυμες εταιρείες, των οποίων οι μετοχές στο Χρηματιστήριο, να κεφαλαιοποιήσουν τα αφορολόγητα αποθεματικά διαφόρων αναπτυξιακών νόμων με συντελεστή 5%. Παρέχεται επίσης η δυνατότητα στις ανώνυμες εταιρείες, των οποίων οι μετοχές δεν είναι εισηγμένες στο Χρηματιστήριο καθώς και στις εταιρείες περιορισμένης ευθύνης, να κεφαλαιοποιήσουν τα αφορολόγητα αποθεματικά διαφόρων αναπτυξιακών νόμων με συντελεστή 10%. Τέλος, για την καταπολέμηση του μεγάλου οικονομικού εγκλήματος συστήνεται στο Υπουργείο Οικονομικών νέα υπηρεσία με τον τίτλο: «Δεύθυνση Ερευνών Οικονομικού Εγκλήματος». Στελεχώνεται με εκατόν τριάντα πέντε ελεγκτές, έχει έδρα το Υπουργείο Οικονομικών και θα συντονίζεται από τον εισαγγελέα οικονομικού εγκλήματος. Αποστολή της υπηρεσίας είναι αποκλειστικά η διενέργεια ερευνών προκαταρτικής εξέτασης ή προανάκρισης για την εξακρίβωση τέλεσης μείζονος ποινικής απαξίας φορολογικών εγκλημάτων, εγκλημάτων φοροδιαφυγής και φορολογικής απάτης. Κυρίες και κύριοι Βουλευτές, το καραβάνι προχωράει με σταθερή πορεία, στόχο και προορισμό, χωρίς να αποπροσανατολίζεται από τους αντικατοπτρισμούς και τις παγίδες της ερήμου. Το σενάριο της αριστερής παρένθεσης δεν βρίσκει πλέον ούτε παραγωγό ούτε σκηνοθέτη γιατί σαν ταινία δεν αναμένεται να κόψει στοιχειωδώς τα εισιτήρια και να καλύψει το κόστος παραγωγής. Η ιστορία θα γράψει ότι εσείς - εννοώ τη Νέα Δημοκρατία και τη Δημοκρατική Συμπαράταξη - με την αλλοπρόσαλλη πολιτική βάλατε την Ελλάδα στα μνημόνια και αυτή η Κυβέρνηση θα τη βγάλει στο ξέφωτο. Ευχαριστώ.
Ευχαριστούμε πολύ τον κύριο συνάδελφο. Ο κ. Μανιάτης έχει τον λόγο από τη Δημοκρατική Συμπαράταξη.
Ευχαριστώ, κύριε Πρόεδρε. Κυρία Αχτσιόγλου, τους μπερδέψατε τους συναδέλφους μου του ΣΥΡΙΖΑ. Τους παρακολουθούσα την ώρα που προσπαθούσατε να τεκμηριώσετε κάτι που έρχεται σε πλήρη αντίθεση με αυτό που μας είπε νωρίτερα ο κ. Τσακαλώτος. Συνάδελφοι του ΣΥΡΙΖΑ, τελικά η διάταξη για την κήρυξη των απεργιών είναι αριστερότερη ως διάταξη από το σημερινό υφιστάμενο καθεστώς, όπως ισχυρίζεται η Υπουργός, ναι ή όχι;
Η ερώτηση δεν είναι για να απαντηθεί, κύριοι συνάδελφοι. Σας παρακαλώ, μην απαντάτε όλοι μαζί. Λίγη ησυχία.
Διότι ο κ. Τσακαλώτος μας είπε ότι σε αυτό το σημείο χάσαμε. Η κυρία Υπουργός τώρα μας είπε ότι κερδίσαμε. Εσείς τι λέτε; Αν είναι μια τόσο θετική διάταξη, να την επεκτείνουμε και στα περιφερειακά συνδικάτα και σε αυτά που είναι πανελλήνιας εμβέλειας; Εν τοιαύτη περιπτώσει, λύστε το μεταξύ σας το θέμα. Είναι αριστερή παρέμβαση ή δεξιά συντηρητική παρέμβαση; Και όταν βγαίνετε στα κανάλια, να συνεννοηθείτε μεταξύ σας τι θα λέτε. Εμείς έτσι κι αλλιώς θα την καταψηφίσουμε. Ερχόμαστε εδώ να συζητήσουμε τετρακόσια άρθρα της τρίτης αξιολόγησης του μνημονίου Τσίπρα. Για να ξέρουμε πώς ξεκινήσαμε και πού βρισκόμαστε. Εκατό δισεκατομμύρια το κόστος του φροντιστηρίου για να μάθει ο κ. Τσίπρας να κυβερνά. Άλλα 100 δισεκατομμύρια το χρέος των Ελλήνων στο ελληνικό δημόσιο. Από αυτό το χρέος, τα 25 δισεκατομμύρια δημιουργήθηκαν τα τελευταία τρία χρόνια. Είναι αριστερή Κυβέρνηση αυτή; Γιατί εγώ θα έλεγα ότι στη λέξη «ΣΥΡΙΖΑ» το «ριζοσπαστική» μάλλον πρέπει να το αντικαταστήσετε με το «καζινόπληκτη». Γιατί είναι η πρώτη φορά που βλέπω κυβέρνηση ευρωπαϊκή, πολύ περισσότερο μια κυβέρνηση που θέλει να εμφανίζεται ως αριστερή, που κάνει τα εξής ενδιαφέροντα: Μειώνει τον ΦΠΑ στα καζίνο, αλλά αυξάνει τον ΦΠΑ στα νησιά του Αιγαίου που δέχονται τους μετανάστες. Μειώνει τη φορολογία στα καζίνο έως και 8% για πάνω από κάποιο ποσό, αλλά αυξάνει τη φορολογία στους μικρομεσαίους και αυξάνει και τις ασφαλιστικές εισφορές για να μην τολμήσουν να δουλεύουν περισσότερο. Αυτή είναι η αριστερή πολιτική που θέλετε να ασκήσετε. Χθες, αγαπητοί συνάδελφοι, οι τρίτεκνοι και οι πολύτεκνοι χαρακτήρισαν τη διάθεση της Κυβέρνησης να περικόψει τα επιδόματα στις τρίτεκνες και πολύτεκνες οικογένειες ως εθνικό έγκλημα. Αυτό δεν είναι υπερβολή. Και για να συνεννοηθούμε μεταξύ μας, γιατί στην καθημερινότητα της πολιτικής μπορεί να παρασύρεται το ένα κόμμα ή το άλλο: Συναδέλφισσες και συνάδελφοι, η δημογραφική συρρίκνωση της χώρας, η Ελλάδα των σημερινών 11 εκατομμυρίων, που κινδυνεύει να γίνει σε τριάντα χρόνια η Ελλάδα των 8,5 εκατομμυρίων, είναι μπροστά μας ως απειλή. Δεν μπορεί να γίνονται παιχνίδια μικροκομματικά και να επιλέγει η σημερινή Κυβέρνηση ποιους κομματικούς πελάτες θα εξυπηρετήσει περισσότερο. Και να μας λέει περηφάνως η Υπουργός: «Μην σας νοιάζει, θα πειράξω τα επιδόματα του ιδιωτικού τομέα, αλλά δεν θα ακουμπήσω τα επιδόματα του δημόσιου τομέα». Με αυτό τον τρόπο θα αντιμετωπίσουμε την κορυφαία εθνική απειλή που είναι η δημογραφική συρρίκνωση, όταν όλοι ξέρουμε ότι η απάντηση στο μεγάλο αυτό θέμα είναι μία και μοναδική; Η δημιουργία ενός μεγάλου δικτύου ολοήμερων βρεφονηπιακών παιδικών σταθμών και δημοτικών σχολείων, ώστε να ξέρει η μάνα και ο πατέρας ότι τουλάχιστον μέχρι τα δώδεκα χρόνια του παιδιού που θα γεννήσουν η πολιτεία έχει φροντίσει για τις στοιχειώδεις εξυπηρετήσεις. Επειδή η κ. Φωτίου θέλησε να μας πει κάτι για τη φιλευσπλαχνία της Κυβέρνησης, να της θυμίσω ότι το 2014 δεν έμεινε ούτε ένα παιδί έξω από βρεφονηπιακούς σταθμούς. Το 2017 κατά δήλωσή της έμειναν δεκαπέντε χιλιάδες και με βάση το δελτίο Τύπου της κεντρικής ένωσης δήμων έμειναν σαράντα χιλιάδες παιδιά έξω από βρεφονηπιακούς σταθμούς. Σεβασμός, λοιπόν, στην νοημοσύνη των Ελλήνων πολιτών. [[Θόρυβος στην Αίθουσα]] Ο κ. Τσακαλώτος μας απείλησε επίσης χθες ότι δεν τα έχουμε δει όλα. Κύριε Υπουργέ, πραγματικά δεν τα έχουμε δει όλα. Μην ορκίζεστε. Σας πιστεύουμε. Δεν έχετε ούτε μια κόκκινη γραμμή. Τις έχετε καταπατήσει όλες, είτε αυτές που λέτε στο εσωκομματικό σας ακροατήριο είτε αυτές που λέτε δημόσια. Για να θυμηθούμε. Υπογράψατε, συνάδελφοι του ΣΥΡΙΖΑ, με προτροπή της Κυβέρνησης τη μείωση του αφορολόγητου κατά 3.000 ευρώ. Το ξεχνάτε; Υπογράψατε την εξαφάνιση του ΕΚΑΣ. Υπογράψατε την εξαφάνιση της προσωπικής διαφοράς. Και τώρα έχετε υπογράψει και τη μείωση των κύριων συντάξεων. Αυτό είναι το αφήγημα με το οποίο προσπαθείτε για άλλη μια φορά να παραμυθιάσετε τους Έλληνες πολίτες ότι δήθεν βγαίνουμε σε καθαρή έξοδο; Γιατί αυτή είναι η καινούργια πολιτική απάτη. Ότι η χώρα δήθεν βγαίνει σε καθαρή έξοδο στις αγορές. Μια χώρα που έχει δεσμευθεί μέχρι το 2060 για πρωτογενή πλεονάσματα πάνω από 2% και που δεσμεύεται μέχρι το 2020 και το 2022 για να κάνει κι άλλες περικοπές. Αγαπητοί συνάδελφοι, επειδή δεν έχω πολύ χρόνο, θα αναφερθώ επιγραμματικά σε τρία θέματα. Κύριε Σταθάκη, χαίρομαι που είστε εδώ. Κατ' αρχάς, σας έκανε μια καταγγελία ο κ. Νικολόπουλος νωρίτερα. Σας κατήγγειλε ότι με αυτά που πάτε να νομοθετήσετε για το Κτηματολόγιο συγκαλύπτετε σκάνδαλο. Θα του απαντήσετε γιατί είναι προσωπική αναφορά. Είπε ότι το ότι δεν προχωράτε σε εκκαθάριση σημαίνει ότι συγκαλύπτετε σκάνδαλο. Πρέπει να του απαντήσετε. Για τον ίδιο, δε, τον κ. Νικολόπουλο και τα διάφορα υπονοούμενά του προφανώς ισχύει η ρήση του Γεωργίου Παπανδρέου, του «γέρου της Δημοκρατίας», ότι απαντάς σε όποιον αξίζει να απαντήσεις. [[Θόρυβος στην Αίθουσα]] Χρηματιστήριο Ενέργειας. Το βρήκατε έτοιμο. Τον Σεπτέμβριο του 2014 κατατέθηκε η μελέτη για τα εναλλακτικά σενάρια. Τον Δεκέμβριο 2014 ολοκληρώθηκε και η διαβούλευση. Λέγαμε τότε: «Προσοχή γεωπολιτικά. Θα μας προλάβει η Τουρκία, η Ουγγαρία, η Βουλγαρία και η Σερβία». Κι επειδή επί τρία χρόνια είστε σε νιρβάνα ενεργειακή, μας πρόλαβαν. Έκαναν χρηματιστήρια ενέργειας πριν από εμάς. Ασφαλώς είναι θετικό ότι υπάρχει Χρηματιστήριο Ενέργειας και θα το υπερψηφίσουμε. Όμως για άλλη μια φορά χάσαμε μια γεωπολιτική ευκαιρία. Μια ακόμα παρατήρηση για τον ορυκτό πλούτο και για να συνεννοηθούμε μεταξύ μας. Για να σωθεί η χώρα, πρέπει από κάπου να έρθουν λεφτά. Και ο ορυκτός πλούτος της χώρας, όπως αναφέρθηκε κι εχθές από τον Σύνδεσμο Μεταλλευτικών Επιχειρήσεων, μπορεί να αποτελέσει τη βάση για ένα άλλο παραγωγικό μοντέλο. Η συμβολή του ορυκτού πλούτου σήμερα είναι μόλις 3,5% στο Ακαθάριστο Εγχώριο Προϊόν. Απασχολούνται εκατό χιλιάδες εργαζόμενοι. Ξέρετε πόσο μπορεί να γίνει; Μπορεί να γίνει 10% του ΑΕΠ. Όμως για να γίνει αυτό, πρέπει στοιχειωδώς να έχει μια ασφάλεια δικαίου ο επενδυτής. Δεν γίνεται να επενδύει μακροπρόθεσμα και να περιμένει τι θα αποφασιστεί από οποιαδήποτε επιτροπή οποιουδήποτε φορέα, όταν στοιχειωδώς εφαρμόζει αυτά που προβλέπει η νομοθεσία, δηλαδή περιβαλλοντική αδειοδότηση, συνέπεια στην εργατική νομοθεσία, πληρωμή των παραβόλων και των τελών προς τις τοπικές κοινωνίες. Διαφορετικά κανείς δεν θα έρθει να επενδύσει. Θυμίζω ότι 70.000.000.000 ευρώ εκτιμάται ότι βρίσκονται στο υπέδαφος της χώρας από ορυκτό πλούτο, από μάρμαρα μέχρι οποιοδήποτε άλλο βιομηχανικό ή άλλο ορυκτό. Ας το αξιοποιήσετε. Και μια λέξη μόνο για το Κτηματολόγιο. Κύριε Υπουργέ, επειδή εμείς θα καταψηφίσουμε όλη αυτήν την προσπάθεια που κάνετε για το Κτηματολόγιο, γιατί δημιουργείτε για άλλη μια φορά προσκόμματα στην ομαλή εξέλιξη και ωθείτε σε παραίτηση, ουσιαστικά εκδιώχνετε, πενήντα έναν έμπειρους δικηγόρους του Κτηματολογίου, αξιοποιήστε τουλάχιστον την εμπειρία που υπάρχει σε αυτό τον τομέα. Με τον τρόπο αυτόν μπορείτε να δικαιολογηθείτε και απέναντι στον κ. Νικολόπουλο. Αγαπητοί συνάδελφοι του ΣΥΡΙΖΑ, υπάρχει η πολιτική μετάλλαξη και ο πολιτικός μεταμορφισμός, που είναι μπροστά στα μάτια μας. Σας καλώ να μη συναινέσετε σ' αυτό το παιχνίδι της Κυβέρνησης, γιατί όλοι εμείς λογοδοτούμε στους πολίτες που μας εκλέγουν. Γι' αυτό εμείς και θα καταψηφίσουμε το συγκεκριμένο νομοσχέδιο. Ευχαριστώ.
Ευχαριστούμε πολύ τον κ. Μανιάτη.
Κύριε Πρόεδρε, τον λόγο παρακαλώ.
Βεβαίως, κύριε Υπουργέ, αλλά μην απαντήσετε στον κ. Νικολόπουλο, γιατί λείπει. Ορίστε, κύριε Υπουργέ, έχετε τον λόγο για ένα λεπτό.
Όχι στον κ. Νικολόπουλο, στον κ. Μανιάτη. Θέλω να καταλάβετε, γιατί έχει το ψυχολογικό ο κ. Μανιάτης να λέει ότι ο ΣΥΡΙΖΑ πρόσθεσε 100 δισεκατομμύρια στο χρέος. Εκατό δισεκατομμύρια πρόσθεσε η οκταετία ΠΑΣΟΚ στη δεκαετία του 1980. Άλλα 100 προσέθεσε η οκταετία Σημίτη και φτάσανε τα 200 και άλλα 100 η Νέα Δημοκρατία στην τετραετία Καραμανλή και φτάσαμε στα 300. Άρα, υπάρχει ένα ψυχολογικό στην από κει πλευρά ότι κάθε διακυβέρνησή τους προσέθετε 100 δισεκατομμύρια στο χρέος. Εμείς παραλάβαμε ένα χρέος 317 δισεκατομμύρια και είναι 323 δισεκατομμύρια. Δηλαδή, μηδέν αύξηση. Η προσπάθειά σας να μας προσθέσετε ότι εμείς φέραμε άλλα 100 δισεκατομμύρια, ψυχαναλυτικά εξηγείται. Κάθε διακυβέρνηση σας ήταν 100 δισεκατομμύρια. Τώρα δεν έχει καμμία αύξηση. Δυστυχώς, άλλαξαν τα πράγματα.
Κύριε Πρόεδρε, σας παρακαλώ τον λόγο για μισό λεπτό.
Δηλαδή θα αναγκαστείτε να απαντήσετε και για τη Νέα Δημοκρατία τώρα και για τον συχωρεμένο τον Ανδρέα.
Δώστε μου τον λόγο, σας παρακαλώ.
Εντάξει. Ο κ. Μανιάτης έχει τον λόγο.
Κύριε Σταθάκη, πραγματικά εκτιμώ απεριόριστα την τοποθέτησή σας. Καταλάβαμε τα ακόλουθα: Πρώτον, ότι 100 δισεκατομμύρια στο χρέος της χώρας προσέθεσε η διακυβέρνηση Καραμανλή. Δεύτερον, καταλάβαμε, επίσης από την τοποθέτησή σας, ότι μάλλον αγνοείτε το όνομα Ρέκλινγκ. Είναι κάποιος κύριος του ESM, ο οποίος είπε ότι η διαπραγμάτευση ΣΥΡΙΖΑ προσέθεσε 100 δισεκατομμύρια στο χρέος της χώρας. Μετά από όλα αυτά, μπορείτε να επαίρεστε ότι πραγματικά οδηγείτε τη χώρα σε καθαρή έξοδο. Ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεπτά μαθητές και μαθήτριες και δύο εκπαιδευτικοί συνοδοί τους από το γυμνάσιο και τις λυκειακές τάξεις του Αρμενίου Λάρισας. Η Βουλή τούς καλωσορίζει. Καλή χρονιά! [[Χειροκροτήματα από όλες τις πτέρυγες της Βουλής]] Ο κ. Κωνσταντίνος Σπαρτινός έχει τον λόγο και αμέσως μετά θα ακολουθήσουν ο Κοινοβουλευτικός Εκπρόσωπος της Δημοκρατικής Συμπαράταξης κ. Θεοχαρόπουλος, ο κ. Χατζηδάκης και ο Υφυπουργός Παιδείας.
Ευχαριστώ, κύριε Πρόεδρε. Είναι αλήθεια ότι ο αγαπητός Υπουργός κ. Σταθάκης με πρόλαβε, διότι καθώς άκουγα αυτήν την ενδιαφέρουσα ατάκα του κ. Μανιάτη για το πόσο κόστισε το φροντιστήριο στην Ελλάδα για να μάθει ο Τσίπρας και ο ΣΥΡΙΖΑ να κυβερνάνε, έδωσε την απάντηση ο Υπουργός, αλλά νομίζω ότι έδωσε ένα μέρος της απάντησης. Είπε ακριβώς αυτά που ισχύουν για το θέμα του χρέους. Εγώ θα έλεγα ότι θα μπορούσαμε με μεγάλη ευκολία να προσθέσουμε σ' αυτό και το φέσι που έβαλε το ΠΑΣΟΚ με το δάνειο που πήρε, να προσθέσουμε και το φέσι της Νέας Δημοκρατίας, να προσθέσουμε τα δωράκια στους κολλητούς, στους φίλους και στα «λαμόγια» και τότε να δούμε, μαζί με τις εκατοντάδες εκατομμύρια που είπε ο Υπουργός, πόσο κόστισε όλο μαζί στην ελληνική κοινωνία η διακυβέρνηση του ΠΑΣΟΚ και της Νέας Δημοκρατίας. Απορεί κανείς: Έτσι για να πει κάποιος μια ατάκα, δεν σκέφτεται τι κρύβεται πίσω από αυτή την ατάκα ή τι μπορεί να προκύψει; Και γιατί να ξύνεται στη γκλίτσα του τσοπάνη; Θα ήταν κρίμα, όμως, συναδέλφισσες και συνάδελφοι, εάν στην Ολομέλεια η συζήτηση για αυτό το πολυνομοσχέδιο περιοριστεί μόνο σε τρία - τέσσερα ζητήματα, τα οποία απασχόλησαν - άλλα δικαίως και άλλα καθ' υπερβολή - και τις συνεδριάσεις των επιτροπών και την κοινή γνώμη τις τελευταίες ημέρες. Έτσι κι αλλιώς, όσο πλησιάζουμε στο τέλος των αξιολογήσεων και της εποπτείας, πράγμα που καθημερινά αυξάνει τον εκνευρισμό και την αμηχανία όλης της Αντιπολίτευσης - και της δεξιάς και της αριστερής - η συζήτηση και το ενδιαφέρον της κοινωνίας θα στρέφονται όλο και περισσότερο στα ζητήματα που θα δώσουν πραγματική διέξοδο στα αδιέξοδα που εμφανίστηκαν με εκρηκτικό και οδυνηρό τρόπο τα χρόνια της κρίσης, αλλά που οι γενεσιουργές τους αιτίες βρίσκονται πολύ πριν από την εποχή της κρίσης, την εποχή της επίπλαστης ευημερίας και της παχυλής αδιαφορίας. Γιατί, όπως έχουμε πει, δεν στοχεύουμε σε μια τυφλή επιστροφή στα προμνημονιακά μοντέλα. Έχουμε τονίσει πολλές φορές ότι για να μπορέσει η χώρα να περάσει σε μια οικονομική ανάκαμψη, βασική προϋπόθεση είναι η δίκαιη και βιώσιμη ανάπτυξη και νομίζω ότι με αυτό το νομοσχέδιο προχωράμε προς αυτόν τον στόχο. Επιτρέψτε μου να αναφερθώ σε κάποιες πολύ σημαντικές ρυθμίσεις που εμπεριέχονται στο πολυνομοσχέδιο, που αναδεικνύουν τις προσπάθειές μας ακριβώς για αυτή τη δίκαιη και βιώσιμη ανάπτυξη. Γι' αυτό, θα ήθελα στον χρόνο που διαθέτω να αναφερθώ κυρίως στην ενότητα του νομοσχεδίου που αφορά κομμάτια του Υπουργείου Οικονομίας και Ανάπτυξης, από τα άρθρα 127 μέχρι τα άρθρα 175. Πρώτα απ' όλα, θέλω να αναφερθώ στο πολύ σημαντικό, κατά τη γνώμη μου, νομοθετικό πλαίσιο που επιχειρεί μια ολιστική, σχεδιασμένη και συντονισμένη προσπάθεια εποπτείας και ελέγχου της αγοράς και των οικονομικών της δραστηριοτήτων. Η σημερινή κατάσταση σ' αυτόν τον χώρο χαρακτηρίζεται σε μεγάλο βαθμό από ποικιλία νομοθετικών ρυθμίσεων με επικαλύψεις, ασάφειες και κενά, από έλλειψη συντονισμού μεταξύ εποπτευουσών αρχών και ελεγκτικών μηχανισμών, από έλλειψη σχεδιασμού και προγραμματισμού ακόμη και στα πλαίσια εποπτείας και ελέγχου της ίδιας δραστηριότητας, της ίδιας κατηγορίας προϊόντων και υπηρεσιών, μεταξύ διαφορετικών φορέων του ίδιου Υπουργείου, όπως και μεταξύ κεντρικών και περιφερειακών αρχών. Χαρακτηρίζεται, επίσης, από έλλειψη αποτελεσματικής παρακολούθησης των δραστηριοτήτων, των προϊόντων και των υπηρεσιών που υπόκεινται στις σχετικές νομοθετικές απαιτήσεις, καθώς και των σημείων του εξοπλισμού και των εγκαταστάσεων παραγωγής, επεξεργασίας, διανομής, διάθεσης και εξυπηρέτησης. Χαρακτηρίζεται από έλλειψη ολοκληρωμένου πληροφοριακού συστήματος τόσο για την καταγραφή και αξιολόγηση των σχετικών δεδομένων όσο και για την καταγραφή των αποτελεσμάτων της εποπτείας, των μέτρων συμμόρφωσης που έχουν ληφθεί και που θα λαμβάνονται, των κυρώσεων που έχουν επιβληθεί κ.λπ.. Χαρακτηρίζεται, ακόμη, από έλλειψη ολοκληρωμένου συστήματος ενημέρωσης τόσο των εποπτευομένων φορέων όσο και των καταναλωτών και κάθε ενδιαφερομένου για το νομοθετικό πλαίσιο, τις απαιτήσεις, τους κανονισμούς, τα πρότυπα και τις προδιαγραφές που σχετίζονται με την εποπτεία. Χαρακτηρίζεται από έλλειψη προσωπικού με την κατάλληλη γνώση και εμπειρία ή υπάρχει προσωπικό με ανομοιογένεια γνώσεων πάνω στο ίδιο ή συναφές αντικείμενο εποπτείας. Επικεντρώνεται, τέλος, κυρίως σε κατασταλτικούς ελέγχους και υποβάθμιση των προληπτικών ελέγχων, οι οποίοι αποτελούν τον σημαντικότερο παράγοντα για τη σωστή λειτουργία της αγοράς και την προστασία του καταναλωτικού κοινού και των πολιτών. Για παράδειγμα, σήμερα ψάχνουμε το γιατί έσκασε μια φιάλη υγραερίου σε ένα φαστφουντάδικο και είχαμε θύματα και δεν παίρνουμε μέτρα να κάνουμε προληπτικούς ελέγχους για το πώς παράγονται, πώς εισάγονται, πώς διακινούνται, πώς εγκαθίστανται οι φιάλες υγραερίου, τα τρόφιμα, τα προϊόντα και οτιδήποτε άλλο. Γιατί, όπως θα έχετε δει, μέσα στο πλαίσιο της εποπτείας της αγοράς περιλαμβάνεται μια πολύ μεγάλη γκάμα δραστηριοτήτων, προϊόντων και υπηρεσιών, που υπόκεινται σε συγκεκριμένες νομοθεσίες. Αποτέλεσμα όλης αυτής της κατάστασης είναι η μειωμένη αποτελεσματικότητα της εποπτείας και η πλημμελής εφαρμογή της σχετικής νομοθεσίας, η αδυναμία επαρκούς προστασίας της υγείας και ασφάλειας των πολιτών, του περιβάλλοντος, των καταναλωτών, του υγιούς ανταγωνισμού, του δημοσίου συμφέροντος, η μη εφαρμογή της αρχής της αναλογικότητας, τόσο στον σχεδιασμό και προγραμματισμό των ελέγχων σε σχέση με τον βαθμό επικινδυνότητας της δραστηριότητας των προϊόντων και των υπηρεσιών όσο και στα μέτρα συμμόρφωσης και στις κυρώσεις - δηλαδή, να παρουσιάζεται το φαινόμενο επανειλημμένων και συχνών ελέγχων, στις ίδιες δραστηριότητες, επιχείρησης, προϊόντα και υλικά και να υπάρχει πλήρης απουσία σε άλλες, χωρίς να υπάρχει συγκεκριμένος, αιτιολογημένες λόγος - , η απουσία συντονισμού για διενέργεια κοινών ελέγχων από διαφορετικές εποπτεύουσες αρχές στην ίδια επιχείρηση, έτσι ώστε οι αρχές αυτές να συνεργάζονται μεταξύ τους και να εξοικονομούνται πόροι και μέσα για τους μηχανισμούς του δημοσίου αλλά και να επιβαρύνεται το δυνατόν λιγότερο ο εποπτευόμενος φορέας και η αδυναμία κάλυψης των αναγκών της εποπτείας, ιδιαίτερα στον σχεδιασμό πολιτικών δράσεων και η αξιοποίηση του υπάρχοντος έμπειρου προσωπικού σε ελέγχους συναφούς αντικειμένου μετά την κατάλληλη επιμόρφωση. Το νομοσχέδιο, λοιπόν, στην ενότητα αυτή αντιμετωπίζει τις αιτίες των παραπάνω προβλημάτων, τα οποία υφέρπουν από πολύ παλιά, γιατί κανείς για δεκαετίες ολόκληρες δεν είχε ενδιαφερθεί να τα συγκροτήσει σε ένα ενιαίο, σοβαρό και σχεδιασμένο σύστημα, και αποτελούν ανεπάρκειες και αγκυλώσεις για την ολοκληρωμένη εφαρμογή ενός συστήματος εποπτείας και ελέγχων, ενός συστήματος αναλογικού, αποτρεπτικού και αποτελεσματικού. Δίνεται, τελικά, η δυνατότητα με αυτό το νομοθετικό πλαίσιο να επικεντρώσουμε στους προληπτικούς ελέγχους, που, σε συνδυασμό με την υπεύθυνη και αξιόπιστη ενημέρωση και στήριξη των εποπτευόμενων, μπορούν να δημιουργήσουν ένα διαφορετικό τοπίο στην αγορά και στους ελεγκτικούς μηχανισμούς του κράτους. Νομίζω ότι με αυτές τις ρυθμίσεις και με άλλες που υπάρχουν στο κομμάτι του Υπουργείου Ανάπτυξης, στις οποίες αναφέρθηκε νωρίτερα και ο συνάδελφος κ. Αντωνίου, αποδεικνύεται και πάλι ο στόχος για την ενίσχυση της υγιούς και ποιοτικής επιχειρηματικότητας, την πάταξη του αθέμιτου ανταγωνισμού αλλά και την προστασία της υγείας και ασφάλειας των πολιτών, των καταναλωτών, του περιβάλλοντος, μέσα στο πλαίσιο μιας επενδυτικής στρατηγικής που οφείλει να έχει η χώρα και όχι της εξυπηρέτησης μιας συγκεκριμένης ολιγαρχίας, που στόχο έχει μόνο το παροδικό και γρήγορο κέρδος. Σας ευχαριστώ.
Ευχαριστούμε πολύ, αγαπητέ συνάδελφε. Η Βουλευτής κ. Άννα - Μισέλ Ασημακοπούλου ζητεί άδεια ολιγοήμερης απουσίας για το χρονικό διάστημα από τις 13 Ιανουαρίου έως τις 20 Ιανουαρίου 2018. Θα μεταβεί σε μια ευρωπαϊκή χώρα για επαγγελματικές υποχρεώσεις. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Τον λόγο έχει ο Κοινοβουλευτικός Εκπρόσωπος από τη Δημοκρατική Συμπαράταξη κ. Θεοχαρόπουλος.
Κυρίες και κύριοι Βουλευτές, κύριοι της Κυβέρνησης, φέρνετε προς ψήφιση - διότι βεβαίως δεν μπορεί να γίνει ουσιαστική συζήτηση - ένα νομοσχέδιο τετρακοσίων άρθρων και χιλίων πεντακοσίων σελίδων, με ελάχιστο χρόνο διαβούλευσης, σχεδόν μηδενικό σε σχέση με τον όγκο του, με το οποίο νομοθετείτε ακριβώς τα αντίθετα από αυτά που υποσχεθήκατε για να έρθετε στην εξουσία. Δεν μιλάω για τον Ιανουάριο του 2015, αλλά και για τον Σεπτέμβριο του 2015. Γιατί πολλές φορές λέτε ότι αυτά τα είπατε τον Σεπτέμβριο. Τα περισσότερα από αυτά που υπάρχουν σήμερα, δεν τα είχατε πει τον Σεπτέμβριο. Και βέβαια συνεχίζετε όχι μόνο αυτό που κάνατε ως αντιπολίτευση, αλλά και ως Κυβέρνηση, μια συνήθη διπροσωπία, να είστε ταυτόχρονα μνημονιακοί και αντιμνημονιακοί, μνημονιακοί σε αυτά που υπογράφετε και φέρνετε, αντιμνημονιακοί στις ομιλίες σας. Όταν σας λέγαμε, βέβαια, ότι δεν υπάρχει ουσιαστικά διαχωρισμός και κάθε τέτοιος διαχωρισμός είναι τεχνητός, λέγατε ότι αυτά δεν ισχύουν. Τώρα που υπογράφετε αυτά, έχετε ξεχάσει τι λέγατε. Πότε, επιτέλους, θα γίνετε έστω και ελάχιστα ειλικρινείς και θα μιλήσετε και για τη σκοτεινή πλευρά του φεγγαριού; Οι πολίτες πρέπει να ξέρουν την αλήθεια. Οι πολίτες έχουν ξεπεράσει τα όρια της αντοχής τους, εξαιτίας των δικών σας ασκούμενων πολιτικών και των αδιεξόδων που συνεχώς δημιουργείτε. Είναι εξουθενωμένοι, όσο και αν ο κ. Τσακαλώτος μνημονεύει εκθέσεις για να αποδείξει ότι οι πολίτες είναι σήμερα πιο ευτυχισμένοι από παλαιότερα. Είδα εδώ στην επιτροπή ότι ανέλυσε ο κ. Τσακαλώτος τον δείκτη παγκόσμιας ευτυχίας, για να δείξει ότι ανέβηκε η ευτυχία των Ελληνίδων και των Ελλήνων. Πραγματικά, τώρα είναι αυτά επιχειρήματα; Ο κ. Τσακαλώτος, ο οποίος μιλούσε για την κατάργηση του αφορολόγητου, ότι εάν ποτέ συμβεί θα παραιτηθεί την επόμενη μέρα, δεν παραιτήθηκε, το αφορολόγητο μειώθηκε, αλλά οι Έλληνες και οι Ελληνίδες σύμφωνα με τον κ. Τσακαλώτο είναι περισσότερο ευτυχισμένοι! Πραγματικά νομίζετε ότι πείθουν κανέναν αυτά τα επιχειρήματα; Η ένδεια της επιχειρηματολογίας αυτής είναι προφανής. Εξάλλου έχετε ψηφίσει δεκάδες μέτρα προκαταβολικά στον κρατικό προϋπολογισμό του 2018. Σταματήστε επιτέλους - σας το είπαμε, σας το είπαν και οι ομιλητές μέχρι τώρα της Δημοκρατικής Συμπαράταξης - να πουλάτε το δήθεν αφήγημα της εξόδου από την κρίση, ότι δήθεν η χώρα θα σπάσει τα δεσμά από τα προγράμματα λιτότητας και θα διώξει για πάντα τους δανειστές από την Ελλάδα, με αυτές τις πολιτικές μάλιστα που ασκούνται σήμερα. Η έξοδος της χώρας από την κρίση με βάση τις πολιτικές που ασκείτε σε όλα τα επίπεδα δεν είναι πια μόνο ένα ευχολόγιο που δεν ανταποκρίνεται σε καμμία πραγματικότητα, αλλά ακόμη μια πολιτική απάτη, γιατί πλέον δεν μπορεί να είναι αυταπάτη. Με αυτή την ασκούμενη πολιτική η χώρα δεν βγαίνει από την κρίση. Χρειάζεται άμεσα αλλαγή πολιτικής, με σχέδιο παραγωγικής ανασυγκρότησης και βιώσιμη ανάπτυξη. Για ποια έξοδο από την εποπτεία μιλάτε, όταν η Ελλάδα συνεχίζει να αποτελεί την εξαίρεση σε όλη την Ευρωπαϊκή Ένωση, όταν έχετε δεσμεύσει τη χώρα με την υπογραφή σας, για παράδειγμα, για τα επόμενα πέντε χρόνια σε πρωτογενή πλεονάσματα της τάξεως του 3,5%, για να μην πω βέβαια μέχρι το 2060 για τα πλεονάσματα 2% ή για το υπερταμείο και τη δημόσια περιουσία της χώρας για έναν αιώνα; Βέβαια, είχατε απαντήσει τότε στον κ. Κουτσούκο ότι δεν είναι για έναν αιώνα, είναι για ενενήντα εννέα χρόνια. Εντάξει, αυτά είναι επιχειρήματα που νομίζω ότι ο καθένας καταλαβαίνει ότι όχι μόνο δεν πείθουν, αλλά ουσιαστικά οδηγούν και το πολιτικό σύστημα συνολικά, δυστυχώς, σε ένα αδιέξοδο. Ποια είναι τα βήματά σας εκείνα που πιστοποιούν την οριστική και ασφαλή έξοδο από την κρίση; Δεν υπάρχουν. Δεσμεύσατε τη δημόσια περιουσία στο υπερταμείο για έναν αιώνα. Τώρα μεταφέρετε ουσιαστικά και τις ΔΕΚΟ ακριβώς εκεί και δεν κάνετε ούτε καν αυτό που είχατε προγραμματίσει με την ΕΔΗΣ. Για αυτά τα ζητήματα παλαιότερα βρισκόσασταν στα κάγκελα. Και για αυτά τα θέματα σωστά, για το νερό, για παράδειγμα, ΕΥΔΑΠ, ΕΛΤΑ, ΕΥΑΘ, Αστικές Συγκοινωνίες και πόσες ακόμα επιχειρήσεις. Μα, ακόμη και το νερό; Σας το ρωτήσαμε όταν τα είχατε φέρει και δεν είχατε απαντήσει. Τώρα που τα περνάτε κατευθείαν στο υπερταμείο, ίσως πάρουμε μια απάντηση. Στα χρόνια της αντιπολίτευσής σας είχαν διαφορετικό συμβολισμό για εσάς αυτές οι επιχειρήσεις. Αυτή είναι η δήθεν συνεπής ή πόσω μάλλον αριστερή πολιτική; Δεν έχετε δημιουργήσει προϋποθέσεις για βιώσιμη ανάπτυξη και περιβάλλον φιλικό για την προσέλκυση επενδύσεων, εγχώριων και ξένων. Άκουσα τον Πρωθυπουργό προχθές να λέει ότι από το καλοκαίρι θα ξεκινήσουμε το σχέδιο παραγωγικής ανασυγκρότησης. Κυρίες και κύριοι Βουλευτές του ΣΥΡΙΖΑ, είστε τρία χρόνια στη διακυβέρνηση του τόπου, τρία χρόνια, και ακόμα δεν έχουμε δει έστω μια εκπόνηση ενός εθνικού σχεδίου παραγωγικής ανασυγκρότησης, έστω να αναπροσαρμοστεί, να αλλάξει. Καμμία. Τι κάνετε τώρα; Καζίνο. Αυτή είναι η δίκαιη ανάπτυξη που οραματιζόσασταν; Βλέπουμε, λοιπόν, μεγάλη σπουδή να θεσπίσετε το γενικό πλαίσιο για την αδειοδότηση και λειτουργία των επιχειρήσεων καζίνο. Είκοσι ένα άρθρα σήμερα για τον σκοπό αυτό. Και βέβαια βάζετε την προϋπόθεση ανάληψης υποχρέωσης διενέργειας νέων επενδύσεων τις περιοχές αυτές. Εννοείται ότι η επιχείρηση θα κάνει νέες επενδύσεις, αφού θα δραστηριοποιηθεί και σε άλλη περιοχή. Δεν είναι αυτό, όμως, το κύριο θέμα, αλλά το ότι δίνετε τη δυνατότητα σε περιορισμένο αριθμό ατόμων επιχειρηματιών να έχουν αλυσίδες. Αυτά επί δεξιάς κυβέρνησης δεν θα προκαλούσαν καμμία έκπληξη. Εξάλλου, τους αγαπητούς συνάδελφους της Νέας Δημοκρατίας και αυτούς τους παρακολουθούμε στο θέμα των απεργιών, δεν έχουμε καταλάβει τη θέση τους. Στην αρχή ξεκίνησαν να λένε ότι «δεν μας αρέσει, γιατί θα έπρεπε να είναι πιο σκληρή η νομοθεσία για τις απεργίες, η οποία έρχεται». Τώρα λένε κάτι διαφορετικό. Νομίζω ότι πραγματικά είναι απολαυστικοί οι διάλογοι ΣΥΡΙΖΑ και Νέας Δημοκρατίας σήμερα στο θέμα των απεργιών. Για την αισιοδοξία δε για την έξοδο στις αγορές και για πιο μακροπρόθεσμο δανεισμό υπάρχουν κριτήρια, που δυσκολεύουν πολύ τα πράγματα. Είναι αυτή η πιο σκοτεινή πλευρά του φεγγαριού, που λέγαμε προ ολίγου, για την οποία η Κυβέρνηση συστηματικά αποφεύγει να μιλήσει ή την αποκρύπτει. Βέβαια, η έξοδος στις αγορές ακούγεται και κάπως, έστω και συγκαλυμμένα από εσάς, σαν υπόσχεση επιστροφής, δηλαδή ότι θα γίνουμε ξανά όπως ήμασταν και θα ξανακάνουμε ό,τι θέλαμε, για παράδειγμα, ακριβώς όπως πριν από την κρίση, πριν από τα μνημόνια, το 2004-2009. Όμως, κι εγώ με ευχαρίστηση, αγαπητοί συνάδελφοι, άκουσα για πρώτη φορά εδώ τον Υπουργό Ανάπτυξης, τον κ. Σταθάκη, να λέει ότι χρέωσε 100 δισεκατομμύρια τη χώρα η διακυβέρνηση ειδικά του κ. Καραμανλή. Πρόκειται για μια παραδοχή σήμερα, την οποία την καταγράφουμε, γιατί μέχρι τώρα δεν είχε γίνει. Βέβαια, δεν βλέπω εδώ τον σημερινό Υπουργό, ο οποίος ήταν στέλεχος του Καραμανλή να το επιβεβαιώσει ότι είναι και δική του άποψη. Όμως, εν πάση περιπτώσει, θέλω να πω ότι είναι μια παραδοχή, την οποία την ακούμε για πρώτη φορά. Όσο για το δημόσιο χρέος, δεν επαναφέρω τι λέγατε παλαιότερα. Όμως, στις διαπραγματεύσεις ουσιαστικά δεν έχετε καταφέρει τίποτα ουσιαστικό. Ουσιαστικά δεν υπάρχει ούτε η απαλλαγή, για την οποία μιλάει ο κ. Τσίπρας ακόμη και τώρα, γιατί με αυτόν τον τρόπο συνεχίζουμε να κοροϊδεύουμε. Εδώ πρέπει να γίνει αποτελεσματική διαπραγμάτευση. Αυτά τα οποία έχουν ρυθμιστεί δεν δίνουν μακροπρόθεσμη λύση και γι' αυτόν τον λόγο θα πρέπει τα επόμενα χρόνια να επιλυθεί το συγκεκριμένο θέμα και μακροπρόθεσμα. Όλα αυτά που λέτε, λοιπόν, είναι εντελώς αντίθετα - αυτό είναι το αξιοπερίεργο - από αυτά που κάνετε και αποτυπώνονται στα άρθρα του νομοσχεδίου που συζητάμε. Ακούω πολλούς Βουλευτές του ΣΥΡΙΖΑ να μιλούν. Πραγματικά, ορισμένα από αυτά που λένε πρέπει να γίνουν. Όμως, αυτά που κάνουν στα συγκεκριμένα άρθρα σήμερα, αυτά που νομοθετούμε και αυτά που ψηφίζετε, είναι εντελώς αντίθετα. Αρκεί να δει κανείς τις διατάξεις για τους πλειστηριασμούς. Καθιερώνεται από εδώ και στο εξής η διεξαγωγή πλειστηριασμών αποκλειστικά και μόνο με ηλεκτρονικά μέσα. Βέβαια, κυκλοφόρησε και ένα non paper εδώ του Υπουργείου Δικαιοσύνης, στο οποίο αναφέρεται ότι η διενέργεια του πλειστηριασμού με ηλεκτρονικά μέσα επιτυγχάνει και την ελαχιστοποίηση του προσωπικού κόστους. Οπότε, ίσως θεωρείτε ότι πρέπει να σας δώσουμε και συγχαρητήρια γι' αυτή σας την κοινωνική παρέμβαση. Μας είπε δε η Κυβέρνηση ότι προβλέπεται πλέον οι πλειστηριασμοί να γίνονται κατ' αποκλειστικότητα ηλεκτρονικά, γιατί αλλιώς παρεμποδίζονται από τις κινητοποιήσεις, όπου συμμετείχαν και συμμετέχουν άνθρωποι του υποκόσμου. Δεν ξέρω αν εννοείτε την κ. Κωνσταντοπούλου, που την είχε βάλει Πρόεδρο της Βουλής ο κ. Τσίπρας, ή τον κ. Λαφαζάνη, που τον είχε Υπουργό Παραγωγικής Ανασυγκρότησης ο κ. Τσίπρας. Αυτά δεν είναι επιχειρήματα. Αν υπάρχουν και τέτοιες περιπτώσεις, να τις δούμε. Όμως, αν νομίζετε ότι όσοι διαμαρτύρονται ή όσα γίνονται αυτή τη στιγμή στα συγκεκριμένα θέματα αφορούν μόνο τους ανθρώπους του υποκόσμου, πραγματικά ζείτε σε άλλον κόσμο. Αυθόρμητα αναρωτιέται κανείς, βέβαια, ποιος έθρεψε το τέρας αυτό της ανομίας, της εισβολής στις δικαστικές αίθουσες με την ανοχή του, γιατί η ανοχή σ' αυτά τα φαινόμενα είναι συνενοχή. Η δε αξιολογική έκθεση του νομοσχεδίου τονίζει ότι τέτοια ανάλογη πρακτική δεν υπάρχει πουθενά στις χώρες της Ευρωπαϊκής Ένωσης και του ΟΟΣΑ. Το έχουμε τονίσει επανειλημμένα. Οι λύσεις δεν είναι ούτε απλές ούτε δίχως κόστος. Οι τράπεζες είναι η καρδιά της οικονομίας και πρέπει να καθαρίσουν από τα κόκκινα δάνεια, για να μπορέσουν να χρηματοδοτήσουν ξανά την οικονομία και τη μικρομεσαία επιχείρηση, καταβάλλοντας, όμως, και αυτές το κόστος που τους αναλογεί. Αλλιώς, ανάπτυξη δεν βλέπουμε. Η Κυβέρνηση θα έπρεπε πρώτα να προχωρήσει σε σαφή διαχωρισμό των στρατηγικών κακοπληρωτών από τους συνεπείς οφειλέτες. Πολλά παραδείγματα μας δείχνουν ότι δεν το έχει πράξει. Ταυτοχρόνως, πρέπει να εξασφαλιστεί όντως η πρώτη κατοικία των λεγόμενων λαϊκών νοικοκυριών, γιατί βρίσκεται στον αέρα για τη μετά περίοδο, που λήγει η προστασία από τους προηγούμενους νόμους. Κάνει κάτι η Κυβέρνηση ΣΥΡΙΖΑ - ΑΝΕΛ, ώστε να προστατευθεί η πρώτη κατοικία για την περίοδο μετά τη λήξη της προστασίας της; Μαθαίνουμε ότι οι δανειστές θέτουν βέτο, ότι δεν δέχονται. Τι γίνεται στη διαπραγμάτευση; Θα κάνετε αποτελεσματική διαπραγμάτευση για να το εξασφαλίσετε αυτό; Οφείλατε να δώσετε το σήμα στην κοινωνία της προστασίας της πρώτης κατοικίας, όχι της προστασίας των πλειστηριασμών, και οι κοινωνικές συνέπειες, βέβαια, μπορεί να είναι οδυνηρές και απρόβλεπτες. Να μη σας θυμίσω τώρα τι λέγατε για τις απεργίες, για τις οποίες τώρα φέρνετε, μετά από τα γνωστά μπρος - πίσω, πρόταση των δανειστών, γιατί, βεβαίως, ούτε διαπραγματευθήκατε αποτελεσματικά ούτε διαβουλεύεσθε με τους κοινωνικούς φορείς της χώρας. Και, φυσικά, η απουσία διαβούλευσης και κοινωνικού διαλόγου προκαλεί κοινωνικές εντάσεις. Δεν λέμε ότι δεν θέλει έναν εκσυγχρονισμό σήμερα ο φιλεργατικός, για τότε, νόμος, πριν από τριάντα πέντε χρόνια, το 1982. Αλλά, δεν γίνεται αυτό. Γίνεται το αντίθετο. Δεν γίνεται να συνεχίσουμε επιδιώκοντας την ακινησία ούτε όμως με το «αποφασίζουμε και διατάσσουμε» των θεσμών. Δεν διαπραγματεύεστε αποτελεσματικά και στο τέλος δέχεστε τα πάντα. Για τις απεργίες άκουσα την επιχειρηματολογία της κ. Αχτσιόγλου και του κ. Τσακαλώτου. Τη μία ημέρα άκουσα τον κ. Τσακαλώτο να λέει ότι χάσαμε σε αυτό το πεδίο της διαπραγμάτευσης, το οποίο είχε διασφαλιστεί τα προηγούμενα χρόνια, την άλλη ημέρα ακούσαμε την κ. Αχτσιόγλου να λέει για ποιον ουσιαστικά λόγο δεν υπάρχει κανένα πρόβλημα με αυτή τη νομοθεσία. Κάποια στιγμή νόμιζα ότι διαφωνούν και μεταξύ τους. Όμως, μετά άκουσα και τους ίδιους ανθρώπους να λένε ακριβώς το αντίθετο ο καθένας τους με αυτό που είχε πει προηγουμένως. Δηλαδή, η κ. Αχτσιόγλου και ο κ. Τσακαλώτος ουσιαστικά διαφώνησαν με τον εαυτό τους! Έχουν μπερδευτεί οι Βουλευτές του ΣΥΡΙΖΑ, αγαπητοί συνάδελφοι, στην επιχειρηματολογία. Αποφασίστε: Είναι εντάξει αυτό το μέτρο, είναι φιλεργατικό ή αναγκαστήκατε να το αποδεχθείτε στο πλαίσιο της διαπραγμάτευσης και δεν τα καταφέρατε στη διαπραγμάτευση; Ένα από τα δύο μπορεί να ισχύει. Και τα δύο ταυτόχρονα δεν γίνεται. Και βέβαια, όταν μιλάμε για την προστασία του εργαζομένου, να δούμε και κάποιες άλλες ρυθμίσεις. Γιατί σε ένα τέτοιο πολυνομοσχέδιο δεν μπορούμε να συζητήσουμε την κάθε ρύθμιση. Χαρακτηριστικό παράδειγμα είναι η ρύθμιση που φέρνετε για την πρόληψη ατυχημάτων και για την αποζημίωση των εργαζομένων. Με τη διάταξη που προτείνετε, όχι μόνο θα πρέπει να προσφύγει στη δικαιοσύνη ο εργαζόμενος που υπέστη ατύχημα ή, σε περίπτωση θανάτου, οι συγγενείς του, αλλά θα πρέπει να αποδείξει τώρα τον δόλο του εργοδότη, που υπερβαίνει της παραβίασης της κείμενης νομοθεσίας. Δηλαδή, ουσιαστικά καθίσταται πολύ πιο δύσκολη η απόδειξη, γεγονός που ευνοεί φυσικά τους εργοδότες ή το «κεφάλαιο», όπως θα λέγατε εσείς προ της μετάλλαξης. Τι κάνετε ουσιαστικά σε αυτή τη ρύθμιση; Να μην μπορεί να πάρει για πολλά χρόνια την αποζημίωση. Να το πούμε πρακτικά, να το καταλάβουν οι εργαζόμενοι. Υπάρχουν άλλες ρυθμίσεις, λοιπόν, που σε αυτό το νομοσχέδιο περνούν στα ψιλά, διότι δεν μπορεί να γίνει συζήτηση όπως θα έπρεπε να γίνει.
Το ακριβώς αντίθετο!
Για να μην αναφερθώ στον «κοινωνικό» χαρακτήρα των διατάξεων του νομοσχεδίου σας. Μετά από τόσες περικοπές συντάξεων και επανειλημμένες αυξήσεις φόρων, μειώνετε τώρα τα οικογενειακά επιδόματα για τους τρίτεκνους και τους πολύτεκνους. Δεν θα αναφερθώ ούτε στη Βουλευτή του ΣΥΡΙΖΑ και στο έγγραφό της προς τον Πρωθυπουργό, στο οποίο αναφέρεται ουσιαστικά ότι είναι μία άδικη μείωση με ξεκάθαρες κουβέντες και ότι είναι ένα άρθρο, που, ενώ είναι άδικο, θα ψηφιστεί και από την ίδια! Ακούσαμε χθες τον κ. Τσακαλώτο να μας αναλύει γιατί πρέπει να ενισχύσουμε το δεύτερο παιδί, το πρώτο παιδί και όχι το τρίτο ή το τέταρτο παιδί. Όμως, η ενίσχυση των οικογενειών με ένα και δύο παιδιά θα πρέπει να γίνεται παράλληλα και με τους τρίτεκνους και τους πολύτεκνους. Τι κοινωνικός αυτοματισμός είναι αυτός; Τι αναδιανομή της φτώχειας είναι αυτή; Βλέπω εδώ το πώς αναφέρεται η κ. Φωτίου στις επιτροπές - και το αναφέρω για τα Πρακτικά της Βουλής - , που λέει χαρακτηριστικά ότι δεν αφορούν το δημόσιο τα οικογενειακά, τα οποία βλέπετε. Η περικοπή στα οικογενειακά επιδόματα αφορά αποκλειστικά τον ιδιωτικό τομέα, λέει η κ. Φωτίου. Ο δημόσιος έχει τα δικά του επιδόματα, λέει η κ. Φωτίου, τα οποία δεν τα αγγίζουμε. Η επιχειρηματολογία σας, δηλαδή, είναι ότι κόβετε τα επιδόματα των τριτέκνων και των πολυτέκνων στον ιδιωτικό τομέα και όχι στο δημόσιο. Αυτόν τον κοινωνικό αυτοματισμό εναντίον του ιδιωτικού τομέα υποστηρίζετε και βεβαίως από τη άλλη έχουμε πολλές φορές δει τη Νέα Δημοκρατία να υποστηρίζει τον κοινωνικό αυτοματισμό εναντίον του δημοσίου τομέα και υπέρ του ιδιωτικού τομέα. Χωρίς κοινωνική συνοχή, λοιπόν, και χωρίς ταυτόχρονη ανάπτυξη δημόσιου και ιδιωτικού τομέα η χώρα δεν μπορεί να βγει ποτέ από την κρίση. Αυτό πρέπει να το καταλάβετε πολύ καλά, τόσο στον ΣΥΡΙΖΑ όσο και στη Νέα Δημοκρατία. Είπε ο κ. Τσακαλώτος ότι αυτό το νομοσχέδιο περιλαμβάνει ορισμένα που θέλαμε να κάνουμε και ορισμένα που δεν θέλαμε να κάνουμε. Αυτό που σίγουρα βέβαια δεν θέλετε είναι η άμεση καταβολή των οφειλών του δημοσίου προς τους ιδιώτες και τους προμηθευτές του, πρόβλημα το οποίο δεν λύνεται, γιατί αυτό δεν υπάρχει πουθενά για άλλη μία φορά. Αυτό φαίνεται ότι αποφύγατε να το διαπραγματευτείτε, μην τυχόν και υπάρξει έστω και ελάχιστη ρευστότητα στην οικονομία. Γιατί χωρίς ρευστότητα, που είναι το μείζον πρόβλημα αυτή τη στιγμή των τραπεζών και της ελληνικής οικονομίας, δεν μπορεί να υπάρχει έξοδος από την κρίση. Το Γενικό Λογιστήριο του Κράτους, βέβαια, δεν είναι σε θέση να εκτιμήσει όλες αυτές τις δημοσιονομικές επιπτώσεις και δεν δίνει νούμερα - και πώς να δώσει για τόσα άρθρα σε τόσες λίγες ημέρες! - , εκτός από το θέμα των επιδομάτων, και ουσιαστικά ψηφίζετε γενικώς περισσότερα και από αυτά που ζητούν οι δανειστές. «Βρήκαμε παπά, να θάψουμε πέντε - έξι»! Αυτό ισχύει για το σημερινό πολυνομοσχέδιο. Και φαίνεται ότι το αγαπημένο θεατρικό της Κυβέρνησής σας είναι το «Έτσι είναι, εάν έτσι νομίζετε» με αυτά τα οποία λέτε. Άκουσα την κ. Αχτσιόγλου να λέει για την Αντιπολίτευση ότι, αν δεν συμφωνεί η πραγματικότητα μαζί της, τόσο το χειρότερο για την πραγματικότητα. Νομίζω, όμως, ότι πραγματικά απευθύνεται στο εσωτερικό της Κυβέρνησης, γιατί η πραγματικότητα, η καθημερινότητα, είναι ακριβώς αντίθετη από αυτή την οποία περιγράφετε. Με την πολιτική, λοιπόν, και τη δογματική λιτότητα των ΣΥΡΙΖΑ - ΑΝΕΛ θα συνεχίζονται τα αδιέξοδα. Και βέβαια οι πολιτικές που ασκούνται σήμερα είναι και πολιτικές της Νέας Δημοκρατίας, μόνο που η Νέα Δημοκρατία τις πιστεύει, ενώ ο ΣΥΡΙΖΑ παριστάνει ότι του επιβάλλονται. Και βεβαίως, για να υπερβεί η χώρα την κρίση, χρειάζεται αλλαγή πολιτικής, αποτελεσματική διαπραγμάτευση, προοδευτική πολιτική, με στόχο τη μείωση της σπατάλης των πόρων, με διαρθρωτικές μεταρρυθμίσεις. Ένα υγιές παραγωγικό μοντέλο ανάπτυξης με αρμονική συνύπαρξη ιδιωτικού και δημόσιου τομέα, με ενίσχυση της υγιούς επιχειρηματικότητας, με κοινωνική συνοχή και ποιοτικές υπηρεσίες κοινωνικής πολιτικής. Κυρίες και κύριοι της Κυβέρνησης, αδυνατείτε να διαμορφώσετε ευρύτερες συναινέσεις για ένα εθνικό σχέδιο εξόδου από την κρίση. Αυτό θα το κάνουμε εμείς την κατάλληλη στιγμή. Σας ευχαριστώ πολύ.
Ευχαριστούμε πολύ τον κ. Θεοχαρόπουλο. Τον λόγο έχει η κ. Παπαρήγα από το Κομμουνιστικό Κόμμα Ελλάδας. Θα ακολουθήσει ο κ. Χατζηδάκης. Ορίστε, έχετε τον λόγο.
Κυρίες και κύριοι Βουλευτές, πραγματικά είχαν μεγάλο ενδιαφέρον οι ομιλίες του κ. Βρούτση και της κ. Αχτσιόγλου. Φαινομενικά πρόκειται για δύο ομιλίες που συγκρούεται η μία με την άλλη. Όποια σύγκρουση και αν υπάρχει είναι αυτή η σύγκρουση που στηρίζει απόλυτα αυτό το σάπιο σύστημα όπου ζούμε, το αντιλαϊκό, το αντεργατικό. Αυτή τη σύγκρουση τη χρειάζεται απολύτως το σύστημα. Τη χρειάστηκε και στο παρελθόν. Είχαμε τη σύγκρουση ανάμεσα στη Νέα Δημοκρατία και το ΠΑΣΟΚ κ.λπ.. Δεν είναι κάτι καινούργιο αυτό. Ο κ. Βρούτσης - δεν ξέρω αν του ξέφυγε, μάλλον είναι άποψή του, δεν του ξέφυγε απλώς, αυτή είναι η βασική άποψη της Νέας Δημοκρατίας - είπε ότι πρέπει να παρθούν μέτρα, ούτως ώστε να μη γίνονται απεργίες από μία μειοψηφία παρασίτων. Ας μελετήσει την ιστορία του εργατικού κινήματος και ας μας αποδείξει ότι πρόκειται για εργατικό κίνημα οργανωμένο από μία μειοψηφία παρασίτων. Θα έλεγα ότι τουλάχιστον πρέπει να ζητήσει συγγνώμη από τους εκατοντάδες νεκρούς. Το ασφαλιστικό σύστημα δεν το έκανε ο Μεταξάς, κύριοι! Η κ. Ατσιόγλου όμως; Η κ. Αχτσιόγλου εμφανίστηκε ότι αγαπάει το εργατικό συνδικαλιστικό κίνημα και θέλει να ανεβάσει τη δημοκρατική συμμετοχή σε αυτό! Για αυτό βάζει ένα πρόσθετο εμπόδιο, γι' αυτό χοντραίνει το μαστίγιο της εργοδοσίας ενάντια στην ανάπτυξη των εργατικών συνδικαλιστικών αγώνων. Από δύο φαινομενικά διαφορετικές πλευρές ο ίδιος στόχος. Κοινός στόχος και των δύο - το λέω συμβολικά, δεν θέλω να προσωποποιήσω το ζήτημα - είναι ότι οι εργατοϋπάλληλοι, η φτωχή αγροτιά, οι αυτοαπασχολούμενοι πρέπει να κάνουν δικούς τους - εθνικούς, μάλιστα - στόχους, τους στόχους των καπιταλιστών, είτε έχουν καζίνο είτε είναι στις τράπεζες είτε έχουν βιομηχανίες είτε είναι εφοπλιστές κ.λπ.. Αυτός πρέπει να είναι εθνικός στόχος! Εδώ συμφωνείτε, όσο και να τσακώνεστε μεταξύ σας. Σε αυτή τη διαμάχη παίρνουν μέρος και τα μικρότερα κόμματα. Γιατί παίρνουν και γιατί ανεβαίνει η αντιπαράθεση και από τα μικρότερα κόμματα και προς τη Νέα Δημοκρατία και προς τον ΣΥΡΙΖΑ; Τώρα ξεπεράστηκαν πια οι μονοκομματικές κυβερνήσεις. Το σύστημα δεν μπορεί να αντιμετωπίσει τα εγγενή προβλήματά του με μονοκομματικές κυβερνήσεις. Επομένως κάθε μέρα που περνάει η αντιπαράθεση ανάμεσα στους δύο πιθανούς πρώτους στην επόμενη εκλογική μάχη θα οξύνεται και οι άλλοι θα τσακώνονται, για να δούνε με ποιον θα πάνε και ποιον θα αφήσουν. Ακούω σήμερα στα κανάλια: Όλα τα κόμματα της Αντιπολίτευσης θα ψηφίσουν κατά του πολυνομοσχεδίου της Κυβέρνησης! Αριθμητικά έτσι είναι. Δεν το αμφισβητούμε. Αυτό, όμως, το «κατά» κρύβει έναν ομφάλιο λώρο ανάμεσα στα κόμματα και ανάμεσα στα αντιπολιτευόμενα κόμματα - είναι φανερό ότι εμείς δεν έχουμε καμμία σχέση με αυτόν τον ομφάλιο λώρο - και στην Κυβέρνηση. Όσον αφορά τη Νέα Δημοκρατία - και σας παρακαλώ πάρα πολύ να το προσέξετε - , ξέρουμε ποιος είναι ο βασικός σας αντίπαλος, ο μόνιμος και διαχρονικός και σας καταλαβαίνουμε. Εχθρεύεστε, μισείτε, ας πούμε - δεν θα μιλήσω με όρους επιστημονικούς - την κομμουνιστική ιδεολογία και θα ήταν περίεργο να μην το κάνετε. Και καλά κάνετε από τη σκοπιά σας, από αυτό που αντιπροσωπεύετε. Όταν, όμως, θέλετε να χτυπήσετε την κομμουνιστική ιδεολογία, να χτυπήσετε την κομμουνιστική ιδεολογία. Διαβάστε τη και λίγο. Είναι πολλά. Διαβάστε μερικά αντιπροσωπευτικά έργα και πολεμήστε τη. Δεν χρειάζεται να ταυτίζετε την κομμουνιστική ιδεολογία με τα φληναφήματα, τις αερολογίες και τις θεωρητικοφανείς αρλούμπες του ΣΥΡΙΖΑ, που τάχα πήρε την Κυβέρνηση, αλλά δεν πήρε την εξουσία, και μια σειρά πράγματα και να τα αποδίδετε όλα στον ξεπερασμένο Λένιν, τον Μαρξ και τον Ένγκελς. Εμφανίζετε τον ΣΥΡΙΖΑ ως μια Κυβέρνηση με κομμουνιστικές ιδεοληψίες. Αριστερό προφίλ είχε ο ΣΥΡΙΖΑ. Αριστερό DNA, με συγχωρείτε, αλλά δεν είχε ούτε όταν είχε το 4%. Επαναλαμβάνω DNA. Προφίλ, ναι, αριστερότατο! Με την ευκαιρία, λοιπόν, αυτή - αυτό το λέω για τη Νέα Δημοκρατία - , με αυτόν τον τρόπο έχετε διπλό ρόλο. Από τη μια μεριά, κρύβετε την πραγματική αιτία του ανταγωνισμού σας με τον ΣΥΡΙΖΑ, που είναι ανταγωνισμός για το ποιος θα έχει το πάνω χέρι στη διαχείριση του συστήματος, στην πορεία αναβάθμισης της Ελλάδας στα πολεμικά, στρατιωτικά και άλλα σχέδια της περιοχής, στην εμβάθυνση της Ευρωπαϊκής Ένωσης, κρύβετε τον ανταγωνισμό σας, όχι την ταξική σας αντίθεση και από την άλλη μεριά, κάνετε συνειδητό, μελετημένο αντικομμουνισμό. Με έναν σμπάρο προσπαθείτε να πετύχετε δύο τρυγόνια. Εγώ, όμως, θέλω να τοποθετηθώ και σε αυτό το ζήτημα, επειδή οι Βουλευτές του ΣΥΡΙΖΑ μας ρώτησαν «καλά, δεν θέλετε, δεν σας ενδιαφέρει η δημοκρατική συμμετοχή στο εργατικό κίνημα;». Να σας πω κάτι; Το κοινοβούλιο κανονικά δεν έχει κανέναν λόγο να καθορίζει πώς θα κινείται το εργατικό συνδικαλιστικό κίνημα. Ένα κοινοβούλιο, αν θέλει, το μόνο που πρέπει να κάνει είναι τι περιορισμούς θα βάλει στην αυθαιρεσία και στους εκβιασμούς της εργοδοσίας. Δεν έχει κανέναν λόγο να πει τους όρους της απεργίας. Είναι ανεξάρτητο, ας πούμε, το κίνημα και αυτοτελές και αυτόνομο, όπως λέτε; Εγώ θέλω να φέρω ορισμένα παραδείγματα, διότι, παρά το γεγονός ότι ο ΣΥΡΙΖΑ ήταν μια μικρή δύναμη στο συνδικαλιστικό κίνημα, δεν ήταν μεγάλη - η πλειοψηφία ήταν η ΠΑΣΚ και η ΔΑΚΕ, όπως ξέρουμε και στον δημόσιο και στον ιδιωτικό τομέα, ιδιαίτερα στον δημόσιο - , παρ' όλα αυτά, έχει σοβαρές ευθύνες ο Συνασπισμός και ο ΣΥΡΙΖΑ για κρισιακά και εκφυλιστικά φαινόμενα που έχουμε στο συνδικαλιστικό κίνημα ιδιαίτερα από τη δεκαετία του 1990 και του 2000. Δεν τα λέμε εμείς τώρα πρώτη φορά. Τα έχουμε γράψει εκατό χιλιάδες φορές στον «Ριζοσπάστη». Έχει ευθύνη ακριβώς λόγω της αριστερής εικόνας και της ταυτότητας που είχε. Θα σας πω, λοιπόν, ένα παράδειγμα για τη δημοκρατία στο συνδικαλιστικό κίνημα, κ. Αχτσιόγλου. Ιδιαίτερα στον χώρο των δημοσίων υπαλλήλων και των ΔΕΚΟ, όπου εκεί είναι εκ του ασφαλούς, δεν υπάρχει ο κίνδυνος απόλυσης, ξέρετε με τι ευκολία πρωτοστατούσαν στο ξεκίνημα απεργιών, όπως, παραδείγματος χάριν, στους χώρους των εκπαιδευτικών, με απεργίες διαρκείας και πόσες φορές μάς είχαν συκοφαντήσει ότι ζητούσαμε κλιμάκωση των απεργιών από μονοήμερες, διήμερες και στην πορεία κορύφωση; Ξέρετε τι έκανε τότε η παράταξη του Συνασπισμού; Είναι απόλυτη συνέχεια. Αυτό γινόταν από κοινού με την ΠΑΣΚΕ και συνήθως πήγαιναν αντάμα με την ΠΑΣΚΕ. Ξέρετε τι έκαναν; Έλεγαν Δευτέρα - Τετάρτη θα απεργήσετε εσείς στις απεργίες διαρκείας και Τρίτη - Πέμπτη εσείς και, αν δεν μπορείτε να απεργήσετε, ελάτε στις δύο το μεσημέρι για να κάνουμε τα happenings έξω από τη ΓΣΕΕ και εκεί που ήταν η ΑΔΕΔΥ και στην πλατεία Συντάγματος. Τέτοιες απεργίες! Εμείς, αντίθετα, καλούμε τους εργατοϋπάλληλους να επιλέξουν συνειδητά την απεργία, ακόμα και όταν έχουν κίνδυνο απόλυσης στον ιδιωτικό τομέα και να ξεφοβηθούν, να δουν την απεργία σαν μια μορφή πάλης σε ασυμφιλίωτη αντίθεση όχι μόνο με τον ατομικό εργοδότη, αλλά και συνολικά με την καπιταλιστική εργοδοσία, το κράτος κ.λπ.. Ας απολυθούν και ας ανέβει η εργατική αλληλεγγύη. Βεβαίως, έχει κόστος και θυσίες, αλλά από την άλλη μεριά, παίρνουμε υπ' όψιν ότι πρέπει να κατανοήσουμε και τους φόβους τους. Πόσες φορές πήγατε εσείς, οι συνδικαλιστές - η μεγάλη πλειοψηφία, δεν λέω για το 100%, υπήρχαν και συνδικαλιστές του ΣΥΡΙΖΑ, ιδιαίτερα του Συνασπισμού, που δρούσαν σωστά - , έξω από τις απεργιακές επιτροπές από τις τρεις η ώρα; Για να πετύχει μία απεργία σε ένα εργοστάσιο, έπρεπε να υπάρχουν απεργιακές επιτροπές. Τηλεφωνούσαν οι εργάτες - και τώρα γίνεται - και έλεγαν: «Για να απεργήσω, κάντε απεργιακές αλυσίδες απ' έξω, για να δικαιολογήσω ότι δεν μπορώ να πλησιάσω.». Ναι, φοβόντουσαν και δεν τους κοιτούσαμε αφ' υψηλού. Όμως, ερχόσασταν φρεσκοξυρισμένοι, αγουροξυπνημένοι στις έντεκα η ώρα στις κεντρικές συγκεντρώσεις, για να κάνετε τα happenings ή να ρίξετε κανένα γιαουρτάκι πού και πού, για να δείξετε το μέγεθος της αντικυβερνητικής πάλης. Μη λέτε, λοιπόν, αν το ΚΚΕ θέλει τη δημοκρατική συμμετοχή. Το ΚΚΕ θέλει την ταξική συνείδηση της εργατικής τάξης. Αν δεν υπάρχει αυτή η ταξική συνείδηση, ανεβασμένη ιδιαίτερα σήμερα, τότε δεν υπάρχει περίπτωση να έχεις εργατικό συνδικαλιστικό κίνημα, ακόμα και με τον καλύτερο νόμο στη Βουλή. Εσείς έχετε προσφέρει πάρα πολλά και στον εκμαυλισμό συνειδήσεων. Τις αγροτικές κινητοποιήσεις ποιος τις είπε «επαναστατική γυμναστική» εναντίον του ΚΚΕ; Ο Συνασπισμός τις είπε έτσι. Διαβάστε τις ανακοινώσεις. Όταν εμείς αποκαλύπταμε στους εργαζόμενους για την πολιτική της επιδοματολογίας - δεν μιλάμε για οικογενειακά επιδόματα ούτε για βαρέα και ανθυγιεινά, αλλά για κάτι πλαστές εφημερίες και διάφορα - , ότι αυτά πρέπει να είναι αυξήσεις πάνω στον μισθό και όχι τέτοια επιδόματα, τα οποία αποτελούσαν και παράγοντα εξαγοράς και ενσωμάτωσης, και στην πορεία θα χρησιμοποιούνταν εναντίον των εργαζομένων, μας λέγατε ότι δεν θέλουμε να παίρνουν επιδόματα οι εργαζόμενοι, αλλά θέλουμε να πεινάνε, γιατί εμείς είμαστε υπέρ της επανάστασης. Όταν, για παράδειγμα, έμπαινε θέμα αν θα πάρουν επίδομα βιβλιοθήκης οι εκπαιδευτικοί, εμείς μιλούσαμε για αυξήσεις στους εκπαιδευτικούς, γιατί είναι πάρα πολύ σύνθετη και επίπονη δουλειά, ή για δανειστικές βιβλιοθήκες στα σχολεία. Εσείς λέγατε «άντε, να πάρει ένα επίδομα βιβλιοθήκης, για να καλύψει τις βιοτικές του ανάγκες». Άντε να ελέγξεις αν αγόραζε βιβλία ή όχι. Όταν, μάλιστα, το παιδί του είχε πρόβλημα, μπορεί να μην αγόραζε βιβλία και να το έβαζε για να συμπληρώσει το εισόδημά του. Μη μιλάτε, λοιπόν, στο σπίτι του κρεμασμένου για σκοινί. Αν είναι κάποιοι που ενδιαφέρονται για το ανέβασμα της πολιτικής συνείδησης της εργατικής τάξης και της οργάνωσής της - και αυτό δεν γίνεται ούτε με ευχές ούτε με παραινέσεις ούτε με νόμους - , είναι το Κομμουνιστικό Κόμμα Ελλάδας. Εσείς - για να τελειώνω - θέλετε ένα εργατικό - υπαλληλικό κίνημα όχι τσακισμένο, αλλά ενεργητικό, για να περνά τους καινούργιους εκσυγχρονισμούς που απαιτούνται. Θέλετε με σύγχρονα μέσα να χειραγωγήσετε τους εργαζόμενους. Θα σας πω και κάτι τελευταίο και μ' αυτό θα τελειώσω ειλικρινά. Από χρόνια παρακολουθούσα τις ομιλίες του Γιώργου Παπανδρέου και του Κώστα Καραμανλή. Ήταν ειλικρινείς όταν έλεγαν ότι θέλουν να καταργήσουν ορισμένους κομματικούς μηχανισμούς, γιατί καταλάβαιναν ότι οι κομματικοί μηχανισμοί δεν τους λύνουν το πρόβλημα, γιατί οι κομματικοί μηχανισμοί στο κάτω - κάτω μπορεί να μεταφέρονται από το ένα κόμμα στο άλλο, όπως έγινε με τους μηχανισμούς του ΠΑΣΟΚ που πέρασαν στη Νέα Δημοκρατία. Τώρα θέλετε ανθρώπους ενσωματωμένους στο σύστημα, όχι ενσωματωμένους σε κομματικούς μηχανισμούς. Δεν είναι εύκολο να απεμπλακείτε απ' αυτό, γιατί αυτή η μεταλλαγή δεν γίνεται εύκολα. Για αυτό έχετε παράδειγμα την Ευρώπη. Τώρα θέλετε οι «γιάπηδες», εν ανάγκη και οι «βλαχογιάπηδες», οι οποίοι θα είναι δεμένοι με το σύστημα, θα αλλάζουν τα κόμματα και θα είναι στο σύστημα. Αυτόν τον εκσυγχρονισμό προωθεί και η Κυβέρνηση του ΣΥΡΙΖΑ. Μην την κατηγορείτε ότι θέλει μόνο κομματικούς μηχανισμούς. Έχει και τέτοιους. Μάλιστα, μ' αυτούς τους εκσυγχρονισμούς στο δημόσιο περνά και το ηλεκτρονικό φακέλωμα στο όνομα της αξιολόγησης. Θα έχουμε το νέο φακέλωμα τώρα με τις κάρτες αξιολόγησης.
Ευχαριστούμε πολύ. Παρακαλώ, ο κ. Χατζηδάκης, Αντιπρόεδρος της Νέας Δημοκρατίας, να λάβει τον λόγο.
Κυρίες και κύριοι συνάδελφοι του ΣΥΡΙΖΑ, ανοίγοντας την κερκόπορτα για τους πλειστηριασμούς, στην πραγματικότητα οδηγείτε όχι μόνο στις τραγικές συνέπειες της απώλειας κατοικίας για χιλιάδες πολίτες, αλλά και στη ραγδαία υποτίμηση της αξίας των ακινήτων, που προειδοποιήσαμε ότι θα έχει τραγικές συνέπειες και για τις ίδιες τις τράπεζες. «Όλες και όλοι που κατοικούν σε αυτόν τον τόπο μετατρέπονται πια σε υποψήφιους άστεγους.». Με κοιτάτε λίγο παραξενεμένοι. Ποιος τα λέει αυτά; Ο Πρωθυπουργός Αλέξης Τσίπρας. Πότε τα είπε; Τα είπε στις 21 Δεκεμβρίου του 2013, όταν περνούσε ο ν.4224 με την κυβέρνηση Σαμαρά και με εμένα Υπουργό Ανάπτυξης, ο οποίος προστάτευε την πρώτη κατοικία για το 90% περίπου των οφειλετών τότε. Σήμερα τι βλέπουμε; Αφού έχετε ρίξει την προστασία αυτή, καθ' ομολογία σας, από το 90% στο 60%, το είπατε όταν περνούσε εδώ ο νόμος Σταθάκη, αφού δώσατε όχι μόνο τα κόκκινα, αλλά και τα πράσινα δάνεια στα funds, τώρα προχωρείτε μόνο με ηλεκτρονικούς πλειστηριασμούς, διότι, όπως λέει η αιτιολογική έκθεση του νομοσχεδίου που θα ψηφίσετε τη Δευτέρα, οι ηλεκτρονικοί πλειστηριασμοί συντελούν στην αποτελεσματικότερη ρευστοποίηση και διότι, όπως επίσης λέει η αιτιολογική έκθεση, η αναγκαστική εκτέλεση είναι αναγκαία σε κάθε έννομη τάξη. Ερώτημα πρώτο. Τελικά, κυρίες και κύριοι συνάδελφοι του ΣΥΡΙΖΑ, οι πλειστηριασμοί είναι κακοί, όπως συνέβαινε το 2013, ή καλοί σήμερα, που μάλιστα έχουμε και εκσυγχρονισμό τους και γίνονται με ηλεκτρονικό τρόπο; Θα ήθελα ειλικρινώς κάποιος από εσάς να μου απαντήσει, διότι δεν μπορεί να ισχύουν και τα δύο. Πάμε στο δεύτερο ερώτημα. Απεργίες: Δεν θα σταθώ σε αντίστοιχες δηλώσεις του κ. Τσίπρα τον Ιούνιο του 2014, όταν σκεφτόμασταν εμείς να φέρουμε μια παρόμοια ρύθμιση με τη δική σας - όχι ακριβώς την ίδια - και αντιδρούσε το ΠΑΣΟΚ στην κυβέρνηση Σαμαρά. Τότε ο κ. Τσίπρας έλεγε: «Ιερό δικαίωμα στην απεργία, το οποίο κατακτήθηκε μετά από σκληρούς αγώνες.». Έρχομαι στη συγκεκριμένη ρύθμιση. Διότι έχουμε δύο κυβερνήσεις στη συσκευασία της μίας. Τι θέλω να πω; Έχουμε τη δήλωση που έκανε η Υπουργός Εργασίας, η κ. Αχτσιόγλου, στις 5 Δεκεμβρίου στην ΕΡΤ - έχω το ηχητικό απόσπασμα, αλλά την έκανε και πριν από λίγο εδώ - , που λέει: «Δεν συρρικνώνεται το δικαίωμα της απεργίας με τη ρύθμιση αυτή.». Έχουμε και τη δήλωση του άλλου Υπουργού της ίδιας Κυβέρνησης, του Υπουργού Οικονομικών κ. Τσακαλώτου, ο οποίος λέει το ακριβώς αντίθετο. Λέει ότι η διάταξη αυτή είναι εμπόδιο στις απεργίες. Το ερώτημα, λοιπόν, είναι το εξής. Τη Δευτέρα το βράδυ, που είμαι βέβαιος ότι όλες και όλοι εσείς θα ψηφίσετε τη ρύθμιση αυτή, θα ψηφίσετε διότι έχει δίκιο η κ. Αχτσιόγλου και δεν συρρικνώνεται η απεργία ή διότι έχει δίκιο ο κ. Τσακαλώτος και βάζετε εμπόδιο στις απεργίες; Επειδή θα υπάρξουν πολλοί ομιλητές της Κυβέρνησης στη συνέχεια, και Βουλευτές και Υπουργοί, νομίζω ότι δεν είναι υπερβολή από την πλευρά μου να ζητήσω μια ξεκάθαρη τοποθέτηση για αυτό το ζήτημα. Προχωρώ. Τρίτο ερώτημα. Έχουμε πολλές διατάξεις για το υπερταμείο. Δεν θα αναφερθώ στην περίοδο με τις αυταπάτες. Περασμένα ξεχασμένα, προσωρινά. Έρχομαι στη μετα - αυταπάτες περίοδο. Έρχομαι στον Σεπτέμβριο του 2015, μετά το μνημόνιο Τσίπρα - Καμμένου, στη συνέντευξη του Πρωθυπουργού στη Διεθνή Έκθεση Θεσσαλονίκης. Ο κ. Τσίπρας επικαλείται τέσσερις λόγους μετά το μνημόνιο για να ψηφιστεί ο ΣΥΡΙΖΑ και όχι η Νέα Δημοκρατία. Ο ένας από τους τέσσερις λόγους είναι ο ακόλουθος. Λέει ο κ. Τσίπρας: «Εμείς μετά από αυτή τη διαπραγμάτευση, καταφέραμε από τα είκοσι δύο προς πώληση assets του ελληνικού δημοσίου, που ήταν στο προηγούμενο timetable του ΤΑΙΠΕΔ, να έχουμε μόνο εννέα.». Πάμε τώρα στο σημερινό νομοσχέδιο. Βλέπω ότι στο υπερταμείο μεταβιβάζονται οι εταιρείες του ΟΑΣΑ με τις θυγατρικές τους, ΟΣΥ και ΣΤΑΣΥ, ΟΑΚΑ, ΕΛΤΑ, ΕΥΑΘ, ΕΥΔΑΠ, ΔΕΗ, Διεθνής Αερολιμένας Αθηνών, Ελληνικές Αλυκές, ΕΤΒΑ ΒΙΠΕ, Ανώνυμη Εταιρεία Διώρυγας Κορίνθου, Οργανισμός Κεντρικών Αγορών και Αλιείας, Κεντρική Αγορά Θεσσαλονίκης, ΔΕΘ, HELEXPO, Καταστήματα Αφορολογήτων Ειδών, το σύνολο της δημόσιας περιουσίας. Είναι εννέα assets στη δική σας αριθμητική, κυρίες και κύριοι συνάδελφοι του ΣΥΡΙΖΑ. Όλα αυτά που περιλαμβάνει το νομοσχέδιο είναι εννέα assets; Εάν είναι, να ξαναγυρίσουμε όλοι στο δημοτικό να μάθουμε αριθμητική. Προχωρώ παραπέρα. Τέταρτο ερώτημα, κάτι που δεν έχει αναδειχθεί και θα ήθελα να το ακούσουν και οι ταξιτζήδες. Με αφορμή τον θόρυβο που είχε γίνει το περασμένο φθινόπωρο με την «Uber» και τη «Beat» - εμείς τα ξεχωρίζουμε αυτά τα δύο, αλλά, εν πάση περιπτώσει, είχε γίνει τότε θόρυβος για αυτό το θέμα - , ο κ. Σπίρτζης είχε κάνει δήλωση σε συνέντευξή του στον ραδιοφωνικό σταθμό «ΣΤΟ ΚΟΚΚΙΝΟ», στο ραδιόφωνο του ΣΥΡΙΖΑ. Τι είχε πει; Είχε πει: «Δεν γίνεται χωρίς άδειες ταξί να κάνουν αστικό μεταφορικό έργο, όταν εντάσσονται επί της ουσίας στο τουριστικό προϊόν της ενοικίασης αυτοκινήτων οδηγών» και άλλα πράγματα, στο ίδιο πνεύμα. Γιατί τα έλεγε αυτά; Επειδή προβλεπόταν, με δική μας ρύθμιση, να μπορεί να νοικιάσει κάποιος αυτοκίνητο με οδηγό για έξι ώρες. Και έγνευσε ότι θα έφερνε μια ρύθμιση για αύξηση αυτού του ορίου. Ξέρετε τι κάνει σήμερα το άρθρο 219 Α, που θα ψηφίσετε τη Δευτέρα το βράδυ; Τις έξι ώρες, που φαινόταν ένας αριθμός απαράδεκτος στον κ. Σπίρτζη, ξέρετε πόσες τις κάνει; Τρεις ώρες. Πηγαίνει προς την ακριβώς αντίθεση κατεύθυνση. Ερώτημα, λοιπόν, που θέτω: Είναι ο ίδιος άνθρωπος; Είναι ο άνθρωπος που μιλούσε στο «Κόκκινο» και έλεγε ότι τον ενοχλούσε το έξι και τελικά φέρνει ρύθμιση που κατεβάζει το όριο στα τρία; Ακριβοί στα πίτουρα και φθηνοί στο αλεύρι; Είναι σοβαρή πολιτική; Ειλικρινά πείτε μου, κύριοι συνάδελφοι, πείτε στις οικογένειές σας, μην το πείτε σε εμένα, τι είναι αυτό το πράγμα. Και μέχρι πού θα πάει; Και έχω και ένα άλλο τελευταίας εσοδείας στο κινητό μου τηλέφωνο, μου το έστειλαν από το γραφείο μου πριν από λίγο. Φέρνετε ρυθμίσεις για τα καζίνα. Θα σας πω τι έλεγε ο Πρωθυπουργός, ο κ. Τσίπρας, το 2011, με αφορμή την κατάθεση σχετικού νομοσχεδίου για τον ηλεκτρονικό τζόγο από την τότε κυβέρνηση του ΠΑΣΟΚ. Εμείς το καταψηφίσαμε, αλλά δεν έχει σημασία. Έλεγε ο κ. Τσίπρας: «Θα μετατρέψουν», τότε το ΠΑΣΟΚ, «τη χώρα σε ένα απέραντο καζίνο, με πρόσχημα ότι θα υπάρχουν κάποια φορολογικά έσοδα, ενώ τα μόνα έσοδα που θα αυξηθούν στην πραγματικότητα θα είναι των γνωστών - αγνώστων μεγαλοεπιχειρηματιών, που θέλουν να κερδίσουν και από τον τζόγο». Λοιπόν, τι κάνετε σήμερα; Εάν το έχετε ξεχάσει, να σας το θυμίσω: Δημιουργείτε τέσσερα επιπλέον καζίνα. Και στο άρθρο 378 παράγραφος 26 δίνετε τη δυνατότητα στους παίκτες, κάτι που απαγορευόταν μέχρι σήμερα, να μπορούν να δανείζονται από τα καζίνα, για να παίζουν και άλλα λεφτά.
Πότε;
Πότε είχατε δίκιο; Το 2011, που ήσασταν απέναντι στον νόμο και θεωρούσατε ότι η Ελλάδα γίνεται χώρα των καζίνων, ή τώρα, που φέρνετε και δημιουργείτε τέσσερα ακόμα καζίνα; Και καταλήγω με τα θεμελιώδη μου ερωτήματα: Κυρίες και κύριοι συνάδελφοι, προσπαθώ να είμαι πάντοτε συγκρατημένος. Αναφέρθηκα σε συγκεκριμένα ερωτήματα. Απαντήστε τα, εάν υπάρχουν απαντήσεις. Δώστε τις απαντήσεις, θα χαρώ να τις ακούσω. Αλλά εάν εγώ, με βάση τα οποία σήμερα εδώ παρουσιάζω, σας ρωτήσω εάν η Κυβέρνηση αυτή τελικά έχει ή δεν έχει ιερό και όσιο, ακριβολογώ ή υπερβάλλω, όπως έλεγε μια παλιά ελληνική ταινία; Αν σας πω ότι το ψέμα έχει γίνει δεύτερη φύση αυτής της Κυβέρνησης, ακριβολογώ ή υπερβάλλω; Αν πω ότι η Κυβέρνηση αυτή δεν έχει τελικά κανέναν ηθικό φραγμό, ακριβολογώ ή υπερβάλλω; Κυρίες και κύριοι συνάδελφοι, δεν είπατε μόνο μεγάλα ψέματα, τα αντίθετα ακριβώς από αυτά που λέτε σήμερα, πριν από τις εκλογές του 2015. Λέτε τα ακριβώς αντίθετα ακόμα και σε σχέση με αυτά που λέγατε πριν από μερικούς μήνες και είστε ικανοί σε έναν, δύο μήνες να λέτε τα ακριβώς αντίθετα από αυτά που λέτε σήμερα. Επειδή έχει γίνει, λοιπόν, κουβέντα για το περιβόητο «ηθικό πλεονέκτημα», θέλω να σας πω ότι μια Κυβέρνηση που έχει αυτόν τον τυχοδιωκτισμό, αυτόν τον καιροσκοπισμό, αυτόν τον αμοραλισμό στην πραγματικότητα είναι η ίδια ηθικό μειονέκτημα για τον τόπο. Είναι η ίδια ηθικό μειονέκτημα για τη δημόσια ζωή. Είναι η ίδια ηθικό μειονέκτημα για την πορεία της χώρας.
Ολοκληρώστε, σας παρακαλώ, κύριε συνάδελφε.
Ολοκληρώνω, κύριε Πρόεδρε. Ακριβώς, λοιπόν, επειδή τα πράγματα είναι πλέον σαφή, αυτή η Κυβέρνηση χαρακτηρίζεται από τρία πράγματα: πρωτάθλημα στα ψέματα, οι φτωχοί φτωχότεροι και ένας απίστευτος κυνισμός. Ο κόσμος έχει βγάλει τα συμπεράσματά του, οι ψηφοφόροι σας έχουν βγάλει τα συμπεράσματά τους και πάρα πολύ σύντομα, όσα τρικ και να κάνετε, όσες ψηφοφορίες και να κερδίσετε εδώ, στο τέλος πολύ σύντομα θα είστε παρελθόν. Σας ευχαριστώ πολύ.
Και εμείς σας ευχαριστούμε πολύ. Η Υπουργός Πολιτισμού κ. Κονιόρδου έχει τον λόγο.
Κυρίες και κύριοι Βουλευτές, στο πολυνομοσχέδιο εντάσσονται τρία άρθρα, με ιδιαίτερα σημαντικές και καινοτόμες ρυθμίσεις για τις αρχαιολογικές εργασίες, με τις οποίες εξορθολογίζονται και απλοποιούνται οι διαδικασίες εκτέλεσης αρχαιολογικών έργων, μέσω κωδικοποίησης σχετικών διατάξεων ή άλλων ισοδύναμων ενεργειών. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Για την επεξεργασία των σχετικών προτάσεων συγκροτήθηκε κοινή ομάδα εργασίας στην οποία συμμετείχαν, εκτός από το Υπουργείο Πολιτισμού και Αθλητισμού, τα Υπουργεία Οικονομίας και Ανάπτυξης, Υποδομών και Μεταφορών. Μεταξύ των πορισμάτων της ομάδας συμπεριλαμβάνονται και προτάσεις, η εφαρμογή των οποίων χρήζει νομοθετικής κατοχύρωσης, κάτι που επιχειρείται μέσω του παρόντος νομοσχεδίου. Κατ' αρχάς, με τις διατάξεις αυτές επιχειρείται η απλούστευση της επιτάχυνσης των διαδικασιών στέρησης χρήσης γης, στην περίπτωση που αυτό απαιτείται για την εκτέλεση ενός έργου, με τη δυνατότητα της ανάθεσης της εκτίμησης της σχετικής αποζημίωσης και σε ανεξάρτητους πιστοποιημένους εκτιμητές του ν.4152/2013. Κατ' αυτόν τον τρόπο, θα υπάρχει δυνατότητα επιλογής, μεταξύ της σημερινής αρκετά χρονοβόρας διαδικασίας, εκτίμηση δηλαδή από υπηρεσιακή επιτροπή, και της ανάθεσης σε εκτιμητή, κάτι που θα επιταχύνει τη ροή των διαδικασιών, αφού θα αυξήσει τις υπάρχουσες επιλογές. Δεύτερον και ιδιαίτερα σημαντικό. Ιδρύεται Μητρώο Προσωπικού Αρχαιολογικών Εργασιών, με σύμβαση εργασίας ιδιωτικού δικαίου ορισμένου χρόνου, απασχολούμενου σε αρχαιολογικά έργα που εκτελούνται από υπηρεσίες του Υπουργείου Πολιτισμού και Αθλητισμού με τη μέθοδο της αυτεπιστασίας, συμπεριλαμβανομένων των πάσης φύσεως αρχαιολογικών εργασιών που εκτελούνται στο πλαίσιο έργων τρίτων. Το μητρώο θα είναι μόνιμα ανοικτό για την εγγραφή όλων όσοι έχουν τα απαιτούμενα προσόντα και θα διασφαλίζει την ακώλυτη πρόσβαση στο δικαίωμα της εργασίας όλων των ενδιαφερομένων, με βάση τις αρχές της διαφάνειας, της ισότιμης μεταχείρισης, της αντικειμενικότητας και της αμεροληψίας. Ακριβώς για την υποστήριξη της λειτουργίας του μητρώου, με βάση τις προαναφερόμενες αρχές, και της διαδικασίας προσλήψεων μέσω αυτού, θα δημιουργηθεί ηλεκτρονική βάση δεδομένων. Με απόφαση του Υπουργού Πολιτισμού και Αθλητισμού, που εκδίδεται εντός τριών μηνών από την έναρξη ισχύος του νόμου, ορίζονται οι ειδικότητες, οι κλάδοι και οι κατηγορίες εκπαίδευσης των μελών, τα απαιτούμενα τυπικά και ουσιαστικά προσόντα και η σχετική μοριοδότηση αυτών, τα τηρούμενα στοιχεία, η αρμόδια για την κατάρτιση, τήρηση και επικαιροποίησή του υπηρεσία, η διαδικασία εγγραφής στο μητρώο και επικαιροποίησης των σχετικών στοιχείων, η διαδικασία επιλογής προσωπικού με χρήση του μητρώου, συμπεριλαμβανομένης και διαδικασίας υποβολής ενστάσεων, οι τεχνικές λεπτομέρειες λειτουργίας της ασφάλειας της ηλεκτρονικής βάσης δεδομένων και της σχετικής διαδικτυακής εφαρμογής που ρυθμίζει κάθε άλλο σχετικό θέμα. Από την 1η Ιανουαρίου 2020 η πρόσληψη προσωπικού με σύμβαση εργασίας ιδιωτικού δικαίου ορισμένου χρόνου, απασχολούμενου σε αρχαιολογικά έργα που εκτελούνται από υπηρεσίες του Υπουργείου Πολιτισμού και Αθλητισμού θα διενεργείται αποκλειστικά μέσω του μητρώου. Με την ολοκλήρωση αυτής της διαδικασίας εκτιμάται ότι ο χρόνος που απαιτείται για την πρόσληψη του προσωπικού στα αρχαιολογικά έργα θα μειωθεί σημαντικά, με αποτέλεσμα την επιτάχυνση των διαδικασιών και ρυθμών υλοποίησης. Με αυτή την παρέμβαση, επίσης, ενισχύεται η διαφάνεια, η αντικειμενικότητα των διαδικασιών προσλήψεων και διασφαλίζεται η ίση αντιμετώπιση όλων των υποψηφίων εργαζομένων σε έργα του Υπουργείου Πολιτισμού και Αθλητισμού, από όλες τις υπηρεσίες του ανά την Ελλάδα. Θα ήθελα εδώ να τονίσω, για αποφυγή παρερμηνείας, ότι η απόφαση που θα βγει θα τηρεί το θεσμικό πλαίσιο που ήδη ισχύει για προσλήψεις στο Υπουργείο Πολιτισμού και Αθλητισμού. Αυτό δεν αλλάζει και το τονίζω. Μόνο η διαδικασία εγγραφής μέσω του μητρώου θα ισχύσει από 1-1-2020. Τέλος, με τις υπό συζήτηση διατάξεις επιχειρείται η αρμονική ένταξη της αρχικής αρχαιολογικής έρευνας στην αλληλουχία των μελετών που απαιτούνται για τον εντοπισμό των περιβαλλοντικών επιπτώσεων ενός έργου. Αυτό είναι πολύ σημαντικό, γιατί με αυτή τη διάταξη εκτιμάται ότι θα ενισχυθεί η προσπάθεια εξορθολογισμού της διαδικασίας σχεδιασμού των έργων, αφού θα εντοπίζονται εξαρχής τα κρίσιμα σημεία αρχαιολογικού ενδιαφέροντος και θα λαμβάνονται υπ' όψιν τα ευρήματα της αρχικής έρευνας από τα πρώτα στάδια της εκπόνησης της μελέτης του έργου. Με αυτόν τον τρόπο, λοιπόν, μειώνεται ο κίνδυνος εμφάνισης απρόβλεπτων καταστάσεων κατά τη φάση υλοποίησης του έργου, κάτι που θα συμβάλλει αποφασιστικά στην αποτελεσματική υλοποίηση των έργων, στην αποφυγή περιπτώσεων αύξησης του προϋπολογισμού αυτών καθώς και στην περαιτέρω επιτάχυνση των ρυθμών εκτέλεσης. Εκτός απ' αυτά τα τρία άρθρα, ένα επιπλέον άρθρο που προτείνουμε αναφέρεται στο εποπτικό συμβούλιο της «ΑΕΠΙ». Στις ανεξάρτητες οντότητες του άρθρου 50 του ν.2121/1993, όπου έως σήμερα ανήκει μόνο η «ΑΕΠΙ», προβλέπεται η ύπαρξη εποπτικού συμβουλίου, το οποίο αναλαμβάνει την παρακολούθηση του τρόπου διαχείρισης των δικαιωμάτων των δημιουργών από την εταιρεία και αποφασίζει για σειρά θεμάτων. Το εποπτικό συμβούλιο εκλέγεται κανονικά από τη γενική συνέλευση των μελών της οντότητας του άρθρου 50 του ν.2121/1993. Όμως, ειδικά για το πρώτο εποπτικό συμβούλιο της «ΑΕΠΙ», λόγω των συνεχών εξελίξεων και της ανάγκης άμεσης ύπαρξης εποπτικού συμβουλίου, προβλέφθηκε στον νόμο για τα πνευματικά δικαιώματα, τον ν.4481 που ψηφίστηκε πρόσφατα, ύστερα από διαβούλευση και αίτημα των δημιουργών, το πρώτο εποπτικό συμβούλιο να διοριστεί από τον Υπουργό Πολιτισμού και σ' αυτό να οριστούν μόνο δημιουργοί φυσικά πρόσωπα, μέλη της «ΑΕΠΙ». Αυτό το πρώτο εποπτικό συμβούλιο διορίστηκε από εμένα στις αρχές Αυγούστου με εξάμηνη θητεία. Στην πορεία, όμως, λόγω των συνεχών αποκαλύψεων για την κατάσταση της «ΑΕΠΙ», ειδικά μετά τον διορισμό της επιτρόπου, της αγωνίας όλων των μελών για την πορεία της «ΑΕΠΙ», της συνεχούς αναζήτησης λύσης για να εξασφαλιστούν τα πνευματικά δικαιώματα, οι ίδιοι οι δημιουργοί, όπως αυτοί εκπροσωπούνται από τα σωματεία τους, ζήτησαν από το Υπουργείο στο εποπτικό συμβούλιο να ενταχθούν και οι εκδότες μουσικής, οι οποίοι μπορούν και αυτοί να συμβάλλουν αποφασιστικά στη λειτουργία του εποπτικού συμβουλίου. Με την τροπολογία που καταθέτουμε, λοιπόν, καταργείται ο περιορισμός ότι τα μέλη του πρώτου εποπτικού συμβουλίου πρέπει να είναι μόνο δημιουργοί, μέλη της οντότητας. Πλέον, σ' αυτό το πρώτο εποπτικό συμβούλιο, του οποίου η σύνθεση θα τροποποιηθεί, θα μετέχουν και εκδότες, μέλη της «ΑΕΠΙ», όπως άλλωστε προβλέπεται και για το κανονικό εποπτικό συμβούλιο. Τέλος, το θεσμικό πλαίσιο λειτουργίας των σχολών καλλιτεχνικής εκπαίδευσης έχει γίνει αντικείμενο μελέτης αρχικά από την Ευρωπαϊκή Επιτροπή, σε σχέση με το κατά πόσο εναρμονίζεται με την κοινοτική οδηγία 2006/123 σχετικά με τις υπηρεσίες στην εσωτερική αγορά και από τους θεσμούς σε σχέση με το κατά πόσο εναρμονίζεται με τον ν.3919/2011, αρχή της επαγγελματικής ελευθερίας, κατάργηση αδικαιολόγητων περιορισμών στην πρόσβαση και άσκηση επαγγελμάτων και άλλες διατάξεις καθώς και τις λοιπές μνημονιακές υποχρεώσεις της χώρας. Η ρύθμιση αφορά την κατάργηση των ειδικών προσόντων που προέβλεπε η ισχύουσα νομοθεσία για τον ιδρυτή ή τον εκπρόσωπο του φορέα των ανώτερων σχολών καλλιτεχνικής εκπαίδευσης, δραματικής τέχνης, χορού, κινηματογράφου και των ερασιτεχνικών σχολών χορού. Με την προτεινόμενη διάταξη καταργείται η υποχρέωση του ιδρυτή ή νομικού εκπροσώπου για όλες τις κατηγορίες σχολών ανώτερης καλλιτεχνικής εκπαίδευσης να μπορεί να διδάξει κύριο μάθημα και αντίστοιχα να διαθέτει τα απαραίτητα προσόντα, δηλαδή δίπλωμα. Επίσης, για τις ερασιτεχνικές σχολές χορού να διαθέτει πτυχίο αναγνωρισμένης επαγγελματικής σχολής χορού της ημεδαπής ή αναγνωρισμένης ανώτερης ή ανώτατης σχολής χορού της αλλοδαπής, ευδόκιμη διδακτική προϋπηρεσία σε αναγνωρισμένη από το κράτος σχολή χορού ή δεκαπενταετή ανώτερη καλλιτεχνική σταδιοδρομία. Τονίζουμε ότι εξακολουθούν να ισχύουν τα παραπάνω προβλεπόμενα σχετικά με τα απαιτούμενα προσόντα του διευθυντή σπουδών και του διδακτικού προσωπικού. Η προτεινόμενη διάταξη θα έχει ως συνέπεια την ευθυγράμμιση του θεσμικού πλαισίου για τη λειτουργία των σχολών καλλιτεχνικής εκπαίδευσης με τη γνωμοδότηση 37/2017 της Επιτροπής Ανταγωνισμού και με τις διατάξεις του ν.3919/2011, που προβλέπουν την αρχή της επαγγελματικής ελευθερίας, κατάργηση αδικαιολόγητων περιορισμών στην πρόσβαση και άσκηση επαγγελμάτων και αποτελεί μνημονιακή υποχρέωση. Σας ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθητές και μαθήτριες και τρεις εκπαιδευτικοί συνοδοί τους από το 4ο Γυμνάσιο Πάτρας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Τσίρκας από τον ΣΥΡΙΖΑ.
Κυρίες και κύριοι Βουλευτές, με τη συζήτηση και την ψήφιση του πολυνομοσχεδίου με τα προαπαιτούμενα μπαίνουμε στην τελική ευθεία για την ολοκλήρωση της τρίτης αξιολόγησης. Είναι ένα ακόμη βήμα που σε συνδυασμό με την έγκριση από το Eurogroup της 22ης Ιανουαρίου θα ανοίξει τον δρόμο για να οδεύσουμε με αποφασιστικότητα στην ολοκλήρωση του προγράμματος τον Αύγουστο του 2018, που θα σηματοδοτήσει και το τέλος της εποχής των μνημονίων, την άρση της μνημονιακής επιτροπείας. Είναι προφανής και δεδομένη, τόσο η δική μας όσο και της Κυβέρνησης, η συνεχής εγρήγορση και προσήλωση σε σαφείς στόχους, ώστε να διαμορφωθούν θετικοί όροι και προϋποθέσεις για την έξοδο από τη μνημονιακή επιτροπεία με τις λιγότερες δυνατές απώλειες και με την κοινωνία όρθια. Είναι προφανές, λοιπόν, ότι το πολυνομοσχέδιο που συζητάμε σήμερα αποτελεί μια από τις τελευταίες δύσκολες φάσεις, πιο εύκολη από τις προηγούμενες, που είμαστε αναγκασμένοι να περάσουμε για να οδηγηθεί η χώρα σε αυτή τη νέα εποχή. Και όλα αυτά, βέβαια, σε ένα καλύτερο οικονομικό περιβάλλον για τη χώρα, αφού οι οικονομικοί δείκτες είναι θετικοί, η ανεργία μειώνεται σταθερά, η αισιοδοξία σταδιακά επιστρέφει, βεβαίως χωρίς να πανηγυρίζουμε. Υπάρχουν άνθρωποι που τα βγάζουν πέρα δύσκολα, αλλά ολοένα και περισσότεροι συμπολίτες μας βιώνουν αυτή την αλλαγή. Το πολυνομοσχέδιο περιλαμβάνει ζητήματα που θα έπρεπε να είχαν ρυθμιστεί και αντιμετωπιστεί δεκαετίες πριν από την κρίση, όπως είναι τα θέματα που αφορούν το Κτηματολόγιο, τα υποθηκοφυλακεία, τα λατομεία, τα μεταλλεία, την απογραφειοκρατικοποίηση και επίσπευση των διαδικασιών αδειοδότησης και εγκατάστασης επιχειρήσεων, την ολοκληρωμένη και συνεκτική προσέγγιση των θεμάτων εποπτείας της αγοράς και των ελεγκτικών μηχανισμών του κράτους, την αξιολόγηση των φαρμάκων με επιστημονικά κριτήρια και τον τρόπο καθορισμού της τιμής τους, την αντιμετώπιση της παιδικής φτώχειας, τη στήριξη των μικρομεσαίων αρτοποιών, την επανεξέταση της διαδικασίας απαλλοτριώσεων στα δημόσια έργα και άλλα θέματα, που θα μπορούσαν να αποτελούν αντικείμενο νομοθέτησης και εκτός του ασφυκτικού μνημονιακού πλαισίου. Είναι θέματα που λίμναζαν επί δεκαετίες, για την επίλυση των οποίων αδιαφορούσαν τα κόμματα που κυβέρνησαν τον τόπο επί δεκαετίες, αφού το μόνο που τους ενδιέφερε ήταν η συντήρηση των πελατειακών τους σχέσεων και η αναπαραγωγή της εξουσίας τους, τα αποτελέσματα της οποίας γνώρισε πολύ καλά ο ελληνικός λαός. Θα σταθώ σε τρία ζητήματα του πολυνομοσχεδίου. Το πρώτο αφορά στο ζήτημα του θεσμού της διαμεσολάβησης, του τρόπου δηλαδή της εξωδικαστικής εναλλακτικής επίλυσης των διαφορών. Ο θεσμός της διαμεσολάβησης ήδη εφαρμόζεται σε όλο και περισσότερες χώρες της Ευρώπης και μπορεί υπό προϋποθέσεις να οδηγήσει στην αποσυμφόρηση των δικαστηρίων από υποθέσεις που μπορούν να επιλυθούν εκτός των δικαστικών αιθουσών και σε συνεννόηση μεταξύ των πολιτών. Αφορά σε μια σειρά συγκεκριμένων κατηγοριών υποθέσεων, οι οποίες μπορούν να λυθούν σε σύντομο χρονικό διάστημα, ώστε οι διάδικοι να μη φτάνουν μετά από πολλά χρόνια ενώπιον των δικαστηρίων. Και είναι λάθος - ειπώθηκε και από τον Υπουργό - η άποψη που διατυπώνεται ότι ο διαμεσολαβητής μετατρέπεται σε οιονεί δικαστή, αφού δεν εκδίδει δικαστική απόφαση, δεν τέμνει τις διαφορές των πολιτών, δεν σχηματίζει δικανική πεποίθηση. Αυτό που καλείται να πράξει είναι να συμβιβάσει ουσιαστικά μια διαφορά, ώστε τα μέρη να καταλήξουν σε συμφωνία, χωρίς βέβαια να δεσμεύει τα μέρη να την αποδεχθούν καταλήγοντας εν τέλει στη δικαστική οδό. Δεν τίθεται, επομένως, κανένα ζήτημα ιδιωτικοποίησης, όπως ειπώθηκε, της δικαιοσύνης. Η Κυβέρνηση μάλιστα, αφού έλαβε υπ' όψιν τις απόψεις των εμπλεκόμενων φορέων και κυρίως της αντιπροσωπείας της ολομέλειας των προέδρων των δικηγορικών συλλόγων της χώρας, προχώρησε σε μια σειρά τροποποιήσεων, όπως είναι η μείωση της αμοιβής του διαμεσολαβητή, ώστε η διαδικασία να είναι πρόσφορη σε όλους τους πολίτες, η διαγραφή της υποχρεωτικότητας του θεσμού στις εργατικές διαφορές και άλλες επιπλέον τροποποιήσεις, που συμβάλλουν στη βελτίωση του νομοθετήματος προς όφελος του πολίτη. Το δεύτερο ζήτημα, στο οποίο θα ήθελα να αναφερθώ, είναι οι διατάξεις που αφορούν στον εξορθολογισμό του Κτηματολογίου. Πρόκειται ουσιαστικά για μια μεταρρύθμιση που δημιουργεί έναν ενιαίο τρόπο οργάνωσης των παρεχόμενων υπηρεσιών καταχώρισης και δημοσιότητας των δικαιωμάτων σε όλη την επικράτεια με εφαρμογή ενιαίων κανόνων και τη διασφάλιση παροχής υπηρεσιών υψηλής ποιότητας. Συστήνεται νέος ενιαίος φορέας με την επωνυμία «Ελληνικό Κτηματολόγιο», όπως ισχύει σε όλες τις ευρωπαϊκές χώρες. Ο νομικός έλεγχος και η κατοχύρωση των δικαιωμάτων των πολιτών συνιστά - και αυτό είναι το σημαντικό - άσκηση δημόσιας εξουσίας και, επομένως, δεν μπορεί παρά να ανατεθεί σε ένα όργανο που ανήκει στο κράτος. Η κυριότητα και η συναφής διαχείριση είναι αυτονόητο ότι πρέπει να ανήκει αποκλειστικά στο κράτος. Τα υφιστάμενα, λοιπόν, κτηματολογικά γραφεία και υποθηκοφυλακεία θα ενσωματωθούν στον νέο οργανισμό, ώστε να υπάρχει καλύτερος συντονισμός, που θα οδηγήσει στην κτηματογράφηση του συνόλου της επικράτειας μέχρι το 2020. Η ριζική αναδιοργάνωση των συγκεκριμένων δομών θα διασφαλίσει πλήρως την αρχή της δημοσιότητας και θα κατοχυρώσει την ασφάλεια των συναλλαγών. Η ολοκλήρωση της κτηματογράφησης της χώρας αποτελεί εξάλλου προτεραιότητα της Κυβέρνησης, που, σε συνδυασμό με την ανάρτηση των δασικών χαρτών, αποτελούν κεντρικά αναπτυξιακά εργαλεία. Το τρίτο ζήτημα, στο οποίο θα ήθελα να αναφερθώ, αφορά στον συνδικαλιστικό νόμο και θέματα που αφορούν την απεργία, όπως ο τρόπος κήρυξής της. Η αλήθεια είναι ότι κατά την πορεία της διαπραγμάτευσης τέθηκαν από τους θεσμούς πάρα πολλές απαιτήσεις για το συγκεκριμένο ζήτημα, απαιτήσεις που αποκρούστηκαν σθεναρά από την ελληνική Κυβέρνηση και δεν έγιναν αποδεκτές. Αυτό που τελικά συμφωνήθηκε αποτελεί τη μικρότερη δυνατή υποχώρηση. Τονίστηκε με κατηγορηματικό τρόπο ότι οι προωθούμενες παρεμβάσεις δεν αφορούν συνολικά την απεργία, δεν συρρικνώνουν το δικαίωμα των εργαζομένων σε αυτή. Προφανώς είναι μια επιλογή που δεν θα την κάναμε εκτός μνημονιακού πλαισίου. Η μόνη αλλαγή, όμως, αφορά στον κανόνα της απαρτίας στη λήψη της απόφασης για απεργία από πρωτοβάθμια επιχειρησιακά σωματεία, και σε καμμία περίπτωση για πρωτοβάθμια σωματεία ευρύτερης περιφέρειας ή πανελλαδικής εμβέλειας, καθώς και τις δευτεροβάθμιες και τριτοβάθμιες οργανώσεις. Ξεχνάνε, όμως, όσοι φωνάζουν σήμερα ότι στο πλαίσιο της ίδιας διαπραγμάτευσης η Κυβέρνηση κατάφερε μια σειρά από θετικά αποτελέσματα προς όφελος των εργαζομένων και προς ενίσχυση της διαπραγματευτικής τους δυνατότητας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα ήθελα ένα λεπτό, κύριε Πρόεδρε. Ξεχνάνε ότι η Κυβέρνηση απέτρεψε το lockout, που ζητούσαν το Διεθνές Νομισματικό Ταμείο, η Νέα Δημοκρατία και τα μεγάλα επιχειρηματικά συμφέροντα, που επιβάλλουν τη γραμμή τους στη σημερινή Αξιωματική Αντιπολίτευση. Ξεχνάνε την προτεραιοποίηση των αποζημιώσεων των εργαζομένων έναντι των τραπεζών στις υπό πτώχευση επιχειρήσεις, απόφαση που έρχεται να ανατρέψει την ίδια μνημονιακή υποχρέωση που είχαν επιβάλει οι κυβερνήσεις της Νέας Δημοκρατίας και του ΠΑΣΟΚ μαζί με τους δανειστές. Και, βέβαια, ξεχνάνε την επαναφορά των συλλογικών διαπραγματεύσεων που πέτυχε η Κυβέρνηση, παρά τις σφοδρές αντιδράσεις των δανειστών και του ΣΕΒ. Κυρίες και κύριοι Βουλευτές, κλείνοντας θα πω ότι, ακόμα και σε συνθήκες δημοσιονομικής στενότητας και δυσκολιών, η Κυβέρνηση αποτυπώνει το στίγμα της κοινωνικής δικαιοσύνης και της αναδιανομής των πόρων και προχωράει σε μεταρρυθμίσεις και διαρθρωτικές αλλαγές που χρειάζεται η χώρα, χωρίς τα λάθη, τις παθογένειες και την πελατειακή αντίληψη του παρελθόντος. Το τέλος των μνημονίων αποτελεί για εμάς το μέσο για να μπορέσουμε να εφαρμόσουμε και τη δική μας πολιτική χωρίς την πνιγηρή επιτροπεία. Το 2018 η χώρα θα αλλάξει σελίδα και όταν θα φτάσουμε στο τέλος της τετραετίας, ο λαός θα ξέρει ποιος τον έβγαλε από την περιπέτεια των μνημονίων. Ευχαριστώ.
Τον λόγο έχει ο κ. Ηλιόπουλος από τη Χρυσή Αυγή.
Ευχαριστώ, κύριε Πρόεδρε. Έχουν γίνει πιο μνημονιακοί από τους μνημονιακούς οι συριζαίοι και προσπαθούν να υποστηρίξουν πράγματα, για τα οποία σε άλλες περιπτώσεις θα βρίσκονταν από κάτω ή και απ' έξω και θα ούρλιαζαν. Πριν από τρία χρόνια - τέτοια περίοδος ήταν, Ιανουάριος του 2015- εμείς προειδοποιούσαμε τους Έλληνες συμπολίτες μας σε όλους τους τόνους, φωνάζαμε με όσα μέσα διαθέταμε και λέγαμε: «Μην τους πιστεύετε, μην τους ψηφίζετε για να σας καταργήσουν τον ΕΝΦΙΑ. Όχι μόνο δεν θα σας καταργήσουν τον ΕΝΦΙΑ, αλλά θα ακολουθήσουν την ίδια και χειρότερη πολιτική από τους προηγούμενους.». Αυτά λέγαμε όπου μπορούσαμε να το πούμε. Τελικά, όμως, εσείς ξεπεράσατε κάθε νοσηρή φαντασία. Εκτός ότι είστε από τα πιο «πιστά σκυλιά» των τοκογλύφων, έχετε προσδώσει και ένα άλλο πρόσημο στη διακυβέρνησή σας, όχι το προοδευτικότερο, που μας προειδοποιούσατε ότι θα είχε η διακυβέρνησή σας, αλλά το προδοτικότερο. Συνέντευξη σήμερα του Ντάισελμπλουμ: «Ο Πρωθυπουργός», λέει, «Αλέξης Τσίπρας και φυσικά ο Ευκλείδης Τσακαλώτος έχουν ολοκληρωτικά αλλάξει τη σχέση με τους Ευρωπαίους εταίρους. Σχεδόν τα πάντα είναι ευκολότερα από τότε. Είναι μια εντελώς διαφορετική κατάσταση.». Και το συνυπογράφουμε με χέρια και με πόδια αυτό που λέει ο Ντάισελμπλουμ. Είστε τα καλύτερα συνεταιράκια με τους τοκογλύφους και πιστεύω εσείς εκεί πέρα στα υπουργικά έδρανα θα αισθάνεστε πάρα πολύ χαρούμενοι γι' αυτά που λέει για εσάς. Κάνετε ό,τι μπορείτε για να τους ευχαριστήσετε. Κάποιοι Βουλευτές του ΣΥΡΙΖΑ ψέλλισαν σήμερα ότι οι ιδεοληψίες της Φωτίου ευθύνονται - λέει - για την κατάργηση των επιδομάτων, γιατί οι τρίτεκνοι - λέει - δεν σας ψηφίζουν. Και καλά κάνουν, βέβαια, και δεν σας ψηφίζουν οι τρίτεκνοι και οι πολύτεκνοι, γιατί τους τιμωρείτε καθημερινά με τις πολιτικές που εφαρμόζετε. Βέβαια, εσείς καθίσατε κάτω, γιατί είστε λίγο πιο πονηροί, και βγάλατε αριθμητικά ποιες είναι οι περισσότερες οικογένειες - αυτές με ένα ή με δύο παιδιά - βγάλατε τους αριθμούς, όποτε λέτε ότι θα δώσουμε μερικά ψίχουλα, γιατί ψίχουλα είναι αυτά που δίνετε. Δεν είναι αυτή επιδότηση για να λυθεί το πρόβλημα της υπογεννητικότητας στην πατρίδα μας. Όπως παραδέχθηκε σήμερα η Φωτίου, υπάρχει το πόρισμα - λέει - και κάθεται, βέβαια, στα συρτάρια και κανείς δεν κάνει τίποτα από το 1993. Και φανταστείτε ότι αυτό το πόρισμα υπάρχει από το 1993, ενώ σήμερα το πρόβλημα έχει υπερπολλαπλασιαστεί. Το ισοζύγιο θανάτων και γεννήσεων είναι υπέρ των θανάτων κατά τριάντα πέντε χιλιάδες τον χρόνο. Βάλτε, λοιπόν, ότι όλοι όσοι πεθαίνουν είναι Έλληνες, αλλά οι περισσότερες από τις γεννήσεις αφορούν αλλοδαπούς, που είτε έρχονται οι γυναίκες έγκυοι και αποβιβάζονται στα ελληνικά νησιά και γεννάνε στην Ελλάδα είτε είναι λαθρομετανάστες που έχουν εισβάλει τα τελευταία χρόνια στην πατρίδα μας και γεννοβολούν με πολύ ευκολία, για να πάρουν τα επιδόματα και τα λοιπά εδώ. Άρα, για να το πούμε λίγο παραστατικά και να το καταλάβουν οι φίλοι που μας ακούνε σήμερα από την τηλεόραση, χάνουμε μαθηματικά μια μεγάλη πόλη από Έλληνες και «κερδίζουμε» μια ακόμη μεγαλύτερη πόλη με λαθρομετανάστες. Αυτό είναι το ζοφερό μέλλον της Ελλάδος. Τα Ελληνόπουλα, τα οποία τα έχουμε σπουδάσει με τα χρήματα του ελληνικού λαού, τα στέλνουμε στο εξωτερικό, μήπως βρουν ένα καλύτερο μέλλον, και αντικαθιστούμε αυτούς τους άξιους Έλληνες, τον ανθό της ελληνικής νεολαίας, με λαθρομετανάστες. Η υπογεννητικότητα αποτελεί θανάσιμο κίνδυνο για την πατρίδα μας και πρέπει να τον λάβετε πάρα πολύ σοβαρά υπ' όψιν. Πρέπει να αυξηθούν άμεσα τα επιδόματα για όσους κάνουν παιδιά και βέβαια να αποκλειστούν από αυτά τα επιδόματα όλοι οι λαθρομετανάστες. Αυτά τα επιδόματα πρέπει να πηγαίνουν αποκλειστικά σε Έλληνες. Εδώ βέβαια έχουμε βρει και κάτι άλλο, μία εργασία που είχε κάνει ο Νίκος Παππάς, ο δικός σας Υπουργός, στο διδακτορικό του, στη Γλασκόβη. Θα διαβάσω μόνο τον τίτλο, που είναι επαρκέστατος, για να καταλάβουμε τις ιδέες σας: «Οι μετανάστες θα σώσουν την Ελλάδα από τη δημογραφική γήρανση», έλεγε ο Νίκος Παππάς. Κάνετε πράγματα, που άλλες κυβερνήσεις όντως δεν θα περνούσε από το μυαλό τους να τα κάνουν. Οι ηλεκτρονικοί πλειστηριασμοί από 21 Φεβρουαρίου θα γίνονται αποκλειστικά και μόνο μέσω της ηλεκτρονικής πλατφόρμας. Κοροϊδεύετε τον κόσμο. Λέγατε για πρώτη κατοικία. Σας έκοψαν τα φτερά οι τοκογλύφοι και μετά τη βαφτίσατε «λαϊκή κατοικία», που είναι ένας ανύπαρκτος όρος. Πουθενά, ούτε στα οικονομικά, δεν υπάρχει τέτοιος όρος. Είναι μόνο όρος της προπαγάνδας της Αριστεράς. Βέβαια, σε κανένα σημείο δεν υπάρχει η προστασία ούτε της πρώτης ούτε της λαϊκής ούτε καμμίας κατοικίας. Ακριβαίνουν οι μεταβιβάσεις των ακινήτων. Πηγαίνουν απευθείας στο υπερταμείο δεκατέσσερις ΔΕΚΟ. Εάν αυτό δεν είναι εκχώρηση εθνικής κυριαρχίας, πώς μπορεί να βαφτιστεί; Όχι ότι σας ενδιαφέρει η εκχώρηση εθνικής κυριαρχίας, απλά το αναφέρω. H εκχώρηση αυτή έχει μέσα το υπόλοιπο 34% της ΔΕΗ, ΕΛΤΑ, ΕΥΔΑΠ, ΕΥΑΘ, τα νερά, συγκοινωνίες κ.λπ.. Προβλέπεται βέβαια απαλλαγή των έξι ξένων τεχνοκρατών του ΤΑΙΠΕΔ από ποινικές και αστικές ευθύνες. Θα μπορούν να ξεπουλούν τα πάντα, χωρίς να έχουν καμμία ευθύνη οι άνθρωποι αυτοί. Δίνονται καινούργιες άδειες για καζίνο. Μπράβο! Αυτή είναι η ανάπτυξη που θα φέρετε στην Ελλάδα: νέα καζίνα, για να ρίξετε τον κόσμο στον τζόγο. Βέβαια, με τις ιδεοληψίες σας μπορεί να θέλετε να τον ρίξετε και στα ναρκωτικά, για να μην καταλαβαίνει τι ψηφίζετε. Πάμε και στο Μακεδονικό, ένα θέμα, το οποίο καίει πραγματικά τους Έλληνες σήμερα. Η Μακεδονία δεν είναι απλά ελληνική. Η Μακεδονία είναι σώμα και ψυχή της Ελλάδος. Όταν ο Παύλος Μελάς έφευγε από τη βίλα του στην Κηφισιά, για να πάει να πολεμήσει για την ελευθερία της πατρίδας, έλεγε: «Να ξέρετε πως, εάν τρέξουμε να σώσουμε τη Μακεδονία, η Μακεδονία θα μας σώσει.». Και μετά από λίγο καιρό άφηνε την τελευταία του πνοή, πολεμώντας γι' αυτή την ελευθερία. Για την ελευθερία της Μακεδονίας μας έχουν χύσει το αίμα τους εκατοντάδες χιλιάδες Έλληνες όλα αυτά τα χιλιάδες χρόνια και εσείς δεν έχετε το παραμικρό δικαίωμα να την ξεπουλήσετε με μία υπογραφή. Ξεχάστε το! Ό,τι και να κάνετε, η ιστορία θα το διαγράψει. Η Μακεδονία είναι μία, η Μακεδονία είναι ελληνική! Δεν έχετε κανένα δικαίωμα να διαπραγματεύεστε αυτό το όνομα, ούτε σε σύνθετη ούτε σε καμμία άλλη ονομασία. Υπάρχει ένα πατριωτικό, ακηδεμόνευτο κίνημα, το οποίο έχει ξεσηκωθεί απ' άκρη σε άκρη, όχι μόνο στην Ελλάδα, αλλά σε ολόκληρο τον κόσμο. Άνθρωποι που βλέπουν το ξεπούλημα αυτό και βέβαια θα αντισταθούν μέχρι την τελευταία στιγμή. Έχουν καταλάβει πόσο ανθέλληνες είστε. Μέχρι και ο Αλβανός Υπουργός Εξωτερικών λίγες ημέρες πριν από τη συνάντησή του με τον Κοτζιά - και όποιος συναντιέται με τον Κοτζιά ουσιαστικά ζητάει και κάτι - , θέτει θέμα Τσαμουριάς. Λίγες ημέρες πριν συναντηθεί λέει «θα θέσω θέμα Τσαμουριάς». Και έχουμε και έναν άλλον, ο οποίος είναι εδώ, στο ελληνικό Κοινοβούλιο - Χουσεΐν Ζεϊμπέκ λέγεται - , ο οποίος παριστάνει τον Έλληνα Βουλευτή, αλλά μάλλον η συνείδησή του είναι τουρκική.
Ολοκληρώστε, παρακαλώ.
Τελειώνω σε ένα λεπτό. Θα ήθελα να καταθέσω στα Πρακτικά μία φωτογραφία. Ποιος Έλληνας άραγε θα πόζαρε με τόσο μεγάλη χαρά δίπλα στη μισητή ημισέληνο και στον σφαγέα του Ελληνισμού, τον Κεμάλ; [[Στο σημείο αυτό ο Βουλευτής κ. Παναγιώτης Ηλιόπουλος καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Βέβαια, είναι ο Βουλευτής του ΣΥΡΙΖΑ, ο Ζεϊμπέκ. Αφού, λοιπόν, ήρθε ο «πατερούλης» του ο Ερντογάν εδώ ξεσαλώνει. Τουίταρε χθες. Ανέβασε φωτογραφία του ελληνικού Κοινοβουλίου και λέει για τον νομικό κανονισμό της «τουρκικής μειονότητας». Το καταθέτω στα Πρακτικά. [[Στο σημείο αυτό ο Βουλευτής κ. Παναγιώτης Ηλιόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έπρεπε να υπήρχε ένας Αρχηγός κόμματος - του δικού του κόμματος βέβαια - , να του τραβήξει το αυτί και να του πει: «Άκου, εδώ είναι Ελλάδα. Μογγόλε, αν θέλεις να εκπροσωπήσεις Τούρκους, θα πας πίσω στην Τουρκία. Εδώ στην Ελλάδα δεν υπάρχει τουρκική μειονότητα. Ακούς; Αν θέλεις, θα πας πίσω στην Τουρκία. Εδώ υπάρχει μόνο μουσουλμανική μειονότητα.». Βέβαια τέτοιος Αρχηγός του ΣΥΡΙΖΑ δεν υπάρχει.
Κύριε Ηλιόπουλε, ολοκληρώνετε.
Έχω τελειώσει ήδη. Όσο υπάρχει η Χρυσή Αυγή, ξεχάστε το ξεπούλημα της Θράκης. Ξεχάστε το ξεπούλημα της Μακεδονίας. Ξεχάστε το ξεπούλημα κάθε σπιθαμής ελληνικής γης. Κάθε χιλιοστό ελληνικής γης είναι ποτισμένο με ελληνικό αίμα και όποιος το επιβουλεύεται, εντός και εκτός Ελλάδος, να ξέρει ότι θα ξαναματώσει για να το πάρει.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεννέα Αμερικανοί φοιτητές και τρεις εκπαιδευτικοί συνοδοί τους από το «McDaniel College». Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Σηφάκης από τον ΣΥΡΙΖΑ.
Ευχαριστώ πολύ, κύριε Πρόεδρε. Κύριοι Υπουργοί, κύριοι συνάδελφοι, παρά τις Κασσάνδρες, παρά τη λυσσαλέα επίθεση του οικονομικού κατεστημένου, των μίντια, που μετά από είκοσι οκτώ χρόνια διαπλοκής τώρα βάζουν επιτέλους το χέρι στην τσέπη, των μεγαλοεργολάβων, που για πρώτη φορά φαίνεται ότι δεν κάνουν κουμάντο στις κυβερνήσεις, των εκπροσώπων τους εδώ μέσα, για την «αριστερή παρένθεση», για την απαξίωση της πρώτης διακυβέρνησης της Αριστεράς στη χώρα και στην Ευρώπη, παρά την καταστροφολογία, την κινδυνολογία, την εκλογολογία - αν τους ακούγαμε τα τελευταία χρόνια, θα είχαμε κάνει είκοσι φορές εκλογές - , αυτό που είναι η μόνη αλήθεια, η αδήριτη πραγματικότητα είναι ότι μετά από επτά χρόνια ταλαιπωρίας της κοινωνίας από τα μνημόνια, μετά από επτά χρόνια ύφεσης - πλην στο πλην - επιτέλους από το 2017 έχουμε θετικούς ρυθμούς ανάπτυξης, που συνεχίζονται και το 2018. Η ανεργία μειώθηκε στο 20%, ενώ την παραλάβαμε στο 27%. Βελτιώθηκε ο ρυθμός των επενδύσεων, των εξαγωγών, της βιομηχανικής δραστηριότητας. Μοιράστηκε κοινωνικό μέρισμα από την υπεραπόδοση της οικονομίας. Ο κόσμος βέβαια συνεχίζει να ταλαιπωρείται. Το γνωρίζουμε όλοι αυτό. Όμως όλα αυτά που προείπα είναι αληθή και θα φανούν και στη ζωή και στην τσέπη της κοινωνίας το αμέσως επόμενο διάστημα. Η καθαρή έξοδος από τα μνημόνια και τη σκληρή επιτροπεία στο τέλος του Αυγούστου του τρέχοντος έτους φαντάζει πλέον σαν μια απολύτως σοβαρή και ρεαλιστική προοπτική, που γίνεται διεθνώς αποδεκτή ως τέτοια. Το πολυνομοσχέδιο που θα ψηφίσουμε τη Δευτέρα ολοκληρώνει το κλείσιμο της τρίτης αξιολόγησης και ανοίγει τον δρόμο για μια ουσιαστική συζήτηση για το δημόσιο χρέος και για την καθαρή έξοδο. Στα λίγα λεπτά που έχω, θα αναφερθώ στις ρυθμίσεις που προτείνει το Υπουργείο Περιβάλλοντος και Ενέργειας για το Κτηματολόγιο, για τον λατομικό νόμο και για το Χρηματιστήριο Ενέργειας, τρεις σημαντικές τομές για τον εκσυγχρονισμό, τη σοβαρότητα της χώρας απέναντι στους πολίτες και την αξιοπιστία της. Από το 1910 η πολιτεία έχει αναγνωρίσει την ανάγκη σύνταξης εθνικού Κτηματολογίου ως ενός αναντικατάστατου αναπτυξιακού εργαλείου. Επί έναν αιώνα δεν κατάφερε να το υλοποιήσουν. Δεν είχαν την πολιτική βούληση, προτιμούσαν τις πελατειακές σχέσεις, να μην τα σπάσουν με κανέναν και άφηναν τις παθογένειες να διευρύνονται για να βρεθεί κάποιος γενναίος στο μέλλον να τις θεραπεύσει. Με το νομοσχέδιο ιδρύεται δημόσιος και αυτοχρηματοδοτούμενος φορέας με την επωνυμία «Ελληνικό Κτηματολόγιο» ως νομικό πρόσωπο δημοσίου δικαίου υπό την εποπτεία του Υπουργείου, που ενοποιεί τις δραστηριότητες της «ΕΚΧΑ Α.Ε.» και των έμμισθων και άμισθων υποθηκοφυλακείων. Σκοπός της ίδρυσης του νέου φορέα είναι ο ορθολογικός και ενιαίος τρόπος οργάνωσης των υπηρεσιών καταχώρισης και δημοσιοποίησης των δικαιωμάτων των πολιτών επί της ακίνητης περιουσίας τους, καθώς και της ιδιοκτησίας του δημοσίου. Αυτός ο φορέας που πρέπει να έχει δημόσιο χαρακτήρα από τη φύση της εργασίας που επιτελεί, εξασφαλίζει την υψηλή εποπτεία και την κυριότητα των δικαιωμάτων από το δημόσιο. Είναι αυτοχρηματοδοτούμενος φορέας από τα πάγια και αναλογικά τέλη που θα πληρώσουν οι συναλλασσόμενοι μαζί του καθώς και από την εκμετάλλευση των αρχείων που θα διατηρεί. Είναι καθολικός διάδοχος της «ΕΚΧΑ Α.Ε.» και απορροφά τα τριάντα τρία έμμισθα και τα τριακόσια πενήντα εννέα άμισθα υποθηκοφυλακεία που καταργούνται σταδιακά εντός των επόμενων είκοσι τεσσάρων μηνών, δίνοντας αυτή τη μεταβατική περίοδο που είναι χρήσιμη ακόμα και για τη διόρθωση τυχόν θεμάτων που προκύπτουν από την πρώτη εφαρμογή του νόμου. Θα οργανωθεί σε κεντρικό και περιφερειακό επίπεδο με την ίδρυση δεκαεπτά κτηματολογικών γραφείων σε όλη τη χώρα και στις περιφέρειες και εβδομήντα πέντε υποκαταστημάτων τους σε κάθε πρωτεύουσα του νομού και πιθανά και σε δεύτερη πόλη σε περιφερειακές ενότητες που έχουν πάνω από ένα σημαντικά κέντρα. Ακόμα διασφαλίζει πλήρως τους εργαζομένους. Όσον αφορά την ενέργεια, με αυτό το νομοσχέδιο ιδρύεται Χρηματιστήριο Ενέργειας, με απόσχιση κλάδου από τον λειτουργό της αγοράς ηλεκτρικής ενέργειας, από τον ΛΑΓΗΕ, με σκοπό να λειτουργήσει τις ήδη υφιστάμενες αγορές ενέργειας και να ανοίξει και άλλες. Με τη λειτουργία του Χρηματιστηρίου Ενέργειας, αλλά και με τη διασύνδεση των ευρωπαϊκών αγορών, θα δημιουργηθούν οι προϋποθέσεις υγιούς ανταγωνισμού που θα μπορέσει να μειώσει το ενεργειακό κόστος και να αυξήσει την ασφάλεια του ενεργειακού εφοδιασμού. Έτσι θα αποφεύγονται οι ακριβές λύσεις για την κάλυψη φορτίων αιχμής αλλά και θα αντιμετωπίζεται και η στοχαστικότητα της παραγωγής από ανανεώσιμες πηγές ενέργειας σε σχέση με το δίκτυο. Η χώρα μας θα συζευχθεί, όσον αφορά την προ ημερήσια αγορά, με την Ιταλία και σταδιακά και με τη Βουλγαρία, αλλά και με τις άλλες γειτονικές χώρες του διασυνδεδεμένου συστήματος, ανάλογα με τον βαθμό της ετοιμότητάς τους. Η ίδρυση του Χρηματιστηρίου Ενέργειας θα συμβάλει στον ορθολογισμό της χονδρεμπορικής αγοράς, έτσι που πράγματι θα μπορέσει να αποκαταστήσει στρεβλώσεις που δημιουργήθηκαν από τους διάφορους μηχανισμούς που στην ουσία δημιουργούσαν συνθήκες μη αγοράς. Επίσης, θα συμβάλει στην υποβοήθηση της βιομηχανίας με τη μείωση του ενεργειακού κόστους. Θα λειτουργεί την προ ημερήσια αγορά ενέργειας, την ημερήσια αγορά ενέργειας, την αγορά αποκλίσεων και την εκκαθάρισή της, την αγορά φυσικού αερίου και τις περιβαλλοντικές αγορές. Προβλέπεται δυνητικά να λειτουργήσει και προθεσμιακή αγορά στο μέλλον. Για να μπορέσει να ανταποκριθεί στον σκοπό του, διασυνδέεται με το Χρηματιστήριο Αθηνών που μπορεί να του προσφέρει τεχνογνωσία και σημαντικές δυνατότητες. Ακόμα καθορίζεται η κεντρική θέση της Ρυθμιστικής Αρχής Ενέργειας σε αυτή τη διαδικασία. Όσον αφορά τον λατομικό νόμο, με τη θεσμοθέτηση του νέου λατομικού νόμου συγκεντρώνεται για πρώτη φορά και επικαιροποιείται η πολύπλοκη και αποσπασματική λατομική νομοθεσία των τελευταίων τριάντα, σαράντα ετών, που ήταν ένα πάγιο αίτημα διαχρονικά όλων των ενασχολούμενων με τον εξορυκτικό κλάδο. Θυμάμαι και προσωπικά, ως μηχανολόγος - μηχανικός, στην αρχή που ξεκίνησα την επαγγελματική μου δραστηριότητα με τις μελέτες για διάφορες δραστηριότητες, ότι όταν παίρναμε σε έντυπα την κωδικοποίηση της νομοθεσίας, για τα λατομεία και τις τροποποιήσεις της νομοθεσίας αφιερώναμε ολόκληρα ράφια, δεν μας έφταναν και ψάχναμε να αγοράσουμε κι άλλα. Εκσυγχρονίζεται το θεσμικό πλαίσιο έρευνας και εκμετάλλευσης των λατομείων και της εξορυκτικής δραστηριότητας γενικότερα. Εξορθολογίζεται η ενιαία αντιμετώπιση των διαδικασιών, αλλά και του χρόνου για τις μισθώσεις και τη χορήγηση των εγκρίσεων των λατομείων, με καθορισμό μέγιστου χρονικού διαστήματος για το δικαίωμα εκμετάλλευσης για όλα τα λατομικά υλικά, ώστε να επιτυγχάνεται η οικονομική βιωσιμότητα των κοιτασμάτων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Εισάγεται η διαφάνεια με τη ρύθμιση. Η μίσθωση δημοσίων ή δημοτικών εκτάσεων γίνεται μέσα από δημοπρασίες και όχι όπως είναι σήμερα πολλές φορές με αδιαφανείς και εν κρυπτώ αναθέσεις και συμφωνίες. Απλουστεύεται η διαδικασία αδειοδότησης με κατάργηση της άδειας εκμετάλλευσης, της άδειας εγκατάστασης, ενώ η άδεια λειτουργίας εγκαταστάσεων γίνεται πλέον με γνωστοποίηση. Αναμορφώνεται η διαδικασία καθορισμού λατομικών περιοχών εκμετάλλευσης αδρανών υλικών. Η αποκατάσταση του περιβάλλοντος καθώς και η ασφάλεια και ο εποπτικός έλεγχος γίνονται με αυστηρότερο τρόπο. Συμπερασματικά, οι διατάξεις που προτείνονται από το Υπουργείο Περιβάλλοντος και Ενέργειας είναι θετικές διατάξεις εκσυγχρονισμού και διαφάνειας και σας καλούμε να τις υπερψηφίσετε. Σας ευχαριστώ πολύ.
Τον λόγο έχει ο Υφυπουργός Παιδείας, Έρευνας και Θρησκευμάτων κ. Μπαξεβανάκης.
Κυρίες και κύριοι Βουλευτές, είναι εμφανής η αμηχανία της Αντιπολίτευσης και ειδικά της Νέας Δημοκρατίας και του ΠΑΣΟΚ από την πορεία που ακολουθήθηκε με την ολοκλήρωση της τρίτης αξιολόγησης. Η αμηχανία τους αυτή είναι εμφανέστατη κατά τη διάρκεια της συζήτησης και στις επιτροπές, αλλά και σήμερα και φαίνεται από το γεγονός ότι από ένα μεγάλο νομοσχέδιο τετρακοσίων άρθρων επικεντρώνονται όλες τους οι ομιλίες, τραβώντας από τα μαλλιά να διαφωνήσουν σε τρία ή το πολύ τέσσερα άρθρα. Κουβέντα για τις μεταρρυθμίσεις στον τομέα του περιβάλλοντος, στον τομέα της ενέργειας, στον τομέα της υγείας, στον τομέα της δημόσιας διοίκησης. Κουβέντα για όλα αυτά και τραβηγμένη από τα μαλλιά η διαφωνία σε τρία - τέσσερα άρθρα για τα οποία έχουν υπάρξει πειστικότατες απαντήσεις επανειλημμένα, αλλά εις ώτα μη ακουόντων φυσικά. Τι έχει μείνει, λοιπόν; Ότι δεν μπορούν να ανεχθούν ότι αυτή η Κυβέρνηση μπορεί και διαπραγματεύεται αποτελεσματικά και το αποτέλεσμα αυτής της διαπραγμάτευσης βρίσκεται ενώπιόν σας και είναι αυτό για το οποίο θα ψηφίσουμε τη Δευτέρα το βράδυ. Αποδεικνύεται, επίσης, ότι, όταν δεν υπάρχουν παράλογες απαιτήσεις από την πλευρά ορισμένων εκ των θεσμών, μπορούν οι αξιολογήσεις να κλείνουν στην ώρα τους, χωρίς αχρείαστες καθυστερήσεις και αποδεικνύεται ότι για τις όποιες καθυστερήσεις του παρελθόντος δεν ευθυνόταν η ελληνική πλευρά. Τι έχει μείνει, λοιπόν, στα συρτάρια της Αντιπολίτευσης; Κινδυνολογία φυσικά, όχι για αυτά που θεσμοθετούνται, αλλά για αυτά που αφήνεται να διαχέει η Αντιπολίτευση ότι υποκρύπτονται, ότι θα έρθουν στο μέλλον ή ότι είναι κάπου αλλού κρυμμένα και δεν τα βλέπει ο πολύς κόσμος. Αυτού του είδους η κινδυνολογία στον χώρο της εκπαίδευσης τους προηγούμενους μήνες ήταν εμφανέστατη. Και τι δεν ακούσαμε η εκπαιδευτική κοινότητα, οι εκπαιδευτικοί μας, οι μαθητές και οι γονείς. Τι ακούγαμε τους προηγούμενους μήνες από τα μέσα ενημέρωσης που υποστηρίζουν την Αντιπολίτευση; Ότι επίκειται - λέει - η επαναφορά της τιμωρητικής ατομικής αξιολόγησης των εκπαιδευτικών, αυτή που είχε επιβάλει η Νέα Δημοκρατία και που με την άνοδο της Κυβέρνησής μας στην εξουσία σταμάτησε, ότι θα αυξηθεί - λέει - το διδακτικό ωράριο των εκπαιδευτικών, ότι θα αυξηθεί ο αριθμός των μαθητών ανά τάξη. Αυτή η κινδυνολογία επί τέσσερις ολόκληρους μήνες από το καλοκαίρι μέχρι σήμερα έδινε και έπαιρνε από τις εκπαιδευτικές ιστοσελίδες και μέσα στα σχολεία της δημόσιας εκπαίδευσης. Τι από όλα αυτά έχετε ενώπιόν σας σήμερα; Τίποτα. Έχουμε επαναφορά της τιμωρητικής ατομικής αξιολόγησης των εκπαιδευτικών; Δεν έχουμε. Έχουμε αύξηση του διδακτικού ωραρίου των εκπαιδευτικών; Δεν έχουμε. Έχουμε αύξηση του αριθμού μαθητών ανά τμήμα στα σχολεία της δημόσιας εκπαίδευσης; Δυστυχώς για την Αντιπολίτευση, δεν έχουμε. Τι έχουμε, λοιπόν, ως άρθρα σε αυτό το νομοσχέδιο που αφορούν τον τομέα της δημόσιας εκπαίδευσης; Έχουμε δύο ρυθμίσεις. Η πρώτη αφορά την εκτέλεση από τους εκπαιδευτικούς μας των εξωδιδακτικών λεγόμενων εργασιών, δηλαδή των εργασιών που κάνουν οι εκπαιδευτικοί μας πέραν της διδασκαλίας. Τι κάνουμε, λοιπόν, με το άρθρο 245; Επαναλαμβάνουμε αυτολεξεί τη διάταξη που υπάρχει εδώ και τριάντα τρία χρόνια, από το 1985 με τον ν. 1566. Τι αλλάζουμε μόνο; Μάλλον, δεν αλλάζουμε, αλλά παραθέτουμε ποια είναι αυτά τα καθήκοντα που οι εκπαιδευτικοί μας εδώ και δεκαετίες εκτελούν στα δημόσια σχολεία πέραν της διδασκαλίας. Τα αναφέρουμε ένα προς ένα. Είναι η προετοιμασία του εκπαιδευτικού υλικού και των εργαστηριακών ασκήσεων, η διόρθωση των εργασιών και των διαγωνισμάτων, η καταχώριση της βαθμολογίας των μαθητών, η προετοιμασία των εκδηλώσεων και άλλων δραστηριοτήτων - αθλητικών, πολιτιστικών κ.λπ. - η επικοινωνία με τις δομές υποστήριξης του εκπαιδευτικού έργου - σχολικούς συμβούλους και άλλους βοηθητικούς παράγοντες - η συνεργασία μεταξύ των εκπαιδευτικών που διδάσκουν στο ίδιο τμήμα, στην ίδια τάξη, η επίβλεψη των σχολικών γευμάτων, η ενημέρωση των γονέων και των κηδεμόνων και φυσικά, η γραφειοκρατία του σχολείου, η συμπλήρωση των εντύπων και των βιβλίων που κάθε φορά είναι απαραίτητα. Αυτό είναι που περιγράφει το νομοσχέδιο, άρα ουδεμία αλλαγή υπάρχει και στο status, σε ό,τι αφορά την απασχόληση των εκπαιδευτικών πέραν της διδασκαλίας. Στο άρθρο 246 μιλάμε για τα κριτήρια με τα οποία γίνονται οι συγχωνεύσεις των σχολικών μονάδων. Επειδή και σε αυτόν τον τομέα χύθηκε πολύ μελάνι, θα ήθελα να ενημερώσω για όσους δεν γνωρίζουν και να υπενθυμίσω σε όσους γνωρίζουν ότι αυτές οι διαδικασίες γίνονται κάθε χρόνο στη δημόσια εκπαίδευση. Κάθε χρόνο γίνονται ιδρύσεις, καταργήσεις, συγχωνεύσεις σχολικών μονάδων. Είναι μια πάγια διαδικασία που κάθε χρόνο διεξάγεται με έναν συγκεκριμένο τρόπο. Τι δεν υπήρχε μέχρι σήμερα και το καθιερώνουμε στο άρθρο 246; Καταγράφουμε τα κριτήρια με τα οποία, κατά τη γνώμη μας, πρέπει να γίνεται αυτή η διαδικασία των συγχωνεύσεων των σχολικών μονάδων και τα απαριθμούμε. Ποια είναι αυτά τα κριτήρια; Είναι η οργανικότητα, κυρίως για τις σχολικές μονάδες της πρωτοβάθμιας εκπαίδευσης. Είναι το μαθητικό δυναμικό το υφιστάμενο, αλλά και το προβλεπόμενο για τα επόμενα σχολικά έτη. Είναι η συστέγαση στο ίδιο κτήριο δύο σχολείων του ίδιου τύπου. Υπάρχουν πάρα πολλές περιπτώσεις, το γνωρίζετε όλοι, που δύο γυμνάσια, δύο λύκεια, δύο δημοτικά σχολεία συστεγάζονται στο ίδιο κτήριο, απλώς και μόνο δηλαδή για να έχουμε δύο διευθυντές. Επίσης, είναι ο αριθμός των μαθητών που πιθανόν θα χρειαστεί να μεταφέρονται σε μια πιθανή συγχώνευση. Εδώ, συνάδελφοι, έχει μια ιδιαίτερη σημασία να σημειώσετε ότι καθορίζουμε ένα κριτήριο ανθρωπιάς. Λέμε δηλαδή ότι η μετακίνηση που πιθανόν να χρειαστεί ένας μαθητής για μια απόσταση που πρέπει να διανύσει για να φτάσει σε ένα σχολείο, η οποία πιθανόν να προκύψει από μια μελλοντική συγχώνευση, δεν πρέπει να υπερβαίνει τα τριάντα λεπτά της ώρας. Όλοι γνωρίζουμε ότι σήμερα υπάρχουν χιλιάδες μαθητές στην περιφέρεια της χώρας που ταξιδεύουν πολύ περισσότερο από τριάντα λεπτά για να φτάσουν το σχολείο τους. Άρα το κριτήριο που θέτουμε εμείς σήμερα είναι καλύτερο από αυτό που ισχύει σήμερα στην πράξη. Επομένως, αγαπητοί συνάδελφοι, άνθρακας ο θησαυρός της κινδυνολογίας των προηγούμενων μηνών και σε ό,τι αφορά τα εκπαιδευτικά θέματα. Είμαστε βέβαιοι ότι οι κατ' επάγγελμα κινδυνολόγοι δεν θα σταματήσουν, γιατί ακριβώς μερικοί από αυτούς δεν έχουν λόγο ύπαρξης αν δεν κινδυνολογήσουν, δεν έχουν λόγο ύπαρξης αν δεν προσπαθήσουν να τρομοκρατήσουν τους εκπαιδευτικούς μας και όλη την εκπαιδευτική κοινότητα. Γι' αυτό είμαστε σίγουροι ότι θα συνεχίσουν, ανακαλύπτοντας, εφευρίσκοντας, προβλέποντας τα μύρια δεινά που επί μήνες προβλέπουν και τα οποία, δυστυχώς για αυτούς, δεν φτάνουν στο προσκήνιο. Όμως, οι εκπαιδευτικοί μας γνωρίζουν. Γνωρίζουν πολύ καλά τον άνεμο ελευθερίας και δημοκρατίας που έπνευσε στα δημόσια σχολεία με την άνοδο αυτής της Κυβέρνησης στην εξουσία. Γνωρίζουν πολύ καλά το καθεστώς φόβου που υπήρχε τα προηγούμενα χρόνια και το οποίο δεν υπάρχει πια στα δημόσια σχολεία. Και γνωρίζουν πολύ καλά τι τους περιμένει αν αυτή η Κυβέρνηση ανατραπεί και επανέλθει στο πολιτικό προσκήνιο το χρεοκοπημένο πολιτικό προσωπικό του πάλαι ποτέ δικομματισμού. Γνωρίζουν ότι αυτό που τους περιμένει είναι οι χιλιάδες απολύσεις, οι χιλιάδες διαθεσιμότητες. Και αυτό δεν είναι κινδυνολογία. Είναι αυτό που ο κ. Κυριάκος Μητσοτάκης υπέγραψε το 2013, θέτοντας σε διαθεσιμότητα πάνω από δύο χιλιάδες εκπαιδευτικούς. Ξέρουν, λοιπόν, οι εκπαιδευτικοί μας τι τους περιμένει αν το παλιό χρεοκοπημένο πολιτικό σκηνικό επανέλθει στο προσκήνιο, αν ξαναέρθουν δηλαδή στα πράγματα αυτοί που χρεοκόπησαν τη χώρα και κατέστρεψαν τον λαό μας. Γι' αυτό και οι εκπαιδευτικοί μας και όλος ο λαός αυτό το πισωγύρισμα δεν θα το επιτρέψουν. Σας ευχαριστώ.
Συνεχίζουμε με τον επόμενο ομιλητή. Τον λόγο έχει ο κ. Σταϊκούρας από τη Νέα Δημοκρατία.
Κυρίες και κύριοι συνάδελφοι, κύριε Υφυπουργέ, ας επανέλθουμε στην πραγματικότητα του νομοσχεδίου και να σας πω ότι σήμερα - και δεν είναι κινδυνολογία - είμαστε θεατές στην ίδια θεατρική παράσταση. Συζητούμε για πολλοστή φορά σε ασφυκτικές προθεσμίες, με σχετική χρονική καθυστέρηση και με τον καθιερωμένο πια υποκριτικό, αριστερό πόνο ψυχής, προαπαιτούμενα για την ολοκλήρωση της τρίτης αξιολόγησης. Αξιολόγηση που θα έπρεπε να ολοκληρωθεί, σύμφωνα με την επικαιροποίηση του μνημονίου το καλοκαίρι - που η Κυβέρνηση αρνείται να καταθέσει στη Βουλή, στην ιστοσελίδα της Ευρωπαϊκής Επιτροπής θα τη δείτε - τέλος Οκτωβρίου του 2017. Ας πιστώσουμε, όμως, κύριε Υφυπουργέ, στην καιροσκοπική και τυχοδιωκτική Κυβέρνηση του «ναι σε όλα» μικρότερη καθυστέρηση, σε σχέση με τις προηγούμενες αξιολογήσεις. Όμως, δεν γίνεται να μην της χρεώσουμε ότι η αξιολόγηση κλείνει με νέα μέτρα για το 2018, καθώς και το ότι το ύψος της δόσης και η χρήση αυτής - θα το δούμε αυτό - στερεί πολύτιμους πόρους από την πραγματική οικονομία. Και όλα αυτά γίνονται σε συνθήκες μιας καχεκτικής οικονομίας, που αγκομαχά και διευρύνει το χάσμα από τις άλλες οικονομίες της Ευρώπης. Κυρίες και κύριοι συνάδελφοι, το υπό συζήτηση σχέδιο νόμου περιλαμβάνει τεράστιο πλήθος σκόρπιων διατάξεων, μνημονιακών και πολλών μη μνημονιακών. Λίγες εξ αυτών κινούνται προς τη σωστή κατεύθυνση, εάν και εμπεριέχουν ασάφειες και χαρακτηρίζονται από αποσπασματικότητα. Οι περισσότερες, όμως, διατάξεις επιβεβαιώνουν κατ' αρχάς την αστοχία προηγούμενων νομοθετικών ρυθμίσεων, όπως είναι η διάταξη που αναδεικνύει τις διοικητικές δυσλειτουργίες του υπερταμείου αποκρατικοποιήσεων. Άλλες ενισχύουν την άνιση μεταχείριση μεταξύ ομοειδών επιχειρήσεων και στρεβλώνουν τον ανταγωνισμό. Σας το λένε τα επιμελητήρια. Άλλες δημιουργίες νέες δομές στο δημόσιο, με πρόσθετο κόστος εγγενείς αδυναμίες, πρόδηλες αντιφάσεις, επικαλύψεις, στρεβλές προσεγγίσεις, διάκριση των εξουσιών. Άλλες καζινοποιούν τη χώρα. Άλλες ανοίγουν παράθυρα εξαιρέσεων από το δημόσιο λογιστικό και αντιμετωπίζουν με δύο μέτρα και δύο σταθμά υφιστάμενο προσωπικό του δημοσίου. Όλες όμως, επιβεβαιώνουν ότι όλες οι δήθεν κόκκινες γραμμές έχουν καταπατηθεί και η Κυβέρνηση πλέον πουλάει φύκια για μεταξωτές κορδέλες. Η Κυβέρνηση όμως, για να δικαιολογήσει τις συνεχείς, απόλυτες, ολοκληρωτικές υποχωρήσεις της, καταφεύγει στο νέο αφήγημα - το άκουσα και από τους προηγούμενους συναδέλφους: Ισχυρίζεται ότι με την ψήφιση του πολυνομοσχεδίου ολοκληρώνεται η αξιολόγηση χωρίς ένα ευρώ νέα μέτρα, ότι η κατάσταση στην οικονομία βελτιώνεται - το άκουσα από τον κύριο Υφυπουργό - και ότι ανοίγει ο δρόμος για καθαρή έξοδο από τα μνημόνια. Και πάλι, όμως, δεν λέει την αλήθεια στους πολίτες. Πρώτον, οι πολίτες ήδη βιώνουν νέα μέτρα για το 2018, μέτρα ύψους 1,9 δισεκατομμυρίων ευρώ, μέτρα όπως είναι - μεταξύ άλλων - οι πρόσθετες μειώσεις στα μισθολόγια, οι μειώσεις στις συντάξεις, η κατάργηση σειράς φοροαπαλλαγών, η αύξηση του ΦΠΑ στα νησιά, η μείωση του επιδόματος θέρμανσης για πολλοστή φορά, ο φόρος διαμονής, οι μεγαλύτερες επιπλέον επιβαρύνσεις στις ασφαλιστικές εισφορές ελεύθερων επαγγελματιών και αγροτών. Και ακολουθούν και άλλα μέτρα μετά το 2018, μέτρα που μειώνουν το διαθέσιμο εισόδημα όλων των πολιτών, αλλά επιβαρύνουν περισσότερο τα ασθενέστερα οικονομικά στρώματα κάνοντας τους φτωχούς φτωχότερους και περισσότερους. Δεύτερον, το άκουσα από τον κύριο συνάδελφο, αφού χάθηκαν τρία χρόνια, η οικονομία σε μακροοικονομικό επίπεδο φτάνει σιγά σιγά στο επίπεδο που ήταν το 2014. Η βελτίωση συνεχώς που επικαλείστε των περισσότερων δεικτών, είναι συγκριτικά με πέρυσι, με το χειρότερο σημείο που έφτασε η οικονομία επί διακυβέρνησης ΣΥΡΙΖΑ - ΑΝΕΛ. Σε μικροοικονομικό επίπεδο όμως - και εδώ είναι η ουσία, αυτό βιώνουν οι πολίτες - η κατάσταση είναι χειρότερη. Οι πολίτες είναι σε πολύ δυσμενέστερη θέση από ό,τι ήταν το 2014. Τρεις αριθμοί συμπυκνώνουν την οδυνηρή πραγματικότητα και δεν διαψεύδονται: Έχουν ψηφιστεί 14,5 δισεκατομμύρια ευρώ νέα μέτρα λιτότητας. Οι ληξιπρόθεσμες οφειλές των ιδιωτών προς την εφορία ξεπέρασαν για πρώτη φορά τα 100 δισεκατομμύρια ευρώ και έχουν επιβληθεί κατασχέσεις σε ένα εκατομμύριο Έλληνες πολίτες. Και λέτε ότι η κατάσταση είναι καλύτερη; Οι δε μαζικοί ηλεκτρονικοί πλειστηριασμοί περιουσιών είναι προ των πυλών. Αυτή είναι η αλήθεια και αυτή είναι η πραγματικότητα. Και τρίτον, πλήρης και καθαρή έξοδος από τα μνημόνια - κάτι που θα ήταν και το επιθυμητό - σήμερα, δεν είναι εφικτή. Και αυτό γιατί η Κυβέρνηση έχει ψηφίσει νέα μέτρα λιτότητας για μετά τη λήξη του τρέχοντος προγράμματος, έχει δεσμευθεί σε υψηλά πρωτογενή πλεονάσματα για πολλά χρόνια, μετά το 2018, ενώ η υλοποίηση των αναγκαίων παρεμβάσεων για τη ρύθμιση του χρέους, όχι μόνο έχει μετατεθεί για μετά το καλοκαίρι του 2018, αλλά εκτιμάται ότι θα συνοδευτεί και από έναν αυστηρό μηχανισμό επιτήρησης και εποπτείας. Και φυσικά, τα όποια ταμειακά αποθέματα στα οποία αναφέρεστε πώς δημιουργούνται; Με τη χρήση δανειακών πόρων, με την ακριβή έξοδο στις αγορές, με την υπερφορολόγηση των πολιτών, με το υποχρεωτικό «σκούπισμα» των ταμειακών διαθεσίμων όλων των φορέων του δημοσίου και με την εσωτερική στάση των πληρωμών, δηλαδή εις βάρος της πραγματικής οικονομίας. Και ενώ αυτή είναι η πραγματικότητα, ο Πρωθυπουργός κατά την προσφιλή τακτική του σχετικοποιεί τη σημασία των λέξεων, προσπαθώντας να δημιουργήσει κλίμα αισιοδοξίας για κάθε χρήση. Αισιοδοξία, όμως, η οποία όπως και στις προηγούμενες περιπτώσεις διαψεύδεται από τη ζωή. Αυτό έγινε πριν από τις πρώτες εκλογές του 2015. Αυταπάτες. Αυτό έγινε κατά τη διάρκεια των διαπραγματεύσεων του πρώτου εξαμήνου του 2015. Αυτό έγινε πριν από το δημοψήφισμα του 2015. Αυτό έγινε πριν από την ολοκλήρωση των δύο πρώτων αξιολογήσεων. Αυτό θα γίνει και τώρα. Συνεπώς η Κυβέρνηση ας αφήσει στην άκρη τις λεκτικές ακροβασίες και τα επικοινωνιακά περιτυλίγματα, γιατί η πρόσκρουση με την πραγματικότητα θα είναι και πάλι οδυνηρή. Πραγματικότητα, όμως, που βιώνουν με οδυνηρό τρόπο οι πολίτες και θα βιώσουν με πιο οδυνηρό, μετά την ψήφιση του παρόντος πολυνομοσχεδίου. Σας ευχαριστώ πολύ.
Τον λόγο έχει ο κ. Θεοφύλακτος από τον ΣΥΡΙΖΑ.
Ευχαριστώ, κύριε Πρόεδρε. Τι είναι η πατρίδα μας, κυρίες και κύριοι συνάδελφοι; Μην είναι το «ΣΚΑΪ»; Μην είναι οι εφημερίδες «ΤΑ ΝΕΑ και «ΤΟ ΒΗΜΑ» στα χέρια που έχουν πέσει ή μήπως τα Paradise και τα Panama papers; Ή μήπως αυτό που εμείς λέμε ότι είναι η πατρίδα μας, ο μέσος απλός Έλληνας και η καθημερινότητά του, τον οποίο εκπροσωπούμε εμείς στον ΣΥΡΙΖΑ και για τον οποίο μοχθούμε και στις διαπραγματεύσεις και στο σχέδιο το πολιτικό μας; Γιατί και για το πολυνομοσχέδιο, άλλα λέει το «ΣΚΑΪ» και τα συστημικά μέσα ενημέρωσης και αλλιώς είναι η πραγματικότητα. Το έφερα και στο Βήμα. Άλλα λέει το «ΣΚΑΪ», άλλα γράφει το νομοσχέδιο. Για κατάργηση της προστασίας της πρώτης λαϊκής κατοικίας που υπάρχει σήμερα από τον νόμο Κατσέλη ακούω από τα συστημικά μέσα ενημέρωσης, άλλα λέει το πολυνομοσχέδιο. Για πλειστηριασμούς από 500 ευρώ ακούω από τα συστημικά μέσα ενημέρωσης, άλλα λέει το πολυνομοσχέδιο. Για απώλεια όλων των δικαιωμάτων των δανειοληπτών ακούω από τα συστημικά μέσα ενημέρωσης και από την Αντιπολίτευση, άλλα λέει το πολυνομοσχέδιο. Δεν λέει τέτοια πράγματα. Και υπάρχουν βέβαια και οι μισές αλήθειες. Μου έτυχε προχθές σε ένα τηλεοπτικό πάνελ το εξής. Ήταν ένας συνάδελφος δικηγόρος που εκπροσωπούσε δανειολήπτες. Λέει «βγαίνει η πρώτη κατοικία ενός πελάτη μου σε πλειστηριασμό». Του λέω «γιατί δεν μπήκε στον νόμο Κατσέλη και μου απαντά «ε, θέλει να προστατέψει και το δεύτερο σπίτι, γι' αυτό δεν μπήκε». Ε, δεν γίνεται, διότι με τον νόμο Κατσέλη έχεις και κούρεμα από τα δάνεια. Προστατεύεις ένα σπίτι, δεύτερο δεν γίνεται. Το λέει ο νόμος καθαρά, το ξέρουμε όλοι. Δεν θέλει να μπει. Να τα ξεκαθαρίσουμε, λοιπόν, κυρίες και κύριοι συνάδελφοι. Και ο νόμος Κατσέλη - Σταθάκη ισχύει και η προστασία της πρώτης λαϊκής κατοικίας, που ξέρουμε όλοι ποια είναι, ισχύει για αιτήσεις που κατατίθενται έως 31-12-2018 και μπορεί να δικαστούν το 2020, το 2025 ή δεν ξέρω πότε θα δικαστούν. Και για τους εμπόρους, για τους επιχειρηματίες, γι' αυτόν τον κόσμο που δεν είχατε ασχοληθεί καθόλου ψηφίστηκε και ισχύει ο ν.4469/2017, με προστασία της κατοικίας για τις υποθέσεις που προχωράνε και θα προχωρήσουν τώρα, γιατί μόλις έχουμε και τις πρώτες επιτυχημένες περιπτώσεις. Και ο Κώδικας Δεοντολογίας ισχύει και η συμφωνία με τις τράπεζες για μη διενέργεια πλειστηριασμών για ακίνητα αξίας έως 300.000 ευρώ. Και είναι μέλημά μας - και της Κοινοβουλευτικής Ομάδας του ΣΥΡΙΖΑ και των ΑΝΕΛ και της Κυβέρνησής μας - αυτή τη συμφωνία να την κάνουμε και τυπική. Τι προβλέπει το παρόν νομοσχέδιο, που έγινε τόσος ντόρος για τους ηλεκτρονικούς πλειστηριασμούς. Αναφέρεται στη διαδικασία και όχι στην ουσία. Αναφέρεται στη δικονομία, στο πώς γίνονται τα μέσα αναγκαστικής εκτέλεσης, πώς διενεργούνται και όχι στην ουσία. Όπως έχουμε το e - παράβολο, το ηλεκτρονικό παράβολο, το e - δικόγραφο εμείς οι δικηγόροι - πάγιο αίτημα του νομικού κόσμου είναι τα ηλεκτρονικά δικόγραφα - έτσι έχουμε και στη δικονομία - τώρα θεσπίζεται - τον ηλεκτρονικό τρόπο διεξαγωγής και της αναγκαστικής εκτέλεσης. Θα πω δύο λόγια για το ιστορικό, γιατί κάθε φορά έχουμε ορυμαγδό και καταστροφολογία. Η οριζόντια προστασία της πρώτης κατοικίας καταργήθηκε στα τέλη του 2014 από την κυβέρνηση Σαμαρά - Βενιζέλου. Είχε γίνει ένας οιωνός στις 31-12-2013 με το ν.4224/2013. Η τελευταία παράταση της οριζόντιας προστασίας δόθηκε στις 31-12-2013 για έναν χρόνο, με την υπεύθυνη δήλωση τότε που κάναμε. Όμως, στις 31-12-2014 είχε συμφωνηθεί με τους δανειστές και παύθηκε - και μάλιστα σε προεκλογική περίοδο, παρακαλώ! - η οριζόντια προστασία της πρώτης κατοικίας, αυτή που αφορούσε όλους ασχέτως προϋποθέσεων, στον νόμο Κατσέλη κ.λπ.. Έμεινε ο νόμος Κατσέλη. Εάν δει κανείς τις δημόσιες δηλώσεις των στελεχών τότε της Νέας Δημοκρατίας φαίνεται ότι είχαν συμφωνήσει σε περιστολή ή και σε κατάργηση της προστασίας της κατοικίας και του νόμου Κατσέλη. Εμείς, παρ' όλα αυτά, μετά το καλοκαίρι του 2015 διατηρήσαμε τον νόμο Κατσέλη και με τον νόμο Σταθάκη το συγκεκριμενοποιήσαμε σε συγκεκριμένες κατοικίες, τη λαϊκή κατοικία που λέμε, πλην Εκάλης, Ψυχικού, όπως έλεγε ο Ευκλείδης. Και για αυτές τις κατοικίες, όμως, κύριε Υπουργέ, στην Εκάλη, στο Ψυχικό, είχαμε δώσει δύο μήνες προθεσμία, για να προσφύγουν στον νόμο Κατσέλη. Ήταν τον Νοέμβριο και τον Δεκέμβριο του 2015. Να μην το ξεχνάμε. Ακόμη και αυτοί είχαν το δικαίωμα για δύο ολόκληρους μήνες και το έκαναν. Επίσης, εντάχθηκαν στον νόμο Κατσέλη και τα χρέη στην εφορία και στα ασφαλιστικά ταμεία. Δεν είναι καθόλου ήσσονος σημασίας. Είναι πολύ σημαντικό, γιατί χρωστούσε κάποιος 100.000 ή 150.000 στις τράπεζες και χρωστούσε άλλα τόσα στην εφορία και στα ασφαλιστικά ταμεία. Τι να κάνουν; Ξαναλέω ότι ενδιαφερθήκαμε και ψηφίσαμε για τον εμπορικό επιχειρηματικό κόσμο τον εξωδικαστικό μηχανισμό. Εμείς, λοιπόν, κυρίες και κύριοι συνάδελφοι, ξέρουμε ότι υπάρχει μια μεγάλη κατηγορία δανειοληπτών, τους οποίους εσείς, η Νέα Δημοκρατία και το ΠΑΣΟΚ, τους ξεγελάσατε με την επίπλαστη ευμάρεια και τους οδηγήσατε στον υπερδανεισμό. «Πάρτε δάνεια» τους λέγατε και μετά τους κόψατε μισθούς, τους πετσοκόψατε δηλαδή, συντάξεις, τους οδηγήσατε στην ανεργία και τώρα λέτε ότι έχουν πρόβλημα οι άνθρωποι. Εσείς τους πτωχεύσατε. Τους κάνατε φτωχούς, για να κάνουν οι φίλοι σας τις αφορολόγητες μπίζνες τους στο εξωτερικό. Εμείς αυτούς θα τους προστατεύσουμε και ήδη τους προστατεύουμε. Όμως, δεν θα προστατεύσουμε τους στρατηγικούς κακοπληρωτές, με τα υπέρογκα χρέη, με τα υπερπολυτελή ακίνητα, με τα πολυτελή κότερα και τους «φουσκωμένους» λογαριασμούς στο εξωτερικό, στα Paradise και στα Panama Papers. Να το καταλάβει ο ελληνικός λαός ότι αυτοί μας φόρτωσαν τα χρέη τους και στο εξωτερικό παραμένουν πλούσιοι. Μεταξύ μας, δύο από αυτούς τους στρατηγικούς κακοπληρωτές είναι εδώ μέσα: Νέα Δημοκρατία και ΠΑΣΟΚ. Και θέλουν και να ξανακυβερνήσουν! Για το Κτηματολόγιο θέλω να πω δυο λόγια, αφού χαιρετίσω την παραμονή του κτηματολογικού γραφείου στην Πτολεμαΐδα, κάτι που ήταν αναγκαιότητα και όλος ο νομικός κόσμος της περιοχής το έλεγε. Είναι ένα παράδειγμα του πώς ολοκληρώνεται ένα έργο δεκαετιών, ενός αιώνα, που η Νέα Δημοκρατία και το ΠΑΣΟΚ δεν μπόρεσαν, παρά τα κονδύλια που έρχονταν, να το κάνουν. Αυτό είναι ένα κλασικό παράδειγμα, όπως και η ψηφιακή διακυβέρνηση. Έρχονταν τα κονδύλια, τα μοιράζονταν μεταξύ τους και το έργο πήγαινε στις καλένδες. Έτσι έγινε και με το Κτηματολόγιο. Με εμάς ολοκληρώνεται. Ξεχωρίζω από τις διατάξεις για την προστασία του καταναλωτή το ότι θα προστατεύονται κατά των γενικών όρων συναλλαγών και οι επιχειρηματίες. Αυτό ήταν ένα πάγιο πρόβλημα. Το αντιμετώπισα και στη θητεία μου ως προέδρου της ένωσης καταναλωτών. Οι μικρέμποροι ή όποιος είχε ένα μαγαζάκι και έπαιρνε ένα δάνειο από την τράπεζα δεν προστατευόταν από τις συμβάσεις από τους γενικούς όρους συναλλαγών από την τράπεζα, γιατί, λέει, είσαι και εσύ έμπορος. Ε, δεν είναι το ίδιο, όμως, ο επιχειρηματίας που έχει ένα μαγαζάκι με την τράπεζα! Τώρα αποκαθίσταται αυτή η αδικία. Για την απεργία θέλω να πω πολύ σύντομα ότι το περιορίσαμε. Είμαστε σαφείς. Υπήρχε μια δέσμευση και μια πίεση από τους δανειστές, την οποία περιορίσαμε όσο γίνεται λιγότερο. Ποιος δεν καταλαβαίνει, τι δεν καταλαβαίνει; Περιορίστηκε όσο γινόταν. Η Νέα Δημοκρατία το λέει ξεκάθαρα: Να μην υπάρχει, στην ουσία να καταργηθεί το δικαίωμα στην απεργία. Να ψηφίζει παραπάνω από το 100%, εάν γίνεται, θα πει η Νέα Δημοκρατία. Όμως, με την πίεση που είχαμε περιορίστηκε μόνο σε τοπικά επιχειρησιακά πρωτοβάθμια σωματεία. Παραδείγματος χάριν, εγώ έψαξα και βρήκα ότι στον Νομό Κοζάνης την τελευταία δεκαετία δεν έχει προκηρυχθεί τέτοια απεργία. Είναι από τα εργατικά κέντρα, από τις ομοσπονδίες ή από περιφερειακά σωματεία, που είναι και αυτό σπάνιο. Κλείνοντας θέλω να πω, κυρίες και κύριοι συνάδελφοι, ότι με αυτό το νομοσχέδιο βρισκόμαστε ένα βήμα πριν από την έξοδο από τα μνημόνια. Από τα μνημόνια, που όλοι ξέρουμε ότι ΠΑΣΟΚ και Νέα Δημοκρατία και εξαιτίας τους και με επιλογή τους μας έβαλαν, θα μας βγάλει η Κυβέρνηση ΣΥΡΙΖΑ - ΑΝΕΛ και ο Αλέξης Τσίπρας. Όμως, δεν τελειώνουν τα μνημόνια. Θα υπάρξει ένα ακόμη μεγάλο μνημόνιο. Αυτό θα το βάλει ο ελληνικός λαός στη Νέα Δημοκρατία και στο ΠΑΣΟΚ και θα τους δίνει την ψήφο με το σταγονόμετρο, όπως έδιναν τις δόσεις, τα χρήματα, οι δανειστές. Λίγες - λίγες θα δίνουν τις ψήφους και θα τους επιβάλει σκληρά μέτρα, περικοπές και θυσίες. Ευχαριστώ.
Τον λόγο έχει ο κ. Χρήστος Κατσώτης από το Κομμουνιστικό Κόμμα Ελλάδας.
Ευχαριστώ, κύριε Πρόεδρε. Θέλουμε και από αυτό το Βήμα να χαιρετίσουμε τους χιλιάδες εργαζόμενους του ιδιωτικού και δημόσιου τομέα σε όλη την Ελλάδα, που αψηφώντας τον φόβο και τον εκβιασμό πήραν μέρος σήμερα στην απεργία, διεκδικώντας το δικαίωμα στην απεργία, διεκδικώντας επίσης άλλα αιτήματα όπως είναι τα 751 ευρώ κατώτερο μισθό, επαναφορά των συλλογικών συμβάσεων, υπογραφή συμβάσεων με αυξήσεις αλλά και την προστασία της πρώτης κατοικίας. Καλούμε ξανά τους εργαζόμενους να δώσουν το μαχητικό παρών στα συλλαλητήρια της Δευτέρας. Κύριοι, δεν αφήσατε κανένα αίτημα του κεφαλαίου που να μην το ικανοποιήσατε. Δεν υπάρχει κατάκτηση που δεν τη σαρώσατε. Θέλετε τις ομαδικές απολύσεις; Την ανταπεργία; Την παραπέρα μείωση των μισθών και των συντάξεων; Τις γενικευμένες ελαστικές μορφές δουλειάς; Την απίστευτη φορολεηλασία; Τις περικοπές σε υγεία, παιδεία, πρόνοια; Την καρατόμηση των όποιων επιδομάτων, ακόμη και του ανθυγιεινού, που φέρνετε σήμερα σε αυτό το νομοσχέδιο; Τη γενίκευση των ιδιωτικοποιήσεων; Όλα αυτά αποτελούν τον «οδικό χάρτη» για την καπιταλιστική ανάκαμψη, που ακολούθησαν και οι προηγούμενες κυβερνήσεις της Νέας Δημοκρατίας και του ΠΑΣΟΚ και τώρα εσείς, μαζί με την Ευρωπαϊκή Ένωση, το Διεθνές Νομισματικό Ταμείο και τους εκπροσώπους των επιχειρηματικών ομίλων. Φτωχοποιείτε τον λαό και δίνετε - όπως λένε και οι εργαζόμενοι στα συλλαλητήρια - σήμερα το μέρισμα και αύριο του παίρνετε το διαμέρισμα, με τη γενίκευση των ηλεκτρονικών πλειστηριασμών και για χρέη προς το δημόσιο. Στην υπηρέτηση αυτής της κοινής στρατηγικής σαρώνετε ό,τι θεωρείτε ότι είναι εμπόδιο. Εμπόδιο είναι κάθε εργασιακή, ασφαλιστική, κοινωνική κατάκτηση. Αυτήν την πολιτική τη συνοδεύετε με περιστολή των ελευθεριών, με καταστολή των αγώνων. Φτάσατε στο σημείο να συλλάβετε εργαζόμενη που απεργούσε, διεκδικώντας τα δεδουλευμένα δεκαοκτώ μηνών στο «MARKET - IN» στα Γιάννενα μπροστά στα τρία παιδιά της. Είναι ντροπή! Η Υπουργός Εργασίας αρνείται να έρθει να απαντήσει στην ερώτησή μας στη Βουλή για τη στάση της Κυβέρνησης και της εργοδοσίας, όπως επίσης και για την απόλυση εργαζόμενης που εκλέχθηκε στην επιχείρηση «ΣΑΒΟΪΔΑΚΗΣ» στην Κρήτη. Στηρίζετε, λοιπόν, αυτόν τον «οδικό χάρτη». Ο Πρωθυπουργός τι είπε; Όλες αυτές τις κατακτήσεις, τις εργασιακές, τις ασφαλιστικές και τις κοινωνικές, τις χαρακτήρισε ως παθογένειες του παρελθόντος, δικαιώματα που εμποδίζουν την καπιταλιστική ανάκαμψη και ανάπτυξη. «Πρότερη κατάσταση, που δεν πρέπει να επανέλθει» τη χαρακτηρίζει ο ΣΕΒ. Έτσι, η επαναφορά του κατώτατου μισθού στα 751 ευρώ και των συλλογικών συμβάσεων εργασίας που υποσχόταν η Κυβέρνηση ΣΥΡΙΖΑ - ΑΝΕΛ άλλαξε τώρα. Σύμφωνα με την Υπουργό Εργασίας, θα συνεχίσει ο καθορισμός του κατώτατου μισθού με απόφαση της Κυβέρνησης, με υπόσχεση κάποιας αύξησης σε αυτόν τον κατώτατο μισθό των 586 ευρώ ή των 510 ευρώ για τους νέους, όταν θα βγούμε από το πρόγραμμα. Επίσης, υπόσχεται επαναφορά των συλλογικών διαπραγματεύσεων και όχι των συλλογικών συμβάσεων και αυτό βέβαια όταν το επιτρέψουν οι επιχειρηματικοί όμιλοι μετά το τρίτο μνημόνιο. Αυτές, λοιπόν, τις συνθήκες γαλέρας, αυτή τη βαρβαρότητα, Κυβέρνηση και κόμματα του κεφαλαίου επιδιώκουν να τη σταθεροποιήσουν, γιατί αποτελεί και όρο για την αέναη αυξημένη κερδοφορία των επιχειρηματικών ομίλων. Γι' αυτό και η περιστολή των συνδικαλιστικών ελευθεριών, η μη προστασία όσων πρωτοστατούν και οργανώνουν την πάλη των εργαζομένων, των συνδικαλιστών. Γι' αυτό και χωρίς να ντρέπεστε φέρατε - εκτός της διεύρυνσης, όπως είπαμε, των ηλεκτρονικών πλειστηριασμών - το κύριο προαπαιτούμενο της τρίτης αξιολόγησης που απαιτεί το κεφάλαιο, που, όπως ειπώθηκε από τον προηγούμενο ομιλητή, ήταν δέσμευσή σας, δηλαδή τον περιορισμό και στην ουσία την κατάργηση του δικαιώματος της απεργίας. Η Κυβέρνηση, λοιπόν, εκτός των άλλων με το άρθρο 211 του πολυνομοσχεδίου προβλέπει υπερδιπλασιασμό του ποσοστού συμμετοχής των οικονομικά τακτοποιημένων μελών σε συνέλευση για απόφαση για απεργία. Αυτό ποιον βοηθά; Τους εργαζόμενους, την ανάπτυξη των αγώνων τους ή τους εργοδότες; Ο στόχος είναι προφανής: να δυσκολέψει, να αφοπλίσει την εργατική τάξη και το κίνημά της, να εμποδίσει τη διεκδίκηση καλύτερων όρων αμοιβής και εργασίας. Οι απεργίες ήδη είναι υπό διωγμόν. Σήμερα, με αυτό το πλαίσιο, το 95% των απεργιών που έχουν αποφασιστεί έχουν κηρυχθεί παράνομες από τα δικαστήρια. Τώρα, με αυτή τη ρύθμιση που φέρνει η Κυβέρνηση ΣΥΡΙΖΑ - ΑΝΕΛ, θα μιλάμε για ποσοστό 99% έως 100% που θα προκηρύσσονται παράνομες οι απεργίες, βάζοντας μεγαλύτερα εμπόδια στο κίνημα της εργατικής τάξης. Γνωρίζετε, αλήθεια, εσείς κανέναν εργοδότη - σας το είπα και στην επιτροπή - που να αδρανεί στη δημιουργία ενός σωματείου, που δεν σχεδιάζει την αποφασιστική παρέμβαση στα εσωτερικά του, που δεν επιδιώκει τη χειραγώγηση των μελών του, που δεν οργανώνει δράση ενάντια σε κάθε αγωνιστική διεκδίκηση των δικαιωμάτων τους, που δεν υπερασπίζεται την εργασιακή ζούγκλα και την κερδοφορία του; Αν γνωρίζετε, πείτε το και σε εμάς. Είναι οι υγιείς επιχειρηματίες; Μήπως είναι αυτοί; Το επιχείρημα, λοιπόν, της Κυβέρνησης, ότι η ρύθμιση βοηθά στη συμμετοχή και τη δημοκρατική λήψη των αποφάσεων, το προβάλλει και ο ΣΕΒ, που χειροκρότησε την Κυβέρνηση για τη ρύθμιση που φέρατε. Τη θεώρησε θετική ο εκπρόσωπός τους στην επιτροπή. Η Νέα Δημοκρατία πλειοδοτεί και φέρνει αυτούσιο το αίτημα των επιχειρηματικών ομίλων για αποφασιστική κατάργηση του δικαιώματος της απεργίας. Σας δίνει πολύ μεγάλο χέρι βοήθειας η Νέα Δημοκρατία. Εσείς, όμως, εδώ πιο εύκολα περνάτε τώρα, με αυτήν τη λογική, στους εργαζόμενους ότι εσείς είστε το μικρότερο κακό. «Να η Νέα Δημοκρατία τι έρχεται να κάνει» λέτε προς τους εργαζόμενους και στον λαό. «Εμείς είμαστε το μικρότερο κακό. Καταφέραμε όχι αυτό που λέει η Νέα Δημοκρατία. Είναι χειρότερο και αυτό, αλλά καλύτερο από αυτό που λέει η Νέα Δημοκρατία». Είσαστε, λοιπόν, και οι δύο το χειρότερο για τους εργαζόμενους, γι' αυτό και θα πρέπει και τους δύο οι εργαζόμενοι να σας στείλουν εκεί που πρέπει. Η Κυβέρνηση προσφέρει, λοιπόν, ένα ακόμα εργαλείο στο κεφάλαιο για να διαμορφώσει τους όρους σταθεροποίησης όλων των ανατροπών. Θέλει σιγή νεκροταφείου στους χώρους δουλειάς, για να διασφαλίζεται, όπως είπαμε, η αέναη ανάκαμψη των κερδών του ίδιου του κεφαλαίου. Το ίδιο πράγμα πάντως επιχείρησαν και στο παρελθόν και άλλα κόμματα του κεφαλαίου, και η Νέα Δημοκρατία με τον Λάσκαρη, ο Αρσένης με το άρθρο 4. Ο Βρούτσης είχε έτοιμο στο συρτάρι το νομοσχέδιο, το έφερε τώρα η κ. Αχτσιόγλου τροποποιημένο κάπως. Το δικαίωμα όμως στην απεργία πρέπει να γνωρίζετε ότι είναι αδιαπραγμάτευτο. Το ταξικό κίνημα, οι εργαζόμενοι θα συνεχίσουν να δίνουν με πολύμορφες δραστηριότητες τη μάχη. Και είστε βαθιά γελασμένοι αν νομίζετε ότι θα βάλετε «στον γύψο» το ταξικό κίνημα. Με τη στάση του ο κυβερνητικός και εργοδοτικός συνδικαλισμός, η πλειοψηφία της ΓΣΕΕ και ΑΔΕΔΥ, που συγκροτούνται από τις παρατάξεις του ΠΑΣΟΚ, της Νέας Δημοκρατίας και του ΣΥΡΙΖΑ, έκαναν πολύ σοβαρή προσπάθεια τώρα να αποτρέψουν την απεργία και στη ΓΣΕΕ και στην ΑΔΕΔΥ και σε άλλες δευτεροβάθμιες οργανώσεις. Είναι βέβαιο, όμως, ότι δεν θα σας σώσουν. Η εργατική τάξη θα τους στείλει εκεί που πρέπει, όπως και όλους εσάς και την πολιτική σας. Η οργάνωση των εργαζομένων είναι δική τους υπόθεση. Τα συνδικάτα εκλέγουν τις διοικήσεις τους, οι οποίες με βάση τα καταστατικά τους εξουσιοδοτούνται να λειτουργούν, να αποφασίζουν οι ίδιες ή να κάνουν συνελεύσεις, να απολογούνται στα μέλη τους. Καμμιά δουλειά δεν έχει η εργοδοσία και το κράτος στη λειτουργία τους. Κάθε άλλη παρέμβαση στόχο έχει τη χειραγώγηση. Τελειώνοντας θα ήθελα να πω ότι το ΚΚΕ ζητά να φέρετε, κύριε Κοντονή, νομοτεχνική βελτίωση στο άρθρο 176, ώστε να υπάρξει αναδρομική ισχύ και εξομοίωση των συστημάτων κατάταξης με αυτό το προτεινόμενο, προκειμένου πράγματι να δικαιωθούν εργαζόμενοι μεγάλων επιχειρήσεων που τώρα με αυτή τη ρύθμιση που φέρατε δεν θα δικαιωθούν.
Τι εννοείτε; Για ποια ρύθμιση λέτε;
Λέω για το άρθρο 176 περί κατάταξης των πιστωτών. Να εξομοιώσετε, λοιπόν, τα συστήματα που υπάρχουν, να έχει αναδρομική ισχύ, για να μπορεί να ισχύει για εργαζόμενους μεγάλων επιχειρήσεων. Δεν ισχύει τώρα, κύριε Κοντονή. Ψάξτε το καλύτερα. Αν έχετε πρόθεση να φέρετε νομοτεχνική βελτίωση…
Δεν χρειάζεται.
Κύριε Υπουργέ, θέλετε να απαντήσετε; Κύριε Κατσώτη, επιτρέπετε στον κύριο Υπουργό να παρέμβει;
Ναι.
Ορίστε, κύριε Υπουργέ, έχετε τον λόγο.
Η ρύθμιση αυτή είναι γενική. Δεν χρειάζεται, κατά τη γνώμη μου, νομοτεχνική βελτίωση. Γενική ρύθμιση είναι.
Επιτρέψτε μου. Επειδή, λοιπόν, δεν ισχύει και το έχουμε μελετήσει καλά, λέμε να υπάρξει αναδρομική ισχύ. Αν έχετε πρόθεση, εμείς είμαστε εδώ να δούμε τη νομοτεχνική βελτίωση, αν τη φέρετε, για να μπορούν πράγματι να δικαιωθούν εργαζόμενοι - δεν θέλουμε τώρα να απαριθμήσουμε επιχειρήσεις - που είναι σε αυτή τη δεινή κατάσταση και νομίζουμε ότι θα πρέπει εδώ να δικαιωθούν, με αυτή την εξομοίωση των κριτηρίων κατάταξης με βάση το προτεινόμενο σχήμα.
Τον λόγο έχει ο κ. Καβαδέλλας από την Ένωση Κεντρώων.
Ευχαριστώ, κύριε Πρόεδρε. Ο ΣΥΡΙΖΑ είναι ο κακός ο μαθητής που τα μαθήματά του τα αφήνει για το τέλος. Μας έφερε ένα νομοσχέδιο το οποίο αποτελείται από πολλά - πολλά νομοσχέδια. Είναι χίλιες πεντακόσιες τριάντα μία σελίδες, μαζί βεβαίως με την αιτιολογική έκθεση και τετρακόσια άρθρα που θα τα ψηφίσουμε εν συντομία για να μην ξέρουμε τι ψηφίζουμε, να μην καταλάβει ο Βουλευτής τι πρέπει να ψηφίσει. Άκουσα εδώ εγκώμια του νομοσχεδίου και νόμιζα ότι βρίσκομαι σε κάποια άλλη χώρα. Άκουσα τον κύριο Υπουργό πριν, που είπε ότι «στα τετρακόσια άρθρα για τρία - τέσσερα άρθρα μάς καταλογίζετε…». Στα επτά λεπτά πόσα μπορεί να πει ένας Βουλευτής; Πάντως εγώ έχω σημειώσει και άλλα άρθρα. Οπότε δεν θα είναι τρία - τέσσερα, θα είναι καμμιά εικοσαριά. Έχει και θετικές, βεβαίως, διατάξεις. Μίλησε γι' αυτές ο κ. Γεωργιάδης. Όμως στο σύνολό του είναι ένα δυσλειτουργικό και αντιαναπτυξιακό νομοσχέδιο. Θα σας πω, με λύπη μου, ότι κάθεστε σε πολύ ψηλές καρέκλες σαν Μαρίες Αντουανέτες. Ο κόσμος πεινάει, ο κόσμος υποφέρει και το πολιτικό κεφάλι θα το ρίξει ο κόσμος. Διότι με το παρόν νομοσχέδιο φτωχοποιείτε ακόμη περισσότερο την κοινωνία μας. Λέτε ψέματα για την ανεργία, πρώτα απ' όλα διότι υπάρχουν κάποιοι μισθοί των 500 ευρώ, κάποιες υποαπασχολούμενες ομάδες πληθυσμού και το χειρότερο είναι ότι έφυγε η νεολαία έξω. Γι' αυτό έχετε καλύτερο δείκτη. ΕΚΑΣ, συντάξεις, ΕΝΦΙΑ, κατασχέσεις, τεκμήρια, φόροι, ψέματα, αυταπάτες, αφηγήματα, ιδεοληψίες. Η πρώτη κατοικία έγινε λαϊκή τώρα κατοικία, για να υπάρχει ένα θολό πλαίσιο, να μπορούμε να τα πάρουμε όλα. Η οικονομία χρειάζεται μια ώθηση - δεν πιστεύετε στην ελεύθερη οικονομία, αυτό είναι σίγουρο - , θέλει μια κλωτσιά. Η ραχοκοκαλιά είναι ο απλός πολίτης, ο οποίος δεν μπορεί ούτε να λειτουργήσει ούτε να επενδύσει. Κάποιος μου είπε ότι 75% -80% απ' ό,τι βγάζει το δίνει σε ταμεία, φόρους, ΦΠΑ, ιστορίες. Πώς θα μπορέσει να λειτουργήσει έτσι ένας άνθρωπος σήμερα; Εσείς βρήκατε, βεβαίως, την εύκολη λύση, που ήταν η υπερφορολόγηση και όσα σπίτια δεν παίρνουν οι τράπεζες, θα τα πάρετε εσείς για 500 ευρώ. Το ζητούμενο είναι πού θα βρείτε να βάλετε όλον αυτόν τον κόσμο που θα μείνει ξεσπιτωμένος. Βεβαίως δεν πιστεύετε στην ιδιοκτησία και αυτό πιθανόν να είναι μέσα στην ιδεοληψία σας, διότι πολλοί από τους κυρίους του ΣΥΡΙΖΑ έχουν δηλώσει κομμουνιστές. Είστε κατά της ιδιοκτησίας, λοιπόν. Βεβαίως, μία που είπαμε γι' αυτό το θέμα, πρέπει να πούμε και για τη Μακεδονία κάποια πράγματα πολύ σύντομα. Πιστεύω ότι το κάνετε εκ πεποιθήσεως αυτό. Είναι θέση αριστερή. Βλέπω εδώ ένα παλιό έντυπο - να μην πω ποιο είναι - που μιλάει για έναν λαό που βασανίστηκε από τους Έλληνες. Πώς εξελληνίζονται βίαια - λέει - οι μακεδονικοί πληθυσμοί. Αναφέρει ότι «είναι αποτέλεσμα - όπως το είπαμε κιόλας - της καταπίεσης της βουλγάρικης και της ελληνικής μπουρζουαζίας. Πρέπει να παρακολουθήσουμε από κοντά τα σημερινά μέτρα της ελληνικής Κυβέρνησης για τον εξελληνισμό του πληθυσμού». Το πρώτο, λοιπόν, συμπέρασμα είναι ότι δεν έχουμε να κάνουμε με Έλληνες. Ένα άλλο έντυπο, που επίσης δεν θέλω να πω ποιο είναι, αναφέρει: «Προκήρυξη προς τον μακεδονικό λαό που ζει κάτω από την ελληνική κυριαρχία». Αυτά, λοιπόν, πιστεύετε και γι' αυτό το βρήκατε και εύκολο τώρα. Βλέπω εδώ έναν παλιό χάρτη, πριν το 1941, που το λέει «Βαρντάρσκα» και έναν άλλο χάρτη, που είναι αλυτρωτικός, ο οποίος περιλαμβάνει και τη Θεσσαλονίκη στη «Μοντέρνα Μακεδονία». Το άσχημο είναι για τους νεοδημοκράτες, που θα αναγκαστούν να ψηφίσουν το όνομα «Macedonia» και ο δικός τους κόσμος δεν θα το επιτρέψει. Διότι επισπεύδοντες είναι αυτοί, οι Σκοπιανοί. Εμείς έχουμε να τους εκβιάσουμε με την Ευρωπαϊκή Ένωση και με το ΝΑΤΟ. Εν πάση περιπτώσει, θα παραδώσετε την Ελλάδα μικρότερη. Άκουσα χθες και τους μουσουλμάνους Βουλευτές, που μίλησαν για «μειονότητα» και απέκρυψαν επισταμένως ή το έκαναν για σύντμηση, ότι η μειονότητα είναι μουσουλμανική και το έβαλαν περίπου όπως καταλαβαίνουμε. Καλέσατε κάποιους φορείς. Τους καλέσατε για ποιον λόγο; Για το θεαθήναι προφανώς! Είπαν πολλά πράγματα, αλλά δεν είδα καμμία βελτίωση επ' αυτών που έθεσαν. Για παράδειγμα, η εισαγόμενη ρύθμιση για την υποχρεωτική διαμεσολάβηση φέρνει το διπλάσιο και παραπάνω κόστος και οπωσδήποτε δεν έχει όμοιό του, παρά μόνο στην Ιταλία. Θα μιλήσω για το άρθρο 354, με το οποίο καταργείτε διατάξεις φορολογικών κινήτρων. Αντί να προωθήσετε πάλι την αποκέντρωση, με το άρθρο 121 παίρνετε από τους δήμους τις αρμοδιότητες των λαϊκών αγορών και τις δίνετε στις περιφέρειες. Η ΚΕΔΕ για τα άρθρα 217 και 218 σάς αποδίδει μομφή, χαρακτηρίζοντάς τα τροχοπέδη των δημοσίων έργων. Καταργείτε το δικαίωμα του καταναλωτή στην εγγύηση του προϊόντος. Θα παίρνουν όλοι κάτι, το οποίο μπορεί να μη λειτουργεί σε έναν μήνα. Δεν πειράζει, δεν τρέχει τίποτα! Λεφτά έχει ο ελληνικός λαός να πάρει άλλο. Επίσης, κάνετε μία σύντμηση των σχολικών κτηρίων. Λιγότερα, λοιπόν, σχολικά κτήρια και περισσότερα καζίνο! Αυτό είναι μία σπουδαία βελτίωση! Υπάρχει και το Χρηματιστήριο Ενέργειας και έτσι κάποια στιγμή ο ελληνικός λαός θα κληθεί να πληρώσει την ενέργεια, άλλοτε ανεβασμένη, άλλοτε ίδια. Ευχαριστώ πολύ.
Τον λόγο έχει ο κ. Ψαριανός από το Ποτάμι.
Ευχαριστώ, κύριε Πρόεδρε. Θέλω λίγο χρόνο παραπάνω, γιατί θέλω να σας διαβάσω όλο το πακέτο. Δεν είναι πολύ. Είναι περίπου χίλιες σελίδες. Είναι μία περιληψούλα. Θα μου δώσετε λίγο χρόνο να το περάσω μία ανάγνωση στα γρήγορα. Νομίζω ότι δεν χρειάζεται, γιατί οι σύντροφοι από την Κυβέρνηση το έχουν διαβάσει εξαντλητικά. Δεν είναι σαν εκείνον τον «γερμανοτσολιά», τον Χρυσοχοϊδη, που δεν είχε διαβάσει το μνημόνιο! Αυτά έχουν εξαντληθεί. Τα έχουμε μάθει όλα απέξω. Θα ρωτήσω μερικά από το κεφάλαιο 24, τη σελίδα 422, την παράγραφο 825/32! Νομίζω ότι θα τα ξέρουν οι σύντροφοι της Κυβέρνησης αναλυτικά! Πρέπει να το έχετε μελετήσει! Εξάλλου είχαμε τόσους μήνες μπροστά μας για να το συζητήσουμε αναλυτικά εδώ και να το μελετήσουμε, ποια είναι προαπαιτούμενα και ποια δεν είναι, ποια είναι δίκαια προαπαιτούμενα και ποια άδικα και ποια είναι προς όφελος της χώρας, όπως είπε ο κ. Τσακαλώτος. Ο κύριος Υπουργός είπε το μισό πακέτο που απαιτούν αυτοί οι ανάλγητοι, τρισάθλιοι εκβιαστές δανειστές, οι φασιστικές μπότες των δανειστών, για να θυμηθώ σοφά λόγια από το περιβάλλον της Κυβέρνησης! Τα άλλα μισά βεβαίως είναι προς όφελος της χώρας. Θέλω να θυμηθούμε τι λέγαμε εμείς - οι Υπουργοί τώρα και οι Βουλευτές της Κυβέρνησης - όταν έφερναν κάτι τέτοια πακέτα οι Σαμαροβενιζέλοι και τους καταχεριάζαμε, όταν στήναμε εκείνα τα λαϊκά δικαστήρια εδώ αποκάτω, στην πλατεία. Τα θυμάστε όλα. Και τα δικαστήρια και ποιοι ήταν κ.λπ.. Αυτά όλα βέβαια έχουν αλλάξει άρδην, διότι έχουμε υποκύψει στη φασιστική μπότα των ανάλγητων εκβιαστών δανειστών, τους «κάνουμε χαρούλες» όταν πηγαίνουμε στην Ευρώπη και όταν ερχόμαστε εδώ πέρα ζητάμε από το Κοινοβούλιο, από την ελληνική Βουλή μέσα σε δύο ημέρες να μελετήσουν αυτό και άλλο τόσο, για να αποφασίσουμε και να ψηφίσουμε, όταν όλα αυτά σούρνονται - σούρνονται, όχι σέρνονται! - εδώ και μήνες, εδώ και ένα εξάμηνο τουλάχιστον. Γιατί δεν τα φέρναμε λίγα - λίγα να τα συζητήσουμε και να βρούμε μια άκρη, να συναποφασίσουμε ποια δικαίως τα ζητούν οι δανειστές - η ανάλγητη, η φασιστική μπότα - από τα οποία μερικά έπρεπε μόνοι μας να τα έχουμε κάνει, πριν τα ζητήσουν αυτοί οι τρισάθλιοι οι τοκογλύφοι; Να συζητήσουμε και να βρούμε μία άκρη, να συμφωνήσουμε - το δημοκρατικό τόξο εν πάση περιπτώσει - σε μία εφαρμογή ενός δίκαιου μνημονιακού χάρτη, μιας συμφωνίας, δηλαδή, με τους Ευρωπαίους εταίρους μας, να συμφωνήσουμε Κυβέρνηση και Αντιπολίτευση - ξαναλέω: του δημοκρατικού τόξου - να απορρίψουμε αυτά που είναι πραγματικά επιζήμια και υπέρβαρα για τον ήδη βεβαρημένο πληθυσμό της χώρας μας που έχει υποστεί δεκάδες περικοπές μισθών και συντάξεων και μία συνεχή υπερφορολόγηση. Οποιοσδήποτε άνθρωπος μάς ακούει που δουλεύει, αν δουλεύει γιατί οι πιο πολλοί είναι άνεργοι - μόνο στον ιδιωτικό τομέα, γιατί στον δημόσιο δεν νομίζω ότι έχει μείνει κανένας άνεργος και όποιος έφυγε, πήρε και ένα «πακετάκι» ή ήταν να συνταξιοδοτηθεί, το πήρε λίγο νωρίτερα, τακτοποιήθηκαν αυτά - ξέρει πολύ καλά - μαζί με τους εργαζόμενους στο δημόσιο - ότι όταν δουλεύεις δέκα μήνες, τους οκτώ δουλεύεις για την Κυβέρνηση και για το κράτος και τους τέσσερις δουλεύεις για την οικογένειά σου. Δουλεύει κάποιος από την 1η Γενάρη - καλή χρονιά! - ως τις 31 Δεκεμβρίου μιας χρονιάς. Από την 1η Αυγούστου ίσως να παίρνει κάποια χρήματα για την οικογένειά του. Έως τότε δουλεύει για το κράτος. Όποιος παίρνει ένα χιλιάρικο τα 750, τα 800 ευρώ τα παίρνει το κράτος. Γιατί; Για να διορίζουμε τα πελατάκια μας, για να πληρώνουμε την πελατεία μας και τους κολλητούς μας, για να ξαναδιορίζουμε, για να κάνουμε νέες επιτροπές πάνω από υπάρχουσες επιτροπές, για να διπλοπληρώνουμε τους υπαλλήλους της ΕΛΣΤΑΤ που πληρώνονται μία φορά, αλλά πληρώνονται και άλλη μία για να κάνουν κάτι πρόσθετους ελέγχους που τους βάλαμε εδώ μέσα και θα φτιάξουμε έναν άλλο ΣΔΟΕ καβάλα στον προηγούμενο ΣΔΟΕ και μετά θα φτιάξουμε έναν τρίτο ΣΔΟΕ που θα είναι καβάλα στον νέο και στον παλιό ΣΔΟΕ και διάφορες επιτροπές στις οποίες θα βάζουμε διάφορα κολλητάρια, θα τα χρυσοπληρώνουμε για να τακτοποιούμε κάποια πράγματα που έπρεπε να είναι ήδη τακτοποιημένα, για ένα Κτηματολόγιο που έπρεπε να έχει τελειώσει εδώ και χρόνια και με ευθύνη των προηγούμενων κυβερνήσεων. Έχουμε κτηματολόγιο μόνο στις περιοχές που ήταν Ιταλοί και δεν έχουμε κάνει ακόμα Κτηματολόγιο στην Ελλάδα. Δεν υπάρχουν δασικοί χάρτες. Δεν υπάρχουν χρήσεις γης. Δεν υπάρχει τίποτα. Απ' όλα αυτά, που είναι και προαπαιτούμενα, δεν υπάρχει τίποτα εδώ μέσα. Τι υπάρχει εδώ; Θα σας πω μερικά πραγματάκια για το κόστος αυτού που υπάρχει εδώ μέσα. Υπάρχει δαπάνη 800.000 ευρώ για επιδόματα θέσεων ευθύνης, λειτουργικά έξοδα, υλικοτεχνικές υποδομές νεοσυσταθεισών διευθύνσεων στο δημόσιο, της Διεύθυνσης Συντονισμού και Παρακολούθησης του Κανονιστικού Πλαισίου για το επιχειρηματικό περιβάλλον και της Διεύθυνσης Έρευνας Οικονομικού Εγκλήματος. Πόσες Υπηρεσίες Ελέγχου Οικονομικού Εγκλήματος θα έχουμε ακόμα; Χρειάζονται μερικές επιπλέον. Υπάρχει απροσδιόριστο μπόνους για την αποτελεσματική άσκηση των καθηκόντων των ελεγκτών της νεοσυσταθείσας Διεύθυνσης Ερευνών Οικονομικού Εγκλήματος, απροσδιόριστη ενδεχόμενη δαπάνη από τη σύσταση περιφερειακών γραφείων της νεοσυσταθείσας Διεύθυνσης Ερευνών Οικονομικού Εγκλήματος. Μνημονιακή υποχρέωση είναι να αυξηθεί η αποτελεσματικότητα της πάταξης της φοροδιαφυγής; Αυτό είναι, όμως, όχι να δημιουργούνται κάθε λίγο επιτροπές για να ελέγχουν αυτά και στο τέλος να μη γίνονται, γιατί πληρώνουμε επιτροπές για να πατάξουμε τη φοροδιαφυγή, αλλά η φοροδιαφυγή διπλασιάζεται, δεκαπλασιάζεται, πολλαπλασιάζεται. Δίνουμε και κίνητρα για νέα φοροδιαφυγή. Υπάρχουν απροσδιόριστες δαπάνες και κόστη. Δυστυχώς δεν έχω τον χρόνο όχι μόνο να σας διαβάσω αυτό το πράγμα, αλλά να πω και το κόστος αυτού του πράγματος που δεν είναι λειτουργικό ούτε αποδοτικό. Αυτό το πακέτο δεν αποδίδει σε τίποτα, ενώ κοστίζει 372.302.000 ευρώ. Η συνολική εξοικονόμηση δαπανών, δηλαδή τα έσοδα, είναι 90 εκατομμυριάκια! Δηλαδή, το καθαρό υπερβάλλον κόστος είναι παραπάνω από 282 εκατομμύρια ευρώ. Για ποιο πράγμα; Για να πατάξουμε τη φοροδιαφυγή, ας πούμε, με δεκαπέντε επιτροπές, για την οποία όχι απλώς ως τώρα δεν έχουμε κάνει τίποτα, αλλά την έχουμε κάνει και «γαργάρα»; Όσον αφορά, επίσης, την πάταξη του λαθρεμπορίου καυσίμων, ποτών, καπνών, γενικώς προϊόντων, δεν έχουμε κάνει απολύτως τίποτα. Μήπως να φτιάξουμε καμμιά εικοσαριά επιτροπές, για να τα τακτοποιήσουμε και αυτά; Επίσης, συζητούσαμε εδώ πριν από πολλούς μήνες για τα ραδιοτηλεοπτικά. Τώρα έρχεται μία ρύθμιση που ξεχωρίζει την ΕΡΤ που είναι δημόσιο ραδιόφωνο - για τα ραδιόφωνα λέμε - και από την άλλη τα ιδιωτικά ραδιόφωνα και τους δημοτικούς σταθμούς, οι οποίοι είναι του δημοσίου. Ή θα έχουμε ξεχωριστά για τους ιδιωτικούς και ξεχωριστά για το δημόσιο - ΕΡΤ και δημοτικούς - ή θα τα βάλουμε όλα σε μία ρύθμιση και σε μία διάταξη.
Κύριε Ψαριανέ, σας παρακαλώ να ολοκληρώσετε.
Γιατί κάνουμε αυτή τη διάκριση; Επειδή στην ΕΡΤ έχουμε βολέψει κάτι «πελατάκια» και τα ακριβοπληρώνουμε για να μας λιβανίζουν, ενώ οι άλλοι είναι ανεξέλεγκτοι; Και ανεβαίνουμε επάνω και λέμε «Τι είναι η πατρίδα μας; Μην είναι ο “ΣΚΑΪ”;». Να σας πω εγώ πώς είναι πατρίδα μας κάτι ωραία μέσα μαζικής ενημέρωσης που είναι της κυβερνητικής πλειοψηφίας, των αριστεροψεκασμένων, για να δούμε ποια είναι η πατρίδα μας; Μην είναι τα κάμπινγκ; Θα ήθελα να τελειώσω με τη ρύθμιση που προβλέπεται, όπως προβλέπεται, για το απεργιακό. Άλλη μαϊμουδιά! Είναι σωστό και δίκαιο η πλειονότητα των εργαζομένων να θεωρείται απαρτία και η πλειοψηφία της απαρτίας των παρόντων να ψηφίζει. Δεν μπορεί ανάμεσα σε εκατό εργαζομένους να γίνεται απαρτία στην τρίτη σύσκεψη με έντεκα άτομα και οι έξι να αποφασίζουν για τους εκατό! Αυτό δεν είναι δημοκρατία. Αυτό είναι κάτι φωτισμένες αυτοδιαχειριζόμενες και αυτοτοποθετούμενες πρωτοπορίες - και καλά! - οι οποίες κάνουν διάφορα νταλαβέρια. Αυτά πρέπει να τελειώσουν. Όμως, για να τελειώσουν αυτά, πρέπει να τα συζητήσουμε δημοκρατικά, δίκαια και με κανόνα και γνώμονα τη λογική και όχι τις ιδεοληψίες μας, είτε τις δεξιές είτε τις αριστερές. Θυμάμαι την κ. Φωτίου, την κ. Αχτσιόγλου, τον κ. Κοντονή και τους πύρινους λόγους που έβγαζαν, όταν ήταν Αντιπολίτευση. Η κ. Αχτσιόγλου στην παραλία της Θεσσαλονίκης καταχέριαζε τους γερμανοτσολιάδες Τσολάκογλου, κουίζλινγκς, Σαμαροβενιζέλους και έλεγε για τα ασφαλιστικά.
Κύριε Ψαριανέ, ολοκληρώστε, παρακαλώ.
Δεν τα θυμάστε, κυρία Υπουργέ; Δεν θα θυμάστε. Να βάλουμε μια βιντεοθόνη να τα θυμόμαστε αυτά που έχουμε κατά καιρούς πει. Μετά τα κάνουμε γαργάρα για να εφαρμόσουμε τα χειρότερα μνημόνια που καταχεριάζαμε και απειλούσαμε τι θα κάνουμε και πού θα τους τα βάλουμε τα μνημόνια. Και τώρα εφαρμόζουμε μνημονιακούς κανονισμούς που είναι πολύ παραπάνω από όσα θα ζητούσαν οι εκβιαστές τοκογλύφοι και οι φασιστικές μπότες των δανειστών. Γιατί; Διότι υπάρχει μια λαϊκή παροιμία του καφενείου που αρχίζει με «μαγκιά» και τελειώνει με «φινιστρίνι». Είμαστε στο φινιστρίνι τώρα.
Θα δώσω τώρα τον λόγο…
Κύριε Πρόεδρε, έχω δικαίωμα να παρέμβω.
Ναι, κύριε Υπουργέ, για κάποια νομοτεχνική βελτίωση;
Θέλω να κάνω κάποιες διευκρινήσεις.
Κύριε Υπουργέ, μετά από κάθε Βουλευτή ή όποτε κρίνετε εσείς ότι θα πρέπει να παρεμβαίνετε στα λεγόμενα ενός Βουλευτή…
Δεν έχω κάνει πολλές παρεμβάσεις, κύριε Πρόεδρε.
Όχι μόνο εσείς, αλλά και οι υπόλοιποι Υπουργοί.
Δεν έχω κάνει καμμία παρέμβαση.
Έχετε ένα λεπτό, κύριε Υπουργέ.
Όχι, δύο λεπτά. Κύριε Ψαριανέ, το πρώτο που θέλω να σας πω είναι ότι αδικήσατε και τους τρεις και σας προκαλώ να δείτε - ήσουν εδώ, Θεανώ - αν ένας από εμάς έχει χρησιμοποιήσει τη λέξη «γερμανοτσολιάδες». Ούτε την έχουμε πιάσει στο στόμα μας αυτή τη λέξη ούτε το «προδότες» ούτε το «Τσολάκογλου».
Τσολάκογλου, κουίζλινγκς, Σαμαροβενιζέλους…
Σας προκαλώ να μας βρείτε ένα βίντεο με έναν από εμάς τους τέσσερις. Είναι ξένη στη γλώσσα μας, ποτέ δεν το είπαμε. Νομίζω ότι και άλλοι μπορούν να το πουν ότι δεν το έχουν από τα δικά μας τα στόματα.
Μη διακόπτετε, σας παρακαλώ.
Δεύτερον, θέλω να πω και να διευκρινίσω, γιατί αυτό είναι το σοβαρό που θέλω να κάνω, ως προς αυτόν τον καινούργιο οργανισμό - γιατί μου έκανε εντύπωση ότι από όλους τους οργανισμούς αυτόν διαλέξατε - τι γινόταν μέχρι τώρα. Για τις εισαγγελικές παραγγελίες θέλω να πω. Προσπάθησα να το εξηγήσω, γιατί έθεσε το θέμα και ο κ. Βορίδης, αλλά και άλλοι στην επιτροπή. Τι γινόταν μέχρι τώρα; Κάποιος έκανε μια καταγγελία στην Πρέβεζα ότι τα δύο περίπτερα δεν κόβουν αποδείξεις. Έλεγε ο εισαγγελέας στη ΔΟΥ Πρέβεζας «ψάξτε όλα τα περίπτερα της Πρέβεζας». Αυτό δεν ήταν λειτουργικό. Δεύτερον, δεν το θέλει η ΑΑΔΕ αυτό, γιατί η ΑΑΔΕ έχει τη δική της προτεραιοποίηση - ποιες θέσεις με καινούρια φίλτρα, με αντικειμενικά κριτήρια - οπότε τι είπαμε για να υπάρχει αυτός ο οργανισμός; Είπαμε αντί να είναι όποιος εισαγγελέας κάνει κάτι να σταματάει η δουλειά της ΔΟΥ για να εξετάσει αυτό το αίτημα, να υπάρχει ένας συγκεκριμένος οργανισμός που θα παίρνει εισαγγελικές παραγγελίες και άρα θα είναι αναγκασμένος αυτός ο οργανισμός να κάνει αυτή την ιεράρχηση. Κατά τη δική μου άποψη - νομίζω ότι το έθεσε και ο κ. Μαυρωτάς, αν θυμάμαι καλά, στην επιτροπή - είναι ένας πολύ καλός οργανισμός, θα μειώσει πάρα πολύ το κόστος, θα ελαφρύνει πάρα πολύ τη δουλειά της ΑΑΔΕ και άρα θα είναι πιο λειτουργικό. Δεν ξέρω αν έχετε παράπονο για άλλους οργανισμούς - θα το συζητήσουμε - αλλά πραγματικά, πιστέψτε με, νομίζω ότι αυτό είναι πολύ πιο λειτουργικό, πολύ πιο αποτελεσματικό και θα έχουμε αποτελέσματα όχι μόνο γιατί θα ιεραρχεί αυτός ο οργανισμός ποιες υποθέσεις πρέπει να δει πρώτες, δεύτερες, τρίτες, αλλά θα επιτρέψει και στην ΑΑΔΕ η δουλειά της να μην ενοχλείται και να μπορεί να κάνει τη δική της προτεραιοποίηση. Αυτή τη διευκρίνιση βασικά ήθελα να κάνω, κύριε Πρόεδρε.
Ευχαριστούμε τον κύριο Υπουργό.
Κύριε Πρόεδρε, πρέπει να απαντήσω επί προσωπικού.
Κύριε Ψαριανέ, συγγνώμη, αλλά δεν υπάρχει προσωπικό.
Πρέπει να απαντήσω επί προσωπικού στον Υπουργό μας.
Σας απάντησε σε δύο ζητήματα που ήθελε να απαντήσει ο Υπουργός και νομίζω ότι δεν έθιξε εσάς προσωπικά ούτε παραποίησε κάτι από τα λεγόμενά σας. Τον λόγο, λοιπόν, έχει η κ. Αικατερίνη Παπακώστα - Σιδηροπούλου, με την οποία ολοκληρώνεται και ο πρώτος κύκλος ομιλητών.
Ευχαριστώ πολύ, κύριε Πρόεδρε. Να ευχηθώ καλή χρονιά και καλή κοινοβουλευτική χρονιά. Αγαπητοί συνάδελφοι, να μου επιτρέψετε να οικοδομήσω την κοινοβουλευτική μου ομιλία, επιλέγοντας να κάνω πρώτα μια αναφορά στο θέμα της διαπραγμάτευσης για την ονομασία του γειτονικού κράτους. Θέλω να πω ότι τώρα είναι το momentum, αγαπητοί συνάδελφοι, τώρα είναι η στιγμή όπου οι συνθήκες είναι εξαιρετικά διαφορετικές, εντελώς διαφορετικές, για να μπορέσει η χώρα να επιτύχει το εθνικά πιο ωφέλιμο αποτέλεσμα. Βάζω μια παράμετρο στο Σώμα, στο εθνικό Κοινοβούλιο, διότι νομίζω ότι μας παρακολουθούν και από το Υπουργείο Εξωτερικών και οι διπλωμάτες μας. Οπότε, έχει ενδιαφέρον ο καθένας από εμάς να συνεισφέρει με την άποψή του στην εθνική διαπραγματευτική προσπάθεια. Επομένως θεωρώ ότι αυτή είναι η πιο κατάλληλη στιγμή να ξεκινήσει η διαπραγμάτευση από μηδενική βάση. Γιατί; Γιατί πολύ απλά έχουν αλλάξει οι συνθήκες, σε σχέση με το παρελθόν. Βάζω μία παράμετρο μόνο προς προβληματισμό σε όλους τους συναδέλφους όλων των πτερύγων. Βάζω την παράμετρο της βιωσιμότητας του γειτονικού κράτους. Μέσα στην Ευρώπη, αλλά και στην περιοχή βασική προϋπόθεση για να ενταχθεί ένα κράτος σε οργανισμούς, όπως είναι το ΝΑΤΟ, όπως είναι η Ευρωπαϊκή Ένωση, είναι η βιωσιμότητα του κράτους. Το ερώτημα, λοιπόν, είναι αν θέλουμε βιώσιμα και δημοκρατικά κράτη στην περιοχή των Βαλκανίων και ευρύτερα στην Ευρωπαϊκή Ένωση ή όχι. Το δεύτερο ερώτημα που τίθεται είναι εάν πρέπει η Ελλάδα να επιμείνει - και εγώ θεωρώ ότι πρέπει να επιμείνει ισχυρά - στη διαπραγματευτική αυτή διαδικασία προς τους συμμάχους και στην Ευρωπαϊκή Ένωση και στο ΝΑΤΟ, σε σχέση με τη θέση της, ότι το γειτονικό κράτος ως τεχνητό μόρφωμα και ως αποτελούμενο από τρεις τουλάχιστον εθνικές διαφορετικές ομάδες δεν είναι βιώσιμο. Υπό την έννοια αυτή θα πρέπει να επιμείνει η Ελλάδα στο να δοθεί μια ονομασία η οποία, παραδείγματος χάριν, θα μπορούσε να οδηγήσει μέσα από τη διαπραγμάτευση σε μια λύση ομοσπονδιακού κράτους. Έχουμε το παράδειγμα του Βελγίου. Έχουμε το παράδειγμα της Ελβετίας με τα καντόνια. Θα μπορούσε να λύσει το πρόβλημα τού να δημιουργηθεί ένα βιώσιμο κράτος με μια βιώσιμη λύση σαν μια κεντρική βαλκανική ομοσπονδία. Μάλιστα, σε αυτό μπορεί να επιμείνει η Ελλάδα, γιατί είναι η μόνη χώρα η οποία εγγυάται τη σταθερότητα στην περιοχή και η οποία έχει την υποχρέωση και την ευθύνη να τηρεί αυτή τη σταθερότητα στην περιοχή. Άρα οφείλει να επιμείνει. Υπό την έννοια αυτή νομίζω ότι είμαστε δίχως σπουδή. Δεν είμαστε εμείς οι επισπεύδοντες. Δεν προκαλέσαμε εμείς το πρόβλημα. Δεν θα προκαλέσουμε εμείς το πρόβλημα εάν το γειτονικό κράτος έχει τις αποσχιστικές τάσεις τις οποίες έχει, και δημιουργηθούν τα χειρότερα, τα οποία όλοι αναμένουμε αν δεν δοθεί μια βιώσιμη λύση δημιουργώντας ένα βιώσιμο, σταθερό και δημοκρατικό κράτος, διότι αυτό είναι το ζητούμενο. Το όνομα τελικώς θα προκύψει από το ποια πολιτική επιλογή - διαπραγματευτική λύση θα επιλέξουν οι μεγάλοι παίκτες, η Ελλάδα ως επιμένουσα και ως έχουσα έννομο συμφέρον στην περιοχή, ως δύναμη σταθερότητας, και βέβαια οι γείτονες για το συγκεκριμένο θέμα. Τελείωσα με αυτό, αγαπητέ κύριε Πρόεδρε, και αγαπητοί συνάδελφοι. Τώρα θέλω να μιλήσω για το πολυνομοσχέδιο κάτω από μια άλλη οπτική. Άκουσα ένθεν κακείθεν αψιμαχίες, «εμείς», «εσείς», «οι άλλοι» και λοιπά, σε σχέση με το πολυνομοσχέδιο, δηλαδή με τα προαπαιτούμενα και τις άλλες διατάξεις. Ασφαλώς πάντοτε θα υπάρχουν διαφορετικές προσεγγίσεις. Ασφαλώς και πρέπει να υπάρχουν διαφορετικές προσεγγίσεις, διότι θα πρέπει να λειτουργήσει η δημοκρατία και ο δημοκρατικός διάλογος. Εκείνο στο οποίο, όμως, νομίζω ότι πρέπει να συμφωνήσουμε όλοι, με αφορμή το πολυνομοσχέδιο, είναι το εάν αποδεχόμαστε και προσχωρούμε στη λογική της υποχώρησης του κράτους δικαίου στην Ευρωπαϊκή Ένωση ή όχι. Διότι θα σας πω τι συμβαίνει στο πολυνομοσχέδιο. Δήλωσα και δημόσια, ότι δεν είμαι δογματική και ότι δεν διαπνέομαι από δογματικότητα στη συζήτηση του πολυνομοσχεδίου για την απόφαση την οποία θα πάρω, την οποία θα σας πω αμέσως μετά, στο κλείσιμο της τοποθέτησής μου. Μελετώντας όμως τη φιλοσοφία και όχι τις επιμέρους διατάξεις, διαπίστωσα τρεις θεμελιώδεις αντινομίες σε αυτό το πολυνομοσχέδιο, οι οποίες - αυτές τρεις θεμελιώδεις αντινομίες - δεν μου επιτρέπουν σε καμμία περίπτωση να προσχωρήσω, παρά το γεγονός ότι υπάρχουν διατάξεις, οι οποίες είναι λειτουργικές μέσα στο πολυνομοσχέδιο και θα τις αναφέρω ενδεικτικά και ακροθιγώς. Αυτές οι τρεις θεμελιώδεις αντινομίες είναι και η απόδειξη ότι υποχωρεί καθημερινά το κράτος δικαίου στην Ευρωπαϊκή Ένωση. Σας αναφέρω ένα στοιχείο. Έχει ήδη ενεργοποιηθεί, μετά από πάρα πολύ καιρό, αγαπητοί συνάδελφοι, το άρθρο 7 της Συνθήκης για την Ευρωπαϊκή Ένωση εναντίον της Πολωνίας, με πολύ μεγάλη καθυστέρηση. Γιατί ενεργοποιήθηκε το άρθρο 7 εναντίον της Πολωνίας και μάλιστα με πολύ μεγάλη καθυστέρηση, με πολλές αναστολές, με πολλές συζητήσεις, ενώ θα έπρεπε να είχε ενεργοποιηθεί αμέσως; Διότι, ουσιαστικά η στάση αυτής της χώρας δημιούργησε συστημικές απειλές κατά του κράτους δικαίου περιφρονώντας το. Βλέπω παράλληλα την τοποθέτηση της Ευρωπαϊκής Κεντρικής Τράπεζας για δικαστικές διώξεις τεχνοκρατών, στελεχών των στατιστικών αρχών. Και διαφωνώ απολύτως, διότι είναι άλλο πράγμα η ανεξαρτησία των τεχνοκρατών και άλλο πράγμα η ανεξαρτησία, η ιδιότυπη ασυλία τους να υπερβαίνει το κράτος δικαίου. Εδώ, λοιπόν, ερχόμενη στο σημερινό πολυνομοσχέδιο το οποίο συζητούμε, νομίζω ότι όλοι οι συνάδελφοι αυτό έπρεπε να δούμε. Υπάρχει αυτή η θεμελιώδης αντινομία, δηλαδή τι; Ότι επιστρατεύεται τη βασική φιλοσοφία της Ευρωπαϊκής Ένωσης, μια θεμελιώδη αρχή, που είναι το κράτος δικαίου και η υπεράσπισή του. Γιατί; Διότι, εάν θα δείτε στη διάταξη των άρθρων που αφορούν στο ΤΑΙΠΕΔ και εκεί υπάρχει αυτή η φιλοσοφία και η θεμελιώδης αντινομία, η οποία αντιστρατεύεται το κράτος δικαίου, που είναι θεμελιώδης αξία της Ευρωπαϊκής Ένωσης, με την ιδιότυπη ασυλία, την οποία επιφυλάσσει το συγκεκριμένο άρθρο και η οποία αφειδώς παραχωρείται σε σχέση με τους τεχνοκράτες και τα στελέχη του ΤΑΙΠΕΔ απαλλάσσοντάς τους από οποιαδήποτε ποινική ή αστική ευθύνη. Για μένα αυτό είναι θεμελιώδης αντινομία απέναντι στο κράτος δικαίου και απέναντι στις δημοκρατικές μου αξίες. [[Στο σημείο αυτό κτυπάει του κουδούνι λήξεως του χρόνου ομιλίας της κυρίας Βουλευτού]] Μισό λεπτό, κύριε Πρόεδρε, εάν μου επιτρέπετε να χρησιμοποιήσω ακόμα, κλείνοντας αυτόν τον κύκλο των ομιλητών. Η δεύτερη θεμελιώδης αντινομία, η οποία διαπνέει απολύτως το πολυνομοσχέδιο, είναι η υπολειπομένη διαρκώς συνταγματική προστασία ειδικότερα της πρώτης κατοικίας. Το Σύνταγμα της χώρας μας έχει ιδεολογικά φορτισμένη διατύπωση και για την κατοικία, αλλά και για την οικογένεια - στην οποία θα αναφερθώ και θα κλείσω με αυτό - όταν μιλάμε για την προστασία της πρώτης κατοικίας, η οποία φιλοξενεί στους κόλπους της την οικογένεια και στη συνέχεια τη διαρκή υποχώρηση σε σχέση με τις θεσμικές εγγυήσεις, που το Σύνταγμα πρέπει να παρέχει στην οικογένεια. Διότι, πρέπει να πω στους Υπουργούς, οι οποίοι ασχολούνται, ότι οι διατάξεις που φέρατε δεν κτίζουν μία νέα αρχιτεκτονική οικογενειακής πολιτικής, η οποία να παρέχει τις συνταγματικές - θεσμικές εγγυήσεις για την οικογένεια και για τα ατομικά και κοινωνικά δικαιώματα των μελών της, διότι είναι ατάκτως ερριμμένα και διότι έχουν μία θεμελιώδη αντινομία, ότι δεν συστρατεύονται με το κράτος δικαίου. Απόδειξη είναι ότι εάν θέλετε να υπερασπιστείτε την οικογένεια και την οικογενειακή πολιτική, θα έπρεπε να ενισχύετε την οικογένεια από το πρώτο παιδί, προσαυξανόμενη η οικονομική στήριξη ανάλογα με τον αριθμό των γεννήσεων αδιακρίτως, χωρίς εισοδηματικά κριτήρια, πολύ περισσότερο δε εάν μέσα στην οικογένεια υπάρχει και άτομο ΑΜΕΑ. Άρα, λοιπόν, αυτές τις τρεις θεμελιώδεις αντινομίες δεν μου επιτρέπουν να προσχωρήσω σε αυτό, παρ' ότι αναγνωρίζω ότι η χώρα πρέπει να κλείσει την τρίτη αξιολόγηση, παρ' ότι αναγνωρίζω ότι η χώρα πρέπει να εκταμιεύσει τους πόρους που δικαιούται. Και πρέπει να σας πω ότι και οι λειτουργικές και θετικές διατάξεις που έχετε εισάγει με τη σύσταση Διεύθυνσης Ελέγχου Οικονομικού Εγκλήματος ή με την ηλεκτρονική διαδικασία που διευκολύνει τα ΑΜΕΑ στην απονομή προνοιακών παροχών ή με το ενεργειακό Χρηματιστήριο και με την τροποποίηση του Κώδικα Φορολογικής Διαδικασίας σχετικά με την υποβολή φορολογικών δηλώσεών δεν είναι αρκετές για να απαλείψουν τις θεμελιώδεις αντινομίες, στις οποίες προχωρήσατε, δηλαδή στην υποχώρηση του κράτους δικαίου. Και σας το αποδεικνύω και κλείνω με αυτό, κύριε Πρόεδρε και σας ευχαριστώ θερμά για την ανοχή του χρόνου. Έχετε παραμερίσει το νομικό κόσμο. Έχετε παραμερίσει τη δικαιοσύνη και στο θέμα της διαμεσολάβησης και στο θέμα του Κτηματολογίου. Και όπου παραμερίζεται το κράτος δικαίου και ο νομικός κόσμος αφαιρούνται διαρκώς θεσμικές εγγυήσεις σε ατομικό και κοινωνικό επίπεδο. Γι' αυτούς τους λόγους λυπάμαι, αλλά δεν μπορώ να προσχωρήσω στη λογική σας. Ευχαριστώ, κύριε Πρόεδρε.
Πριν προχωρήσουμε στον επόμενο ομιλητή, να ενημερώσουμε το Σώμα για την κατάσταση έτσι όπως διαμορφώνεται σε σχέση με ομιλητές και με Κοινοβουλευτικούς Εκπροσώπους και Υπουργούς. Θα ξεκινήσουμε τον δεύτερο κύκλο. Στον δεύτερο κύκλο είναι δεκαπέντε ομιλητές. Ήδη οι υπηρεσίες εξασφάλισαν άλλους τρεις ομιλητές από τον τρίτο κύκλο. Άρα πάμε έως το πέρας της σημερινής συνεδρίασης για δέκα οκτώ ομιλητές Βουλευτές. Τρεις κοινοβουλευτικοί εκπρόσωποι δήλωσαν ότι θα μιλήσουν σήμερα έως το τέλος της συνεδρίασης και η Υφυπουργός η κυρία…
Εγώ, κύριε Πρόεδρε.
Εσείς, κύριε Τσακαλώτο; Όχι η κ. Παπανάτσιου;
Ανακοινώθηκε από το Προεδρείο το πρωί.
Δεν υπάρχει αντίρρηση. Ωραία, εσείς. Άρα, λοιπόν, ξεκινάμε με τον Κοινοβουλευτικό Εκπρόσωπο της Χρυσής Αυγής τον κ. Παππά και θα προχωρήσουμε με τρεις ομιλητές - έναν κοινοβουλευτικό. Ο κ. Παππάς έχει τον λόγο.
Κατευθείαν στο προκείμενο, κύριε Πρόεδρε, δηλαδή στο έγκλημα το οποίο θα πραγματοποιηθεί, ένα ακόμη μνημονιακό έγκλημα στην Αίθουσα αυτή, με την ψήφιση του πολυνομοσχεδίου - τερατουργήματος. Μέσα στις διατάξεις των τετρακοσίων άρθρων περιλαμβάνονται ρυθμίσεις και μέτρα τα οποία, όπως προαναφέρθηκε, επιφέρουν ένα ακόμη ισχυρό πλήγμα στην καθημερινότητα του ελληνικού λαού και μερικά από τα οποία έχουν ως ακολούθως: Πρώτον, πλειστηριασμοί. Θα διενεργούνται αποκλειστικά ηλεκτρονικά από 21 Φεβρουαρίου 2018, ανεξάρτητα από τον χρόνο επίδοσης της επιταγής και επιβολής της κατάσχεσης. Πρόκειται για ένα μέτρο προορισμένο να πλήξει αποκλειστικά τους Έλληνες και τις Ελληνίδες. Δεύτερον, επιδόματα. Επανακαθορίζεται το καθεστώς χορήγησης του επιδόματος για τα παιδιά. Χωρίς επίδομα μένουν περίπου δεκαπέντε χιλιάδες οικογένειες με εισόδημα άνω των 33.000 ευρώ, ενώ απώλειες θα έχουν πενήντα τέσσερις χιλιάδες πεντακόσιες πενήντα οικογένειες με τρία ή περισσότερα παιδιά και εισοδήματα από 13.500 ευρώ και άνω, μέτρο το οποίο σαφέστατα αφορά πρωτίστως τις ελληνικές οικογένειες τις οποίες πλήττει σφόδρα. Τρίτον, για τη συζήτηση και τη λήψη απόφασης κήρυξης απεργίας θα απαιτείται η παρουσία τουλάχιστον του 1/2 των οικονομικά τακτοποιημένων μελών. Τέταρτον, σειρά κατάταξης πιστωτών. Απαιτήσεις οι οποίες προέκυψαν πριν από την ημερομηνία ορισμού του πρώτου πλειστηριασμού και αφορούν μη καταβληθέντες μισθούς έως έξι μηνών από παροχή εξαρτημένης εργασίας, ικανοποιούνται προνομιακά πριν από κάθε άλλη απαίτηση. Πέμπτον, κατάργηση τριακοσίων ενενήντα τεσσάρων υποθηκοφυλακείων της χώρας. Συστήνεται νέος ενιαίος φορέας με την ονομασία Ελληνικό Κτηματολόγιο. Τα υποθηκοφυλακεία συγχωνεύονται με τα κτηματολογικά γραφεία. Έκτον, μεταβιβάσεις ακινήτων. Ακριβότερα κτηματολογικά τέλη για εγγραφή ακινήτων και εμπράγματων δικαιωμάτων. Έβδομον, διοίκηση ΤΑΙΠΕΔ. Απαλλαγή των έξι ξένων τεχνοκρατών του ΤΑΙΠΕΔ από ποινικές ή αστικές ευθύνες στην υπόθεση των είκοσι οκτώ ακινήτων του δημοσίου. Με το μέτρο αυτό ουσιαστικά συνεχίζεται η παραχώρηση και απώλεια της εθνικής δικαιοδοσίας και ανεξαρτησίας, μέσω της παροχής πλήρους ασυλίας στους εκτελεστικούς υπαλλήλους των διεθνών τοκογλύφων. Όγδοον, υπερταμείο. Δεκατέσσερις ΔΕΚΟ μεταβιβάζονται στο υπερταμείο. ΔΕΗ, ΕΛΤΑ, ΕΥΔΑΠ, ΕΥΑΘ, όλοι οι αστικοί συγκοινωνιακοί φορείς του λεκανοπεδίου Αθηνών, δηλαδή ΟΑΣΑ, ΣΤΑΣΥ κ.λπ., πλην του Μετρό και άλλες εννέα μεγάλες ΔΕΚΟ. Και η τελευταία ικμάδα εθνικού πλούτου σε επίπεδο υποδομών μεταβιβάζεται πλέον στο υπερταμείο, το οποίο αποτελεί τον διαχειριστή ουσιαστικά των διεθνών τοκογλύφων και το οποίο θα διαχειρίζεται πλέον κάθε μορφή υποδομών του ελληνικού κράτους, ανεξέλεγκτα κατά τα αλλοδαπά συμφέροντα. Εργαζόμενοι πτωχευμένης επιχείρησης ικανοποιούνται προνομιακά πριν από κάθε άλλη απαίτηση. Δέκατον, διαμεσολάβηση. Εδώ είναι πολύ σημαντικό. Ρύθμιση αστικών και εμπορικών υποθέσεων που ήδη προκαλεί σφοδρές αντιδράσεις από την ένωση δικαστών και εισαγγελέων. Εδώ, λοιπόν, στο δέκατο σημείο πρέπει να τονίσουμε ότι η διαμεσολάβηση ισούται με ιδιωτικοποίηση της δικαιοσύνης. Αυτό το άρθρο πλήττει τη συνταγματικά κατοχυρωμένη, απρόσκοπτη πρόσβαση του πολίτη στη δικαιοσύνη. Είναι τα άρθρα 8 και 20 του Συντάγματος. Σε κάθε περίπτωση, αυτή η ρύθμιση πλήττει ανεπανόρθωτα τη λειτουργία της δικαιοσύνης, θέτοντας ανεπίτρεπτα δικονομικά εμπόδια στην άμεση πρόσβαση του πολίτη σ' αυτή και, εν τέλει, μεταθέτει την απονομή της δικαιοσύνης σε μια ιδιότυπη ιδιωτική δικαιοσύνη, κομμένη και ραμμένη στα μέτρα των οικονομικά ισχυρών διαδίκων. Πρωτοτυπείτε για άλλη μια φορά, εσείς του ΣΥΡΙΖΑ, γιατί σε κανένα κράτος της Ευρωπαϊκής Ένωσης δεν ισχύει αυτό, δεν υπάρχει αυτό που προσφέρει το απαράδεκτο νομοσχέδιό σας. Ακόμα και στην Ιταλία, όπου υπάρχει ο ιδιωτικός μεσολαβητής, αυτός περιορίζεται μόνο στις καταναλωτικές και εμπορικές διαφορές. Δηλαδή, τώρα τι θα γίνεται; Ο πολίτης θα πληρώνει και μάλιστα με την ώρα τον ιδιώτη διαμεσολαβητή. Μετά, εάν θέλει, θα προσφεύγει στα δικαστήρια. Εκεί θα είναι αναγκασμένος να πληρώνει τα δικαστικά έξοδα του πληρεξούσιου δικηγόρου, θα πληρώνει δηλαδή δύο φορές και θα χρειαστεί να «ξεπαραδιαστεί» τελικά, για να βρει το δίκιο του και αν το βρει! Συνεχίζω με τα άρθρα. Έντεκα: Φαρμακεία. Ελάχιστο υποχρεωτικό ωράριο λειτουργίας σαράντα ωρών και υποχρεωτικές διημερεύσεις και διανυκτερεύσεις. Δώδεκα: Νέο ΣΔΟΕ. Συστήνεται Διεύθυνση Ερευνών Οικονομικού Εγκλήματος, όπου τον συντονισμό θα έχει ο οικονομικός εισαγγελέας και οι ελεγκτές θα έχουν ανακριτική ιδιότητα. Δεκατρία: . Αφορολόγητα αποθεματικά επιχειρήσεων. Δεκατέσσερα: Κούρεμα προστίμων. Υποβολή εκπρόθεσμης ή τροποποιητικής φορολογικής δήλωσης μέχρι την κοινοποίηση του προσωρινού διορθωτικού προσδιορισμού φόρου. Δεκαπέντε: Εγγυήσεις για ΑΦΜ. Όπως προβλεπόταν μέχρι σήμερα, προϋπόθεση για την απόδοση ΑΦΜ αποτελεί η εγγραφή στο φορολογικό μητρώο. Με τις νέες διατάξεις, όμως, εάν έχει προηγηθεί ρετσινιά πτώχευσης, ενδέχεται να ζητηθεί εγγύηση, για να βγει νέος ΑΦΜ. Δεκαέξι: Απενεργοποίηση του ΑΦΜ. Δεκαεπτά: Καζίνο. Εδώ είναι σκάνδαλο των σκανδάλων! Θα γεμίσετε τη χώρα καζίνο! Πάτε τη χώρα πίσω, δεκαετίες πίσω, ό,τι ακριβώς γινόταν στην εποχή του Πάγκαλου. Θα γεμίσετε τη χώρα καζίνο! Δεκαοκτώ: Αρτοποιεία. Αλλάζει τα κριτήρια αδειοδότησης και ίδρυσης αρτοποιείων με μείωση των απαιτουμένων τετραγωνικών μέτρων. Αυτά που τόνισα και διάβασα μέχρι το δέκατο όγδοο - γιατί θα μπορούσα να διαβάσω περισσότερα, αλλά δεν με παίρνει ο χρόνος - είναι κάποια από τα σημεία του πολυνομοσχεδίου, αυτού του τερατουργήματος που προανέφερα, που περιλαμβάνει μέτρα και ρυθμίσεις που αφορούν αποκλειστικά και μόνο τον ελληνικό λαό. Επί παραδείγματι, πολύ σημαντική είναι η ρύθμιση που προβλέπει τη μείωση έως και 33% των πολυτεκνικών επιδομάτων. Αφορά πρωτίστως την ελληνική οικογένεια. Πλήττετε τον πυλώνα της εθνικής ζωής, έναν από τους πυλώνες της εθνικής ζωής. Πατρίς, θρησκεία, οικογένεια. Πλήττετε την ελληνική οικογένεια και είστε χαρούμενοι γι' αυτό! Ηλεκτρονικοί πλειστηριασμοί. Θα πλήξουν άμεσα τον ελληνικό λαό. Είπατε ότι αυτό γίνεται για το καλό των διαδίκων και ότι δεν θα υποστεί τη βάσανο του δικαστηρίου και του συμβολαιογραφείου. Θα του έρχεται, λοιπόν, με e - mail η κατάσχεση του σπιτιού του. Μείωση αφορολογήτου από τις 8.700 ευρώ στις 5.700 ευρώ. Αυτό στοχεύει αποκλειστικά τους εργαζόμενους Έλληνες και τις Ελληνίδες, προκειμένου να πληρώσουν περισσότερους και δυσβάσταχτους φόρους, προκειμένου να υποταχθούν στις μνημονιακές επιταγές σας, να γίνουν πιο φτωχοί, να σκύβουν πιο εύκολα το κεφάλι. Εν κατακλείδι, μέσω επικοινωνιακών τεχνασμάτων και εκμετάλλευσης θεμάτων τεράστιας εθνικής σημασίας, όπως είναι το θέμα της προδοσίας της Μακεδονίας μας, το κυβερνητικό μόρφωμά σας, δηλαδή των αριστεριστών του ΣΥΡΙΖΑ και των υποτιθέμενων «πατριωτών» του Πάνου Καμμένου, με το προτεινόμενο μνημονιακό σχέδιο νόμου επιχειρεί να υπηρετήσει εκ νέου τους διεθνείς εντολείς, τους διεθνείς τοκογλύφους, προδίδοντας την εμπιστοσύνη που σας έδειξε δις ο ελληνικός λαός, για να καλυτερέψετε κατ' αρχάς την οικονομική του κατάσταση. Είμαστε πεπεισμένοι ότι τα προαπαιτούμενα αυτά δεν θα είναι τα τελευταία. Οι δανειστές, αυτοί που εσείς επικαλείστε ότι έρχεστε σε διαπραγμάτευση, έχουν βρει τον καλύτερο σύμμαχό τους σε εσάς. Έχουν βρει μια ενδοτική Κυβέρνηση και είμαστε σίγουροι ότι θα ακολουθήσουν κι άλλα μέτρα, τα οποία θα εξαθλιώσουν περαιτέρω τον ελληνικό λαό, θα αποστερήσουν από τις επόμενες γενιές όλη την εθνική περιουσία, θα αποστερήσουν κάθε εναπομείναν ίχνος εθνικής κυριαρχίας. Κυρίες και κύριοι, όλοι γνωρίζουν ότι σε αυτούς τους δύσκολους καιρούς εμείς, η Χρυσή Αυγή, αποτελούμε τη μοναδική φωνή εθνικής αντίστασης και τη μοναδική υπενθύμιση σε όλους όσοι απεργάζονται το κακό για την πατρίδα μας ότι η Ελλάδα δεν πεθαίνει. Όσο θα υπάρχει όρθιος και αγωνιζόμενος έστω κι ένας τελευταίος Χρυσαυγίτης, το έθνος θα ελπίζει και θα μάχεται. Κόντρα σε όλα αυτά που προανέφερα, η Χρυσή Αυγή μιλά ξεκάθαρα για μία εθνική πολιτική, μία πολιτική που, ειδικά στον οικονομικό τομέα, προωθεί την επιστροφή στην παραγωγική διαδικασία και όπου η πολιτική ευνοιοκρατία και η διαφθορά θα αποτελέσουν παρελθόν. Το αυτονόητο που προτείνει η Χρυσή Αυγή αποτελεί και τον μεγάλο φόβο του συστήματος, ενός συστήματος που η απειλή της κοινοβουλευτικής του ύπαρξης αποτελεί τη βάση του πολιτικού προγράμματος της Χρυσής Αυγής. «Οι κλέφτες στη φυλακή, τα κλεμμένα στον ελληνικό λαό. Όχι στο μνημόνιο, όχι στην υποταγή». Αυτό βροντοφωνάζουν οι Έλληνες εθνικιστές της Χρυσής Αυγής, οι λαϊκοί αγωνιστές που είναι και οι μοναδικοί που διατρανώνουν μέσα και έξω από τη Βουλή ότι το μνημόνιο είναι η δυστυχία μας, το μνημόνιο σημαίνει υποδούλωση, εκχώρηση εθνικής κυριαρχίας και τελικά εθνική εκμηδένιση. Με το μνημόνιο και το ευρώ αναρωτιέμαι και είναι η αλήθεια, πώς είναι δυνατόν να προχωρήσουμε ως λαός και ως έθνος. Η οικονομική υποδούλωση της Ελλάδος, σε συνδυασμό με το δημογραφικό πρόβλημα και την ενδοτικότητα σύσσωμου που πολιτικού κόσμου στα εθνικά θέματα, θα μας οδηγήσει με μαθηματική ακρίβεια σε μη αναστρέψιμη εθνική καταστροφή. Αυτό που θα ήθελα να επισημάνω είναι ότι τους αριστερούς μπολσεβίκους με τις ανθελληνικές απόψεις και προγράμματα, τους γνωρίζουμε καλά, όπως γνωρίζουμε και τις μεθοδεύσεις τους. Στο σημείο αυτό θα βάλουμε ένα μεγάλο ερωτηματικό για τις μεθοδεύσεις που κάνουν. Το Υπουργείο Εξωτερικών είναι ελληνικό Υπουργείο Εξωτερικών; Ελληνικό Υπουργείο Εξωτερικών θα ξεπουλήσει το όνομα της Μακεδονίας μας; Αυτό, όμως, που πρέπει να καταγγείλουμε αυτή τη στιγμή και θα πρέπει να κατανοήσει ο ελληνικός λαός και ο τελευταίος ευκολόπιστος ψηφοφόρος της Νέας Δημοκρατίας είναι η υποκριτική στάση της λεγόμενης «ψευτοδεξιάς». Η Νέα Δημοκρατία ξιφουλκεί εναντίον της Κυβερνήσεως και οι διάφοροι «πατριώτες» και «μακεδονομάχοι» μάς ομιλούν για εθνική κόκκινη γραμμή σχετικά με το όνομα της Μακεδονίας μας. Ποια είναι αυτή η εθνική κόκκινη γραμμή; Όπως αυτή ορίστηκε στο Βουκουρέστι το 2008. Ποια είναι άραγε αυτή η παραμυθία των νεοδημοκρατών; Ακούστε, ήταν 3 Απριλίου 2008. Ο τότε Πρωθυπουργός Κώστας Καραμανλής καθόρισε την άλικη γραμμή, την κόκκινη γραμμή με τα εξής λόγια: «Ναι στη σύνθετη ονομασία με γεωγραφικό προσδιορισμό για όλες τις χρήσεις. Η σύνθετη ονομασία μπορεί να περιλαμβάνει και τον όρο Μακεδονία, αλλά η γειτονική χώρα δεν θα έχει διαφορετική ονομασία για το εσωτερικό της και διαφορετική για τις σχέσεις της με την Ελλάδα και τις διεθνείς σχέσεις της. Θα ισχύει erga omnes, έναντι όλων». Δηλαδή, η εθνική κόκκινη γραμμή περιλαμβάνει και τον προσδιορισμό «Άνω Μακεδονία» και «Βόρεια Μακεδονία» και «Νέα Μακεδονία», δηλαδή τις ίδιες ακριβώς ονομασίες που έχουν πέσει σήμερα στο τραπέζι. Μόνο που τότε, το 2008, οι Σκοπιανοί απέτρεψαν την πρόβλεψη του ονόματος της Μακεδονίας απαιτώντας να ονομάζεται σκέτο Μακεδονία. Καλό μας έκαναν τότε οι Σκοπιανοί. Αυτή είναι η πάγια θέση της Νέας Δημοκρατίας, δηλαδή εκχώρηση του ονόματος «Μακεδονία». Ό,τι συμφώνησαν - και δεν είναι μόνο η Νέα Δημοκρατία, είναι όλο το μνημονιακό τόξο - όλοι οι πολιτικοί Αρχηγοί στο Συμβούλιο των πολιτικών Αρχηγών: Είπαν τα Σκόπια FYROM, δηλαδή Πρώην Γιουγκοσλαβική Δημοκρατία της Μακεδονίας, κάτι το οποίο μόνο η Χρυσή Αυγή, εκτός Κοινοβουλίου τότε, κατήγγειλε ότι είναι προδοσία, ότι ανοίγει κατ' αυτόν τον τρόπο η κερκόπορτα, ότι υπάρχει μια de facto αναγνώριση των Σκοπίων ως Μακεδονία. Ας πάμε και λίγο παραπέρα. Έχουμε και τον κ. Αβραμόπουλο, που ως Υπουργός Εξωτερικών τον Ιούλιο του 2012, στις προγραμματικές δηλώσεις της κυβερνήσεως Σαμαρά μιλάει για την Ελλάδα. Διαβάζω ακριβώς από τα Πρακτικά: «Η Ελλάδα, επιδεικνύοντας το απαιτούμενο εποικοδομητικό πνεύμα, προέβη σε ένα μείζον συμβιβαστικό βήμα, αποδεχόμενη σύνθετη ονομασία με γεωγραφικό προσδιορισμό και χρήση έναντι όλων». Αυτό το είπε ο Αβραμόπουλος το 2012. Το καταθέτω για τα Πρακτικά. [[Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θέλετε να σας πάω πιο πίσω, εσάς της Νέας Δημοκρατίας, για τις ευθύνες της δήθεν μεγάλης σας παράταξης, της παράταξης των ψευδοπατριωτών, των προβατόσχημων λύκων; Οκτώβριος 1959. Ο ψευδοεθνάρχης, ονομασθείς μετέπειτα εθνάρχης, Κωνσταντίνος Καραμανλής και Υπουργοί του της τότε αμερικανικής ΕΡΕ, δηλαδή της Νέας Δημοκρατίας της εποχής, ανεγνώρισαν de facto με Φύλλο Εφημερίδας Κυβερνήσεως τη Γιουγκοσλαβική Δημοκρατία των Σκοπίων ως Μακεδονία. Διαβάζω: «Εν Αθήναις τη 23 Οκτωβρίου 1959. Άρθρο 7. Αι αιτήσεις δικαστικής αρωγής υποβάλλονται διά των αντιστοίχων Υπουργείων Δικαιοσύνης…» ήταν θέμα Υπουργείου Δικαιοσύνης «…άτινα αλληλογραφούσι προς τούτο απευθείας μεταξύ των όσον αφορά τη Γιουγκοσλαβία τα Υπουργεία Δικαιοσύνης, Λαϊκών Δημοκρατιών της Σερβίας, Κροατίας, Σλοβενίας, Βοσνίας Ερζεγοβίνης, Μακεδονίας και Μαυροβουνίου». Αυτό το 1959 από τον Κωνσταντίνο Καραμανλή! Συνεχίζει με το άρθρο 8 κ.λπ.. Το καταθέτω για τα Πρακτικά. Τελειώνω, κύριε Πρόεδρε, λέγοντας ότι η Νέα Δημοκρατία, κρυπτόμενη πίσω από την κυβερνητική πλειοψηφία, βολεύεται πολιτικά με το ζήτημα. Και όπως φαίνεται και από τις κινήσεις του Προέδρου της, που κάνει τώρα τα εκτός έδρας του, δηλαδή το ταξίδι του στη Μακεδονία, βολεύεται να κάνει σπέκουλα και να προσπαθεί με τη γνωστή υποκρισία και φαρισαϊσμό να αλιεύσει ψήφους Ελλήνων πατριωτών. Συνεπώς όσοι νεοδημοκράτες Βουλευτές βρεθείτε στη Θεσσαλονίκη στις 21 Ιανουαρίου, αφού ήρθη η αρχική απαγόρευση να συμμετέχετε στο συλλαλητήριο, όσο και να φωνάξετε, όσο γραφικοί και να γίνετε, δεν θα πείσετε. Δεν πείθετε πλέον. Ο λαός σάς γνωρίζει πια. Κύριε Πρόεδρε κι εσείς του μνημονιακού τόξου, θα πρέπει να γνωρίζετε ότι ουδείς έχει δικαίωμα να παίζει με τα εθνικά μας θέματα. Ουδείς έχει δικαίωμα να παραχωρεί όνομα ή έδαφος. Αυτό ισχύει για όλους. Αυτό ισχύει είτε για κυβερνήσεις δημοκρατικές, εκλεγμένες είτε για κυβερνήσεις μη δημοκρατικές. Ισχύει για κυβερνητική πλειοψηφία εντός Βουλής. Ακόμα, ισχύει και για εκπεφρασμένη απόφαση του λαού με δημοψήφισμα. Κανείς δεν έχει το δικαίωμα…
Ολοκληρώστε, παρακαλώ.
Εμείς, κύριε Πρόεδρε, λέμε ότι ο ελληνικός λαός του 2018 θα είναι υπεύθυνος και θα έχει το μερίδιο της ευθύνης που του αναλογεί. Διότι όπως λέει και ο ποιητής: «Κριτές θα μας δικάσουν οι αγέννητοι, οι νεκροί». Η Χρυσή Αυγή δεν θα πάψει να αγωνίζεται για τη Μακεδονία μας, εντός κι εκτός Βουλής, σταθερή στην εθνική της γραμμή, που αποτέλεσε και τον τίτλο του πρώτου φύλλου της εφημερίδος μας το 1993, που εκφράζεται σε μία μόνο πρόταση και λέει: «Κανένας συμβιβασμός για τη Μακεδονία μας». Είμαστε σταθεροί στην εθνική γραμμή όπως το '93, έτσι και το 2018. Η Μακεδονία είναι μία και είναι μόνο ελληνική.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, τριάντα τέσσερις μαθήτριες και μαθητές και τρεις συνοδοί εκπαιδευτικοί από το Γυμνάσιο Σαβαλίων Ηλείας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Μπαλτάς από τον ΣΥΡΙΖΑ.
Ευχαριστώ, κύριε Πρόεδρε. Ενώ ερχόμουν στη Βουλή σήμερα το πρωί, θυμήθηκα ένα μικρό επεισόδιο από μία γενική συνέλευση του συλλόγου φοιτητών στο Παρίσι τέλη 1968, αρχές 1969. Καθόμουν σε έναν φίλο δίπλα και μου λέει: «Εγώ έρχομαι σε κάθε μία από αυτές τις αλλεπάλληλες συνελεύσεις…» - δικτατορία στην Ελλάδα - «…περιμένοντας μήπως αναδειχθεί από την κουβέντα κάποιος Λένιν». Γιατί Λένιν; Διότι σε εκείνο τον χώρο και εκείνες τις στιγμές συμμετείχαν ουσιαστικά όλες οι τότε συνιστώσες, οι πολλαπλές, της Αριστεράς, ο Λένιν ήταν κοινή αναφορά και δεν συμμετείχαν άλλοι, διότι, κατά τα σατιρικά έντυπα της εποχής, εκείνη τουλάχιστον την εποχή ή ήσουν αριστερός ή ήσουν βλαξ και ο Λένιν αποτελούσε μία κοινή αναφορά σε όλους τους αριστερούς. Προφανώς ούτε τότε ούτε τώρα ταυτίζομαι με αυτή τη ρήση. Δηλαδή, δεν συμφωνώ ότι ή είσαι αριστερός ή είσαι βλαξ. Αντίθετα, νομίζω στη Μείζονα, την Ελάσσονα και όλες τις μορφές της Αντιπολίτευσης εδώ υπάρχουν εξαιρετικά ευφυείς άνθρωποι. Άρα συνδέω αυτό το επεισόδιο με το σήμερα, διότι εγώ έρχομαι όλον αυτόν τον καιρό στη Βουλή προσπαθώντας να βρω αν κάποια στιγμή εδώ θα αντικρουστούν πραγματικά επιχειρήματα, θα εντοπιστούν προβλήματα, ελλείψεις, κενά, λάθη του ΣΥΡΙΖΑ από την Αντιπολίτευση, έτσι ώστε να αρχίσει ένας ουσιαστικός διάλογος που θα αναδείξει διαφορές και θα βοηθήσει και τους δύο συνομιλούντες. Όλον αυτόν τον καιρό δεν το βλέπω να γίνεται σχεδόν ποτέ. Είναι ως εάν η Αντιπολίτευση να μη θέλει να μπει σε έναν τέτοιον διάλογο, δηλαδή να μη θέλει να οργανώσει τη σκέψη της στη βάση πραγματικών ελλειμμάτων, προβλημάτων κ.λπ. της Κυβέρνησης του ΣΥΡΙΖΑ, ώστε πιθανόν να μη θέλει να κάνει τον ΣΥΡΙΖΑ να τα διορθώσει. Δεν νομίζω ότι αυτό είναι ουσιαστική κοινοβουλευτική πρακτική και ιδίως σήμερα με αφορμή αυτό το νομοσχέδιο. Τι εννοώ; Νομίζω ότι αυτό το νομοσχέδιο - επιτρέψτε μου τον χαρακτηρισμό - συνιστά ένα είδος τομής σε σχέση με όλα τα νομοσχέδια που παρουσιάσαμε τουλάχιστον εμείς ως Κυβέρνηση και αφορούσαν το μνημόνιο. Γιατί είναι τομή; Διότι πιστοποιεί τι μπορεί να σημαίνει διαπραγμάτευση σε όρους οιονεί ασφυκτικούς, σε όρους που είμαστε υποχρεωμένοι να ακολουθήσουμε και να τιμήσουμε, παρ' ότι διαφωνούμε. Ωστόσο, σε κάθε τέτοιο γενικό πλαίσιο, όπως αυτό του μνημονίου, υπάρχουν κενά, υπάρχουν διφορούμενες διατυπώσεις και διαπραγμάτευση σημαίνει πώς αυτές τις διατυπώσεις να τις στρέψεις προς τη μία ή την άλλη πλευρά. Όσο και αν αυτό ακούγεται εύκολο, πιστέψτε με, παρ' όλο που δεν έχω προσωπική πείρα, είναι εξαιρετικά δύσκολο. Στη βάση της δουλειάς που έγινε από τους Υπουργούς που μετείχαν στη διαπραγμάτευση, αλλά και από τη θητεία των νέων ανθρώπων σε αυτά τα Υπουργεία, που έμαθαν τα πράγματα στη «βράση», εν θερμώ, κατορθώνοντας να συνδέσουν μία αριστερή προοπτική με μία πλήρη τεχνοκρατική επάρκεια, η οποία έπειθε κυριολεκτικά ανθρώπους με τελείως αντίθετες ιδεολογικές κατευθύνσεις, προέκυψε ένα νομοσχέδιο, το οποίο είναι τομή, διότι ανοίγει δρόμους μεταρρυθμιστικούς στην ήπια κλίμακα, σεμνά, που θα έπρεπε να γίνουν εδώ και πολλά χρόνια. Για παράδειγμα, το Kτηματολόγιο, που εκκρεμεί από την εποχή του Καποδίστρια, η προοπτική χρηματοδότησης της τεκνοποιίας στην Ελλάδα - επιτρέψτε μου την έκφραση - και άλλα πολλά που έχουν ήδη εκφραστεί και θα συνεχίσουν να εκφράζονται προς τους αρμόδιους Υπουργούς. Αυτό, λοιπόν, είναι ένα νομοσχέδιο το οποίο ανοίγει δρόμο - με αυτή την έννοια είναι καινούργιο και τομή - και στο πλαίσιο αυτού του νομοσχεδίου περιμέναμε τουλάχιστον αφ' ενός, βεβαίως, ότι οι αντιρρήσεις και οι ενστάσεις θα ήταν επί συγκεκριμένων κενών, ολιγωριών, λαθών ενδεχομένως αυτού του νομοσχεδίου. Δεν γίνεται αυτό. Αντ' αυτού, η Αντιπολίτευση - και πρέπει να εξηγήσουμε γιατί, διότι, όπως είπα, έχει και ευφυείς ανθρώπους στο εσωτερικό της - ακολουθεί μία αντιπολιτευτική πολιτική που στηρίζεται σε μία, κατά καιρούς, πομφόλυγα - ας το πούμε έτσι - η οποία περνάει στον αφρό της δημοσιότητας με τη βοήθεια όλων των μέσων κ.λπ., διάρκειας εβδομάδος, σβήνει, μέχρι την επόμενη πομφόλυγα. Τελευταία, προφανώς, είναι η ιστορία με το κτήριο του ΣΥΡΙΖΑ στην Κουμουνδούρου. Γιατί αυτή η πολιτική; Διότι - έτσι πιστεύω - δεν υπάρχει συγκροτημένη αντίπαλη άποψη, πειστική. Αντίπαλη άποψη συγκροτημένη υπάρχει. Είναι η διαφορά ανάμεσα, παραδείγματος χάριν, σε ρυθμίσεις για τα εργασιακά, που μας εξήγησε χθες η Νέα Δημοκρατία ποια είναι, είναι οι ρυθμίσεις του ΔΝΤ, ταξική μεροληψία 100% έναντι ρυθμίσεων για τα εργασιακά που ξεκινούσαμε στη διαπραγμάτευση από την άποψη ΔΝΤ και Νέας Δημοκρατίας και καταλήξαμε να περιοριστεί η υποχώρηση - αν επιτρέπεται η έκφραση - στο πώς μπορεί να είναι η απαρτία σε πρωτοβάθμια σωματεία. Αυτό ήταν υποχώρηση. Το αποδεχθήκαμε. Δεν είναι, όμως, - και απευθύνομαι πλέον στο ΚΚΕ - κάτι το οποίο το αριστερό συνδικαλιστικό κίνημα μπορεί να χρησιμοποιήσει για λογαριασμό του, για να μαζικοποιήσει τα σωματεία, να πείσει του ενεργούς συνδικαλιστές, που είναι γραμμένοι στο σωματείο, να γίνουν ταμειακώς εντάξει και να συμμετέχουν στη συνέλευση που θα κάνει, ενδεχομένως, απεργία; Μπορεί και να αντιστραφεί, λοιπόν, αυτό το κακό και να γίνει καλό για τον συνδικαλισμό. Αντ' αυτού, φαίνεται ότι οι σύντροφοι του ΚΚΕ - δεν είναι κανείς εδώ να ρωτήσω αν μου επιτρέπει τον χαρακτηρισμό - διάλεξαν γι' αυτό το διάστημα μια μορφή κινητοποίησης που δημιουργεί ερωτήματα. Είναι μια μορφή κινητοποίησης που δεν έχει κάνει σε άλλες εποχές και η οποία συνοψίζεται σε τουλάχιστον δύο επεισόδια στο μυαλό μου: Σε κατάληψη υπουργικών γραφείων με ανοικτές θύρες, που κανείς δεν εμποδίζει να μπουν και να συζητήσουν, σε κατάληψη ακτιβίστικη, με τη συνοδεία καμερών που περιγράφουν το γεγονός ή και εμένα που το έζησα προσωπικά, με κατάληψη κενών αιθουσών στην παραλία των Μεγάρων, με δύο ή τρία πούλμαν του ΚΚΕ που ήρθαν λίγο πριν αρχίσει η συνεδρίαση για να καταλάβουν τις κενές αίθουσες, που δεν υπήρχε κανένας, να μείνουν μισή ώρα φωνάζοντας συνθήματα, για να τα ακούσουν οι τοίχοι, διότι δεν υπήρχε κανείς άλλος να τα ακούσει κι επειδή ήταν παραλία, δεν υπήρχε καν κόσμος απ' έξω, μετά από μισή ώρα να συνταχθούν ξανά, να συνεχίζουν να φωνάζουν συνθήματα που απευθύνονταν στο ανοικτό πέλαγος, να μπουν στα πούλμαν και να φύγουν. Αυτό είναι μία μορφή - ας το πούμε έτσι - συνδικαλιστικής δράσης, νόμιμη κατά τη γνώμη μου. Δεν είναι παράνομη με την κακή έννοια του όρου. Ρωτάω, όμως, το εξής: Τι εξυπηρετεί για τους δικούς τους σκοπούς και τους δικούς τους όρους συμμετοχής σε έναν κοινοβουλευτικό διάλογο; Τελειώνω λέγοντας ξανά αυτό από το οποίο ξεκίνησα: Τούτο το νομοσχέδιο συνιστά ένα άνοιγμα και μία τομή. Περιμένουμε σοβαρές αντιρρήσεις σε επιμέρους, ενδεχομένως, άρθρα του νομοσχεδίου. Κάποια, ενδεχομένως, μπορεί να βελτιωθούν σήμερα, κάποια όχι σήμερα αλλά αργότερα. Και περιμένουμε, επίσης, μία Αντιπολίτευση η οποία θα αναδειχθεί στους όρους του τι σημαίνει αντιπολίτευση, την οποία σας διαβεβαιώ έχουμε απόλυτη ανάγκη για να βελτιωθούμε και οι ίδιοι και κυρίως την έχει ανάγκη η χώρα ώστε, επιτέλους, να μπει σε έναν διάλογο για το παρόν της και για το μέλλον της με πραγματικούς όρους κι όχι με όρους πομφόλυγας. Ευχαριστώ πολύ.
Τον λόγο έχει ο κ. Βορίδης από τη Νέα Δημοκρατία.
Ευχαριστώ, κύριε Πρόεδρε. Να ξεκινήσω από το τελευταίο. Και να ξεκινήσω από το τελευταίο, διότι, συνάδελφοι και συναδέλφισσες του ΣΥΡΙΖΑ, πρέπει να παραδεχθείτε ότι υπάρχει κάτι εντυπωσιακό σε όλη αυτή τη διαδικασία, το οποίο δεν μένει εύκολα ασχολίαστο. Βεβαίως, αξίζει - και πρέπει και θα γίνει και γίνεται - να συζητήσει κανείς συγκεκριμένα θέματα και συγκεκριμένες ρυθμίσεις. Δεν μπορεί, όμως, να μείνει ασχολίαστο πώς, παραδείγματος χάριν, από τον «ασυμβίβαστο αγώνα» εναντίον των πλειστηριασμών, τρία χρόνια μετά επιχειρηματολογεί κανείς με φανατισμό για τη σταθερότητα του χρηματοπιστωτικού συστήματος και νομοθετεί τους ηλεκτρονικούς πλειστηριασμούς. Αυτό δεν περνάει εύκολα. Πώς, παραδείγματος χάριν, από εκεί που τρία χρόνια πριν έτσι και κανείς διανοείτο να θέσει το θέμα της απεργίας, θα ήταν εδώ όλοι στα κάγκελα, σήμερα νομοθετεί αντικειμενικά - να το πω έτσι - μεγαλύτερη δυσκολία στην κήρυξη της απεργίας, για να το πω ήπια; Αυτή η μετάλλαξη - πάλι χωρίς τίποτα προσωπικό - έχει κι άλλα ενδιαφέροντα στοιχεία. Έχει αισθητικά στοιχεία. Πώς περνάς, ας πούμε, από το ταγάρι και την υψωμένη γροθιά στο ωραίο και κομψό συνολάκι και γίνεσαι καταπληκτικός Υπουργός;
… (δεν ακούστηκε)
Αυτό, όμως, κράτησε πολύ καιρό, τριάντα χρόνια. Εδώ έγινε με την ταχύτητα του φωτός. Αυτό είναι το πρώτο. Δεύτερον, πρέπει να μας απασχολήσει το τι έχει συμβεί. Συνέβη κάτι, η εξουσία. Και αυτό, θα μου επιτρέψετε, συνάδελφοι, να πω, είναι μια συντριπτική νίκη του καπιταλιστικού συστήματος απέναντι στα αριστερά ιδεολογήματα. Διότι τι απέδειξε αυτή η φοβερή μετάλλαξη; Τους ισχυρούς μηχανισμούς - αυτό που εσείς λέτε «συμβιβασμό» - στην πραγματικότητα αναπαραγωγής, αναμόρφωσης και μιας συγκεκριμένης ταυτότητας. Ο Αλέξης Τσίπρας είναι το καλύτερο επιχείρημα. Από εκεί που ήταν ο σκληρός επαναστάτης, που τον έτρεμε η Ευρώπη, σήμερα είναι ο πολιτικός Αρχηγός που τον βραβεύουν για την ευελιξία και την προσαρμοστικότητά του. Υπάρχει καλύτερο επιχείρημα υπέρ υμών; Υπόδειγμα! Έρχομαι, όμως, και στην ουσία των ρυθμίσεων, γιατί μας κατηγορήσατε γι' αυτό. Εγώ λέω ότι αυτό το νομοσχέδιο σήμερα είναι ο ΣΥΡΙΖΑ, είναι η ταυτότητά του, είναι πραγματικά αυτό που είναι ο ΣΥΡΙΖΑ σήμερα, γιατί έχει τρία πράγματα. Έχει την έκφραση του οπορτουνισμού, της μετάλλαξης και της εξουσιολαγνείας, της απόλυτης ασυνέπειας. Ποιες είναι οι εμβληματικές διατάξεις γι' αυτό; Η διάταξη για την απεργία, η διάταξη για τους πλειστηριασμούς. Εμβληματικές διατάξεις! Αυτές χαρακτηρίζουν τον ΣΥΡΙΖΑ που μεταλλάχθηκε, που συμβιβάστηκε, που προσαρμόστηκε, που θα κάνει ό,τι απαιτείται, προκειμένου να παραμείνει μία ακόμα μέρα στην εξουσία. Είναι θετικές οι διατάξεις αυτές; Από ποια οπτική; Από την ταξική οπτική που υιοθετούσατε μέχρι χθες ή από την οπτική της επίτευξης ρεαλιστικών - ας το πω - στόχων που τίθενται;
Από τη δική σας πλευρά πείτε μας.
Από τη δική μας οπτική; Ακούστε, εμείς θα πούμε «όχι» στη διάταξη για την απεργία. Όμως, πώς θέλουμε να το εκλάβετε αυτό; Εμείς θέλουμε να σας ενθαρρύνουμε σε αυτόν τον δρόμο. Δεν θέλουμε να σταματήσετε. Ενθάρρυνση, όχι απόρριψη. Απλώς πρέπει να το κάνετε ολοκληρωμένα, πλήρως, για να γίνει αποτελεσματική η λογική αυτή. Ορισμένοι εξ υμών, που δεν υιοθετείτε τη λογική του συμβιβασμού, επιχειρηματολογήσατε ωραιότατα! Διότι, συνάδελφοι, εδώ υπήρξαν δύο λογικές και δύο επιχειρηματολογίες: «Τι να κάνουμε; Δεν μας άρεσε. Συμβιβαστήκαμε. Όμως, ήταν ένας συμβιβασμός και κάτι κερδίσαμε με τη διαπραγμάτευση. Κερδίσαμε εκείνο, κερδίσαμε το άλλο». Και υπήρξε και μια άλλη επιχειρηματολογία που έλεγε: «Όχι, ενισχύεται η αντιπροσωπευτικότητα. Θα κινητοποιηθούν οι εργαζόμενοι. Άρα θα πάρει μπρος». Άρα αν είναι να πάρει μπρος - στη δεύτερη αυτή επιχειρηματολογία - τότε να το κάνετε όλο. Θέλουμε και τη δεύτερη πλειοψηφία παρακαλώ. Διότι τότε θα πάρει πραγματικά μπρος, όταν θα έχουμε πρόσθετη πλειοψηφία και στην απόφαση. Εκεί παίρνει πραγματικά μπρος. Άρα γιατί μόνο η μία πλειοψηφία; Και καλά ακούστηκε, μόλις άνοιξε η πόρτα γι' αυτή τη συζήτηση, βεβαίως. Διότι, προφανώς, όταν ξεκινάς, συνεχίζεις. Έχει ανοίξει, λοιπόν, η συγκεκριμένη πόρτα. Από ποια σκοπιά, λοιπόν, και ποιες διατάξεις είναι σημαντικό ζήτημα: Εγώ λέω, λοιπόν, ότι αυτός είναι ο πρώτος ΣΥΡΙΖΑ, ο οπορτουνιστής, ο εξουσιολάγνος, ο μεταλλαγμένος. Έχουμε, όμως, και τον δεύτερο ΣΥΡΙΖΑ, αυτόν που δεν μπορεί να αποκοπεί από την ιστορική του ρίζα. Ποια είναι εδώ η εμβληματική υποδιάταξη; Είναι η διάταξη για τους τριτέκνους και τους πολυτέκνους. Ακούστε, δε, πόσο στρατευμένη είναι η διάταξη στο ζήτημα αυτό. Τι κάνει εδώ; Είχαμε δύο πολιτικές, έτσι τις είχαμε ασκήσει εμείς. Ήταν μία πολιτική στήριξης της πολύτεκνης οικογένειας που στόχευε στο να αντιμετωπίσει την υπογεννητικότητα. Μία πολιτική είναι αυτή. Ένας δρόμος. Πρώτο, λοιπόν, είναι αυτό. [[Θόρυβος στην Αίθουσα]] Μη βιάζεστε. Αφήστε να πω όλο το επιχείρημα. Μη με κόβετε στη μέση. Και υπήρχε μία δεύτερη πολιτική, η οποία είχε να κάνει με την αντιμετώπιση της φτώχειας. Η πρώτη πολιτική - και αυτό είναι ένα επιχείρημα που είχαμε την καλοσύνη να το ανταλλάξουμε εκτός Αιθούσης με συνάδελφο από τον ΣΥΡΙΖΑ - έλεγε στο εξής: «Ναι, αλλά για να φτάσω στο να στηρίξω την τρίτεκνη και πολύτεκνη οικογένεια, πρέπει πρώτα να έχω φτάσει στο τρίτο παιδί και άρα πρέπει να περάσω από το πρώτο και από το δεύτερο». Σωστά.
Μαθηματικά είναι.
Μη βιάζεστε. Όχι εξυπνάδες. Αφήστε λίγο. Προσέξτε τώρα. Έχουμε δημογραφικά στοιχεία. Εάν κοιτάξετε τον μέσο όρο των οικογενειών, είμαστε λίγο κάτω από το δύο. Είμαστε στο 1,8. Τι σημαίνει αυτό; Σημαίνει ότι εάν θέλω να στηρίξω την αύξηση των γεννήσεων, δεν έχει νόημα να χρηματοδοτώ το δύο. Έχει νόημα να χρηματοδοτώ το τρία και το τέσσερα. Για να το κάνω σύνθετο - γιατί είναι σύνθετο - εγώ δεν υποστηρίζω ότι οι μόνες πολιτικές για την ενίσχυση και την αντιμετώπιση της υπογεννητικότητας είναι οι επιδοματικές πολιτικές. Δεν το υποστηρίζω αυτό. Θεωρώ ότι είναι ένα πολύ πιο σύνθετο ζήτημα. Λέω, όμως, ότι υπάρχουν προφανώς και επιδοματικές πολιτικές. Και ακούστε τώρα τι κάνετε: Πόσο κόστιζαν τα πολυτεκνικά επιδόματα; Κόστιζαν 50 εκατομμύρια. Αυξάνετε το συνολικό πόσο; Ναι. Αυτό είναι εντυπωσιακό, γι' αυτό είναι ιδεοληπτικό, γι' αυτό είναι στρατευμένο. Το αυξάνετε κατά 260 εκατομμύρια. Σβήνετε, όμως, τα 50 εκατομμύρια, για να πάτε να δώσετε στις φτωχές οικογένειες. Συμφωνώ να δοθούν. Προσέξτε, όμως. Γιατί αποστερείτε από τις πολύτεκνες οικογένειες αυτό το επίδομα, την ώρα που υπάρχει δημοσιονομική δυνατότητα; Γιατί - αυτή είναι η αλήθεια - εχθρεύεστε την έννοια της πολύτεκνης οικογένειας. Την εχθρεύεστε ιστορικά. Και αυτή είναι η απάντηση σε αυτό.
Για ποιον λόγο;
Παρακαλώ, μη διακόπτετε! Ησυχία παρακαλώ. Κύριε Βορίδη, ολοκληρώστε σας παρακαλώ.
Τελειώνω με δύο κουβέντες μόνο.
Πώς τεκμαίρεται αυτό;
Βγάζω, κύριοι συνάδελφοι, αυτό το συμπέρασμα. Δεν έχω άλλη λογική εξήγηση γι' αυτό. Τρίτον, είναι ο ΣΥΡΙΖΑ της ανικανότητας. Ο πρώτος ΣΥΡΙΖΑ είναι ο οπορτουνιστής, ο μεταλλαγμένος. Το είπαμε αυτό. Ο δεύτερος ΣΥΡΙΖΑ είναι ο εναπομείνας ιδεοληπτικός. Και ο τρίτος είναι ο ΣΥΡΙΖΑ της ανικανότητας. Ποιος είναι ο ΣΥΡΙΖΑ της ανικανότητας; Διαμεσολαβητές. Θα κάνουμε - λέει - τη διαμεσολάβηση υποχρεωτική. Όμως, επειδή ξέρουμε ότι είναι αντισυνταγματική, δεν θα είναι δεσμευτική η έκδοση της απόφασης του διαμεσολαβητή. Ερώτηση: Τότε τι νόημα έχει η διαδικασία; Προσθέτω διαδικασία, προσθέτω κόστος, επιβαρύνω αυτόν που θέλει να προσφύγει, καθιστώ υποχρεωτική την προσφυγή, χάνει χρήματα αλλά δεν κερδίζει ούτε χρόνο ούτε εκτελεστότητα της απόφασης. Αυτός είναι ο ΣΥΡΙΖΑ της ανικανότητας. Θέλω να κάνω μια συγκεκριμένη παρατήρηση: Το άρθρο 61 αφορά ένα ειδικό θέμα. Το θέμα αυτό αφορά διαγνωστικά εργαστήρια που έχουν ήδη υποβάλει αίτηση για άδεια σκοπιμότητας. Λέτε ότι θα οριστούν με καινούργια υπουργική απόφαση οι καινούριες προϋποθέσεις για τον τρόπο με τον οποίο θα συγκροτούνται αυτά τα εργαστήρια. Σωστό. Είναι δικαίωμά σας. Θα βγάλετε την απόφαση που θέλετε να βγάλετε για τις προϋποθέσεις αυτές. Στην αίτηση, όμως, που έχει ήδη εκδοθεί, έχουν ήδη υπάρξει επενδύσεις, γιατί πρέπει να συνοδεύεται με συγκεκριμένα δικαιολογητικά. Αυτοί έχουν λάβει υπ' όψιν τους το προηγούμενο καθεστώς. Αν το αλλάξετε, κάνετε - το λέει ωραία μία λατινική φράση - το εξής: Venire contra factum proprium. H διοίκηση πηγαίνει ενάντια σε αυτά τα οποία η ίδια έχει πει ότι θα διατηρήσει. Είναι κακή διοίκηση και θα εγείρει αποζημιώσεις. Υπάρχουν άνθρωποι που έχουν υποβάλει τις αιτήσεις σκοπιμότητας με δεδομένη την προηγούμενη κατάσταση. Αν την αλλάξετε τώρα, πρέπει να δώσετε τη δυνατότητα της αναδρομικότητας, δηλαδή να μην ισχύει γι' αυτούς. Αυτών θα πρέπει να γίνουν δεκτές οι αιτήσεις τους, με το καθεστώς το οποίο έχουν υποβάλει.
Κύριε Βορίδη, ολοκληρώστε, παρακαλώ.
Ολοκληρώνω, λέγοντας το εξής: Αυτός, λοιπόν, ο ΣΥΡΙΖΑ, έτσι όπως εμφανίζεται στην ολότητά του - εδώ είναι ένα καίριο ερώτημα - χρησιμεύει στην πατρίδα, κάνει κάτι καλό; Και η απάντηση εδώ, νομίζω, από αυτή την παράθεση των συγκεκριμένων διατάξεων, είναι ότι σε όλα τα επίπεδα αυτός ο ΣΥΡΙΖΑ κάνει κάτι κακό. Και το μεγαλύτερο κακό που κάνει είναι - και σε αυτό θα με καταλάβουν, νομίζω, όλοι στην Αίθουσα - ότι ακυρώνει τις ιδεολογικές διαφορές. Μόνος στρατηγικός μας αντίπαλος μένει το Κομμουνιστικό Κόμμα. Μόνος στρατηγικός μας αντίπαλος! Γιατί; Διότι εσείς είστε μόνο τακτικός εκλογικός αντίπαλος. Πλέον, μέσα από αυτό το σχήμα της απόλυτης ιδεολογικής διάλυσης και αποσύνθεσης, προφανώς δεν γεννιούνται όροι σοβαρής ιδεολογικής και πολιτικής αντιπαράθεσης.
Τον λόγο έχει η κ. Τζούφη από τον ΣΥΡΙΖΑ.
Κύριε Πρόεδρε, ζητώ για ένα λεπτό τον λόγο.
Για ποιο πράγμα, κύριε Κοντονή;
Γι' αυτό που είπε.
Με συγχωρείτε πάρα πολύ, αλλά δεν γίνεται αυτό.
Δεν έχω ξαναζήτησει τον λόγο.
Δηλαδή, με συγχωρείτε, όποτε μιλάει κάποιος από άλλη παράταξη, εσείς θα σηκώνεστε - όχι εσείς προσωπικά, αλλά ο εκάστοτε Υπουργός, όποιος Υπουργός είναι - και θα αντιπαρατίθεστε;
Κύριε Πρόεδρε, σας παρακαλώ.
Όχι, δεν σας δίνω τον λόγο. Τον λόγο έχει η κ. Τζούφη. Ελάτε στο Βήμα, κυρία Τζούφη.
Κύριε Πρόεδρε, να με ακούσετε πριν πείτε όχι. Σας παρακαλώ να με ακούσετε πριν δώσετε τον λόγο. Ζήτησα για ένα μόνο λεπτό τον λόγο. Δεν έχω ζητήσει σήμερα τον λόγο καθόλου. Ειπώθηκε εδώ περί «ΣΥΡΙΖΑ της ανικανότητας».
Είναι αυτό προσωπικό;
Αυτό είναι προσωπικό;
Όχι, δεν είναι.
Με συγχωρείτε, αλλά εάν θέλει να παρέμβει κάποιος, ας παρέμβει ο Κοινοβουλευτικός Εκπρόσωπος. Τώρα μπήκατε εμβόλιμα στη διαδικασία, να ανοίξουμε μία κόντρα και μία αντιπαράθεση η οποία δεν πρόκειται να τελειώσει.
Κύριε Πρόεδρε, σας παρακαλώ για ένα λεπτό.
Να δώσουμε τον λόγο στους ομιλητές, στους Βουλευτές γιατί περνάει και ο χρόνος και μετά θα τρέχουμε και θα μειώνουμε τους χρόνους. Κυρία Τζούφη, τρίτη φορά σας καλώ στο Βήμα. Έχετε την προαίρεση να έρθετε, ναι ή όχι; Δεν δίνω τον λόγο τώρα στον Υπουργό. Τον λόγο ο Υπουργός μπορεί να τον πάρει μετά από εσάς. Ελάτε στο Βήμα.
Κύριε Πρόεδρε, μετά την κ. Τζούφη σας παρακαλώ να λάβω τον λόγο για ένα λεπτό.
Υπό αυτή την έννοια θα μπορούσαν όλοι οι Υπουργοί να ζητήσουν τον λόγο.
Κύριε Πρόεδρε, κύριοι Υπουργοί, αγαπητοί συνάδελφοι, μετά από δύο έξοχους ομιλητές μπορεί η δική μου παρέμβαση να φανεί κοινότοπη. Θα προσπαθήσω να πω κάποια πράγματα.
Κύριε Πρόεδρε, θέλω κι εγώ τον λόγο επί προσωπικού μετά.
Θα ξεκινήσω λέγοντας ότι οι ισορροπίες νομοθέτησης, με αυτό το πολυνομοσχέδιο, μεταξύ των απαιτήσεων των δανειστών και των κοινωνικών αναγκών μετατοπίζονται - όπως έχει ειπωθεί και από άλλους - για πρώτη φορά με μία τάση αντιστροφής του λόγου μεταξύ των θετικών και των αρνητικών ρυθμίσεων. Γι' αυτό και η επιχειρηματολογία της Αντιπολίτευσης στηρίζεται πλέον σε σοφιστείες. Και ακούσαμε προηγουμένως τον πιο έξοχο εκπρόσωπο αυτών των σοφιστιών, τον κ. Βορίδη. Κατασκευασμένα, δηλαδή, ερωτήματα και περιγραφές πομφόλυγες, στις οποίες απαντάει, όπως για παράδειγμα «ο ΣΥΡΙΖΑ εχθρεύεται την πολυτεκνία», φανταστικές ερμηνείες με κοπτοραπτική τοποθετήσεων και μισές αλήθειες, που είναι χειρότερες από τα ψεύδη - και θα αναφερθώ στη συνέχεια σε κάποιες απ' αυτές - με στόχο, βέβαια, την τρομοκράτηση και του κόσμου, καθώς βοηθούνε στην κατεύθυνση αυτή και τα φίλια μέσα μαζικής ενημέρωσης. Παρά το γεγονός, λοιπόν, ότι η όλη διαδικασία συζήτησης ξεκίνησε από τα προαπαιτούμενα, η επιμονή στις διαβουλεύσεις και οι συστηματικές προσπάθειες θεωρούμε ότι οδήγησαν, με επίπονη προσπάθεια, σε ικανοποιητικές ρυθμίσεις για αρκετά μείζονα θέματα, τα οποία έχουν αναφερθεί. Επιλεκτικά, θα διαλέξω δύο από αυτά: Ένα, για το οποίο έγινε πολύ μεγάλη συζήτηση και είναι τα οικογενειακά επιδόματα και ένα που δεν συζητήθηκε καθόλου, παρ' ότι θεωρείται ότι είναι μια θετική μεταρρύθμιση, και είναι ο εκσυγχρονισμός στην απονομή των προνοιακών επιδομάτων αναπηρίας. Έρχομαι στο θέμα, για το οποίο έγινε πολύ μεγάλη συζήτηση, τα οικογενειακό επιδόματα. Ξαναλέω, για να ακουστεί, ότι οι συγκεκριμένες διατάξεις αφορούν επτακόσιες τριάντα οκτώ χιλιάδες οικογένειες σε σύνολο περίπου οκτακοσίων και θέτουν στο επίκεντρο την προστασία της ευάλωτης κοινωνικής ομάδας των παιδιών. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΔΗΜΗΤΡΙΟΣ ΚΡΕΜΑΣΤΙΝΟΣ]] Έγινε σαφές από την ψήφιση του προϋπολογισμού ότι 316.000.000 ευρώ, που εξοικονομήθηκαν από τον περιορισμό της δαπάνης των Υπουργείων, διατίθενται ακριβώς για να υλοποιηθούν πολιτικές, που σχετίζονται με την παιδική και οικογενειακή προστασία. Και αυτό δείχνει τη στόχευση αυτής της Κυβέρνησης που δεν εχθρεύεται την οικογένεια! Αντίθετα, τα προγράμματα λιτότητας των προηγούμενων κυβερνήσεων, οδήγησαν στην αύξηση της παιδικής φτώχειας κατά δέκα μονάδες από το 2000 και μετά. Και καταθέτω για πολλοστή φορά αυτόν τον πίνακα που δείχνει αυτή την εκτόξευση με τις πολιτικές των προηγούμενων χρόνων, που συρρίκνωσαν τα παιδικά δικαιώματα σε επίπεδο προστασίας και παροχών. [[Στο σημείο αυτό η Βουλευτής κ. Μερόπη Τζούφη καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ξέρουμε, δυστυχώς, ότι πεντακόσιες χιλιάδες παιδιά διαβιούν σε φτωχές οικογένειες και αντιμετωπίζουν σοβαρές υλικές στερήσεις. Επίσης, ξέρουμε ότι η φτώχεια στην παιδική ηλικία είναι κρίσιμη για την ανάπτυξη του ατόμου, μειώνει τις ευκαιρίες, οδηγεί σε συσσώρευση μειονεκτημάτων και επηρεάζει τα μελλοντικά επιτεύγματα. Στην κατεύθυνση αναχαίτισης αυτού του φαινομένου - που το ξέρουμε από την πρώτη στιγμή - σε αυτή την καταστροφική, κατά τους πολιτικούς μας αντιπάλους, τριετία, έχουμε νομοθετήσει και υλοποιήσει συγκεκριμένες δράσεις για τη στήριξη των παιδιών και των οικογενειών τους, όπως το πρόγραμμα για την αντιμετώπιση της ανθρωπιστικής κρίσης - θυμίζω προσπάθεια ακύρωσής του ως μονομερούς ενέργειας - το ΚΕΑ, που η γενικευμένη εφαρμογή του βοήθησε στη μικρή συρρίκνωση της παιδικής φτώχειας κατά 0,3% σε σχέση με το 2015, την υγειονομική κάλυψη των ανασφάλιστων πολιτών, που εξασφαλίζει μεταξύ άλλων την εμβολιαστική κάλυψη και τις υπηρεσίες φροντίδας μητρότητας, το πρόγραμμα των σχολικών γευμάτων, το πρόγραμμα της ένταξης των παιδιών των άνεργων και φτωχών μητέρων σε βρεφονηπιακούς σταθμούς που δεν είχαν πριν το δικαίωμα αυτό. Γι' αυτό, κύριε Μανιάτη, περίσσεψαν τα παιδιά, παρά τη σημαντική αύξηση των θέσεων, αφού πριν το δικαίωμα αυτό είχαν μόνο τα παιδιά των εργαζόμενων μητέρων και όχι τα «αόρατα» παιδιά των άνεργων μητέρων. Επίσης, την ένταξη των γονέων των ευάλωτων οικογενειών κατά προτεραιότητα στην αγορά εργασίας στα προγράμματα του ΟΑΕΔ, τη δημιουργία διακοσίων ενενήντα πέντε χιλιάδων νέων θέσεων εργασίας από το 2014 έως σήμερα, με μείωση της ανεργίας από το 27% στο 20,7%, τη μείωση της ανεργίας των νέων που παραμένει, όμως, πάρα πολύ υψηλή, την ενίσχυση της έρευνας με διπλασιασμό του προϋπολογισμού τους και ενεργοποίηση ευρωπαϊκών πόρων και της τριτοβάθμιας εκπαίδευσης για την προσέλκυση και τον επαναπατρισμό νέων επιστημόνων, τη γενίκευση του θεσμού των ολοήμερων νηπιαγωγείων και σχολείων και άλλα. Στο υπό συζήτηση άρθρο, που έγινε η μεγάλη συζήτηση, συνεχίζουμε την προσπάθεια να επαναθεμελιώσουμε την αρχιτεκτονική των οικογενειακών επιδομάτων, παρέχοντας πιο ισχυρή στήριξη στην πλειονότητα των οικογενειών, δηλαδή, σε εκείνες με ένα και δύο παιδιά που αποτελούν τις επτακόσιες χιλιάδες από τις οκτακόσιες χιλιάδες ωφελούμενων. Εδώ θέλω να επισημάνω την υποκρισία της Νέας Δημοκρατίας, που μίλησε για τη δική της πολιτική αύξησης των πόρων και ενίσχυσης του πρώτου παιδιού, και να πω ότι το Υπουργείο βρήκε 650.000 ευρώ μόνο και ένα σύστημα ασύμμετρο για τη μεγάλη πλειοψηφία όλων των οικογενειών της πιο ευάλωτης πρώτης εισοδηματικής κατηγορίας, αλλά και των οικογενειών με ένα και δύο παιδιά της δεύτερης και τρίτης εισοδηματικής κατηγορίας. Ο εισηγητής της Νέας Δημοκρατίας αναφέρθηκε μόνο στο τρίτο κουτάκι του πίνακα αναλυτικά, ενώ ξέχασε συνειδητά το σύνολο. Καταθέτω, λοιπόν, συγκριτικό πίνακα που δείχνει την πραγματικότητα για όλους. [[Στο σημείο αυτό η Βουλευτής κ. Μερόπη Τζούφη καταθέτει για τα Πρακτικά το προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Για να επιτευχθεί αυτή η δική μας παρέμβαση προβλέφθηκε η ενίσχυση με 260.000.000 ευρώ, αυξάνοντας το συνολικό ποσό στα 910.000.000, δηλαδή, μια αύξηση της τάξης του 40%. Για τη συγκεκριμένη δράση η Κυβέρνηση είχε να αντιμετωπίσει δύο βασικές προκλήσεις: Την απαίτηση να διαμορφωθεί ένα σύστημα απονομής των οικογενειακών επιδομάτων με ενιαία και σαφή αρχιτεκτονική, χωρίς παρεκκλίσεις, αλλά και τις απαιτήσεις των δανειστών, που έκαναν λόγο για μείωση της συνολικής δαπάνης, αντικατάσταση όλων των επιδομάτων με το ΚΕΑ και μείωση των τριών εισοδηματικών κατηγοριών σε δύο. Με τη συμφωνία επετεύχθη οι κατηγορίες να διατηρηθούν σε τρεις και οι δύο πρώτες διευρύνθηκαν. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Παρακαλώ, δύο λεπτά ακόμη, κύριε Πρόεδρε. Πρακτικά, λοιπόν, ο κύριος όγκος των οικογενειών με ένα και δύο παιδιά θα πάρει αύξηση από 57% έως 110%. Ναι, η ρύθμιση αυτή έχει ταξικό πρόσημο, καθώς τριακόσιες χιλιάδες οικογένειες που ανήκουν στην πρώτη εισοδηματική κατηγορία, θα έχουν όλες αύξηση και μέσα σε αυτές ενισχύονται και οι τρίτεκνες και πολύτεκνες οικογένειες, περίπου δηλαδή του 50% του συνόλου των πολυτέκνων οικογενειών. Όσον αφορά τις συγκριτικά λίγες τρίτεκνες και πολύτεκνες οικογένειες των υψηλότερων εισοδηματικών κριτήριων που θα υποστούν μειώσεις ή θα απολέσουν το επίδομα, γίνεται απολύτως κατανοητό για την αντίδρασή τους και θα γίνει προσπάθεια - έχει ειπωθεί με πολλούς τρόπους - όταν το επιτρέψουν οι δημοσιονομικές συνθήκες, κάποιου τύπου κοινωνικού μερίσματος. Επισημαίνω ότι σε αυτές τις κατηγορίες υπάρχουν - και καλώς υπάρχουν - σημαντικές παροχές ως αναγνώριση της συμβολής τους στο σοβαρό ζήτημα του δημογραφικού προβλήματος και μπορούν να συζητηθούν και άλλες. Στο σημείο αυτό θα μου επιτρέψετε να πω και δύο ακόμη πράγματα που ήδη ειπώθηκαν και είναι σε λάθος κατεύθυνση. Όταν κανείς θέλει να αντιμετωπίσει την υπογεννητικότητα, κυρίως πρέπει να ενισχύσει το πρώτο παιδί. Αυτό το μοντέλο - υπάρχουν παραδείγματα - έχει εφαρμοστεί επιτυχημένα σε πολλές ευρωπαϊκές χώρες, όπως η Γαλλία, η Σουηδία. Εκτός, όμως, από τα επιδόματα, πρέπει να βοηθήσει στην ενίσχυση υπηρεσιών για το παιδί και την οικογένεια, πράγμα που ήδη κάνουμε με τους βρεφονηπιακούς σταθμούς, με τη δημιουργία νέων δομών και με τα σχολικά γεύματα. Θέλουμε πολιτικές προσανατολισμένες, που να αντιμετωπίζουν τα ποσοστά της ανεργίας, επέκταση στους μηχανισμούς στήριξης των νέων ζευγαριών, που ήδη προβλέπεται στα αντίμετρα με την επιδότηση στέγης και ενοικίου πρώτης κατοικίας το 2019 και, βέβαια, να ισοσταθμίσουμε το οικογενειακό εισόδημα. Και άλλα μέτρα όπως είναι η αντιμετώπιση των έμφυλων διακρίσεων στην εργασία, η εναρμόνιση του εργασιακού και οικογενειακού βίου, με δομές φύλαξης παιδιών, ευέλικτα ωράρια εργασίας και σύστημα γονικών αδειών, μπορούν να βοηθήσουν σε αυτή την κατεύθυνση. Συμπερασματικά - και ευχαριστώ για την ανοχή σας, κύριε Πρόεδρε - στον τομέα της κοινωνικής προστασίας για την καλύτερη στήριξη του παιδιού και της οικογένειας η ανάλγητη, σύμφωνα με δεξιούς και αριστερούς «ψάλτες», Κυβέρνηση αύξησε τον προϋπολογισμό κατά 315 εκατομμύρια ευρώ από τα 750 το 2015, στο 1.830.000.000 το 2018 και κατηγορείται, κατά τη γνώμη μου εκτός λογικής, για αναδιανομή της φτώχειας. Για τη χορήγηση του ενιαίου οικογενειακού επιδόματος, όπως και των προνοιακών αναπηρικών επιδομάτων, που δεν πρόλαβα να αναφερθώ, θα προσπαθήσει να υλοποιήσει ένα αξιόπιστο, αδιάβλητο διαφανές σύστημα, χωρίς αυθαιρεσίες, με ισονομία και αξιοπιστία, με στόχευση όμως και με συνεχή προσπάθεια για τη διαρκή ενίσχυσή τους, με αντιμετώπιση παραλείψεων, ανεπαρκειών και ασυνεπειών που μπορεί να υπάρξουν, αλλά σίγουρα σε ορθότερη κατεύθυνση από όλα τα προηγούμενα. Συνεχίζουμε και επιμένουμε με την κατάθεση προτάσεων, επιχειρημάτων, νομοθετημάτων και με ουσιαστικό διάλογο για αναγκαίες μεταρρυθμίσεις κι όχι με κραυγές, ατάκες, χιλιοειπωμένες προσβολές ή με πολιτική λειτουργική κώφωση. Σας ευχαριστώ πολύ.
Τον λόγο έχει ο Υπουργός Δικαιοσύνης κ. Κοντονής για ένα λεπτό.
Κύριε Πρόεδρε, παίρνω τον λόγο, διότι ο κ. Βορίδης δεν μας έχει συνηθίσει στην Αίθουσα αυτή σε μια απόλυτη διαστροφή αυτών που εισηγείται η Κυβέρνηση. Το έκανε και αυτό στην τελευταία ομιλία του. Μάλιστα, διάνθησε τις αιτιάσεις προς την Κυβέρνηση με την κατηγορία της ανικανότητας. Ανέφερε, λοιπόν, ότι εμείς νομοθετούμε και θεσπίζουμε μια διαδικασία, η οποία έχει θεσπιστεί από το 2010 κατά τα άλλα, της διαμεσολάβησης, υποχρεωτικής σε κάποιες ιδιωτικές διαφορές, η οποία, ανέφερε, δεν καταλήγει σε υποχρεωτική απόφαση. Να ενημερώσω για άλλη μια φορά τη Βουλή και τον κ. Βορίδη, αν θέλει να το ακούσει, γιατί το έχω πει τουλάχιστον δύο φορές, ότι πράγματι η διαδικασία της διαμεσολάβησης δεν οδηγεί σε απόφαση, διότι δεν υπάρχει κανένας να αποφασίσει. Ο διαμεσολαβητής δεν αποφασίζει και αν συνέβαινε το αντίθετο θα είχαν δίκιο, κυρίες και κύριοι συνάδελφοι, όσοι κατηγορούσαν την Κυβέρνηση το προηγούμενο χρονικό διάστημα, ότι διαμορφώνει μια θέση οιονεί δικαστή, το οποίο είναι απολύτως αντισυνταγματικό. Επομένως, λοιπόν, κύριε Βορίδη, απόφαση δεν υπάρχει στη διαδικασία της διαμεσολάβησης, διότι δεν υπάρχει κάποιος για να αποφασίσει. Πού οδηγεί η θετική εξέλιξη της διαδικασίας αυτής; Οδηγεί στη σύνταξη πρακτικού συμβιβασμού των μερών, το οποίο κατά κύριο λόγο θα συντάξουν οι πληρεξούσιοι δικηγόροι με τη σύμφωνη γνώμη των εντολέων τους. Πρώτη, λοιπόν, ανακρίβεια και μη λέτε αυτά τα πράγματα.
Ποια ανακρίβεια; Συμφωνήσαμε σε αυτό.
Δεύτερον, λέτε ότι η απόφαση - η οποία από ό,τι καταλάβατε δεν είναι απόφαση, είναι πρακτικό συμβιβασμού - δεν οδηγεί σε εκτελεστό τίτλο. Σας ενημερώνω και πάλι ότι το πρακτικό συμβιβασμού, το οποίο από τον διαμεσολαβητή θα υποβληθεί στον αρμόδιο δικαστή, με την επικύρωσή του καθίσταται εκτελεστός τίτλος. Και γι' αυτό έχει τεράστια αξία, κύριε Βορίδη, η διαμεσολάβηση. Όλα όμως αυτά τα οποία εγώ δεν θα χαρακτηρίσω ψεύδη αλλά ανακρίβειες, επιεικώς, γιατί δολίως τα λέτε, τα προβάλλετε για έναν λόγο: Για να κρύψετε πίσω από αυτή την παραπληροφόρηση τη γύμνια των δικών σας νομοθετικών πρωτοβουλιών που λάβατε. Και πώς αποδεικνύεται; Επί επτά χρόνια δεν είχαμε, κυρίες και κύριοι Βουλευτές, εις το πανελλήνιο ούτε δέκα αποφάσεις διαμεσολάβησης. Μεταχειρίζομαι τον όρο για να έλθω σε μια αντιστοιχία με αυτό που είπε ο κ. Βορίδης. Δεν είχαμε ούτε δέκα πρακτικά συμβιβασμού. Γιατί; Επομένως, κυρίες και κύριοι Βουλευτές, εμείς προσερχόμαστε με ένα σχέδιο νόμου. Σας λέμε, λοιπόν, αν θέλετε κάτι να πείτε για το σχέδιο νόμου, να μας το πείτε. Μη βάζετε ως διατάξεις πράγματα τα οποία δεν διαλαμβάνονται. Και σας παρακαλούμε πάρα πολύ, αν θέλετε να είστε σε κάτι εποικοδομητικοί. Δεν μπορούμε να ακούμε ισχυρισμούς που καμμία σχέση δεν έχουν με την πραγματικότητα, καμμία σχέση δεν έχουν με το νομοσχέδιο και θέλουν να καλύψουν πολιτικά κενά και νομοθετικές αστοχίες, οι οποίες αποδείχθηκαν στην πράξη. Ευχαριστώ, κύριε Πρόεδρε.
Κύριε Πρόεδρε, θα ήθελα ένα λεπτό παρακαλώ επί προσωπικού.
Κύριε Βορίδη, θα σας παρακαλούσα να μην κάνουμε διάλογο, γιατί θα ξαναζητήσει τον λόγο ο Υπουργός.
Ένα λεπτό μόνο.
Το παρακάμπτω.
Να μη γίνει διάλογος, όμως. Παρακαλώ, κύριε Υπουργέ, να προχωρήσουμε. Παράκληση, κύριε Βορίδη, ένα λεπτό.
Αν δώσετε τον λόγο στον κ. Βορίδη, θα ζητήσω κι εγώ τον λόγο να μιλήσω για τον οπορτουνισμό που ειπώθηκε.
Αν θέλει και ο κ. Πολάκης να πει κάτι για τον οπορτουνισμό, να το έχουμε μετά μαζί.
Κύριε Πολάκη, δεν σας ακούω.
Λέω, αν δώσετε τον λόγο στον κ. Βορίδη για τη δολιότητα, ζητάω κι εγώ τον λόγο επί προσωπικού για τον οπορτουνισμό που είπε πριν.
Παρακαλώ.
Επιτρέψτε μου. Επειδή μου απέδωσε δολιότητα, παρ' ότι να πω την αλήθεια κύριε Πρόεδρε…
Παρακαλώ, κύριε Βορίδη, επί προσωπικού.
Προσωπικά, προσωπικά. Όμως τη δολιότητα μου την απέδωσε σε σχέση με μια επιχειρηματολογία.
Εγώ δεν είπα για δολιότητα. Είπα ανακρίβεια.
Όχι. Είπατε στην αρχή ανακρίβεια και μετά είπατε «δολίως».
«Δεν εννοώ δολιότητα» είπα.
Προσέξτε, παρ' ότι να πω την αλήθεια, η δολιότητα απέναντι στον ΣΥΡΙΖΑ δεν είναι κακό πράγμα. Όμως τώρα λέω το εξής, αν μου επιτρέπετε. Πού διαφωνούμε; Συμφωνήσαμε ότι δεν υπάρχει απόφαση. Αυτό το λέω κι εγώ.
Όχι. Εσείς είπατε…
Προσέξτε. Συμφωνήσαμε ότι από αυτή τη διαδικασία, αφήστε το πρακτικό συμβιβασμού, δεν υπάρχει εκτελεστότητα.
Τι λέτε;
Συμφωνήσαμε. Από τη διαδικασία της διαμεσολάβησης, κύριε Κοντονή.
Τι λέτε, κύριε Βορίδη;
Δεν υπάρχει. Αφήστε να το πω και μετά θα απαντήσετε.
Το πρακτικό συμβιβασμού…
Ωραία, αφήνετε να διαφωνήσουμε, όμως; Να διαφωνήσουμε, αλλά να συνεννοηθούμε πού διαφωνούμε στο επιχείρημα; Το πρόβλημα το δικό μου δεν είναι επειδή βάζετε μια διαδικασία συμβιβαστικής επίλυσης, που τη λέτε διαμεσολάβηση. Κανένα πρόβλημα σε αυτό. Το πρόβλημα βρίσκεται στην υποχρεωτικότητα. Γιατί το πρόβλημα βρίσκεται στην υποχρεωτικότητα; Διότι, ενώ δεν βγάζει τελικώς την προσφυγή στα δικαστήρια - για τους λόγους που είπαμε, γιατί θα καταλήξει εκεί - βάζει ένα πρόσθετο διαδικαστικό στάδιο…
Μα, τι λέτε;
…το οποίο ο διάδικος που το αρνείται εξαρχής θα το οδηγεί σε αδιέξοδο, αλλά τι θα έχει γίνει; Θα έχει παρεμβληθεί χρόνος και κόστος. Αυτά είναι.
Παρακαλώ, κύριε Βορίδη. Αναφέρατε το προσωπικό, αλλά να μην αρχίσει συζήτηση, γιατί τον λόγο έχει τώρα ο κ. Λαζαρίδης.
Κύριε Πρόεδρε,…
Έχω δώσει τον λόγο στον κ. Λαζαρίδη.
Θα ήθελα δέκα δευτερόλεπτα. Μέχρι να φτάσει στην Έδρα ο κ. Λαζαρίδης, θα έχω πει αυτό που θέλω.
Έχετε τον λόγο, κύριε Υπουργέ.
Ακριβώς το αντίθετο συμβαίνει, κύριε Βορίδη. Από τη στιγμή που το πρακτικό συμβιβασμού θα επικυρωθεί από τον αρμόδιο δικαστή, καθίσταται τίτλος εκτελεστός και παρέλκει η οποιαδήποτε δικαστική εξέλιξη. Αυτό είναι η διαμεσολάβηση. Αυτός είναι ο νόμος που ισχύει από το 2010. Εάν υπάρξει πρακτικό συμβιβασμού επικυρωμένο από τον αρμόδιο δικαστή, τελείωσε η δικαστική εξέλιξη. Τι δεν καταλαβαίνετε επιτέλους;
Κύριε Λαζαρίδη, έχετε τον λόγο.
Σας ευχαριστώ, κύριε Πρόεδρε. Είδαμε και ακούσαμε πολλά πράγματα εδώ. Σήμερα είδαμε και τη Νέα Δημοκρατία διά του κ. Βορίδη να προσεγγίζει σε εργασιακά θέματα απόψεις του ΚΚΕ.
Αυτό καταλάβατε;
Δεν μπορεί κανείς να αμφισβητήσει αυτό το πράγμα. Κατέθεσε κάποιες απόψεις, οι οποίες ήταν κοντά. Δεν θα πω κάτι κακό για το ΚΚΕ. Θα ήθελα να πω εδώ τώρα ότι ή η Νέα Δημοκρατία θα πρέπει να ανησυχεί γι' αυτό ή το ΚΚΕ. Για να το πούμε πιο συγκεκριμένα, βλέπουμε ότι η Αντιπολίτευση έχει επιλέξει ιδεολογικοπολιτικές αναλύσεις και αντιπαραθέσεις και έχει αφήσει πλέον την ενασχόληση με οικονομικά μεγέθη, γιατί πλέον εκεί έχει διαπιστώσει ότι αυτή η Κυβέρνηση οδηγεί τη χώρα στο ξέφωτο και φεύγει από την καταστροφή, στην οποία οδήγησαν τη χώρα αυτά τα δύο κόμματα. Υπήρξαν και ομιλητές οι οποίοι ανέφεραν εδώ πέρα κάποιες απόψεις ότι μακροοικονομικά - λέει - είχε καλά μεγέθη η κυβέρνηση το 2014. Βέβαια, ξέχασαν ότι το 2014 απέδρασε εκείνη η κυβέρνηση Σαμαρά - Βενιζέλου διά της προσφυγής στις κάλπες, αφού παρέτεινε επί έξι μήνες…
Πώς απέδρασε;
Είναι ένα γεγονός, κύριοι συνάδελφοι. Όσο και να θέλετε να το αμφισβητήσετε, είναι ένα γεγονός. Δεν περάσατε την αξιολόγηση. Αποδράσατε γιατί δεν μπορέσατε να πάρετε την αξιολόγηση. Αυτή είναι μια πραγματικότητα. Εδώ τώρα βλέπουμε κάποια στοιχεία. Θα παραθέσουμε στοιχεία για το τι έχει κάνει αυτή η Κυβέρνηση και τι παρέδωσαν οι προηγούμενοι. Έχω εδώ πέρα κάποια στοιχεία, τα οποία τα καταθέτει μετά από έρευνα το Βιοτεχνικό Επιμελητήριο Αθηνών. Δεν τα καταθέτει η Κυβέρνηση. Λέει το Βιοτεχνικό Επιμελητήριο Αθηνών: «Κατά 20,63% καταγράφεται η ετήσια αύξηση στη σύσταση νέων μικρομεσαίων επιχειρήσεων το 2017,» - το Βιοτεχνικό Επιμελητήριο Αθηνών το λέει, σύμφωνα με τα στοιχεία του Γενικού Εμπορικού Μητρώου (ΓΕΜΗ) - «ενώ για την ίδια περίοδο οι διαγραφές υποχώρησαν κατά 66,14%». Είναι συντριπτικά τα στοιχεία. Συνεχίζει και λέει: «Όπως αναφέρεται σε ανακοίνωση του επιμελητηρίου, σε σταθερά ανοδική τροχιά κινήθηκαν καθ' όλη τη διάρκεια της προηγούμενης χρονιάς σημαντικοί κλάδοι της βιοτεχνίας και των υπηρεσιών, όπως αρτοποιία, ζαχαροπλαστική, ξυλουργικές εργασίες, τυπογραφικές εργασίες, μεταλλικές κατασκευές, μηχανουργεία, συνεργεία αυτοκινήτων, αργυροχρυσοχοΐα, υδραυλικές, ηλεκτρολογικές εγκαταστάσεις, κουρεία, κομμωτήρια, δηλαδή το σύνολο της οικονομίας». Επομένως; Από την άλλη, να σας πω τι δήλωσε και η Ευρωπαϊκή Επιτροπή διά στόματος του κ. Σχοινά. Λέει: «Τον Αύγουστο η Ελλάδα γυρίζει σελίδα. Τον Αύγουστο του 2018» - λέει η Ευρωπαϊκή Επιτροπή - «ολοκληρώνεται το μνημόνιο έτσι όπως το ξέρουμε και είναι η πρώτη φορά από το 2009 που ένα πρόγραμμα θα ολοκληρωθεί. Η ολοκλήρωση της τρίτης αξιολόγησης, που είναι στο τελικό στάδιο, θα αποτελεί την αρχή των συζητήσεων για τον μεταμνημονιακό ορίζοντα. Πιστεύω ότι αυτές οι συζητήσεις…» κ.λπ.. Βλέπετε, λοιπόν, ότι έρχονται οι αριθμοί, αλλά και όλοι οι φορείς να δικαιώσουν αυτή την Κυβέρνηση. Ερχόμαστε τώρα στον κοινωνικό τομέα. Εδώ πέρα βλέπουμε κάποια στοιχεία, κάποιους πίνακες που υπάρχουν, σύμφωνα με τα οποία ο προϋπολογισμός του τομέα κοινωνικής αλληλεγγύης του Υπουργείου Εργασίας το 2015 ανήρχετο σε 750 εκατομμύρια ευρώ και το 2018 θα φτάσει στα 1.830.000.000 ευρώ. Αυτό σημαίνει δυόμισι φορές περισσότερα από αυτό που είχαν φροντίσει να εξασφαλίσουν για κοινωνική πολιτική οι προηγούμενες κυβερνήσεις. Βλέπετε ότι τους τελευταίους δύο μήνες η χώρα έχει βγει επανειλημμένα έξω στις αγορές για τα ομόλογα και κατάφερε να κάνει αλλεπάλληλα ρεκόρ. Πριν από έναν μήνα κατάφερε και πήρε επιτόκια του 2007, στη συνέχεια του 2006, και μετά με άλλη έξοδο, την τελευταία, του 2005, που σημαίνει ότι έχουμε καθοδική πορεία όσον αφορά τα επιτόκια. Αυτό είναι κάτι το οποίο δείχνει αναγνώριση των οικονομικών επιδόσεων αυτής της Κυβέρνησης από όλους τους διεθνείς φορείς, από τις αγορές και τους διεθνείς παράγοντες. Στο ΕΣΠΑ είμαστε η πρώτη χώρα σε απορροφητικότητα. Από το 2014 έως το 2017 έχουμε απορροφήσει το 25% του ΕΣΠΑ 2014-2020, με ετήσια απορρόφηση 11,5%. Ξέρετε πόση ήταν η απορρόφηση της κυβέρνησης της Νέας Δημοκρατίας και του ΠΑΣΟΚ; Ήταν 1,5%. Αυτή ήταν. Συγκρίνετε τα δύο μεγέθη. Αυτή η χώρα έχει 11,5% απορρόφηση με αυτή την Κυβέρνηση και είχε 1,5% με την κυβέρνηση της Νέας Δημοκρατίας και του ΠΑΣΟΚ. Όσον αφορά την ανεργία, είμαστε η πρώτη χώρα στην Ευρώπη σε μείωση της ανεργίας. Οι προηγούμενες κυβερνήσεις παρέλαβαν το 2009 την ανεργία στο 9% και την πήγαν στο 28%. Αυτή η Κυβέρνηση παρέλαβε τον Ιανουάριο του 2014 την ανεργία στο 28% και ήδη την έχει πάει στο 20% κι όπως δείχνουν όλα τα στοιχεία, με βάση τις δηλώσεις των αρμόδιων φορέων, μπορεί μέχρι το τέλος του 2018 να έχουμε πέσει και κάτω από το 15%. Παράλληλα, υπάρχει έκρηξη στις εξαγωγές, στη βιομηχανική παραγωγή, στις παραγγελίες, στο κλίμα εμπιστοσύνης. Είναι όλα σε ανοδική τροχιά, σε αντίθεση με τις προηγούμενες κυβερνήσεις, που όλοι οι δείκτες ήταν σε καθοδική τροχιά. Όλοι ήταν σε αρνητική τροχιά. Επάνω στη Θεσσαλονίκη, ο Οργανισμός Λιμένος Θεσσαλονίκης σημείωσε ρεκόρ δεκαετίας. Οι φετινές επιδόσεις του ΟΛΘ μπορούν να συγκριθούν με αυτές του 2007, παρά το γεγονός ότι στα τελωνεία του Οργανισμού Λιμένος Θεσσαλονίκης έχουμε μια βάρδια λιγότερη. Παρ' όλα αυτά, έχουμε ρεκόρ δεκαετίας. Η Διεθνής Έκθεση Θεσσαλονίκης το 2016 για πρώτη φορά κατέγραψε κέρδη 500.000 ευρώ και η πρόβλεψη των κερδών για το 2017 είναι 40%. Κάτι άλλο το οποίο πρέπει να τονίσουμε, γιατί είναι σημαντικό για τη Μακεδονία και για την Καβάλα, είναι κάτι το οποίο δεν έχουν αναφέρει καθόλου τα ΜΜΕ. Με αυτό δείχνουν πόσο εξαρτημένα είναι από κάποιους τα ΜΜΕ. Άνοιξε η Βιομηχανία Λιπασμάτων στην Καβάλα, την οποία είχαν κλείσει οι προηγούμενες κυβερνήσεις. Μιλάμε για εκατόν ογδόντα εργαζόμενους, που είχαν «στείλει» στη δυστυχία οι προηγούμενες κυβερνήσεις. Μπήκαν οι άνθρωποι και έπιασαν δουλειά πριν από τα Χριστούγεννα και ξεκίνησαν οι διαδικασίες για να τους καταβληθούν όλες οι οφειλές από τα δεδουλευμένα τους κ.λπ.. Η οικοδομική δραστηριότητα ξεκίνησε - με αργούς ρυθμούς, αλλά ξεκίνησε και πάλι. Πρόκειται για μια δραστηριότητα, που όλους εμάς τους μηχανικούς - μηχανικός είμαι κι εγώ - μας έβαλε στο περιθώριο από το 2009 και όταν φωνάζαμε και τους λέγαμε μη χτυπάτε την οικοδομή, γιατί η οικοδομή συντηρεί διακόσια πενήντα επαγγέλματα, σφύριζαν αδιάφορα, χωρίς να δείξουν την παραμικρή ευαισθησία. Ακούσαμε και τους φορείς προχθές εδώ. Οι περισσότεροι φορείς ήταν θετικοί όσον αφορά το νομοσχέδιο και κάνανε σημαντικές επισημάνσεις. Σημείωσα εδώ όσα ακούστηκαν και από τους υπαλλήλους του Κτηματολογίου και από τον πρόεδρο των συμβολαιογράφων για το τι γινόταν με το Κτηματολόγιο. Όλοι έκαναν αρνητικές κριτικές για το Κτηματολόγιο, στο οποίο είναι γνωστό τι έχουν κάνει: Έχουν ξοδευτεί όλα τα χρήματα που πήρανε το ΠΑΣΟΚ και η Νέα Δημοκρατία, αυτά που δόθηκαν από την Ευρωπαϊκή Ένωση, χωρίς να έχουν καλύψει μεγάλο ποσοστό. Δεν θυμάμαι ακριβώς το νούμερο, αλλά πρέπει να είναι κάτω και από 15% το ποσοστό της χώρας που έχει καλυφθεί από το Κτηματολόγιο. Θα ήθελα να προχωρήσω στον σχολιασμό μου για το νομοσχέδιο. Κυρίες και κύριοι συνάδελφοι, η αξιολόγηση έκλεισε και μάλιστα γρήγορα και με θετικό τρόπο, δίχως παράλογες απαιτήσεις από την πλευρά των δανειστών, κάτι που συνέβαινε στις προηγούμενες αξιολογήσεις με την ανεκτική στάση των τότε κυβερνήσεων. Οι δείκτες της οικονομίας δείχνουν ότι υπάρχει ανάκαμψη και μεγάλες προοπτικές. Το κλίμα για την οικονομία μετά την τρίτη αξιολόγηση είναι θετικό. Δρομολογούμε την έξοδο από τα μνημόνια και την επιτροπεία και προχωρούμε στην παραγωγική ανασυγκρότηση της χώρας. Αν είμαστε ευχαριστημένοι; Ναι. Όχι επαναπαυμένοι, όμως. Συνεχίζουμε δυνατά. Ξέρετε, αγωνιζόμαστε όλο αυτό το διάστημα και αποτρέπουμε καταστάσεις και πολιτικές που έρχονται από το παρελθόν. Τρία χρόνια μετά βλέπουμε τα πρώτα θετικά δείγματα, σε αντίθεση με τις προηγούμενες κυβερνήσεις, που επί πέντε χρόνια μόνο αρνητικά μεγέθη είχαν να επιδείξουν. Δικαιούται, επομένως, η Κυβέρνηση αυτή να λέει ότι «άρχισε να φαίνεται φως στην άκρη του τούνελ και τα πράγματα θα πάνε καλύτερα». Η σημερινή Κυβέρνηση κατάφερε να μειώσει, για πρώτη φορά από την έναρξη της κρίσης, την ανεργία. Τη μείωσε δηλαδή κατά οκτώ μονάδες και την πήγε στο 20% από το 27,8%. Αυτό είναι ενδεικτικό της πολιτικής μας μεν, αλλά όχι λόγος για να πανηγυρίζουμε. Να αναφέρουμε όμως σχετικά με την αύξηση των θέσεων εργασίας ότι από το 2015 έως σήμερα δημιουργήθηκαν διακόσιες εξήντα χιλιάδες νέες θέσεις εργασίας, ενώ αντίστοιχα την περίοδο 2012-2014, περίοδο Σαμαρά - Βενιζέλου, χάθηκαν εκατόν εβδομήντα τρεις χιλιάδες θέσεις εργασίας. Αυτή η μεταβολή σχετίζεται με την πραγματική βελτίωση της οικονομίας, με την πραγματική προοπτική εξόδου από την κρίση. Οι θετικές αναφορές γίνονται για την πορεία της ελληνικής οικονομίας και είναι πλέον συχνές. Συζητούμε για τις διατάξεις του νομοσχεδίου δίχως νέα δημοσιονομικά μέτρα, αλλά μόνο με μεταρρυθμίσεις, που είναι αποτέλεσμα, όπως είπαμε, μιας επιτυχούς διαπραγμάτευσης με τους θεσμούς. Μιλώντας για τα εργασιακά - και πιο ειδικά για το δικαίωμα στην απεργία - η Υπουργός χθες ήταν σαφέστατη. Η ρύθμιση αναφέρει: «Προκειμένου η γενική συνέλευση να έχει απαρτία θα πρέπει απλώς να παρίσταται στη γενική συνέλευση το ήμισυ των παρισταμένων μελών που είναι ταμειακώς εντάξει». Αυτό άλλωστε συμβαίνει και σε όλους τους συλλόγους και σε όλα τα σωματεία. Προσοχή: Η ρύθμιση δεν λέει ότι θα πρέπει τα μισά μέλη του σωματείου να ψηφίσουν για την απεργία. Η ρύθμιση λέει ότι θα πρέπει απλώς να παρίστανται στη γενική συνέλευση, προκειμένου η γενική συνέλευση να έχει απαρτία. Με κοινή λογική και οπτική η διάταξη δεν αλλάζει τον τρόπο λήψης απόφασης για απεργία. Η απόφαση για απεργία λαμβάνεται πάντα με τη σχετική πλειοψηφία των παρόντων. Η διάταξη αυτή δεν εφαρμόζεται στα σωματεία πανελλαδικής έκτασης, δηλαδή σε σωματεία εργαζομένων σε σουπερμάρκετ ή τράπεζες όπου, όπως προβλέπει ο ν.1264, τη σχετική απόφαση λαμβάνει το διοικητικό συμβούλιο. Όσον αφορά τα οικογενειακά επιδόματα αυξάνεται ο προϋπολογισμός κατά 40%. Από τα 650.000.000 ευρώ που δίνονταν στα επιδόματα, πάμε στα 910.000.000 ευρώ. Αυτό το οποίο αλλάζει είναι πως πλέον διαχωρίζονται οι δικαιούχοι σε τρεις εισοδηματικές κατηγορίες και βάσει αυτών επανυπολογίζονται δικαιούχοι και επιδόματα. Είναι γεγονός, όμως, ότι ευνοούνται επτακόσιες τριάντα οκτώ χιλιάδες οικογένειες από το σύνολο των οκτακοσίων τεσσάρων χιλιάδων οικογενειών, που παίρνουν αυτά τα επιδόματα και οι αυξήσεις θα είναι πολύ σημαντικές. Εδώ θα ήθελα να ζητήσω, κυρία Υπουργέ, να ξαναδείτε το θέμα της κατανομής όσον αφορά τις οικογένειες, γιατί καταργούνται κάποια επιδόματα. Εδώ θα έπρεπε να το ξαναδείτε και σε κάποιες κατηγορίες στις οποίες έχουμε πολύ μεγάλες αυξήσεις, εκεί θα μπορούσε να μην είναι τόσο μεγάλες οι αυξήσεις και να δοθούν σε αυτές τις οικογένειες όπου καταργούνται τα επιδόματα. Εκεί νομίζω ότι θα μπορούσε να αντιμετωπιστεί με κάποιον τρόπο αυτό, γιατί είναι ένα σοκ για τις οικογένειες που χάνουν τα επιδόματα. Με βάση τον νόμο, αφορούν αποκλειστικά τον ιδιωτικό τομέα. Ο δημόσιος τομέας έχει δικά του επιδόματα τα οποία δεν αλλάζουν με το παρόν. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Την ανοχή σας, παρακαλώ, κύριε Πρόεδρε, για ένα - δύο λεπτά. Περνώντας στα θέματα αρμοδιότητας του Υπουργείου Περιβάλλοντος, με το σχέδιο νόμου συστήνεται ένας νέος ενιαίος φορέας στο Ελληνικό Κτηματολόγιο, όπου θα ενσωματωθούν οι «ΕΚΧΑ Α.Ε.», τα κτηματολογικά γραφεία και τα υποθηκοφυλακεία, με στόχο να ολοκληρωθεί η κτηματογράφηση της ελληνικής επικράτειας μετά το 2020, γεγονός εξαιρετικά σημαντικό και για τη χώρα και για εμάς. Συγκροτείται ένας ενιαίος φορέας, ένα νομικό πρόσωπο δημοσίου δικαίου με το Κτηματολόγιο και τα υποθηκοφυλακεία μαζί, για την καλύτερη οργάνωση και την ταχύτερη δυνατή διεκπεραίωση των υποθέσεων όλων μας. Στο σημείο αυτό βέβαια - και το αναφέρουμε ακόμη μια φορά - πρέπει να δοθεί λύση για τα μικρά νησιά με τις ιδιαιτερότητές τους, σίγουρα για τη μεταβατική περίοδο έως την οργάνωση του ως άνω φορέα. Ο Υπουργός ανέφερε χθες πως υπάρχει πρόβλεψη για ειδικά επιμέρους γραφεία σε πολύ μικρά νησιά. Είναι κάτι θετικό και πρέπει να παρθεί η σχετική απόφαση. Κλείνοντας θα αναφερθώ σε τροπολογίες τις οποίες κατέθεσα, βασιζόμενος στις αιτιάσεις και τα επιχειρήματα φορέων που ακούστηκαν στη χθεσινή συνεδρίαση.
Κύριε Λαζαρίδη, παρακαλώ ολοκληρώστε.
Κύριε Πρόεδρε, τελειώνω σε λιγότερο από δύο λεπτά.
Ναι, αλλά είμαστε στο δέκατο όγδοο λεπτό.
Κυρίες και κύριοι συνάδελφοι, έχει φύγει η δημοσιονομική και πολιτική αβεβαιότητα. Αυτό που υπάρχει είναι μια βεβαιότητα ότι η Ελλάδα σταθεροποιείται, ότι εφαρμόζει έτσι όπως τις εφαρμόζει τις μεταρρυθμίσεις που προβλέπει το τρίτο πρόγραμμα, ότι, εν πάση περιπτώσει, η αβεβαιότητα και η απαισιοδοξία στην αγορά σιγά - σιγά περνούν στο περιθώριο. Θα ήθελα τώρα ένα λεπτό για να αναφερθώ στις τροπολογίες. Κατ' αρχάς θα ήθελα να ζητήσω από τον κύριο Υπουργό το εξής. Όσον αφορά το άρθρο 120, όπου γίνεται αναφορά στην παράγραφο 3 για «πιστωτικά» και προστίθεται η λέξη «χρηματοδοτικά», νομίζω ότι θα έπρεπε να προστεθεί η φράση «νομικά πρόσωπα», ως προς το «πιστωτικά και χρηματοδοτικά», αν θέλουμε να το διευρύνουμε δηλαδή. Τώρα μια άλλη τροπολογία αφορά τη σύσταση του Οργανισμού Εθνικού Κτηματολογίου. Μιλάμε για το άρθρο 19 παράγραφος 3. Ενώ προβλέπεται η μεταφορά όλου του επιστημονικού προσωπικού - μηχανικών, οικονομολόγων, πληροφορικών, σύνολο εκατόν είκοσι προσώπων διαφόρων κατηγοριών επιστημόνων - και η απορρόφησή τους από τον νέο φορέα, δεν γίνεται το ίδιο για τους δικηγόρους. Είναι πολύ σημαντικό να τακτοποιηθεί αυτό. Είναι δίκαιο το αίτημα αυτών των ανθρώπων και είναι σημαντικό να αξιοποιήσουμε και την εμπειρία που έχουν αποκτήσει. Ειδικά επάνω στη Θεσσαλονίκη ως προς το πώς έχουν χειριστεί την υπόθεση «Κτηματολόγιο» και την προστασία των δικαιωμάτων των πολιτών, πραγματικά μας έχουν αφήσει πάρα πολύ θετικές εντυπώσεις και είναι ικανοποιημένοι και οι πολίτες. Οπότε νομίζω ότι πρέπει να αξιοποιηθούν αυτοί οι άνθρωποι. Αυτή η τροπολογία είναι η με γενικό αριθμό 1435 και ειδικό αριθμό 228. Μια άλλη τροπολογία, τώρα, είναι εκείνη για τα λατομεία με γενικό αριθμό 1434 και ειδικό αριθμό 227. Έχουν ένα πρόβλημα τα λατομεία. Μετά τα είκοσι χρόνια έχουν τη δυνατότητα να ζητήσουν δύο πενταετείς παρατάσεις.
Σας παρακαλώ, κύριε Λαζαρίδη, ολοκληρώστε.
Κύριε Πρόεδρε, τελειώνω σε λιγότερο από ένα λεπτό. Παρουσιάζονται καθυστερήσεις στους φακέλους τους εξαιτίας των αποκεντρωμένων περιφερειών - μιλάω για τις μελέτες περιβαλλοντικών επιπτώσεων κ.λπ. - με αποτέλεσμα αρκετά λατομεία να μην έχουν τη δυνατότητα, όχι λόγω δικής τους υπαιτιότητας, να μπορούν να ανανεώσουν, να παρατείνουν, όπως έχουν δικαίωμα από τον νόμο. Θα ήθελα, κύριε Υπουργέ, την ευαισθησία σας. Ξέρω την ευαισθησία σας. Εδώ, τώρα, δεν θα το αναλύσουμε.
Για την αποκατάσταση λέτε.
Ακριβώς. Να το δούμε, γιατί, πραγματικά, είναι δίκαιο το αίτημά τους, κύριε Υπουργέ. Κάτι τελευταίο και κλείνω με αυτό. Θα ήθελα να ζητήσω από τον Υπουργό, τον κ. Παππά, να εξαιρεθούν από το άρθρο 220 οι ραδιοφωνικοί σταθμοί της Εκκλησίας, γιατί, πραγματικά, η αποστολή τους είναι κοινωνική. Μέσω αυτών των ραδιοφωνικών σταθμών έχουν τη δυνατότητα συμπατριώτες μας, συνάνθρωποί μας, οι οποίοι δεν μπορούν να πάνε στην εκκλησία, να ακούν και τη λειτουργία και το κήρυγμα. Πραγματικά αυτό αποτελεί ανακούφιση και παρηγοριά για τους ανθρώπους, όταν είναι καθηλωμένοι στο κρεβάτι από αρρώστια ή από άλλα πράγματα και δεν μπορούν να πάνε στην εκκλησία. Σας ευχαριστώ για την ανοχή σας, κύριε Πρόεδρε.
Παρακαλώ, κύριε Λαζαρίδη. Θέλω να πω το εξής σε όλους τους συναδέλφους: Όπως διεξάγεται κατά τον Κανονισμό η σημερινή συνεδρίαση, ο Πρωθυπουργός και οι Αρχηγοί των κομμάτων δικαιούνται δώδεκα λεπτά. Εάν, λοιπόν, οι Κοινοβουλευτικοί Εκπρόσωποι μιλούν δεκαέξι, δεκαεπτά και δεκαοχτώ λεπτά, τότε δεν θα μιλούν οι Βουλευτές. Λυπούμαι, αλλά εκ των πραγμάτων πρέπει να εφαρμόσουμε τον Κανονισμό. Δεν μπορεί ο καθένας να μιλάει όση ώρα θέλει, γιατί τότε δεν θα μιλάει κανένας Βουλευτής. Είπαμε να υπάρχει μια κατανόηση, αλλά δεν μπορεί να έρχεται κάποιος και να μιλάει είκοσι λεπτά. Έλεος! Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, δεκαεπτά μαθητές και μαθήτριες και δύο συνοδοί εκπαιδευτικοί από το Γυμνάσιο Γόννων Λαρίσης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο Βουλευτής της Δημοκρατικής Συμπαράταξης ΠΑΣΟΚ - ΔΗΜΑΡ κ. Γιάννης Κουτσούκος.
Ευχαριστώ, κύριε Πρόεδρε. Κυρίες και κύριοι συνάδελφοι, είμαστε σήμερα υποχρεωμένοι να αντιμετωπίσουμε το μεγάλο αφήγημα της Κυβέρνησης και το μικρό που υποστηρίζει το μεγάλο αφήγημα. Ποιο είναι το μεγάλο αφήγημα; Το μεγάλο αφήγημα είναι ότι η χώρα σε λίγο καιρό οδεύει προς μια οριστική ή καθαρή έξοδο. Υποστηρίζουμε ότι έξοδος με επιθετικό ή χωρίς επιθετικό προσδιορισμό, δεν πρόκειται να υπάρξει, απλούστατα γιατί εσείς που υποστηρίζετε την καθαρή έξοδο, έχετε δεσμεύσει τη χώρα για τρεις γενιές. Είναι τα υπερβολικά πλεονάσματα του 3,5%, τα 24.000.000.000 ευρώ μέχρι το 2021, το 2% μέχρι το 2060. Φροντίσατε να προνομοθετήσετε τις περικοπές για το 2019 και το 2020. Είναι η προσωπική διαφορά σε αυτό το τερατούργημα, το ασφαλιστικό του Κατρούγκαλου, και είναι η μείωση του αφορολόγητου κατά περίπου 3.000. Υποστηρίζουμε ότι ακόμα κι αν πάρετε το πιστοποιητικό της εξόδου, για το οποίο δίνετε τα πάντα στους δανειστές, η έξοδος δεν θα είναι ασφαλής, διότι πρώτον θα έχει ένα παραπάνω κόστος η εξυπηρέτηση του δημοσίου χρέους, το οποίο θα τρώει τα πλεονάσματα που βγαίνουν από τους φόρους και τις περικοπές και δεύτερον, δεν θα έχει διαμορφωθεί ένα σταθερό επενδυτικό κλίμα, που θα δίνει τη δυνατότητα να αλλάξει πορεία η Ελλάδα. Βεβαίως το μικρό αφήγημα το σημερινό που υποστηρίζει το μεγάλο, είναι ότι για πρώτη φορά έχουμε προαπαιτούμενα χωρίς μέτρα. Ουδέν ψευδέστερον τούτου, κυρίες και κύριοι συνάδελφοι! Κατά τη συζήτηση του προϋπολογισμού συνόψισα σε έναν πίνακα τα δώδεκα μέτρα και τις περικοπές που προνομοθέτησε η Κυβέρνηση πριν το καλοκαίρι του 2017 στο λεγόμενο τέταρτο μνημόνιο και τα οποία ξεκινάνε με τις περικοπές στο αφορολόγητο μισθωτών και συνταξιούχων, στην έκπτωση συγκεκριμένα επί της εκκαθάρισης, στις περικοπές του ΕΚΑΣ, στην κατάργηση του μειωμένου ΦΠΑ σε είκοσι έξι νησιά και ούτω καθεξής. Διαβάστε ξανά τον πίνακα παρακαλώ, το έχω συνοψίσει, ευσύνοπτος σε δώδεκα σημεία. Τον καταθέτω στα Πρακτικά. [[Στο σημείο αυτό ο Βουλευτής κ. Γιάννης Κουτσούκος καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και το δεύτερο επιμέρους αφήγημα που υποστηρίζει τη σημερινή κυβερνητική προσπάθεια για να πείσει τους Βουλευτές του ΣΥΡΙΖΑ και το ακροατήριο για να ψηφίσουν αυτά τα μέτρα, είναι ότι αυτό το νομοθέτημα των τετρακοσίων άρθρων έχει περισσότερα θετικά απ' ό,τι αρνητικά. Ξεκινάμε με τα αρνητικά. Είπε ο κ. Τσακαλώτος: «Γιώργο χάσαμε», το γνωστό ανέκδοτο, δηλαδή ότι χάσαμε στη διαπραγμάτευση το δικαίωμα της απεργίας. Η κ. Αχτσιόγλου προσπαθούσε να πείσει νωρίτερα την Αίθουσα ότι αυτή ήταν μία ορθή νομοθέτηση, για να βάλουμε στον σωστό δρόμο το συνδικαλιστικό κίνημα. Κυρίες και κύριοι συνάδελφοι, είναι φανερό ότι η παρέμβαση της Κυβέρνησης, δεν αφορά την ψήφο επί της απεργίας. Αφορά την ουσία της λειτουργίας του πρωτοβάθμιου σωματείου με την απαρτία και το πρόβλημα θα υπάρχει στα μεγάλα σωματεία του λεκανοπεδίου. Εξήγησα στην επιτροπή το παράδειγμα της ΕΣΗΕΑ ή του Σωματείου των Εμποροϋπαλλήλων. Θέλουν ένα γήπεδο για να κάνουν αυτή την απαρτία. Άρα φαλκιδεύει το δικαίωμα στην απεργία η Κυβέρνηση, όσο και να προσπαθεί να πει ότι δεν το κάνει. Και, βεβαίως, προσχωρεί σε ένα μέρος της ατζέντας της Νέας Δημοκρατίας. Γι' αυτό βλέπετε και αυτή τη διαμάχη με τη Νέα Δημοκρατία, αν το κάνει σωστά ή δεν το κάνει σωστά. Και, βεβαίως, η αμφισβήτηση - αφού αλλάζει την απαρτία του άρθρου 8 του ν. 1264 στη συνέλευση - είναι ότι αυτό θα ερμηνευθεί και ως παρέμβαση και στα σωματεία πανελλαδικής εμβέλειας και θα έχουμε μια μεγάλη εμπλοκή πάνω σε αυτό. Το δεύτερο αρνητικό το οποίο, επίσης, δεν αμφισβητεί η Κυβέρνηση - προσπάθησε να βρει διάφορες δικαιολογίες - είναι αυτό που της είχαμε καταγγείλει για το υπερταμείο των ενενήντα εννέα ετών. Η διαμάχη μου τότε με τον κ. Τσακαλώτο δεν ήταν μόνο για τα εκατό χρόνια, είχε να κάνει και με την ουσία ότι δηλαδή η Ελληνική Εταιρεία Δημοσίων Συμμετοχών στην οποία θα πήγαιναν τα δικαιώματα του δημοσίου από τις συμμετοχές στις δημόσιες επιχειρήσεις καταργείται και όλες οι επιχειρήσεις του δημοσίου πάνε πλέον στο υπερταμείο, τον έλεγχο του οποίου τον έχουν μαζί με την Κυβέρνηση και οι δανειστές. Κανένας δεν διοικεί μόνος του το υπερταμείο. Κάλεσα στην επιτροπή τον κ. Τσακαλώτο, να μας παρουσιάσει τον κατάλογο των εταιρειών, διότι η διαμάχη τότε στη συζήτηση του νομοσχεδίου για το υπερταμείο είναι, αν πάνε τρεις ή τέσσερις εταιρείες. Στην αρχή προσπάθησε η Κυβέρνηση να το καλύψει, μετά αναγκάστηκε να καταθέσει τους πίνακες. Δεν μπορούσε να νομοθετηθεί διαφορετικά. Ο κ. Τσακαλώτος δεν κατέθεσε τον πίνακα. Έψαξα και τον βρήκα εγώ από τις εισηγητικές εκθέσεις του προϋπολογισμού. Αυτές είναι, κυρίες και κύριοι συνάδελφοι, οι εισηγμένες και μη εισηγμένες εταιρείες του δημοσίου. Τα δίνετε όλα στους δανειστές. Αυτός είναι ο κατάλογος. Τον καταθέτω για τα Πρακτικά. [[Στο σημείο αυτό ο Βουλευτής κ. Γιάννης Κουτσούκος καταθέτει για τα Πρακτικά τον προαναφερθέντα κατάλογο, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ο κ. Χατζηδάκης που μίλησε νωρίτερα, είπε τι ζητούσαν οι δανειστές από εμάς για την απεργία όταν ήμαστε συγκυβέρνηση και θα το έκανε η Νέα Δημοκρατία, αν το ΠΑΣΟΚ τότε δεν είχε βάλει βέτο το οποίο και τήρησαμε. Κυρίες και κύριοι συνάδελφοι, ας δούμε τώρα ποια είναι τα θετικά. Χαϊδεύετε τα αυτιά των εργαζομένων, λέγοντας ότι τους δίνετε το προνόμιο να έχουν προτεραιότητα στους πλειστηριασμούς. Κατ' αρχάς αυτό το προνόμιο είναι για έξι μήνες μόνο, ενώ οι απαιτήσεις είναι για πολλούς περισσότερους μήνες και για τα δικαιώματα της αποζημίωσης. Εγώ, όμως, ήθελα να ζητήσω από τον κ. Κοντονή να μου απαντήσει, γιατί διαβάζοντας τα άρθρα 176 και 177, κατάλαβα ότι πάλι υπάρχει ένας εμπαιγμός σε βάρος των εργαζομένων, καθώς αυτή η προτεραιότητα, κυρίες και κύριοι συνάδελφοι, δεν ισχύει για τις γεγενημένες πριν την ψήφιση του νόμου απαιτήσεις. Ισχύει για τις από εδώ και πέρα. Άρα ποιους πάει να καλύψει η Κυβέρνηση; Πού δίνουν δάνεια σήμερα οι τράπεζες και τι περιουσίες υποθηκεύουν; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, είχαμε κάνει μία συμφωνία. Παρακαλώ πολύ, να μην είστε αυστηρός μόνο με εμένα. Θα τελειώσω εντός του χρόνου που τέλειωσαν και οι άλλοι ομιλητές. Εγώ, λοιπόν, υποστηρίζω ότι δεν αφορά τις παλαιές απαιτήσεις των δανειστών και άρα κοροϊδεύετε τους εργαζόμενους και παρακαλώ τον κ. Κοντονή, αν κάνω λάθος, να πάρει τώρα τον λόγο να το δηλώσει. Κυρίες και κύριοι συνάδελφοι, είναι θετικό η υποχρεωτική διαμεσολάβηση με το διπλάσιο κόστος, οι ηλεκτρονικοί πλειστηριασμοί που θα «βγάλουν το άγχος» από τους ιδιοκτήτες, το πρόσθετο κόστος με την ταυτόχρονη θητεία των γενικών γραμματέων, των αναπληρωτών και όλα αυτά που λέει το Γενικό Λογιστήριο, το «ψαλίδι» στους τρίτεκνους και τους πολύτεκνους, η «καζινοποίηση» της χώρας, καζίνο και κουλοχέρηδες παντού; Είναι όραμα μιας δίκαιης ανάπτυξης και της παραγωγικής ανασυγκρότησης αυτό ή η αφαίρεση των αρμοδιοτήτων της τοπικής αυτοδιοίκησης, το προβληματικό Κτηματολόγιο; Ακόμα και το Χρηματιστήριο Ηλεκτρικής Ενέργειας δικό μας έργο είναι που το παρουσιάζετε στα θετικά. Θα μπορούσα, λοιπόν, να αναφερθώ σε ένα - ένα από τα τετρακόσια άρθρα, για να αποδείξω ότι όχι μόνο υπάρχουν τα μεγάλα πολιτικά αρνητικά, αλλά ότι και αυτά που λέτε ως θετικά, δεν ισχύουν. Έμεινα στο τελευταίο και θα τελειώσω με τούτο. Προπαγανδίζει η Κυβέρνηση ότι θα φτιάξει ένα μεγάλο διωκτικό σώμα ένα μεγάλο ΣΔΟΕ. Αυτό πάει να κρύψει, κυρίες και κύριοι συνάδελφοι, το γεγονός ότι η Κυβέρνηση πήρε μηδέν στο «κυνήγι» της φοροδιαφυγής. Της έμειναν οι λίστες στα χέρια. Η Λαγκάρντ, η Μπόργιανς, η λίστα των πενήντα πέντε χιλιάδων από εκείνους που έβγαλαν τα λεφτά στο εξωτερικό. Και πάει να το καλύψει με αυτό το τέχνασμα, που λέει τι; Ότι θα ξαναπάρει πίσω τις τριάντα χιλιάδες υποθέσεις που πήγε στην ΑΑΔΕ μετά την κατάργηση του ΣΔΟΕ. Έτσι έχουμε ένα μπρος - πίσω χιλιάδων εκκρεμών υποθέσεων με αποτέλεσμα την παραγραφή. Είναι φανερό ότι εδώ θα παιχτούν και διάφορα «παιχνίδια» με τη στελέχωση αυτού του οργανισμού. Κύριε Πρόεδρε, τελειώνω λέγοντας ότι το αφήγημα είναι ψευδεπίγραφο, ότι έχουμε προαπαιτούμενα μίας ηττοπαθούς διαπραγμάτευσης και ότι αν δεν γίνει μία μεγάλη αλλαγή, που θα ξεκινήσει με αλλαγή των πολιτικών συσχετισμών, για να αλλάξει ο τρόπος διακυβέρνησης με εθνική συνεννόηση, με ένα σχέδιο εξόδου και μια άλλη διαπραγμάτευση, η χώρα θα βρίσκεται, δυστυχώς, εγκλωβισμένη, όσο και να προσπαθείτε να μας πείσετε για το αντίθετο. Κύριε Πρόεδρε, ευχαριστώ και για τη μικρή ανοχή.
Και εγώ ευχαριστώ.
Κύριε Πρόεδρε, θα ήθελα τον λόγο.
Ο Υπουργός θέλει να κάνει μία τοποθέτηση επί των τροπολογιών. Κύριε Υπουργέ, έχετε τον λόγο.
Πρόκειται για μία τροπολογία με δύο άρθρα. Το πρώτο άρθρο της τροπολογίας, ρυθμίζει το θέμα εκπόνησης της ετήσιας έκθεσης φορολογικών δαπανών και αντί να γίνεται από την ανεξάρτητη αρχή, θα γίνεται από το Γενικό Λογιστήριο του Κράτους. Το δεύτερο άρθρο, είναι αυτό που σας είχα υποσχεθεί στην επιτροπή και το οποίο είναι για τους πλειστηριασμούς, που εναρμονίζει τον Κώδικα Εισπράξεων, το ΚΕΔΕ, με τον Κώδικα Πολιτικής Δικονομίας. Πρέπει - γιατί έχει γίνει και σπέκουλα σε αυτό - να είμαστε πάρα πολύ ξεκάθαροι. Ό,τι κάνει η ΑΑΔΕ τώρα με τους ίδιους κανόνες, με τις ίδιες προτεραιότητες, με τα ίδια φίλτρα, τώρα μπορεί να το κάνει και ηλεκτρονικά. Τίποτα άλλο, όπως έχω διαβάσει στις εφημερίδες, αλλά και δυστυχώς έχω ακούσει σε αυτό το Σώμα, δεν αλλάζει από αυτή την αλλαγή. Τώρα έχουμε και τις νομοτεχνικές βελτιώσεις. Κάποιες είναι λεκτικές διορθώσεις, για τις οποίες δεν χρειάζεται να πω τίποτα. Κάποιες είναι μεταβατικές, που πάλι δεν χρειάζεται να πω κάτι σημαντικό. Η μία αφορά τον νέο οργανισμό, που ο κ. Κουτσούκος μας είπε ότι τον κάνουμε, γιατί δεν έχουμε πάρει τίποτα από τη φοροδιαφυγή. Το είπα και στην επιτροπή, κύριε Κουτσούκο, γιατί γίνεται αυτός ο οργανισμός και απαντώντας στον κ. Ψαριανό, ξαναέδωσα την ίδια εξήγηση. Διαβάστε κι αυτό και μπορούμε να κάνουμε μια συζήτηση, για το αν έχω δίκιο ή άδικο. Το μόνο που κάνουμε, είναι ότι το ΣΔΟΕ θα έχει κάποιους περισσότερους εκπροσώπους σε αυτό το συντονιστικό όργανο. Μία νομοτεχνική βελτίωση ικανοποιεί ένα αίτημα των εργαζομένων στα καζίνο, οι οποίοι θα μπορέσουν - όταν είναι εποχικά, κλείνει το καζίνο - να παίρνουν τουλάχιστον το 70% του μισθού τους, ενώ πριν ήταν στη διάταξη ότι ήταν θέμα διαπραγμάτευσης με τις δύο μεριές. Αυτά είναι τα βασικά. Έχει και μία αλλαγή - δεν είναι εδώ ο κ. Χαρίτσης ο οποίος ίσως θελήσει να την εξηγήσει - στο Πρόγραμμα Δημοσίων Επενδύσεων και στο πώς υπολογίζεται.
Τη φορολογία στα καζίνο την αφήνετε όπως είναι;
Όχι τις νομοθετικές ρυθμίσεις για τα καζίνο δεν τις έχουμε φέρει ακόμα, κύριε συνάδελφε.
Κύριε Πρόεδρε, μπορώ να έχω τον λόγο, για να κάνω μία ερώτηση επί των τροπολογιών;
Έχετε τον λόγο, κύριε συνάδελφε.
Κύριε Υπουργέ, θα ήθελα αν μπορείτε, να απαντήσετε σε δύο ερωτήματα. Πρώτα πρώτα αν καταλαβαίνω καλά, σε σχέση με αυτό που κάνετε, εναρμονίζετε το πλαίσιο διενέργειας πλειστηριασμών των τραπεζών με το αντίστοιχο του δημοσίου. Αυτό πράττετε. Αυτό σημαίνει ότι ο Κώδικας Είσπραξης Δημοσίων Εσόδων τροποποιείται προς την ίδια κατεύθυνση με τον Κώδικα Πολιτικής Δικονομίας. Δύο ερωτήματα λοιπόν. Στη διενέργεια ηλεκτρονικών πλειστηριασμών, στην ουσία, επισπεύδον μέρος είναι το δημόσιο. Γι' αυτό μιλάμε στην ουσία. Ο Κώδικας Πολιτικής Δικονομίας προβλέπει ότι η πρόσθετη προσφορά σε έναν πλειστηριασμό, όπου επισπεύδον μέρος είναι η τράπεζα, μπορεί να είναι χαμηλότερη της αντικειμενικής αξίας του ακινήτου. Ο Κώδικας Είσπραξης δεν προβλέπει κάτι τέτοιο. Εναρμονίζονται και σε αυτό. Επίσης ο Κώδικας Είσπραξης Δημοσίων Εσόδων δεν προβλέπει καμμία προστασία όσον αφορά την πρώτη κατοικία, ακόμα κι αν ο οφειλέτης του δημοσίου πληροί τα κριτήρια που έχουν ενσωματωθεί στον νόμο Κατσέλη. Στον νόμο για την προστασία της πρώτης κατοικίας από τον πλειστηριασμό δεν υπάρχει ρητή πρόβλεψη, που θα αποτρέψει την εφορία ή το ασφαλιστικό ταμείο από το να βγάλει στο σφυρί την πρώτη κατοικία. Σε ποιο βαθμό προχωράει η εξομοίωση αυτών των δύο διαδικασιών; Μια που μιλάμε γι' αυτά και είστε εδώ, κύριε Τσακαλώτο, θέλω να ρωτήσω το εξής. Έχουμε διαβάσει ότι υπάρχει βέτο των δανειστών προς εσάς σε σχέση με την επέκταση της προστασίας της πρώτης κατοικίας μετά την 1-1-2019. Σας έχουν πει ότι αυτό δεν γίνεται να προχωρήσει. Δεν θα γίνει αποδεκτή η επέκταση μετά την 1-1-2019. Θέλω να ενημερώσετε το Σώμα και τον ελληνικό λαό, σε ποιον βαθμό αντιμετωπίζει δυσκολίες και πώς θα το αντιμετωπίσετε. Γιατί καταλαβαίνετε ότι είναι ένα κρίσιμο θέμα η προστασία της πρώτης κατοικίας, για να μη μιλάμε μόνο για την προστασία από των πλειστηριασμών, γιατί αυτό κάνετε σήμερα.
Θα σας απαντήσω μόνο σε τριάντα δευτερόλεπτα όσον αφορά τη διαπραγμάτευση
Κύριε Υπουργέ, έχετε τον λόγο.
Η κ. Παπανάτσιου, που ξέρει περισσότερο τις άλλες ερωτήσεις, μπορεί να πάρει τον λόγο για ένα λεπτό και να σας απαντήσει στην ερώτησή σας. Στη διαπραγμάτευση δεν έχει μπει θέμα, για το τι θα γίνει με τον νόμο Κατσέλη - Σταθάκη μετά το 2019. Μια που το ρωτήσατε, όμως, ένα πράγμα θέλω να εξηγήσω. Και στις 31 Δεκεμβρίου του 2018 να μπεις στον νόμο Σταθάκη - Κατσέλη - να κάνεις αίτηση, όχι να έχει βγει η δικαστική απόφαση - , είσαι γι' αυτό όσο αποφασίσει το δικαστήριο και το δικαστήριο να αποφασίσει τον Μάρτη, τον Απρίλη του 2019. Αυτό είναι σημαντικό και να το ξέρουν όλοι οι πολίτες, όταν λέμε ότι τελειώνει - αν δεν αλλάξουμε τίποτα - στις 31 Δεκεμβρίου 2018 ο νόμος Σταθάκη - Κατσέλη δεν σημαίνει τίποτα για όσους έχουν εισαχθεί μέχρι αυτή την ημερομηνία.
Εσείς προτίθεστε να το βάλετε στη διαπραγμάτευση;
Το τι θα βάλω στη διαπραγμάτευση, είναι μια κουβέντα για το μέλλον που θα τη συζητήσουμε. Μπορείτε να έρθετε, με μεγάλη μου χαρά, να με δείτε και να μου πείτε τις απόψεις για το τι πρέπει να βάλω στη διαπραγμάτευση.
Ο κ. Αμυράς έχει τον λόγο για δώδεκα λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, πρώτα, πρώτα να καλωσορίσουμε στο κοινοβούλιο το σύστημα ηλεκτρονικής ψηφοφορίας. Υπάρχουν ψηφιακές ωραίες οθόνες γερμανικής εταιρείας και κοίτα πώς τα φέρνει η άτιμη ζωή! Η πρώτη ηλεκτρονική ψηφοφορία θα έχει ως θέμα τους ηλεκτρονικούς πλειστηριασμούς.
Απ' όσο ξέρω, δεν θα ισχύσει για μεθαύριο.
Δεν πειράζει. Θα ισχύσει από τη μεθεπόμενη. Εν πάση περιπτώσει βιώνουμε ένα σουρεάλ σκηνικό με σκηνοθέτες τους κυβερνητικούς Βουλευτές και Υπουργούς. Και θα έλεγα ότι δεν είδα καμμία αντίδραση από τους κυβερνητικούς Βουλευτές, για το γεγονός ότι η ίδια η Κυβέρνηση θέλει να τους μετατρέψει σε ηλεκτρονικούς Βουλευτές, δηλαδή, να ψηφίζουν αυτομάτως. Να μη διαβάζουν, να μην έχουν το χρόνο, να μην περνάνε από τη βάσανο της ενημέρωσης και της αναζήτησης τα νομοσχέδια και τις διατάξεις που μας φέρνει η Κυβέρνηση. Κάποτε λέγατε κάποιες κορώνες, όπως ότι είστε κάθε λέξη του Συντάγματος. Κάποτε ορκιζόσασταν ότι ο φάρος σας είναι η καλή νομοθέτηση. Κάποτε λέγατε ότι δεν είστε σαν τους άλλους. Να κατατίθενται χίλιες πεντακόσιες σελίδες, τετρακόσια άρθρα στις 8 το βράδυ και την άλλη μέρα στις 10 το πρωί να πρέπει να τοποθετηθούν τα κόμματα και όλοι οι Βουλευτές, αποδεικνύει ότι όλες αυτές οι ηρωικές κορώνες που λέγατε, πήγαν περίπατο. Ίσως, όμως, το non paper του Υπουργείου Δικαιοσύνης με το οποίο προσπαθούσε να δικαιολογήσει την εισαγωγή των ηλεκτρονικών πλειστηριασμών στην έννομη ζωή - και έλεγε ότι γίνεται για λόγους προστασίας της ψυχικής υγείας κυρίως των δανειοληπτών, δηλαδή, εκείνων που χάνουν τα σπίτια τους - μάλλον τελικά το ηλεκτρονικό του θέματος έχει να κάνει με τη διασφάλιση της ψυχικής υγείας και ηρεμίας των κυβερνητικών Βουλευτών και Υπουργών. Αλλιώς δεν μπορώ να το εξηγήσω. Πρέπει να ψηφίζουν «ναι» αυτομάτως σε όλα χωρίς να διαμαρτύρονται για το παραμικρό. Και προχθές στην επιτροπή που το προεδρείο της επιτροπής έκανε πρόταση και είπε να μιλάνε οι Βουλευτές για τρία λεπτά από τέσσερα που ήταν αρχικά ούτε ένας από τους κυβερνητικούς Βουλευτές δεν βγήκε να πει ένα όχι, να αντιδράσει. Πάμε, λοιπόν, στην πρώτη ανάγνωση του πολυνομοσχεδίου. Είπε ο κ. Τσακαλώτος ότι τα θετικά είναι περισσότερα από τα αρνητικά. Εγώ τέσσερα σημεία θέλω να δούμε μαζί, κύριε Υπουργέ, εάν έχετε την καλοσύνη. Πρώτα απ' όλα πάμε στους ηλεκτρονικούς πλειστηριασμούς. Το 2014, ο σημερινός Πρωθυπουργός προειδοποιούσε την τότε κυβέρνηση, να μη διανοηθεί να προχωρήσει σε πλειστηριασμούς οποιασδήποτε μορφής και έλεγε ότι από τη λαϊκή αντίδραση δεν θα μπορούσαν οι πλειστηριασμοί να γίνουν παρά μόνο σε ξένη χώρα. Τελικά δεν χρειάστηκε να μετακομίσουν οι συμβολαιογράφοι σε ξένη χώρα. Aρκεί να έχουν έναν ηλεκτρονικό υπολογιστή. Μας έλεγε, επίσης, ο κ. Τσίπρας τότε και τον ακούσαμε και τώρα στο Υπουργικό Συμβούλιο, να νουθετεί εσάς τους Υπουργούς να προστατεύσετε από τις τράπεζες τους φτωχοδιάβολους της μισθωτής εργασίας και της μικρής επιχειρηματικότητας. Αγαπητέ Υπουργέ, χίλιες κατασχέσεις λογαριασμών την ημέρα έχουν να κάνουν με τους πλούσιους; Σας θυμίζω, επίσης, τι έλεγε για το θέμα - που είναι κυρίαρχο σε αυτό το σχέδιο νόμου - της απαρτίας, δηλαδή του 50% + 1 για τις απεργίες, το καλοκαίρι του 2014 ο κ. Τσίπρας, όταν η ΑΔΕΔΥ είχε προκηρύξει απεργία κατά της αξιολόγησης των δημοσίων υπαλλήλων. Έλεγε: «Το δικαίωμα στην απεργία κατακτήθηκε μέσα από σκληρούς αγώνες. Δεν πρόκειται να το αφαιρέσουμε με κανέναν τρόπο. Είναι πολιτική επιλογή.». Άρα αυτή η διάταξη είναι πολιτική επιλογή σας; Είναι θετική τελικά ή αρνητική, κύριε Υπουργέ; Έχουμε μπερδευτεί στο τι, πραγματικά, πιστεύετε για αυτή τη διάταξη για τις απεργίες. Πριν αναλάβετε την εξουσία, ο ΣΥΡΙΖΑ και πολλοί σημερινοί Υπουργοί που τότε ήταν στην πρώτη γραμμή της υποτιθέμενης αντίστασης, μας λέγατε ότι οι αλλαγές για τις απεργίες είναι πιέσεις του ΔΝΤ και της τρόικας και θα τις αποκρούατε. Τελικά τι έγινε; Ποιος έφαγε γκολ, για να καταλάβουμε; Ζήτημα τρίτο είναι το υπερταμείο. Θυμόσαστε τις κορώνες του ΣΥΡΙΖΑ και των ΑΝΕΛ για το ξεπούλημα της δημόσιας περιουσίας, για τα ασημικά της χώρας που έβγαιναν στο σφυρί; Το 2016, λοιπόν, ιδρύσατε το υπερταμείο, όπου ως γνωστόν τον αποφασιστικό λόγο τον έχουν οι δανειστές και μεταβιβάσατε για ενενήντα εννέα χρόνια όλη την κρατική περιουσία σε αυτό το υπερταμείο. Βάζω στην άκρη το γνωστό ανέκδοτο για τα ενενήντα εννέα σουβλάκια - το ξέρετε, κύριε Υπουργέ; - και σας λέω: Γιατί έρχεστε σήμερα και μεταβιβάζετε όλες τις ΔΕΚΟ στο υπερταμείο; Ακούσαμε πριν μάλιστα τον συνάδελφο των ΑΝΕΛ, να μας λέει για τη ΔΕΘ ότι έχει 500.000 ευρώ κέρδος φέτος. Γιατί την πήγατε, λοιπόν, την κερδοφόρα εταιρεία στο υπερταμείο; Να σας θυμίσω, κυρίες και κύριοι βουλευτές του ΣΥΡΙΖΑ και των ΑΝΕΛ, τι δώσατε στο υπερταμείο τώρα με αυτό το σχέδιο νόμου; Έχουμε τις αστικές συγκοινωνίες, ΟΑΣΑ, ΟΣΥ και ΣΤΑΣΥ, έχουμε το ΟΑΚΑ, έχουμε τα ΕΛΤΑ, έχουμε τα νερά της Θεσσαλονίκης, τα νερά της Αθήνας, δηλαδή ΕΥΔΑΠ και ΕΥΑΘ, τη ΔΕΗ, τον Διεθνή Αερολιμένα Αθηνών, τις Ελληνικές Αλυκές, την ΕΤΒΑ. Ακόμα και τη Διώρυγα της Κορίνθου τη δίνετε στο υπερταμείο για ενενήντα εννιά χρόνια, ακόμα και την ψαραγορά δίνετε στο υπερταμείο, ακόμα και την Κεντρική Αγορά της Θεσσαλονίκης, ακόμα και τη ΔΕΘ και τα Καταστήματα Αφορολογήτων Ειδών. Αγαπητοί συνάδελφοι του ΣΥΡΙΖΑ και των ΑΝΕΛ πώς κρίνετε αυτή τη διάταξη; Είναι θετική που πηγαίνει όλη η δημόσια περιουσία - και τώρα και οι τελευταίες ΔΕΚΟ που είχαν μείνει απ' έξω - στην αποφασιστική αρμοδιότητα των δανειστών για έναν αιώνα; Τελικά τα ασημικά ήταν για ξεσκόνισμα που τα βγάλατε ή για ξεπούλημα, όπως λέγατε εσείς; Πάω στο ζήτημα των οικογενειακών επιδομάτων. Εβδομήντα χιλιάδες οικογένειες, τρίτεκνες και πολύτεκνες, χάνουν το σύνολό ή μεγάλο μέρος της μικρής συμβολικής βοήθειας του κράτους προς εκείνους. Και εγώ ρωτώ τον αγαπητό κ. Τσακαλώτο. Θα έχουμε υπερπλεόνασμα 4%, σωστά; Δεν μπορεί τίποτα απ' αυτό το υπερπλεόνασμα, να βρεθεί για αυτές τις πολύτεκνες οικογένειες, για να μην τους κόψετε το επίδομα; Δηλαδή πού είναι τα περιθώρια της ηρωικής και περήφανης διαπραγμάτευσης; Ούτε αυτό δεν μπορείτε να κάνετε; Οι οικογένειες, όμως, με ένα και δύο παιδιά είναι πολυπληθέστερες εκείνων με τρία και τέσσερα παιδιά. Φοβάμαι εγώ, λέω, ότι ενδεχομένως το κριτήριό σας να ήταν αυτό το γνωστό παλαιοκομματικό. Υπάρχει, όμως, και οφείλω να σας το αναγνωρίσω μία αναπτυξιακή διάσταση στο πολυνομοσχέδιο. Δημιουργείτε νέα καζίνο στη χώρα, πριμοδοτείτε τον τζόγο, καταργώντας τα εισιτήρια εισόδου και μειώνετε τη φορολογία των καζίνο, συνδέοντας φορολογικούς συντελεστές με την κερδοφορία τους. Κύριε Τσακαλώτο, γιατί ξεκινάτε τη μείωση της φορολόγησης των επιχειρήσεων από τα καζίνο; Γιατί δεν ξεκινάτε από τις εξαγωγικές ελληνικές επιχειρήσεις, από εκείνους που παράγουν, που δημιουργούν νέες θέσεις εργασίας και προστιθέμενη αξία του ελληνικού προϊόντος; Τι προστιθέμενη αξία φέρνει στην ελληνική οικονομία ένα καζίνο, προκειμένου να σπεύσετε εσείς να του δώσετε και φορολογικές ελαφρύνσεις; Και μία ρητορικής, κυρίως, υφής ερώτηση. Λέτε ότι τα μνημόνια τελειώνουν τον Αύγουστο του 2018. Μαζί τελειώνουν και τα capital controls; Τα θυμάται κανείς τα capital controls; Κυρίες και κύριοι συνάδελφοι, τα προαπαιτούμενα που θα έπρεπε να συζητάμε σήμερα εδώ είναι άλλα. Είναι, για παράδειγμα, το ότι η Ελλάδα βρίσκεται στη δεύτερη χειρότερη θέση της Ευρωπαϊκής Ένωσης σε αριθμό ανοικτών υποθέσεων παράβασης της κοινοτικής νομοθεσίας για περιβαλλοντικά ζητήματα. Για τα αυθαίρετα τα πρόστιμα που έχουν καταλογιστεί για την αυθαίρετη δόμηση στην Ελλάδα ανέρχονται σε 183,4 εκατομμύρια ευρώ. Ξέρετε πόσα έχουν εισπραχθεί όλα και όλα; Έχουν εισπραχθεί 3,1 εκατομμύρια ευρώ, δηλαδή το 1,7% των προστίμων. Μετά πείτε μου εσείς, για ποιον λόγο να εκπλαγούμε, αν δούμε και κανένα αυθαίρετο μεσοτοιχία με τον Παρθενώνα πάνω στην Ακρόπολη. Να σας πω για τις παράνομες χωματερές; Αυτή τη στιγμή που μιλάμε, υπάρχουν είκοσι παράνομες χωματερές σε λειτουργία εν έτι 2018 στην Ελλάδα, που θέλει να γίνει και κανονική χώρα. Είκοσι παράνομες χωματερές σε Αντικύθηρα, δύο στην Ικαρία, στην Κάλυμνο, στην Τζια, στα Κύθηρα, στη Λέρο, στη Μήλο, στη Σαντορίνη, στη Σύκινο, στη Σίφνο, στην Πάτμο, στην Ύδρα, στη νότια Εύβοια, δύο στην Ηλεία, τρεις στη Μεσσηνία, μία παράνομη χωματερή στην Αρκαδία. Έως το 2020, κυρίες και κύριοι συνάδελφοι, θα πληρώνουμε πρόστιμα για αυτές εδώ τις παράνομες χωματερές ύψους 17 εκατομμυρίων ευρώ. Προσέξτε τώρα, δεν μας φτάσανε αυτά τα πρόστιμα για την παραβίαση της ευρωπαϊκής νομοθεσίας, θέλουμε και άλλα. Φαίνεται το έχουμε στο αίμα μας, το τραβάμε. Έως τις 18 Σεπτεμβρίου του 2016 θα έπρεπε η Κυβέρνηση να φέρει στη Βουλή και να ενσωματώσει το κοινοβούλιο στο Εθνικό Δίκαιο την οδηγία για τον θαλάσσιο χωροταξικό σχεδιασμό. Η Ευρωπαϊκή Επιτροπή μας παρέπεμψε στο Ευρωπαϊκό Δικαστήριο και ζητάει - προσέξτε! - πρόστιμο 31.416 ευρώ την ημέρα. Δηλαδή θα πληρώνουμε 31.416 ευρώ την ημέρα έως ότου η οδηγία πλήρως ενσωματωθεί στο Εθνικό Δίκαιο! Τι κάνετε τρία χρόνια; Να σας πω ένα άλλο προαπαιτούμενο; Υδατοδρόμια. Η Κροατία μέσα σε ένα χρόνο είχε αδειοδοτήσει έντεκα υδατοδρόμια. Εμείς η Ελλάδα και η παρούσα ελληνική Κυβέρνηση, τα τελευταία τρία χρόνια όλα κι όλα, δυο υδατοδρόμια έχει αδειοδοτήσει και στο τρίτο, αυτό στην Πάτρα, δεν έχει ακόμα ολοκληρωθεί η αδειοδότηση. Σας θυμίζω ότι η διαβούλευση για το νομοσχέδιο για τα υδατοδρόμια έχει λήξει, έχει περάσει από το Σεπτέμβριο του 2016. Να σας πω για την αδειοδότηση των ραδιοφωνικών σταθμών που έχει σημασία. Δεν υπάρχει ακόμα χάρτης για το ψηφιακό ραδιόφωνο. Πώς ξεκινάμε βάζοντας το κάρο μπροστά από το άλογο; Είναι ένα ερώτημα. Επίσης δεν αναφέρεται, πώς θα αδειοδοτηθεί ο πάροχος δικτύου. Είναι πολύ σημαντικό αυτό. Θα αδειοδοτήσουμε τη μια ρόδα του κάρου και την άλλη όχι. Επίσης δεν αναφέρεται το προτεινόμενο πλάνο μετάβασης. Σας θυμίζω ότι όταν έγινε η μετάβαση στην τηλεόραση από την αναλογική στην ψηφιακή, δόθηκε περίοδος μετάβασης τεσσάρων ετών. Εδώ από τη μια στιγμή στην άλλη θα πάμε σε μια σοκαριστική νέα κατάσταση. Σας θυμίζω ότι σήμερα που μιλάμε οι τρεις μεγαλύτερες φοιτητικές εστίες της χώρας με δυόμισι χιλιάδες φοιτητές, αδυνατούν να προσφέρουν σίτιση, όπως υποχρεούνται, και θέρμανση στους φοιτητές. Μα ούτε και αυτό θα σας ρωτούσα εγώ; [[Στο σημείο αυτό κτυπάει το κουδούνι λήξεως του χρόνου του κυρίου Βουλευτή]] Κύριε Πρόεδρε, ολοκληρώνω. Πάμε και σε κάτι άλλο. Βλέπω τον κ. Ξανθό στο βάθος στα ορεινά. Θέλω να σας πω για τον σακχαρώδη διαβήτη. Σαράντα χώρες σε όλο τον κόσμο, προφανώς το ξέρετε εσείς, χρησιμοποιούν ένα άλλο σύστημα ανίχνευσης και παρακολούθησης της γλυκόζης στο αίμα και δεν χρειάζεται οι διαβητικοί ασθενείς να τρυπιούνται κάθε μέρα με την ένεση. Αυτό δεν είναι ένα προαπαιτούμενο για την ποιότητα ζωής των πιο αδύναμων; Η χώρα μας η Ελλάδα θα γίνει η τεσσαρακοστή πρώτη που θα εγκρίνει αυτού του είδους το σύστημα παρακολούθησης, που, βεβαίως, θα βελτιώσει τη ζωή πολλών χιλιάδων Ελλήνων; Είναι ένα ερώτημα προς εσάς, κύριε Ξανθέ. Και καταλήγω λέγοντας το εξής: Το ξέρετε ότι η Κυβέρνηση υπέγραψε μια απόφαση στις 4 Αυγούστου 2017, με την οποία απαλλάσσει τους κατοίκους όλων των νησιών με πληθυσμό κάτω των πέντε χιλιάδων κατοίκων, από το να περνάνε τα αυτοκίνητά τους σε ΚΤΕΟ; Καλά θα τρελαθούμε; Δηλαδή κανείς δεν θα σκεφτεί, αν όχι τους μόνιμους κατοίκους, τους τουρίστες; Είναι δυνατόν μια χώρα, να βαδίζει έτσι με τέτοιου είδους αλλαγές, εξαιρέσεις και κοντόφθαλμη πολιτική; Κυρίες και κύριοι συνάδελφοι, ελπίζω να γίνατε κατά τι σοφότεροι από αυτά που ακούστηκαν στην Αίθουσα. Εγώ θα σας έλεγα, να στρέψετε επιτέλους την προσοχή σας στα πραγματικά προαπαιτούμενα, μπας και όπως λέει και ο φίλος μου ο Ψαριανός, γίνουμε κάποια στιγμή μια κανονική ευρωπαϊκή χώρα. Ευχαριστώ πολύ.
Και εγώ ευχαριστώ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δυο μαθητές και μαθήτριες και τρείς εκπαιδευτικοί συνοδοί τους από το 3ο Γυμνάσιο Καβάλας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Προχωρούμε με τον κ. Μεϊκόπουλο, Βουλευτή του ΣΥΡΙΖΑ.
Κύριε Πρόεδρε, μπορώ να έχω τον λόγο για να αναπτύξω τις τροπολογίες;
Κύριε Μεϊκόπουλε, με συγχωρείτε, αλλά θα πάρετε τον λόγο αφού μιλήσει ο κύριος Υπουργός. Κύριε Υπουργέ, έχετε τον λόγο για δύο λεπτά.
Πρόκειται για δύο τροπολογίες. Η πρώτη τροπολογία αφορά το σύστημα των ΝΟΜΕ. Η τροπολογία ουσιαστικά αποσαφηνίζει πράγματα. Θα το πω πολύ παραδειγματικά. Στους ΝΟΜΕ συμμετέχουν τρεις κατηγορίες επιχειρήσεων. Αυτές που συμμετέχουν εδώ και πάρα πολύ καιρό κι έχουν παρουσία στην ελληνική αγορά, αυτές που συμμετέχουν σε κάποιες περιπτώσεις παλιές αλλά δεν έχουν παρουσία στην ελληνική αγορά, και οι νέες εταιρείες που μπαίνουν από τούδε και στο εξής στο σύστημα. Αυτό που λέει η τροπολογία αυτή των ΝΟΜΕ είναι το εξής: Οι νέοι που μπαίνουν στο σύστημα, θα πρέπει να καταθέσουν ένα business plan που να λένε πώς θα αναπτυχθούν στην εγχώρια αγορά. Μπορούν να κάνουν εξαγωγές όπως όλοι βεβαίως. Στις επόμενες δημοπρασίες θα ελέγχεται από τη ΡΑΕ αν τηρείται το business plan κι αν έχουν ικανοποιητική παρουσία στην ελληνική αγορά. Αυτή είναι η μία τροπολογία. Η δεύτερη τροπολογία αφορά τις δημοπρασίες. Όπως ξέρετε, γίνεται μια σειρά δημοπρασιών τον χρόνο. Σε κάθε δημοπρασία αναπροσαρμόζεται το ποσοστό της ποσότητας που μπαίνει σε δημοπρασία, ανάλογα με την πορεία του ποσοστού της ΔΕΗ στη λιανική αγορά. Όσο απέχουμε από τον στόχο, δηλαδή κάθε φορά που έχουμε το 75% για παράδειγμα φέτος αν έχουμε 82% τη ΔΕΗ, αναπροσαρμόζουμε την ποσότητα του ΝΟΜΕ για να μειωθεί το μερίδιο της ΔΕΗ τελικά στην αγορά. Αυτό που λέει η τροπολογία, αντί για αναπροσαρμογή να γίνεται για μία δημοπρασία, θα γίνεται σε δύο δημοπρασίες. Η κεντρική του ιδέα είναι πάρα πολύ απλή, δηλαδή να διευκολύνουμε τις απότομες διακυμάνσεις και να τις κάνουμε πιο ομαλές. Αυτές είναι οι δύο τροπολογίες. Υπάρχουν και μια σειρά από νομοτεχνικές βελτιώσεις, οι οποίες στο σύνολό τους είναι πάρα πολλές. Είναι και πολύ μεγάλο το νομοσχέδιο, όπως ξέρετε. Είναι περίπου τριάντα πέντε νομοτεχνικές βελτιώσεις. Όλες είναι γραμματικού ή συντακτικού χαρακτήρα. Δεν θέλω να σταθώ σε καμμία απ' αυτές. Αν θέλετε να σας διαβάσω κάποιες υποδειγματικά.
Να τις μοιράσετε, κύριε Υπουργέ.
Ωραία, θα τις μοιράσω. Σας ευχαριστώ πολύ.
Θα ήθελα να ανακοινώσω στο Σώμα ότι η συνεδρίαση της Δευτέρας δεν θα αρχίσει, όπως ήταν προγραμματισμένη, στις 12.00΄. Θα αρχίσει στις 10.00΄. Το είπαμε το πρωί, απλώς το επαναλαμβάνω.
Πόσοι Υπουργοί και Βουλευτές είναι ακόμα να μιλήσουν σήμερα, κύριε Πρόεδρε;
Είναι προγραμματισμένο να μιλήσουν δύο ακόμα Υπουργοί. Παρακαλώ, ο κ. Μεϊκόπουλος έχει τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, ανεξάρτητα από το πώς προσεγγίζει κανείς την τρέχουσα πολιτική και οικονομική επικαιρότητα, νομίζω ότι σε πολύ λίγο χρονικό διάστημα, σε ελάχιστους μήνες θα βρεθούμε όλοι μας - ως πολιτικό σύστημα μιλάω, όχι ως κυβέρνηση από τη μία και αντιπολίτευση από την άλλη - μπροστά σε ένα πολύ συγκεκριμένο γεγονός. Λήγει το τρέχον χρηματοδοτικό πρόγραμμα, το τρέχον δημοσιονομικό πρόγραμμα προσαρμογής. Κανένας από τους θεσμούς, σύμφωνα και με τα δημοσιεύματα, δεν θέλει την επανάληψη ή τη σύναψη, αν θέλετε, καινούργιας δανειακής σύμβασης, οπότε θα κληθούμε αφ' ενός να προβληματιστούμε και αφ' ετέρου να χαράξουμε την Ελλάδα της επόμενης μέρας. Αυτό νομίζω ότι οφείλουμε να μας προβληματίσει ωςπολιτικό σύστημα. Δημοσιονομικά τώρα νομίζω ότι βρισκόμαστε σε ένα πολύ καλό επίπεδο, καθώς και το επιτόκιο του διεθνούς ομολόγου βρίσκεται σε επίπεδα του 2006, αλλά και τα πενταετή και διετή ομόλογα βρίσκονται σε πάρα πολύ καλό επίπεδο, σύμφωνα και με όσα λένε οι θεσμοί αλλά και όσα λέει ο διεθνής Τύπος. Ουσιαστικά ο στρατηγικός στόχος, το ότι δηλαδή για να μπορέσουμε να μιλήσουμε για την Ελλάδα της επόμενης μέρας θα πρέπει να έχουμε απρόσκοπτη και ομαλή πρόσβαση στις διεθνείς αγορές δανεισμού με χαμηλό επιτόκιο, βρίσκεται όλο και πιο κοντά. Αυτό, λοιπόν, είναι το περίγραμμα πάνω στο οποίο θα κληθούμε όλοι μας να τοποθετηθούμε το επόμενο ακριβώς χρονικό διάστημα. Και νομίζω ότι υπάρχει και ένα κοινό σημείο, δεν νομίζω να διαφωνήσει κανείς ότι η περιγραφή της Ελλάδας της επόμενης ημέρας ξεπερνά σε διάρκεια ζωής και τη συγκεκριμένη Κυβέρνηση, αλλά ξεπερνά και τις όποιες μικροκομματικές αντιπαραθέσεις. Επομένως και το συγκεκριμένο πολυνομοσχέδιο με τα τελευταία προαπαιτούμενα τάσσεται σε ένα συγκεκριμένο οδικό χάρτη, ο οποίος είναι πάρα πολύ συγκεκριμένος για το αμέσως επόμενο χρονικό διάστημα. Με το κλείσιμο, λοιπόν, της τρίτης αξιολόγησης την καινούργια έξοδο που θα επιχειρηθεί στις αγορές και τη δημιουργία ενός μαξιλαριού ασφαλείας για ασφαλή και καθαρή έξοδο της χώρας στην αγορά, έχουμε τη συζήτηση για τη συγκεκριμενοποίηση των μεσοπρόθεσμων μέτρων για το ακανθώδες ζήτημα του χρέους. Πρέπει να συνεχιστεί οπωσδήποτε η αποκλιμάκωση των ελληνικών ομολόγων και να ξεκινήσει το γρηγορότερο δυνατόν, έτσι ώστε τον Αύγουστο του 2018 να μπορεί η χώρα να δανείζεται από τις διεθνείς αγορές χρήματος και όχι να δανείζεται από τους κρατικούς προϋπολογισμούς των κρατών - μελών της Ευρωπαϊκής Ένωσης. Αν εξειδικεύσουμε μια προς μια τις εν λόγω διατάξεις του πολυνομοσχεδίου, νομίζω ότι αποφεύγουμε σε πολύ μεγάλο βαθμό εκείνο που είχαμε συνηθίσει στο παρελθόν, δηλαδή διατάξεις οι οποίες είχαν αυστηρά δημοσιονομικό χαρακτήρα αρνητικό για το σύνολο του κοινωνικού σώματος, και τολμώ να πω ότι υπάρχουν και διατάξεις με έντονη αυτή τη φορά μεταρρυθμιστική χροιά. Να αναφερθούμε, λοιπόν, στο ζήτημα της απλοποίησης των διαδικασιών, όσον αφορά την άδεια εγκατάστασης μιας επιχείρησης ή την επέκταση της υφιστάμενης. Να αναφερθούμε στις διατάξεις, που διαμορφώνουν μια βελτίωση του επιχειρηματικού περιβάλλοντος με την ανάπτυξη οργανωμένων επιχειρηματικών πάρκων και στήριξη των κατάλληλων υποδομών, όπου θα συγκεντρώνονται οι επιχειρηματικές και βιομηχανικές δραστηριότητες και ο στόχος είναι να μπορέσει επιτέλους να μειωθεί το κόστος λειτουργίας των επιχειρήσεων, να μπορέσουν να ενθαρρυνθούν οι συμπράξεις, η δημιουργία ολοκληρωμένων αλυσίδων αξίας και η μεταφορά και η διάχυση της τεχνολογίας. Έρχομαι σε μια ακόμα διάταξη η οποία χρήζει αναφοράς, καθώς μιλώντας πλέον σε προσωπικό επίπεδο, αφορά κυρίως τον εκλογικό μου νομό, τη Μαγνησία. Θέλω να αναφερθώ στον εκσυγχρονισμό και τη συγκέντρωση της λατομικής νομοθεσίας και την απλούστευση, αν θέλετε, της αδειοδότησης εργασιών, έρευνας και εκμετάλλευσης λατομικών ορυκτών, η οποία θα ενισχύσει τον εξορθολογισμό και θα συμβάλει στην ενιαία αντιμετώπιση των διαδικασιών αλλά και του χρόνου για τις μισθώσεις και τη χορήγηση των εγκρίσεων των λατομείων. Με τον Υπουργό, κ. Σταθάκη έχουμε βρεθεί πάρα πολλές φορές με τους λατόμους της περιοχής του Πηλίου. Επιτέλους δόθηκε λύση σε ένα χρονίζον πρόβλημα. Νομίζω ότι αυτή η λύση που δόθηκε και ορθολογική είναι αλλά και θα οδηγήσει τους ανθρώπους να ξαναμπούν να δουλέψουν. Ξέρετε πολύ καλά, κύριε Σταθάκη, ότι είναι μια δραστηριότητα η οποία δίνει ζωή σε μια περιοχή. Δεν θα ήθελα να σταθώ σε κάποιες άλλες διατάξεις. Θα μου επιτρέψετε, κυρίες και κύριοι συνάδελφοι, να κάνω μια ευρύτερη τοποθέτηση για το κομμάτι των εργασιακών. Ακούστηκε μια σκληρή κριτική τις τελευταίες ημέρες, αναφορικά με τα πεπραγμένα της συγκεκριμένης Κυβέρνησης στο εργασιακό κομμάτι. Κυρίες και κύριοι συνάδελφοι, όντως αν μας κρίνετε από την άποψη ότι δεν πετύχαμε την αποκατάσταση των συλλογικών διαπραγματεύσεων αφ' ενός, και αφ' ετέρου δεν καταφέραμε να αποκαταστήσουμε τον κατώτατο μισθό στα επίπεδα τα οποία είχαμε περιγράψει, ναι αυτό είναι μια πραγματικότητα. Και ξέρετε πολύ καλά, όσο και αν αντεπιχειρηματολογείτε περί του αντιθέτου ότι και τα εργασιακά ήταν απότοκα ενός συμβιβασμού, ο οποίος έγινε το καλοκαίρι του 2015. Όμως είναι τόσο καταστροφική η προσέγγιση της συγκεκριμένης Κυβέρνησης στον εργασιακό στίβο; Δηλαδή είναι καταστροφικές οι θετικές παρεμβάσεις της Κυβέρνησης για την ανάκτηση της εργασίας, με την ανεργία από το 27% να μειώνεται στο 20%; Εγώ ακούω ως σοβαρό το επιχείρημα ότι όντως μέχρι και πρότινος το ισοζύγιο μόνιμων προσλήψεων, με θέσεις ημιαπασχόλησης, ήταν αρνητικό. Υπάρχει όμως ένα ποιοτικό στοιχείο, κυρίες και κύριοι συνάδελφοι, ότι στο τέλος του 2017 για πρώτη φορά μετά από επτά, οκτώ ολόκληρα χρόνια, έχουμε περισσότερες μόνιμες προσλήψεις από τις προσλήψεις ημιαπασχόλησης. Δεν είναι ένα ποιοτικό στοιχείο αυτό, το οποίο πρέπει και η Κυβέρνηση να ενισχύσει περαιτέρω την προσπάθεια, ώστε να αυξηθούν περαιτέρω οι μόνιμες θέσεις απασχόλησης; Είναι δεξιά πολιτική ότι ένα περίπου δισεκατομμύριο ευρώ έχει κατανεμηθεί σε προγράμματα ενίσχυσης εκατόν εβδομήντα επτά χιλιάδων ανέργων, εκ των οποίων εκατόν είκοσι μία χιλιάδες επέστρεψαν στην εργασία; Είναι καταστροφικό ότι θα προηγείται η καταβολή δεδουλευμένων των εργαζομένων για έξι μήνες στη σειρά κατάταξης των πιστωτών για πτωχευμένες επιχειρήσεις; Θυμίζω ότι ήταν η πρώτη μνημονιακή νομοθεσία, αναφορικά με το ποιος θα πληρώνεται στις υπό πτώχευση επιχειρήσεις. Είναι καταστροφικό αυτό; Κυρίες και κύριοι συνάδελφοι, θα ήθελα να πω και δύο κουβέντες για το ζήτημα της περιβόητης διάταξης για την απεργία. Είναι ουδέτερη διάταξη; Όχι δεν είναι ουδέτερη διάταξη. Προφανώς και δεν είναι. Κυρίες και κύριοι συνάδελφοι, το πήγα και λίγο παραπέρα ότι δηλαδή αν είχαμε μια κοινωνία με έντονη πολιτικοποίηση και συμμετοχή, ναι μια τέτοια διάταξη θα μπορούσε να αποτελέσει και προϊόν διαλόγου ανάμεσα στα προοδευτικά κόμματα του πολιτικού συστήματος. Έχοντας ζήσει, όμως, τι σημαίνει η αποχή των εργαζομένων από τους συνδικαλιστικούς χώρους, θα πω ότι αποτελεί μια διάταξη, η οποία θα δημιουργήσει πρόσθετα προβλήματα. Δεν θα μπω στην επιχειρηματολογία που όντως ισχύει για το ποια ακριβώς σωματεία περιλαμβάνει και αφορά. Έχουν ακουστεί πάρα πολλές φορές. Θα πρέπει, όμως, να κριθεί αυτή η Κυβέρνηση από την αναγκαιότητα μιας τέτοιας διάταξης; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τι είχαμε στο τραπέζι των διαπραγματεύσεων; Είχαμε να μας προτείνουν το lock - out, είχαμε το δικαίωμα της ανταπεργίας, είχαμε τις απολύσεις συνδικαλιστικών στελεχών, όλες αυτές τις απαιτήσεις οι οποίες συνεπικουρήθηκαν και από τον ΣΕΒ άρα και από μερίδα της Αντιπολίτευσης και ενώ φωτογραφίζουν την Αξιωματική Αντιπολίτευση, αποκρούστηκαν.
Παρακαλώ, ολοκληρώστε, κύριε συνάδελφε.
Έχουμε, λοιπόν, μια διάταξη - προϊόν συμβιβασμού και μακάρι αυτή η Κυβέρνηση να δημιουργήσει τα περιθώρια, ούτως ώστε να μπορέσει να παρθεί πίσω. Δεν προσπαθώ να ωραιοποιήσω καμμία κατάσταση. Εκείνο, όμως, που θα ήθελα για πολλοστή φορά να αναφέρω, είναι ότι σε επίπεδο δημοσιονομικών μεγεθών πάμε καλά και παίρνουμε τα εύσημα και για την ολοκλήρωση της αξιολόγησης. Το ζήτημα, κυρίες και κύριοι συνάδελφοι, είναι να μεταφραστεί αυτό το θετικό πρόσημο και στην κοινωνική καθημερινότητα. Σας ευχαριστώ πάρα πολύ.
Τον λόγο έχει ο κ. Καραμανλής.
Σας ευχαριστώ πολύ, κύριε Πρόεδρε. Κυρίες και κύριοι Βουλευτές, νομίζω ότι οι περισσότεροι απ' όσους παρακολουθούν τη συζήτηση αυτή, θα συμφωνήσουν μαζί μας ότι ζούμε πραγματικά ιστορικές στιγμές αυτές τις μέρες, διότι το παρόν νομοσχέδιο είναι κατά την δική μας άποψη, την άποψη της Αντιπολίτευσης, η εμβληματικότερη κατάρρευση του αριστερού αφηγήματος μιας δήθεν αριστερής Κυβέρνησης, διότι εσείς που θα καταργούσατε τα μνημόνια με ένα άρθρο και έναν νόμο, τελικά φαίνεται ότι χρειάζεστε τετρακόσια άρθρα, για να κλείσετε άρον - άρον μια οδυνηρή αξιολόγηση. Εσείς που ως αντιπολίτευση διαμαρτυρόσασταν και απειλούσατε θεούς και δαίμονες, αν δεν ήταν άψογες οι κοινοβουλευτικές διαδικασίες, τώρα φέρνετε στη Βουλή για να περάσετε μέσα σε δύο και τρεις μέρες μια ατελείωτη λίστα μέτρων, που προφανώς θέλετε κανένας Βουλευτής να μη διαβάσει, κανένας Βουλευτής να μη συζητήσει, κανένας να μην προβληματιστεί, απλά να έλθουν, να ψηφίσουν και να φύγουν. Σα να μην έφταναν όλα αυτά, εσείς που ως αντιπολίτευση σε πολλές περιπτώσεις συμμετείχατε, σε άλλες περιπτώσεις ευνοήσατε ή ανεχθήκατε τόσους προπηλακισμούς πολιτικών σας αντιπάλων, εσείς που πολλές φορές πρωτοστατήσατε στην πολιτική της μούντζας στην πλατεία Συντάγματος, τώρα εσείς είστε που βλέπετε τους Υπουργούς σας, να δέχονται σε ζωντανή μετάδοση μαθήματα πολιτικού ακτιβισμού και συνδικαλισμού. Ήταν ειλικρινά στενάχωρη - νομίζω - η εικόνα μιας νέας και συμπαθούς πολιτικού και μιας πιο έμπειρης, να στέκονται ανήμπορες και εντελώς αμήχανες απέναντι στους συνδικαλιστές του ΠΑΜΕ. Αυτή η εμπειρία προφανώς είναι κι αυτή το τέλος μιας αυταπάτης. Ξέρετε, η αλαζονεία της εξουσίας φαίνεται ότι σας παρέσυρε και από θύτες γίνεστε θύματα. Νομίζω ότι ήλθε η ώρα να συνειδητοποιήσουμε όλοι σ' αυτή την Αίθουσα ότι δεν είστε πλέον οι ριζοσπάστες αριστεροί\ αλλά τελικά οι σύμμαχοι και οι συνομιλητές της τρόικας. Δεν είναι, όμως, μόνο οι αλλαγές στο θέμα της απεργίας που ξεχωρίζουν από το νομοσχέδιό σας. Ανάμεσα στα τόσα και τόσα μέτρα, πριν κάνω μια σύντομη αναφορά σε εκείνα που αφορούν το αντικείμενό μου, το Υπουργείο Υποδομών και Μεταφορών, θα ήθελα να σταθώ και σε ένα ακόμα μέτρο, που νομίζω ότι έχει συζητηθεί αρκετά μέσα στην Αίθουσα αυτή, στο ζήτημα των επιδομάτων στους πολύτεκνους και τους τρίτεκνους. Στέκομαι εδώ, γιατί νομίζω πως πολλοί σε αυτή την Αίθουσα είπαν το προφανές ότι, δηλαδή, αυτή η πολιτική είναι και κοντόφθαλμη αλλά και εθνικά ανεύθυνη. Τα επιδόματα αυτά δεν ήταν ρουσφέτια, δεν ήταν χάρες, δεν ήταν απλώς κοινωνική πολιτική. Ήταν η αυτονόητη πολιτική που έπρεπε να ακολουθήσουμε. Η πατρίδα μας γερνάει και - ακόμα χειρότερα! - όλοι ξέρουμε ότι ο πληθυσμός συρρικνώνεται. Οι θάνατοι, όπως δείχνουν τα στατιστικά στοιχεία, θα ξεπεράσουν τις γεννήσεις. Εδώ είναι πολύ σημαντικό να θυμηθούμε τι είχε κάνει η κυβέρνηση της Νέας Δημοκρατίας το 2006, όταν είχε ψηφίσει τον ν.3454/2006. Ήταν ένας νόμος που παρείχε σημαντικά κίνητρα για τις πολύτεκνες οικογένειες. Ποιο ήταν το αποτέλεσμα; Το αποτέλεσμα την τριετία 2007-2009 ήταν να παρατηρηθεί μια αξιοσημείωτη αύξηση των γεννήσεων κατά οκτώ χιλιάδες περίπου ετησίως. Αυτό τι σημαίνει; Ότι ένας νόμος πρέπει να κρίνεται μακροπρόθεσμα. Τα κίνητρα, λοιπόν, αυτά αποτελούν την ελάχιστη ανταπόδοση, που θα έπρεπε να δίνουμε σε αυτούς τους ανθρώπους. Δεν είναι ένα φιλοδώρημα, δεν είναι μια πολυτέλεια. Είναι ανάγκη. Έρχομαι τώρα πολύ γρήγορα στις τρεις διατάξεις του πολυνομοσχεδίου, οι οποίες εντάσσονται στο Υπουργείο Υποδομών και Μεταφορών και στις οποίες θέλω να αναφερθώ. Η πρώτη είναι αυτή του άρθρου 217, με το οποίο δημιουργείται το ΚΗΣΠΑΤΕ, ένα Κεντρικό Ηλεκτρονικό Σύστημα Παρακολούθησης Τεχνικών Έργων. Και σε αυτό η Κυβέρνηση για άλλη μια φορά μας δημιουργεί μια σύγχυση, διότι ενώ το 2013 με τον ν.4013 είχε ήδη θεσπιστεί το Κεντρικό Ηλεκτρονικό Μητρώο Δημοσίων Συμβάσεων, μέσω του οποίου καταγράφονται όλα τα απαραίτητα στοιχεία για την ηλεκτρονική παρακολούθηση μελετών, έργων προμηθειών, έρχεται σήμερα η Κυβέρνηση και δημιουργεί μια άλλη δομή, το ΚΗΣΠΑΤΕ, ένα άλλο νέο σύστημα παρακολούθησης αυτή τη φορά μόνο για τα δημόσια έργα. Αποτέλεσμα και ερώτημα είναι ότι εδώ πέρα έχουμε ένα ζήτημα σύγκρουσης δύο ομοειδών συστημάτων παρακολούθησης. Το εν λόγω άρθρο θα μου επιτρέψετε να πω ότι είναι πρόχειρα γραμμένο. Και η πρόβλεψη που εμείς κάνουμε, είναι ότι θα δημιουργήσει προβλήματα στην εφαρμογή του. Ένα δεύτερο άρθρο στο οποίο θα ήθελα να σταθώ, είναι το άρθρο 218 για το Σώμα των Ειδικών Επιμετρητών Δημοσίων και Ιδιωτικών Έργων. Το πρόβλημα στα δημόσια έργα δεν είναι το θέμα των επιμετρητών. Το πρόβλημα στα δημόσια έργα, κατά την άποψή μας, είναι η επίβλεψη. Και αντί να κάνει κάτι για αυτό η Κυβέρνηση, δηλαδή να περάσει η επίβλεψη των δημοσίων έργων και σε ιδιώτες μηχανικούς, δημιουργεί ένα νέο Σώμα Ειδικών Επιμετρητών. Και για να ξέρουμε τι λέμε σε αυτή την Αίθουσα, «επιμέτρηση» σημαίνει μετράω ποσότητες και τιμές ενός έργου και έχουμε τώρα μια διάταξη, που προβλέπει μεν ένα Σώμα αλλά δεν αναφέρει τίποτα σχετικά με το τι θα κάνει, σε ποιο πλαίσιο θα το κάνει και πώς θα το κάνει. Οπότε περιμένουμε με ενδιαφέρον τις υπουργικές αποφάσεις που θα αποσαφηνίσουν τον νόμο. Όμως αυτό δείχνει την προχειρότητα στον τρόπο που νομοθετείτε. Κλείνω με το άρθρο 219Α. Με αυτό μειώνεται ο χρόνος στα τουριστικά γραφεία και στα γραφεία ενοικιάσεως αυτοκινήτων για την εκμίσθωση ενοικιαζόμενων αυτοκινήτων με οδηγό από έξι σε τρεις ώρες. Ελπίζουμε κι ευχόμαστε, κύριε Υπουργέ, μια που είστε εδώ, να έρθει επιτέλους στη Βουλή το νομοσχέδιο για τις μεταφορές, το οποίο περιμένουμε εδώ και τέσσερις μήνες, το οποίο και προαναγγέλλετε κάθε εβδομάδα. Τότε θα τα δούμε όλα αυτά αναλυτικά και ο κάθε κατεργάρης θα κάτσει στον πάγκο του. Κυρίες και κύριοι της Κυβέρνησης, διαβάζοντας κανείς το σημερινό νομοσχέδιο, του γεννιούνται μια σειρά από ερωτήματα: Οι αγωνιστικές σας και οι αριστερές σας περγαμηνές που πήγαν; Τι απέγιναν οι κινηματικές σας καταβολές και τι έγιναν οι ατέρμονες συζητήσεις στις πλατείες των αγανακτισμένων, στις οποίες συμμετείχαν και κορυφαίοι Υπουργοί σας; Πώς θα ψηφίσετε αυτά τα μέτρα και συγχρόνως θα αντιμετωπίσετε τους ψηφοφόρους σας; Η κοινωνία σάς ψήφισε την πρώτη φορά, για να βγάλετε τη χώρα από τα μνημόνια και τη δεύτερη φορά σάς ξαναψήφισε, για να διαχειριστείτε το μνημόνιο που φέρατε με κοινωνικό πρόσωπο. Τελικά, όμως, τι κάνετε; Φέρνετε κι άλλα μνημόνια, ψηφίζετε κάθε τρεις και λίγο ακόμα πιο σκληρά μέτρα, μέτρα που καμμιά άλλη κυβέρνηση, η αλήθεια είναι, δεν θα τολμούσε και δεν θα μπορούσε να προτείνει να περάσει από αυτό το Κοινοβούλιο και οδηγείτε τη χώρα στο απόλυτο αδιέξοδο. Σας ευχαριστώ πολύ.
Κι εγώ ευχαριστώ. Για να ξέρετε τη σειρά, κυρίες και κύριοι συνάδελφοι, θα μιλήσουν τώρα δύο Βουλευτές και μετά ο κ. Σπίρτζης. Τον λόγο έχει ο κ. Σταύρος Αραχωβίτης, Βουλευτής του ΣΥΡΙΖΑ, για επτά λεπτά.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, το παρόν νομοσχέδιο αποτελεί την επισφράγιση του κλεισίματος της τρίτης αξιολόγησης, μιας διαδικασίας που μας φέρνει όλο και πιο κοντά στην επιστροφή στην κανονικότητα, τόσο στην εθνική όσο και στην ευρωπαϊκή, μετά τον Αύγουστο του τρέχοντος έτους. Αποτυπώνει δε τους συσχετισμούς δυνάμεων κατά τη διαδικασία της διαπραγμάτευσης όλο αυτό το διάστημα. Ξεκινώντας, τώρα, με το τμήμα Β΄ του νομοσχεδίου, του κομματιού που αφορά τις διατάξεις του Υπουργείου Οικονομίας και Ανάπτυξης, στο άρθρο 121 έχουμε μια τροποποίηση του πρόσφατου ν.4497/2017 για το εμπόριο. Θα ήθελα να τονίσω ως θετικό το γεγονός, κυρίες και κύριοι συνάδελφοι, ότι η τροποποίηση εξαιρεί τους παραγωγούς αγροτικών προϊόντων, οι οποίοι μπορούν πλέον άμεσα να εκδίδουν νέες άδειες για τη δραστηριοποίηση σε κάθε μορφή υπαίθριου εμπορίου και δεν χρειάζεται να περιμένουν να τεθεί σε λειτουργία το πληροφοριακό σύστημα. Αυτό είναι ένα από τα θετικά του νομοσχεδίου. Επίσης στο νομοσχέδιο υποδεχόμαστε θετικά ένα νέο πλαίσιο για τους ελέγχους και την εποπτεία της αγοράς. Πιο συγκεκριμένα πρόκειται για μια ολιστική αντίληψη στην αντιμετώπιση των ελέγχων, θεσπίζοντας ενιαίες αρχές και διαδικασίες για την εποπτεία της αγοράς και τη διενέργεια ελέγχων. Εισάγονται κοινά εργαλεία και μεθοδολογία για όλους τους ελεγκτικούς φορείς και καθορίζονται με σαφήνεια τα δικαιώματα και οι υποχρεώσεις τόσο του ελεγχόμενου όσο και του ελεγκτή, διασφαλίζοντας έτσι τη διαφάνεια και το αδιάβλητο των διαδικασιών. Είναι ένα θετικότατο μήνυμα τόσο για τους επαγγελματίες όσο και για τη νέα γενιά, το ότι εισάγεται σαν βασική αρχή η υποστήριξη της συμμόρφωσης των επιχειρήσεων αντί των κατασταλτικών λογικών του παρελθόντος, ενός απαρχαιωμένου και αναποτελεσματικού μοντέλου που ήθελε το κράτος ως τιμωρό. Στο σημείο, όμως, αυτό θα ήθελα να αναφερθώ στους ελέγχους που αφορούν στην ασφάλεια των καταναλωτών και συγκεκριμένα στα τρόφιμα. Υπάρχει μια πολύ σημαντική κατηγορία ελέγχων, που διαχρονικά κατευθύνεται από ένα πολύ σαφές ευρωπαϊκό κανονιστικό πλαίσιο. Αφορά τα τρόφιμα τόσο φυτικής όσο και ζωικής προέλευσης. Ήδη η εμπειρία από την εφαρμογή των κοινοτικά εκπορευόμενων ελέγχων έχει αποκτηθεί. Οφείλεται στο ότι στην Ευρώπη, η ευαισθησία για την προστασία της υγείας του ανθρώπου και του περιβάλλοντος αποτελεί εδώ και δεκαετίες ακρογωνιαίο λίθο των πολιτικών. Ως εκ τούτου το εισαγόμενο πλαίσιο δεν θα πρέπει να είναι διαφορετικό και θα πρέπει να ισχύει ότι και στους ευρωπαϊκούς κανονισμούς που εφαρμόζονται ήδη. Έτσι θα πρέπει να γίνει σαφές - με αναφορά - ότι υπερισχύει το ευρωπαϊκό πλαίσιο, αν αυτό είναι αυστηρότερο ως προς τις εισερχόμενες διατάξεις του νομοσχεδίου. Στο τμήμα Α΄ που αφορά τις διατάξεις του Υπουργείου Περιβάλλοντος και Ενέργειας, υποδεχόμαστε τη σύσταση του ενιαίου φορέα «Ελληνικό Κτηματολόγιο» που θα είναι φορέας του δημοσίου με τη μορφή του νομικού προσώπου δημοσίου δικαίου. Η κυριότητα και η συναφής διαχείριση των δεδομένων της ακίνητης περιουσίας οφείλει να ανήκει - και θα ανήκει - αποκλειστικά στο κράτος και αυτό κάνει το νομοσχέδιο. Ο νέος ενιαίος φορέας «Ελληνικό Κτηματολόγιο», όπως ισχύει σε όλες τις ευρωπαϊκές χώρες είναι δημόσιος και προβλεπόταν ήδη από το 1998. Υπήρχε σχετική πρόβλεψη στη νομοθεσία. Το ερώτημα που προκύπτει είναι το εξής: Γιατί δεν το κάνατε μέχρι τώρα, κύριοι της Αντιπολίτευσης; Μήπως δεν επιθυμούσατε τα οφέλη από τη σύσταση ενός τέτοιου δημοσίου φορέα, ενιαίου; Μήπως γιατί δεν θέλατε ενιαία εφαρμογή των κανόνων επί της ακίνητης περιουσίας, που εξασφαλίζεται από την ενιαία εποπτεία; Μήπως γιατί η διαφάνεια και η αποτελεσματικότητα είναι λέξεις ανεπιθύμητες; Στο τμήμα Δ΄ η ρύθμιση που αφορά την απαρτία για τη κήρυξη της απεργίας των πρωτοβάθμιων σωματείων, έχει, δυστυχώς, αναδειχτεί σε ένα πεδίο πρόσφορο για αλλοπρόσαλλες αντιδράσεις και επίδειξη ασυνέπειας από όλες τις πλευρές της Αίθουσας. Κυρίες και κύριοι συνάδελφοι, απέναντι στις αντεργατικές απαιτήσεις των θεσμών και των ντόπιων εκφραστών τους, όμως, που κινούνταν με τη λογική της πιο ακραίας νεοφιλελεύθερης αντίληψης, σήμερα κλείνει οριστικά το κομμάτι του συνδικαλιστικού νόμου. Να θυμίσω μερικές από τις απαιτήσεις, γιατί συνηθίζουμε να τα ξεχνάμε αυτά, οι οποίες αποκρούστηκαν με επιτυχία. Είχαμε την απαίτηση για θεσμοθέτηση της ανταπεργίας, του lock out. Είχαμε την απαίτηση για αλλαγή στον χρόνο προειδοποίησης για την κήρυξη της απεργίας. Είχαμε την απαίτηση για θεσμοθέτηση της γενικής ρήτρας απόλυσης των συνδικαλιστικών στελεχών, αλλά και τη συρρίκνωση του χρόνου των συνδικαλιστικών αδειών. Όλα αυτά, λοιπόν, αποκρούστηκαν και η μόνη αλλαγή που συμφωνήθηκε αφορά τον κανόνα της απαρτίας - και μόνο της απαρτίας - στις γενικές συνελεύσεις των πρωτοβάθμιων σωματείων όταν συγκαλούνται προκειμένου να ληφθεί απόφαση για απεργία. Όμως και αυτή η υποχώρησή μας δεν αφορά τα σωματεία που είναι ευρύτερης περιφέρειας ή και πανελλαδικής έκτασης και δεν αφορά δευτεροβάθμιες οργανώσεις και τριτοβάθμια συνδικαλιστική οργάνωση. Ποια, όμως, είναι η έστω και καθυστερημένη αντιπρόταση της Νέας Δημοκρατίας; Κατά τη Νέα Δημοκρατία όχι η απαρτία, αλλά η σύμφωνη γνώμη για απεργία θα πρέπει να λαμβάνεται από το πενήντα συν ένα των οικονομικά τακτοποιημένων μελών. Επίσης, η εμβέλεια της ρύθμισης κατά τη Νέα Δημοκρατία θα πρέπει να αφορά και τις συνδικαλιστικές οργανώσεις πανελλαδικής αλλά και ευρύτερης εμβέλειας. Κι αυτά αποκρούστηκαν. Η Νέα Δημοκρατία ούτε μπορεί, ούτε θέλει να κρύψει, κύριοι συνάδελφοι, ότι παραμένει η πιο πιστή σύμμαχος της εργοδοσίας. Πιστοί ή άριστοι διαγωνίζονται τώρα με το ΔΝΤ στην αντιγραφή των εγχειριδίων του άκρατου νεοφιλελευθερισμού. Τέλος, θα ήθελα να αναφέρω δυο κουβέντες όσον αφορά τα επιδόματα των παιδιών. Εδώ θα πρέπει όλοι να σταθούμε στο γεγονός ότι στον προϋπολογισμό του Τομέα Αλληλεγγύης του Υπουργείου Εργασίας το συνολικό ποσό για την ενίσχυση των οικογενειακών επιδομάτων αυξάνεται κατά 40%. Ήταν ακόμα απολύτως αναγκαία και η εκλογίκευση του προηγούμενου συστήματος απονομής αυτών των επιδομάτων προς όφελος κατηγοριών που τώρα λαμβάνουν κατά πολύ μεγαλύτερα επιδόματα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Σε τριάντα δευτερόλεπτα τελειώνω, κύριε Πρόεδρε. Ο διακηρυγμένος στόχος μας ήταν - και παραμένει - να αντιστρέψουμε την τάση μείωσης και γήρανσης του πληθυσμού, αλλά και να εξαλείψουμε την παιδική φτώχεια. Η αύξηση του προϋπολογισμού και η δικαιότερη κατανομή του αποτελεί πραγματική κατάκτηση. Και, βέβαια, η άρση οποιασδήποτε απώλειας στην ανακατανομή είναι η διαρκής μας αγωνία και προσπάθεια. Ευελπιστώ ότι όποιες αστοχίες υπάρξουν, θα αντιμετωπιστούν άμεσα και αποτελεσματικά με τον καλύτερο τρόπο για όσους τις υποστούν. Σας ευχαριστώ πολύ και να ξέρετε ότι συνεχίζουμε.
Κι εγώ σας ευχαριστώ. Προχωρούμε με τον κ. Κασιδιάρη Βουλευτή της Χρυσής Αυγής. Παρακαλώ, κύριε Κασιδιάρη, έχετε τον λόγο.
Ο ελληνικός λαός γίνεται μάρτυρας μιας συνεχούς, μιας διαρκούς απόπειρας, ενός σχεδίου γενοκτονίας του μέσω δύο οδών παραλλήλων: Της οικονομικής καταστροφής και της εθνολογικής αλλοιώσεως. Μια ακόμη κυβέρνηση ανδρείκελο του διεθνούς τοκογλυφικού συστήματος, με ένα ακόμη νομοσχέδιο το οποίο έρχεται στα αγγλικά και αυτούσιο μεταφράζεται στην ελληνική, ένα νομοσχέδιο χιλίων πεντακοσίων σελίδων, ένα νομοσχέδιο τετρακοσίων άρθρων, το οποίο διενεμήθη στους κυβερνητικούς Βουλευτές για να το διαβάσουν μέσα σε δεκαεπτά μόλις ώρες. Επί της ουσίας, δηλαδή, για να το υπερψηφίσουν, λειτουργώντας ως όργανα της διεθνούς τοκογλυφίας. Έχουμε νέα σωρεία εξοντωτικών μέτρων και στυγνή φορολόγηση, που έχει έναν και μοναδικό στόχο: Την καταστροφή της ελληνικής οικονομίας. Το αφορολόγητο, εν τέλει, θα πέσει στα 5.700 ευρώ. Στόχος αυτού του μέτρου δεν μπορεί να είναι σε καμμία περίπτωση, οποιαδήποτε οικονομική ανάπτυξη. Αντίθετα, είναι η καταστροφή των χαμηλότερων οικονομικά στρωμάτων με απώτερο στόχο τον εκτοπισμό τους από την ελληνική επικράτεια. Απώτερος στόχος αυτής της πολιτικής είναι ο εκτοπισμός των Ελλήνων από την ελληνική επικράτεια, η γιγάντωση του μεταναστευτικού ρεύματος των Ελλήνων προς χώρες της Ευρωπαϊκής Ένωσης και ο εποικισμός της Ελλάδος από αλλοφύλους. Δεν είναι τυχαίο το σημαντικότερο άρθρο, το πιο καταστροφικό για την πατρίδα μας άρθρο του εν λόγω νομοθετήματος, το άρθρο 214 και σε συνέχεια αυτού το άρθρο 215, που εξοντώνει τις πολύτεκνες οικογένειες. Έχουμε 33% μείωση στα πολυτεκνικά επιδόματα - και αυτό είναι μια καταστροφή - με στόχο τη γενοκτονία των Ελλήνων. Η Κυβέρνηση χτυπάει τις πολύτεκνες οικογένειες με απώτερο στόχο στο άμεσο μέλλον να μην υπάρχουν Έλληνες στην Ελλάδα. Σε αντίθεση με τη δική σας πολιτική, η πολιτική της Χρυσής Αυγής, το πρόγραμμα της Χρυσής Αυγής προβλέπει αύξηση των πολυτεκνικών επιδομάτων για τους Έλληνες και κατάργηση των επιδομάτων και των μερισμάτων για τους αλλοδαπούς. Διότι, όπως είδαμε προσφάτως, το περιβόητο «κοινωνικό μέρισμα» το πήραν, σε τεράστιους αριθμούς, αλλοδαποί, λαθρομετανάστες και Ρομά. Εμείς θα καταργήσουμε αυτά τα μερίσματα, αυτά τα επιδόματα για τους ξένους και θα δίνουμε αποκλειστικά και μόνο επιδόματα σε Έλληνες. Έχουμε συνέχιση του σχεδίου αφελληνισμού της Ελλάδος μέσω της υφαρπαγής της περιουσίας των Ελλήνων. Γίνομαι πιο συγκεκριμένος: Άρθρα 207 έως 209, «Ηλεκτρονικοί πλειστηριασμοί». Η πρώτη κατοικία των Ελλήνων, για 500 ευρώ χρέη, θα περνάει σε ξένα funds, σε ξένους ομίλους, στα περιβόητα «κοράκια των αγορών». Και αυτό γίνεται σχεδόν αναίμακτα. Αυτός, άλλωστε, ήταν και ο λόγος που επελέγη ο Τσίπρας από τη διεθνή τοκογλυφία. Γι' αυτό προωθήθηκε το 2015 τόσο πολύ από τους νταβατζήδες της ενημέρωσης. Γι' αυτό βλέπαμε τον Τσίπρα το 2015 σε όλα τα κανάλια να λέει ότι θα καταργήσει τον ΕΝΦΙΑ και τη φορολογία. Έλεγε, «Κανένα σπίτι στα χέρια τραπεζίτη». Με αυτήν την εικόνα που πρόβαλαν όλη μέρα τα «κοράκια της ενημέρωσης», σε αγαστή σύμπραξη με τα «κοράκια της διεθνούς τοκογλυφίας», οδηγούμαστε σήμερα στο αίσχος αυτό της αριστερής Κυβέρνησης, η οποία παραχωρεί τα σπίτια των Ελλήνων στους ξένους ομίλους. Και αυτό γίνεται αναίμακτα. Αυτό το έθεσε πολύ συγκεκριμένα, βεβαίως, ο ανθέλληνας Ντάισελμπλουμ, που είπε επί λέξει: «Δεν μπορούσαμε να βρούμε καλύτερους υπηρέτες των συμφερόντων μας από Τσίπρα και Τσακαλώτο. Απ' όταν ανέλαβαν τη διοίκηση της Ελλάδος και της ελληνικής οικονομίας Τσίπρας και Τσακαλώτος, τα πράγματα είναι όσο καλύτερα γίνεται για εμάς». Και εννοούσε τη διεθνή τοκογλυφία. Σκοπός αυτής της πολιτικής είναι η καταστροφή της Ελλάδος. Σκοπός αυτής της πολιτικής είναι ο ελληνικός λαός να γίνει μειοψηφία μέσα στην πατρίδα του. Απέναντι σε όλα αυτά είναι το πρόγραμμα της Χρυσής Αυγής, προβλέπει φοροαπαλλαγές για όλα τα τέκνα, οι πολύτεκνοι να μην φορολογούνται, να προστατεύεται η πρώτη κατοικία, να έχει προτεραιότητα ο Έλληνας στην εργασία μέσω της θέσπισης ειδικών εισφορών για τις επιχειρήσεις που επιθυμούν να απασχολούν αλλοδαπούς, επιδότηση της εργασίας και όχι της ανεργίας. Αντί για επιδόματα ανεργίας να επιδοτούμε τους Έλληνες πολίτες, οι οποίοι εργάζονται, ούτως ώστε τα μεροκάματα να είναι υψηλά και να μπορεί ο Έλληνας οικογενειάρχης να θρέφει την οικογένειά του. Βέβαια, όπως προείπα, το βασικότερο βήμα θα είναι ο αποκλεισμός αλλοδαπών και Ρομά από επιδόματα πολυτεκνικά, από μερίσματα και από κοινωνικές παροχές, ούτως ώστε τα χρήματα - το λέμε, το διαχωρίζουμε - να πηγαίνουν στους Έλληνες πολίτες. Θέσπιση ακατάσχετου για τις πολύτεκνες οικογένειες: Όπως κάνατε με το ακατάσχετο για την κρατική χρηματοδότηση των κομμάτων, που βλέπουμε τα κόμματα - ΠΑΣΟΚ και Νέα Δημοκρατία - να χρωστάνε 420 εκατομμύρια και να αυξάνει το ακατάσχετο ποσοστό της κρατικής χρηματοδότησης γι' αυτά τα κόμματα ο ΣΥΡΙΖΑ, εμείς λέμε ακατάσχετο για τις πολύτεκνες οικογένειες και άμεση κατάσχεση της περιουσίας των κομμάτων ΠΑΣΟΚ και Νέας Δημοκρατίας, καθώς και όλων των κομμάτων που χρωστούν στο ελληνικό δημόσιο. Όταν αναλάβουμε τη διακυβέρνηση της χώρας, σε αυτούς οι οποίοι χρωστούν εκατοντάδες εκατομμύρια στο ελληνικό δημόσιο, θα τους πάρουμε τα γραφεία, τα αυτοκίνητα, ακόμα και τον αέρα που αναπνέουν. Διότι η χώρα κατεστράφη από τις συγκεκριμένες πολιτικές παρατάξεις που σήμερα πλέον τείνουν να γίνουν όχι κόμματα αλλά «αποκόμματα», αλλά συνεχίζεται η κλοπή του δημοσίου χρήματος ακόμα και μέσω της κρατικής επιχορήγησης προς τα κόμματα αυτά. Παρεμπιπτόντως να πω ότι η Χρυσή Αυγή δεν λαμβάνει ούτε μισό ευρώ κρατικής χρηματοδότησης από το δημόσιο. Λειτουργούμε, όμως, άριστα και έχουμε αποδείξει ότι τα κόμματα δεν χρειάζονται χρηματοδότηση. Μέσω του παρόντος νομοσχεδίου εκποιείται επίσης ο εθνικός πλούτος της Ελλάδος. Στο υπερταμείο περνάνε άλλες δεκατέσσερις ΔΕΚΟ, νευραλγικές εταιρείες, η ελληνική ενέργεια μέσω της ΔΕΗ, το νερό μέσω της ΕΥΔΑΠ, οι συγκοινωνίες μέσω του ΟΑΣΑ. Έχουμε δηλαδή εκποίηση εταιρειών οι οποίες παράγουν λεφτά για το ελληνικό δημόσιο, κερδοφόρων εταιρειών και κυρίως εταιρειών οι οποίες δραστηριοποιούνται στον νευραλγικό τομέα της ενέργειας που περνάει σε ξένα χέρια γιατί αυτός είναι ο καλύτερος τρόπος για να γίνει η χώρα προτεκτοράτο ξένων δυνάμεων. Παράλληλα με αυτό παρέχεται ασυλία για ξένα εγκλήματα στη διοίκηση του ΤΑΙΠΕΔ. Αντί να πάνε στη φυλακή οι τεχνοκράτες του ΤΑΙΠΕΔ για την υπόθεση των είκοσι οχτώ ακινήτων του δημοσίου, τους παρέχετε ασυλία με νόμο. Και αυτό αποδεικνύει πως πλέον θέλετε να μετατρέψετε τη χώρα σε ένα κράτος προτεκτοράτο ξένων δυνάμεων. Θα κλείσω με το μεγάλο μήνυμα των ημερών, πως η Μακεδονία είναι μόνο ελληνική και κάθε άλλη πράξη από την παρούσα Βουλή θεωρείται πράξη εθνικής μειοδοσίας. Και θα απαντήσω στο αφήγημα αυτού του σταλινικού τεχνοκράτη που παριστάνει τον Υπουργό Εξωτερικών και λέει ότι έχει χρονίσει το πρόβλημα και πρέπει να το λύσουμε. Τι εννοεί να το λύσουμε; Να μπουν τα Σκόπια στο ΝΑΤΟ κατ' εντολή των Αμερικανών; Αυτό είναι λύση για τα Σκόπια. Για την Ελλάδα δεν υπάρχει πρόβλημα και γι' αυτό η μόνη ενέργεια που πρέπει να πράξει αυτή τη στιγμή η Ελλάς είναι να συνεχίσει το καθεστώς της αρνησικυρίας. Βέτο στην είσοδο των Σκοπίων στο ΝΑΤΟ, ούτως ώστε να αυξηθούν οι φυγόκεντρες τάσεις εντός αυτού του κρατιδίου που θα οδηγήσουν εν τέλει σε πόλεμο μεταξύ Σλάβων και Αλβανών και τότε η Ελλάς ως κυρίαρχη δύναμη στη Βαλκανική, τότε οι ελληνικές δυνάμεις ως δυνάμεις σταθερότητας, τότε ο ελληνικός στρατός θα μπει στα Σκόπια και επιτέλους θα απελευθερώσει αυτήν την προαιώνια ελληνική γη της Μακεδονίας, η οποία κατέχεται. Αυτό είναι το μήνυμα της Χρυσής Αυγής και με αυτό θα κλείσω. Μακεδονία μόνο ελληνική! Και η θέση μας αυτή είναι αδιαπραγμάτευτη.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθητές και μαθήτριες και δύο εκπαιδευτικοί - συνοδοί τους από το 3ο Γυμνάσιο Καβάλας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο Αναπληρωτής Υπουργός Οικονομίας και Ανάπτυξης κ. Αλέξανδρος Χαρίτσης, για να υποστηρίξει την τροπολογία που έχει καταθέσει.
Ευχαριστώ, κύριε Πρόεδρε. Κατ' αρχάς καταθέτουμε κάποιες νομοτεχνικές βελτιώσεις. Πρόκειται κυρίως για λεκτικές αναδιατυπώσεις και κάποιες διορθώσεις, για καλύτερη νομοθέτηση, όπως αυτές προέκυψαν από τη συζήτηση που προηγήθηκε χθες και προχθές στις αρμόδιες επιτροπές.
Επίσης, έχουμε καταθέσει μια τροπολογία. Πρόκειται για μία προσθήκη στο άρθρο 167 για την πάταξη φαινομένων αθέμιτου ανταγωνισμού και την προστασία του παραδοσιακού άρτου. Είναι το άρθρο για τα αρτοποιεία. Ικανοποιείται με αυτήν την προσθήκη και το δίκαιο, κατά τη γνώμη μας, αίτημα της Ομοσπονδίας των Αρτοποιών, όπως αυτό διατυπώθηκε και στην ακρόαση των φορέων χθες εδώ στη Βουλή. Ικανοποιούμε λοιπόν αυτό το αίτημα με τη συγκεκριμένη προσθήκη στο άρθρο 167. Νομίζω ότι έχει ήδη μοιραστεί και στους Βουλευτές. Σας ευχαριστώ, κύριε Πρόεδρε.
Τον λόγο έχει ο Υπουργός Υποδομών και Μεταφορών κ. Χρήστος Σπίρτζης. Επειδή δεν ήταν προηγουμένως, όταν το είχα πει στην Αίθουσα, να υπενθυμίσω ότι ο Κανονισμός προβλέπει σήμερα δώδεκα λεπτά ακόμα και για τον Πρωθυπουργό. Οπότε ρυθμίστε τον χρόνο σας.
Θα προσπαθήσω να ολοκληρώσω γρήγορα, κύριε Πρόεδρε. Κυρίες και κύριοι συνάδελφοι, ακούγοντας και σήμερα τη συνεδρίαση της Βουλής, λίγους μήνες πριν βγούμε οριστικά από την περιπέτεια που μας έβαλαν οι παλαιοκομματικές δυνάμεις, μπορούμε να επιβεβαιώσουμε για μία ακόμα φορά τις διαπιστώσεις των τελευταίων χρόνων. Πρώτη διαπίστωση: Η δυστυχία των νεοφιλελεύθερων δυνάμεων για τη λήξη των μνημονίων και η δυστυχία των δήθεν μεταρρυθμιστικών δυνάμεων για τη λήξη των μνημονίων από τη σημερινή Κυβέρνηση του Αλέξη Τσίπρα, για την έξοδο από την περιπέτεια που μας βάλατε. Είναι πρόβλημα για εσάς. Σας καταλαβαίνουμε. Σας νιώθουμε. Θα χάσετε δύο κύριους πυλώνες άσκησης των πολιτικών σας: Το άλλοθι του μνημονίου είναι το ένα, για να περνάτε ό,τι πιο αντικοινωνικό και αντιλαϊκό θα θέλατε, όπως στο παρελθόν. Και η συνεννόηση «κάτω από το τραπέζι» με τους δανειστές για την εφαρμογή των δικών σας πολιτικών ακόμα και τα τρία χρόνια που έχουμε διανύσει ως Κυβέρνηση. Η δεύτερη διαπίστωση είναι η συνεχής στρέβλωση όσων εμπεριέχονται όχι μόνο στο σημερινό σχέδιο νόμου, αλλά και σε κάθε δράση της Κυβέρνησης, από συγκεκριμένα μέσα μαζικής ενημέρωσης της Νέας Δημοκρατίας. Σήμερα ακούγοντας τους Βουλευτές και τα στελέχη της Νέας Δημοκρατίας νομίζεις ότι ακούς συγκεκριμένους δημοσιογράφους συγκεκριμένου τηλεοπτικού και ραδιοφωνικού σταθμού. Δεν μπορώ μετά από αυτή τη στάση να μην ευχηθώ στη Νέα Δημοκρατία καλή επιτυχία στον διαγωνισμό των καναλιών. Να πάρετε άδεια, να μην έχουμε κανένα πρόβλημα μαζί σας. Η τρίτη διαπίστωση είναι το ότι κρύβετε με επιμέλεια ό,τι καλό εμπεριέχεται στο σχέδιο νόμου. Καμμία αναφορά για τα καλά. Πόσες δημόσιες εταιρείες δεν εντάσσονται καν στο υπερταμείο; Καμμία αναφορά επ' αυτού! Μέχρι χθες συγκεκριμένες δυνάμεις του παλαιοκομματισμού λέγατε στους εργαζόμενους ότι θα ιδιωτικοποιηθούν, ότι διαλύονται, ότι τελείωσαν αυτές οι εταιρείες. Θυμάστε εδώ, στην ακρόαση φορέων, που είχατε φωνάξει την ΚΤΥΠ - δεν μπαίνει καν στο υπερταμείο - την «ΑΤΤΙΚΟ ΜΕΤΡΟ», τον ΟΣΕ, τις θυγατρικές του ΟΣΕ. Τίποτα, ούτε λέξη! Μου αρέσει αυτό. Εμείς, λοιπόν, αγαπητοί συνάδελφοι της Νέας Δημοκρατίας, και διαπραγματευτήκαμε και διαπραγματευόμαστε κάθε λέξη με τους δανειστές. Γι' αυτό και έχει πάρει ανάσες και η ελληνική κοινωνία και η ελληνική οικονομία. Τις διατάξεις που είναι σε αυτή τη λογική και αφορούν το Υπουργείο Μεταφορών θα τις αναπτύξω σε λίγο. Επίσης δεν αναφέρατε ούτε λέξη. Κάτι πήγε να ψελλίσει ο κ. Χατζηδάκης στη λογική της στρέβλωσης. Θα τα πούμε μετά. Ο κ. Καραμανλής, που είναι εδώ, έχει μερικές απορίες. Θα του τις εξηγήσω. Έχουμε, λοιπόν, στο παρόν σχέδιο νόμου τις αποδείξεις μιας δημοκρατικής αντιμετώπισης και επίλυσης χρόνιων και στρεβλών παθογενειών, που προκαλούσαν πολλά εμπόδια και στην αγορά και στην κοινωνία: Γραφειοκρατία, μη διαφανή λειτουργία των γραφειοκρατικών και ελεγκτικών μηχανισμών. Θα τα εξηγήσουμε ένα - ένα. Στο άρθρο 216 αίρουμε τους περιορισμούς στην άσκηση της δραστηριότητας οδικής βοήθειας, λαμβάνοντας υπ' όψιν την έντονη νησιωτικότητα της χώρας και προβλέποντας τα ελάχιστα κριτήρια ποιοτικής άσκησης δραστηριότητας, χωρίς αυτό να λειτουργεί αποτρεπτικά για νέες επιχειρήσεις. Τι είχε γίνει στο θέμα της οδικής ασφάλειας; Σας ρωτούμε, κύριε Καραμανλή, καθώς είστε ο αρμόδιος τομεάρχης, καθώς και τον κ. Χατζηδάκη, που έχει υπηρετήσει στο Υπουργείο Μεταφορών: Εσάς, που δήθεν δώσατε μάχες για το άνοιγμα των επαγγελμάτων - μάχες! - και κάνατε μελέτες με τον ΙΟΒΕ όταν ήταν ο κ. Στουρνάρας εκεί, αυτό σας ξέφυγε; Το είχατε ξεχάσει και αυτό; Δεν ήταν προφανώς οι μηχανικοί, οι δικηγόροι, οι ταξιτζήδες, οι αυτοκινητιστές, ήταν οι μεγάλες ασφαλιστικές εταιρείες. Οπότε, εκεί κάνατε λίγες εκπτώσεις στο ποιος μπορεί να ασκήσει το έργο της οδικής ασφάλειας. Ερχόμαστε, λοιπόν, εδώ για να μην κάνουμε εκπτώσεις. Αυτό είναι το πραγματικό άνοιγμα όχι των επαγγελμάτων, αλλά των ολιγοπωλίων, των δραστηριοτήτων που σας υπηρετούσαν όλα αυτά τα χρόνια, για να μπορεί κάθε πολίτης της χώρας να δραστηριοποιηθεί σε αυτά. Κατ' αρχάς, θέλω να κάνω μια γενική παρατήρηση. Όλα αυτά τα άρθρα ήταν μέρος νομοσχεδίων που ήταν να έρθουν στη Βουλή και λόγω των δεσμεύσεων μπήκαν στο πολυνομοσχέδιο. Στο άρθρο 217, λοιπόν, - ήταν μέρος του σχεδίου νόμου των δημοσίων έργων, έχει βγει σε διαβούλευση και μπορεί οποιοσδήποτε να το δει - δημιουργούμε το Κεντρικό Ηλεκτρονικό Σύστημα Παρακολούθησης Τεχνικών Έργων, το ΚΗΣΠΑΤΕ, όπου για πρώτη φορά καθίσταται δυνατή η ηλεκτρονική παρακολούθηση της εκτέλεσης - και όχι της σύμβασης ή του διαγωνισμού - ενός δημόσιου ή ιδιωτικού έργου, με προφανείς σκοπούς. Κυρίες και κύριοι συνάδελφοι, εκτός από τους Βουλευτές της Νέας Δημοκρατίας - θα πούμε γι' αυτούς - μιλάνε από άλλα κόμματα για ένα νέο μοντέλο ανάπτυξης. Με ποια εργαλεία; Πώς θα ξέρουμε ποια έργα γίνονται στη χώρα, όταν δεν έχουμε τέτοια εργαλεία; Πώς θα διασφαλίσουμε το δημόσιο συμφέρον, αν δεν ξέρουμε ότι σε κάθε δήμο εκτελούνται αυτά τα έργα, σε κάθε περιφέρεια, σε κάθε Υπουργείο; Πώς θα μπορούμε να έχουμε ένα αξιόπιστο σύστημα παρακολούθησης, όταν δεν ξέρουμε καν τα μηχανήματα που υπάρχουν στη χώρα, αν δουλεύουν στο α΄ δημόσιο έργο ή στο β΄ ιδιωτικό; Το ΚΗΜΔΗΣ, κύριε Καραμανλή, είναι για να παρακολουθεί τις συμβάσεις. Δεν είναι για να παρακολουθεί το πώς γίνονται τα έργα, από ποιους γίνονται τα έργα, ποιοι είναι οι υπεργολάβοι, ποιοι είναι οι τεχνίτες, ποια είναι τα μηχανήματα, για να μην δαπανώνται δεξιά κι αριστερά σε αποζημιώσεις τα λεφτά του ελληνικού λαού. Αυτό γίνεται, λοιπόν, με αυτό το άρθρο. Έπρεπε να το χειροκροτείτε εσείς κυρίως, που θέλετε και μια μεταρρύθμιση, δήθεν, στη χώρα. Δεν θέλετε, όμως, και αναδεικνύεται αυτό. Αυτό είναι το σύστημα. Αυτό το σύστημα θα διασφαλίσει, επιτέλους - γιατί διασυνδέεται και με όλα τα υπόλοιπα - το να ξέρουμε ποιος εργολάβος κάνει τι, με ποιον υπεργολάβο, ποιος μελετητής κάνει τι και με ποιους άλλους συνεργάζεται, ποιοι ασχολούνται στα δημόσια έργα και ποιοι στα ιδιωτικά, για να μην έχουμε και στρέβλωση της νομοθεσίας. Στο άρθρο 218 ορίζεται η σύσταση Ειδικού Σώματος Επιμετρητών Δημόσιων και Ιδιωτικών Έργων. Αυτό γίνεται για την απρόσκοπτη και χωρίς χρονοτριβές υποβοήθηση της διενέργειας των απαραίτητων επιμετρήσεων και των δημόσιων έργων και των ιδιωτικών. Τι λέει ο κ. Καραμανλής; Λέει: «Καλά, κάνετε Σώμα Επιμετρητών; Δεν βάζετε τον ιδιωτικό τομέα να επιβλέπει τα δημόσια έργα;». Σας ευχαριστούμε πάρα πολύ που επιβεβαιώνετε αυτό που λέμε, ότι δεν θέλετε ούτε δημόσιες τεχνικές υπηρεσίες, ούτε δημόσιες υπηρεσίες γενικότερα, για να διασφαλίζουν το δημόσιο συμφέρον. Όχι, εμείς κάνουμε ένα Σώμα γιατί μας παραδώσατε τεχνικές υπηρεσίες με μηδέν μηχανικούς ή με ελάχιστους μηχανικούς. Να μπορεί ο μηχανικός δημόσιος υπάλληλος που δεν μπορεί, δεν έχει την ευχέρεια στο γραφείο, να πει θέλουμε να πάρουμε δύο επιμετρητές να μας βοηθήσουν. Να μπορεί ο ιδιώτης να μην εμπιστεύεται μόνο τον εργολάβο ή τον μηχανικό του, αλλά να πάρει από αυτό το Σώμα έναν επιμετρητή για να μην πληρώνει στο ιδιωτικό έργο τσάμπα λεφτά ή παραπάνω λεφτά, παραπάνω ποσότητες. Δεν σας απασχολούν αυτά τα θέματα; Πραγματικά εκπλήσσομαι. Πλήθος φορέων έχουν από μηδέν έως δύο τεχνολόγους μηχανικούς. Εντάξει, τα κάνατε αυτά. Τέλος. Η αποδόμηση του ελληνικού δημοσίου και των υπηρεσιών πήρε τέλος, μαζί με εσάς. Στο άρθρο 219 προκρίνουμε μια μεταβατική περίοδο για τις εξετάσεις για τις άδειες οδήγησης. Θα έρθει συνολικό σχέδιο νόμου και γι' αυτό υπάρχει αυτό. Με το άρθρο 219Α μειώνεται η ελάχιστη διάρκεια μίσθωσης των ενοικιαζόμενων ιδιωτικών αυτοκινήτων με οδηγό από έξι σε τρεις ώρες. Εδώ τόλμησε ο κ. Χατζηδάκης να μιλήσει για τις τρεις ώρες. Κύριε Χατζηδάκη και κύριοι της Νέας Δημοκρατίας, όλοι γνωρίζουν το θεάρεστο έργο σας στο Υπουργείο Υποδομών και Μεταφορών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Κύριε Πρόεδρε, θέλω ένα λεπτό. Δεν μπορούμε να μη θυμηθούμε τον ΟΣΕ. Πριν λίγους μήνες διαγράφηκαν με τις δικές μας προσπάθειες φάκελοι κρατικών ενισχύσεων 15 δισεκατομμυρίων από τον ΟΣΕ. Δεν μπορούμε να μη θυμηθούμε το «θεάρεστο» έργο σας στην Ολυμπιακή, στον ΟΑΣΘ, στις Αστικές Συγκοινωνίες της Αθήνας, στη νομοθεσία. Θα σας πρότεινα γενικά να μην κάνετε καμμία αναφορά σε ό,τι έχει σχέση με μεταφορές. Εσείς επιμένετε. Δεν πειράζει, ας επιμένετε. Υπάρχουν αρκετές πτυχές που πρέπει να αναδειχθούν. Η πρώτη αφορά τα ταξί, τους αυτοκινητιστές και τις εταιρείες που καταστρατηγούσαν την εθνική και την ευρωπαϊκή νομοθεσία. Εσείς θεσπίσατε τις έξι ώρες και όλο το πλαίσιο, για να μην εφαρμόζεται ποτέ η νομοθεσία που θεσπίσατε από τις εταιρείες ενοικίασης με οδηγό. Δεν είχατε βγάλει ποτέ την υπουργική απόφαση για τα χαρακτηριστικά των οδηγών στις συγκεκριμένες δραστηριότητες. Εμείς τη βγάλαμε. Δεν είχατε βάλει ποτέ σήμανση σε αυτά τα αυτοκίνητα. Εμείς τα βγάλαμε. Δεν είχατε προβλέψει καν μια καταγραφή για το ποιοι δραστηριοποιούνται, ποιες εταιρείες, ποια αυτοκίνητα, ποιοι οδηγοί. Αφήσατε σε εταιρείες που δεν είχαν καν έδρα στη χώρα ή άλλες που είχαν στη μετοχική τους σύνθεση offshore - που είναι η αδυναμία σας φαίνεται σαν παράταξη - να δραστηριοποιούνται χωρίς να πληρώνουν ένα ευρώ στη χώρα μας. Διαλύσατε και αποδομήσατε παράνομα και το επάγγελμα του αυτοκινητιστή, όπως και όλα τα άλλα, και μιλάτε! Τα στελέχη σας έκαναν διαφήμιση πόσοι νέοι άνθρωποι θα ζήσουν ως οδηγοί ενοικίασης αυτοκινήτων. Ο Πρόεδρός σας - όταν εμείς ανοίξαμε το θέμα - έκανε διάγγελμα για μία συγκεκριμένη εταιρεία, την «Taxibeat». Είστε το κόμμα «Uber» - «Taxibeat». Μας λοιδορούσατε ότι είμαστε ενάντια στις νέες τεχνολογίες και όταν βγήκε η απόφαση του Ευρωπαϊκού Δικαστηρίου, κρυφτήκατε. Καταγγείλτε - όπως διαστρεβλώνετε τα πάντα - την Ευρωπαϊκή Επιτροπή και το δικαστήριο ότι είναι ενάντια στις νέες τεχνολογίες. Και τώρα - για να δούμε τι θα γίνει τις επόμενες μέρες - που το σχέδιο νόμου βρίσκεται στο Γενικό Λογιστήριο του Κράτους και στη συνέχεια εισάγεται στην Ολομέλεια της Βουλής, να δω τι θα πείτε για όλα αυτά και για πολλά άλλα. Και τέλος, το τελευταίο άρθρο αφορά την υπηρεσία που θα κάνει τον διαγωνισμό για το ηλεκτρονικό σύστημα αναλογικών διοδίων, για να μην καθυστερούμε. Ολοκληρώνοντας, κύριοι της Νέας Δημοκρατίας, θα πω ότι εμείς δεν διπλώνουμε τον χάρτη σαν τον Πρόεδρό σας για να βρει κοινά σημεία μεταξύ Κρήτης και Μακεδονίας. Διότι αντιλαμβανόμαστε αυτό που δεν αντιλαμβάνεστε εσείς, ότι αυτό δεν θα γίνει ποτέ. Εμείς ανοίγουμε τον χάρτη της χώρας και ολοκληρώνουμε το έργο που δεν θέλατε ποτέ να ολοκληρωθεί, την έξοδο από τα μνημόνια, τον τερματισμό της επιτροπείας, την ανάκτηση της παραχωρημένης εθνικής μας κυριαρχίας και μαζί την οικοδόμηση του κράτους δικαίου και της δίκαιης ανάπτυξης. Θα ήθελα να καταθέσω και μία νομοτεχνική βελτίωση. Ευχαριστώ πολύ.
Και εγώ ευχαριστώ τον κύριο Υπουργό. Τον λόγο έχει η κ. Παπανάτσιου για ένα λεπτό, να απαντήσει σε ερώτημα του κ. Θεοχαρόπουλου.
Ευχαριστώ, κύριε Πρόεδρε. Όσον αφορά τις προϋποθέσεις για την εκκίνηση της διαδικασίας του πλειστηριασμού, δεν επηρεάζονται με οποιονδήποτε τρόπο από τη συγκεκριμένη ρύθμιση. Όπως γίνονταν μέχρι τώρα οι πλειστηριασμοί από το δημόσιο, συνεχίζουν να γίνονται και με τη συγκεκριμένη ρύθμιση. Το μόνο που γίνεται είναι η εναρμόνιση του Κώδικα Εισπράξεων Δημοσίων Εσόδων με τον Κώδικα Πολιτικής Δικονομίας. Συγκεκριμένα, θα πρέπει να αναφέρω εδώ και κάτι που όλοι το ξέρουμε: Δεν γίνεται πλειστηριασμός σε ακίνητο του οφειλέτη που αποτελεί την πρώτη και μοναδική κατοικία. Αυτό συνεχίζει και πάλι για τους πλειστηριασμούς του δημοσίου.
Με βάση ποια διάταξη;
Πώς νομοθετούμε;
Με βάση το άρθρο 975 του Κώδικα Πολιτικής Δικονομίας.
Τι λέει το άρθρο 975;
Το άρθρο 975 αφορά τους πλειστηριασμούς που γίνονται όταν είναι μοναδικός οφειλέτης το δημόσιο.
Μα αυτό δεν είναι για την πρώτη κατοικία.
Από εκεί και πέρα, όσον αφορά την αξία των ακινήτων με την οποία γίνεται ο πλειστηριασμός, αυτή γίνεται με την εμπορική αξία των ακινήτων σύμφωνα με τον ν.4472/2017. Έτσι συνεχίζει και τώρα. Για την προνομιακή κατάταξη του δημοσίου εναρμονίζεται ο Κώδικας Εισπράξεων του Δημοσίου με τον Κώδικα Πολιτικής Δικονομίας. Ό,τι αλλαγές θα γίνονται στον Κώδικα Πολιτικής Δικονομίας θα ακολουθεί και το δημόσιο, γιατί μέχρι τώρα έπρεπε συνέχεια να κάνουμε αλλαγές και να εναρμονιζόμαστε με τα άρθρα που υπάρχουν. Εδώ θα ήθελα να αναφέρω και κάποια στοιχεία που αφορούν τους πλειστηριασμούς του δημοσίου, γιατί έχει γίνει πάρα πολύ μεγάλη σπέκουλα. Για το 2016 έγιναν μόλις έντεκα πλειστηριασμοί από ΔΟΥ, οκτώ στην Αττική και τρεις στον Νομό Πέλλας, για οφειλές από 733.000 ευρώ έως 8.171.000 ευρώ. Επίσης, το 2017 έγιναν οκτώ, τέσσερις στην Περιφέρεια Θεσσαλονίκης και τέσσερις στην Περιφέρεια Πειραιώς, και πάλι για πολύ υψηλά ποσά οφειλής. Με τον ίδιο τρόπο το δημόσιο θα συνεχίσει να κάνει τους πλειστηριασμούς.
Μα, η διάταξή σας λέει για 500 ευρώ και πάνω, κυρία Υπουργέ.
Για 500 ευρώ και πάνω είναι οι κατασχέσεις του δημοσίου.
Μα, πώς θα γίνονται;
Οι πλειστηριασμοί του δημοσίου γίνονται με άλλη αιτιολογία. Η συγκεκριμένη δεν ισχύει. Άλλο κατάσχεση από το ελληνικό δημόσιο και άλλο πλειστηριασμός.
Ευχαριστούμε.
Κύριε Πρόεδρε, έχω μία ερώτηση, μία πρόταση, για να τη λάβει υπ' όψιν η κ. Παπανάτσιου και ο κ. Τσακαλώτος, που βρίσκεται εδώ, να έρθει ίσως ως νομοτεχνική βελτίωση. Κοιτάξτε, έκανα δύο συγκεκριμένες ερωτήσεις για δύο πολύ κεντρικά ζητήματα σε σχέση με τη διαφορετική διαδικασία που προβλέπει ο Κώδικας Πολιτικής Δικονομίας και ο Κώδικας Είσπραξης Δημοσίων Εσόδων. Το ένα μάλιστα αφορά την προστασία της πρώτης κύριας κατοικίας όπου δεν υπάρχει ρητή πρόβλεψη στον Κώδικα Είσπραξης Δημοσίων Εσόδων για να το αποτρέψει από την εφορία ή το ασφαλιστικό ταμείο. Να το προσθέσετε ως νομοτεχνική βελτίωση, ότι σε αυτό το σημείο, στην προστασία της πρώτης κατοικίας και στην τιμή της αντικειμενικής αξίας, που σας είπα πριν από λίγο, ότι εξισώνεται και σε αυτά τα δύο σημεία για την πρώτη κατοικία. Γιατί αλλιώς θα μείνει νομοθετικό κενό. Αυτή είναι η πρόταση την οποία σας έχω κάνει. Σας το είπα πριν σαν ερώτηση. Μπορεί να θέλουν να το ψάξουν οι υπηρεσίες σας και τη Δευτέρα το πρωί να έρθουν να απαντήσουν. Όμως χρειάζεται να μην υπάρξει κενό.
Τον λόγο έχει ο Υπουργός Οικονομικών κ. Τσακαλώτος.
Δεν θα μεσολαβήσουν Βουλευτές;
Θα ακολουθήσετε μετά.
Αν πάει ο ένας Υπουργός μετά τον άλλον, δεν μένει χρόνος για τους Βουλευτές.
Κύριε Πρόεδρε, εάν θέλουν να προηγηθούν είμαι σύμφωνος.
Εάν ο Υπουργός θέλει, κατά τον Κανονισμό, όταν ζητήσει τον λόγο πρέπει να του τον δώσουμε. Αλλά, εάν θέλει ο Υπουργός να βρούμε μία ενδιάμεση λύση, ευχαρίστως. Κύριε Τσακαλώτε, να μιλήσουν ένας - δύο Βουλευτές;
Ναι, κύριε Πρόεδρε.
Δύο Βουλευτές θα μιλήσουν, λοιπόν, και μετά ο Υπουργός.
Τον λόγο έχει ο κ. Σκουρολιάκος, Βουλευτής του ΣΥΡΙΖΑ, για επτά λεπτά.
Ευχαριστώ, κύριε Πρόεδρε. Κυρίες και κύριοι Υπουργοί, κυρίες και κύριοι Βουλευτές, θέλω να σας εξομολογηθώ ότι είμαι πολύ συγκινημένος από την ευαισθησία της Νέας Δημοκρατίας για το αριστερό προφίλ, την αριστερή ψυχή, το αριστερό στίγμα του ΣΥΡΙΖΑ! Είναι τόσες πολλές οι αναφορές των Βουλευτών της Νέας Δημοκρατίας και τόσο επίμονες που έχω την αίσθηση ότι υπάρχει ένα δράμα στη Νέα Δημοκρατία, μία αγωνία μπρος στην περίπτωση να μην είναι τόσο αριστερός ο ΣΥΡΙΖΑ. Μάλιστα, ένας προηγούμενος ομιλητής μάς ανακοίνωσε ότι δεν είναι ο ΣΥΡΙΖΑ ο αντίπαλός του, αλλά αντίπαλός του είναι το ΚΚΕ. Το σεβόμαστε. Δεν θέλουμε να μπούμε ανάμεσα. Ο καθένας διαλέγει τον αντίπαλο που τον βολεύει. Φοβάμαι ότι όλη αυτή η ιστορία είναι κάποιες συμβουλές κάποιων επικοινωνιολόγων, γιατί έτσι δουλεύετε. Πείτε του να βρει κάτι πιο πρωτότυπο, πιο καινούργιο. Φτάνει η αγωνία σας, ευχαριστούμε για το ενδιαφέρον σας. Ευρισκόμενοι, λοιπόν, σε εκείνο το σημείο που είναι ορατή πια η έξοδος από τη μακρά περίοδο που ταλαιπώρησε τη χώρα και το λαό μας, μια περίοδο που την προετοίμασαν και την επέβαλαν καταστροφικές πολιτικές του παρελθόντος, φτάνουμε πια στην ψήφιση του νομοσχεδίου για το κλείσιμο της τρίτης αξιολόγησης και πρέπει να δούμε το μείγμα της πολιτικής που περιλαμβάνει το σχέδιο νόμου που συζητούμε. Το συγκεκριμένο μείγμα πολιτικής που ακολουθείται στο εν λόγω νομοσχέδιο είναι διαρθρωτικές μεταρρυθμίσεις απόλυτα αναγκαίες. Μια από αυτές είναι η εφαρμογή του Εθνικού Κτηματολογίου, καθώς έχει ειπωθεί πάρα πολλές φορές. Είμαστε ίσως η τελευταία χώρα στην Ευρώπη που δεν έχει ολοκληρώσει την κύρωση του Κτηματολογίου, μιας και η Νέα Δημοκρατία παρέδωσε το 1% της χώρας κτηματολογημένο. Τι πετύχαμε με τις συγκεκριμένες διατάξεις για τον νέο φορέα που θα κληθεί να τελειώσει το Κτηματολόγιο στη χώρα μας; Ένα πολύ σημαντικό πρώτο, ότι διασφαλίζονται όλες οι θέσεις εργασίας όλων των εργαζομένων που εργάζονται είτε στο Κτηματολόγιο είτε στα υποθηκοφυλακεία. Δεύτερον, επισπεύδονται οι κυρώσεις, δηλαδή η οριστικοποίηση του Κτηματολογίου, που θα έχουν ολοκληρωθεί ως το 2020. Επιτρέψτε μου, να μιλήσω για μία - δύο διατάξεις που αφορούν το Υπουργείο Πολιτισμού και θεωρώ σημαντικές. Έχουμε, λοιπόν, τη θεσμοθέτηση πια της υποχρεωτικής κατάθεσης Έκθεσης Αναλυτικής Αρχαιολογικής Τεκμηρίωσης για μεγάλα έργα, όπως είναι η κατασκευή μαρίνων, μεγάλων εμπορικών κέντρων κ.λπ., καθώς ως σήμερα δεν υπήρχε θεσμικά η υποχρέωση του Υπουργείου Πολιτισμού σε περιπτώσεις μεγάλων έργων να ενημερώνει τους επενδυτές για πιθανές αρχαιότητες στον χώρο που επιχειρούν. Τώρα σε τέτοιες περιπτώσεις, δηλαδή για επενδύσεις άνω των 20 εκατομμυρίων ευρώ, υποχρεωτικά το ελληνικό δημόσιο μέσω του Υπουργείου Πολιτισμού, βεβαίως, οφείλει να ενημερώσει τον επενδυτή ότι υπάρχουν κηρυγμένα μνημεία ή αρχαιολογικοί χώροι, οι οποίοι επιτρέπουν ή δεν επιτρέπουν χρήσεις με περιορισμένες ή μη δομήσεις. Παράδειγμα είναι το Ελληνικό, η Χερσόνησος του Αγίου Κοσμά, που έχει δεσμευτεί ως αρχαιολογικός χώρος και μένει αδόμητη. Έτσι, διευκολύνεται η ανάπτυξη με σεβασμό στον αρχαιολογικό πλούτο της χώρας. Ακόμη, με το παρόν νομοσχέδιο εισάγουμε το Μητρώο Προσωπικού ορισμένου χρόνου για την εκτέλεση των αρχαιολογικών εργασιών. Με αυτήν την συγκεκριμένη διάταξη ιδρύεται ένα Μητρώο Προσωπικού αρχαιολογικών εργασιών με σύμβαση εργασίας ιδιωτικού δικαίου ορισμένου χρόνου, υποστηριζόμενο από διαδικτυακή εφαρμογή και βάση δεδομένων, στην οποία θα εγγράφονται οι υποψήφιοι εξαρχής και στην οποία με διαφάνεια θα καταχωρούνται τα στοιχεία των υποψηφίων. Η πλήρης εφαρμογή του μητρώου αναμένεται ότι θα εκφέρει μείωση των σχετικών χρόνων με την αποφυγή της κατ' επανάληψη υποβολής και του κατ' επανάληψη ελέγχου των ίδιων δικαιολογητικών. Έχουμε, δηλαδή, μείωση διοικητικού φόρτου των εμπλεκομένων υπηρεσιών, ενίσχυση της διαφάνειας και της αντικειμενικότητας και ενιαία εφαρμογή της διαδικασίας πρόσληψης σε όλη τη χώρα. Να πω και δύο κουβέντες για τα θέματα των ραδιοτηλεοπτικών μέσων. Η Κυβέρνηση διά του Υπουργείου Ψηφιακής Πολιτικής θεωρώ ότι κινείται με πολύ μεγάλες ταχύτητες. Ανταποκρινόμενη στην ανάγκη για προσαρμογή στις τρέχουσες τεχνολογικές εξελίξεις, προχωρά στη μετάβαση στην ψηφιακή τεχνολογία με αδειοδότηση του ψηφιακού ραδιοφώνου. Στην Ευρωπαϊκή Ένωση, κυρίες και κύριοι Βουλευτές, εκπέμπουν δώδεκα χιλιάδες πεντακόσια ραδιόφωνα. Στην Ελλάδα εκπέμπουν χίλια, μια αναλογία που πρέπει να μας προβληματίσει. Λειτουργούν όλα αυτά τα ραδιόφωνα με τους κανόνες που υποχρεούνται να λειτουργήσουν; Το Υπουργείο δεσμεύτηκε πως η μετάβαση θα είναι σταδιακή, ώστε με άνεση χρόνου να προετοιμαστούν όλοι γι' αυτή τη νέα εποχή. Το λέω αυτό γιατί τα fake news δίνουν και παίρνουν: «Θα σας κλείσουν, θα σας ρίξουν στον Καιάδα» και όλα αυτά τα σχετικά, τα οποία ζούμε καθημερινά. Τα δημοτικά ραδιόφωνα θα περάσουν σε επόμενη φάση αδειοδότησης, όπως δήλωσε ο Υπουργός στις επιτροπές, καθώς και τα ραδιόφωνα της Εκκλησίας. Το τοπίο θα αποσυμφορηθεί, κυρίες και κύριοι Βουλευτές, και για τεχνικούς λόγους, μιας και ένας πομπός για τα ψηφιακά ραδιόφωνα εξυπηρετεί από εννιά έως είκοσι επτά από αυτά. Για τα αναλογικά ο κάθε σταθμός χρειάζεται τον δικό του πομπό. Είναι προφανή, λοιπόν, τα οφέλη για την ανθρώπινη υγεία με τη μείωση της ακτινοβολίας, στην οποία εκτίθενται ιδιαίτερα οι πολίτες οι οποίοι μένουν κοντά σε πάρκα κεραιών. Με τη μείωση των κεραιών που βρίσκονται στα βουνά, προστατεύεται και το περιβάλλον, ενώ οι χρήστες του ραδιοφώνου απολαμβάνουν ευκρινέστερο σήμα από ένα μεγάλο διαθέσιμο ραδιοφωνικό φάσμα. Με το πέρασμα στο ψηφιακό ραδιόφωνο δημιουργούνται και νέες θέσεις εργασίας σε έναν εργασιακό χώρο με μεγάλη ανεργία. Κυρίες και κύριοι Βουλευτές, ο περιορισμένος χρόνος δεν επιτρέπει να αναφερθώ και σε άλλα πολλά και θετικά του νομοσχεδίου. Αυτό που είδαμε εδώ, περιμένοντας να ακούσουμε προτάσεις από την Αντιπολίτευση είναι μια κουρασμένη αντίθεση στα πάντα, μιας κουρασμένης και μονότονα επαναλαμβανόμενης Αντιπολίτευσης, που κάνει κακό και στην ίδια, αλλά και στην κοινή προσπάθεια για την έξοδο από τον εφιάλτη που έζησε τα τελευταία χρόνια η χώρα. Σας καλώ, λοιπόν, να υπερψηφίσετε το νομοσχέδιο, γιατί είναι θετικό και θα βοηθήσει αποφασιστικά την έξοδό μας από τα μνημόνια και την επιτροπεία. Σας ευχαριστώ.
Κι εγώ σας ευχαριστώ, κύριε Σκουρολιάκο, ιδιαιτέρως για τη συνέπεια στον χρόνο. Παρακαλώ ο κ. Σκρέκας, Βουλευτής της Νέας Δημοκρατίας, έχει τον λόγο για επτά λεπτά.
Ευχαριστώ, κύριε Πρόεδρε. Το σημερινό πολυνομοσχέδιο που έχει κατατεθεί προς συζήτηση στη Βουλή των Ελλήνων, κυρίες και κύριοι Βουλευτές, συμπίπτει με τη συμπλήρωση τριών χρόνων διακυβέρνησης αυτού του τόπου από τον κ. Τσίπρα και την Κυβέρνησή του. Το εύλογο, το βασικό ερώτημα στο οποίο θα έπρεπε να απαντήσετε, αντί να καταφέρεστε κατά της Αντιπολίτευσης και κατά των κομμάτων της Αντιπολίτευσης, εσείς, οι Βουλευτές της Συμπολίτευσης - του ΣΥΡΙΖΑ και των ΑΝΕΛ - είναι αν τελικά σε αυτές τις χιλιάδες σελίδες νομοθετικών διατάξεων που, προφανώς, θα ψηφίσετε και με τα δυο σας χέρια τη Δευτέρα, περιέχεται έστω και μία νομοθετική διάταξη, η οποία να επαληθεύει έστω και μία προεκλογική σας υπόσχεση και η οποία να καταργεί έστω και έναν φόρο απ' αυτούς που έχετε επιβάλει τα τελευταία τρία χρόνια, αν ακυρώνει έστω και μία επιβάρυνση, από αυτές που έχετε, δυστυχώς, επιβάλλει στους Έλληνες πολίτες, στους ελεύθερους επαγγελματίες, στους μηχανικούς, στους δικηγόρους, στους αγρότες, στους κτηνοτρόφους, στα νοικοκυριά. Σας διαβεβαιώνω, όμως, κυρίες και κύριοι Βουλευτές του ΣΥΡΙΖΑ, ότι δεν υπάρχει ούτε μία τέτοια διάταξη σε όλο αυτό το νομοσχέδιο, ούτε μία διάταξη που να ακυρώνει όλους αυτούς τους φόρους που έχετε σκαρφιστεί τα τελευταία τρία χρόνια. Αντίθετα, όμως, σας άκουσα πολύ προσεκτικά και άκουσα πολύ προσεκτικά και τους Υπουργούς της Κυβέρνησης να πανηγυρίζουν για τη βελτίωση της οικονομίας, κατά πολλούς «απογείωση» της ελληνικής οικονομίας. Και το ερώτημά μου είναι απλό, κυρίες και κύριοι Βουλευτές: Συγγνώμη, ζείτε σε άλλον κόσμο, δεν ζείτε στην Ελλάδα; Δεν βλέπετε και δεν ακούτε για τις χίλιες κατασχέσεις την ημέρα που επιβάλλονται σε Έλληνες πολίτες που δεν μπορούν να πληρώσουν τους φόρους που τους έχετε επιβάλει; Δεν βλέπετε και δεν ακούτε για τους τριάντα χιλιάδες νέους οφειλέτες που έρχονται και προστίθενται στους παλιούς, επειδή δεν μπορούν να πληρώσουν τους φόρους που έχετε επιβάλει; Δεν βλέπετε και δεν ακούτε για τις οφειλές πλέον του 1 δισεκατομμυρίου ευρώ κάθε μήνα από αυτούς τους βάναυσα φορολογούμενους Έλληνες πολίτες, οι οποίοι δεν μπορούν και δεν έχουν να πληρώσουν τους φόρους που τους έχετε επιβάλει; Δεν βλέπετε και δεν διαβάζετε, κυρίες και κύριοι Βουλευτές του ΣΥΡΙΖΑ και των Ανεξαρτήτων Ελλήνων, ότι η Ελλάδα είναι πρωταθλήτρια στην επιβολή φόρων τα τελευταία τρία χρόνια, στην αύξηση των φόρων ανάμεσα σε όλες τις ανεπτυγμένες χώρες του κόσμου και ότι η Ελλάδα είναι η μοναδική χώρα της Ευρωζώνης, κύριοι Υπουργοί, η οποία κατρακυλάει στις λίστες τις διαφθοράς και της γραφειοκρατίας, η μοναδική χώρα που πέφτει στις λίστες, κατηφορίζει στη διαφθορά ανάμεσα στις χώρες της Ευρωζώνης; Βέβαια τι κάνει ο κ. Τσίπρας; Το μόνο που κάνει είναι να συνεχίζει να εμπαίζει τον ελληνικό λαό δίνοντας αντίδωρα και επιδόματα της φτώχειας, τα οποία ούτε στο ελάχιστο δεν μπορούν να αντικαταστήσουν αυτά που με το άδικο αριστερό του χέρι έχει πρωτίστως υφαρπάξει εις πολλαπλούν. Ο άνθρωπος που υποτίθεται ότι, αν μη τι άλλο, θα άλλαζε το παλιό, θα καταργούσε το κομματικό κράτος, αυτός που θα προστάτευε τη δημόσια περιουσία - για παράδειγμα σε ό,τι αφορά το Κτηματολόγιο - σε αυτό εδώ το πολυνομοσχέδιο, έρχεται μέσω της Κυβέρνησής του και ιδρύει μια δημόσια εταιρεία, με χίλιους εργαζομένους περίπου, χωρίς να αναφέρεται ποιο είναι το κόστος, χωρίς να προϋπολογίζεται το κόστος. Καταργείτε την «ΕΚΧΑ Α.Ε.», μια ανώνυμη εταιρεία με μοναδικό μέτοχο το ελληνικό δημόσιο και δημιουργείτε έναν νέο τεράστιο δημόσιο οργανισμό, με περίπου χίλιους υπαλλήλους χωρίς να προϋπολογίζετε το κόστος. Σας ερωτώ, κυρίες και κύριοι Βουλευτές: Δεν σας ενδιαφέρει να μάθετε πόσο θα κοστίζει αυτός ο νέος δημόσιος οργανισμός; Δεν σας ενδιαφέρει πόσο θα κοστίζει η λειτουργία του; Κλείνετε μια εταιρεία, δημιουργείτε έναν νέο οργανισμό, καθολικά διάδοχο. Δεν πρέπει να γίνει εκκαθάριση; Δεν πρέπει να γίνει απογραφή; Δεν σας ενδιαφέρει να μάθετε ποιες είναι οι υποχρεώσεις και τα δικαιώματα, τα οποία θα κληροδοτήσετε στον νέο οργανισμό; Δεν σας ενδιαφέρει να μάθετε τι θα γίνουν τα δεκάδες εκατοντάδες εκατομμύρια αποθεματικά που έχει αυτή η εταιρεία που κλείνετε, χρήματα Ελλήνων φορολογουμένων, τα οποία υποτίθεται πρέπει να χρησιμοποιηθούν για να ολοκληρωθεί το έργο της κτηματογράφησης; Τι θα γίνουν αυτά τα λεφτά, κύριε Υπουργέ; Θα πάνε στο αχόρταγο δημόσιο; Θα πάνε στο δημόσιο χρέος; Θα πληρώσετε μισθούς Γενικών Γραμματέων, Ειδικών Γραμματέων, Αναπληρωτών, που δημιουργείτε σε αυτό το νομοσχέδιο; Έχετε συντάξει έστω και την παραμικρή μελέτη αντιμετώπισης των πλείστων προβλημάτων που θα δημιουργηθούν σε αυτήν τη μετάβαση και που προφανώς θα δημιουργήσουν τεράστιες καθυστερήσεις στο ήδη καθυστερημένο έργο κτηματογράφησης της Ελλάδος; Ξέρουμε τι κάνετε. Ουσιαστικά το μεταθέτετε κι αυτό, για άλλη μια φορά, στους επόμενους γιατί θα πάρει τουλάχιστον δύο χρόνια για να ολοκληρωθεί αυτή η μετάβαση, έτσι όπως την έχετε νομοθετήσει. Σε ό,τι αφορά το λατομικό και εδώ αποδεικνύεται με ποιον τρόπο νομοθετείτε και με ποια ρουσφετολογική διάθεση. Θα σας πω ένα παράδειγμα μόνο και παρακαλώ πολύ να απαντήσετε. Στο άρθρο 45 ακούστε τι λέτε: «η διάρκεια των είκοσι ετών των συμβάσεων, για δημόσια και δημοτικά λατομεία μπορεί να παρατείνεται μόνο ύστερα από συμφωνία των μερών. Αντίθετα, για τα ιδιωτικά λατομεία η παράταση μπορεί να πραγματοποιείται μονομερώς από τον μισθωτή με συμβολαιογραφική πράξη». Ερωτώ: Για ποιο λόγο, κύριε Υπουργέ, υπάρχει διάκριση μεταξύ δημοσίων και ιδιωτικών λατομείων; Για ποιον λόγο δηλαδή διακρίνετε αυτές τις δύο περιπτώσεις; Για ποιο λόγο διακρίνετε τις παλιές και νέες μισθώσεις; Γιατί δεν ορίζετε για παράδειγμα την αυτοδίκαιη παράταση στο ανώτατο μίσθωμα, με το ακριβότερο τίμημα, εφόσον υπάρχει μια αντικειμενική και ανεξάρτητη βεβαίωση ότι τηρούνται οι συμβατικές υποχρεώσεις; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε.
Ολοκληρώνετε, σας παρακαλώ.
Αυτή είναι η δικαιοσύνη; Έτσι θα καταπολεμήσετε τη διαφθορά; Βάζοντας μέσα στο νομοσχέδιο αυτό μικρές διατάξεις, οι οποίες ουσιαστικά καλλιεργούν τη διαφθορά από πιθανούς επίορκους εκβιαστές, επίορκους δημόσιους λειτουργούς, οι οποίοι μπορεί να λάβουν ευκαιρία για να αποκομίσουν ιδία οφέλη; Έτσι εσείς πατάσσετε τη διαφθορά; Θα ήθελα να πω και κάτι τελευταίο, κύριε Πρόεδρε, το οποίο είναι πολύ σημαντικό. Διαβάζω σε σημερινά δημοσιεύματα - και παρακαλώ, κύριε Υπουργέ, να απαντήσετε - ότι η ΔΕΗ, η Δημόσια Εταιρεία Ηλεκτρισμού, η εταιρεία που έχει χάσει περίπου το 80% της χρηματιστηριακής της αξίας τα τρία χρόνια που κυβερνάτε, η εταιρεία της οποίας εκχωρήσατε εκατοντάδες εκατομμύρια ευρώ τις τελευταίες μέρες - περίπου 400 εκατομμύρια ευρώ από το υπερπλεόνασμα, για να μπορέσει να λειτουργεί και να μπορέσει να πληρώσει τους προμηθευτές της - η εταιρεία η οποία έχει τεράστια προβλήματα στο να έχει κερδοφόρες χρήσεις και να αντιμετωπίσει αυτά που της έχετε επιβάλει με τις συμφωνίες με τους θεσμούς - να θυμίσω πουλάει σε δημοπρασίες ενέργειας, στα ΝΟΜΕ ενέργεια κάτω του κόστους και ένα μεγάλο κομμάτι αυτό εξάγεται στο εξωτερικό - αυτή η εταιρεία διαβάζουμε, και παρακαλώ να επιβεβαιώσετε αν είναι αλήθεια ή όχι, ότι διαπραγματεύεται να αγοράσει ενεργειακή εταιρεία της γειτονικής χώρας των Σκοπίων, μια ενεργειακή εταιρεία που έχει μόλις εβδομήντα πελάτες. To ερώτημα είναι απλό: Αυτή η δημόσια εταιρεία έχει προχωρήσει σε ανάθεση σε αξιόπιστο σύμβουλο υπολογισμού του εύλογου τιμήματος, αν θα πρέπει να πληρώσει για να αγοράσει μία ενεργειακή εταιρεία στα γειτονικά Σκόπια, που το μόνο που κάνει είναι να έχει εβδομήντα πελάτες; [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, μισό λεπτό και ολοκληρώνω. Δεύτερον: Κύριοι Βουλευτές, έχετε καταλάβει ότι αυτήν τη στιγμή η ελληνική Κυβέρνηση διαπραγματεύεται με την κυβέρνηση των Σκοπίων, υποτίθεται για να λύσει ένα σοβαρό εθνικό πρόβλημα που αφορά την ονομασία της γειτονικής χώρας; Είναι δυνατόν, την ώρα που υποτίθεται ότι η Κυβέρνηση διαπραγματεύεται και η διαδικασία αυτή είναι - υποτίθεται - στην κορύφωσή της, η ελληνική Δημόσια Εταιρεία Ηλεκτρισμού να διαπραγματεύεται εξαγορά εταιρείας των Σκοπίων που σύμφωνα με το δημοσίευμα - σας παρακαλώ να το επιβεβαιώσετε - είναι συμφερόντων ανώτατου πολιτικού, του Αντιπροέδρου της Κυβέρνησης των Σκοπίων; Ξέρετε τι σημαίνει αυτό; Έχετε παρανοήσει εντελώς; Καταλαβαίνετε τι σημαίνει αυτήν την ώρα δημόσια εταιρεία να διαπραγματεύεται να αγοράσει και να πληρώσει χρήματα σε γειτονική εταιρεία των Σκοπίων για εβδομήντα πελάτες; Ισχύουν αυτά τα πράγματα ή όχι;
Παρακαλώ, ολοκληρώνετε.
Αν ισχύουν, τι πρόκειται να κάνετε; Τι προτίθεστε να κάνετε, κύριε Υπουργέ, κύριοι Βουλευτές της Συμπολίτευσης; Έτσι αντιλαμβάνεστε την υπεύθυνη διακυβέρνηση και τη διαπραγμάτευση των εθνικών μας θεμάτων, μ' αυτόν τον τρόπο; Το καράβι πάει ακυβέρνητο, έχετε χάσει τα αυγά και τα πασχάλια και το καράβι πάει για τα βράχια, δυστυχώς. Αλλάξτε. [[Θόρυβος από την πτέρυγα του ΣΥΡΙΖΑ]] Κύριε Υπουργέ, αν όντως ισχύουν αυτά, παρακαλώ να τα επιβεβαιώσετε ή αλλιώς να τα διαψεύσετε και παρακαλούμε να μας πείτε τι πρόκειται να κάνετε γι' αυτό το θέμα. Σας ευχαριστώ.
Κυρία Πρόεδρε, θα ήθελα τον λόγο.
Κύριε Σταθάκη, για πόσο;
Για δύο - τρία λεπτά το μάξιμουμ.
Ορίστε, έχετε τον λόγο, κύριε Υπουργέ.
Ευχαριστώ. Θα πρέπει να υπάρξουν κάποιες διευκρινίσεις για να μπορέσει να τοποθετηθεί και η Νέα Δημοκρατία στα επίμαχα θέματα για το Κτηματολόγιο, για τα υποθηκοφυλακεία, για την οικονομική βιωσιμότητα ενός καινούργιου οργανισμού, ο οποίος λέει μέσα ρητά ότι είναι αυτοχρηματοδοτούμενος. Οπότε ρωτάω: Είναι αυτοχρηματοδοτούμενο σήμερα το Κτηματολόγιο με βάση τα έσοδά του; «Ναι», είναι η απάντηση. Τα υποθηκοφυλακεία είναι αυτοχρηματοδοτούμενα με βάση τα έσοδά τους; «Ναι», είναι η απάντηση. Ο κ. Χουλιαράκης δεν επιβαρύνεται ούτε από τον έναν φορέα ούτε από τον άλλον. Ενώνονται οι δύο φορείς με τα ίδια έσοδα, με τις ίδιες κατηγορίες εσόδων και μάλιστα με μία ελάφρυνση στον ΦΠΑ που δεν θα έχουν καθόλου ΦΠΑ. Δεν έχει το Κτηματολόγιο, δεν έχουν τα έμμισθα, έχουν τα άμισθα, αλλά θα καταργηθεί και στα άμισθα ο ΦΠΑ. Άρα, έχουμε ίδιους όρους, α συν β τα ίδια έσοδα για τους δύο οργανισμούς. Θα είναι αυτοχρηματοδοτούμενο, άρα δεν τίθεται κανένα θέμα. Δεύτερον: Καθολικός διάδοχος ή εκκαθάριση; Πραγματικά περιμένω να μας πείτε τη Δευτέρα αν είστε υπέρ του καθολικού διαδόχου, που λέει το συγκεκριμένο νομοσχέδιο ή αν απαιτείτε εκκαθάριση της «ΕΚΧΑ Α.Ε.». Γιατί επιλέξαμε τον καθολικό; Για όλους τους λόγους που υπονοήσατε, διότι ο καθολικός διάδοχος σημαίνει ότι είκοσι οχτώ συμβάσεις που υπέγραψε η «ΕΚΧΑ Α.Ε.» πριν από δύο εβδομάδες - τις υπέγραψα - και όλες οι δραστηριότητες που κάνει η «ΕΚΧΑ Α.Ε.», την επόμενη μέρα συνεχίζουν χωρίς το παραμικρό εμπόδιο. Κανένα εμπόδιο. Αν βάλεις την «ΕΚΧΑ Α.Ε.» σε διαδικασία εκκαθάρισης, σημαίνει ότι το διάστημα από τη διαδικασία εκκαθάρισης έως την ομαλή λειτουργία του νέου οργανισμού θα δημιουργούσε δεκάδες, εκατοντάδες προβλήματα. Δεν συντρέχουν λόγοι ότι υπάρχουν σκάνδαλα, τα οποία θέλεις να κρύψεις, αλλά στην περίπτωση αυτή έχουμε βάλει ορκωτούς λογιστές να αποτυπώσουν την κατάσταση της «ΕΚΧΑ Α.Ε.», άρα θα έχουμε σαφή εικόνα ότι δεν υπάρχει κάτι μεμπτό. Άρα, ο καθολικός διάδοχος είναι η καλύτερη νομικά λύση που διευκολύνει την επίτευξη της ομαλής λειτουργίας του νέου οργανισμού. Κι επειδή ακούστηκε μια, δυο φορές - και μάλιστα με υπονοούμενο - ότι πάμε να καλύψουμε κάτι με τον καθολικό διάδοχο, θα ήθελα να τοποθετηθεί η Νέα Δημοκρατία ευθέως εάν συμφωνεί ή διαφωνεί με τη μια ή με την άλλη επιλογή. Το τρίτο θέμα αφορά τη ΔΕΗ. Μιλάτε με πολλές εικασίες. Από ό,τι κατάλαβα, δεν έχετε κάτι συγκεκριμένο να μας πείτε. Θα σας απαντήσω, λοιπόν, όταν έχετε κάτι πολύ συγκεκριμένο για το θέμα αυτό. Στον κοινοβουλευτικό διάλογο μετά χαράς να σας απαντήσω για τα σχέδια της ΔΕΗ να επεκταθεί στα Βαλκάνια, που είναι ένα πολύ ενδιαφέρον θέμα. Ελπίζω κι εσείς να συμφωνείτε στην κεντρική ιδέα της στρατηγικής να επεκταθεί η ΔΕΗ στα Βαλκάνια. Αν έχετε κάτι πιο συγκεκριμένο, θα το απαντήσουμε άλλη στιγμή.
Κυρία Πρόεδρε, με συγχωρείτε, μου επιτρέπετε να έχω τον λόγο;
Ορίστε, έχετε τον λόγο.
Κύριε Υπουργέ, με συγχωρείτε, αν κατάλαβα καλά τι είπατε τώρα, είπατε ότι δεν υπάρχει καμμία διαφορά στο οικονομικό μέτωπο, όσον αφορά τον νέο φορέα κ.λπ.. Αναφέρομαι στο Κτηματολόγιο. Δεν αυξάνετε όλα τα αναλογικά τέλη μετεγγραφών και καταχωρίσεων κατά 0,25‰; Δεν αυξάνετε τα αναλογικά τέλη για τις γονικές παροχές και τις δωρεές από 4,75‰ σε 8‰, δηλαδή φτάνετε στο κόστος προσημείωσης; Η ελληνική κοινωνία δεν επιβαρύνεται, λοιπόν, από αυτό που προτείνετε; Πώς μας λέτε ότι είναι ουδέτερο; Η τσέπη του Έλληνα πολίτη είναι αδιάφορη για την Κυβέρνηση, για να το καταλάβω; Ή τα νούμερα που βλέπω εγώ είναι λάθος ή αυτό μας λέτε εσείς είναι ανακριβές.
Θα απαντήσετε, κύριε Σταθάκη;
Θα είμαι πολύ σαφής. Ο νόμος έχει οριακές αυξήσεις σε ορισμένες κατηγορίες. Ο κύριος όγκος είναι ο ίδιος και απομειώνεται ο ΦΠΑ, που αποτελεί ένα σημαντικό μέρος. Άρα, με βάση το τελικό άθροισμα, δεν είναι ένας οργανισμός ο οποίος θα έχει επιπρόσθετη επιβάρυνση. Να απαντήσω και για το λατομικό, που δεν το απάντησα πριν. Να το διευκρινίσω για πολλοστή φορά, αν και είναι σαφές μέσα στο νομοσχέδιο. Το κράτος, εάν είναι ιδιωτικό το λατομείο, δεν επεμβαίνει ούτε παρεμβαίνει. Οι ιδιώτες, δηλαδή ο μισθωτής και ο ιδιοκτήτης κ.λπ., συναποφασίζουν για τους όρους που θέλουν για όλο το χρονικό διάστημα, πριν μετά ή κατά τη διάρκεια. Για το δημόσιο και τα δημοτικά, που εκεί πρέπει να προστατεύσεις τη δυνατότητα του δημοσίου να διαπραγματευτεί, δίνουμε τα σαράντα χρόνια. Κι εφόσον μέχρι τώρα ήταν σαράντα, αλλά γίνονται άλλα τριάντα, άρα εβδομήντα, είναι αναπόφευκτο στα σαράντα χρόνια να υπάρξει επαναδιαπραγμάτευση. Εφόσον, λοιπόν, ο μισθωτής λειτουργούσε κανονικά - είναι αναλυτικά τα άρθρα - κι έκανε καλά τη δουλειά του, θα μπούμε σε μια διαδικασία διαπραγμάτευσης με τον δήμο ή το κράτος, προκειμένου οι νέοι όροι της επέκτασης της συμβάσης να είναι αμοιβαία επωφελείς. Δεν θα μπορούσαμε να το κάνουμε εβδομήντα χρόνια στα δημόσια και στα δημοτικά, χωρίς να πει κάποιος ότι δεν υπερασπιζόμαστε σε αυτήν την περίπτωση το δημόσιο συμφέρον. Άρα, προφανώς, υπάρχει διαφορά ανάμεσα στο δημόσιο και το δημοτικό και τον ιδιώτη. Εξ ορισμού υπάρχει διαφορά. Εμείς καλούμαστε να προστατεύσουμε το δημόσιο. Αυτό τώρα που εγείρεται, ότι επειδή στα σαράντα χρόνια θα επαναδιαπραγματευτεί - στα οποία επαναλαμβάνω πρέπει να έχει αποσβέσει κ.λπ. - είναι αιτία διαφθοράς. Είναι δυνατόν να το συζητάμε και να πούμε ότι δεν έχει δικαίωμα το δημόσιο να επαναδιαπραγματευτεί στα σαράντα και να δίνει εβδομήντα χρόνια απευθείας; Δεν είναι λογικό.
Τώρα τον λόγο έχει ο κ. Ευκλείδης Τσακαλώτος, Υπουργός Οικονομικών, για δώδεκα λεπτά.
Ευχαριστώ. Κυρίες και κύριοι συνάδελφοι, κάθε φορά που μιλάω στην Αίθουσα, δυστυχώς για την Αντιπολίτευση, όχι για εμάς, τα πράγματα είναι λίγο καλύτερα από την προηγούμενη φορά που μίλησα. Δεν θα επαναλάβω τις δέκα συμφορές τους Μωυσή. Θα σας πω μόνο πράγματα που έγιναν μετά από αυτές τις αναφορές. Και θα πω ένα από τα χρηματοοικονομικά, ένα από την κατανάλωση και ένα από την πραγματική οικονομία. Τα spread, όταν μίλησα στον προϋπολογισμό, ήταν 4,01, σήμερα έκλεισαν στα 3,88. Στην κατανάλωση, για όλους αυτούς και αυτές που δεν αποφάσισαν μισθία και να είναι σύγχρονοι στυλίτες και να μην πάνε σε κανένα μαγαζί ή σε καμμία αγορά, είχε εντυπωσιακή κίνηση. Το παρατήρησαν όλοι και όλες ότι αυτά τα Χριστούγεννα έγιναν πολύ μεγάλες βελτιώσεις στην κατανάλωση. Αλλά δεν είναι μόνο η κατανάλωση. Είναι η πραγματική οικονομία. Στις 2 Ιανουαρίου βγήκε το καινούργιο «market». Να σας πω τι είναι το «market», που είναι ένας πολύ σημαντικός δείκτης για τη μεταποίηση, όπου ρωτάνε όλες τις επιχειρήσεις: «Τι περιμένετε; Περισσότερες πωλήσεις ή λιγότερες πωλήσεις τον επόμενο χρόνο;». Ήταν ένα ρεκόρ από το 2008 η αύξηση των παραγγελιών σε αυτές τις επιχειρήσεις. Άρα, αυτά τα τρία στοιχεία - που είναι μόνο, λέω, μετά από τον προϋπολογισμό - δείχνουν γιατί είναι καλύτερα τα πράγματα. Τώρα στο θεσμικό, πολιτικό επίπεδο, χθες είχαμε το EWG που ήταν η συζήτηση για τα προαπαιτούμενα, που γράφατε και λέγατε το καλοκαίρι σε όλες τις εφημερίδες ότι είναι «στον αέρα η διαπραγμάτευση». Πήγε πολύ καλά το EWG, τα προαπαιτούμενα είναι σε μια καλή σειρά και άρα είμαστε εντός των στόχων και εντός του χρονοδιαγράμματος που σας έχουμε περιγράψει. Πρόκειται για ένα χρονοδιάγραμμα που τελειώνει με την τρίτη αξιολόγηση, που αρχίζει η συζήτηση για το χρέος και τη διευκρίνιση του χρέους για να μπορούμε να βγούμε στις αγορές, που θα γίνει και συζήτηση για το πόσο θα είναι η δόση και αν θα έχει κι ένα κομμάτι για τα «buffers», αυτά τα αποθέματα, για να μπορούμε να βγούμε στις αγορές, για να συζητήσουμε πώς θα βγούμε από αυτό το μνημόνιο. Βέβαια έχουμε ένα νομοσχέδιο μπροστά μας που για πρώτη φορά, δεν έχει νέα μέτρα, γιατί όπως συμφωνήσαμε με τον καλό συνάδελφο, κ. Δήμα, χθες ο κύριος Πρωθυπουργός δεν είπε ότι δεν έχει καινούργια μέτρα το 2018, αλλά ότι δεν υπάρχουν καινούργια μέτρα σε αυτό το νομοσχέδιο. Άρα, πρέπει τώρα να μιλήσω για αυτό το νομοσχέδιο και θα πω λίγα πράγματα γιατί δεν άκουσα πολλά πράγματα. Μάλιστα, μου έμεινε η εντύπωση, ακούγοντας πολλές ομιλίες και από τη Δημοκρατική Συμπαράταξη και από τη Νέα Δημοκρατία, ότι έγινε κάποια παρεξήγηση, κάποιο ατύχημα, στις σημειώσεις σας και οι συνεργάτες σας αντί να σας δώσουν την ομιλία που είχατε γι' αυτό το νομοσχέδιο, σας έδωσαν την ομιλία, είτε για τον προϋπολογισμό του 2018 είτε για τον προϋπολογισμό του 2017 είτε για το κλείσιμο της δεύτερης αξιολόγησης, αλλά πολλά πράγματα γι' αυτό το νομοσχέδιο, πραγματικά, δεν άκουσα. Οπότε, πάμε να συζητήσουμε τα πράγματα που πραγματικά θέσατε. Αρχίζω με το μεγάλο θέμα των επιδομάτων, την παιδική φτώχεια, την ανακύκλωση της φτώχειας που λένε οι σύντροφοι του ΚΚΕ. Αυτό το λύσαμε. Ότι λύσαμε και σας εξήγησα… [[Γέλωτες από την πτέρυγα του Κομμουνιστικού Κόμματος Ελλάδας]] Δεν σας έχω πει. Ακούστε πρώτα. Σας είπα με πολύ καθαρό τρόπο ότι κάναμε μια επισκόπηση δαπανών και η απόφαση του Υπουργείου Οικονομικών ήταν όλη αυτή η ανασκόπηση, όλα τα λεφτά που κερδίσαμε από σπατάλες, να πάνε στην κοινωνία και ιδιαίτερα στα παιδιά. Το κλείνουμε αυτό. Άρα, δεν μπορεί να είναι ανακύκλωση. Δεύτερον, η κριτική που έχουμε υποστεί εκτός του ότι αγνοεί ότι επτακόσιες τριάντα χιλιάδες οικογένειες θα έχουν περισσότερα χρήματα, εκτός του ότι αγνοεί τι κάναμε για το αφορολόγητο ειδικά για τους τρίτεκνους και τους πολύτεκνους, εκτός του ότι αγνοεί πώς φτιάξαμε το μέρισμα, ακριβώς, για να ευνοήσει περισσότερο τις οικογένειες με τρία, τέσσερα και πέντε παιδιά, εκτός του ότι αγνοεί αυτό που κάνουμε για τους βρεφονηπιακούς σταθμούς, που προφανώς θα βοηθήσει τις οικογένειες με τρία, τέσσερα παιδιά, είναι μια κριτική που λέει - και σε αυτό είναι που σηκώνω τα χέρια - ότι εμείς το κάναμε αυτό το νομοσχέδιο για πελατειακούς λόγους. Λέει ότι δεν ενδιαφερόμαστε για τους τρίτεκνους και πολύτεκνους. Μάλιστα ο κ. Βορίδης μας είπε ότι έχουμε απέχθεια για τους τρίτεκνους και πολύτεκνους. Δύσκολο για μένα που έχω τρία παιδιά, αλλά το αφήνουμε. Λέει ότι το κάνουμε πελατειακά. Δεν μου λέτε, όταν εσείς αποφασίσατε να κάνετε παρέμβαση για τα επιδόματα των παιδιών και δεν κάνατε τίποτα για το πρώτο και το δεύτερο παιδί και τα δώσατε όλα στους τρίτεκνους και πολύτεκνους, αυτό δεν ήταν πελατειακό; Όταν αποφασίσατε ότι το δεύτερο παιδί θα παίρνει τα διπλά του πρώτου, αλλά το τρίτο παιδί θα παίρνει έξι φορές παραπάνω από το δεύτερο, αυτό δεν ήταν πελατειακό; Ήταν μια στρατηγική; Έχετε κάποιον, δεν λέω προοδευτικό κοινωνικό επιστήμονα, αλλά κάποιον επιστήμονα που λέει ότι πρέπει το πρώτο παιδί να παίρνει ένα, το δεύτερο παιδί να παίρνει δυο και μετά να πάει στο δώδεκα; Αυτή είναι η πολιτική που θέλετε; Εμείς επαναλαμβάνουμε ότι αυτό που γίνεται είναι πολύ σημαντικό. Είναι πολύ σημαντικό επιτέλους να έχουμε μια πολιτική για το παιδί και για τις εργαζόμενες γυναίκες. Συγγνώμη που μιλάω έτσι για τις γυναίκες, γιατί κανονικά θα έπρεπε να είναι για τους εργαζόμενους άντρες και γυναίκες, αλλά σε αυτή την κοινωνία είμαστε. Όλες μα όλες οι μελέτες που έχουμε λένε ότι το κακό για τα παιδιά και οι ανισότητες που δημιουργούνται όταν είναι είκοσι, τριάντα και σαράντα χρονών αρχίσαν όταν ήταν πέντε, έξι, επτά και οκτώ. Άρα, είναι τεράστιας σημασίας για το μέλλον του τόπου το να έχουμε μια πολιτική για το παιδί που δεν εξαντλείται, όπως σας έχει πει η κ. Φωτίου, στα επιδόματα. Καθώς πιάσαμε το πελατειακό κράτος, πάω τώρα στους κανόνες που βάζουμε στο Κτηματολόγιο, στους κανόνες που βάζουμε για τα λατομεία, στους νέους ελεγκτικούς μηχανισμούς για να ελέγξουν τον νέο τρόπο αδειοδότησης και επαναφέρω ένα ερώτημα που έβαλε ο καλός συνάδελφος Γιώργος Σταθάκης, όταν σας έκανε μια πολύ μεγάλη ανάλυση για το νέο ενεργειακό πλαίσιο. Ποια από αυτά δεσμεύεστε να πάρετε πίσω; Ποια από αυτά θεωρείτε ότι είναι κανόνες της Λατινικής Αμερικής, που είμαστε εμείς και εσείς θα φέρετε τους νέους ευρωπαϊκούς κανόνες; Πείτε μας, γιατί εγώ δεν βλέπω γκρίζες ζώνες. Εγώ βλέπω ένα πλαίσιο που για σαράντα χρόνια το υποστηρίξατε με φανατισμό και αυταπάρνηση, γκρίζων ζωνών για να μπορούν να γίνονται κάτω από το ραντάρ πράγματα και βλέπω μια Κυβέρνηση που έρχεται και βάζει κάποιους κανόνες. Πείτε μας ευθέως ποιους από αυτούς τους κανόνες θα τους πάρετε πίσω, εσείς που είστε οι Ευρωπαίοι. Άλλο θέμα για την απεργία. Επαναλαμβάνω το επιχείρημα που είπε η κ. Αχτσιόγλου. Υπάρχουν ογδόντα εργαζόμενοι, το 50% όπως ήταν με το άρθρο 4 του ΠΑΣΟΚ παλιά που το πήραν πίσω, αυτό που υποστηρίζει τώρα ο κ. Βορίδης, ότι χρειάζεται 50% των εγγεγραμμένων για να περάσει μια απεργία. Σε ένα εργοστάσιο με ογδόντα ανθρώπους, αν συμμετέχουν οι σαράντα, για να γίνει η απεργία πρέπει να είναι 40-0. Τότε πραγματικά μπορούμε να πούμε για την κατάργηση της απεργίας. Με τη δική μας αλλαγή, το ίδιο παράδειγμα με ογδόντα εργαζόμενους, αν οι σαράντα είναι παρόντες, περνάει η απεργία με 25-15: είκοσι πέντε υπέρ, δέκα κατά και πέντε αποχή. Αν είναι πρόβλημα αυτό, για να γίνει η απεργία όπως λέτε, τότε έχουμε τεράστιο πρόβλημα. Πρέπει μαζί να συζητήσουμε γιατί το εργατικό κίνημα έχει φτάσει σε ένα τέτοιο σημείο που δεν μπορεί να φέρει σαράντα από τους ογδόντα εργαζόμενους για να μπορεί να το παλέψει και να κερδίσει μια απεργία με 25-15.
Γιατί υπάρχουν βάρδιες, κύριε Τσακαλώτο!
Πρέπει να συζητήσουμε μερικά προβλήματα που υπάρχουν στη νομοθεσία και έχουν επιβληθεί. Πρέπει να συζητήσουμε την ανεργία που δημιουργεί τεράστιο πρόβλημα. Να συζητήσουμε, όμως και συνδικαλιστικές πρακτικές. Και μιλάω σε εσάς, γνωρίζοντας ότι συνδικαλιστικές πρακτικές, που έχουμε κληρονομήσει κι εμείς δεν έρχονται ούτε από το ΚΚΕ ούτε από το ΣΥΡΙΖΑ. Να κάνουμε, όμως, μια τέτοια σοβαρή συζήτηση. Να μη λέμε ότι καταργούμε τις απεργίες. Έρχομαι τώρα στο υπερταμείο, που λέμε ότι θα μπει εκείνη η επιχείρηση και η άλλη επιχείρηση σε αυτό. Να σημειώσω το εξής: Μπαίνουν στο υπερταμείο. Δεν μπαίνουν στο ΤΑΙΠΕΔ. Άρα, δεν είναι απαραιτήτως προς ιδιωτικοποίηση. Και δεν είναι εδώ ο καλός συνάδελφος ο κ. Βορίδης, που μου έκανε κομπλιμέντο χθες, λέγοντάς μου ότι, όταν με γνώρισε, του φάνηκα καλό παιδί και ότι μετά έκανα πέντε χρόνια παρένθεση με αριστερισμούς και με υπερβολές και τώρα έρχομαι στον καλό δρόμο. Θα του πω, όμως, του κ. Βορίδη ότι ανταποδίδω το κομπλιμέντο. Στα δέκα - δεκαπέντε χρόνια που θα είναι στην Αντιπολίτευση, θα λέει αυτά που λέει. Όταν όμως έρθει στα δεκαπέντε χρόνια, θα επιστρέψει και θα υποστηρίζει τέτοιες επιχειρήσεις να μην πάνε για ανασυγκρότηση, για αναβάθμιση, χωρίς πελατειακό κράτος διαμεσολάβηση, αλλά στις ιδιωτικοποιήσεις. Θα επιστρέψει μετά από αυτήν την λαϊκίστικη παρένθεση και θα λέει ξανά τι καλό πράγμα είναι οι πλειστηριασμοί και πώς πρέπει να προχωρήσουν και τι είναι αυτός ο αριστερίστικος λόγος που δεν μας επιτρέπει να κάνουμε τους πλειστηριασμούς. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Κυρία Πρόεδρε, θα χρειαστώ λίγο χρόνο. Για τους πλειστηριασμούς πρέπει να κάνουμε ιδιαίτερη συζήτηση με πολύ πιο νηφάλιο τρόπο από αυτόν που κάνουμε. Θα πρέπει να εξηγήσουμε - όπως εξήγησα, όταν σας έφερα την τροπολογία - τι σημαίνει να γίνει κάτι με ηλεκτρονικό τρόπο αντί για φυσικό τρόπο. Να εξηγήσουμε πως αυτό από μόνο του δεν αλλάζει ούτε τις προτεραιότητες ούτε τους κανόνες και δεν χαλάει καθόλου τον προστατευτικό κλοιό που υπάρχει. Αν θεωρείτε ότι δεν είναι αρκετός αυτός ο προστατευτικός κλοιός, αν θεωρείτε ότι πρέπει να κάνουμε κάτι, είμαστε εδώ για να το συζητήσουμε. Να σας πω και κάτι ακόμη: Να μην υπάρχουν, όμως, και άλλες διαστρεβλώσεις. Να μη λέμε δηλαδή ότι στις 31 Δεκεμβρίου 2018 τελειώνει ο νόμος Κατσέλη - Σταθάκη, γιατί αυτό δεν ισχύει. Διότι και στις 30 Δεκεμβρίου να είσαι μέσα - όχι να έχεις δικαστική απόφαση, αλλά να έχεις την αίτηση - έχεις την προστασία για τριάντα χρόνια ό,τι αποφασίσει το δικαστήριο. Αν δεν φτάνει αυτό, να το συζητήσουμε. Έρχομαι στα καζίνο και στη σπέκουλα ότι δίνουμε νέα ευκαιρία να δανείζονται από καζίνο. Δεν είπαν οι καλοί συνάδελφοι, που ανησυχούν τόσο πολύ γι' αυτό ότι είναι για δάνειο πάνω από 50.000 ευρώ. Οπότε μιλάμε για ανθρώπους του τζόγου, που έχουν πάρα πολλά λεφτά. Δεν νομίζω ότι αυτό μας δημιουργεί πρόβλημα. Να επισημάνω ότι οι δύο άδειες σε Μύκονο και Σαντορίνη θα γίνουν με νομοτεχνική βελτίωση εποχικές. Θα είναι οχτώ μήνες τον χρόνο: Μάρτιο με Οκτώβριο. Καταλαβαίνουμε το ζήτημα των τοπικών κοινωνιών. Έτσι, η λειτουργία των καζίνο θα επιτρέπεται μόνο τους μήνες με τη μεγαλύτερη τουριστική κίνηση. Η άδεια στην Κρήτη υπήρχε με νόμο από το 1994 και δεν δόθηκε. Η άδεια στη Φλώρινα έχει ήδη δοθεί, οπότε δεν κάνουμε κάποια ουσιαστική αλλαγή. Να πούμε ότι και εδώ μπαίνουν κανόνες, οι οποίοι υποστηρίζουν την προστασία των θέσεων εργασίας και προσελκύουν μεγαλύτερες επενδύσεις. Έτσι θα λειτουργούν περισσότερες επιχειρήσεις, άρα, θα έχουμε περισσότερα έσοδα με λιγότερους φόρους. Να πω και κάτι για τους εργαζόμενους. Ο κ. Στογιαννίδης και άλλοι Βουλευτές μας έθεσαν το θέμα των εργαζομένων. Όπως σας είπα πριν, όταν κατέθεσα τη νομοτεχνική βελτίωση αν κλείσει ένα καζίνο για δύο, τρεις μήνες τον χειμώνα, θα παίρνουν το 70% των αποδοχών τους γι' αυτούς τους μήνες. Και αυτό ήταν πάγιο αίτημα των εργαζομένων. Κυρίες και κύριοι συνάδελφοι, με όλα αυτά, βλέπετε ότι έχει αλλάξει και η ατζέντα. Το βλέπετε και στις αντιδράσεις της Αντιπολίτευσης. Δεν το λέτε και «full house» από την Αντιπολίτευση. Η Αντιπολίτευση που έλεγε «δεν έχουμε χρόνο να συζητήσουμε, μας πιέζετε», όταν μιλάει ο Υπουργός Οικονομικών - υπάρχουν δύο Βουλευτές της Νέας Δημοκρατίας - δεν δείχνει ιδιαίτερο ενδιαφέρον για τη συζήτηση που κάνουμε. Αυτό το αφήνω στην μπάντα. Πού είναι η πρώτη και η δεύτερη αξιολόγηση που γινόταν ο χαμός με τις συζητήσεις και όλοι οι Βουλευτές ήθελαν να μιλήσουν και ήταν γεμάτα τα έδρανα; Δεν γίνεται αυτό, γιατί έχετε καταλάβει κι εσείς ότι αλλάζει η ατζέντα. Έχετε καταλάβει ότι έχετε μπροστά σας μια Κυβέρνηση με σοβαρότητα, μια Κυβέρνηση, που δεν πουλάει φούμαρα, που λέει ότι έχει δυσκολίες, που ξέρει ότι θα έχει και στο μέλλον εμπόδια, αλλά που προσπαθεί να αλλάξει την ατζέντα, όχι μόνο αναπτυξιακά. Προσπαθεί να αλλάξει την ατζέντα και κοινωνικά - γι' αυτό είπα και αυτό για τα επιδόματα - που προσπαθεί να αλλάξει την ατζέντα δικαιωματικά. Αυτό που έγινε χθες, προχθές με τον νόμο για τη Σαρία, που έφερε ο κ. Γαβρόγλου, ήταν και αυτό μία τομή. Και γιατί αναγκαστήκαμε εμείς να κάνουμε όλα αυτά, στα προβλήματα που λιμνάζουν τόσα χρόνια; Διότι οι προηγούμενες κυβερνήσεις είχαν πάντα το ρητό «ποτέ μην κάνεις σήμερα αυτό που μπορείς να κάνεις αύριο. Και εμείς λέμε «ποτέ μην κάνεις αύριο αυτό που μπορείς να κάνεις σήμερα». Και αυτό το λέμε και για την κοινωνία και για την οικονομία και για τον κόσμο που υποστηρίζουμε, που νομίζουμε ότι θα δει καλύτερες ημέρες. Ευχαριστώ πολύ.
Κυρία Πρόεδρε, παρακαλώ τον λόγο.
Μετά, κύριε Δένδια. Τι θέλετε ακριβώς;
Κυρία Πρόεδρε, θα με αφήσετε να κάνω μία ερώτηση, γιατί θα φύγει μετά ο κύριος Υπουργός;
Τον λόγο έχει ο Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Σταύρος Κοντονής, για να ανακοινώσει κάποιες νομοτεχνικές βελτιώσεις.
Ευχαριστώ, κυρία Πρόεδρε. Καταθέτουμε μερικές νομοτεχνικές βελτιώσεις. Είναι κατά κυριολεξία νομοτεχνικές βελτιώσεις. Επίσης, εμπεριέχεται στο έγγραφο και η ανακοίνωση, που είχα κάνει σχετικά με τις αμοιβές των διαμεσολαβητών και σας παρακαλώ να μοιραστεί στους συναδέλφους.
Κυρία Πρόεδρε, μπορώ να έχω τον λόγο;
Κυρία Πρόεδρε, θέλω κι εγώ τον λόγο.
Ορίστε, κύριε Δένδια.
Κύριε Υπουργέ, με συγχωρείτε. Σας άκουσα όπως πάντα, με προσοχή. Μας είπατε ότι όλα πάνε καλά και λοιπά. Είπατε για τη Νέα Δημοκρατία. Αν κοιτάξετε την Αίθουσα, η αναλογία Βουλευτών Νέας Δημοκρατίας, ΣΥΡΙΖΑ είναι όμοια. Δεκαοχτώ Βουλευτές από την κυβερνητική Πλειοψηφία έχετε στην Αίθουσα, έχετε το υπ' όψιν σας. Θα σας στενοχωρήσω Παρασκευή βράδυ, αλλά δεν πουλάτε πια. Άρα, τι να σας κάνω εγώ; Πώς να σας φέρω κόσμο; Πείτε άλλο τραγούδι να έρθει κόσμος. Αυτά που λέτε δεν πουλάνε. Μας είπατε διάφορα. Εγώ θέλω να σας ρωτήσω κάτι ειδικό, κύριε Υπουργέ. Πέρα από τα σχόλιά σας για την πολύτεκνη οικογένεια, να σας πω κατ' αρχάς ότι η Νέα Δημοκρατία έδωσε επίδομα από το πρώτο παιδί. Ξέρετε ότι αυτό η Νέα Δημοκρατία το νομοθέτησε. Τώρα, αν μας ρωτάτε αν έχουμε κανέναν επιστήμονα, φαντάζομαι αυτό υποκρύπτει τη θέση ότι όλοι οι επιστήμονες της χώρας στεγάζονται στον ΣΥΡΙΖΑ και ουδείς άλλος συμβουλεύει οιονδήποτε. Φαντάζομαι, δεν έχετε τόση αλαζονεία. Τώρα, όμως, εγώ θέλω να σας ρωτήσω κάτι ειδικό, γιατί τα υπόλοιπα θα τα πω αύριο, που θα σας ζητήσω να μας εξηγήσετε, αφού τα κάνετε όλα τόσο καλά, γιατί καταργείτε δικά σας νομοθετήματα προ λίγων μηνών. Για παράδειγμα, εδώ καταργείτε την ΕΔΗΣ, που εσείς τη φτιάξατε εδώ και λίγο καιρό. Και μας λέγατε πόσο καλή είναι και πόσο καλά θα τα κάνει η Εταιρεία Δημοσίων Συμμετοχών. Τώρα έρχεστε και την καταργείτε μετά από λίγους μήνες. Δεν δούλεψε ποτέ, σας το λέγαμε. Κατά τα άλλα, τα κάνετε όλα τέλεια! όμως, πείτε μας με την ευκαιρία, αν έχετε την καλοσύνη, επειδή κάνετε συνεχώς δομές, αυτή η καινούργια δομή, που φτιάχνετε που της δίνετε ένα όνομα «Διεύθυνση Ερευνών Οικονομικού Εγκλήματος». Τι σας χρειάζεται;
Τέσσερις φορές έχω απαντήσει.
Όχι, δεν είπατε κάτι. Δεν ήταν αυτή η τοποθέτησή σας;
Θα πάρω χρόνο για να απαντήσω.
Έχετε ήδη εξαιρετικά στελέχη στο ΚΕΜΕΕΠ, στο ΚΕΦΟΜΕΠ, στην ΥΕΕΔΕ, στην ΔΙΠΑΕΕ, στις ΔΟΥ. Υπάρχει η Οικονομική Αστυνομία. Φτιάχνετε και άλλον φορέα. Τα στελέχη που είναι ήδη σε αυτές τις υπηρεσίες - κατά την άποψή μας εξαιρετικά στελέχη - δεν επαρκούν;
Τον λόγο έχει ο κ. Θεοχαρόπουλος.
Ευχαριστώ, κυρία Πρόεδρε. Κύριε Υπουργέ, σας άκουσα με προσοχή και πραγματικά, εκπλήσσομαι με ορισμένες απορίες, τις οποίες θέσατε και προς την Αντιπολίτευση και προς τη Δημοκρατική Συμπαράταξη. Πρώτον, αναρωτηθήκατε για ποιον λόγο σας λέμε πολλές φορές για την ανακύκλωση της φτώχειας. Ανακύκλωση της φτώχειας, κύριε Υπουργέ, είναι να επιδιώκετε υπερβολικά πρωτογενή πλεονάσματα, παραπάνω από αυτό που σας ζητείται, και στη συνέχεια, να δίνετε επιδόματα, ενώ στραγγίζετε την οικονομία. Αυτό λέγεται ανακύκλωση της φτώχειας. Κοινωνικός αυτοματισμός της Κυβέρνησής σας λέγεται αυτή η συζήτηση, που γίνεται μεταξύ δύο, τριών παιδιών μίας οικογένειας και ενός παιδιού. Αυτό λέγεται κοινωνικός αυτοματισμός. Σας έχουμε δείξει ότι θα μπορούσατε πολύ εύκολα, αν θέλατε, να βελτιώσετε τα επιδόματα σε ορισμένες κατηγορίες, ακόμα και σε αυτή που θέλατε, χωρίς να προσβάλλετε τις άλλες κατηγορίες τριτέκνων και πολυτέκνων. Όσον αφορά τις απεργίες, τώρα σας άκουσα, κύριε Υπουργέ, πραγματικά να υποστηρίζετε το μέτρο, το οποίο φέρνετε. Άλλες φορές, έχω ακούσει προσωπικά εσάς, να λέτε ότι «χάσαμε στη διαπραγμάτευση σε αυτό το ζήτημα». Σε αυτό! Και για το lock out και για άλλα, έχετε πει ότι δεν πέρασαν, αλλά γι' αυτό είπατε ότι «χάσαμε». Τι συμβαίνει από τα δύο; Νομίζω ότι έχετε μπερδέψει και τους δικούς σας Βουλευτές. Τι ισχύει; Έχετε χάσει στη διαπραγμάτευση σε αυτό το συγκεκριμένο θέμα, όπως έχετε πει πολλές φορές ή έχετε κερδίσει και ουσιαστικά αυτή είναι η δική σας πρόταση, της Κυβέρνησής σας; Παλιότερα, αυτή η πρόταση δεν είχε περάσει. Παρά το γεγονός ότι πράγματι η Νέα Δημοκρατία ήθελε να την περάσει, επειδή αυτή εδώ η παράταξη - η δημοκρατική παράταξη - δεν το επέτρεψε, δεν πέρασε το 2014 και το 2013. Το λέω αν έχετε μπερδευτεί, σε σχέση με το τι έχει γίνει παλιότερα. Τέλος, ανησυχώ, γιατί αυτό το οποίο είπατε σε σχέση με την 31-12-2018 με τους πλειστηριασμούς, σημαίνει, κύριε Υπουργέ, ότι δεν θα διαπραγματευτείτε για την επέκταση. Αυτό μας είπατε. Πριν από λίγο, μας είπατε ότι θα ισχύει, επειδή κάποιος έχει κάνει την πρώτη κατοικία 30 Δεκεμβρίου και αρνείστε σήμερα στην Ολομέλεια της Βουλής να δεσμευτείτε ότι θα διαπραγματευτείτε για την επέκταση της προστασίας της πρώτης κατοικίας και για μετά την 31-12-2018. Αν δεν είναι έτσι, να δεσμευτείτε ότι στη διαπραγμάτευση θα βάλετε άμεσα την προστασία της πρώτης κατοικίας. Δεν γίνεται να προχωρήσουμε άλλο, κοροϊδεύοντας και με μία αλαζονεία, κύριε Υπουργέ, την αλαζονεία ότι η Αντιπολίτευση δεν έχει ομιλίες σωστές, δεν γνωρίζει τα πράγματα, έρχεται με παλιότερες αντιλήψεις. Είστε Κυβέρνηση. Να απαντάτε στα ερωτήματα, που θέτει η Αντιπολίτευση.
Τον λόγο έχει ο κ. Τσακαλώτος.
Κυρία Πρόεδρε, είναι διαδικασία αυτή; Είναι σωστή διαδικασία αυτή;
Οι Κοινοβουλευτικοί Εκπρόσωποι έχουν δικαίωμα να μιλήσουν. Ξέρουμε τον Κανονισμό.
Κυρία Πρόεδρε, εσείς πάνω από όλες και όλους ξέρετε τον βαθύτατο σεβασμό μου στους δικηγόρους και τους νομικούς γενικότερα. Έχουν ένα μειονέκτημα, ότι δεν πάνε πολύ καλά στα μαθηματικά. Δεκαοχτώ Βουλευτές του ΣΥΡΙΖΑ, δύο Βουλευτές της Νέας Δημοκρατίας. Αν δεν απατώμαι, αυτός είναι ένας λόγος 9 προς 1. Και αν δεν κάνω πάλι λάθος, δεν έχουμε εννιά φορές παραπάνω Βουλευτές από εσάς. Ίσως στις επόμενες εκλογές, αλλά όχι αυτή τη στιγμή. Να ξεκαθαρίσουμε τα μαθηματικά σε αυτό. Δεύτερον, για την ΕΔΗΣ, όντως καταργούμε την ΕΔΗΣ. Θα εξηγήσω τι σημαίνει αυτό. Παλιότερα, η σύλληψη ήταν ότι θα ήταν ένα ΔΣ και θα είχε τέσσερα υποταμεία: ΤΑΙΠΕΔ, ΤΧΣ, ΕΔΗΣ, που είναι για τις ΔΕΚΟ, και ΕΤΑΔ, που είναι για τα ακίνητα. Αποφασίσαμε, ακριβώς για να υποστηρίξουμε τον δημόσιο χαρακτήρα των ΔΕΚΟ, να διευρύνουμε το ΔΣ - όχι της ΕΔΗΣ, δεν θα υπάρχει ΕΔΗΣ - του Υπερταμείου από επτά σε εννιά, να υπάρχουν δύο μέλη, που ειδικεύονται στις δημόσιες επιχειρήσεις, για να μην υπάρχει μία λογική ιδιωτικών κριτηρίων, μόνο όταν γίνεται αυτή η αναδιάρθρωση των επιχειρήσεων, που πρέπει να σας πω ότι είναι πολύ μεγάλη ανάγκη. Και θα ήθελα να σας πω, κύριε Δένδια, ότι ένας λόγος που υπάρχει η επιβολή αυτού του οργανισμού είναι το πώς λειτουργούσαν οι ΔΕΚΟ τα σαράντα χρόνια της Μεταπολίτευσης στα δικά σας χέρια και στους καλούς σας συναδέλφους. Θα σας πω πολύ σύντομα για τον νέο οργανισμό για τις εισαγγελικές παραγγελίες. Το εξήγησα και στην επιτροπή, αλλά και στην απάντηση σε ερώτηση συναδέλφου. Αυτό που γινόταν μέχρι τώρα, ήταν τελείως άναρχο και εμπόδιζε την ιεράρχηση θεμάτων φοροδιαφυγής. Διότι γίνονταν εισαγγελικές παραγγελίες, πάντα είχαν προτεραιότητα, γιατί όλοι σέβονται τους εισαγγελείς και η κάθε ΔΟΥ έπρεπε να σταματήσει τη δουλειά για να κάνει αυτό, χωρίς να ξέρει αν όντως ήταν σημαντικά πράγματα. Τι καλύτερο, λοιπόν; Η ΑΑΔΕ δεν το θέλει αυτό. Θέλει να συνεχίσει τους δικούς της ελέγχους, με πολύ συστηματικό τρόπο και πολύ καλή ιεράρχηση. Άρα, έχουμε έναν νέο οργανισμό, που θα είναι για τις εισαγγελικές παραγγελίες, ο οποίος αναγκαστικά θα έχει ιεραρχήσεις. Πάω τώρα στο θέμα της ανακύκλωσης της φτώχειας, που μου έθεσε ο εκπρόσωπος της Δημοκρατικής Συμπαράταξης. Νομίζω ότι αυτό που είπα ήταν σαφές. Τα χρήματα για τα επιδόματα έρχονται από την επισκόπηση δαπανών. Μου βάζετε και ένα άλλο θέμα, ότι κάνουμε υπερπλεόνασμα και αυτό το μοιράζουμε μετά στους φτωχούς. Το έχω εξηγήσει, όμως, πάρα πολλές φορές. Με στεναχωρεί πάρα πολύ ότι σε αυτή τη Βουλή δεν υπάρχει ποτέ συνέχεια στις συζητήσεις. Λέμε ένα πράγμα, λέει κάτι κάποιος άλλος και μετά ξαναλέμε το ίδιο. Το υπερπλεόνασμα δεν ήταν στόχος. Θα προτιμούσαμε να ήταν αλλιώς, αλλά και οι θεσμοί - και ιδιαίτερα το ΔΝΤ, για να είμαστε δίκαιοι - υπολογίζουν την απόδοση των μέτρων. Παρ' όλα αυτά που είπατε για τη φοροδιαφυγή, ότι δεν κάναμε τίποτα, το τελευταίο νούμερο που ξέρω από το πρόγραμμα εθελούσιας αποκάλυψης είναι 700 εκατομμύρια. Άρα, αν έχεις έξτρα 700 εκατομμύρια κι αν έχουν κάνει λάθος, έχεις ένα πλεόνασμα πάνω από τον στόχο. Αυτό δεν λέγεται ανακύκλωση της φτώχειας. Πηγαίνω στην τελευταία σας ερώτηση - το έβαλε και ο κ. Κουτσούκος, αν δεν κάνω λάθος - ότι υπάρχουν δύο γραμμές. Κάποιοι λένε ότι αυτό ήταν επιβολή, κάποιοι λένε ότι δεν είναι τόσο χάλια. Γιατί δεν μπορούν να ισχύουν και τα δύο; Δεν το καταλαβαίνω. Δεν βλέπω κάποια λογική αντίφαση στο να λες ότι διαπραγματεύθηκες το lock out, που το θέλανε, τον χρόνο που χρειάζεται να ανακοινωθεί μία απεργία, τα κέρδη - αυτό το έχασες, δεν ήταν επιλογή σου - αλλά μετά να κάνεις και μία σοβαρή συζήτηση, όπως προσπαθώ εγώ να κάνω μία σοβαρή συζήτηση, για τη σοβαρότητα αυτής της υποχώρησης. Γιατί μπορείς να κάνεις μία υποχώρηση, που τη βαθμολογείς με σοβαρότητα οκτώ στα δέκα, πέντε στα δέκα, δύο στα δέκα, ένα στα δέκα. Άρα, αυτό δεν έχει κάποια λογική αντίφαση. Είπα στους συντρόφους του ΚΚΕ, ότι απ' όλα τα μέτρα δεν μπορεί αυτό να είναι πολύ βασικό στην ανάπτυξη αγώνων του συνδικαλιστικού κινήματος. Θεωρώ ότι υπάρχουν πολύ περισσότερα προβλήματα, που είναι αντικειμενικά και πρέπει να τα λύσουμε, αλλά και προβλήματα εσωτερικά, ενδογενή, που πρέπει να λύσει το συνδικαλιστικό κίνημα. Γιατί είναι ντροπή, κατά κάποιον τρόπο, το συνδικαλιστικό κίνημα - με αυτό το παράδειγμα που έκλεψα από την Υπουργό Εργασίας - σε ογδόντα ανθρώπους να μην μπορεί να μαζέψει τους σαράντα για να πάρει μία απόφαση. Δεν λέω πάλι ότι ήταν επιλογή μας. Λέω, όμως, ότι μια σοβαρή Αριστερά, με σοβαρά αριστερά κόμματα και ένα συνδικαλιστικό κίνημα θα ήταν το τελευταίο εμπόδιο, για να μπορούν να αναπτυχθούν οι αγώνες που θα θέλατε και εσείς, θα θέλαμε και εμείς.
Κυρία Πρόεδρε, θα ήθελα τον λόγο.
Κύριε Παφίλη, θέλετε τον λόγο στον κύκλο των Κοινοβουλευτικών Εκπροσώπων…
Για δύο λεπτά.
…οπότε θα σας απαντήσει μετά ο κ. Τσακαλώτος;
Ας απαντήσει.
Απλώς το λέω για την οικονομία της διαδικασίας. Ορίστε, κύριε Παφίλη, έχετε τον λόγο.
Γίνεται τόση συζήτηση και δεν έχουμε πάρει μέρος. Θα απευθυνθώ στον κύριο Υπουργό, αλλά και στην κυρία Υπουργό. Η συζήτηση για το αν ψαλιδίζεται ή όχι το δικαίωμα της απεργίας, αν δημιουργεί επιπλέον δυσκολίες ή όχι, δεν μπορεί να εκχυδαΐζεται με διάφορα δικολαβίστικα επιχειρήματα του τύπου ογδόντα, σαράντα, είκοσι κ.λπ.. Είναι πολύ πιο σοβαρά τα πράγματα, πάρα πολύ πιο σοβαρά τα πράγματα! Και εάν θέλουμε να συζητήσουμε - επειδή θέτετε τέτοιο θέμα - για το δικαίωμα της απεργίας, πρέπει να βάλουμε το συνολικό πλαίσιο, που έχει διαμορφωθεί όλα τα προηγούμενα χρόνια και που βοηθάει ή εμποδίζει ή ψαλιδίζει συνεχώς το δικαίωμα της απεργίας και εάν σε αυτό το πλαίσιο η ρύθμιση που φέρνετε, έρχεται να λειτουργήσει σωρευτικά και να οδηγήσει ουσιαστικά σε μεγάλα εμπόδια μέχρι του σημείου της απαγόρευσης της απεργίας. Είναι έτσι ή όχι; Ερώτημα: Η ρύθμιση, που φέρνετε, διευκολύνει ή δυσκολεύει την απόφαση για απεργία στην καρδιά της εργατικής τάξης, που είναι το Πρωτοβάθμιο Επιχειρησιακό Σωματείο; Και τα εργοστάσια - εάν δεν έχετε εικόνα, να σας δώσουμε στοιχεία - δεν λειτουργούν μόνο με ογδόντα ή πενήντα ή εκατό ανθρώπους. Λειτουργούν και με πεντακόσιους και με παραπάνω. Επομένως, αφήστε αυτό το παράδειγμα. Άρα, ρωτάμε πολύ απλά: Γιατί το φέρνετε αυτό; Για ποιο λόγο; Για να βοηθήσετε την εργατική τάξη ή για να την εμποδίσετε; Υπάρχουν βάρδιες στα εργοστάσια, ναι ή όχι; Τα ξέρετε; Δυσκολεύουν την απαρτία, ναι ή όχι;
Αδύνατη την κάνουν.
Την καθιστούν σχετικά αδύνατη και σε μεγαλύτερα μάλιστα εργοστάσια. Δεύτερον, υπάρχει στυγνή, κυνική, εργοδοτική τρομοκρατία, ναι ή όχι; Υπάρχουν απολύσεις ανθρώπων, συνδικαλιστών που απήργησαν; Τρίτον, υπάρχουν οι Ενώσεις Εργαζομένων που με το 1/15 κάνουν επιχειρησιακή σύμβαση; Θα την καταργήσετε; Βγείτε εδώ και πείτε το. Γιατί δεν την καταργείτε; Γιατί δεν καταργείτε αυτό το νόμο, που ψήφισε το ΠΑΣΟΚ, που είναι απαράδεκτος, αισχρός, προκλητικός και είναι - πώς να το πω; - σε όφελος της εργοδοσίας, που μπορεί να λύνει και να δένει και σε αυτές τις συνθήκες; Γιατί δεν βγαίνετε να πείτε ότι θα τον καταργήσετε; Πείτε μας. Κυρία Αχτσιόγλου, νομίζω ότι είστε πάρα πολύ έξυπνη. Υπερδιπλασιάζετε το ποσοστό που απαιτείται, για να παρθεί απόφαση. Εάν δεν υπάρξει απαρτία, δεν μπορεί να παρθεί καμία απόφαση. Αυτό φέρνετε τώρα. Εάν δεν έχει 50%+1, δεν υπάρχει συνέλευση. Τι μας λέτε, «Δεν αλλάζουμε τίποτα στο πώς αποφασίζουν την απεργία»; Μα, το μεγαλύτερο πρόβλημα, που υπήρχε και υπάρχει πολλές φορές, λόγω αυτών των συνθηκών και όχι άλλων, είναι ότι δεν μπορεί να χτιστεί εύκολα μία απαρτία του 50%+1. Αυτή είναι όλη η ιστορία. Και έρχεστε και χτυπάτε στην καρδιά. Και δεν είναι τυχαίο το ποιοι το ζητούν. Ποιος το ζητάει αυτό; Το εργατικό κίνημα; Το οποιοδήποτε, λέω εγώ. Κανένας. Το ζητάνε μόνο ο ΣΕΒ και οι άλλες εργοδοτικές οργανώσεις. Επομένως, σταματήστε να χρησιμοποιείτε τέτοιου είδους επιχειρήματα και να εκχυδαΐζετε την αντιπαράθεση σε ό,τι αφορά το θέμα της απεργίας. Τα υπόλοιπα θα τα πούμε τη Δευτέρα που θα έχουμε και περισσότερο χρόνο.
Τώρα θα θέλουν να μιλήσουν όλοι προφανώς. Τον λόγο έχει η κ. Αχτσιόγλου.
Νομίζω ότι ο κ. Τσακαλώτος εξήγησε με πολύ σαφή τρόπο τι σημαίνει για εμάς αυτή η αλλαγή. Επειδή άκουσα πολλές φορές από διάφορους Βουλευτές της Αντιπολίτευσης: «Δεν είναι σαφές ποια είναι η γραμμή σας, αν την υποστηρίζετε ή δεν την υποστηρίζετε», αυτό που είπαμε είναι ότι ο συνδικαλιστικός νόμος βρισκόταν στο τραπέζι των διαπραγματεύσεων εν συνόλω, ότι από τη δική μας πλευρά - αυτό το είχε υποστηρίξει και η επιτροπή των εμπειρογνωμόνων, που είχε κάνει τα σχετικά πορίσματα - είχαμε πει ότι ο ν.1264 είναι ένας νόμος επαρκής, ότι συνολικά το πλαίσιο στη χώρα γύρω από τον συνδικαλιστικό νόμο είναι, σε σχέση με τα υπόλοιπα, που ισχύουν στην Ευρώπη, ένα μετρίως αυστηρό πλαίσιο - έτσι χαρακτηρίζεται όταν το κοιτάμε συγκριτικά και με τις υπόλοιπες χώρες - και ως εκ τούτου, δεδομένης και της θέσης μας, της αρχής ότι το συνδικαλιστικό κίνημα θα πρέπει να αυτορυθμίζεται, θεωρούσαμε ότι δεν πρέπει να υπάρχει κάποια αλλαγή. Από την πλευρά των δανειστών και του Διεθνούς Νομισματικού Ταμείου πρωτίστως, που έχει μια εντελώς διαφορετική αντίληψη για την αγορά εργασίας, υπήρχαν μια σειρά από απαιτήσεις στο τραπέζι, που αφορούσαν τον χρόνο προειδοποίησης για την κήρυξη μια απεργίας, αφορούσαν την περικοπή στο μισό των συνδικαλιστικών αδειών, αφορούσαν τη γενική ρήτρα απόλυσης των συνδικαλιστικών στελεχών, αφορούσαν τη θεσμοθέτηση του lock out και αρκετά άλλα, που δεν μπορώ τώρα να θυμηθώ. Προφανώς, για το συγκεκριμένο ζήτημα απαιτούσαν να υπάρχει αλλαγή και στα πανελλαδικής εμβέλειας σωματεία, πράγμα το οποίο θα καθιστούσε αδύνατη τη λήψη απόφασης για απεργία, γιατί θα έπρεπε να γίνεται γενική συνέλευση στο Σύνταγμα, αν περνούσε σε επίπεδο γενικής συνέλευσης αυτό. Μπροστά, λοιπόν, σε όλες αυτές τις απαιτήσεις, η ρύθμιση στην οποία τελικά καταλήξαμε και στην οποία κάναμε μια μικρή υποχώρηση, αιτιολογήσαμε γιατί θεωρούμε ότι είναι μικρής έκτασης. Δεν νομίζω ότι υπάρχει καμμία απόκλιση περί της αρχικής μας θέσης. Λέμε, όμως, ότι η υποχώρηση αυτή είναι μικρής έκτασης. Και για να αποδείξουμε ότι είναι μικρής έκτασης, δώσαμε έναν σωρό παραδείγματα. Μου λέτε ότι δεν πρέπει να χρησιμοποιούμε νούμερα, γιατί με τα νούμερα εκχυδαΐζουμε το ζήτημα. Μα, είναι ακριβώς τα νούμερα το ζήτημα.
Δεν είπα αυτό το πράγμα. Να ακούτε καλά.
Σας άκουσα με προσοχή. Είναι ακριβώς τα νούμερα το ζήτημα. Η πρόβλεψη του ν.1264 ήταν ότι το 1/3 των οικονομικά τακτοποιημένων μελών ενός σωματείου πρέπει να παρίσταται στη γενική συνέλευση του πρωτοβάθμιου σωματείου, για να πάρει την απόφαση για απεργία και αυτό το 1/3 γίνεται 1/2. Είναι ακριβώς συζήτηση επί των αριθμών. Και δώσαμε σαφή παραδείγματα, για να μπορέσει όποιος θέλει και όποιος έχει ανοικτά αυτιά να καταλάβει αν πρόκειται πια για μία κατάργηση του δικαιώματος της απεργίας - όπως λέει το ΚΚΕ εδώ και κάποιες ημέρες - ή αν πρόκειται για μία αλλαγή μικρής έκτασης. Αυτό που είπαμε επιπλέον - το είπαν και αρκετοί Βουλευτές μας - δεν είναι ότι εμείς θα βγούμε και θα πούμε ότι αυτό είναι μια καταπληκτική νομοθετική ρύθμιση, προκειμένου να ενδυναμωθεί το συνδικαλιστικό κίνημα. Είπαμε, όμως, το εξής: Θέλετε, πραγματικά, να πάρουμε αυτήν την ευκαιρία και να κάνουμε μια ουσιώδη συζήτηση για το πού βρίσκεται το συνδικαλιστικό κίνημα σήμερα; Αν δεν κάνω λάθος, ο «ΡΙΖΟΣΠΑΣΤΗΣ» εδώ και πολλά χρόνια γράφει για πρωτοβάθμια σωματεία - σφραγίδες, που δεν έχουν καμμία νομιμοποίηση στον κόσμο της εργασίας. Πρέπει να κάνουμε μία συζήτηση για το συνδικαλιστικό κίνημα. Δεν θέλουμε να πάρουμε αυτήν την ευκαιρία να κάνουμε αυτήν τη συζήτηση; Δεν πειράζει. Όμως, μην στρεβλώνουμε τις θέσεις, το τι υποστηρίζουμε και τι δεν υποστηρίζουμε. Μια τελευταία υποσημείωση, γιατί μου λέτε ότι δεν ξέρω τι γίνεται στους χώρους δουλειάς κ.λπ.. Το 98% των επιχειρήσεων στη χώρα έχουν μέχρι είκοσι εργαζόμενους. Επομένως, μην μου λέτε για σωματεία και για εργοστάσια των πεντακοσίων, που είναι όλη η Ελλάδα με βαριές βιομηχανίες των πεντακοσίων ατόμων, γιατί δεν είναι αυτή η πραγματικότητα. Σας ευχαριστώ πολύ.
Έχει ζητήσει τον λόγο ο κ. Ξανθός. Θα δώσω, όμως, πρώτα τον λόγο σε έναν ομιλητή, γιατί έχουμε παραβιάσει τον κατάλογο. Θα μιλήσετε αμέσως μετά, κύριε Ξανθέ.
Ναι, κυρία Πρόεδρε.
Τον λόγο έχει ο κ. Παρασκευόπουλος.
Κυρίες και κύριοι Υπουργοί και Βουλευτές, θα σταθώ λίγο στο θέμα, το οποίο έθιξε και προηγουμένως ο κ. Τσακαλώτος, ότι δεν γίνεται συζήτηση στη Βουλή. Και δεν γίνεται συζήτηση όταν ανακυκλώνονται τα ίδια επιχειρήματα χωρίς διάλογο. [[Θόρυβος από την πτέρυγα του ΚΚΕ]] Επίσης, δεν γίνεται συζήτηση όταν μιλάει ένας ομιλητής από το Βήμα και δεν ακούγεται, βέβαια. Μετράει και ο χρόνος σε βάρος μου και θα παρακαλούσα τους συναδέλφους του ΚΚΕ, αν είναι δυνατό, να μιλούν λίγο πιο σιγά, ώστε να ακούγομαι και, εν πάση περιπτώσει, να μπορώ να αρθρώσω και έναν συλλογισμό. Δεν είναι συζήτηση, όταν η μια πλευρά λέει, για παράδειγμα: «Υποσχεθήκατε ότι θα καταργήσετε τα μνημόνια» και η άλλη πλευρά έρχεται και λέει: «Δεν είπαμε ότι θα καταργήσουμε τα μνημόνια, είπαμε ότι θα προσπαθήσουμε να καταργήσουμε τα μνημόνια». Και όταν φτάνει ο χρόνος των εκλογών, οι οποίες αποτελούν το συμβόλαιο λειτουργίας της σημερινής Βουλής και της σημερινής Κυβέρνησης, τότε η άλλη πλευρά αυτό το οποίο λέει και πάλι είναι: «Θα προσπαθήσουμε για την έξοδο από το μνημόνιο». Αυτό είναι η απάντηση. Στην απάντηση αυτή ανταπαντάτε κάτι; Υπήρχε κανείς ο οποίος να είπε, «Όχι, δεν συγκρουστήκατε το 2015»; Και πώς να το πει όταν φτάσαμε μέχρι την τελευταία ρανίδα των αποθεματικών μας το 2015; Μήπως υπάρχει κανείς ο οποίος να λέει ότι μετά τον Σεπτέμβριο του 2015 δεν γίνεται μια προσπάθεια για την έξοδο; Νομίζω ότι η συζήτηση εδώ στη Βουλή κυριαρχείται από τη φράση, την οποία είπε ο Υπουργός Οικονομικών στην αρχή, ότι, δηλαδή, για πρώτη φορά έχουμε να κάνουμε με ένα νομοθέτημα, το οποίο έχει συμβατική μνημονιακή σημασία και όπου τα θετικά μέτρα για τον τόπο είναι περισσότερα από τα αρνητικά. Αυτό είναι και σωστό και ειλικρινές. Δεν λέγεται εύκολα. Είναι βαρύ. Δεν είναι εύκολο να λέγεται ότι η Βουλή αυτή αποφασίζει μέτρα, τα οποία είναι αρνητικά, γιατί κάποιος μπορεί να σου πει: γιατί δεν ψηφίζεις αυτό το οποίο είναι το καλό και ψηφίζεις το αρνητικό;. Νομίζω ότι στο σημείο αυτό οφείλουμε μια απάντηση στον ελληνικό λαό. Κατ'αρχάς, πρέπει να πούμε ότι αν έχουμε να κάνουμε με ένα νομοθέτημα με πολλά θετικά στοιχεία, ασφαλώς πρέπει να προσέξουμε τα θετικά στοιχεία και όχι μόνο τα αρνητικά. Όμως, και τα αρνητικά φαίνεται ότι είναι ένα αντίτιμο της δυνατότητάς μας να αποκτήσουμε την αυτονομία μας και να ξεφύγουμε από τα μνημόνια μέσα στο προσεχές μέλλον. Εάν τα δούμε μέσα στον χρονικό ορίζοντα, δεν είναι αρνητικά. Είναι επαχθή, αλλά είναι θετικά και αυτά και όσα είναι επώδυνα, διότι οδηγούν στην έξοδο από το μνημόνιο. Δεύτερος λόγος, για τον οποίο πρέπει να δούμε αυτά τα επαχθή μέτρα με έναν τρόπο που δείχνει ότι δεν μας ξενίζουν, είναι ότι δεν είναι η πρώτη φορά που συμβαίνει να έχουμε ένα νομοθέτημα, το οποίο ψηφίζεται ως σύνολο και το οποίο περιλαμβάνει κάποιες ρυθμίσεις που είναι επαχθείς ή δεν μας αρέσουν. Έτσι ψηφίζουμε και στα εθνικά μας πλαίσια τους κώδικες. Όταν ψηφίζουμε έναν αστικό κώδικα με δύο χιλιάδες άρθρα ή ποινικό με χίλια άρθρα, μέσα στα άρθρα αυτά υπάρχουν και κάποια τα οποία δεν είναι όπως ακριβώς θα μας άρεσαν, αλλά θεωρούμε θετικό το σύνολο και έτσι ψηφίζουμε το συνολικό νομοθέτημα. Τα θετικά έχουν αναλυθεί από πολλούς συναδέλφους. Είναι πολλά και είναι σημαντικά. Είναι το Κτηματολόγιο, τα λατομικά, η προστασία την καταναλωτών, ίδρυση Διεύθυνσης Ερευνών Οικονομικού Εγκλήματος και οι επιδοματικές ρυθμίσεις, οι οποίες αναλύθηκαν και από την κ. Τζούφη με πολύ προσοχή και με διάφορες διαστάσεις. Νομίζω ότι ακριβώς επειδή φαίνεται πως είναι η τελευταία φορά που ψηφίζουμε ένα νομοθέτημα, το οποίο περιλαμβάνει και ρυθμίσεις, οι οποίες είναι επαχθείς, ενώ βαδίζουμε πλέον προς τον Αύγουστο, που θα μας επιτρέψει να έχουμε μια πολύ πιο μεγάλη αυτονομία, μπορούμε να πούμε ότι δεν γυρίζουμε σελίδα σήμερα, πάντως βάζουμε τις τελευταίες γραμμές σε κάποιες σελίδες, σε κάποιο αφήγημα - όπως συνηθίζει να λέει ο Ευκλείδης Τσακαλώτος - το οποίο στη συνέχεια έχει μπροστά του κάποιες γραμμές και κάποιο ορίζοντα, ο οποίος είναι πολύ πιο θετικός και ελπιδοφόρος. Πριν περάσω στο να αναφέρω δύο λόγια για ένα ειδικό θέμα, νομίζω ότι όλοι πρέπει να συγχαρούμε την ομάδα των συμβούλων, που έχουν δουλέψει γι' αυτό το νομοθέτημα. Είναι τιτάνιο το έργο της παραγωγής αυτού του νομοθετήματος, όχι μόνο της παραγωγής των συγκεκριμένων διατάξεων, αλλά και της σύνθεσής τους. Ξέρετε, η νομοθεσία έχει γίνει πλέον άπειρες φορές δυσκολότερη σήμερα από αυτήν που ήταν παλιά, διότι τον κάθε ένα νόμο δεν πρέπει να τον συγκρίνουμε μόνο με όλους τους άλλους νόμους οι οποίοι ήδη υπάρχουν, για να δούμε αν υπάρχουν αλληλοκαλύψεις, καταργήσεις κ.λπ., πρέπει να τους εντάσσουμε και στο διεθνές πλαίσιο, να κάνουμε και διαβούλευση και να επανερχόμαστε πολλές φορές. Δηλαδή, πρέπει τον κάθε ένα νόμο να τον εντάσσουμε σε πολλαπλά πλαίσια, κάτι πάρα πολύ δύσκολο. Ώρες - ώρες και εγώ, βλέποντας αυτά τα τετρακόσια άρθρα, που πιθανώς να αποτελούν πέντε χιλιάδες κανόνες, δέκα χιλιάδες κανόνες, γιατί κάθε άρθρο περιλαμβάνει πολλές ρυθμίσεις, πραγματικά απορώ πώς τόσο γρήγορα έγινε ένα τόσο σημαντικό έργο. Η ειδική ρύθμιση, στην οποία θα αναφερθώ, είναι η διαμεσολάβηση. Κατ' αρχήν, νομίζω ότι δεν υπάρχει θέμα αντισυνταγματικότητας. Δεν τέθηκε σήμερα εδώ καθόλου πολιτικά. Θα ήθελα, όμως, να πω μια κουβέντα, διότι το έθεσε η Ένωση Δικαστών και Εισαγγελέων κι αυτό έχει μια βαρύτητα. Βεβαίως, υπάρχει δικαίωμα δικαστικής προστασίας και βεβαίως, δεν πρέπει να υπάρχουν όροι προσφυγής στη δικαιοσύνη, που να ματαιώνουν αυτή τη δυνατότητα. Συμβαίνει αυτό, όταν για τη διαμεσολάβηση υπάρχουν κάποια έξοδα και κάποιες δαπάνες για τον πολίτη της τάξης, που τελικώς διαμορφώθηκε με βάση και τις τελευταίες επεμβάσεις του Υπουργού Δικαιοσύνης; Νομίζω πως όχι, διότι στις μικροδιαφορές και στις ειδικές διαδικασίες το ποσό είναι πολύ χαμηλότερο. Είναι μόνο 50 ευρώ, αλλιώς είναι στα 170. Το θέμα, ξέρετε, είναι τεχνικό. Δεν είναι απλό. Δηλαδή, πρέπει να δούμε ποσοτικά εάν είναι τόσα πολλά αυτά τα έξοδα, που να ματαιώνουν τη δυνατότητα του πολίτη να πάει στο δικαστήριο. Προφανώς δεν είναι, διότι έχει κριθεί πότε αυτό συμβαίνει από τη νομολογία μας. Έχουμε απόφαση του Συμβουλίου της Επικρατείας, φέτος κιόλας. Αυτό έχει αναγνωριστεί σε περιπτώσεις που έχουμε ιδίως αναλογικά τέλη για την προσφυγή στο δικαστήριο και μάλιστα, χωρίς ανώτατο όριο. Καταλαβαίνετε, λοιπόν, ότι το αναλογικό τέλος μπορεί να φτάσει πάρα πολύ ψηλά και πραγματικά, ο πολίτης να μην μπορεί να προσφύγει στη δικαιοσύνη. Νομίζω ότι αυτού του ύψους τα τέλη, με κανέναν τρόπο δεν μπορούν να μιλήσουν για ματαίωση της δυνατότητας του πολίτη να πάει στη δικαιοσύνη, πολύ περισσότερο που προβλέπεται και νομική βοήθεια. Επίσης, υπάρχει ειδική μέριμνα για τους οικονομικά αδύνατους πολίτες, που διευκολύνει την πρόσβασή τους και στο σημείο αυτό. Για να μην νομίζετε ότι μίλησα μόνο πλατωνικά και για επαχθή μέτρα, για μέτρα τα οποία θα μπορούσαμε να τα έχουμε διαφορετικά, να σας πω ότι προσωπικά, θεωρώ ότι είναι προβληματική η ρύθμιση, που επιτρέπει να έχουμε διαμεσολαβητές μη νομικούς. Νομίζω ότι αυτό πρέπει να το ξανασκεφτεί στο μέλλον, όχι μόνο η χώρα μας, αλλά και η Ευρώπη που το δέχτηκε. Δεν ταιριάζει στο σύστημα της ηπειρωτική Ευρώπης να έχουμε ανθρώπους, που συμβάλλουν στη δικαιοσύνη - έστω και για πρακτικό συμβιβασμού - χωρίς να γνωρίζουν τους νόμους. Αυτό μπορεί να ταιριάζει στην Αμερική, στην Αγγλία, που δουλεύουν με κατά περίπτωση δίκαιο και νομολογία. Νομίζω ότι στον δικό μας χώρο, πρέπει να γνωρίζει καλά τη νομοθεσία αυτός, ο οποίος θα βοηθήσει να συμβιβαστούν, μέσα στα πλαίσια του νόμου, δύο πολίτες και ελπίζω αυτό και η Ευρώπη και εμείς στο μέλλον να το ξαναδούμε. Δεν θέλω να παραβιάσω τα όρια του χρόνου. Προτείνω να ψηφίσετε το νομοσχέδιο, διότι πιστεύω ότι τα σημαντικά του σημεία έχουν πάρα πολύ μεγάλη σημασία και ακόμη και τα επαχθή του σημεία μάς ανακουφίζουν, διότι πάντως μας διευκολύνουν να φτάσουμε στην έξοδο από τα μνημόνια. Ευχαριστώ πολύ.
Θα δώσω τον λόγο στον Υπουργό Υγείας, τον κ. Ξανθό, για κάποιες νομοτεχνικές βελτιώσεις.
Ευχαριστώ, κυρία Πρόεδρε. Θέλουμε να καταθέσουμε νομοτεχνικές βελτιώσεις σε οκτώ άρθρα που αφορούν τις διατάξεις του Υπουργείου Υγείας. Η πιο σημαντική αφορά το άρθρο 257, όπου σε συνέχεια παρεμβάσεων και συζητήσεων, που είχαμε με τον Πανελλήνιο Φαρμακευτικό Σύλλογο χθες, με την ευκαιρία της ακρόασης φορέων, αλλάζουμε την ώρα έναρξης της διανυκτέρευσης. Το 20.00΄, που ήταν στην αρχική διατύπωση του νομοσχεδίου, γίνεται 21.00΄. Επίσης, στα πλαίσια της απελευθέρωσης του ωραρίου των φαρμακείων - που ξέρετε πολύ καλά ότι είχε νομοθετηθεί εδώ και πάρα πολλά χρόνια - εξαιρείται ρητά η Κυριακή από τη δυνατότητα διεύρυνσης του ωραρίου. Νομίζουμε, λοιπόν, ότι σε ένα πλαίσιο πλήρους απελευθέρωσης, αυτό το οποίο κάνουμε με την παρέμβασή μας συνολικά είναι ότι βάζουμε κανόνες, βάζουμε πλαίσιο, βάζουμε ασφαλιστικές δικλείδες, που εξασφαλίζουν και την εύρυθμη λειτουργία της αγοράς και την πρόσβαση των πολιτών οποιαδήποτε ώρα σε ένα φαρμακείο που διανυκτερεύει ή διημερεύει. Επίσης, διασφαλίζουμε και τη βιωσιμότητα των μικρομεσαίων φαρμακείων από την επεκτατική διάθεση - επιτρέψτε μου να πω - των λεγόμενων φαρμακείων διευρυμένων ωραρίου, τα οποία όντως, είχαν αρχίσει να δημιουργούν συνθήκες ολιγοπωλιακής παρέμβασης στην αγορά φαρμάκου.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθήτριες και μαθητές και τρεις εκπαιδευτικοί συνοδοί τους από το 5ο Γενικό Λύκειο Κέρκυρας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει η κ. Μανωλάκου, από το Κομμουνιστικό Κόμμα Ελλάδας.
Κυρία Πρόεδρε, θα τελειώσουμε μόλις κλείσετε τον κατάλογο;
Έχουν δηλώσει και κάποιοι να μιλήσουν σήμερα, αντί της Δευτέρας.
Πόσοι, κυρία Πρόεδρε;
Άλλα τέσσερα άτομα.
Τέσσερα άτομα ακόμα;
Ναι, αλλά θα δούμε αν ισχύει. Ορίστε, κυρία Μανωλάκου, έχετε τον λόγο.
Τόσοι Υπουργοί μιλήσατε. Κανείς όμως δεν μας εξήγησε γιατί τόσα πολλά νομοσχέδια μαζί. Κυκλοφορούσαν από το καλοκαίρι μερικά. Θα μπορούσαν να έχουν συζητηθεί ξεχωριστά. Δεν το κάνατε, γιατί θέλετε να καλύψετε, να κουκουλώσετε την καρδιά της αντιλαϊκής, αυταρχικής πολιτικής σας. Δηλαδή αρχίζετε και πυροβολείτε το δικαίωμα της απεργίας, που για να πραγματοποιηθεί απαιτεί οργάνωση, συσπείρωση και αποφασιστικότητα των εργαζομένων. Ακριβώς αυτό φοβίζει και τρομάζει επιχειρηματικούς ομίλους, αστική τάξη και τα κόμματά της, δηλαδή η ανάταση και η αποφασιστικότητα των απεργών για το δίκιο τους. Και δεν μιλάμε για εκφυλισμένες απεργίες υποταγμένων συνδικαλιστικών ηγεσιών ούτε για σωματεία - σφραγίδες. Εμείς τα πολεμάμε. Έχουν γραφτεί βιβλία, ποιήματα, τραγούδια για μεγάλες απεργίες, που έγραψαν ιστορία και γνώρισαν μεγάλη αλληλεγγύη σε πολλές χώρες, για εργάτες που αντιπάλεψαν οργανωμένα, εξόργισαν και φόβισαν τον εκμεταλλευτή τους, που αν γενικευτεί σε επίπεδο χώρας, πάμε σε άλλες καταστάσεις. Συνεπώς, το ζήτημα για το ξήλωμα της απεργίας δεν προέκυψε, γιατί το ζήτησαν τα συνδικάτα ούτε είναι πρωτοβουλία σας από ευαισθησία για καλύτερη λειτουργία τους. Εδώ διατηρείτε όλα τα αντεργατικά μέτρα, που παραλάβατε από Νέα Δημοκρατία και ΠΑΣΟΚ και μάλιστα, τα διευρύνετε. Ο κ. Τσακαλώτος, η κ. Αχτσιόγλου και Βουλευτές σας είπαν ότι δεν ήταν επιλογή σας. Ποιος σας υποχρεώνει, λοιπόν, στο ξήλωμα της απεργίας; Το ΔΝΤ και οι βιομήχανοι το απαίτησαν. Το ξεκίνησε, το είχε προετοιμάσει η Νέα Δημοκρατία, που πλειοδοτεί ακόμα πιο πολύ και εσείς συνεχίσατε στην υλοποίησή του. Γι' αυτό εχθές σας επαίνεσε ο Σύνδεσμος Ελλήνων Βιομηχάνων ότι είναι στη σωστή κατεύθυνση και απαίτησε την ολοκλήρωσή του. Έχετε, λοιπόν, συμμάχους στο θέμα της απεργίας: Τη Νέα Δημοκρατία και το ΠΑΣΟΚ. Εξάλλου τη στήριξή τους τη δείχνουν και μέσα από τις συνδικαλιστικές παρατάξεις τους, που υπονομεύουν κάθε κινητοποίηση διαμαρτυρίας και δράσης. Φυσικά, η Νέα Δημοκρατία και το ΠΑΣΟΚ τρίβουν τα χέρια τους από χαρά, γιατί αυτά υπήρχαν στα δικά τους μνημόνια. Και στα δικά σας. Εσείς όμως τα υλοποιείτε με χρονοδιάγραμμα. Και εδώ που τα λέμε, είναι αμφίβολο αν θα μπορούσαν οι κυβερνήσεις τους να τα περάσουν. Έτσι είναι. Η Κυβέρνηση ΣΥΡΙΖΑ - ΑΝΕΛ καλύτερα ανοίγει λάκκους για να θάψει δικαιώματα της εργατικής τάξης. Γι' αυτό σας προτιμούν. Είναι μεγάλη η προσφορά σας στο σύστημα. Και δίκαια, κύριε Τσακαλώτε, σας επαινούν για την ταχύτητα υλοποίησης των αντιλαϊκών προαπαιτούμενων της τρίτης αξιολόγησης και καμαρώνετε ότι είναι καλύτερα τα πράγματα. Ωστόσο, ο αυταρχισμός της κυβερνητικής πολιτικής εκφράζεται έξω και μέσα στη Βουλή. Η μέθοδος fast track για τετρακόσια άρθρα δεν επιτρέπει να μιλήσει κανείς για όλες τις επιπτώσεις στον λαό, για το τι μαχαιριές έρχονται στην πλάτη του, για να προσπαθήσει τουλάχιστον να εμποδίσει και όχι να τις νιώσει όταν το μαχαίρι θα έχει μπει. Συνεπώς, η «του τάφου σιωπή» έχει πολλές μορφές και ξέρετε να τις χρησιμοποιείτε, ειδικά σε περιόδους που παραμυθιάζετε για «δίκαιη ανάπτυξη», όπως αποκαλείτε την ανάπτυξη της κερδοφορίας του κεφαλαίου και της φτώχειας των λαϊκών στρωμάτων. Και δεν σταματάτε πουθενά: Ενοχοποίηση και ποινικοποίηση συγκεντρώσεων για πλειστηριασμούς, που θα περιλαμβάνουν την πρώτη κατοικία ή το χωράφι του αγρότη ή το μαγαζί του μικροεπαγγελματία. Για να περιορίσετε τη διαμαρτυρία, βάζετε υποχρεωτικότητα με ηλεκτρονικά μέσα. Όπως και η πολιτική σας, για πολλές τρίτεκνες και πολύτεκνες οικογένειες είναι πολιτική Ηρώδη και ό,τι δικαιολογία προσπαθεί να βρει ο Υπουργός Οικονομικών δεν έχει αντίκρισμα. Το Κτηματολόγιο έπρεπε να υπάρχει. Είναι εδώ και δεκαετίες άλυτο. Από ανικανότητα; Όχι, βέβαια. Απλώς, οι κυβερνήσεις Νέας Δημοκρατίας και ΠΑΣΟΚ χρησιμοποιούσαν την εμπορευματοποίηση και τη χρήση κρατικής γης για εξασφάλιση ψήφων και αναπαραγωγή του σαπισμένου αστικού συστήματος. Βάζετε χρονοδιάγραμμα ολοκλήρωσης το 2020, γιατί θέλετε συγκέντρωση κρατικής γης για πώληση ή υποθήκευση σε ξένα και ντόπια μεγαλοεπιχειρηματικά συμφέροντα. Εξάλλου, η Παγκόσμια Τράπεζα απαίτησε το Κτηματολόγιο, προκειμένου να δοθεί δανειοδότηση, με υποθήκη κρατική γη. Συνεπώς, ανάγκες του κεφαλαίου και όχι του λαού ικανοποιείτε και δεν διστάζετε να απολύσετε πενήντα έναν από τους εξήντα τρεις έμπειρους δικηγόρους, που σημαίνει ότι υποθέσεις και φάκελοι θα δίνονται σε ιδιώτες και γραφεία. Τέλος, επειδή προσπαθήσατε πολύ να δικαιολογήσετε την ενοχή σας, ότι δηλαδή δεν τρέχει τίποτα με το άρθρο ενάντια στην απεργία, θα σας θυμίσω ένα από τα πιο πολύνεκρα εργοδοτικά εγκλήματα: Ιούλης του 2008 στη ναυπηγοεπισκευαστική ζώνη. Οκτώ νεκροί, κομματιασμένοι στον βωμό του κέρδους, από ανατίναξη δεξαμενής σε επισκευαζόμενο πλοίο, με μηδέν μέτρα ασφαλείας για την ανθρώπινη ζωή. Τι θα περίμεναν τα διοικητικά συμβούλια των συνδικάτων; Να μετρήσουν τους οικονομικά εντάξει ή τον ξεσηκωμό της εργατικής τάξης από την οργή και αγανάκτηση για το εργοδοτικό έγκλημα; Να ξέρετε, λοιπόν, ότι απεργία και ταξική πάλη δεν φυλακίζονται, δεν καταργούνται και δεν είναι για τα μάτια του κόσμου οι μορφές διαμαρτυρίας στα αντεργατικά Υπουργεία σας, των συνδικάτων και ομοσπονδιών, που παλεύουν και είναι στους δρόμους. Δείχνουν ότι το εργατικό κίνημα σηκώνει κεφάλι. Σας φοβίζει αυτό, γι' αυτό το συκοφαντείτε. Σας καταλαβαίνουμε, όπως καταλαβαίνουμε ομιλητές της Νέας Δημοκρατίας να πλειοδοτούν σε αντεργατικές και αντικομμουνιστικές κραυγές. Ναι, ο ΣΥΡΙΖΑ «σάς άρπαξε την μπουκιά από το στόμα». Σας πονάει στον ανταγωνισμό για την «καρέκλα» του σάπιου συστήματος, που υπηρετείτε. Όμως, να ξέρετε πως ό,τι και να κάνετε, οι αντιδραστικοί νόμοι σας δεν είναι ακλόνητοι στύλοι. Αναποδογυρίζονται και γκρεμίζονται από την οργή του λαού. Και η μέρα αυτή θα έλθει και θα είναι ντάλα μεσημέρι, με τον ήλιο ψηλά. Να είστε βέβαιοι!
H Υπουργός Εργασίας κ. Αχτσιόγλου έχει τον λόγο για μια νομοτεχνική βελτίωση.
Καταθέτω μια νομοτεχνική βελτίωση στο άρθρο 210. Είναι μια φραστική βελτίωση.
Παρακαλώ να φωτοτυπηθεί και να διανεμηθεί. Τον λόγο έχει ο Ανεξάρτητος Βουλευτής κ. Δημήτριος Κουκούτσης.
Ευχαριστώ, κυρία Πρόεδρε. Τα τελευταία πενήντα χρόνια δεν έχει αλλάξει τίποτα σε αυτή τη χώρα, εκτός του ότι η πολιτική απανθρωπιά και παλιανθρωπιά έχουν πάρει διαστάσεις τεράστιες. Η κοροϊδία γίνεται πλέον μεθοδικά και επιστημονικά. Τα σχέδια που κατέστρωσαν τα ξένα κέντρα λήψεως αποφάσεων υλοποιούνται από εγχώρια επιχειρηματικά συμφέροντα, με τη συνδρομή των ΜΜΕ και των εταιρειών δημοσκοπήσεων, που χειραγωγούν το εκλογικό Σώμα και αναδεικνύουν κυβερνήσεις καταστροφικές για την πατρίδα μας. Ανάλογα με τις αντιδράσεις του κόσμου, κατά καιρούς τροποποιούνται και τα σχέδια υποδούλωσης. Ας μη λησμονούμε τον υποτιθέμενο σοσιαλιστικό μετασχηματισμό, που μας έπεισε ότι ο λαός ήταν στην εξουσία. Μέσα από την υποτιθέμενη αλλαγή υπεθάλπη ο λαϊκισμός, η καταχρηστική ερμηνεία του νόμου και μεγαλούργησαν οι οργανωμένες μειοψηφίες υπό την απάθεια του συντεταγμένου κράτους. Κατόπιν, επιλέχθηκαν άλλες βαρύγδουπες ονομασίες, όπως ο «εκσυγχρονισμός», η «νέα διακυβέρνηση» και τώρα η «ρήξη με το παρελθόν». Με πρόσχημα την προσαρμογή στο κοινοτικό κεκτημένο, εκχωρήθηκαν σταδιακά όλες οι εξουσίες στις Βρυξέλλες και αποδυναμώθηκε εξ ολοκλήρου η δημοσιονομική πολιτική της χώρας. Εξαρτώμενοι πλήρως από χρηματοδοτικούς μηχανισμούς, οι Έλληνες πτωχεύουν, τα διαπλεκόμενα συμφέροντα γιγαντώνονται και οι τραπεζίτες, οι εκδότες, οι μεγάλοι εργολήπτες και οι λίγες οικογένειες, που λυμαίνονται τον δημόσιο πλούτο και ειδικότερα τα μέσα ενημέρωσης, θησαυρίζουν. Το θεαματικότερο δε, φαινόμενο της εποχής μας είναι η υποβάθμιση του Κοινοβουλίου και η απογοήτευση του λαού μας για την πολιτική κατάσταση γενικότερα, γεγονός που βολεύει αφάνταστα αυτούς που θέλουν τον Έλληνα άβουλο και αφημένο στη μοίρα του. Φτάσαμε σήμερα στο σημείο σε αυτήν εδώ τη χώρα τίποτα να μην είναι αυτονόητο ούτε η εργασία ούτε η σύνταξη ούτε η περίθαλψη. Αλλά τι είναι; Τα εθνικά μας σύνορα, η εθνική μας κυριαρχία; Από τις ολέθριες αυτές πολιτικές ο λαός μας δεν διδάχθηκε τίποτα. Συνεχίζει, με ελαφριά συνείδηση στη μεγάλη του πλειοψηφία, να στηρίζει και να εκλέγει τους καταστροφείς του. Σήμερα, μια αριστερή Κυβέρνηση, με καπιταλιστική όμως πρακτική, φέρνει ένα πολυνομοσχέδιο, που συνεχίζει τις πολιτικές, που ανέφερα παραπάνω. Είναι ένα πολυνομοσχέδιο - σκούπα, που ανάμεσα σε έναν ορυμαγδό αρνητικών μέτρων έχει και κάποια ψήγματα, που παρουσιάζουν θετικό πρόσημο. Και αυτά θα σας πω. Ένα είναι το μέτρο για τους πλειστηριασμούς, με στόχο την αποφυγή παρακώλυσης της διαδικασίας από τυχόν ενοχλητικά - ας μου επιτραπεί η έκφραση - μιάσματα κάθε χρώματος, που θέλουν να προστατεύσουν την περιουσία των πολιτών. Αλλάζουν τα οικογενειακά επιδόματα και καθορίζεται νέος τρόπος χορήγησής τους. Χάνεται το επίδομα για αρκετές χιλιάδες οικογένειες και πολλές άλλες με τρία ή περισσότερα παιδιά θα έχουν απώλεια. Η Κυβέρνηση δίνει επίδομα σε οικογένειες με ένα ή δύο παιδιά, ρίχνοντας τις πολύτεκνες και τρίτεκνες οικογένειες. Το μέτρο αυτό, έχει βέβαια μια εκλογική λογική, από τη στιγμή που η πλειοψηφία των νέων ελληνικών οικογενειών έχει ένα ή δύο παιδιά το πολύ. Το απαύγασμα δε της αριστερής πολιτικής σας είναι τα μέτρα που κάνουν ακόμη πιο δύσκολη την απεργία. Διαμαρτύρεται το ΚΚΕ, αλλά άδικα νομίζω, εφόσον ζούμε σε ένα σοβιέτ. Δεν χρειάζονται τα συνδικάτα. Έχουμε φτάσει σε επίπεδα, όπου η εργοδοσία τα παρέχει όλα στους εργαζόμενους. Είναι το είδος και το ήθος αυτής της καινούργιας διακυβέρνησης. Άλλωστε, εδώ και δεκαετίες, η αξία του συνδικαλιστικού κινήματος έχει καταλυθεί με την παρουσία τόσων συνδικαλιστών εργατοπατέρων στα βουλευτικά έδρανα. Ποια ΔΕΗ τώρα, ποια ΕΛΤΑ, ποια ΕΥΔΑΠ, ποια ΕΥΑΘ και αστικές συγκοινωνίες έχουν αξία εμπρός στις μνημονιακές υποχρεώσεις; Τι χρειάζονται οι πολίτες τα κατά τόπους υποθηκοφυλακεία, από τη στιγμή που για να μεταβιβάσουν ένα ακίνητο, θα χρειαστεί να βάλουν πιο βαθιά το χέρι στην τσέπη; Και στο κάτω κάτω της γραφής, για ποιον λόγο να έχουν στην κατοχή τους ακίνητα οι Έλληνες πολίτες; Τι τα χρειάζονται; Κακώς αυξάνετε τα καζίνα από εννέα σε δεκατρία. Κανονικά, θα έπρεπε κάθε πόλη να διαθέτει το καζίνο της! Κάθε γειτονιά, πρέπει να έχει τον ναό του τζόγου της, γιατί όπως λέει και ο λαός μας, παραφράζοντας μια παλιά παροιμία «εκεί που ανοίγει ένα καζίνο, θα ανοίξει και μια φυλακή». Δουλειά να δίνουμε! Όσο για τους άνεργους συμπολίτες μας, που περιμένουν ως μάννα εξ ουρανού την προκήρυξη κάποιων θέσεων έκτακτου προσωπικού στους δήμους της χώρας, κακώς ορίστηκε το πλαφόν των σαράντα οκτώ χιλιάδων ατόμων. Καλό είναι να μηδενίσετε τον αριθμό αυτό, εφόσον δεν τους χρησιμεύει σε τίποτα, παρά μόνο για ένα υποτυπώδες μεροκάματο και για να παρατείνουν την ασφάλιση των παιδιών τους για ένα μικρό χρονικό διάστημα, έτσι να έχουν έναν γιατρό! Για να πάψουμε, όμως, να βαυκαλίζουμε τον λαό μας με ψέματα, με όμορφα λόγια και να χαϊδεύουμε τα αφτιά, ας πούμε την αλήθεια: Ο λαός μας σήμερα - και όχι μόνο σήμερα - είναι μια άμορφη εκλογική μάζα, η οποία κινείται προς οποιαδήποτε κατεύθυνση, προσδοκώντας τα πάντα από όποιον τα υπόσχεται. Έχει χαθεί η αίσθηση της ευθύνης, που πρέπει να διαχέεται σε κάθε μας πράξη, ιδιαίτερα σε αυτές που έχουν άμεσο αντίκτυπο στο κοινωνικό σύνολο. Η ζοφερότητα της κοινωνικής κατάστασης επιδεινώνεται μέρα με τη μέρα, ο ελληνικός λαός όμως συνεχίζει να ζει μέσα στην απάθεια, έχοντας χάσει την μαχητικότητά του. Είναι άραγε αδιαφορία, κορεσμός, κούραση, εγκατάλειψη; Η έλλειψη μιας πολιτικής λαϊκής αντίδρασης, η έλλειψη διαλόγου, πρωτοβουλιών και πνευματικών αναζητήσεων είναι οι λόγοι που μας κάνουν απαισιόδοξους και ανήσυχους για την πραγματική δυνατότητα, που μπορεί να έχει ο ελληνικός λαός, για να βγάλει ο ίδιος τον εαυτό του από την κρίση. Εάν η απάθεια αυτή προέρχεται από την παρακμή της κοινωνίας μας, η οποία εντελώς κυνικά έπαψε να πιστεύει στις αξίες εκείνες που μπορούν να μας ανυψώσουν και πάλι, τότε η προοπτική μας ως χώρα είναι εφιαλτική. Η μοιρολατρία και η ανοσία απέναντι σε απαξιωμένες πολιτικές προτάσεις καταστρέφουν το μοναδικό όπλο, που έχει ο πολίτης, που δεν είναι τίποτε άλλο από την ψήφο του στις εκλογές. Ας μην περιμένει κανένας ότι οι θυσίες που μας επιβάλλει ο ξένος παράγοντας θα μας οδηγήσουν σε λύση ούτε ότι το μέλλον θα βελτιωθεί από μόνο του. Επιτέλους, ο Έλληνας καλείται να δείξει θάρρος και κυρίως να πάρει την πρωτοβουλία να παλέψει, να σηκώσει το κεφάλι, τα παθήματα να γίνουν μαθήματα. Δυστυχώς για εσάς, ως Αριστερά, δεν υπερασπίζεστε την αλήθεια, αλλά κάνετε την Αριστερά κολυμβήθρα του Σιλωάμ για την κάλυψη κάθε αθλιότητας. Αν έχεις την ταμπέλα του αριστερού, ό,τι και να κάνεις είναι ανεκτό από μια κοινωνία που φοβάται να καταγγείλει το κακό, μη τυχόν και τη χαρακτηρίσουν φασιστική και αντιδραστική. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Παρεμπιπτόντως, ενώ - κατ' εμέ - η Εκκλησία έχει μια άποψη σωστή για το Μακεδονικό ζήτημα, γιατί αντιτίθεται στα συλλαλητήρια για τη Μακεδονία; Ποιος είναι ο λόγος; Επίσης, μετά την ανακοίνωση του συλλαλητηρίου για τη Μακεδονία στη Θεσσαλονίκη, οι αγρότες - όλως τυχαίως! - κλείνουν τους δρόμους. Ας ελπίσουμε σε μια επανάσταση της εθνικής μας συνείδησης. Ας ελπίσουμε - αν και δεν το βλέπω - ότι δεν θα είστε οι τελευταίοι των μη ικανών. Όσο για το Μακεδονικό, τι να πούμε; Το Μακεδονικό έχει πάρει τον δρόμο του. Κανονικά δεν έπρεπε καν να το συζητάμε, γιατί δεν υπάρχει θέμα. Τελειώνω με το εξής, κυρία Πρόεδρε. Απλώς, θέλω να πω ότι από τη στιγμή που ζεις σε ένα προτεκτοράτο, είναι φυσικό να δίνεις λόγο στο αφεντικό σου. Και αν ήξεραν οι Αμερικάνοι να μιλούν ελληνικά, τι θα έλεγαν προς τον ΣΥΡΙΖΑ - και είναι λογικό αυτό - αυτήν τη στιγμή; «Αλλού τρως και πίνεις και αλλού πας και το δίνεις». Ευχαριστώ.
Τον λόγο έχει τώρα ο κ. Μιχελής, Βουλευτής του ΣΥΡΙΖΑ.
Κυρία Πρόεδρε, μπορώ να κάνω μια ερώτηση του ενός λεπτού για ένα θέμα που έχει προκύψει, σχετικά με τις νομοτεχνικές βελτιώσεις;
Περιμένετε να τελειώσει ο κ. Μιχελής και θα πάρετε τον λόγο.
Ευχαριστώ, κυρία Πρόεδρε. Κυρίες και κύριοι συνάδελφοι, με το παρόν πολυνομοσχέδιο νομοθετούνται προαπαιτούμενα - υποχρεώσεις του τρίτου προγράμματος και ταυτόχρονα, αντιμετωπίζονται χρονίζοντα προβλήματα στοιχειώδους εκσυγχρονισμού του ελληνικού κράτους, γι' αυτό και το στηρίζουμε. Από προηγούμενες τοποθετήσεις μου, είχα επισημάνει την απροθυμία κυβερνήσεων του παρελθόντος για έναν στοιχειώδη εκσυγχρονισμό του κράτους. Επρόκειτο για αδυναμία ή για αποφυγή σύγκρουσης με συμφέροντα; Την απάντηση θα τη δώσει ο ιστορικός του μέλλοντος. Πάντως, τα δεδομένα έχουν καταγραφεί. Σήμερα θα σταθώ σε ζητήματα του Υπουργείου Παιδείας: Άρθρο 245. Υποχρεωτικό ωράριο εκπαιδευτικών. Το ωράριο των εκπαιδευτικών διαχωρίζεται σε διδακτικό και εξωδιδακτικό. Αυτό έχει ρυθμιστεί από το 1985 με τον ν.1566. Η ίδια ρύθμιση επαναλαμβάνεται με το παρόν άρθρο, αλλά με λεπτομερέστερη περιγραφή των εξωδιδακτικών υποχρεώσεων του εκπαιδευτικού. Ας σταθούμε, όμως, στην ουσία του εκπαιδευτικού έργου και του υποχρεωτικού του ωραρίου. Το έργο του εκπαιδευτικού συνίσταται, από τη διδασκαλία του στην τάξη, από την προετοιμασία του γι' αυτή, αλλά και από την όλη συμμετοχή του στη σχολική ζωή και την παιδαγωγία, μέσα από εξωδιδακτικές εργασίες και δράσεις. Αυτό αναγνωρίζεται από όλους και γι' αυτό οι εκπαιδευτικοί, ακολουθώντας τους μαθητές και τη λειτουργία των σχολείων, δεν εργάζονται όταν το σχολείο έχει διακοπές. Θεωρώ διαλυτική για το σχολείο και το όλο έργο του την άποψη πως μοναδικό καθήκον του εκπαιδευτικού είναι η διδασκαλία στην τάξη. Η όλη παιδαγωγία του σχολείου δεν ολοκληρώνεται μόνο με τη διδασκαλία. Είναι αναγκαίες οι κάθε είδους σχολικές δράσεις και η συμμετοχή όλων των εκπαιδευτικών σ' αυτές. Αυτό επιδιώκει το παρόν άρθρο. Άρθρο 246, συγχωνεύσεις σχολικών μονάδων. Περιγράφονται με λεπτομέρεια οι προϋποθέσεις και η διαδικασία και κυρίως, τα χρονικά περιθώρια αυτών των ενεργειών. Δύσκολο να διαφωνήσει κάποιος με τις συγκεκριμένες προϋποθέσεις μαθητικού πληθυσμού, γεωγραφικής κατανομής και τα υπόλοιπα. Πώς όμως προέκυψε το πρόβλημα; Το υπάρχον σχολικό δίκτυο δομήθηκε κυρίως με τον ν.309/1976 που διαχώρισε γυμνάσια - λύκεια και καθιέρωσε υποχρεωτική την εννιάχρονη εκπαίδευση. Τότε λογικό ήταν, κάθε χωριό να έχει δημοτικό σχολείο, κάθε κωμόπολη να έχει γυμνάσιο ή και λύκειο. Σωστά, γιατί τότε υπήρχαν παιδιά. Σήμερα, πέντε δεκαετίες μετά, στα πληθυσμιακά δεδομένα της χώρας καταγράφονται δυο καθοριστικές μεταβολές: Πρώτη είναι η ραγδαία συνολική μείωση του μαθητικού πληθυσμού και δεύτερη η έντονη μετακίνηση του πληθυσμού στα μεγάλα αστικά κέντρα. Έτσι μας έμειναν σχολεία άδεια από μαθητές, όχι μόνο στα χωριά, αλλά και στις πόλεις. Εξαιρώντας τα νησιά και τις δύσβατες ορεινές περιοχές κυρίως, μπορεί βάσιμα να υποστηριχθεί πως δεν πρέπει να ξαναδούμε την όλη συγκρότηση της σχολικής μονάδας και του σχολικού δικτύου; Δηλαδή μπορεί να υποστηριχθεί ότι συστεγαζόμενα ή σε ελάχιστες αποστάσεις σχολεία είναι παιδαγωγικά βάσιμο να λειτουργούν με τριάντα ή σαράντα μαθητές και να μη συγχωνεύονται, με μοναδική αντίρρηση πως ενδεχομένως, θα μειωθούν οι οργανικές θέσεις των εκπαιδευτικών; Αυτή η δομή του σχολικού δικτύου οδήγησε στην ανάγκη μετακίνησης εκπαιδευτικών σε δυο και σε τρία σχολεία, προκειμένου να συμπληρώσουν το υποχρεωτικό διδακτικό τους ωράριο. Είναι γεγονός παιδαγωγικά μη αποδεκτό. Δεν πρέπει αυτό να περιοριστεί; Με αυτές τις μετακινήσεις εκπαιδευτικών για συμπλήρωση του υποχρεωτικού διδακτικού ωραρίου αδυνατίζει ή χάνεται η λειτουργία του συλλόγου εκπαιδευτικών. Το όλο πρόβλημα έρχεται από δεκαετίες και είναι δυσεπίλυτο, διότι προσκρούει σε πολλές επιδιώξεις και αντιλήψεις. Παράδειγμα: «Όχι σε πιθανή μείωση οργανικών θέσεων». «Θέλω το σχολείο στη γειτονιά μου». Τι να κάνουμε εν τέλει; Κατά πρώτον, να βάλουμε προτεραιότητες. Πρώτα οι παιδαγωγικές ανάγκες, άρα η ορθολογική οργάνωση του τμήματος και της σχολικής μονάδας, κατά συνέπεια και του σχολικού δικτύου. Αυτά περιγράφονται ως προϋποθέσεις του παρόντος άρθρου. Επιπρόσθετα, θα έλεγα να λάβουμε υπ' όψιν και τις πολιτιστικές ανάγκες της επαρχίας. Ένα σχολείο μπορεί να γίνει κύτταρο πολιτισμού σε ένα χωριό. Το ενδεχόμενο μείωσης των οργανικών θέσεων πώς το αντιμετωπίζουμε; Θα έλεγα με εισαγωγή νέων, αναγκαίων για τους μαθητές δράσεων, για παράδειγμα ενισχυτική διδασκαλία σε ένα ευρύ δίκτυο στα σχολεία. Η πρόταση αυτή είναι δαπανηρή, αλλά και συγκρουσιακή με συμφέροντα. Ας τη δούμε, όμως. Καταλήγοντας, θα σημείωνα πως τα ζητήματα της εκπαίδευσης έχουν πολλαπλό χαρακτήρα, αλλά σε κάθε περίπτωση η απόλυτη προτεραιότητα πρέπει να είναι οι μαθητές και οι ανάγκες τους. Κλείνω με μια παρατήρηση για τη λειτουργία μας, που επισήμανε και ο κ. Παρασκευόπουλος. Οι αρχαίοι Σπαρτιάτες έλεγαν: «Μηδέν άγαν» και οι αρχαίοι Αθηναίοι έλεγαν: «Μέτρον άριστον». Με αυτά τα δυο συνθήματα πρέπει να πορευτούμε στη λειτουργία μας ως Βουλή. Σας ευχαριστώ.
Ευχαριστούμε και εμείς. Κύριε Κωνσταντινόπουλε, έχετε τον λόγο για δύο λεπτά, να κάνετε ένα σχόλιο.
Ούτε για δύο λεπτά. Θέλω να ενημερώσω το Σώμα για το εξής. Είμαστε λίγο πριν τις 10 η ώρα και ο κ. Τσακαλώτος, με νομοτεχνική βελτίωση που έφερε πριν λίγο, εν κρυπτώ βέβαια, εξαιρεί τα μέλη του ΤΧΣ από την υποβολή δήλωσης περιουσιακής κατάστασης. Την ώρα δηλαδή που η Κυβέρνηση χτυπάει τους δικαστές για να βγάλουν στη δημοσιότητα και να έχουν όλοι σε δημοσιότητα τα «πόθεν έσχες», ο κ. Τσακαλώτος τους εξαιρεί από το να καταθέτουν δήλωση περιουσιακής κατάστασης. Αναρωτιέμαι: Η Κυβέρνηση έχει να φοβηθεί κάτι και γι' αυτό τους καλύπτει; Νομίζω ότι αυτό είναι πραγματική ντροπή για το Κοινοβούλιο!
Ευχαριστούμε. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 21.26΄ λύεται η συνεδρίαση για την προσεχή Δευτέρα 15 Ιανουαρίου 2018 και ώρα 10.00΄, με αντικείμενο εργασιών του Σώματος: νομοθετική εργασία, συνέχιση της συζήτησης και ψήφιση του σχεδίου νόμου του Υπουργείου Οικονομικών: «Ρυθμίσεις για την εφαρμογή των διαρθρωτικών μεταρρυθμίσεων του Προγράμματος Οικονομικής Προσαρμογής και άλλες διατάξεις», σύμφωνα με την ημερήσια διάταξη που έχει διανεμηθεί.